
Cuvânt înainte 


Din cei 42 de ani dedicați învăţământului academic timişorean, 24 
(din 1966 până în 1990) Viorel Colţescu a fost unicul titular al cursului 
de Istoria filosofiei, curs care făcea parte doar din programa analitică a 
studenţilor filologi. 

Introducerea, din anul academic 1966-1967, a Istoriei filosofiei — 
iniţial ca un curs facultativ, apoi ca unul obligatoriu — precum şi alegerea 
lui Viorel Colţescu, atunci un tânăr de 28 de ani, ca titular se datorează 
mult profesorului Eugen Todoran, atunci decan al Facultăţii de Filologie. 

Personalitate cu solidă cultură filosofică, profesorul Todoran 
înţelegea importanţa istoriei filosofiei pentru însăşi pregătirea profesională 
a viitorilor filologi şi rostul acesteia în asigurarea altitudinii unei autentice 
vieţi universitare, Motivele pentru care a mizat pe Viorel Colţescu ca titu- 
lar de curs le pot doar bănui. Posibil că interesul manifestat de amândoi 
pentru Lucian Blaga ar fi unul dintre ele; probabil că, fin cunoscător al 
oamenilor, ca orice bun profesor, Eugen Todoran intuia, în mult mai 
tânărul său coleg, omul de cursă lungă, seriozitatea vocației sale de edu- 
cator, singurele în stare să asigure demnitate academică unui nou obiect de 
studiu, în timpuri nesigure şi într-un mediu nu întotdeauna prietenos. 
După cum spuneam, motivele le pot doar bănui. Însă, ceea ce ştiu, asemeni 
celor 36 promoţii de absolvenţi (filologi şi filosofi) care „l-au avut la isto- 
ria filosofiei“ pe Viorel Colţescu, este că profesorul Todoran nu s-a înşelat. 

Intr-o posibilă istorie instituţională a Universităţii de Vest ar fi, cu 
siguranţă, de interes o informaţie mai puţin cunoscută. Profesorul Eugen 
Todoran s-a străduit atunci, la sfârşitul anilor '60, să înfiinţeze nu doar un 


curs de istoria filoscis:, u chiar o specializare distinctă în filosofie, aşa cum 
aveau universităr ie din Bucureşti, Cluj şi laşi. n 1970 reuşise să obţină 
aprobările necesare care, însă, în anul următor au fost anulate. Peste abia 
20 de ani reia iniţiativa, acum în calitate de Rector al Universităţii de Vest. 
Redactarea memoriului privind necesitutea înfiinţării unei linii distincte de 
filosofie, coagularea unui grup de cadre didactice dispus să-şi asume 
responsabilitatea înfiinţării unei specializări fără tradiţie instituţională în 
spaţiul universitar timişorean i-au revenit lui Viorel Colţescu. (In ordinea 
semnăturilor puse pe memoriul redactat în 17 februarie 1990 şi pe pro- 
grama de studii a viitoarei secţii de filosofie, acel grup a fost alcătuit din: 
conf. dr. Viorel Colţescu, conf. di. Constantin Grecu, lect. dr. Iona 
Bîrzescu, lect. dr. Co; ne: Hărănguş, lect. dr. Gabriela Colţescu, lect. dr. 
Romulus Dabu, lect. dr Romeo Poenaru, asist. Aurelia Mariş, asist. 
Octavian Bâlinfi). 

Între 1966 şi 1990 cın sul ţinut de Viorel Colţescu s-a desfăşurat pe 
două semestre, dar cu un numâr de ore treptat şi drastic vedus. Conform 
detestatului jargon al statelor de funcțiuni, involuţia numărului de ore 
afectat Istoriei filosofiei a fost: de la „2c+2s" la „2c+ ls“, pentru ca, în 
pragul deceniului al 9-lea, să încremenească, mai bine de 10 ani, în for- 
mula „lc+ ls“ — adică | (una) oră de curs şi l (una) oră de seminar, săp- 
tămânal, pentru toată istoria filosofiei, începând din antichitate şi până în 
zilele noastre. Involuţia drastică a numărului de ore anula posibilitatea 
constituirii unei a doua catedre de istoria filosofiei, punea în discuţie însăşi 

„norma“. titularului, obligat să o completeze cu alte discipline de 
învățământ şi fără posibilitatea odihnei în preajma unui gânditor sau 
măcar a unei perioade. Cât efort intelectual, câtă putere analitică şi sin- 
tetică şi câtă inventivitate pedagogică şi dăruire de sine presupune concen- 
trarea istoriei spirituale a omenirii în 14 ore de curs şi 14 ore de seminar 
pot mărturisi doar cei care au trecut, tot singuri, prin experienţe asemănă- 
toare şi au împărtăşit aceeaşi etică profesională ca Viorel Colţescu. 

Fiecare curs universitar are măcar o poveste nepovestită. Cu atât 
mai mult un curs în care s-a zidit o viaţă. Statura unui profesor se con- 
turează mai adevărată, mai vie atrăgând atenţia asupra poveștii nepoves- 
tite, adesea tăinuite, şi a cărei taină palpită mai degrabă în paginile de 
manuscris decât în cele raţionalizate de litera rece, neutră a tiparului. Este 
motivul pentru care această „notă introductivă“ are conţinutul pe care îl 
are. 

In elaborarea unui curs contează enorm întâlnirile directe ale titu- 
larului acestuia cu textele de referinţă ale domeniului; contează întâlnirile 
aceluiaşi cu exegezele de referinţă; contează dacă partenerii întâlnirii au 
ceva să-şi spună, mai mult decât „bună ziua“. Dar toate acestea contează 
şi în scrierea unei cărţi. Şi, desigur, şi în jurul lor se tes poveşti. Dar, în 


redactarea unui curs de autor, în ciuda opiniei împământenite, mai con- 
tează ceva. Contează enorm şi întâlnirile cu cei ce te aud şi te ascultă 
înainte de a te citi şi, eventual, cita sau memora. Adesea, o ştie orice cadru 
didactic, câteva feţe, câţiva ochi, ai mereu înmoite generaţii prezente în săli 
de curs sau seminari, devin repere nu doar pentru organizarea ideilor ci şi 
pentru tonalitatea vostirii lor. Melodia prelegerii se naşte şi se dezvoltă şi 
după aceste repere şi este greu să-ţi aperi sobrietatea, să nu cedezi în faţa 
facilei soluţii a histrionismului, rămânând totuşi receptiv la un „aici şi 
acum“. Adesea, aceste repere te însoțesc întreaga viaţă şi destinul lor te 
interesează chiar şi după tăierea cordonului ombilical. Mai mult decât în 
manuscrisul unei cărţi, în manuscrisul unui curs, o ureche exersată poate 
auzi cântecul diverselor generaţii. Precum prelegerea, manuscrisul ei nu 
trebuie doar citit, ci şi ascultat. 

În iarna lui 1990, tocmai studenţii săi sunt aceia care solicită cu 
insistenţă nu scoaterea disciplinei din programa de învățământ şi nici 
înlocuirea titularului ei — aşa cum, în destule cazuri, s-a dorit şi întâm- 
plat — ci, dimpotrivă, solicită extinderea cursului de Istoria filosofiei pe 
parcursul a şase semestre — primii trei ani de studiu — (obţin, atunci, 5 
semestre — adică doi ani şi jumătate), solicită în continuare ca titular de 
curs pe Viorel Colţescu. Generozitatea lor l-u marcat profund şi a conside- 
rat-o până la sfârşitul vieţii una din puţinele mari bucurii care i-au fost 
dăruite. Tocmai de aceeu, în anul academic următor (1990-1991) con- 
tinuă să ţină prelegeri pentru studenţii săi filologi, în paralel cu cele 
susținute pentru studenţii nou înfiinţatei secţii de filosofie, specializare uni- 
versitară pe care a visat-o la 28 de ani şi o vedea realizată când avea 52. 

In următorii ani, 10 câţi îi vor fi sortiţi, va preda numai la secţia de 
filosofie. Pentru primii doi ani de studiu pregăteşte cursul de Filosofie 
antică, medievală şi modernă şi cel referitor la ldealismul german. 
Pentru studenţii masteranzi pregăteşte şi susţine cursul special Immanuel 
Kant. Acesta din urmă este cel în care s-a simţit împlinit. Reîntoarcerea la 
Kant, după lunga odisee intelectuală pe care o presupune pregătirea cursu- 
rilor generale de istoria filosofiei o simţea, aşa cum a mărturisit-o, reîn- 
toarcerea acasă. Proiectele de viitor şi le-a legat de Kant. Au rămas în 
schiţă. Au rămas, legate de aceste proiecte, fişe de lectură, însemnări, 
reflecţii, bibliografii, organizate în 12 dosare tematice. 

În aceşti ultimi ani publică: Filosofia şi istoria ei (Editura de Vest, 
Timişoara, 1996); Immanuel Kant. Curs special (Editura de Vest, 
Timişoara, 1996); Kant. O introducere în filosofia critică (Editura de 
Vest, Timişoara, 1999). 

A intrat ultima oară în Universitatea de Vest în 26 ianuarie 2002, 
pentru examenul Kani, sustinut de masteranzii de la Filosofia ştiinţei. 
Viorel Colţescu moure în 7 martie 2002. 


Cursul de faţă a fost predat de Viorel Colţescu în primele trei semes- 
tre studenţilor specializării în filosofie. Începe cu Filosofia orientului 
antic şi se încheie cu Iluminismul francez, ultima prelegere susţinută de 
Viorel Colţescu în decembrie 2001, înaintea vacanței de iamă şi a primei 
sesiuni. În semestrul următor, prelegerile erau dedicate în exclusivitate 
Idealismului german. 

În cea mai mare parte a sa, cursul a fost pregătit pentru tipărire de 
autor însuşi. Cu excepţia Filosofiei Renaşterii şi Iluminismului francez, 
întreaga parte referitoare la Filosofia modernă a fost pregătită în vederea 
editării împreună cu Claudiu Mesaroş, asistentul său în ultimii patru ani, 
în primăvara şi vara lui 2001. Capitolele referitoare la Filosofia Greciei 
antice şi la Filosofia medievală au fost redactate în formă finală, intro- 
duse pe calculator şi corectate de Viorel Colţescu, în toamna lui 2001. Au 
rămas în manuscris capitolele: Introducere. Filosofia şi istoria ci, 
Filosofia Orientului antic (în privinţa căreia autorul stătea în cumpănă 
dacă să-l includă sau nu în volum), Filosofia Renaşterii şi Iluminismul 
francez. Tot în manuscris au rămas prelegerile dedicate Iluminismului 
german, care alcătuiesc o parte distinctă a cursului de ansamblu (această 
ultimă parte este pregătită pentru editare de loan Buş, „reper“ ales încă din 
anii studenţiei pentru cursul Kant). 

La pregătirea manuscriselor şi a întregului volum în vederea editării 
au participat (alături de Claudiu Mesaroş), Lucian Vesalon şi Adrian 
Atanasescu, (cu toţii foşti studenţi ai lui Viorel Colţescu, în prezent cadre 
universitare) fără a căror competenţă şi acribie profesională, fără a căror 
dragoste şi devotament pentru cel plecat, ducerea la bun sfârşit a acestei 
fapte n-ar fi avut loc. Ei constituie o echipă redacțională. La rândul lor, ei 
au fost ajutaţi la finalizarea tehnică a diverselor capitole de Simona Vucu, 
Adrian Briciu şi Dan Zeman, studenţi aflaţi. în perioada 2001-2002, în 
anul terminal al secţiei de filosofie. 

Am întâmpinat, pe parcursul redactării, o serie de dificultăţi care a 
generat probleme cu soluţii controversate, pe care cititorul este îndreptăţit 
să le cunoască. In depăşirea acestor dificultăţi am beneficiat de sprijinul 
Ilonei Bârzescu şi al lui Alexandru Petrescu, membri ai colectivului de isto- 
ria filosofiei şi buni cunoscători ai cursului predat de Viorel Colţescu. 

In arhiva personală a lui Viorel Colţescu, fiecare filosof şi şcoală de 
gândire beneficiază de un dosar distinct cuprinzând conspecte, fişe, bibli- 
ografii, comentarii personale ale unor citate şi un număr de variante ale 
prelegerilor, rezultate din elaborări şi reelaborări succesive, realizate de-a 
lungul anilor. Adesea, filele manuscriselor au înfăţişarea unui palimpsest. 


O problemă a editorilor a fost cea legată de opţiunea pentru o va- 
riantă sau alta. Problema a fost soluţionată diferit pentru prelegerile 
rămase doar în manuscris (deja menţionate) şi pentru cele deja finalizate 
de autor prin redactarea lor tehnică. 

Pentru capitolele nefinalizate de autor s-a selecționat varianta cea 
mai nouă, cea care fusese predată studenţilor în anii 2000 şi 2001 la care 
s-au făcut adăugiri rezultate din comparaţia notelor de curs a unor stu- 
denţi cu variantele existente şi cu adnotările făcute de Viorel Colţescu pe 
marginea filelor de manuscris. Sunt pasajele în care se simte oralitatea, se 
„aude“ cursul. 

Manuscrisele probează că nici prelegerile deja redactate în forma lor 
tehnică n-au fost ferite de noi completări. Între redactarea lor şi data 
asamblării lor în volum, cursul mai fusese predat şi, deci, şi regândit. 
Adăugirile făcute de Viorel Colţescu pe manuscrisele deja redactate (care 
ar putea fi datate în intervalul aprilie 2002 — decembrie 2002) sunt de mai 
multe feluri, iar soluţiile au fost, şi ele, diferite. Astfel, există un tip de fişe 
şi de adnotări ataşate diverselor file ale manuscrisului, care sunt însoţite de 
semnele locului de introducere în text, făcute de autorul însuşi. În toate 
aceste cazuri, modificările s-au făcut fără nici o menţiune din partea edi- 
torilor. 

Există, însă, un număr impresionant de fişe ataşate prelegerilor şi de 
adnotări care nu conţin indicaţii privind intercalavea lor în text. Ele repre- 
zintă fie reelaborarea unui paragraf, fie o sugestie de reorganizare a ideilor, 
fie o indicație bibliografică nouă, uneori comentată, alteori nu, fie un citat 
prin care se realizează un nou ecleraj al problemei abordate, fie un gând 
destinat să facă mai pregnantă expunerea orală. Soluţiile la care editorii au 
ajuns sunt următoarele: reelaborările unor paragrafe, comentariile unei noi 
bibliografii, informaţii privind stadiul tratării unei probleme, filosof sau 
perioade pe care le-am considerat utile cititorului au fost introduse ca note 
de subsol purtând menţiunea: n. ed. Noile indicaţii bibliografice au fost 
incluse fie în bibliografia generală a capitolului (atunci când ea a fost rea- 
lizată de autor), fie în notele de subsol, atunci când era însoţită de un 
comentariu. Sugestiile privind organizarea ideilor le-am cuprins în tabla de 
materii anexată fiecărui capitol, păstrând modul de numerotare propus de 
autor. Ori de câte ori între editori au apărut puncte de vedere diferite 
privind soluţionarea uneia sau alteia din situaţiile menţionate mi-am 
asumat responsabilitatea opțiunii. 

Din păcate, imensa majoritate a fişelor şi adnotărilor destinate să 
facă mai pregnantă expunerea orală, sugerând, totodată, posibile noi 
direcţii de studiu şi receptare a unei teme sau a unui gânditor au fost, în 
cvasitotalitatea lor, omise din forma finală. Introducerea lor ar fi constitu- 


it un dezechilibru al structurii gândite de autor pentru un curs de aseme- 
nea anvergură. 

In „Cuvântul înainte“ semnat de Viorel Colţescu pentru versiunea 
din 1982 a cursului său Introducere în istoria filosofiei (Filosofia 
antică, medievală şi modernă), apărut la Tipografia Universităţii din 
Timişoară, există următoarea precizare: „Amploarea domeniului supus 
analizei a generat probleme dificile de selecţie, a căror rezolvare poate fi, 
desigur, discutată. După ce intenţia iniţială a unei prezentări cât mai com- 
plete a trebuit să fie abandonată, am fost pus în situaţia de a alege între o 
expunere generală, pândită de pericolul de a nu oferi nimic substanţial, şi 
tratarea analitică a unui număr restrâns de sisteme filosofice, care ar fi 
avut însă dezavantajul pierderii imaginii de ansamblu asupra procesului 
istoric. Am optat pentru o soluţie intermediară, îmbinând tratarea mono- 
grafică a gânditorilor de primă importanţă cu prezentarea generală a unor 
epoci şi gânditori care, deşi nu au aceeaşi însemnătate, nu pot lipsi dintr-o 
lucrare de istoria filosofiei. De aici provin deosebirile dintre diferitele capi- 
tole ale lucrării şi o anumită asimetrie a acesteia, luată ca întreg, pe care 
cititorul atent nu va întârzia să le remarce el însuşi. A fost singura soluţie 
care mi s-a părut acceptabilă“. Această precizare poate însoţi şi lucrarea 
de faţă, Viorel Colţescu nerenunţând la soluţia despre care vorbeşte, ci 
doar perfecţionând-o. 

Pentru a ilustra, totuşi, pentru cititor, tipul de omisiuni pe care echipa 
editorială le-a făcut, călcându-şi, adesea, pe inimă, am selectat o fişă exis- 
tentă în „dosarul Descartes“. 

„Oamenii... scriu poezii şi denunţuri“. 

„Pe dealurile de la Delfi, măslinii fumegă către mare“ 

Două tipuri de enunţuri: al unui om inteligent şi al unui poet. 
Primul enunţ surprinde o trăsătură esenţială a omului: a se mişca într-un 
univers infinit, a varia în cadrul acestuia — de la culmea sublimului — a 
scrie poezii, la treapta cea mai de jos a josniciei — a scrie denunţuri. Pentru 
a cuprinde într-o idee aceste extreme e nevoie de o inteligenţă putemică, o 
inteligenţă a observaţiei şi a sintezei. În cel de-al doilea caz, însă, e nevoie 
de mult mai mult: de iubire, de emoție, de omenie. În acest caz, centrul de 
iradiere, structurarea enunţului, este dată de admiraţia iubitoare şi nostal- 
gică pentru vechea Grecie (Delfi — simbolul ei) şi de filtrarea impresiei 
(experienţei) senzoriale a înclinării măslinilor pe povârnişuri prin prisma 
acesteia. Rezultatul: fumegă — blândeţe, linişte, discreţie admirativă, 
umanizare. Descartes şi Pascal.“ 

Judecată după grafie, nota anterioară a fost făcută cu cel puţin 10 
ani în urmă. Menţinerea ei în „Dosarul Descartes“ este o mărturie că 
autorul o considera importantă pentru înţelegerea complexităţii de expre- 
sie a modemităţii clasice. Insemnarea sugerează, mai mult decât explică, 

existenţa unei „linii Pascal“ alături de „linia Descartes“, cea din urmă fiind 
însă favorizată de organizarea capitolului dedicat modemităţii. 

Din însemnarea şi organizarea unor astfel de note existente în ma- 
nuscris, în dosarele filosofilor, temelor şi perioadelor, în caietele de însem- 
nări, ar putea rezulta faţa nevăzută a istoriei filosofiei şi a istoricilor aces- 
teia. Nu aceasta însă era lucrarea ce trebuia dusă la capăt, pentru că nu 
aceasta fusese intenţia lui Viorel Colţescu, cel puţin în raport cu textul 
gândit pentru cartea apărută acum. Cartea, aşa cum fusese gândită de 
truditorul ei, trebuia dusă până la capăt. Am ajuns la acest capăt, de aici 
şi de acum. Nu înainte, însă, de a-l lăsa pe Viorel Colţescu să măr- 
turiseaccă ceea ce, prea adesea, nota doar pentru el. Însă moartea 
dezleagă de taină: „În camera aproape cufundată în întuneric, cărţile stau 
pe rafturi, drepte şi tăcute — asemeni unor soldaţi gata oricând să ia lupta 
de la capăt. Şi, de fapt, trebuie, cu fiecare epocă, cu fiecare dintre noi, să 
reia această luptă nesfârşită pentru omenia din noi, invadată continuu de 
hoardele indiferenţei, comodităţii, dezabuzării — luptă cu rezultate mereu 
precare, totdeauna nesigure, pretutindeni puse în discuţie“. Pentru această 
luptă, singura pe care Viorel Colţescu o recunoștea ca îndreptăţită, l-am 
ajutat să mai aducă încă un soldat. 

Tradiţia aşază mulţumirile pentru cei ce au sprijinit naşterea unei 
cărţi la sfârşit. Niciodată însă, ca acum, mulţumirile n-au putut fi mai sin- 
cere, mai curate, mai îndreptăţite. 

Mulţumesc lui Eugen Dorcescu şi Adrianei Babeţi pentru munca de 
redactare depusă cu profesionalismul care i-a consacrat în mediile cultu- 
rale ale ţării. Adriana Babeţi, fostă studentă „reper“ a lui Viorel Colţescu 
în anii când acest curs de-abia îşi croia drumul, face parte din prietenii săi 
de o viaţă. Simpla ei apariţie îi lumina faţa, iar discuţiile purtate le simţea 
ca bucurie a sufletului. Şi Adriana ştia să vie, ori de câte ori lumina şi 
bucuria trebuiau aduse. Viorel Colţescu era mândru, dar nu orgolios. Îşi 
permitea însă orgoliul de a considera că, în toate împlinirile Adrianei 
Babeţi, ca şi ale altor foşti studenţi, pusese şi el temelie. 

Şi pot oricând să depun mărturie că puţini oameni au fost atât de 
preţuiţi pentru înalta lor intelectualitate, cum a fost prețuit Eugen 
Dorcescu. Aflat, prin natura profesiunii, în compania atâtor valori ale 
spiritului, Viorel Colţescu avea educat simţul valorii. În Eugen Dorcescu 
vedea valoarea. Tocmai de aceea, generoasa angajare a Adrianei Babeţi şi 
a lui Eugen Dorcescu în făptuirea de faţă am simţit-o ca pe o binecu- 
vântare. 

Mulţumesc, de asemenea, d-lui Prof. dr. loan Mihai, Rectorul 
Universităţii de Vest, pentru că a susţinut şi aprobat cu multă înţelegere 
eforturile legate de apariţia cărţii. 

Şi, nu în ultimul rând, mulţumesc foştilor şi actualilor studenţi ai 
profesorului Viorel Colţescu, pentru interesul manifestat faţă de apariţia 
cursului, constituit în autentic sprijin moral al tuturor celor ce au fost 
direct implicaţi în definitivarea lui. 

Cei care l-au cunoscut bine pe Viorel Colţescu ştiu că iubea nespus 
poezia. Că, între poeţii îndrăgiţi, la loc de cinste se afla şi Horaţiu. Şi mai 
ştiu că prin ce a făptuit şi cum a făptuit şi-a câştigat dreptul de-a scanda, 
împreună cu poetul şi cu toţi cei cărora le-a dăruit dragoste şi, la rândul 
lov, i-au dăruit-o: 

„Non omnis moriar multaque pars mei 
Vitabit Libitinam“ 


Noiembrie 2002 


Gabriela COLŢESCU 

INTRODUCERE 


FILOSOFIA ŞI ISTORIA EI 


1. Conceptul de filosofie. 
1.1. Filosofie şi metafilosofie. 
1.2. Specificul filosofiei. 


2. Statutul epistemologic al istoriei filosofiei. 
3. Perspectiva textualistă în istoria filosofiei. 


3.1. Analiza textuală în istoria filosofiei. 
3.2. Analiza contextuală în istoria filosofiei. 


Filosofia şi istoria ei 


Deschidem astăzi cursul de istoria filosofiei antice, medievale şi 
moderne. La începutul unui asemenea curs mi se pare necesar să dis- 
cutăm cîteva probleme teoretice şi metodologice de bază, care 
privesc istoria filosofiei în ansamblu, istoria filosofiei ca disciplină 
ştiinţifică. Am grupat aceste probleme sub titlul general „Filosofia şi 
istoria ei“. lată, acum, ceea ce vă propun să discutăm : 

1. Conceptul de filosofie. 

1.1. Filosofie şi metafilosofie. 
1.2. Specificul filosofiei. 
2. Statutul epistemologic al istoriei filosofiei. 
3. Perspectiva textualistă în istoria filosofiei. 
3.1. Analiza textuală în istoria filosofiei. 
3.2. Analiza contextuală în istoria filosofiei. 

Aş vrea să atrag de la început atenţia asupra faptului că aceste 
chestiuni introductive, care ar trebui să fie cele mai simple şi mai uşor 
de înţeles, sînt în fond cele mai dificile. Ceea ce ne propunem nu este 
să oferim răspunsuri definitive, ci mai curînd să înţelegem natura 
acestor probleme şi caracterul lor deschis : ele sînt probleme care, prin 
natura lor, nu pot primi soluţii definitive. 

Începem cu prima problemă: 


! Pentru o mai amplă familiarizare cu natura şi caracterul problemelor supuse atenţiei vezi 
şi Viorel Colţescu, Filosofia şi istoria ei, cap. |, Editura de Vest, Timişoara, 1996. 

1. Conceptul de filosofie 


Ne vom referi mai întîi la raportul dintre filosofie şi 
metafilosofie, apoi vom discuta despre specificul filosofiei. 


1.1. Filosofie şi metafilosofie 

Pornim de la necesitatea unui concept prealabil al filosofiei: ca 
să putem studia istoria filosofiei, avem nevoie de un concept preala- 
bil al filosofiei, fie el şi provizoriu. Nu este greu de înţeles că pentru 
a face istoria unei discipline, oricare ar fi ea, trebuie să ştii mai întîi 
ce este acea disciplină, să-i poţi stabili identitatea, s-o poţi identifica. 
Altfel rişti să te rătăceşti, să confunzi disciplina care te interesează cu 
altele şi să te ocupi cu altceva decît ţi-ai propus. Tot aşa şi aici: ca să 
putem studia istoria filosofiei, trebuie să avem o idee prealabilă 
despre filosofia însăşi, despre natura ei, despre specificul său, adică 
despre ceea ce o diferenţiază de alte tipuri de preocupări intelectuale. 
În absenţa acestei idei este imposibil să delimităm domeniul care ne 
interesează şi să facem, efectiv, ceea ce ne-am propus, adică să 
studiem istoria filosofiei. 

A dobîndi ideea necesară de filosofie înseamnă a încerca mai 
întîi să răspundem la întrebarea : ce este filosofia ? Întrebarea aceasta 
pare simplă şi lipsită de dificultăţi. S-ar părea că-i putem răspunde cu 
uşurinţă, adresîndu-ne filosofilor şi stabilind care au fost răspunsurile 
lor. Ceea ce obţinem însă pe această cale este o listă eterogenă de 
definiţii istorice ale filosofiei, iar nu un răspuns univoc la întrebarea 
„ce este filosofia ?“. Un autor minor de la sfîrşitul antichităţii, David 
Armeanul, a avut ideea să consemneze în a sa Introducere în filosofie, 
tradusă din greacă de Gabriel Liiceanu, principalele definiţii pe care 
le-au dat filosofiei gînditorii anteriori. Şi a obţinut astfel o listă de 6 
definiţii. Vă daţi seama că lista se lungeşte inevitabil, dacă luăm în 
consideraţie şi perioadele ulterioare ale istoriei filosofiei. 

Şi atunci ce facem? Alegem una dintre definiţii, după propriile 
noastre preferinţe, după renumele celui care a formulat-o, sau pur şi 
simplu la întîmplare? În oricare variantă, alegerea noastră ar fi arbi- 
trară. Ne hotărîm atunci să încercăm noi înşine să elaborăm o 
definiţie ? Dar în acest caz ne lovim de următorul paradox, semnalat 
de Heidegger: ca să răspundem la întrebarea „ce este filosofia?“ ar 
trebui să avem în prealabil „o idee de ansamblu despre filosofie“. Dar 
ca să ne putem forma o asemenea idee, ar trebui să ştim mai întîi ce 
este filosofia. „Astfel — notează Heidegger — alergăm în mod ciudat 
într-un cerc. Filosofia însăşi pare să fie acest cerc". 

Cum să ieşim din dificultate? Heidegger indică următoarea 
ieşire: să pornim de la cuvîntul însuşi de filosofie. Înţeles în prove- 
nienţa lui, cuvîntul acesta este un cuvînt grecesc: plAĂOGOPLa, care 
ne trimite deci la naşterea filosofiei în spaţiul spiritual al elenismului. 
Este interesant să constatăm că modul în care interpretează 
Heidegger concepţia greacă despre filosofie poartă pecetea propriei 
sale filosofii: gînditorii greci au înţeles filosofia ca o căutare a fiinţei 
fiinţării. Ne izbim iarăşi de un cerc, în care filosoful înţelege gîndirea 
altor filosofi, în conformitate cu propriile sale poziţii teoretice. Ceea 
ce părea să fie o ieşire din dificultate, o rupere a cercului, ne reintro- 
duce în acelaşi cerc. 

Acest cerc este însă foarte instructiv. El ne permite să înţelegem 
natura întrebării noastre, anume că întrebarea „ce este filosofia ?“ 
este ea însăşi o întrebare filosofică. Punîndu-ne această întrebare, nu 
putem ieşi în afara filosofiei, aşa cum ar fi necesar pentru a-i putea 
răspunde. Speranţa noastră naivă de a obţine o definiţie univocă a 
filosofiei se întemeia pe o presupoziţie falsă, aceea a unei abordări 
totalizatoare a filosofiei de undeva din afara ei. 

Fiind ea însăşi o problemă filosofică, întrebarea „ce ceste 
filosofia ?" nu poate primi un răspuns univoc şi general acceptat. 

Întrebarea „ce este filosofia?“ pare simplă şi lipsită de difi- 
cultăţi. În realitate însă ea este complexă şi dificilă, una dintre cele 
mai complexe şi mai dificile întrebări pe care ni le putem pune. 
Dificultatea constă nu numai şi nu în primul rînd în faptul că, pen- 
tru a-i răspunde, ar trebui să cunoaştem întregul conţinut al filosofiei 
— condiţie care, fireşte, nu poate fi îndeplinită de cel ce abia se iniţi- 
ază în studiul filosofiei. Dificultatea este generată de împrejurarea că 
întrebarea „ce este filosofia ?“ are ea însăşi un caracter filosofic, este 
ea însăşi o problemă filosofică. Gînditorul german Georg Simmel, 
reprezentant de seamă al aşa-numitei Lebensphilosophie (= filosofia 
vieţii), spunea, pe bună dreptate: „ce este filosofia se lămureşte de 
fapt numai în cadrul filosofiei, numai cu conceptele şi mijloacele 
sale: ea (filosofia — n.ns.) îşi este, aşa-zicînd, prima sa problemă“!. 

Caracterul filosofic al problemei în discuţie face ca ea să nu 
poată primi un răspuns univoc şi unanim acceptat. Răspunsul nu 
poate fi obţinut printr-o investigaţie neutră, liberă de presupoziţii 
teoretice, a filosofiilor constituite; dimpotrivă, el este condiţionat, 
orientat de o anumită opţiune şi angajare filosofică prealabilă. Drept 
urmare, filosofi diferiţi, aparţinînd unor orientări filosofice diferite, 


1 Georg Simmel, Haupiprobleme der Philosophie, Göschen ‘sche Verlagshandlung, Leipzig, 
1910, p. 8. 

vor avea concepţii deosebite, uneori opuse chiar, despre ceea ce este 
(sau ar trebui să fie) filosofia. Cîteva sondaje în istoria filosofiei ne 
vor convinge de acest lucru. Pentru Kant, de pildă, filosofia este cerce- 
tarea, este — ca să folosim propriul său termen — critica facultăţilor 
de cunoaştere ale spiritului uman, cu scopul de a stabili întinderea şi 
limitele lor. Pentru Hegel şi pentru contemporanii săi romantici, 
filosofia este cunoaştere a absolutului; mai exact — şi aici Hegel se 
deosebeşte de romantici — ea este cunoaştere raţională, conceptuală 
a Absolutului. Pentru Feuerbach, filosofia este fiziologie, în sensul 
etimologic al termenului, adică teorie a naturii (pvoig, în limba 
greacă, înseamnă „natură“), şi antropologie, adică teorie a omului. 
Exemplele pot fi multiplicate. — Aceeaşi diferenţiere se constată şi 
în filosofia contemporană, cum o să vedem ceva mai încolo. 

În filosofia timpului nostru, interogaţia care se poartă asupra 
filosofiei însăşi a dobîndit o pondere şi o importanţă deosebite. Fără 
îndoială, această interogaţie nu este o noutate absolută. 
Dimensiunea autoreflexivă a fost prezentă, într-o măsură sau alta, 
întotdeauna în filosofie. Astăzi însă ea este explicit formulată şi sis- 
tematic dezvoltată în cadrul a ceea ce s-a numit metafilosofie. 
Metafilosofia este acel tip de cercetare care are ca obiect filosofia 
însăşi. 

Survine aici o dedublare internă a filosofiei, în urma căreia se 
instituie o deosebire de planuri sau niveluri: nivelul filosofiei pro- 
priu-zise, care investighează temele ei ontologice, epistemologice, 
axiologice etc., pe de o parte, şi nivelul supraordonat al 
metafilosofiei, care cercetează filosofia însăşi, natura acesteia, speci- 
ficul său, particularităţile limbajului filosofic, raporturile sale cu alte 
forme de activitate spirituală ş.a.m.d. Deşi unii cercetători disting 
metafilosofia practicată cu mijloacele şi în stilul filosofiei de 
mctafilosofia care utilizează metode împrumutate de la alte discipline 
ştiinţifice (lingvistică, semiotică, sociologie etc.), este important să 
înţelegem că, în raport cu finalitatea sa, care este determinarea speci- 
ficului filosofiei, metafilosofia ne apare ca rezultat al unei diferențieri 
sau, cum spuneam adineaori, al unei dedublări inteme a filosofiei. Şi 
este important să înţelegem acest lucru pentru a ne putea explica de 
ce în cadrul metafilosofiei nu putem depăşi domeniul filosofiei, nu 
putem accede la un spaţiu omogen, în care toţi gînditorii ar fi de 
acord, în care n-ar mai exista dispute şi controverse filosofice. Cele 
două niveluri ale filosofiei interacționează, se situează într-un raport 
de circularitate, opţiunile gînditorilor în planul filosofiei propriu-zise 
avînd efecte asupra concepţiei lor metafilosofice şi, invers, concepţi- 

ile lor metafilosofice repercutîndu-se asupra cercetărilor lor din pla- 
nul filosofiei propriu-zise. 

Metafilosofia exprimă dimensiunea autoreflexivă a filosofiei 
contemporane. Filosofia contemporană prezintă, din acest punct de 
vedere, asemănări remarcabile cu arta şi cu ştiinţa timpului nostru. 
Istoricii de artă au observat că, pentru a înţelege anumite opere 
reprezentative ale artei moderne, trebuie să le privim nu ca imagini 
ale unei realităţi preexistente, ci ca modalităţi specifice de reflecţie 
asupra artei înseși, asupra mecanismelor de producere a sensului 
estetic. În acest sens spunea Jean Hyppolite că pictura modernă este 
O „pictură a picturii“, care se caracterizează prin „prezentarea propriei 
sale reflexivităţi“. — Acelaşi lucru a fost remarcat de istoricii şi teo- 
reticienii literari cu privire la literatura modernă, mai cu seamă la 
romanul modern ; „literatura — scria Roland Barthes — a început să 
se simtă dublă: obiect şi totodată privire asupra acestui obiect, dis- 
curs şi discurs despre acest discurs, literatură-obiect şi meta-literatu- 
ră“, — Este ceea ce s-a numit autoreferenţialitatea artei şi literaturii 
moderne : referinţa, adică raportarea la o realitate externă preexis- 
tentă, este înlocuită cu autoreferinţa, adică cu raportarea operei la ea 
însăşi. — Un fenomen similar întîlnim în ştiinţele moderne, prin con- 
stituirea, în corpul disciplinelor ştiinţifice însele, a unui nivel meta- 
teoretic, de examinare şi evaluare critică a demersurilor disciplinelor 
respective. — Este vorba deci despre o caracteristică mai generală a 
culturii contemporane, nu numai despre o particularitate a filosofiei 
timpului nostru. Care este sensul ei? Oboseală, epuizare, secătuirea 
resurselor creatoare sau spor de luciditate, conştiinţă acută de sine şi 
înţelegere mai adîncă a propriei condiţii? Fără îndoială, nu toate 
cercetările filosofice de astăzi au caracter metafilosofic, după cum nu 
toate creaţiile literar-artistice au caracter autoreferenţial. Mai mult, 
în ultimii ani s-a discutat foarte mult despre post-modernism, inter- 
pretat de unii critici ca revenire într-un alt mod şi pe un alt plan la 
funcţia referenţială. Rămîne totuşi semnificativ faptul că cercetările 
metafilosofice au o pondere fără precedent în filosofia contemporană, 
egală, dacă nu chiar superioară celor filosofice propriu-zise. 

Toate marile orientări ale filosofiei contemporane au şi o 
dimensiune metafilosofică, autoreferenţială sau autoreflexivă, se 
arată preocupate aproape obsesiv de natura şi condiţia filosofiei în 
lumea în care trăim. În virtutea circularităţii înainte menţionate 
între metafilosofie şi filosofie, aceste orientări concep în mod diferit 
specificul filosofiei, Astfel, pentru filosofia analitică, filosofia este 
analiză a limbajului — a limbajului ştiinţei, în varianta empirismului 
logic, a limbajului uzual în varianta aşa-numitei „filosofii a limbajului 

comun“. Pentru Heidegger, întemeietorul existenţialismului contem- 
poran, filosofia — aşa cum este înţeleasă în principala sa scriere Fiinţă 
şi timp, este analitică existenţială, adică cercetare a modurilor de a fi 
proprii existentului uman (Dasein). Pentru reprezentanţii Şcolii de la 
Frankfurt (Marcuse), filosofia este teorie critică a societăţii moderne 
şi a formelor de reificare şi alienare ur:-nă în cadrul acestei societăţi. 

Aşadar, la întrebarea cu caracter metafilosofic „ce este filosofia ?“ 
diferitele curente ale filosofiei contemporane elaborează răspunsuri 
diferite. Se verifică astfel ceea ce am afirmat mai devreme cu privire 
la dependenţa concepţiilor metafilosofice de orientările filosofice, de 
opţiunile şi angajările teoretice prealabile ale gînditorilor. 


1.2. Specificul filosofiei 

Aşa stînd lucrurile, nu ne putem aştepta să găsim un răspuns 
definitiv şi unanim acceptat la întrebarea noastră şi să construim un 
concept simplu şi univoc al filosofiei. Ceea ce vă propun în conti- 
nuare este o ipoteză de lucru, un concept provizoriu, de care, cum 
spuneam la început, avem neapărată nevoie pentru a putea să 
studiem istoria filosofiei. 

Pornesc de la ideea că, înainte de a fi o îndeletnicire intelectu- 
ală specializată, filosofia este o atitudine spirituală, mod de raportare 
globală la lume şi la noi înşine. În viaţa de fiecare zi sîntem de obicei 
dominați de evenimente, de întîmplări, de situaţii, ca şi de propriile 
noastre dorinţe şi interese. Toate acestea ne copleşesc, ne absorb 
întreaga energie şi tind să ne anihileze, asemenea celebrelor „găuri 
negre“ de care vorbesc astrofizicienii şi care aspiră cu o forţă uriaşă 
întreaga materie din jur. 

„Există în noi ceva mai adînc decît noi înşine“, spunea 
Augustin. Putem atunci caracteriza filosofia ca efort de distanţare, ca 
încercare de a institui un spaţiu intermediar, un interval (ca să folo- 
sesc, în alt sens, termenul drag lui A. Pleşu) între noi înşine şi lume, 
ca şi între sinele nostru adînc şi propriile noastre impulsuri şi dorinţe. 
Încercăm, prin filosofie, să ne smulgem din îmbrăţişarea sufocantă a 
lumii şi a propriei noastre fiinţe telurice. Încercăm să ne eliberăm, să 
fim noi înşine şi, pe cît cu putinţă, să controlăm prin propria rațiune 
raporturile noastre cu lumea. De aceea, cred că există o legătură 
organică, indisolubilă între filosofie şi libertatea umană. Omul nu se 
naşte liber, pentru a deveni apoi dependent, cum credea Rousseau. 
Libertatea nu este un dat originar, ci un rezultat, mai exact o cucerire. 
La această cucerire aportul filosofiei este hotărîtor. Tocmai de aceea, 
duşmanii libertăţii se opun filosofiei — „Tiranii au urât întotdeauna 
filosofia“ (Fr. Nietzsche). 

Filosofia ne apare mai întîi ca strădanie de a crea o distanţă, de 
a institui un interval între noi înşine şi exterioritatea care ne domină, 
tinde să ne absoarbă şi să ne anihileze. Este sensul pe care-l întîlnim 
uneori şi în limbajul comun: „atitudine filosofică“= distanţare de 
eveniment. 

În acest interval, în acest spaţiu intermediar devine posibilă 
reflecţia, meditaţia asupra lumii şi a propriei noastre fiinţe. În esenţa 
ei, filosofia este această reflecţie, această meditaţie prin care vrem să 
înţelegem, să desluşim sensul lumii şi al propriei noastre existenţe — 
şi, înţelegînd, să ne eliberăm, să ne cucerim autonomia spirituală. 

Orice filosofie are, aşadar, o componentă contemplativă, chiar 
şi acele filosofii orientate programatic spre acţiune. Prin însuşi faptul 
că acţiunea devine obiect al interogaţiei, se creează o distanţă între 
meditaţie şi acţiune, între filosofie şi realitate. Prin filosofie încercăm 
să înţelegem lumea în ansamblu, existenţa în totalitatea ei. 

Un prim caracter distinctiv al filosofiei este, aşadar, propensi- 
unca sa către universalitate, tendinţa sa de a cuprinde totalitatea 
realului : filosofia este concepţie generală despre lume. Filosofia îşi prop- 
une să elaboreze o imagine despre totalitatea realului în ansamblul 
său. Ca şi ştiinţa, filosofia este o formă de cunoaştere. Dar, dacă 
diferitele ştiinţe studiază domenii sau laturi particulare ale realităţii, 
filosofia studiază realitatea în ansamblul ei — Weltanschauung. 
Enunţurile de bază ale filosofiei au deci gradul maxim de generalitate, 
ele sînt, cu alte cuvinte, universale, valabile pentru toate domeniile 
realului. Fără îndoială, şi enunţurile ştiinţelor au caracter de generali- 
tate, dar generalitatea lor se raportează la domeniul respectiv al 
realului, iar nu la realitate în ansamblul său. Pentru a marca această 
deosebire, vom spune că enunţurile filosofiei au generalitatea cea mai 
înaltă, sînt universale. Filosofia rămîne viziune globală despre lume 
ridicată la concept, adică elaborată raţional şi sistematic!. Prin carac- 
terul sistematic al filosofiei nu înţelegem că ea trebuie să ia neapărat 
forma unui sistem, ci coerenţă internă a ideilor. 

Din caracterul său de concepţie generală despre lume, decurge 
raportul dintre filosofie şi ştiinţă. Filosofia nu se confundă cu totali- 
tatea ştiinţelor, de vreme ce are un obiect de studiu specific: reali- 
tatea în ansamblul său. Dar ea nu poate fi ruptă de ştiinţe, fără peri- 
colul de a deveni speculație goală. Filosofia trebuie să se întemeieze 
în generalizările sale pe rezultatele ştiinţelor, prelucrînd critic şi 


! Deosebirea filosofiei de concepția naivă despre lume a conştiinţei comune. Un minimum 
de sistematicitate este absolut necesar pentru ca o concepţie despre lume să dobîndească 
statut filosofic. 

raţional aceste rezultate şi elaborînd pe această bază concepţia de 
ansamblu asupra lumii. Este evident însă că filosofia nu poate fi o 
simplă prelungire a ştiinţelor, căci acestea se referă la domenii parti- 
culare ale realului, în timp ce ea se referă la totalitatea realului, care 
este infinită. Cum spunea atît de sugestiv Lucian Blaga, filosofia este 
săgeată de foc aruncată în patria nopţii. Ea este nevoită să 
depăşească datele experimentale, să utilizeze interpolări şi extrapolări 
care nu mai pot fi integral sprijinite pe experienţă. Realul infinit nu 
poate fi supus experimentării!. De aici, doza de „risc“ intelectual şi 
caracterul în parte ipotetic al generalizărilor filosofice. De aici, mai 
ales, evoluţia concepţiilor filosofice, în funcţie de dezvoltarea 
cunoaşterii umane. 

Reţinem deci că un prim caracter definitoriu al filosofiei e acela 
că ea este concepţie.generală despre lume, propunîndu-şi să studieze 
determinaţiile cele mai generale ale realităţii, adică ale naturii, soci- 
ctăţii şi gîndirii. Sub acest raport filosofia este cunoaştere şi explicare a 
existenţei. Dar ea nu este numai atît. Un alt caracter definitoriu al 
său este valorizarea existenţei, adică raportarea acesteia la om şi 
aprecierea ei potrivit intereselor, aspirațiilor şi năzuinţelor omului. 


„Să lăsăm fiecăruia libertatea de a stărui în ceea ce îl atrage, îi face plăcere 
sau i se pare folositor; dar studiul esenţial al umanităţii este omul“ (Goethe, 
Afinităţi elective). 

„A hotărî dacă viaţa merită sau nu să fie trăită înseamnă a răspunde la 
problema fundamentală a filosofiei“ (A. Camus, Mitul lui Sisif). 


Filosofia elaborează concepţia generală asupra realului nu din 
considerente pur cognitive, dintr-o simplă curiozitate intelectuală, ci 
pentru a determina locul şi rostul omului în lume, statutul său de 
fiinţă creatoare de cultură şi pentru a răspunde astfel marilor între- 
bări, specific filosofice, privind condiţia umană. Asemenea întrebări 
ştiinţa nu şi le pune, şi ele nici nu pot primi o rezolvare definitivă şi 
general valabilă. Filosofia, în schimb, nu poate exista fără a-şi pune 
asemenea întrebări. lată un filosof al cărui geniu matematic şi ştiinţific 
l-a condus la descoperiri importante în matematică şi fizică, dar care 
n-a putut rămîne mulţumit cu aceste domenii. El n-a putut evita 
întrebarea asupra condiţiei umane, ajungînd la ideea tulburătoare că 
în fiinţa umană se îmbină sublimul cu nimicnicia: „Ce himeră e oare 
omul? Judecător a toate, imbecilă rîmă; depozitar al adevărului, 


! Vezi D.D. Roşca, Ştiinţă şi filosofie, în Ce este filosofia?, Editura Ştiinţifică, Bucureşti, 1970, 
pp. 7-20. 

cloacă de incertitudine şi eroare: glorie şi pleavă a universului“ 
(Pascal). : 

Dar punîndu-şi aceste întrebări privind condiţia umană, privind 
sensul vieţii omului, filosofia întreprinde aprecierea valorică a realu- 
lui, raportează realitatea la om. Astfel, filosofia nu este numai 
cunoaştere, ci şi atitudine faţă de realitate. Ea implică reacţia axiolo- 
gică a conştiinţei umane integrale în faţa totalităţii realului. Această 
atitudine sau reacţie axiologică se exprimă în judecăţi de valoare, în 
elaborarea cărora intervine nu numai raţiunea omului, ci ansamblul 
fiinţei sale, inclusiv latura sa emoţională, afectivă. Concepută sub 
aspectul său de reacţie axiologică în faţa realului, filosofia nu poate 
face abstracţie de subiectivitatea umană, de universul interior al 
omului, de frămîntările conştiinţei omeneşti. 


2. Statutul epistemologic al istoriei filosofiei 


În prelegerea anterioară am văzut că filosofia este o atitudine 
spirituală în faţa lumii, constînd în crearea unei distanţe, în insti- 
tuirea unui interval între noi înşine şi exterioritatea atotstăpînitoare. 
În spaţiul acestui interval se exercită meditaţia, reflecţia despre exis- 
tenţă în ansamblu şi despre propria noastră fiinţă. Filosofia este 
Weltanschauung, este concepţie generală despre lume, despre existenţă, 
elaborată la nivel teoretic-conceptual, şi totodată valorizare a existenţei 
în perspectivă umană. 

Cred că putem unifica aceste două aspecte ale ei spunînd că 
filosofia este meditaţie asupra raporturilor omului cu lumea. De aici, ca 
dintr-o rădăcină comună, se desprind cele două direcţii ale demersului 
filosofic, elaborarea concepţiei generale despre lume şi valorizarea exis- 
tenţei în perspectivă umană. Ele se implică şi se influenţează reciproc. 

Dacă, sub primul aspect, filosofia se apropie de ştiinţă, fiind ea 
însăşi o formă sui-generis de cunoaştere, sub cel de-al doilea se arată 
înrudită cu atitudinea estetică şi cu cea religioasă, dar fără a se confun- 
da cu ştiinţa, cu arta sau cu religia. Înţelegem, poate, mai bine acum 
de ce filosofia este formă sintetică a culturii, sau, cum o caracteriza 
Eminescu, „rezumatul şi formula generală a culturii unei epoci“. 

lată care este conceptul prealabil de filosofie cu care vom lucra în 
continuare. El va dobîndi determinaţii noi, pe măsura dezvoltării 
gîndirii filosofice, a diferenţierilor tipologice din interiorul acesteia — 
mai cu seamă a diferenţierii tipurilor de probleme filosofice (probleme 
filosofice de ordinul l, care privesc direct existenţa, şi probleme 

tlosofice de ordinul II, care privesc nu existenţa, ci chiar problemele 
Ze ordinul I), a diferenţierii domeniilor şi disciplinelor filosofice, a dife- 
renţ:erii între filosofia constructivă ce tinde să edifice sisteme explica- 
uve şi filosofia critică, ce procedează regresiv, de la realităţi (spiri- 
tuale) date către condiţiile lor de posibilitate, şi care în elaborările ei 
mai recente îşi concentrează atenţia asupra presupoziţiilor implicite ale 
diferitelor noastre demersuri (teoretice sau practice). 

Statutul epistemologic al istoriei filosofiei este determinat de 
natura dublă a acestei discipline. Cum ne-o sugerează chiar denu- 
mirca ei, istoria filosofiei este o disciplină istorică şi teoretică în acelaşi 
timp. Ea este o disciplină istorică în măsura în care studiază 
fenomene spirituale ce aparţin trecutului. De aceea, ca istorie a 
filosofiei, disciplina noastră aparţine grupului disciplinelor istorice, 
alături de istoria socială şi politică, de istoria economiei şi tehnolo- 
giei, de istoria civilizaţiei, a mentalităților ş.a.m.d. — Ca istorie a 
filosofiei, ca disciplină care studiază multiplele configurații ale gîndirii 
filosofice, ea este însă o disciplină teoretică şi face parte, alături de 
ontologie, epistemologie, axiologie etc., din sistemul filosofiei sau al 
ştiinţelor filosofice. 

Dubla sa natură şi ambiguitatea ireductibilă ce decurge din ea 
explică, pe de o parte, interesele cognitive diferite care determină 
studiul istoriei filosofiei, iar, pe de altă parte, deosebirile de orientare 
ale cercetărilor din acest domeniu. Într-adevăr, putem studia istoria 
filosofiei pornind de la preocupări extra-filosofice, istorice şi cultu- 
rale. De pildă, vrem să înţelegem mai bine literatura unei anumite 
epoci şi ne adresăm istoriei filosofiei pentru a obţine desluşiri care să 
ne ajute în această direcţie. Şi ea ne poate într-adevăr oferi asemenea 
desluşiri, fiindcă filosofia este conştiinţa de sine a unei culturi, este 
domeniul în care o cultură devine conştientă de propria sa identitate. 
Nu este vorba neapărat de „influenţa“ gîndirii filosofice asupra 
creaţiei literar-artistice, deşi există multe situaţii de acest fel, ci de 
faptul că prin studiul filosofiei pătrundem mai adînc în configuraţia 
spirituală a unei epoci şi astfel înţelegem mai bine orice domeniu al 
culturii din epoca respectivă. — În toate cazurile de acest fel este 
pusă în joc dimensiunea istorică a disciplinei noastre, caracterul său 
de ştiinţă istoric-culturală. 

Totuşi, această dimensiune nu epuizează conţinutul istoriei 
filosofiei şi nici nu explică integral motivele care ne determină s-o 
studiem. Interesul principal pe care ea îl prezintă este de ordin teo- 
retic sau filosofic, iar nu de ordin cultural-istoric. Cercetările din 
acest domeniu, spunea Mircea Florian, „sînt legate nu atît de interese 
pur istorice, cît mai ales de preocupări filosofice. Istoria filosofiei este 

un produs al filosofiei, nu al istoriei“ (Reconstrucţie filosofică, Casa 
Şcoalelor, 1943, p. 257). Studiem, prin urmare, istoria filosofiei nu 
numai şi nu în primul rînd pentru a cunoaşte mai bine diferitele epuci 
ale istoriei culturii, ci o studiem pentru a cunoaşte filosofia însăşi. — 
Această aserţiune trebuie explicată. Este vorba, mai întîi, de faptul că 
istoria filosofiei este modul de existenţă a filosofiei înseşi. Filosofia nu 
există într-o singură elaborare, ci într-o multiplicitate de elaborări, de 
configurații. Pluralismul îi este constitutiv. Din acest punct de 
vedere, există o deosebire radicală între filosofie şi ştiinţele numite 
„exacte“. Dacă în cazul acestora din urmă, întregul lor conţinut este 
dat de stadiul cel mai recent, aşa cum este consemnat în manuale sau 
tratate, filosofia există numai ca ansamblu al concepţiilor filosofice 
elaborate de-a lungul timpului. Aşa încît, dacă putem studia o disci- 
plină ştiinţifică fără să ne interesăm în mod special de istoria ci, 
adresîndu-ne direct manualelor sau tratatelor actuale, studiul 
filosofici înseamnă studiul concepţiilor în care ea s-a cristalizat în 
cursul timpului, deci studiul istoriei filosofiei. 

Raportul filosofiei cu istoria ei este deci diferit de acela al 
ştiinţelor speciale cu istoria lor. De aceea, C. Rădulescu-Motru 
atăgea atenţia că „importanţa, pe care o are istoria filosofiei pentru 
înţelegerea filosofiei, nu o are istoria oricărei alte ştiinţe speciale pen- 
tru înţelegerea în parte a fiecărei ştiinţe“!. 

În al doilea rînd, marile sisteme de gîndire din trecut nu sînt 
simple fenomene istorice, ci paradigme, tipuri de raportare filosofică 
la lume. Fără îndoială, ele sînt circumscrise istoric şi poartă pecetea 
epocilor cărora le aparţin. Dar acest aspect istoric nu le epuizează 
niciodată conţinutul. Dincolo de marginile vremii lor, ele se 
adresează spiritelor reflexive dintotdeauna. Marii filosofi sînt, cum 
spunea Jaspers, „eternii noştri contemporani“, contemporanii fiecărei 
generaţii care îşi pune din nou marile probleme ale lumii şi omului. 
Din acest punct de vedere, sistemele filosofice sînt „atemporale“, 
eterne, ca şi marile opere de artă. Este ceea ce a intuit Dante, atunci 
cînd, în Infemul său, îi aşază laolaltă în limb pe vechii filosofi, indifer- 
ent de timpul cînd au trăit. Din toate acestea decurge falsitatea 
prejudecăţii curente că istoria filosofiei este numai o chestiune de 
erudiție sau de interes istoric, fără relevanţă teoretică actuală. Ea se 
bazează pe o idee falsă despre progresul intelectual. 

Studiem, aşadar, istoria filosofiei nu numai şi nu în primul rînd 
pentru a face istorie culturală, ci pentru a face filosofie. Aspectul său 


' Filosofia şi istoria filosofici, în Istoria filosofiei modeme, omagiu profesorului lon Pewovici, 

teoretic este precumpănitor faţă de cel istoric. Istoria filosofiei ne per- 
mite să „intrăm în dialog cu filosofii“ (Heidegger, Ce este filosofia ?) şi 
astfel să filosofăm noi înşine. Ceea ce nu înseamnă, desigur, că aspec- 
tul istoric — implicînd documentare riguroasă, stabilirea precisă a 
cronologiei lucrărilor, studiul variantelor, critica surselor etc. — ar 
putea sau ar trebui să fie neglijat. Dar el este în mod necesar subor- 
donat aspectului teoretic, filosofic. Situaţia este analoagă aceleia a 
istoriei literare, unde componenta istorică — cu tot ceea ce ţine de 
ca — este subordonată componentei estetice. 

Cele două tipuri de interese cognitive care susţin cercetările 
istorico-filosofice se reîntîlnesc în orientarea acestor cercetări. Cînd 
primează preocupările de tip istoric, cercetarea este orientată spre 
încadrarea culturală a sistemului studiat, spre sursele sale şi spre 
efectele produse în evoluţia ulterioară a gîndirii. Este ceea ce s-a 
numit „istoria istorică a filosofiei“. Cînd, dimpotrivă, primează pre- 
ocupările teoretice, studiul este îndreptat spre semnificaţiile perene 
ale sistemului, spre explicitarea sensurilor latente şi spre raportul lor 
cu gîndirea actuală. Este ceea ce s-a numit „istoria filosofică a 
filosofiei“!. Această deosebire de orientare poate conduce, desigur, la 
rezultate cu totul diferite. Totuşi, în cele mai bune lucrări de istoria 
filosofiei, sînt prezente ambele orientări, aşa încît opoziţia lor exclu- 
sivă în plan abstract se atenuează şi se transformă într-un raport de 
complementaritate. 


3. Perspectiva textualistă în istoria filosofiei 


După aceste chestiuni generale referitoare la statutul epistemo- 
logic al istoriei filosofiei şi la consecinţele sale, vom trece acum la dis- 
cutarea cîtorva probleme metodologice mai speciale, grupate, din 
motive pe care le veţi vedea imediat, sub titlul anunţat la început. 
Metodologia istoriei filosofiei este în momentul actual cu atît mai 
importantă cu cît este imperios necesar să ne eliberăm de stereotipi- 
ile mentale, de simplificările abuzive şi deformatoare din perioada 
comunistă şi să redobîndim imaginea reală asupra filosofiei şi a isto- 
riei sale. 

În acest scop vă propun o anumită perspectivă asupra istoriei 
filosofiei, un anumit mod de abordare a acesteia, pe care îl putem 
numi perspectiva sau abordarea textualistă. Vreau să precizez de la 


! Pentru această deosebire, a se vedea introducerea lucrării lui Alain Renaut, Era individu- 
lui, Institutul European, laşi, 1998. 

început că perspectiva textualistă nu este nici singura legitimă şi nici 
nu ceste lipsită de anumite limite. Cu toate acestea, ca mi se pare cea 
mai potrivită pentru realizarea scopului adineaori menţionat. Să 
vedem despre ce este vorba. 

Vom porni de la ceea ce am putea numi condiţia textuală a 
gîndirii filosofice. Istoria filosofiei studiază dezvoltarea gîndirii 
filosofice de-a lungul timpului, de la origini şi pînă astăzi. „Obicctul“ 
ei este gîndirea filosofică în multiplele sale configurații istorice. Dar 
gîndirea filosofică nu ne este accesibilă şi nu poate deveni pentru noi 
obiect de studiu decît în forma specifică a textului. Textul este obiec- 
tivarea gîndirii filosofice, modul ci de existenţă nu numai ca eveni- 
ment psihic, interior, strict subiectiv, ci şi ca realitate spirituală obiec- 
tivă şi de aceca accesibilă unei alte conştiinţe. Gîndirea filosofică este 
supusă legii de fier a oricărei activităţi spirituale, care nu devine rea- 
litate culturală decît prin expresia ei obiectivată. 

Constatarea aceasta este, desigur, elementară. Este evident 
pentru oricine că nu pot şti ce a gîndit Aristotel în sec. IV î.Chr. sau 
Kant în sec. XVIII decît dacă le citesc lucrările. Nu am altă cale de 
acces către gîndirea lor. Aristotel şi Kant au putut să intre în istoria 
filosofiei pentru că şi-au exprimat gîndirea în lucrări care au trans- 
mis-o generaţiilor ulterioare. In general vorbind, în istoria filosofiei 
intră numai acei gînditori ale căror idei s-au păstrat în scris, consem- 
nate fie de ei înşişi, fie de discipolii lor. 

Insistenţa noastră asupra expresiei, a gîndirii exprimate nu arc 
altă menire decît să releve condiţia necesară a gîndirii filosofice pe 
care o studiem în istoria filosofiei. Este de la sine înţeles că ea nu este 
şi suficientă. Cu alte cuvinte, nu orice gîndire exprimată intră 
automat în istoria filosofiei. Criteriile de valoare, originalitate şi pro- 
funzime au, în această privinţă, rolul hotărîtor. Dar condiţia elemen- 
tară, condiţia sine qua non rămîne textualizarea, expresia textuală. La 
limită, am putea admite existenţa unor gînditori care se închid în cer- 
cul magic al propriei conştiinţe, refuzînd expresia şi comunicarea, tot 
aşa cum am putea admite existenţa unor poeţi care nu au scris şi nu 
au rostit nici o poezie creată de ei înşişi. Ei nu intră însă în istoria 
filosofiei sau a literaturii. Refuzul expresiei trebuie el însuşi exprimat, 
pentru a deveni fapt de cultură. Tăcerea trebuie spusă, pentru a 
deveni poezie sau filosofie. „Lucian Blaga e mut ca o lebădă“ — ne 
spune Blaga în cunoscuta-i poezie şi, spunîndu-ne-o, încetează, evi- 
dent, de a mai fi mut. Blaga, poetul-filosof, surprinde aici, în para- 
doxul tăcerii care nu poate exista, filosofic sau poetic, decît autoa- 
nulîndu-se, condiţia de existenţă, condiţia ontologică a filosofiei şi 
poeziei care este textualitatea. 

Constatarea elementară şi evidentă cu privire la existenţa textu- 
ală a gîndirii filosofice ne oferă un punct de plecare ferm, sustras con- 
troverselor, în studiul istoriei filosofiei. Centrarea textuală a acestui 
studiu nu este nici ea cine ştie ce noutate: istoricii filosofiei au practi- 
cat-o întotdeauna. Dar au practicat-o într-un mod oarecum „empiric“, 
fără conştiinţa clară a implicaţiilor ei. Nu dispunem încă, cel puţin după 
cunoştinţa mea, de o teorie coerentă şi sistematică a textului filosofic, 
deşi există numeroase elaborări care ar putea fi integrate într-o astfel de 
teorie. Pe de altă parte, în lingvistică, în ştiinţele sociale şi în teoria lite- 
raturii cercetările care au ca obiect textul sînt foarte avansate, ele 
tinzînd să configureze o nouă disciplină ştiinţifică, numită teoria textu- 
lui, ştiinţa textului sau textologie. Aceste cercetări oferă numeroase su- 
gestii, ba chiar permit uneori transpoziţii directe în domeniul unei teorii 
specifice a textului filosofic care urmează a fi elaborată. 

Aşa stînd lucrurile, nu poate fi vorba, în paginile ce urmează, de 
expunerea sistematică a unei teorii a textului filosofic. Ceea ce îmi 
propun este să schiţez cadrul general al unei astfel de teorii, care ar 
putea sugera anumite direcţii pentru reflecţia ulterioară. 

Obiectul nostru de studiu este textul filosofic. Ce urmărim, ce ne 
propunem prin acest studiu ? Răspunsul este simplu : comprehensiunea 
sau înţelegerea textului. Pentru a ajunge însă la ea sînt necesare demer- 
suri multiple şi complexe pe care, urmînd uzul statornicit, le vom numi 
generic „analiză textuală“ şi, respectiv, „analiză contextuală“. 


3.1. Analiza textuală 

Textul filosofic este, ca şi alte tipuri de texte, o structură 
relaţională de semne lingvistice. El poate fi, drept urmare, abordat 
din unghiul de vedere al teoriei generale a semnelor, al semioticii. 
Abordarea semiotică a textului filosofic va fi ghidată de cele trei 
dimensiuni constitutive ale semnului şi se va diviza în mod core- 
spunzător în sintaxa, semantica şi pragmatica textului. 

a) Analiza sintactică, în sens semiotic, înseamnă, cum se ştie, 
cercetarea semnului în relaţiile lui cu alte semne, făcînd abstracţie, 
cel puţin provizoriu, de alte raporturi ale sale. Din acest punct cle 
vedere, textul ni se înfăţişează ca un macrosemn lingvistic, alcătuit 
din semne propoziţionale. Semnele lingvistice sînt: fonemul (semnul 
sunet), morfemul, alţii zic semantemul (semnul cuvînt) şi sintagma 
(semnul propoziţie). Ele se situează la niveluri diferite (fonologic, 
morfologic şi sintactic), fiecare nivel combinatoriu conținînd unităţi 
lingvistice diferite!. Textul ne apare atunci ca situat la un al patrulea 


! Cf. H.E Plett, Ştiinţa textului şi analiza de text, Editura Univers, Bucureşti, 1983, p. 57. 

nivel, transpropoziţional sau transfrastic, supraordonat nivelurilor 
anterioare, dar presupunîndu-le şi incluzîndu-le în sine. 

Sintaxa lingvistică a textului ne spune că acesta din urmă are o 
extensiune minimală, dar nu şi una maximală. El este format din cel 
puţin două propoziţii, sub acest prag nemaiputîndu-se vorbi de text; 
dar nu există o limită superioară a numărului de propoziţii, oricărui 
text putîndu-i-sc, în principiu, adăuga propoziţii noi la începutul sau 
la sfîrşitul lui. Textul este, totuşi, delimitat, fie intern, prin absenţa, la 
începutul şi la sfîrşitul lui, a unor semne cu referinţă anterioară sau 
posterioară (texte „emice“), fie extern, prin caracteristici de delimi- 
tare transcendente textului, ca titlul sau semnalul poscpus „Sfârşit“ 
(texte „etice“). 

O caracteristică esenţială a textului este coerenţa sa sintactică. 
Nu orice secvenţă de propoziţii formează un text. Este necesar ca 
propoziţiile să fie legate între ele, nu doar alăturate, mijloacele prin 
care se realizează conexiunea (anafora, catafora, selecţia articolului 
etc.) fiind analizate pe larg în teoria lingvistică a textului. 

Extensiunea, delimitarea şi coerenţa sînt principalele caractere 
sintactice ale textului, aşa încît H.F Plett propune următoarea 
definiţie semiotico-sintactică a acestuia : „Textul este o unitate semi- 
otică macrolingvistică, formată din succesiunea minimală a două 
propoziţii coerente cu structură emică“!. 

Oricît de interesante şi importante din punct de vedere lingvis- 
tic, ideile pe care le-am prezentat succint pînă acum par să nu aibă o 
prea mare relevanţă filosofică. Atunci cînd dimensiunea sintactică 
este cercetată pentru ea însăşi, făcîndu-se totală abstracţie de dimen- 
siunca semantică şi de cea pragmatică, ţinta fiind descoperirea 
„codului“ şi elaborarea unei gramatici textuale, rezultatele cercetării 
nu aduc prea multe clarificări în privinţa textelor filosofice. Este 
motivul pentru care analiza tradiţională a acestor texte era orientată 
semantic, iar studiile mai noi se interesează de pragmatică. Cu toate 
acestea, dacă o înţelegem într-un sens mai larg şi nu excludem orice 
referinţă semantică sau pragmatică, analiza sintactică a textelor 
filosofice se poate dovedi extrem de utilă. Mă voi mărgini aici la 
menţionarea cîtorva contribuţii posibile. Mai întîi, în studiul frag- 
mentelor rămase de la presocratici, caracteristicile sintactice discu- 
tate mai sus trebuie neapărat avute în vedere, atît în analiza fiecărui 
fragment, cît şi în încercarea de a reconstitui ordinea lor originară. 
Apoi, în descoperirea particularităţilor „stilistice“, a figurilor de stil 
caracteristice (comparații, metafore, metonimii, alegorii etc.) şi a 


! Ibid., p. 72. 

legăturii lor cu orientarea generală a gîndirii unui filosof (de exemplu 
metaforele arhitectonice la Descartes, metaforele juridice la Kant, 
metaforele organiciste la Hegel etc.). Studiul procedeelor de argu- 
mentare, al sensurilor contextuale, al raporturilor dintre „structura 
gramaticală“ (aparentă) şi „structura logică" reală), său, în termeni 
chomskyeni, între „structura de suprafaţă“ şi „structura de 
adîncime“, reconstrucţia logică a sistemelor filosofice — toate aces- 
tea au, neîndoielnic, o dimensiune sintactică indelebilă şi, ca urmare, 
analiza semiotico-sintactică ar putea aduce importante contribuţii 
clarificatoare. 

b) Analiza semantică a fost întotdeauna practicată în istoria 
filosofiei, chiar dacă nu a fost numită aşa şi nici nu a fost distinsă de 
alte tipuri de analiză. În sens semiotic, analiza semantică este cerce- 
tarea relaţiilor semnelor cu lucrurile pe care le desemnează. De la 
Frege încoace, în semantica modernă se face însă deosebirea între sen- 
sul semnului (noţiunea sau gîndul pe care le exprimă) şi semnificaţia 
sau referentul acestuia (lucrul sau starea de lucruri pe care le desem- 
nează). Dacă orice semn are în mod necesar un sens, nu toate sem- 
nele au şi o semnificaţie (o referinţă) ; de asemenea, semne diferite pot 
avea aceeaşi semnificaţie (după celebrul exemplu al lui Frege, semnele 
nominale „Luceafărul de seară“ şi „Luceafărul de dimineaţa“, deşi au 
sensuri diferite, au aceeaşi semnificaţie, căci amîndouă desemnează 
planeta Venus). Pornind de la deosebirea menţionată, semantica 
include o teorie a sensului şi o teorie a referinţei. 

În analiza textelor filosofice sîntem în gradul cel mai înalt 
interesaţi de conceptele caracteristice şi de relaţiile dintre ele, aşadar 
de una dintre dimensiunile semantice. Aici se pune problema rapor- 
turilor dintre concepte şi cuvinte şi în strînsă legătură cu ea proble- 
ma termenilor filosofici. Filosoful are la dispoziţie, pentru a-şi expri- 
ma ideile, limbajul comunităţii sale lingvistice, limbajele speciale 
elaborate în diferite domenii ale culturii (ştiinţă, artă, religie etc.), 
precum şi terminologia filosofică transmisă prin tradiţie. El va apela 
la toate aceste resurse. Este important să ştim de unde provine un 
anumit termen şi ce modificări de sens îi sînt impuse de gînditorul 
respectiv, deci să identificăm „abaterile“ semantice. Adeseori, acestea 
din urmă coexistă cu sensul curent sau tradiţional, amplificînd 
polisemia. Filosofii caută uneori cuvinte care să exprime sensuri mul- 
tiple sau chiar opuse (Aufhebung la Hegel), creează, prin procedeele 
specifice limbii în care scriu, cuvinte noi sau reiau termeni arhaici pe 
Care-i resemantizează, fără a le anula însă sensurile primare 
(Heidegger, Noica). Se întîmplă adesea ca unul şi acelaşi termen (de 
pildă, „transcendental“ la Kant) să aibă, spre disperarea cititorului, 

sensuri diferite în contexte diferite, chiar şi după ce a fost definit 
într-un anumit fel. Rareori întîlnim în textele filosofice termeni de 
bază cu un singur sens. De regulă, avem de-a face, dimpotrivă, cu 
fenomenul pentru care, poate, numai geologia ne poate oferi un ana- 
„aon, al sedimentării şi stratificării semantice. De aici provine impor- 
tanţa cercetărilor de istorie a conceptelor (Begriffsgeschichre) pentru 
exegeza textelor filosofice. 

Un interes particular prezintă raportul dintre limbajul filosofic 
şi limbajul obişnuit. Deşi, cum am spus, limba comunităţii sale 
lingvistice nu este singura sursă la care apelează un filosof, ea consti- 
tuie totuşi o sursă privilegiată. Şi atunci, raportul menţionat se 
impune în mod prioritar atenţiei. Chestiunea depăşeşte cadrul strict 
al analizei de text, angajînd concepţia despre filosofie şi despre activi- 
tatea filosofică, înscriindu-se, aşadar, în planul metafilosofiei. 

Într-un mod asemănător încercării de a defini limbajul poetic ca 
o „abatere“ de la limbajul uzual, s-a încercat definirea filosofiei 
(metafizicii) ca „abatere“ fie de la logica limbajului natural, fie de la 
folosirea normală a acestuia. Dacă, însă, în cazul limbajului poetic 
tentativa urmărea scopuri explicative, în cazul limbajului filosofic se 
urmăreau scopuri să le zicem „rezolutive“. Problemele filosofice erau 
văzute de „ultimul“ Wittgenstein şi de urmaşii săi ca „încurcături“ ce 
iau naştere datorită utilizării greşite a cuvintelor, iar rezolvarea 
(dizolvarea) lor era căutată pe calea readucerii cuvintelor (a terme- 
nilor filosofici) la uzul lor din limbajul obişnuit. Reducţionismul ani- 
hilator, inacceptabil, al acestei concepţii nu trebuie să ne facă, totuşi, 
să respinpem ideca de bază, care s-ar putea dovedi productivă: anali- 
za termenilor filosofiei prin raportarea lor la cuvintele „naturale“ din 
care provin şi descrierea atentă a „abaterilor“. 

c) Analiza pragmatică constă, cum se ştie, în cercetarea 
funcţionării semnului în procesul de comunicare. Este o direcţie de 
analiză care, neglijată în trecut, s-a impus cu autoritate în ultima 
vreme şi în cercetarea textelor filosofice. Dispunem, în această priv- 
inţă, de un studiu cu totul remarcabil al lui Henri Goubhier!, care, deşi 
nu foloseşte expresia „analiză pragmatică“ pentru a-şi desemna cerce- 
tarea, realizează tocmai o astfel de analiză. Voi reţine în continuare, 
în această schiţă cu caracter propedeutic, numai unele dintre ideile 
dezvoltate de cunoscutul istoric francez al filosofiei, adăugîndu-le 
cîteva observaţii personale. 


H. Gouhier, La philosophie et ses publics, în Ch. Perelman (éd.), Philosophie et Méthode, Édi- 
tions de l'Université de Bruxelles, 1974, pp. 61-74. 

Filosoful este un om care are ceva de spus şi care, prin inter- 
mediul textului, se adresează cuiva. Cui i se adresează filosoful, care 
este „publicul“ său ? Întrebările acestea par exterioare textului însuşi 
şi irelevante pentru înţelegerea lui. Gîndim de obicei comunicarea ca 
un fenomen ulterior elaborării textului şi care, drept urmare, n-ar 
putea avea efecte asupra acesteia din urmă. În realitate, imaginea 
„destinatarului“, a „celuilalt“, a aceluia căruia i se adresează filosoful, 
tace parte din text, este o componentă inaparentă, „invizibilă“ a tex- 
tului. Ea determină modul de organizare a „fondului“, orientează 
alegerea termenilor şi a procedeelor de argumentare. Forma pe care 
o ia textul nu este, prin urmare, exterioară fondului, conţinutului său, 
căci depinde de „fantoma celuilalt“, care bîntuie textul de la un capăt 
la altul. Raportul dintre elaborarea textului şi comunicarea lui nu 
poate fi gîndit în categoriile interior-exterior sau anterior-posterior, 
Destinația textului influenţează elaborarea lui. 

Este, de aceea, important să ştim cui i se adresează filosoful : dis- 
cipolilor săi, adversarilor, indiferenţilor care trebuie scoşi din indife- 
renţa lor etc. Cunoaşterea destinatarului, prezent în mod ideal în 
text, ne ajută să înţelegem mai bine textul însuşi. 

Cele trei direcţii ale demersului analitic, la care ne-am referit 
succint pînă acum, sînt indisociabile, pentru că dimensiunile semio- 
tice ale textului, pe care ele se întemeiază, sînt simultane şi nu pot fi 
separate decît în plan abstract. 


3.2. Analiza contextuală 

Noţiunea de „context“ este, la fel ca şi aceea de „text“, o noţi- 
une relativă: intensiunea şi extensiunea ei depind de cadrul de refe- 
rinţă ales. Mai este de observat că aceste două noţiuni se definesc 
numai în raportul lor reciproc şi că pot trece una în alta. 

Trecerea de la analiza textuală la cea contextuală este deja 
implicată în abordarea pragmatică a textului filosofic, căci, situîndu-l 
într-un proces comunicaţional, ea ne obligă să părăsim imanenţa tex- 
tului, dobîndind astfel, aşa cum am văzut, o mai bună înţelegere a 
imanenţei înseşi. Este locul aici să facem precizarea că analiza con- 
textuală nu este un scop în sine: studiem contextul nu pentru a agre- 
menta exegeza sau pentru a face istorie culturală, ci pentru a adînci 
comprehensiunea textului. Termenul nostru central de referinţă 
rămîne mereu textul, raportarea la context fiindu-i în întregime sub- 
ordonată. 

Contextul nu este uniform, ci variabil: factorii contextuali re- 
levanţi nu sînt aceiaşi pentru toate textele filosofice. Fiecare text 
filosofic are propriul său context şi ni-l putem reprezenta ca un punct 

de iradiere de la care se propagă în cercuri concentrice din ce în ce 
mai largi mişcarea ondulatorie. Fireşte, totul se leagă: textul este 
întotdeauna element al unei totalităţi supraorclonate. Dar aceste 
totalităţi sînt întotdeauna concrete şi nu pot fi reduse la un numitor 
comun. Există contexte apropiate şi contexte îndepărtate şi este o 
pierdere zadarnică de timp să cauţi explicaţii în acestea din urmă. 

Contextul cel mai apropiat şi mai relevant al unui text de 
filosofie este contextul filosofic însuşi. El constă fie în ansamblul 
operei unui gînditor, în care se înscrie o anumită lucrare a sa, fie în 
mişcarea de idei a timpului, fie în orientările gîndirii anterioare. 
Există două tipuri de situare contextuală (contextualizare) : a) sin- 
cronică; b) diacronică. Situarea sincronică a textului permite 
înţelegerea problemelor care-l preocupă pe filosof; soluţiile propuse 
de alţii oferă cadrul în care poate fi explicată soluţia proprie, opoziţi- 
ile şi polemicile cu alţi gînditori dau relief poziţiei proprii şi, uneori, 
determină modificări ale acesteia. Situarea diacronică aruncă lumină 
asupra unor sensuri altfel obscure, raportul cu ceea se află „înainte“ 
şi „după“ clarifică de multe ori orientări şi demersuri pe care, prin ele 
însele, nu le-am putea înţelege cu adevărat. 

Aici se pune şi mult discutata problemă a „influențelor“. Un 
filosof nu este un receptacol de influenţe, iar un text filosofic nu este 
o țesătură de idei străine. Avem de-a face întotdeauna, fireşte, cînd 
este vorba de marii filosofi, cu o receptivitate selectivă, ale cărei 
efecte nu pot fi înţelese pornind numai de la „surse“. Cel puţin la fel 
de importantă este structura de gîndire potrivit căreia sînt selectate 
şi modificate ideile preluate. Marile filosofii nu sînt niciodată simple 
„sinteze“ de idei anterioare, ci iniţiative spirituale ireductibile, mo- 
duri noi de a privi raporturile omului cu lumea. Ceea ce nu anulează, 
desigur, importanţa explicativă a cunoaşterii surselor, ci o situează în 
limitele ei fireşti de valabilitate. 

Cele spuse mai sus ne conduc către o chestiune mai generală cu 
privire la analiza contextuală. H. Gouhier observă cu îndreptăţire că 
în exegeza filosofică ne interesează nu atît mediul socio-cultural 
obiectiv, independent de conştiinţa gînditorului, cît mediul asimilat, 
trecut prin filtrul acestei conştiinţe, interiorizat şi transformat într-un 
fel de „subconştient istoric“, mereu prezent, deşi inaparent. Aşadar, 
nu contextul ca atare, uniform şi neutru, analizabil prin metode 
ştiinţifice descriptive, ci contextul interiorizat, asimilat, ne ajută să 
adîncim înţelegerea unui text filosofic. Ne putem da seama acum şi 
de motivele variabilităţii contextelor, ale decupajelor diferite, practi- 
cate în unul şi acelaşi context obiectiv. Poate că ar trebui să rezervăm 
termenul de „context“ numai pentru mediul asimilat, transformat în 

substanţă spirituală a gînditorului şi să folosim denumirea mai vagă 
de „mediu“ pentru exterioritatea socio-culturală ca atare. 

Astfel concepută, analiza contextuală poate contribui într-o 
măsură deloc neglijabilă la înţelegerea textelor filosofice, raportul 
dintre cele două modalităţi de analiză fiind unul de complementari- 
tate, Mai exact, demersul interpretativ se adînceşte prin mişcarea de 
du-te-—vino între analiza textuală şi cea contextuală. Totuşi, acest 
demers nu epuizează niciodată bogăţia ideatică a textului; textul 
filosofic este, ca şi textul literar, deşi în alt fel decît acesta, o „operă 


deschisă“!. 


Nu vreau acum să destram, sub efectul unui fel de „complex 
Penelopa“, ceea ce am „ţesut“ mai înainte, deşi s-ar putea ca metafo- 
ra ţesăturii şi, prin opoziţie, cea a destrămării unei ţesături, care sînt 
la ele acasă într-o discuţie despre text (lat. textus = țesătură), să mă 
condiţioneze fără să-mi dau seama. Oricum, nu pot să nu-mi pun 
cîteva întrebări, poate naive, dar cu atît mai stînjenitoare. Mai întîi : 
oare noţiunea de text are o aplicaţie generală ? Cu alte cuvinte, poate 
fi ea folosită în studiul tuturor concepţiilor filosofice ? Faptul că au 
existat gînditori de talia lui Confucius sau Socrate, care nu au scris 
lucrări proprii, ne dezvăluie gravitatea acestor întrebări. Este de 
observat însă că „text“ nu înseamnă neapărat lucrare, text scris, deşi 
în discuţia de pînă acum acesta a fost sensul principal al cuvîntului. 
Există şi texte orale. Şi atunci se poate vorbi de o „filosofie orală“ şi 
de o „filosofie scrisă“. Dar, cum remarcă Henri Gouhier, care şi-a pus 
şi el această problemă, „filosofia vorbită nu intră în istoria filosofiei 
decît o dată ce a devenit filosofie scrisă, atunci cînd cuvintele proferate 
au fost aşternute, negru pe alb, pe hîrtie“?. Ştim că lucrările care 
expun doctrina lui Confucius au fost scrise de discipolii înţeleptului, 
nu de el însuşi, după cum ideile lui Socrate ne sînt cunoscute, în prin- 
cipal, din scrierile lui Platon şi Xenofon. Dacă e să-l credem pe 
Platon, Socrate a respins cu argumente recursul la scris în filosofie şi 
şi-a justificat opţiunea pentru filosofia orală, aşa încît inexistenţa 
unor „scrieri socratice“ nu este, ca în alte cazuri, un simplu accident 
istoric. Totuşi, fără lucrările discipolilor care le-au păstrat în scris 
ideile, nici Confucius şi nici Socrate n-ar putea fi studiaţi de istoricul 


! Este de asemenea importantă descoperirea problemelor în raport cu care textul filosofic 
ne apare ca răspuns. 
? H. Gouhier, loc. cit., p. 63. 

filosofiei. Aşa încît textualitatea, chiar şi în sensul tare de „text scris“, 
rămîne o condiţie obligatorie a intrării unui gînditor în istoria 
filosofiei. 

Cu mult mai gravă este însă o altă întrebare: oare producerea 
textului este intenţia fundamentală a unui gînditor ? Sau, mai simplu, 
să fi scris filosofii pentru a le oferi semenilor lor texte de studiu ? Dacă 
credem asta, nu cumva săvîrşim eroarea confundării mijlocului cu 
scopul, denunţată de un vechi proverb oriental: „Cînd degetul arată 
luna, nătîngul se uită la deget“? 

Textul este, desigur, gîndire filosofică obicctivată şi de aceea 
constituie, cum am mai spus, singura modalitate în care gîndirea 
filosofică ne este accesibilă. Dar el este un mijloc şi nu un scop. Prin 
studiul textului vrem să ajungem la gîndirea pe care el o exprimă şi 
să ne-o asimilăm. Căci filosofii nu sînt nişte simpli fabricanți de texte. 
Ei se adresează, prin intermediul textelor, conştiinţei umane şi vor să 
determine în ea schimbări de perspectivă, modificări ale raporturilor 
cu lumea, care pot fi comparate numai cu convertirile religioase. 
Aceste schimbări vizează pînă la urmă viaţa umană însăşi; cum s-a 
spus pe bună dreptate, orice mare filosofie propune un anumit ideal 
de viaţă şi deci un mod de a trăi. 

Studiul academic are propriile sale rigori, iar perspectiva textu- 
alistă pare să le satisfacă într-o foarte mare măsură. Ca materie de 
învăţăm înt, filosofia poate fi studiată în mod profitabil în această per- 
spectivă. Dar nu trebuie să uităm că marile filosofii ne oferă nu atît 
cunoştinţe cît sensuri unificatoare, că, de fapt, ele ne propun forme 
noi de viaţă spirituală. Numai la acest nivel putem înţelege cu ade- 
vărat filosofia şi putem să ne dăm seama de ce vechii greci o consi- 
derau, pe ea, şi nu istoria, ca romanii, „cîrmuitoarea vieţii“ (toù biou 
kybemnetes). 

UNU 


FILOSOFIA ORIENTULUI ANTIC 


l. Filosofia Chinei antice. 
1.1. Taoismul. 
1.2. Confucianismul. 


2. Filosofia Indiei antice. 


Filosofia Orientului antic 


Cultura europeană actuală manifestă un interes pasionat pen- 
tru gîndirea şi, în general, pentru spiritualitatea vechiului Orient. 
Sursele acestui interes sînt multiple şi variate. Nu este vorba numai 
de farmecul exotic al marilor civilizaţii extraeuropene şi nici doar de 
înţelegerea din ce în ce mai clară a faptului că o conştiinţă de sine 
autentică a culturii europene nu poate fi dobîndită decît prin com- 
paraţie cu aceste civilizaţii. Motivele interesului pentru Orient sînt 
mult mai profunde. 

Trăim astăzi un proces de globalizare, care nu afectează numai 
comerţul, economia şi tehnica. Dincolo de acestea, se caută o sinteză 
a valorilor, capabilă să conducă la crearea unei „civilizaţii planetare“ 
şi care, totodată, să permită depăşirea crizei spirituale în care ne 
aflăm. Unul dintre cei mai consecvenţi promotori ai acestei sinteze a 
fost Mircea Eliade. În mai multe lucrări ale sale, de pildă în Yoga. 
Nemurire şi libertate, el a pledat pentru integrarea valorilor raţiona- 
lităţii, obiectivităţii ştiinţifice şi eficacităţii tehnice, valori specifice 
pentru civilizaţia europeană, şi a valorilor interiorităţii, spiritualităţii 
şi unităţii cu natura, create de civilizațiile orientale. 

În limitele spaţiului disponibil şi ale propriei mele competenţe, 
mă voi opri, în cele ce urmează, la început asupra gîndirii filosofice a 
Chinei antice, iar apoi asupra gîndirii filosofice a Indiei antice. Mai 
întîi, este însă necesar să fim atenţi la anumite particularităţi ale 
gîndirii orientale. S-a vorbit adesea despre sincretismul acestor cul- 
turi, despre îmbinare indisociabilă a unor forme de cultură pe care 

noi sîntem obişnuiţi să le socotim autonome, îndeosebi de îmbinarea 
religiei, filosofiei şi poeziei, într-un tot unitar. Dacă aplicăm în mod 
rigid criteriile autonomiste europene, ajungem inevitabil la concluzia 
că avem de-a face cu un stadiu incipient al evoluţiei intelectuale, cu 
o gîndire prefilosofică, cum s-a şi afirmat uneori. Chiar folosirea ter- 
menului de „sincretism“ exprimă o asemenea optică. In realitate, este 
vorba de cu totul altceva, de o anumită înţelegere a culturii şi a ros- 
turilor ei în viaţa oamenilor. Pentru orientali, filosofia nu este nicio- 
dată cunoaştere pură, cunoaştere de dragul cunoaşterii, ci întotdeau- 
na o cunoaştere al cărei scop este eliberarea omului. De aici legătura 
ei inextricabilă cu religia, cu tehnicile contemplaţiei şi extazului, dar 
şi — ca în cazul filosofiei chineze — cu problematica ordinii sociale 
şi statale. Mijloacele poeziei — metafora, alegoria, imaginea simbo- 
lică — sînt utilizate în mod frecvent de gînditorii orientali, care nu 
stabilesc niciodată o graniţă precisă între gîndirea raţională, concep- 
tuală, pe care noi sîntem obişnuiţi să o considerăm proprie filosofiei, 
şi gîndirea simbolică, pe care o socotim proprie artei şi religiei. 


1. Filosofia Chinei antice 


Din filosofia chineză veche vom prezenta, în linii generale, două 
concepţii reprezentative : taoismul şi confucianismul. 


1.1. Taoismul 

Taoismul este concepţia filosofică creată, potrivit tradiţiei, de 
Lao-zi („Bătrînul învăţător“), care ar fi trăit într-o perioadă cuprinsă 
între secolele VI şi V î.Chr., şi expusă în lucrarea Dao de jing (Cartea 
sacră despre dao şi de). Dar atît paternitatea lucrării, cît şi existenţa reală 
a lui Lao-zi sînt controversate. Importantă pentru noi este lucrarea 
însăşi, în care întîlnim o concepţie filosofică profundă, originală şi cu o 
impresionantă anvergură metafizică. 

Această concepţie nu este formulată în lucrare în mod sistematic, 
ci mai mult sugerată prin analogii, imagini şi simboluri înzestrate cu o 
extraordinară capacitate persuasivă. S-a vorbit adesea despre esote- 
rismul sau ermetismul lucrării. Astăzi se crede că cele 81 de scurte capi- 
tole, unele versificate, care o com- 
pun, erau menite să ofere teme de s be 
meditaţie asceţilor taoişti, fiecare PA XE $ i X 4 ZI, 
urmînd să le dezvolte într-un mod 


personal, fără a fi constrînşi de un 4 RE AS 4R g A 
e 


cadru dogmatic prestabilit. De 

aceea, îi revine celui ce-şi propune să studieze lucrarea îndatorirea de a 
încerca să-i sistematizeze, pe cît cu putinţă, ideile. Trebuie să fim însă 
conştienţi că această sistematizare este mereu relativă, susceptibilă de 
revizuire şi că, mai ales, ea ne aparţine nouă, iar nu lucrării înseşi. 

In lucrare pot fi identificate trei centre de coagulare semantică, 
dacă putem spune aşa, sau trei nuclee ideatice, pe care le vom desem- 
na prin termenii specifici: dao (cit. tao), de (cit. te) şi wu-wei (cit. 
u-uei). Cum vom vedea, între ele se stabilesc raporturi logice com- 
plexe, de subordonare, dar şi de intercondiţionare. 

Noţiunea centrală a lucrării Dao de jing, de la care provine, de 
altfel, şi numele acestei concepţii filosofice, este aceea de dao. 
Trebuie să menţionăm că termenul care o desemnează nu este o 
creaţie a filosofiei taoiste, fiindcă se întîlneşte încă înainte de apariţia 
acesteia, şi nici nu este apanajul ei exclusiv: mai toate şcolile chineze 
de filosofie îl întrebuinţează, conferindu-i însă înţelesuri specifice. 
Sensul principal al lui dao este acela de cale sau drum. În filosofia 
taoistă, dao înseamnă: 1) cale a lumii, ordine universală a transfor- 
mărilor, rînduială cosmică necesară ; şi 2) principiu al lumii, atît în 
sensul de origine, cît şi în sensul de substanţă actuală a acesteia. Din 
unghiul de vedere al primului sens, dao poate fi pus în corespondenţă 
cu termenii de lege sau legitate din filosofia şi ştiinţa europeană; din 
unghiul de vedere al celui de al doilea sens, el este comparabil cu 
àpxń din gîndirea presocraticilor. Reunirea acestor două sensuri a 
fost sugestiv exprimată de sinologul rus S. Glagolev, care spunea că 
dao este „şi calea şi călătorul“, şi drumul şi drumeţul, adică şi „legea“ 
lumii şi temeiul ei ontologic. Intr-un mod asemănător, Heidegger 
spunea că dao este „drumul care pune totul în mişcare“!. Primordial 


' M. Heidegger, Acheminement vers la parole, Gallimard, Paris, 1976, p. 183. În ultima din- 

tre cele trei conferinţe despre limbaj, publicate sub titlul Das Wessen der Sprache, traduse 
în franceză sub titlul Le deploiement de la parole, Heidegger se referă la Dao în următorii 
termeni: „Cuvîntul conducător în gîndirea sugestivă (dictante) a lui Lao-tse este Dao şi 
el înseamnă «propriu vorbind»: drum. Dar cum ne reprezentăm cu uşurinţă drumul 
într-un mod exterior, adică traiect de legătură între două locuri, s-a crezut în mod 
nechibzuit că cuvîntul nostru «drum» este nepotrivit pentru a numi ceea ce spune Dao. 
De aceea, Dao e tradus prin Raţiune, Spirit, Sens, Logos. 
Totuşi, Dao ar putea prea bine să fie drumul care pune totul în mişcare (der alles be- 
wăgendeweg), acela pornind de la care, numai, sîntem în stare să pîndim ceea ce ar vrea 
să spună de fapt (proprement), adică telul lor propriu de a fi, cuvintele Raţiune, Spirit, 
Sens, Logos. Poate că se adăposteşte în cuvîntul «drum», Dao, secretul tuturor secretelor 
spunerii gînditoare (du dive pensif), cu condiţia să lăsăm aceste nume să se reîntoarcă la 
nespusul lor (in ihr Ungesprochenes) şi noi să fim capabili de o astfel de lăsare. Poate că 
puterea enigmatică ce se desfăşoară astăzi în dominaţia metodei, provine tocmai din faptul 
că metodele, fără a vrea să le diminuăm eficacitatea, nu sînt totuşi nimic altceva decît 
apele joase (les eaux basses) ale unui mare fluviu secret: drumul care pune totul în 
mişcare, drumul care trasează calea pentru toate. Totul este drum“. (Notă introdusă de 
editori, după tişa care însoţeşte manuscrisul). 

rimine. totuşi, primul sens, acela de drum necesar al lumii, ordine, rîn- 
dicaălă universală. Remarcăm, cu acest prilej, o particularitate carac- 
zensică a gîndirii chineze în raport cu cea greacă, pusă în evidenţă de 
mulți sinologi: în timp ce filosofia greacă şi-a concentrat atenţia 
asupra substanţei ce stă la baza tuturor lucrurilor, gîndirea chineză se 
ocupă mai ales de ordinea necesară, de legitatea ce guvernează lumea. 
Observaţia aceasta nu trebuie, totuşi, absolutizată: căci la fel cum 
filosofia greacă nu se dezinteresează total de legitate, cea chineză nu 
face abstracţie de substanţă. Am văzut adineaori că, deşi subordonat, 
dao are şi sensul de principiu şi substanţă. Deosebirea este mai curînd 
de accent, dar ea rămîne, totuşi, importantă. 

Potrivit taoismului, lumea este, aşadar, guvernată de o „lege“ 
generală, ea urmează în transformările sale o cale necesară, se supune 
unei ordini invariabile şi eterne. Tot ceea ce există este subordonat 
acestei ordini cosmice, care acţionează cu o necesitate inexorabilă. 
Lucrurile sînt în permanentă schimbare, mişcarea lor ciclică, de 
alternare între yin (frigul, umezeala, întunericul, pasivitatea femi- 
nină) şi yang (căldura, uscăciunea, lumina, activitatea masculină), 
fiind guvernată de dao. Alternanţa regulată a anotimpurilor, succe- 
siunea şi revenirea lor periodică par să fie paradigma ce ghidează 
acest mod de pîndire. Concepţia despre dao este astfel o filosofie 
dinamistă, care afirmă, în modul metaforic ce-i este propriu, ideea 
mobilităţii şi transformării universale: „Dintre lucruri/unele merg 
înainte, altele urmează,/ unele-s fierbinţi, altele sînt reci,/ unele sînt 
tari, altele sînt slabe,/ unele se înalţă, altele se prăbuşesc“!. Totul 
curge, nimic, în afară de dao, nu este stabil şi permanent. Aproape în 
fiecare capitol al lucrării este afirmată ideea opoziţiei ca structură con- 
stitutivă a lumii. Termenii polari, opuşii se caracterizeză nu numai 
prin opoziţie, ci şi prin complementaritate şi prin interacţiune dina- 
mică. Realitatea fundamentală nu este deci o substanţă dată, invari- 
abilă, ci un ansamblu complex de interacțiuni între termenii polari. 
S-a putut vorbi, din acest punct de vedere, despre similitudinea sur- 
prinzătoare dintre această veche concepţie chineză şi fizica moder- 
năr. (Termenii polari, opuşi se caracterizează nu numai prin opoziţie 
ci şi prin complementaritate, prin interacţiune dinamică).? 

Opoziția şi interacţiunea dinamică dintre opuşi este însăşi acţi- 
unea lui dao. Lumea este plin şi gol, fiinţă şi neființă totodată. „Treizeci 


! Lao zi, Cartea despre Dao şi Putere. Cu ilustrări din Zhuang zi, 29, introducere, traducere 
din chineza veche şi note de Dinu Luca, Editura Humanitas, Bucureşti, 1993. În conti- 
nuare trimiterile la această lucrare vor fi dare în text. 

? Ct. Fritjof Capra, Tuofizicu. O paralelă între fizica moderná şi mistica orientală, traducere din 

limba engleză de Doina Ţimpâu, Editura Tehnică, Bucureşti, 1995, p. 85 şi urm. 

de spiţe/ se îmbină-n butuc :/ şi-n gol şi în plin se află folosul carului./ 
Se frămîntă lutul/spre a face un vas:/ şi-n gol şi în plin/ se află folo- 
sul vasului./ Se despică în ziduri/ uşi şi ferestre/ spre a face o casă:/ 
şi-n gol şi în plin/ se află folosul casei./ Astfel/ în plin se află profitul,/ 
în gol se află folosul“ (11). Laturile opuse sînt prezente pretutindeni, 
în natură şi în viaţa oamenilor. Ele trec una în alta, constituind baza 
transformării lucrurilor. În Dao de jing pot fi întâlnite şi alte idei cu 
aspect paradoxal, dar care exprimă, în fond, aceeaşi viziune inter- 
acţionistă şi dinamistă: viaţa şi moartea se succedă, viaţa omului 
poate fi păzită numai dacă o dispreţuim, în lupta dintre viaţă şi 
moarte, viaţa, noul înving, deşi iniţial sînt mai slabe etc. 

Ajungem astfel la una dintre ideile cele mai interesante ale tao- 
ismului: valorizarea pozitivă a unor calităţi, considerate de obicei 
inferioare, dacă nu chiar negative, cum sînt slăbiciunea (cel slab îl 
învinge pe cel puternic), supunerea, pasivitatea, blîndeţea (ca opuse 
pornirilor agresive), cu un cuvînt, a calităţilor yin, a principiului femi- 
nin, în opoziţie cu principiul masculin (yang), exacerbat de alte şcoli 
filosofice chineze, de pildă, de confucianism. Ideea aceasta a superi- 
orităţii slăbiciunii asupra forţei, a victoriei celui slab asupra celui pu- 
ternic, prin folosirea forţei acestuia în avantajul celui slab, stă la baza 
şcolilor chineze de arte marţiale. Valorizarea superioară a principiului 
feminin faţă de cel masculin a stîrnit interesul mişcărilor feministe 
contemporane faţă de această filosofie. 

În lucrare întîlnim, de asemenea, o anumită problematică 
enoseologică, fără să fie vorba însă de o veritabilă teorie a cunoaşterii. 
Sarcina cunoaşterii constă în a găsi în lumea haotică a fenomenelor 
unitatea şi permanenţa care-i stau la bază. Dao este omniprezent. El 
poate fi găsit însă numai atunci cînd omul îl eliberează mental de 
haosul fenomenelor. Dao nu este accesibil organelor de simţ (14), dar 
nici raţiunea nu-l poate decît aproxima prin limbaj. Încă de la 
începutul lucrării ni se spune că „Dao care poate fi rostit/ nu este 
eternul Dao,/numele care poate fi numit/ nu este eternul nume :/ fără 
nume,/ este obîrşia Cerului şi pămîntului,/ nume avînd,/ este mama 
celor zece mii de lucruri“(1). Experienţa nu are importanţă esenţială 
în procesul cunoaşterii. Ba mai curînd cunoaşterea empirică este o 
piedică în calea cunoaşterii autentice: „Fără a ieşi pe uşă/ poţi să 
cunoşti Subcerescul,/ fără să priveşti pe fereastră/ poţi să cunoşti Dao 
al Cerului :/ cu cît ieşi mai departe/ cu atît cunoşti mai puţin./ Prin 
urmare Inţeleptul/ nu înaintează dar cunoaşte, / nu vede dar este ilu- 
minat,/nu făptuieşte dar împlineşte“ (47). De aici se degajă un ideal 
al vieţii contemplative, care, în plan etic, va conduce la teoria 
non-acţiunii. În orice caz, înţelegerea adevărată a lui dao se realizează 

numai prin extaz, prin contopirea transraţională cu absolutul. De la 
filosofie se trece astfel, fără soluţie de continuitate, la mistică. 
Rațiunea permite însă numai o anumită aproximare a lui dao. 

Conformitatea dintre fiinţele individuale şi legea universală dao 
se exprimă în de, a doua noţiune fundamentală a taoismului. De are 
atît un sens ontologic cît şi unul etic şi politic. Sub aspect ontologic, 
de este esenţa lucrurilor individuale ce participă la marea ordine a 
lumii şi se supun lui dao; este manifestarea acestuia din urmă în 
lucruri. Sub aspect etic, de este virtutea umană, calitatea individuală 
a omului care l-a cunoscut pe dao şi i se conformează în comportarea 
sa. Profesorul I. Banu sublinia că de nu este numai normă etică, ci şi 
normă politică (normă a guvernării optime), în virtutea legăturii 
organice dintre etic şi politic în taoism ca şi în alte concepţii filosofice 
chineze’. Aceste sensuri ale lui de, cel ontologic, cel etic şi cel politic, 
sînt inseparabile, întrucît natura şi omul sînt socotite a forma un 
întreg, supus aceleiaşi legităţi generale. 

Prin intermediul lui de, ajungem la cea de a treia noţiune fun- 
damentală a taoismului, wu-wei (non-acţiunea, ncintervenţia). 
Aceasta exprimă conformitatea comportării individuale cu ordinea 
universală dao şi abţinerea de la orice act contrar mersului firesc al 
lucrurilor. Non-acţiunea este atît normă etică individuală cît şi 
normă politică de guvernare. Sub raport etic ea exprimă acea com- 
portare a omului care evită să acţioneze împotriva calităţii umane de, 
ce are o întemeiere cosmică în dao. Sub raport politic, non-acţiunea 
este acea comportare a cîrmuitorilor ce constă în evitarea oricărei 
acţiuni ce ar stînjeni desfăşurarea mersului natural (dao) al vieţii 
sociale de stat. Non-acţiunea nu înseamnă imobilism total, cvietism 
absolut ; omul trebuie să se manifeste, să acţioneze, dar numai în sen- 
sul care nu implică schimbarea arbitrară a realităţii, ci conservarea ei. 
Un sinolog englez, Joseph Needhan, traduce wu-wei prin „reținerea 
de la acţiuni contrare naturii“, bazîndu-se pe cuvintele lui Zhuang zi: 
„Nefăptuirea nu înseamnă a nu face nimic şi a păstra tăcerea. 
Înseamnă a face ceea ce este natural, pentru ca natura să nu fie per- 
turbată“ (Capra, op. cit., p. 97). 

Starea socială de echilibru ce nu trebuie stînjenită prin acţiune 
este aceca în care se respectă interesele poporului, în care oamenii nu 
sînt împilaţi, în care nu există războaie şi nedreptate. In lucrare se 
exprimă protestul împotriva situaţiei timpului. „Curțile regelui sînt 
strălucitoare/ dar ogorul este plin de buruieni/ şi hambarele sînt cu 


t Jon Banu, Sensuri universule şi diferenţe în Filozofia orientului antic, vol. 1, Editura Ştiinţi- 
fică, Bucureşti, 1967, p. 280. 

totul goale ;/ straie bogat împodobite sînt îmbrăcate şi săbii mult 
ascuţite sînt purtate,/ se bea şi se mănîncă din plin/ iar bogăţiile şi 
averile sînt fără măsură :/ aceasta se cheamă hoţie şi exces/ iar hoţia 
şi excesul departe sînt de dao“ (53). Starea grea a ţărănimii este 
determinată de tendinţele spoliatoare ale guvernanţilor. „Poporul e 
înfometat:/ cel de deasupra/ înghite prea mult din recolta de grîne ;/ 
de aceea este poporul înfometat“ (75). 

Societatea care ar trebui instaurată este însă foarte vag descrisă în 
lucrare. Ea pare uneori a fi societatea arhaică, a cărei nostalgie răzbate 
din unele versete. În această perspectivă non-acţiunea înseamnă a con- 
serva ceea ce dăinuie din trecut, în opoziţie cu ceea ce este nou. Wu-wei 
înseamnă atunci opoziţie faţă de civilizaţie, de cultură, de progres. Con- 
damnarea vehementă a civilizaţiei şi culturii i-a făcut pe unii sinologi să 
compare taoismul cu gîndirea lui Rousseau. În tot cazul, în taoism, 
critica adresată civilizaţiei şi culturii, condamnate pentru artificialitatea 
lor, este însoţită de ideea contopirii cu natura maternă, a pierderii de 
sine în marele tot al lumii. Această idee a condus către mistica taoistă, 
în care un rol capital revine ascezei şi tehnicilor extazului. 


1.2. Confucianismul 


Confucianismul este concepţia 
filosofică elaborată de Kong fu zi sau 
Kong zi („înțeleptul Kong“), pe numele 
său latinizat Confucius (557-479 
î.Chr.) şi de discipolii săi. Preocuparea 
principală a gînditorului a fost strîn- 
gerea vechilor izvoare cu caracter 
istoric, literar şi religios ale Chinei, pe 
care le-a conservat şi transmis posteri- 
tăţii într-o serie de lucrări, dintre care ; a a Ap 
amintim : l-ting (Cartea schimbărilor), di Eou n N 
Şu-ting (Cartea sacră), Şi-ting (Cartea PSE 3 
versurilor) şi Li-yi (Memorialul riturilor). Confucius credea că aceste 
vechi lucrări conţin întreaga înţelepciune a omenirii, misiunea sa 
fiind doar aceea de a le comenta şi a le face cunoscute. „Eu transmit, 
nu inventez. Sînt credincios cărţilor vechi şi le venerez“!. Nu vom 


! Confucius, Analecte, 7.1. Traducere din limba chineză veche, studiu introductiv, tabel 
cronologic, note şi comentarii de Florentina Vişan, Editura Humanitas, Bucureşti, 1995, 
p. 139. 

trage însă de aici concluzia că filosoful este un simplu comentator al 
cărţilor vechi. El creează totuşi o doctrină proprie, în care, cum vom 
vedea, însuşi cultul antichităţii are o funcţie etică şi politică. 

Deşi nu a scris lucrări filosofice proprii, consacrîndu-se tran- 
scrierii vechilor izvoare chineze, au ajuns pînă la noi patru lucrări, 
elaborate de discipoli, în care este expusă — nu putem spune cu cîtă 
fidelitate — doctrina lui Confucius. Acestea sînt: Ta-Hio (Marele 
studiu), Djung-iung (Durabilitatea căii de mijloc), Lun-ii (Analecte, 
sau cugetări filosofice) şi Meng zi!. Cea mai importantă dintre ele este 
Lun-ii. 

Confucius trăieşte într-o perioadă de acute frământări sociale, 
cînd regatele chineze se războiau între ele, cînd familiile aristocratice 
se luptau cu înverşunare pentru putere, iar răscoalele ţărăneşti se 
ţineau lanţ. Nedreptăţile şi abuzurile principilor se împleteau cu 
decăderea generală a moravurilor. Valorile sociale şi morale erau căl- 
cate cu brutalitate în picioare, pe ruinele lor tronînd arbitrarul, 
corupţia şi violenţa. 

În asemenea condiţii filosoful a fost preocupat înainte de toate 
de restabilirea valorilor sociale, a ordinii şi echităţii. El năzuieşte spre 
o reformă a societăţii care să reinstaureze în cadrele existente vechile 
valori cvasipatriarhale, singurele de a căror trăinicie nu se îndoia. 
Soluţia i se pare a consta în respectarea strictă a ordinii şi ierarhiei 
sociale tradiţionale. Totuşi, ordinea socială pe care o vizează ar trebui 
să asigure bunăstarea şi fericirea tuturor oamenilor. Dacă asociem 
acestei idei protestele sale, uneori vehemente, împotriva împilării 
poporului, a abuzurilor principilor şi claselor superioare, ca şi con- 
cepţia sa etică umanistă, dobândim o imagine mai apropiată de ade- 
văr a personalităţii complexe care a fost Confucius. 

Întreaga concepţie a lui Confucius se constituie în jurul ideii, 
adineaori menţionate, a restabilirii ordinii sociale. Pentru necesităţile 
analizei vom distinge două laturi ale acestei concepţii: teoria politică 
(sau teoria guvernării statului) şi teoria etică. În fapt, ele sînt indiso- 
lubil legate una de cealaltă. 

Teoria politică porneşte de la ideea că monarhul este „fiu al ceru- 
lui“ — idee larg răspândită în conştiinţa colectivă a timpului. El are 
de îndeplinit pe pământ un mandat ceresc, adică trebuie să realizeze, 
să traducă în fapt legea cerului, voinţa divină. Conţinutul misiunii 
sale constă în a-i guverna pe oameni în aşa fel încît să se realizeze 


' Meng zi este scrisă de un discipol apropiat a lui Confucius, al cărui nume îl poartă şi care 


dezvoltă o doctrină cu elemente proprii, de aceea ea este analizată separat, nefiind, strict, 
confuciană. 

ordinea şi bunăstarea generală. Pentru realizarea ordinii este necesară 
corectarea numelor, adică asigurarea unei depline concordanţe între 
conţinutul diferitelor funcţii publice şi comportarea oamenilor care 
le îndeplinesc. „Prinţul să fie prinţ; ministrul, ministru ; tatăl, tată ; 
fiul, fiu“ (Lun-ü, 1, 12, 11). Care este sensul acestei celebre idei con- 
fuciene? Notăm în primul rând că ea are o intenţionalitate emina- 
mente politică: ordinea socială poate fi restabilită dacă şi numai dacă 
fiecare îşi respectă îndatoririle ce-i revin conform poziţiei pe care o 
ocupă în societate. Dar aceasta înseamnă considerarea ierarhiei de 
provenienţă familial-patriarhală drept condiţie a ordinii sociale. În al 
doilea rând, ideea confuciană are un sens etic: cei ce îndeplinesc 
funcțiuni de conducere în societate trebuie să fie realmente înzestrați 
cu calităţile pe care le presupun aceste funcțiuni, calităţi pe care 
filosoful le va defini pe larg în etica sa. Totodată, comportarea con- 
ducătorilor trebuie să fie conformă conţinutului funcţiei ce o 
îndeplinesc, adică ei trebuie să-şi îndeplinească îndatoririle ce le 
revin. Este vorba aşadar de un sistem de exigenţe formulate de filosof 
faţă de conducători, implicând, chiar dacă numai aluziv, o nuanţă 
protestatară. În sfîrşit, ideea lui Confucius are un sens logico-gnoseo- 
logic. Pentru prima oară în istoria filosofiei chineze apare importanta 
problemă a raportului dintre noţiuni (nume) şi lucruri. Trebuie spus 
însă că acest sens este numai implicat în ideea confuciană a „corec- 
tării numelor“, filosoful neexplicitîndu-l şi neavîndu-l ca atare în 
vedere. Dar comentatorii ulteriori îl vor descoperi şi, pornind de aici, 
se vor naşte şi dezvolta şcolile chineze de logică. 

Revenim la sensul etico-politic al acestei idei. Cînd fiecare este 
aşezat la locul ce i se cuvine şi-şi îndeplineşte obligaţiile corespunză- 
toare, atunci în societate domneşte ordinea şi armonia. Dar aceasta 
înseamnă că în primul rînd monarhul şi principii trebuie să-şi 
îndeplinească îndatoririle şi mai ales să vegheze la bunăstarea 
poporului. Ei trebuie să fie plini de virtute, exemple demne de urmat 
pentru supuşii lor. Dragostea faţă de popor este mijlocul principal de 
guvernare. „Dobîndeşte afecțiunea poporului — spunea Confucius 
— şi vei dobîndi imperiul; pierde afecțiunea poporului şi vei pierde 
imperiul“. 

Dacă monarhul nu-şi îndeplineşte îndatoririle faţă de popor, 
acesta este dezlegat de respectul şi ascultarea pe care i le datorează. 
Confucius condamnă cu asprime violenţa, arbitrarul, corupţia, 
urmărirea avantajului personal ce caracterizau clasele conducătoare. 
Un prinţ l-a întrebat odată pe filosof: „Ce ar trebui să fac pentru a-mi 
asigura ascultarea poporului?“ Filosoful i-a răspuns: „Ridică-i, 
onorează-i pe oamenii drepţi şi integri; coboară-i, destituie-i pe 

oamenii corupți şi perverşi: atunci poporul te va asculta. Ridică-i, 
onorează-i pe oamenii corupți şi perverşi; coboară-i, destituie-i pe 
oamenii drepţi şi integri: şi poporul nu-ţi va mai da ascultare“ 
(Lun-ii, |, 2, 19). Monarhul trebuie să vegheze la bunăstarea poporu- 
lui, să construiască şi să întreţină canalele de irigație. Dacă oamenii 
trăiesc prost, înseamnă că guvernarea e proastă şi poporul se va răs- 
cula. 

Confucius visează la vremurile de demult, cînd stăpînitorii 
guvernau poporul prin lege şi virtute şi cînd în societate domneau 
ordinea şi armonia. El idealizează, incontestabil, trecutul şi opune 
imaginea astfel înfrumuseţată a acestuia stărilor de lucruri din 
prezent. „A ocupa rangul suprem şi a nu exercita binefaceri către cei 
pe care-i guvernezi... iată ceea ce nu mă pot resemna să văd“ (Lun-ii, 
|, 3, 26). Nu conteneşte să blameze viciile şi relele sociale şi să 
pledeze pentru o guvernare raţională, întemeiată pe dreptate şi vir- 
tute. 

Teoria etică este strîns împletită cu teoria guvernării statului, de 
vreme ce guvernarea trebuie să se întemeieze pe virtute. Etica lui 
Confucius are principii simple. Adresîndu-se unui discipol, filosoful 
spuse: „San, doctrina mea este simplă şi uşor de înţeles“. Filosoful 
ieşind, discipolii îl întrebară pe San ce voise să spună învățătorul. San 
răspunse : „Doctrina învățătorului nostru constă doar în a avea inima 
dreaptă şi în a-ţi iubi aproapele ca pe tine însuţi“ (Lun-ui, |, 4, 15). 

Principiul etic suprem este jen (omenia). Confucius nu dă o 
definiţie precisă acestui principiu, dar se referă la el de foarte multe 
ori, luminându-l din unghiuri diferite. Omenia înseamnă mai întîi 
respect şi iubire pentru cei apropiaţi, pentru părinţi şi fraţi. 

Dragostea şi respectul trebuie să se manifeste apoi şi faţă de 
ceilalţi oameni. Confucius vorbeşte despre o „politeţe socială“, care 
ar fi legea societăţii, determinată de legea divină. Ea cere să nu faci 
celorlalţi oameni ceea ce nu vrei să ţi se facă ţie însuţi. Confucius are 
încredere în oameni. „Natura omului este dreaptă“, spune el (Luni, 
I, 7, 17). Omul posedă în sine principiile virtuţii. Datoria sa este de a 
le pune în lumină, de a le face să strălucească. Pentru aceasta este 
necesar studiul, este necesară însuşirea ştiinţei. Etica pe care o for- 
mulează Confucius este astfel o etică raţionalistă, în care moralitatea 
este corolarul cunoaşterii. Aria cunoaşterii cuprinde muzica, scrierea, 
aritmetica, tragerea cu arcul, călăria, dar mai cu seamă riturile 
tradiţionale. După el, cunoaşterea riturilor are o semnificaţie 
deosebită. Reînvierea şi respectarea strictă a obiceiurilor şi regulilor 
tradiţionale (li) ar asigura ordinea şi stabilitatea socială. Acestea ar fi 
totodată baza moralității. Întîlnim în lucrările confuciene referinţe 

minuţioase, de o prolixitate obositoare, la cele mai neînsemnate obi- 
ceiuri ale celor vechi, începînd cu regulile cultului ancestral şi pînă la 
regulile pentru ridicarea movilelor de pămînt în cinstea spiritelor şi 
geniilor. Toate acestea nu mai prezintă pentru noi nici un interes. 
Vom reţine doar ideea unei morale bazate pe rațiune, pe cunoaştere. 
Atunci cînd defineşte cunoaşterea, ştiinţa, Confucius se apropie în 
mod surprinzător de Socrate: „A şti că ştii ceea ce ştii şi a şti că nu 
ştii ceea ce nu ştii, iată ştiinţa adevărată“ (Lun-ii, |, 2, 17). 

Dobîndirea ştiinţei presupune studiul cărţilor vechi, dar nu se 
reduce la aceasta. Este necesară observarea atentă a oamenilor, a 
înclinațiilor şi pasiunilor lor, a cuvintelor dar mai ales a acţiunilor lor. 
„La începutul relaţiilor mele cu oamenii, spune filosoful, le ascultam 
cuvintele şi credeam că ei li se conformează în acţiuni. Acum, în 
relaţiile mele cu oamenii, le ascult cuvintele dar le examinez acţiu- 
nile“ (Lun-ü, I, 5, 9). Cunoaşterea oamenilor are drept scop propria 
noastră perfecţionare, căci trebuie să-i urmăm pe cei virtuoşi şi să 
evităm exemplul celor perverşi. Ceea ce trebuie să învăţăm în primul 
rînd este modestia. „Nu trebuie să ne întristăm fiindcă oamenii nu ne 
cunosc, ci, dimpotrivă, pentru că nu-i cunoaştem noi“ (Lun-ii, |, 1, 
16). A te mulţumi cu puţin, a nu căuta să străluceşti, a-ţi cultiva spi- 
ritul, fără să te preocupe aspectul exterior, a nu rîvni onoruri publice 
— iată cîteva cerinţe ale modestiei. Pentru a ajunge la virtutea supe- 
rioară a omeniei, omul trebuie să-şi domine pasiunile, să nu se lase 
tîrît de ele. Nu e vorba de suprimarea înclinațiilor naturale, ci de 
umanizarea acestora prin practicarea virtuţii. Drumul virtuţii este 
însă dificil, presărat cu piedici numeroase. Confucius cere de aceea 
omului perseverenţă, luptă cu obstacolele. Perseverînd şi dobîndind 
astfel o virtute, omul le va dobîndi şi pe celelalte, întrucît între 
diferitele virtuţi există o legătură foarte strînsă. Nimic nu poate 
înlocui efortul propriu de autoperfecţionare. „Dacă un om nu face 
nici un efort pentru a-şi dezvolta spiritul, eu însumi nu voi putea să 
i-l dezvolt“ (Lun-ii, |, 7, 8). Dacă se străduieşte însă, nimic nu-l poate 
împiedica să atingă culmile cele mai înalte ale spiritualităţii. 

Cunoaşterea oamenilor atît prin autoobservare cît şi prin obser- 
varea celorlalţi mai are însă şi o altă însemnătate. Natura umană 
(ming) este de esenţă cosmică, este „lumină divină“ în om. 
Cunoaşterea ei ne duce astfel spre cunoaşterea cerului, a lumii, a 
ordinii cosmice. Există, în concepţia filosofului, o „lege a cerului“ 
(tian dao) ce transcende omul şi-l domină, aşa cum transcende şi 
domină toate lucrurile. Soarta omului este expresia individuală a legii 
cerului. Prin ea omul se racordează la univers. 

Aprecierile ce se dau lui Confucius de către istoricii filosofiei 
sint foarte diferite, mergînd de la minimalizarea valorii sale pînă la 
utaţa exaltare. Doctrina lui Confucius conţine, în orice caz, idei cu 
care perenă, observaţii adînci asupra omului, precepte universale 
zentru conduita sa morală. Credinţa în om, în perfectibilitatea lui 
pnn educaţie şi cultură, îl înscrie pe Confucius în rîndul gînditorilor 
umanişti ai culturii universale. El a fost printre cei dintîi gînditori ai 
omenirii care au concentrat atenţia oamenilor asupra unor probleme 
pur umane. Cum s-a spus pe bună dreptate, Confucius a fost primul 
umanist în sensul deplin al cuvîntului. Umanismul său este însă un 
umanism al responsabilităţi, iar nu un umanism al persoanei!. 


2. Filosofia Indiei antice 


În mileniile I11-I1 î.Chr. s-a dezvoltat pe valea fluviului Indus o 
civilizaţie strălucitoare, ale cărei centre au fost Mohenjo-Daro şi 
Harappa. Aceasta este cea mai veche civilizaţie cunoscută pe terito- 
riul Indiei, creată de populaţiile autohtone înaintea pătrunderii 
indo-arienilor din nord-vest. Către mijlocul mileniului al II-lea î.Chr. 
această civilizaţie a dispărut datorită unor cauze încă insuficient 
cunoscute. Ea a fost probabil distrusă de triburile ariene venite din 
Iran şi care au cucerit treptat teritoriul indian, supunînd populaţiile 
autohtone şi creînd o nouă civilizaţie. Încep să se folosească sistemele 
de irigație artificială în agricultură şi se dezvoltă totodată 
meşteşugurile. Îmbinarea meşteşugurilor cu agricultura bazată pe 
munca şi proprietatea comună conferă aşezărilor apărute acum ca- 
racterul unor unităţi închise, autarhice. Se formează de asemenea 
relaţii sclavagiste, dar ele au un caracter patriarhal, sclavii fiind 
folosiţi mai ales în muncile casnice. 

Societatea s-a împărţit treptat în grupe închise (varna), prede- 
cesoarele castelor de mai târziu. Acestea erau: brahmanii (preoţii), 
kşatria (militarii), vaisia (masa membrilor liberi ai societăţii, negus- 
tori, ţărani, meşteşugari) şi şudra (oameni străini, urmaşi ai celor 
învinşi în războaie, oameni dislocaţi de pe pămînturile lor etc.). Cu 
timpul, deosebirile dintre aceste varna au devenit foarte nete, s-a 
creat o legislaţie de tip segregaţionist, care consfințea privilegiile 
primelor două caste şi lipsa de drepturi a celor din urmă. Istoria 


! Despre deosebirea dintre cele două tipuri de umanism, caracteristice culturilor orientale 
şi, respectiv, culturii europene, a se vedea: Tomonobu Ymamichi, L'humanisme..., în 
Revue Internationale de Philosophie, nos. 107-108, 1974. 

vechii Indii cunoaşte numeroase lupte între brahmani şi kşatria pen- 
tru putere şi dominație în stat, între aceste două clase privilegiate, pe 
de o parte, şi vaişia şi şudra, pe de altă parte. Brahmanii erau, con- 
form ideologiei lor, casta dominantă, deoarece preocuparea lor era 
spiritul, legătura oamenilor cu puterile divine. Regele trebuia să ţină 
seama de părerile lor şi nu avea dreptul să-i pedepsească. Brahmanii 
au dominat secole de-a rîndul netulburaţi, pînă cînd celelalte caste, 
mai ales kşatria, au impus, împotriva religiei şi a ideologiei lor (brah- 
manismul), noile religii ale buddhismului şi jainismului. 

În acest cadru social-istoric a apărut şi s-a dezvoltat filosofia 
indiană. Marea stabilitate, cvasiimobilismul vechii societăţi indiene 
explică o particularitate importantă a filosofiei Indiei vechi, 
tradiţionalismul său, dăinuirea timp de secole a şcolilor sale, tendinţa 
filosofilor de a se întemeia pe vechile scrieri şi a se prezenta adesea ca 
simpli comentatori ai acestora. 

Punctul de plecare al filosofiei indiene l-a constituit literatura 
vedică. Textele cele mai importante ale acestei literaturi sînt vedele şi 
upanişadele. Vedele sînt în număr de patru: Rig-veda („veda 
imnurilor“), Sama-veda („veda melodiilor“), Yajur-veda („veda regu- 
lilor de ritual“) şi Arharva-veda („veda vrăjilor“). Dintre cele 13 

„upanişade acceptate astăzi ca cele mai vechi şi sigur autentice, două 
sînt deosebit de importante sub raport filosofic: Brihad-ăranyaka 
Upanişad şi Chândogya Ubpanişad!. Upanişadele conţin nu una sin- 
gură, ci mai multe concepţii filosofice diferite. Cea mai importantă 
dintre ele poat fi rezumată astfel: realitatea absolută (brahman) este 
identică cu sinele sau conştiinţa pură (âtman). Această concepţie se 
exprimă în cunoscuta ecuaţie a upanişadelor: „tat tvam asi“, „acela 
(brahman) eşti tu“. 

După atitudinea lor faţă de vede, şcolile filosofice indiene sînt 
împărţite, potrivit tradiţiei, în două grupuri: 1. — şcolile ortodoxe 
(ăstika), care recunosc infailibilitatea absolută a vedelor şi-şi înte- 
meiază, cel puţin formal, ideile pe autoritatea acestora ; şi 2. — şcolile 
hetcrodoxe sau eretice (năstika), numite uneori şi nihiliste, care se 
opun vedelor. Şcolile ortodoxe sînt următoarele : Mimămsă, Vedânta, 
Sămkhya, Yoga, Vaisesika şi Nyaya. lar şcolile heterodoxe sînt: 
Buddhismul, Jainismul şi Cârvâka (Lokăyata). Acestea sînt cele nouă 
şcoli filosofice importante ale Indiei vechi. Clasificarea e relativă, 


! Ele au fost traduse în limba română sub titlul Cele mai vechi upanişade şi publicate la 
Editura Ştiinţifică, în colecţia Bibliotheca Orientalis, în 1993, de Radu Bercea. Vezi, de 
asemenea, Paul Deussen, Filosofia Upanişadelor, Editura Tehnică, Bucureşti, 1994. 

pentru că şcolile „heterodoxe“ au propriile lor criterii ale ortodoxiei, 
dar e păstrată pentru comoditatea ei. 

Mimâmsă (purvamimamsa) consideră că există o rînduială uni- 
versală a lucrurilor (dharma), analizează amănunţit şi încearcă să jus- 
tifice ritualurile vedice. Reprezentanţii acestei şcoli se situează pe 
poziţiile vechii magii, considerînd ritualul ca fiind înzestrat prin sine 
însuşi cu o forţă ocultă, capabilă să producă transformări în ordinea 
realului. Analiza amănunţită a ritualului i-a condus pc filosofii aces- 
tei şcoli la înţelegerea faptului că regulile sale formează un sistem, 
definit printr-un anumit cod. Sergiu Al-George, unul dintre cei mai 
de seamă indianişti români, a relevat în cartea sa Limbă şi gândire în 
cultura indiană că, spre deosebire de cultura europeană, unde semioti- 
ca a luat naştere din analiza semnelor lingvistice, în India teoria 
generală a semnelor s-a născut din analiza unui alt sistem se semne, 
care este rituulul, şi că reprezentanţii acestei şcoli au adus o con- 
tribuţie esenţială în această privinţă. 

Zeii sunt socotiți simple nume sau sunete necesare pentru 
desfăşurarea corectă a ritualului şi pentru obţinerea efectelor dorite. 
lată, aşadar, un sistem ortodox în care nu se recunoaşte existenţa 
unei divinități omnipotente, ce ar putea fi influenţată prin rugăciuni. 
Ritualul este prin sine însuşi atotputernic, proclamă adepţii acestui 
sistem, în spiritul celor mai vechi texte vedice. S-a vorbit de aceea 
uneori despre „ateismul“ lor, întemeiat, cum se vede, nu pe o critică 
„de tip raţional a religiei, ci pe o concepţie magică. Reprezentanţii 
Mîmâmsei au polemizat în special cu filosofii şcolilor Vaisesika şi 
Nyaya, care încercau să dovedească existenţa lui Dumnezeu. În cursul 
acestor polemici ei au dezvoltat ideea că lumea e necreată, că ea este 
numai „un proces neîntrerupt de devenire şi dispariţie treptată“, ale 
cărui cauze se află în domeniul cunoscutului şi nu în transcendent; 
de asemenea, au respins concepţia vedantină despre caracterul iluzo- 
riu al lumii senzoriale, căci această concepţie lovea în realitatea ritu- 
alurilor şi a efectelor lor. 

Vedântă  (uttaramimamsa) se întemeiază, spre deosebire de 
Mîmâmsâ, pe upanişade, ale căror idei le continuă şi încearcă să le 
sistematizeze. De altminteri, denumirea şcolii (vedânta = sfârşitul 
vedelor) exprimă această continuitate. Orientarea cea mai intere- 
santă sub raport filosofic din cadrul acestei şcoli este Advayta-vedănta 
(kevaludvaita), ai cărei reprezentanţi de seamă au fost Gautapada şi 
Şankara. Termenul de „advayta“ înseamnă „nedual“ („unic“). 
Concepţia Advayta-vedânta vrea să fie un monism absolut. Pornind 
de la ideea upanişadică a identităţii dintre âtman şi brahman, această 
concepţie afirmă că nu există nimic altceva real decît brahman, 

identic cu eul sau conştiinţa pură. Şankara va respinge, drept urmare, 
atât concepţia karmei („acţiune“, avînd în această perioadă sensul de 
«řitual“), fiindcă ea implică recunoaşterea dualității, adică 
recunoaşterea unei alte realităţi decât eul pur, cît şi concepţia 
susţinută de şcoala Sâmkhya, după care universul este rezultatul 
transformărilor unei materii primordiale. 

Aaflenua quncinală qe care au avut-o ate (nfuncac aeger 
Advayta-vedântei a fost aceea a lumii sensibile, pe care oamenii o 
percep în experienţă. Care este statutul ontologic al acestei lumi, 
dacă singura realitate este cea a principiului, adică a identităţii 
âtman-brahman ? Răspunsul a fost dat în mâjă-vada sau avydia-vuda, 
învăţătura despre măyă sau avydia. Măyă înseamnă iluzie, iar avydia, 
necunoaştere, ignoranță, neştiinţă. Pornind de la iluziile simţurilor, 
advaiţii declară că întreaga lume senzorială este iluzorie, este un pro- 
dus al mâyei, rezultând din ignoranță. La fel cum percepem, datorită 
ignoranței, o frînghie aruncată în iarbă drept şarpe, tot aşa percepem 
pe brahman în forma lumii senzoriale. Neştiinţa ascunde, pe de o 
parte, adevărata natură a lui brahman, iar pe de altă parte ni-l pre- 
zintă în forma iluzorie a lumii sensibile. Scopul Advayta-vedantei 
este eliberarea de iluzie, dobîndirea adevărului asupra lumii. 
Eliberarea de iluzie se realizează prin cunoaşterea naturii autentice a 
lui Brahman. Cunoaşterea are pentru această şcoală, ca şi pentru 
majoritatea şcolilor filosofice indiene, un sens soteriologic, ea fiind nu 
simplă posesiune indiferentă a adevărului, ci eliberare a sufletului de 
suferinţă, de roata reîncarnărilor. Advayta-vedânta este sistemul care 
a propovăduit cu cea mai mare stăruinţă în filosofia indiană ideea că 
eliberarea înscamnă cunoaştere. — Concepţia Advayta-vedântei a 
influenţat profund gîndirea indiană şi ulterior filosofia europeană. 

Sămkhya, întemeiată, se pare, de înțeleptul Kapila, şi-a îndrep- 
tat atenţia către cauzele primare ale lumii. De aici interesul reprezen- 
tanţilor săi pentru teoria cauzalităţii. Filosofii acestei şcoli au elabo- 
rat concepţia parinama-vada, după care efectul este o modificare a 
cauzei, este cauza modificată. „Efectul există [în cauză]... [efectul] 
are natura cauzei [sale]“!. Cu alte cuvinte, efectul nu poate fi ceva 
absolut nou, ci este conţinut, desigur în mod potenţial, în cauză. De 
aici urmează că vom putea descoperi cauza primă a lumii, pornind de 
la lumea actuală, care este efectul ei şi care trebuie să aibă aceeaşi 
natură ca şi ea. Observaţia curentă ne arată că lumea actuală există 


! Samkya-katvikci, 9; vezi şi 14; în vol. Filosofia indiană în texte, traducere din sanscrită, studiu 
introductiv, notițe introductive, comentarii şi note de Sergiu Al-George, Editura Ştiinţi- 
fică, Bucureşti, 1971. 

rală. Cauza asttel dedusă este numită muila-prakriti, adică natura pri- 
mordială (litt: „natura-rădăcină“). Starea naturii primordiale este 
Zesemnată prin termenul avyakta („cel nemanifestat“) sau pradhana 
„ei prestabilit“). În această stare prakriti nu are formă, este ne- 
îterenţiată şi nelimitată. În starea iniţială a lumii, tendinţele ei fun- 
zamentale sau calităţile primordiale (guna) se află în echilibru. 
Aceste tendinţe sunt: 

sattva : lumină, limpezim e, inteligenţă, bunătate, fericire ; 

rajas: dinamismul fizic şi psihic, care generează contradicţia şi 
suferinţa; 

tamas: obscuritate, inerție, ignoranță, confuzie, depresie psi- 
hică. Ea domină lumea inferioară omului. 

Întreaga lume actuală provine din natura primordială, printr-un 
proces de evoluţie în mai multe trepte. Ceea ce este remarcabil în 
această concepţie e ideea perpetuei transformări a lumii. Este ade- 
vărat însă că procesul evolutiv este aici invers celui considerat de 
evoluționismul modern : în teoria Sâmkyei mai întîi apare intelectul 
şi abia la sfârşit elementele materiale. Demnă de reținut este de 
asemenea ideea că natura primordială are în sine nu numai toate 
potenţele mişcării, dar şi pe cele ale psihicului. Intelectul, eul, simţul 
intern, cu un cuvânt tot ceea ce se raportează la psihic se dezvoltă din 
mila-prakriti. Ideile examinate pînă acum au o admirabilă coerenţă 
logică şi permit să se vorbească, într-adevăr, de un sistem Sâmkya. lată 
însă că în sistem apare o entitate fără legătură cu prakriti, şi anume 
puruşa (sufletul, spiritul). Natura şi sufletul sînt considerate ontologic 
independente, ceea ce conferă doctrinei un caracter dualist. Ca să 
explice această inconsecvenţă, unii cercetători au formulat ipoteza 
că introducerea noii entităţi s-ar fi produs într-o etapă ulterioară a 
dezvoltării şcolii, care iniţial ar fi fost monistă. 

Trebuie să ţinem seama, totuşi, de intenţia soteriologică a doc- 
trinei Săâmkya, formulată încă în prima strofă a lucrării 
Sâmkya-kărikă. Întreaga evoluţie a naturii are drept scop cunoaşterea 
ei de către spirit şi astfel izolarea spiritului de natură şi izbăvirea lui 
de suferinţă. Evoluţia naturii are deci un caracter teleologic. În 
Sâmkya-kărikă natura este comparată cu o dansatoare care, după ce 
şi-a desfătat stăpînul cu graţia ei, se retrage sfioasă din faţa acestuia. 
Prezenţa spiritului ca spectator al evoluţiei naturii nu este deci expre- 
sia unei simple inconsevenţe logice. Prezenţa spiritului este necesară, 
fără ea evoluţia naturii n-ar avea nici un sens şi nici un rost. Fără a fi 


! Sergiu Al-George, op. cit., p. 134. 

lipsită de ambiguităţi, „Sămkya rămîne — cum notează Sergiu 
Al-George —, totuşi, nu numai cel mai vechi sistem filosofic indian, 
dar poate şi cel mai original dintre ele“!. 

Yoga preia unele idei ale Sămkyei, cărora le adaugă ideea de 
Dumnezeu (Ishvara) şi elaborează un sistem de tehnici psihosomatice 
prin care s-ar putea ajunge la uniunea cu divinitatea. Dar atît 
filosofia Sâmkya cît şi ideea de divinitate rămîn subordonate laturii 
practice a Yogăi, care este cea mai importantă. De aceea, practica 
yoghină a putut fi utilizată de mai toate sistemele filosofice indiene, 
fiind invocată ca argument în sprijinul concepţiilor lor. 

În Yoga-Siitra, lucrarea fundamentală a acestei şcoli, atribuită 
lui Patanjali!, Yoga este definită drept citta-vritti-nirodha. Citta 
(inteligenţa) este considerată, în spiritul Sămkyei, ca un produs al 
prakritiei. Inteligența se leagă de obicei cu lucrurile spre care se ori- 
entează, cu care vine în contact prin simţuri şi primeşte astfel forma 
acestora. Fenomenul modificării inteligenţei după lucrurile cu care 
intră în contact este numit citta-vritti. Lucrurile fiind diferite, vor 
exista citta-vritti diferite. Această identificare a inteligenţei cu 
lucrurile duce la dispersarea forţelor sale. De aceea, ea trebuie curmată. 
Scopul Yogăi este încetarea (nirodha) modificărilor inteligenţei, pen- 
tru ca inteligenţa să-şi poată concentra forţele şi să realizeze astfel 
unirea cu divinitatea (yoga = „unire“, „legătură“). În acest scop se 
recomandă opt procedee, numite yoganga: cumpătarea, disciplina 
lăuntrică, poziţia corpului, controlul respirației, distragerea 
simţurilor, atenţia, meditaţia şi concentrarea. Ele sînt transpuse apoi 
în exerciţii speciale, prin care s-ar dobîndi încetarea modificărilor 
minţii. Yoghinii au ajuns prin aceste exerciţii la rezultate cu totul 
remarcabile: controlul funcţiilor interne ale organismului, al sis- 
temului nervos central şi al celui vegetativ, la controlul activităţii 
cardiace. Medicina şi psihologia modernă sînt pe cale de a-şi însuşi 
unele din tehnicile yoghine, care nu mai sînt considerate astăzi sim- 
ple procedee de scamatori, ci li se recunoaşte însemnătatea mai ales 
pentru deconectarea şi relaxarea sistemului nervos. 

Şcolile Nyaya şi Vaiseşika s-au aflat în strînsă legătură încă de la 
constituirea lor, iar cu timpul au ajuns să formeze o singură şcoală. De 
aceea le vom analiza împreună, precizînd de la început că princi- 
palele idei ontologice au fost formulate de sistemul Vaiseşika, iar 
ideile logico-gnoseologice de sistemul Nyaya. — Poziţia generală a 
acestor sisteme este realistă (realism ontologic). Întreaga cunoaştere 


! Existentă în traducerea românească a lui Constantin Făgeţan, cu comentariul dr. 
Gheorghe Jurj, Editura Informaţia, 1993. 

stă mărturie pentru existenţa reală a lumii externe. Pornind de la 
acest postulat, sistemele Nyaya-Vaiseşika au elaborat o concepţie 
rayonalistā asupra lumii, exprimată în teoriu despre categorii 
«padartha). Toate lucrurile cunoscute pot fi explicate prin urmă- 
toarele şase categorii: substanţa, calitatea, acţiunea, generalitatea, 
particularitatea, inerenţa. Ulterior a fost adăugată o a şaptea cate- 
gorie, nefiinţa sau negația. Cea mai importantă categorie este sub- 
stanţa, celelalte raportîndu-se într-un fel sau altul la ea. Există nouă 
substanţe : pămîntul, apa, focul, aerul, eterul, timpul, spaţiul, sufletul 
şi raţiunea. Primele patru sînt alcătuite din atomi (paramanu) 
necreaţi şi indestructibili. Întîlnim aici o remarcabilă concepţie 
atomistă a filosofiei indiene, comparabilă cu atomismul grec al lui 
Democrit. Unirea şi separarea atomilor nu provin din atomii înşişi, ci 
sînt opera destinului ordonator (adrista), care face şi desface 
lucrurile. 

Teoria cunoaşterii şi logica pornesc de la ideea după care 
cunoaşterea are un caracter ostensiv, adică este arătare a obiectului. 
Nu întotdeauna însă ea este autentică (frînghia şi şarpele). Există, cu 
alte cuvinte, o cunoaştere autentică (prama) şi o cunoaştere neau- 
tentică (aprama), a căror deosebire este dată de corespondenţa sau 
necorespondenţa dintre actul cunoaşterii şi obiect. Criteriul acestei 
deosebiri ni-l oferă acţiunea noastră asupra obiectului. Cunoaşterea 
apei unui izvor este autentică, pentru că pot să-mi astîmpăr setea cu 
eå. Cunoaşterea apei într-un miraj din deşert este neautentică pen- 
tru că nu pot s-o beau. Fiecare dintre cele două tipuri de cunoaştere 
are anumite moduri specifice. Foarte interesantă este analiza 
deducţiei ca mod al cunoaşterii autentice. Deducţia este procesul 
prin care de la percepţia unui semn (linga) se trece la stabilirea exis- 
tenţei unui lucru, datorită raportului general de coexistenţă (wyapti) din- 
tre semn şi lucrul semnificat. De pildă, datorită relaţiei generale de 
coexistenţă dintre fum şi foc, trecem de la percepţia fumului pe o co- 
lină la concluzia prezenţei focului acolo. Spre deosebire de silogismul 
aristotelic, în care pivotul deducţiei este termenul mediu, raţiona- 
mentul pe care-l teoretizează Nyaya se întemeiază pe legătura dintre 
semn şi lucrul semnificat. 

Acestea sînt şcolile ortodoxe ale filosofiei antice indiene. Vom 
analiza în continuare şcolile numite heterodoxe sau eretice (nâstika). 

Buddhismul este o doctrină filosofico-religioasă, centrată pe ideea 
de suferinţă, întemeiată de Buddha, „Iluminatul“. Buddha era prinţ şi 
provenea dintr-o familie regală. Numele său real era Siddharta 
Gautama. Tradiţia reduce învăţătura proprie a lui Buddha la patru 
„adevăruri nobile“ (arya-satya), ce apar cu claritate într-o celebră 

predică ţinută de acesta la Benares : |. — totul este 
suferinţă ; 2. — suferinţa are o cauză ; 3. — se poate 
pune capăt suferinţei ; 4. — există o cale care duce 
la curmarea suferinţei. Primul „adevăr nobil“ pare 
să fi fost dedus din realităţile timpului şi din medi- 
taţia asupra condiţiei umane. Perioada în care 
trăieşte Buddha este bîntuită de războaie 
neînchipuit de crude, de violenţe civile mon- 
struoase, de goana primitivă după înavuţire cu 
orice preţ, de jaful avutului public, de camătă şi tâlhărie. Toate aces- 
tea au adus suferințe cu totul deosebite unor mase mari de oameni. 
Buddha vedea în jurul său la tot pasul numai suferință. Cum nu se 
întrezărea nici o posibilitate de schimbare în bine a vieții reale a 
oamenilor, pentru el rămînea o singură ieşire : rezolvarea pe plan reli- 
gios a problemelor vieţii umane. Religia lui Buddha, aşa cum a înţe- 
les-o el însuşi, era o religie fără Dumnezeu. Ulterior însă Buddha 
însuşi a fost divinizat şi a fost adoptată forma obişnuită a oricărei 
religii. În cadrul şi în slujba acestei religii s-a dezvoltat filosofia bud- 

dhistă. 

Cel de-al doilea „adevăr nobil“ presupune o teorie specifică a 
cauzalităţii pe care buddhismul timpuriu a elaborat-o în aşa-numita 
pratitya-samutpada. Ea este expusă în termenii următori: „prin 
prezenţa aceluia se iveşte acesta, ca rezultat al apariţiei aceluia apare 
acesta“; sau, în formă negativă: „prin absenţa aceluia nu apare nici 
acesta, ca rezultat al curmării aceluia se curmă şi acesta“. Cu alte 
cuvinte, fiecare fenomen apare atunci cînd există anumite condiţii, 
înlăturarea acestora făcînd ca fenomenul respectiv să nu mai apară. 
Aplicînd această teorie la fenomenul care-l interesează, suferinţa 
umană, buddhismul stabileşte că suferinţa apare în anumite condiţii 
determinate, prin înlăturarea cărora ea trebuie să înceteze. Aceste 
condiţii în care apare suferinţa sînt analizate în teoria „lanţului 
cauzal cu douăsprezece verigi“ (dvadaşa-nidana) care cuprinde: 
neştiinţa — impresiile şi înclinațiile — conştiinţa — unitatea psiho- 
logică — cele cinci organe de simţ şi simţul intern — contactul —> 
senzaţia —> setea (dorinţa) — ataşamentul — dorinţa de a te naşte 
— naşterea — bătrîneţea şi moartea, tristeţea, suferinţa, mîhnirea şi 
disperarea. „Aceasta este originea genunii fără fund a suferințelor“. 
Cauza principală a suferinţei este dorinţa („setea“, trisna). 

În strînsă legătură cu teoria cauzalităţii expusă mai sus au 
apărut în buddhismul timpuriu două teorii filosofice deosebit de 
importante: teoria instabilității universale şi teoria nesubstanţialităţii 
sufletului. Amîndouă s-au constituit ca o reacţie împotriva ideilor 

upanişadice după care sufletul este o substanţă pură, nesupusă schim- 
bării şi identică cu substanţa neschimbătoare a lumii. Buddhismul 
neagă existenţa unei substanţe permanente şi proclamă curgerea uni- 
versală, fluxul neîntrerupt al lumii, flux în care sînt cuprinse atît 
lucrurile cît şi sufletul. Simbolurile folosite pentru exprimarea acestor 
idei sînt curentul de apă şi flacăra care se produce şi se mistuie pe 
sine. Aşa-numitele lucruri nu sînt de fapt decît serii, secvenţe de 
fenomene asemănătoare, dar niciodată identice. Orice stabilitate pe 
care noi o legăm de ele este fructul închipuirii (fenomenism). 

Al treilea „adevăr nobil“ asertează că suferinţa poate fi curmată. 
Starea în care suferinţa este complet nimicită, în care s-a realizat 
„stingerea“ ei, se numeşte nirvana. Acest termen are în buddhism 
două sensuri strîns legate între ele: starea în care e înlăturată sufe- 
rinţa prin anihilarea cauzelor ei în viaţa terestră şi în principal prin 
„stingerea“ dorinţei; starea sufletului desprins de trup şi sustras 
roatei reîncarnărilor. Cel dintîi sens pare să fie şi cel mai vechi, în 
orice caz este singurul compatibil cu teoria nesubstanţialităţii sufle- 
tului. El are un caracter etic mai pronunţat, în timp ce al doilea are 
un caracter eminamente religios. 

Al patrulea „adevăr nobil“ arată calea curmării suferinţei. 
Această cale e împletită din cerinţe morale: „credinţă dreaptă, 
intenţie dreaptă, vorbă dreaptă, fapte drepte, viaţă dreaptă, stră- 
duinţă dreaptă, cugetare dreaptă, autoconcentrare dreaptă“, în 
realizarea cărora tehnicile psiho-somatice yoghine joacă un rol 
important (statuile lui Buddha ni-l înfăţişează în asana Lotus). 
Întrucît aceste cerinţe nu pot fi îndeplinite în societatea dată, luată 
ca întreg, buddhismul recomandă ieşirea din ea şi intrarea în sangha, 
ordinul monahal. Ordinele monahale buddhiste erau organizate după 
modelul gentilic (lipsa proprietăţii particulare, egalitate deplină, 
frăţie), înfăţişîndu-se ca microsocietăţi egalitare, înlăuntrul unei 
macrosocietăţi întemeiate pe inegalitate. 

În evoluţia buddhismului se disting două mari perioade: 
hinayana (micul vehicul), buddhismul iniţial, cel al lui Buddha şi al 
discipolilor săi, şi mahayana (marele vehicul), buddhismul ulterior, 
mult mai elaborat din punct de vedere metafizic şi religios. În această 
formă ultimă el a cunoscut o largă răspîndire în întreaga Asie. În 
China, din el s-a născut buddhismul Chan, care a dat naştere în 
Japonia buddhismului Zen, a înregistrat o mare extindere în Europa 
şi Statele Unite ale Americii. 

Jainismul, întemeiat de Jina sau Mahavira (Marele Erou), pe 
numele său real Vardhamana, este, ca şi buddhismul, atît o filosofie cît 
şi o religie. Concepţia jainistă încearcă un compromis între învăţătu- 

autentice şi doctrina buddhistă a fluxului veşnic. În acest scop a fost 
creată doctrina anekanta-vada, înţeleasă ca negare a absolutului sau ca 
evitare a extremelor. În loc să se alăture uneia dintre cele două doctrine 
opuse, filosofia jainistă elaborează o soluţie de compromis, străduin- 
du-se să recunoască adevărul parţial al amîndurora: este adevărată 
imuabilitatea, dar adevărată e şi schimbarea. Lucrurile existente sînt 
imuabile sub raportul substanţei din care sunt alcătuite, dar formele şi 
calităţile lor sînt supuse schimbării, naşterii şi pieirii. 

Jainii nu s-au mulţumit totuşi cu această soluţie de compromis 
şi au trecut la elaborarea unor concepţii pozitive, proprii. Acestea sînt 
un amestec eterogen de reprezentări arhaice şi de idealuri etico-reli- 
gioase, avînd însă şi unele interesante elemente de gîndire filosofică. 

Toate lucrurile, adică toate substanţele, au fost împărţite în 
două clase mari: substanţe neînsufleţite şi suflete. În prima clasă intră 
următoarele cinci substanţe : timpul, spaţiul, dharma, adharma şi mate- 
ria. Spaţiul, dharma şi adharma sînt condiţii necesare ale existenţei 
tuturor celorlalte lucruri, atît a sufletelor cît şi a obiectelor materiale. 
Spaţiul le dă acestora locul pentru existenţă. Dharma este înţeleasă 
ca o substanţă imperceptibilă ce le dă posibilitatea să se mişte sau să 
fie mişcate. Adharma este o substanţă imperceptibilă ce le dă posi- 
bilitatea repaosului. Aceste două interesante noţiuni opuse dar core- 
lative, dharma şi adharma, sînt înţelese drept condiţii ale mişcării şi 
repaosului. Explicarea lor se face printr-o analogie : dharma este pen- 
tru lucruri ceea ce este apa pentru peşti, adică mediul care le dă posi- 
bilitatea să se mişte, fără a le obliga la mişcare. Adharma este asemeni 
umbrei pentru călător; ea dă lucrurilor posibilitatea de a se odihni, 
fără a le obliga la odihnă. 

Materia este considerată drept o combinaţie de patru cle- 
mente: pămîntul, apa, focul şi aerul. Ele sînt alcătuite din atomi. 
Jainismul este o altă concepţie atomistă în filosofia vechii Indii, 
alături de concepţia Nyaya-Vaiseşika. Reprezentarea atomilor este 
însă rudimentară. Ei sînt socotiți ca fiind vîscoşi sau uscați. Unirea 
atomilor are loc atunci cînd se întîlnesc atomi vîscoşi cu atomi uscați 
sau cînd gradul de vîscozitate este diferit. 

Alături de materia obişnuită, din care sînt formate lucrurile, jai- 
nismul admite şi o materie subtilă, inaccesibilă simţurilor şi prin care ar 
acţiona karma. Aceasta din urmă este de asemenea înţeleasă într-un 
mod propriu. Ea ar fi ceva material, care se lipeşte de suflet, îngreunîn- 
du-l şi împiedicîndu-l să se înalțe după moarte în regiunea sufletelor 
eliberate. Etica jainistă îşi propune să purifice sufletul de întreaga karmă 
veche şi să împiedice afluxul de karmă nouă. Pentru aceasta este reco- 
mandat ascetismul (tapas) şi practica neproducerii răului (ahimsa), a 

evitării violenţei faţă de tot ceea ce este viu — în fond, faţă de tot ceea 
ce există, fiindcă toate au suflet (animism primitiv). Religia jaină se va 
strădui să elaboreze pe această bază o întreagă doctrină soteriologică, 
împrumutînd multe elemente din alte doctrine indiene. 

Cârvăka (Lokāyata) este expresia cea mai consecventă a orien- 
tării antivedice în filosofia vechii Indii. Textele acestei şcoli s-au pier- 
dut, fiind probabil distruse de brahmani, aşa încît nu ne putem forma 
o imagine despre ideile sale decît pe baza unor lucrări scrise pentru a 
le combate. Dar chiar străduinţa cu care adversarii ei i-au combătut 
ideile „dovedeşte uriaşa însemnătate pe care i-o atribuiau“. 

Şcoala Cărvăka se caracterizează prin următoarele idei: lumea 
externă există în mod real şi se compune din patru elemente : focul, 
aerul, apa şi pămîntul. Fiinţele vii, inclusiv omul, sînt alcătuite şi ele 
din aceste elemente. Înțeleptul Brihaspati a formulat ideea că „viaţa 
provine din materie“. Conştiinţa, eul sînt produse ale corpului, 
neputînd exista independent de el. Odată cu moartea trupului dis- 
pare şi conştiinţa, aşadar doctrina reîncarnării este lipsită de temei. 

Reprezentanţii şcolii Cârvâka au combătut cu hotărîre teoria 
karmei şi a transmigraţiei sufletului. Susţinînd că situaţia omului în 
această viaţă este determinată de comportarea lui în vieţile ante- 
rioare şi că actuala conduită determină situaţia sa în viaţa viitoare, 
doctrinele amintite erau socotite ca o justificare a inegalităţii oame- 
nilor în sistemul de caste din India. De aceca, ideile şcolii Cărvăka 
erau însuşite de reprezentanţii castelor inferioare şi drept urmare 
această şcoală a mai fost numită şi Lokăyata, adică, după unele inter- 
pretări, doctrina oamenilor din popor. 

În teoria cunoaşterii şi logică reprezentanţii acestei şcoli s-au 
situat pe poziţii senzualiste. Singurul izvor al cunoştinţelor şi singurul 
criteriu al adevărului sînt senzațiile şi percepțiile. Ideile generale, 
obţinute prin raţionament, nu sînt sigure, întrucît nu pot constitui 
obiect al percepţiei senzoriale. 

Adepții şcolii Cārvāka manifestă scepticism faţă de ideile 
cuprinse în vede, dezvăluie contradicţiile şi erorile pe care acestea le 
conţin. Ei susţin cauzalitatea naturală a fenomenelor şi resping inter- 
venţia zeilor în lume. 

DOI 
FILOSOFIA GRECIEI ANTICE 


1. Presocraticii. 


1.1. Actualitatea presocraticilor. 
1.2. Şcoala milesiană. 

1.3. Pitagorismul. 

1.4. Heraclit şi Parmenide. 

1.5. Empedocle şi Anaxagora. 
1.6. Şcoala atomistă. 


2. Perioada clasică (socratică) 

2.1. Sofiştii. Socrate. 

2.2. Platon. 
2.2.1. Date biografice. Opera. Controverse ale inter- 
pretării: a) Schiţă biografică; b) Opera; c) 
Controverse ale interpretării. 
2.2.2. Fiinţă şi devenire: a) Platon şi gîndirea filosofică 
preplatoniciană ; b) Obiectivele teoretice ale ontologiei 
platoniciene; c) Teoria Ideilor şi a participării; d) 
Evoluţia gîndirii lui Platon. 
2.2.3. Filosofia cunoaşterii: a) Natura cunoaşterii; b) 
Modalităţile cunoaşterii. 
2.2.4. Filosofia politică: a) Locul filosofiei politice în 
sistemul platonician ; b) Raportul filosofiei politice cu 
concepţia platoniciană despre suflet. c) Rolul (funcţia) 
concepţiei platoniciene despre statul ideal. 
2.2.5. Filosofia frumosului şi a artei: a) Natura frumo- 
sului; b) Arta. 

2.3. Aristotel. 
2.3.1. Date biografice. Clasificarea lucrărilor. 
2.3.2. Metafizica: a) Locul filosofiei prime în clasificarea 
aristotelică a ştiinţelor şi obiectul ei; b) Aristotel şi pla- 
tonismul. Critica teoriei Ideilor, c) Principiile fiinţei: 
materia, forma, privaţiunea de formă (nonforma) ; 
d) Categoriile ; e) Teoria mişcării; f) Cauzalitatea. 
2.3.3. Concepţia despre suflet: a) Sufletul ca formă a 
corpului; b) Cunoaşterea. 
2.3.4. Filosofia practică: a) Etica: Ideea de fericire; 
Teoria virtuţii. b) Politica. 
2.3.5. Estetica. 


3. Filosofia epocii elenistice 
3.1. Epoca elenistică. 
3.2. Epicureismul. 
3.2.1. Filosofia naturii. 
3.2.2. Etica lui Epicur. 
3.3. Stoicismul. 
3.3.1. Filosofia naturii. 
3.3.2. Etica. 
3.4. Scepticismul. 

Filosofia Greciei antice 


În prelegerile anterioare am prezentat în linii mari, desigur, cîte- 
va concepţii filosofice reprezentative ale vechiului Orient. Oricît de 
importante şi interesante ar fi acestea, pentru noi, care aparţinem 
culturii europene, esenţială, fundamentală rămîne gîndirea greacă. 
Cu ea începe, de fapt, istoria filosofiei europene. 

La originea filosofiei orientale, indiene mai ales, stă problema 
salvării, a mîntuirii omului. La originea filosofiei greceşti — cum au 
arătat Platon şi Aristotel — stă mirarea. Jeanne Hersch, autoarea unei 
Istorii a filosofiei europene, nu demult tradusă în limba română, arată că 
mirarea a fost, de fapt, motorul dezvoltării întregii filosofii europene. 

Mirarea şi salvarea — cea dintîi un sentiment cognitiv, a doua 
unul existenţial. 

Periodizare. De la Ernest Renan încoace, uimirea şi admiraţia pe 
care le încearcă oricine se apropie de cultura greacă au fost exprimate 
în cuvintele : miracolul grec. Într-adevăr, în evoluţia spirituală a uma- 
nităţii, vechea Eladă ocupă un loc de însemnătate deosebită. Artele, 
filosofia, ştiinţa, cultura europeană în ansamblu îşi au aici izvorul. În 
privinţa filosofiei, însăşi denumirea acesteia, utilizată astăzi în mai 
toate limbile de cultură ale lumii, este de origine greacă; aşa încît s-a 
putut spune — a spus-o Heidegger — că filosofia este grecească prin 
însăşi natura ei („die Philosophie in ihrem Wesen griechisch ist“)!. 


! Martin Heidegger, What is Philosophy’, text german şi traducere în limba engleză de 
William Kluback şi Jean T. Wilde, College & University Press, New Haven, Conn., p.30. 

Cuvintul grecesc priodopia (philosophia) înseamnă, aşa cum se ştie, 
:ubire de înţelepciune. Potrivit unci tradiţii pe care o menţionează 
Diogene Laerţiu, cel dintii care l-a folosit ar fi fost Pitagora: el 
spunea că înţelept, oop6c (sophos), este numai Zeul, iar omul nu 
poate fi altceva decît aspirant la înţelepciune, iubitor al acesteia, 
adică pri6oopoc (philosophos). Fapt este că prima atestare scrisă a 
termenului o găsim la Heraclit, sub formă adjectivală, în expresia 
&vrip qpri6oopoc (aner philosophos), care, evident, nu poate fi redată 
prin „bărbat filosofic“, cum ar suna traducerea directă, ci, cum 
observă tot Heidegger, prin öç piei tò oopóv (hos philei to sophon), 
cel ce iubeşte ceea ce este înţelept sau cel ce iubeşte înţelepciunea. 
Importantă mi se pare aici, pentru a înţelege natura filosofiei, aşa 
cum a fost concepută ea în tradiţia europeană, conotaţia dinamică a 
termenului: filosofia este numele unei aspirații, al unei străduinţe, al 
unui efort, iar nu al unei stări date sau al unei posesiuni stabile. Ea 
desemnează aspiraţia către înţelepciune, iar nu posesiunea asigurată 
a acesteia. 

Filosofia se naşte în Grecia în veacul al şaselea înaintea erei 
creştine şi parcurge în evoluţia ei trei mari perioade: 1) perioada 
veche, preclasică sau presocratică (sec. VI — mijlocul sec. V), ilus- 
trată de : Şcoala din Milet (Thales, Anaximandros, Anaximene) ; 
Şcoala pitagoreică; Heraclit din Efes; Şcoala eleată (Xenophanes, 
Parmenide, Zenon, Melissos); Empedocle; Anaxagora; Şcoala 
atomistă (Leucip şi Democrit); — 2) perioada clasică sau socrarică 
(mijlocul sec. V — sec. IV) : mişcarea sofiştilor (Protagoras, Gorgias, 
Prodicos, Hippias) ; Socrate şi şcolile socratice ; Platon; Aristotel; — 
3) perioada elenistică (sec. I-I): Academia; Şcoala peripatetică; 
Şcoala sceptică (veche: Pyrrhon, Timon; medie: Arcesilaos, 
Carneade; nouă: Aenesidem, Sextus Empiricus); Şcoala stoiciană 
(veche: Zenon din Cittium, Cleante, Chrisipp; medie: Panaitios şi 
Poseidonios ; nouă : Seneca, Epictet, Marc Aureliu) ; Şcoala eclectică 
(Philon din Larissa, Antiochos din Ascalon); neopitagoricienii 
(Numenios ş.a.) ; neoplatonismul (Plotin şi urmaşii săi). Filosofia 
elenistică se prelungeşte în (şi parţial se suprapune cu) filosofia 
romană. Şcolile filosofice de la Atena continuă să funcţioneze pînă în 
529 d. Chr., cînd sînt desfiinţate de împăratul Justinian. — Vom ana- 
liza în continuare prima perioadă, perioada veche, numită şi precla- 
sică sau presocratică. 

1. Presocraticii 


1.1. Actualitatea presocraticilor 

Presocraticii sînt din nou în actuali- 
tate. Care este explicaţia acestui fapt? 
C. Rammoux! crede că e vorba de o 
depreciere progresivă a momentului 
socratic, care începe la Hegel, pentru a fi 
desăvîrşită la Nietzsche. Nietzsche îl 
declară pe Socrate „filosof al decadenţei“, 
care a secătuit prin raționalismul său vîna 
creatoare a culturii greceşti, acel senti- 
ment metafizic al existenţei din marea 
epocă a tragediei atice. Autoarea menţionată se referă apoi la împre- 
jurarea că, la începutul secolului 20, fragmentele risipite ale socrati- 
cilor au fost strînse laolaltă şi editate critic de marele filolog german 
H. Diels. Cercetătorii de pînă la 1903 nu dispuneau de o asemenea 
ediţie şi erau obligaţi, dacă voiau să-i studieze, să caute fragmentele 
presocraticilor în lucrările a sute de autori antici care le citează. 

Să fie vorba numai de atît? Dacă lucrurile ar sta aşa, ar însem- 
na că numai secolul XX s-a interesat de presocratici. Explicaţiile de 
mai sus trebuie întregite cu anumite observaţii mai generale. 

Ori de cîte ori gîndirea europeană s-a aflat în impas, în vre- 
murile de criză spirituală, ea a fost pusă în situaţia de a-şi reexamina 
întreaga tradiţie, cu scopul de a identifica punctul în care au început 
rătăcirea şi eroarea. Cum, de fiecare dată, această tradiţie era domi- 
nată de o anumită imagine a lui Platon şi Aristotel, ieşirea din impas 
a fost căutată prin reînnodarea legăturii cu gînditorii anteriori aces- 
tora şi prin respingerea — implicită sau explicită — a imaginii celor 
doi mari maeştri. Aşa se face că revenirea periodică în actualitate a 
presocraticilor este legată de interese spirituale majore, iar nu de un 
simplu apetit istoricizant sau arhaizant. Se caută, deci, la presocratici, 
forma genuină, originară a gîndirii europene, această reîntoarcere la 
origini urmînd să deschidă orizonturi noi gîndirii aflate în impas şi să 
permită astfel surmontarea crizei. 

Exemplul cel mai eclatant ni l-a oferit M. Heidegger. Filosoful 
german nu este însă un caz izolat. In zorii epocii moderne, Francis 
Bacon a procedat la fel. Noul organon (cartea I, paragraful 1) măr- 


! Vezi C. Rammoux, Études présocratiques, I (suite et fin), în Revue philosophique, 2, 1969. 


67 


-uc:seşte preferința pentru presocratici, gînditori care s-au menţinu 
'nselept între „înfumurarea dogmatică" şi „scepticismul total“. 

Putem vorbi, aşadar, urmîndu-l pe Heidegger, despre actuali- 
carea presocraticilor, de la care ar trebui să învăţăm gîndirea originară, 
nu în sens istoric sau cronologic, ci ca gîndire a fiinţei. 

În raport cu evenimentele din trecut pare să fie posibilă o sin- 
gură direcţie a privirii: cea retrospectivă. Totuşi, un eveniment (idee, 
teorie, sistem filosofic) poate fi privit în două feluri: a) dinspre viitor 
(consecinţa) către prezent (către sistemul ce ne interesează) ; b) din- 
spre trecut spre prezent. De exemplu, cînd Aristotel îi prezintă pe 
filosofii presocratici ca fiind preocupaţi de problema principiului, 
direcţia privirii este de la prezent la trecut. Trecutul este interpretat în 
conformitate cu prezentul (viziune retrospectivă). Cînd E M. Cornford 
îi priveşte pe aceiaşi filosofi presocratici în raport cu gîndirea mitică 
anterioară, direcţia privirii este de la trecut la prezent (viziune 
prospectivă) . 

Cumpăna dreaptă între retrospectiv şi prospectiv în istoria 
filosofiei ne permite să evităm o familiaritate lipsită de respect cu 
texte aparţinînd trecutului îndepărtat, acea „bătaie pe umăr“ condes- 
cendentă a vechilor gînditori, consideraţi cu prea mare grabă simple 
prefigurări („naive“, „spontane“) ale unor rezultate atinse de propriul 
nostru prezent. 


1.2. Şcoala milesiană 

Cea dintii şcoală filosofică greacă s-a constituit la Milet, oraş 
comercial înfloritor de pe coasta de apus a Asiei Mici, „podoabă a 
loniei“, cum îl numea Herodot. Întemeietorul Şcolii milesiene a fost 
Thales, filosof, astronom, geometru, inginer şi om politic, considerat, 
datorită cunoştinţelor sale vaste, unul dintre cei şapte înţelepţi ai 
lumii. Numele său figurează în toate variantele listei celor şapte 
înţelepţi, care ne-au rămas de la autorii antici. Discipolul şi continu- 
atorul ideilor lui Thales a fost Anaximandros, iar urmaşul acestuia, 
Anaximene. 

Gînditorii milesieni au fost preocupaţi, după cum ne informează 
Aristotel (Mer., I(A), 3, 983b), de problema principiului lumii. 
Principiu în greacă se spune &pxń (arche). Termenul acesta are mai 
multe sensuri, dintre care două sînt esenţiale din punct de vedere 
filosofic : mai întîi acela de început sau origine, obîrşie a unui lucru, iar 
apoi acela de temei al lucrului, ceea ce în lucrul respectiv este stabil 
şi durabil, menţinîndu-se de-a lungul transformărilor sale. Din 
relatarea lui Aristotel rezultă că ambele sensuri ale principiului ar fi 
fost avute în vedere de milesieni. 

Guthrie, la rîndu-i, deşi remarcă în mod corect că termenul 
&px1 „intrase în vorbirea curentă a vremii respective avînd pentru ei 
(pentru milesieni — n.ns.) sensurile de (a) punct de pornire sau 
început şi (b) cauză generatoare“ şi că, astfel folosit, termenul &pxń 
apare adesea la Homer, scrie, totuşi, rămînînd fidel relatării aris- 
totelice din Met., A, 983b 6 sqq., următoarele: „Putem considera că 
el (&pxý — n.ns.) are o dublă semnificaţie în gîndirea milesiană. În 
primul rînd, el desemnează starea iniţială din care s-a dezvoltat 
lumea în diversitatea ei şi, în al doilea rînd, temeiul permanent al 
existenţei lumii, sau substratul, după cum l-ar numi Aristotel. Toate 
lucrurile au fost cîndva apă (dacă ea este arche) şi pentru filosof toate 
lucrurile sunt încă apă, deoarece, în ciuda transformărilor pe care le-a 
suferit, ea rămîne aceeaşi substanţă în toate lucrurile (arche sau 
physis, principiul sau structura permanentă), căci, de fapt, nici nu 
există o alta“!. 

Alţi cercetători moderni au pus însă la îndoială această afir- 
maţie. După părerea lor, principiul nu putea însemna pentru mile- 
sieni „substratul“ lumii, ci numai obîrşia acesteia. Emile Brehier? con- 
sideră că problema substratului lumii, a temeiului substanţial al aces- 
teia, este o problemă care-l preocupă pe Aristotel, dar nu şi pe 
filosofii Şcolii milesiene. Stagiritul ar căuta deci la predecesori 
răspunsul la o problemă care nu este a lor, ci a lui însuşi. Brehier, ca 
şi alţi cercetători moderni, pare să creadă că la Thales şi la ceilalţi doi 
milesieni nu am avea de-a face cu o ontologie, cu o teorie generală a 
existenţei şi a substratului acesteia, ci cu o cosmologie, mai exact, cu 
o cosmogonie, cu o teorie despre originea universului, despre sub- 
stanţa din care a provenit. 

Interpretarea aceasta este întărită şi de un alt argument, care se 
referă la ceea ce am putea numi direcţia privirii, adică la unghiul de 
vedere din care-i considerăm pe aceşti primi gînditori greci. Ei pot fi 
priviţi dinspre stadiile ulterioare ale evoluţiei gîndirii, şi atunci ni se 
înfăţişează ca precursori mai mult sau mai puţin îndepărtați ai acestor 
stadii. Este modul în care îi priveşte Aristotel. Dar pot fi priviţi şi în 
raport cu stadiile anterioare ale evoluţiei intelectuale, cu ceea ce a 
fost înaintea lor. Dacă-i privim în acest ultim mod, atunci trebuie să-i 
punem în relaţie cu gîndirea mitică anterioară. Fără îndoială că în anu- 
mite privinţe gîndirea lor se deosebeşte radical de gîndirea mitică. Ei 


! W. K. C. Guthrie, O istorie a filosofiei greceşti, vol. 1, Editura Teora, colecţia Universitas, 
Bucureşti, 1999, pp. 59-60. 
* E. Brehier, Histoire de lu philosophie, vol. 1, Quadrige, Presses Universitaires de France, 


Paris, 1991, p. 38. 

caută explicaţii naturale ale lumii, întemeindu-se pe gîndirea raţio- 
nală, iar nu pe imaginaţia simbolică şi tocmai de aceea ei sînt înte- 
meietorii filosofiei. John Burnet! socotea că filosofia se constituie în 
Ionia tocmai pentru a se putea depăşi criza concepţiilor şi reprezen- 
tărilor mitologice, tradiţionale asupra universului şi că ea exprimă o 
schimbare radicală a modului de a privi lumea. 

Nu este mai puţin adevărat însă că aceşti primi filosofi continuă 
anumite teme ale gîndirii mitice, mai ales tema cosmogonică. Gîndirea 
mitică este preocupată pînă la obsesie de originile lumii. Mentalitatea 
mitică este caracterizată, după cum a arătat Mircea Eliade, de cre- 
dinga că lucrurile, instituţiile umane, propria noastră fiinţă se 
depradează treptat, îşi pierd „densitatea ontologică“, o dată cu tre- 
cerea timpului. De aceea, este necesară revenirea periodică la illo 
tempore, la acel moment iniţial, care să „reîncarce“ lucrurile cu sub- 
stanţă ontologică. (Poate că obiceiul nostru de a ne sărbători ziua de 
naştere este legat şi el de această credinţă, fiind un exemplu pentru 
ceea ce Eliade numea „camuflarea sacrului în profan“). În orice caz, 
de această mentalitate este legată preocuparea pentru cosmogonie, 
pentru repovestirea rituală (integrată într-un anumit ceremonial) a 
originii lumii. Căci, cum spuneau medievalii, mundus senescit, lumea 
îmbătrîneşte şi trebuie de aceea readusă, în mod simbolic, la originile 
ei. Cosmogonia nu este, aşadar, o preocupare întîmplătoare a gîndirii 
mitice, ci forma universalizată a unei credinţe esenţiale. Este imposi- 
bil să nu observăm înrudirea existentă, din acest punct de vedere, 
între preocupările milesienilor şi cele, să spunem, ale lui Hesiod, a 
cărui teogonie este, în acelaşi timp, o cosmogonie, o geneză a universu- 
lui. Nu vrem, prin aceasta, să „mitologizăm“ gîndirea filosofică, să 
ştergem marea deosebire care o separă de gîndirea mitică. Dar este, 
totuşi, vorba de o înrudire nu numai tematică (tema cosmogonică), 
ci şi structurală (modul de tratare a temei) între milesieni şi gîndirea 
mitică. Această structură comună a fost pusă în evidenţă de E M. 
Cornford, iniţiatorul noului mod de cercetare a presocraticilor?. Ea 
este dată de următoarele elemente : 1) existenţa unei unităţi primor- 
diale ; 2) separarea ca modalitate a cosmogenezei ; 3) lupta şi unirea 


' John Burner, Early Greek Philosophy, 4th ediron, Adam and Charles Black, London, 1975, 
p.l şi urm. 

? Cea mai importantă lucrare a savantului englez este scrierea sa postumă Principium 
Sapientiae. The Origins of Greek Philosophical Thought, Cambridge University Press, 1952; 
pentru înrudirea structurală dintre milesieni şi pîndirea mitică a se vedea, mai ales, cap. 
X şi XI. Un bun rezumat al concepţiei lui Cornford se află la Jean- Pierre Vernant, Mit 
şi gindire în Grecia antică, Editura Meridiane, Bucureşti 1995, pp.447-490. 

neîncetată a contrariilor ca surse ale constituirii şi pieirii lucrurilor; 
4) veşnica schimbare ciclică a lumii. 

Cu toate acestea, nu se poate contesta implicaţia ontologică a 
„principiului“, cu atît mai mult cu cît el nu înseamnă numai 
începutul, ci şi punctul final, sfîrşitul la care se întorc toate lucrurile, 
lumea în ansamblu, la capătul evoluţiei sale ciclice. Afirmația că uni- 
versul provine dintr-o anumită substanţă originară şi se reîntoarce la 
ea conţine în stare embrionară ideea că această substanţă dăinuie şi 
în alcătuirea lui actuală, constituind temeiul său stabil şi durabil. Este 
vorba însă, trebuie să accentuăm, numai de o idee implicită, care nu 
este deocamdată explicitată, tematizată, adică formulată ca atare, de 
un sens latent, iar nu de unul patent, de un sens potenţial, iar nu de 
unul efectiv, actual. Este însă de cea mai mare importanţă să 
înţelegem bine această implicaţie, care va fi explicitată în gîndirea 
ulterioară. Fără ea nu putem înţelege logica internă a trecerii de la 
tema cosmologică a originii, la tema ontologică a unului şi a fiinţei (la 
Heraclit şi Parmenide). Ambele sînt variante ale temei principiului. 

După aceste consideraţii generale, care-i vizează deopotrivă pe 
toţi gînditorii milesieni, să trecem la precizarea, la specificarea prin- 
cipiului, aşa cum îl întîlnim la fiecare dintre ei. — Pentru Thales, 
principiul tuturor lucrurilor, al lumii în ansamblu, este apa (W5op, 
hydor). Alegerea apei ca principiu pare să fi fost sugerată de cos- 
mogoniile de factură mitică, îndeosebi de cele egiptene şi 
babiloniene!, pe care Thales cu siguranţă le-a cunoscut; de anumite 
reprezentări ale mitologiei greceşti înseşi, care acorda apei, cum con- 
statăm în poemele homerice, un rol esenţial (Okeanos ca metonimie 
a apei este numit în Iliada, XIV „al zeilor tată“; din Iliada dar şi din 
Odiseea aflăm că zeii înşişi se jurau pe apele Styxului; dar cine jură, 
comentează Aristotel — Metaf. | — se jură pe ce este mai venerabil; 
jurîndu-se pe „apele subterane ale Styxului însuşi“, zeii vechii Elade 
considerau că apa este factor fundamental al lumii, cel mai vechi) ; 
dar şi de anumite observaţii directe privind legătura dintre umezeală 
şi viaţă. Aristotel şi mai tîrziu Simplicius presupun că Thales ar fi 
ajuns la ideea sa fundamentală pornind de la următoarele trei obser- 


' După vechea cosmologie babiloniană, lumea a fost creată din apă potrivit voinţei zeului 
Marduk. „Ceea ce a tăcut Thales — spune Farrington — este că s-a eliberat de Marduk. 
El vorbeşte de asemenea că întreaga lume se compunea, cîndva, din apă. Dar el socotea 
că pămîntul şi toate celelalte s-au format din apă pe cale naturală, tot aşa cum s-a for- 
mat delta Nilului din rocile sedimentare. Acesta e un punct de plecare remarcabil a cărui 
esenţă constă în aceea că din faptele studiate creează o imagine armonioasă, lăsînd la o 
parte pe zeul Marduk“ (B. Farrington, Greek Science, vol. I-II, London, 1944; vol. 1, 
p. 32). 

vaţii: a) hrana tuturor vieţuitoarelor este umedă; b) căldura, care 
este baza vieţii, ia naştere din şi se menţine în umezeală ; şi c) semin- 
gele tuturor lucrurilor sînt şi ele umede. Ar fi vorba, deci, din acest 
ultim punct de vedere, de o trecere directă de la observaţia empirică 
la principiul filosofic. Simplicius spune de-a dreptul că Thales şi 
adeptul său Hippon au fost „conduşi la această afirmaţie (la afirmaţia 
că principiul este apa — n.ns.) de constatările făcute prin simţuri“. 

Anaximandros consideră că principiul este o substanţă nedife- 
renţiată şi nelimitată, capabilă însă de diferenţiere şi delimitare, pe 
care o numeşte &neLpov (apeiron).! Progresul teoretic ce se realizează 
astfel este evident: principiul nu mai este o formă concretă, senzori- 
al perceptibilă a existenţei, ci ceva deosebit de toate formele concrete 
ale acesteia. Anaximandros pare să gîndească apeironul ca un fel de 
amestec al tuturor formelor concrete. În orice caz, din apeiron, prin 
diferenţiere sau separare, provin toate lucrurile şi în el se reîntorc 
toate, potrivit cu necesitatea, ispăşind astfel nedreptatea făcută, cum 
citim în unicul fragment rămas de la acest gînditor?: 

"A. ... &pxTv .... E pne 

tov óvtwv To &reipov .... EE Õ wv â€ î Eveoic toti TOAG 

oUo, xa TTv pdopav ele TAÙTA Tiveodau XATA TO 

Xpewv lóval yap abta Síxnv xaù tiov &MToLE me 

àâxíaç XATA TNV Tob xpóvov TtÉćLV. 

«Începutul lucrurilor este apeiron-ul... De acolo de unde se produce 
naşterea lucrurilor, tot de acolo le vine şi pieirea, potrivit cu necesitatea ; 
căci ele trebuie să-şi dea [să-şi facă] dreptate şi să-şi dea răsplată unele 
altora pentru nedreptatea făcută, potrivit cu rînduiala timpului»?. 

Infinitul anaximandrian nu este o noţiune pur negativă: 
„Natura infinită despre care vorbeşte Anaximandros nu este simplul 
contrariu al fiinţelor finite (...) Ci ea produce ea însăşi, organizează şi 
determină orice limită, orice n€pag, orice orizont şi orice finitudine. 
Principiul infinit al naturii nu trebuie deci gîndit în termeni de 


! Cuvîntul to apeiron este alcătuit din alpha privativ şi to peras, limită, capăt şi semnifică 
tocmai ceea ce nu are limită, nelimitatul. 

Ediţia standard a fragmentelor rămase de la presocratici este: Hermann Diels, Die 
Fragmente der Vorsokratiker, 1903. Începînd cu ediţia a V-a din 1935-1937, această 
capodoperă a filologiei clasice a apărut în trei volume, sub îngrijirea lui Walter Kranz, aşa 


încît ea este citată de obicei sub numele amîndurora. Lucrarea a ajuns azi la a XII-a 
ediţie. Ediţia Diels-Kranz (prescurtat D-K) organizează materialul informativ în două 
secţiuni: A- informaţii biografice şi doxografice (viaţa şi concepţia gîndirorului respectiv) 
şi B- fragmentele. Ea conţine, de asemenea, traducerea permană a fragmentelor. Această 
ediţie a stat şi la baza traducerii româneşti indicate în bibliografie. 

? Traducere Viorel Colţescu. 

început punctual — un simplu punct de plecare —, ci în termeni de 
operaţie productivă continuă; el este sursa plecînd de la care (E€ tv) 
nu încetează să apară orice fenomen sau orice existent ; tot ceea ce 
este, a fost şi va fi“. Cele trei faze ale mişcării sau ale manifestării 
principiului infinit al naturii în geneza unui existent determinat sînt: 
sciziunea infinitului (Goxploig rob &neLpov), separarea (&n6xpLoc) 
şi ejectarea sa (Exxpioiq)|. 

Guthrie a identificat structura comună a cosmologiei lui 


Anaximandru cu aceea a cosmogoniei orfice? : 


Cosmogonia orifică Cosmogonia lui Anaximandru 
NOAPTEA APEIRON 
OUL COSMIC GONIMON 
(separație) 
CERUL & EROS «> PĂMÂNTUL CALD « UMED e RECE 
ăi at a 
ZEI ŞI OAMENI FIINȚELE ÎNSUFLEŢITE 


1.3. Pitagorismul 

Cel de-al treilea exponent al Şcolii milesiene, Anaximene, 
învestind ca principiu aerul (&€pa), pare să revină la o reprezentare 
concret-senzorială a acestuia. El reţine, totuşi, nelimitarea ca atribut 
al principiului, cum se constată în sintagma „aerul care este infinit“. 
Anaximene încearcă să explice cum se formează lucrurile din aer. El 
arată că prin rarefiere acrul se transformă în foc, iar prin comprimări 
succesive în vînt, nori, apă, pămînt, pietre. Prima direcţie a schim- 
bărilor aerului, rarefierea, are ca scop explicarea fenomenelor astro- 
nomice; a doua direcţie, comprimarea, urmăreşte explicarea 
fenomenelor meteorologice şi terestre. 


! Serge Margel, De la restitution du monde. La nature et le temps dans les fragments 
d'Anaximandre, în Les Etudes philosophiques, Janvier-Mars, no. 1, 1999, pp. 2-3. 
> Vezi WK.C. Guthrie, Orphée et la religion grecque, étude sur la pensée orphique, Paris, Payot, 
1956. 

Pitagorismul este o şcoală filosofică şi ştiinţifică, o organizaţie 
politică şi un ordin religios. Întemeietorul său, Pitagora, era ionian, 
originar din insula Samos, dar a emigrat la Crotona, în Italia de sud, 
unde a întemeiat şcoala ce-i poartă numele. Aşa încît şcoala pitago- 
reică este cea dintii şcoală italică. — Pitagora pare să nu fi scris nimic. 
Dar doctrina filosofică a pitagorismului ne este destul de bine cunos- 
cută din lucrările lui Aristotel şi Sextus Empiricus, precum şi din 
lucrări ale pitagoricienilor de mai tîrziu. Totuşi, nu putem stabili în 
mod precis ce aparţine lui Pitagora şi ce au adăugat pitagoricienii 
ulteriori. Celebrele texte pitagoriciene, Versurile de aur ale lui Pitugora 
şi Legile morale şi politice ale lui Pitagora, existente şi în traduceri 
româneşti, aparţin unei epoci mai recente. 

Ideea filosofică principală a pitagorismului este următoarea: 
numerele sînt esenţa lucrurilor, iar universul este un sistem ordonat 
şi armonios de numere şi raporturi numerice. Aristotel pune această 
idee în legătură cu preocupările matematice ale şcolii: „aşa-numiţii 
pitagoricieni, care cei dintii s-au îndeletnicit cu matematica, făcînd-o 
să propăşească şi dedicîndu-se cu totul ei, s-au crezut îndreptăţiţi să 
considere principiile ei ca fiind principiile întregii fiinţe. Şi, cum în 
studiile matematice numerele ocupă, prin firea lucrurilor, primul loc, 
(...) ajunseseră la concluzia că elementele numerelor sînt elementele 
tuturor lucrurilor şi că întregul univers se reduce la număr şi 
armonie“ (Mer., (A), 5, 985b-986a). 

Aristotel ne spune apoi că în concepţia pitagoreică „numărul 
constituie substanţa tuturor lucrurilor“ (ibid., 987a), că el e „materia 
lucrurilor“ (ibid., 986b). In alt loc însă el afirmă că aceştia 
(pitagoricienii) „spuneau că lucrurile constau din imitaţia numerelor“ 
(ibid., 987b, subl. ns.), adică numărul este un model, o paradigmă a 
cărei imitație sînt lucrurile. Afirmația că lucrurile imită numerele nu 
concordă cu aceea că numerele sînt substanţa imanentă a lucrurilor. 
Să nu fi observat Stagiritul această nepotrivire ? Greu de crezut. Cum 
se explică atunci prezenţa ei în relatarea sa ? Mulţi istorici ai filosofiei, 
printre care şi Athanase Joja!, au presupus că există o evoluţie a 
pitagorismului: pitagorismul iniţial ar fi susţinut că numerele sînt 
substanţa lucrurilor, iar cel ulterior că numerele sînt modele ideale pe 
care le imită lucrurile. Influenţa exercitată de această a doua formă 
a pitaporismului asupra teoriei platoniciene a participării este vădită. 

Să trecem acum la analiza mai amănunţită a filosofiei pitagore- 
ice. Punctul de plecare, primul principiu, este unitatea sau monada 
(î uovăq). Ea e concepută ca esenţă generală a lucrurilor, întrucît 


' Athanase Joja, Studii de logică, Editura Academiei, Bucureşti, 1963, pp.178-185. 

orice lucru este unu. Unitatea nu este, pentru pitagoricieni, ca şi pen- 
tru alţi filosofi greci, număr, ci generatoare a numerelor. Proprietăţile 
fundamentale ale numărului sînt puritatea şi imparitatea. Unitatea le 
conţine în sine pe amîndouă, fiindcă, adăugată unui număr par, ea 
generează un număr impar şi invers. Ceea ce e fără soţ este conside- 
rat limitat, finit, iar ceea ce e cu soţ este considerat nelimitat, infinit. 
Argumentul este următorul: reprezentînd numerele prin puncte dis- 
pusc în plan, seria numerelor nepereche generează un pătrat, consi- 
derat figură perfectă şi finită, iar seria numerelor pereche un drept- 
unghi, socotit figură imperfectă şi nedefinită. Unitatea conţine în 
sine, cum spuneam adineaori, atît paritatea cît şi imparitatea, aşadar 
determinaţii opuse. Din ea se nasc numerele şi, prin ele, lucrurile ; de 
aceea, este numită „mama lucrurilor“. 

Al doilea principiu este doimea sau diada nedeterminată (h Suac 
&6p.orog — he duas aoristos). Diada este nedeterminată fiindcă ea 
e de ordinul parităţii, deci al nelimitatului, al nedefinitului (infinitu- 
lui). Ca şi monada, ea nu este număr, ci principiu al numerelor. Din 
aceste două principii — monada şi doimea nedeterminată — iau 
naştere numerele. Şi iată cum : monada, ca principiu activ, introduce 
determinarea în 6uac âsporoc şi asfel ia naştere numărul doi. lar 
celelalte numere se nasc prin adăugarea succesivă a unităţii. Hegel a 
remarcat că apare aici principiul mişcării: fiecare număr ia naştere 
prin mişcarea înainte a unităţii. Dar această mişcare este pur exte- 
rioară faţă de conceptul în cauză. 

Mişcarea unităţii creează toate numerele, pînă ajungem la 10. 
Acesta este suma primelor patru numere: 1+ 2+ 3+4 = 10. De aceea 
el este numit tetradă sau, cum se spune în Versurile de aur, „sacrul 
cuaternar“, în care momentele componente sînt explicitate. Această 
tetradă este tetruktys (forţă eficientă, activă), fiindcă, atunci cînd 
ajungem la numărul zece, îl considerăm ca bază şi reîncepem numără- 
toarea (adăugarea succesivă a unităţii). De aceea, el arc, ca şi uni- 
tatea, forţă generatoare şi este numit tetraktys. lată pentru ce zece 
este considerat numărul perfect. El este „izvorul cu rădăcinile naturii 
veşnice“ (Sextus Empiricus, Contra învăţaţilor, II, 2-3). Membrii 
ordinului îşi făceau legămîntul de credinţă jurînd pe acest număr. 
Întregul proces este rezumat în următoarele versuri pitagoreice : 

Numărul sfînt înaintează „Pînă ce ajunge din sanctuarul nepro- 
fanat al monadei/ La divina tetradă care creează pe mama a toate/ 
Care a primit totul, vechea limită peste totul/ Neschimbătoare, nco- 
bosită : ea este numită decada cea sfîntă“ (ibid., IV, 3). 

Asfel iau naştere numerele. Cum se trece însă de la numere la 
lucruri, de la principii la realitate? Trecerea se realizează în felul 

următor: monada este asociată punctului, diada corespunde liniei, 
triada este raportată la suprafaţă, iar tetrada la corp. Alteori, trecerea 
este prezentată astfel: monada şi diada nedefinită dau naştere 
numerelor, numărul este asociat punctului, mişcarea punctului 
generează linia, mişcarea liniei generează suprafaţa, mişcarea 
suprafeţei — corpul geometric, care e modelul matematic al corpului 
sensibil. lar universul este totalitatea ordonată a corpurilor. 

Aceste variante diferite ale trecerii de la numere la lucruri 
exprimă, probabil, puncte de vedere diferite sau interpretări alterna- 
tive existente în cadrul şcolii. În orice caz, ele se întemeiază pe ideea 
că există o anumită corespondenţă între numere şi figurile geome- 
trice; căci fiecare număr este reprezentat prin atîtea puncte cîte 
unităţi are, iar aceste puncte sînt aranjate într-o anumită ordine geo- 
metrică. Există astfel numere triunghiulare, adică reprezentabile prin 
puncte dispuse în triunghi, patratice, dreptunghiulare etc. 

Întîlnim aici nu numai ideea unei „geometrii analitice răstur- 
nate“ (Aram Frenkian), importantă pentru istoria matematicii, ci şi 
ideea de formă, importantă pentru istoria filosofiei : reprezentate geo- 
metric, numerele generează anumite forme, care sînt socotite 
esenţiale pentru lucruri. Pitagorismul descoperă astfel forma şi îi 
atribuie rolul de principiu explicativ. Importanţa acestei descoperiri 
devine evidentă, dacă ne gîndim la rolul hotărîtor pe care-l va juca 
ideea de formă în evoluţia ulterioară a gîndirii filosofice (de pildă, în 
teoria Ideilor a lui Platon, în metafizica lui Aristotel sau în filosofia 
formelor simbolice a lui Ernst Cassirer). 

Determinarea numerică este esenţială şi pentru sunetele muzi- 
cale. Diferenţele dintre acestea apar ca raporturi numerice. Pitagora 
este primul gînditor care-şi dă seama că sunetele muzicale sînt deter- 
minabile matematic. El stabileşte raporturi numerice pentru princi- 
palele acorduri: octava 1:2, cvinta 2 :3, cvarta 3:4. Numerele sînt 
învestite cu o funcţie explicativă şi pentru corpurile cereşti. In legă- 
tură cu trecerea la corpurile cereşti, Aristotel ne relatează urmă- 
toarele: considerînd că zece este numărul perfect, pitagoricienii 
socotesc că şi corpurile cereşti care se rotesc pe firmament trebuie să 
fie zece la număr. Şi pentru că numai nouă sînt vizibile, ei inventează 
un al zecelea, pe care-l numesc Antihton (Contrapămînt). Astfel, cele 
zece corpuri cereşti, socotite a avea formă sferică, sînt următoarele : 
Mercur, Venus, Marte, Jupiter, Saturn, Soarele, Luna, Pămîntul, 
Calea lactee (stelele fixe) şi Contrapămîntul. De aceea, Aristotel 
remarcă ironic: „dacă undeva se prezenta vreo lacună, 
(pitagoricienii) nu se sfiau să recurgă la adaosuri arbitrare, pentru ca 
expunerea să apară ca bine închegată“ (Mer., I(A),5, 986a). In cen- 

trul universului s-ar afla o masă de foc, iar Pămîntul s-ar mişca în cerc 
în jurul focului central (care nu este, deocamdată, soarele). Avem 
aici o prefigurare îndepărtată a teoriei heliocentrice. De aceea, helio- 
centrismul copernican a fost adesea prezentat în epoca Renaşterii ca 
o revenire la pitagorism. 

Cele zece sfere emit, ca orice corp care se mişcă, anumite 
sunete. Fiecare produce un sunet diferit, conform mărimii şi vitezei 
sale de mişcare. Astfel ia naştere un sunet armonic produs de sferele 
în mişcare, o muzică a sferelor. După părerea lui Pitagora, noi nu per- 
cepem această muzică pentru că trăim noi înşine în ea şi o auzim tot 
timpul. Această grandioasă reprezentare a imaginaţiei, muzica sfe- 
relor, a traversat secolele rămînînd pînă astăzi una dintre cele mai 
frumoase imagini poetice create de mintea umană. Ea conţine toto- 
dată şi o importantă idee teoretică: aceea că universul este kosmos, 
adică ordine, armonie. Mişcarea sferelor cereşti este exprimabilă prin 
raporturi numerice necesare. Este prefigurată astfel ideea unor legi 
riguroase ale mişcării planetelor, 

Pitagoricienilor le aparţine prima încercare de a edifica o tablă 
a categoriilor. Ei grupează categoriile două cîte două, fiecare pereche 
exprimînd determinaţii opuse. Aceste perechi sînt: Finit-Infinit, 
Impar-Par, Unitate-Pluralitate, Dreapta-Stînga, Masculin-Feminin, 
Repaus-Mişcare,  Drept-Curb,  Lumină-Intuneric,  Bun-Rău, 
Pătrat-Dreptunghi. Se observă că sînt zece perechi de categorii 
(numărul perfect). Acestea aparţin, se pare, unui pitagorician din 
veacul al V-lea, Filolaus. — Aristotel obiectează pitagoricienilor că 
nu arată „cum se raportează aceste principii la cauzele pomenite“ 
(Met., 986b), adică la numere. Observăm apoi, urmîndu-l pe Hegel, 
că în această listă se amestecă determinări esenţiale cu altele acci- 
dentale, fără „deducție“, adică fără vreo legătură între perechile de 
categorii. Aceste obiecţii nu pot anula însă marele merit al 
pitagoricienilor de a fi încercat, cei dintii, să identifice determinaţiile 
universale ale existenţei. 

In concepţia despre suflet, ca şi în teoria etică, se încearcă de 
asemenea explicaţii numerice. Sufletul este caracterizat ca acord sau 
armonie a diferitelor sale facultăţi, această armonie fiind ea însăşi 
exprimabilă numeric. În etică se consideră că ar exista zece virtuţi, de 
vreme ce acesta este numărul perfect. Fiecărei virtuţi i se asociază, 
după considerente dacă nu cu totul arbitrare, în orice caz absolut 
exterioare, cîte un număr. Nu intrăm în detalii, fiindcă aceste asocieri 
nu pot prezenta, în cel mai bun caz, decît un interes anecdotic. 

Pitagorismul nu se reduce însă la componenta teoretică, pe care 
am înfăţişat-o pînă acum. Mai presus de contribuţiile sale filosofice şi 

matematice, pitagorismul este un mod de viaţă, alcătuit din prescripţii 
riguroase cu privire la hrană, îmbrăcăminte, la conduita în intimitate 
şi în viaţa publică, pe care, cum aflăm de la Platon (Rep., X, 600a), 
grecii îl priveau cu mare respect. Aşa se şi explică, în cele din urmă, 
constituirea unei adevărate legende în jurul întemeietorului şcolii 
(„sectei“), plină de elemente miraculoase, dar, din păcate, săracă în 
informaţii istorice reale. 

În orice caz, pentru istoria filosofiei prezintă un interes deosebit 
progresul teoretic realizat de pitagoricieni în înţelegerea principiului : 
principiul este o entitate nesensibilă, abstractă. Singurul lor precursor 
în această privinţă este Anaximandros ; dar, spre deosebire de ape- 
iron, care este un fel de amestec originar al tuturor lucrurilor, numărul 
este o entitate de altă natură decît lucrurile. Merită a fi reţinută, de 
asemenea, ideea că lumea este kosmos, adică ordine şi armonie 
exprimabile prin raporturi numerice. — Pitaporismul rămîne în isto- 
ria gîndirii, cum spunea Athanase Joja (op.cit., p.184), o „grandioasă 
încercare de reconstrucţie matematică a lumii, o ascensiune impre- 
sionantă spre abstractul logic“. 


1.4. Heraclit şi Parmenide 

Cei doi gînditori despre care vom vorbi în continuare, Heraclit 
din Efes şi Parmenide din Elea, sînt consideraţi îndeobşte figurile 
centrale ale filosofiei presocratice. Cu privire la raportul dintre ei 
stăruie încă şi astăzi ideea unui antagonism ireductibil. Scopul prin- 
cipal al analizei care urmează este să pună sub semnul întrebării, să 
problematizeze acest antagonism ; nu să-l anuleze, ci să-l relativizeze. 
Este motivul pentru care i-am aşezat laolată în acest capitol. Înainte 
însă de a discuta raportul dintre cei doi gînditori trebuie să cercetăm, 
fie şi în linii generale, ideile fiecăruia. 


Heraclit din Efes (aprox. 540-470 î.Chr.) este autorul unei 
lucrări în proză, intitulată Muzele sau Despre natură, din care au ajuns 
pînă la noi cam 130 de fragmente. Nu numai starea fragmentară în 
care lucrarea a ajuns pînă la noi, dar şi stilul ei aforistic, încărcat de 
imagini, precum şi absenţa unei dezvoltări şi argumentări logice a 
ideilor fac ca această lucrare să rămînă în bună măsură şi astăzi enig- 
matică. Ea era socotită aşa încă din Antichitate. După o relatare a lui 
Diogene Laerţiu (IX, 11), Euripide i-ar fi dat lui Socrate să citească 
scrierea lui Heraclit şi i-ar fi cerut părerea asupra ei, iar acesta a 
răspuns: „Partea pe care am înţeles-o e minunată şi îndrăznesc să 
cred că la fel e şi cea pe care n-am înţeles-o ; dar e nevoie de un scu- 
fundător din Delos spre a înţelege totul“. 

Vom încerca în cele ce urmează o reconstrucţie a gîndirii lui 
Heraclit, grupîndu-i ideile în jurul cîtorva teme care, prin recurenţa 
lor, pot fi considerate centrale: 1) tema principiului; 2) tema devenirii 
sau a dinamismului „universal; 3) tema opoziţiei şi armoniei; şi 
4) tema logosului. 

1) Principiul. Prima temă îl leagă direct pe Heraclit de filosofia 
Şcolii milesiene. Continuînd preocupările cosmologice ale milesie- 
nilor, el consideră că principiul lumii este focul. În celebrul fragment 
30, citim: „Această lume, aceeaşi pentru toţi, n-a făurit-o nici vre- 
unul dintre zei, nici vreunul dintre oameni. Ea a fost întotdeauna, 
este şi va fi, un foc veşnic viu (mp &el'(wov), care după măsură se 
aprinde şi după măsură se stinge“. 

In filosofia lui Heraclit focul îndeplineşte o triplă funcţiune!: 
mai întîi el este substanţa primordială din care provin toate lucrurile. 
Lucrurile provin din foc şi se întorc în focul originar. „Toate se 
preschimbă în egală măsură cu focul şi focul cu toate — aşa cum măr- 
furile se schimbă pe aur şi aurul pe mărfuri“ (fr. 90). Trecerea, trans- 
formarea focului în lucruri este numită de Heraclit „drumul în jos“ 
(06og xátw), iar cea de la lucruri la foc, „drumul în sus“ (0806 &ww). 
Drumul în jos este următorul: focul se transformă, prin intermediul 
exhalaţiei luminoase, în apă, iar aceasta, prin intermediul exhalaţiei 
întunecoase, în pămînt. Heraclit pare să nu fi cunoscut decît trei ele- 
mente : pămîntul, apa şi focul. Dar, dîndu-şi seama de deosebirea din- 
tre foc şi apă, pe de o parte, dintre apă şi pămînt, pe de altă parte, el 
introduce ca intermediar al transformărilor reciproce foc-apă şi 
apă-pămînt cele două exhalaţii: exhalaţia luminoasă, care provine 
din apă, şi exhalaţia întunecoasă, care provine din pămînt. — 
Drumul în sus are sensul invers: de la pămînt, prin intermediul exha- 
laţiei întunecoase, la apă şi de la aceasta, prin intermediul exhalaţiei 
luminoase, la foc. Ideea circularităţii acestor transformări este 
limpede exprimată de Heraclit prin afirmarea identităţii drumului în 
sus şi a drumului în jos (fr.60), care trebuie pusă în corelaţie cu afir- 
maţia din fr.103 cu privire la identitatea dintre începutul şi sfîrşitul 
unei circumferinţe. 

A doua funcţie a focului este cea de „esenţă“ actuală, comună 
tuturor lucrurilor. Deşi categoria de esenţă nu este încă elaborată şi ca 
atare nu o întîlnim în fragmentele sale, Heraclit întrevede faptul că 
dincolo de aspectele perceptibile ale lucrurilor există ceva impercep- 


1 Cf. Ion Banu, Heraclit din Efes, Editura Ştiinţifică, Bucureşti, 1963, pp.25-30. 

? Diogenes Laertios, Despre vieţile şi doctrinele filosofilor, 1X,9, trad. de C.I.Balmuş, studiu 
introductiv şi comentarii de A.Frenkian, Editura Academiei, Bucureşti, 1963 (vezi şi 
nota 41, p.726). A se vedea, totuşi, şi fr. 76. 

tibil, care face ca lucrurile să fie ceea ce sînt şi care le leagă totodată 
între ele. Acest temei imperceptibil este tocmai focul, „care alimen- 
tat fiind cu mirodenii, este numit de fiecare dată după parfumul 
fiecăreia“ (fr.67). Această imagine poetică, atît de caracteristică stilu- 
lui Efesianului, sugerează ideea că focul este esenţa comună a 
lucrurilor, generalul subiacent particularului şi individualului. Putem 
considera deci că ideea unui temei ontologic unificator, implicată 
(existentă numai în mod implicit) la milesieni în ideea originii 
comune a lumii, tinde la Heraclit spre explicitare. Tinde numai, fiind- 
că ideea în discuţie nu este elaborată în formă conceptuală, ci numai 
sugerată prin metafore, de alfel foarte sugestive. 

A treia funcţie a focului este aceea de motor sau principiu activ 
al mişcării. Focul este în acelaşi timp substanţă şi principiu al mişcării, 
forţă neîncetat activă care generează mişcarea. Acest caracter al 
focului este înţeles de Heraclit, ca şi de alţi gînditori ai vremii, în sens 
hilozoist, ca însufleţire, animare a tuturor lucrurilor, principiul, adică 
focul însuşi, avînd viaţă şi suflet. Hilozoismul era, în condiţiile date, 
o încercare de explicare imanentă a mişcării. În orice caz, alegerea 
focului ca principiu pare să fi fost determinată de aptitudinea sa de a 
explica mişcarea, el fiind elementul cel mai instabil, mai mobil şi mai 
dinamic al existenţei. 

2) Devenirea universală. Mişcarea este concepută de Heraclit ca 
devenire, ca dinamism universal, ca perpetuă schimbare a tuturor 
lucrurilor. „Nu ne putem scufunda de două ori în acelaşi rîu“ (fr.91) ; 
„Coborîm şi nu coborîm în aceleaşi ape curgătoare, sîntem şi nu sîn- 
tem“ (fr.49a). „Totul curge“ (măvra pei) — este expresia cea mai 
caracteristică a acestei idei, care nu apare însă în fragmentele ajunse 
pînă la noi, fiind probabil creată mai tîrziu, pentru popularizare. 
Devenirea, care caracterizează atît lucrurile, cît şi propria noastră 
existenţă, este unitatea fiinţei şi nefiinţei, iar nu pură trecere în 
neant, simplă nimicire a tuturor lucrurilor. Ideea heracliteană a 
devenirii nu trebuie înţeleasă ca negare a oricărei permanenţe, a 
oricărei identități cu sine a lucrurilor. Acest punct de vedere nu-i 
aparţine lui Heraclit, ci discipolului său Cratylos, care a interpretat 
ideea devenirii în sensul relativismului sofistic. 

3) Opoziția şi armonia. Tema devenirii se leagă strîns la Heraclit 
cu o altă temă majoră a gîndirii sale, aceea a opoziţiei şi armoniei. 
Fiecare lucru conţine părţi, tendinţe opuse, care se află totuşi în uni- 
tate. Unitatea implică multiplicitatea, iar aceasta la rîndu-i pre- 
supune unitatea: „din toate unu şi din unu toate“(fr.10). Ev xo 
nav, unul şi totul: aceasta este formula care exprimă legătura indi- 
solubilă dintre unitate şi multiplicitate, atît la nivelul fiecărui lucru 

individual, cît şi la nivelul existenţei în ansamblu. Nu este vorba 
numai de alternanţa calităţilor opuse, ci şi de coexistenţa lor în sînul 
aceluiaşi lucru (vezi fr. 10 şi 88). Contrariile se opun unul altuia, se 
află în luptă, iar opoziţia lor generează schimbarea, mobilitatea uni- 
versală. „Toate se nasc din luptă“, proclamă Heraclit (fr.80). Lupta 
(războiul) este universală, este „părintele tuturor“, „regele 
tuturor“ (fr.53). Dreptatea însăşi e definită ca luptă (fr.80). 

Tema opoziţiei este esenţială la Heraclit. John Burnet! a atras 
atenţia asupra acestui lucru pe baza unui pasaj din Philon: „Unul 
este constituit din două contrarii şi, separîndu-le, contrariile devin 
cognoscibile. Nu este oare aici, dacă e să dăm crezare elenilor, pun- 
ctul capital al filosofiei celebrului lor Heraclit ? De altfel, el însuşi se 
mîndrea cu aceasta, (considerînd-o) ca o descoperire nouă“. Din 
acest text se vede totodată raportul contrariilor cu unitatea, cu Unul. 
Astfel se face trecerea către ideea de armonie. Căci din opoziţia con- 
trariilor se naşte armonia. „Cele opuse se acordă şi din cele discor- 
dante rezultă cea mai frumoasă armonie“ (fr.8). Simbolurile preferate 
ale armoniei ce se naşte din opoziţie sînt arcul şi lira. 

4) Logosul. Devenirea universală, ce se realizează prin mecanis- 
mul opoziţiei şi armoniei, nu se înfăptuieşte la întîmplare, ci conform 
unei ordini proprii, unei măsuri ce-i este inerentă. Această ordine a 
devenirii, „legea“ ei internă, este exprimată de Heraclit prin ter- 
menul de logos. Logosul este un termen esenţial nu numai al gîndirii 
lui Heraclit, ci al întregii filosofii greceşti. Este un termen poliseman- 
tic, ale cărui sensuri principale sînt acelea de gînd, gîndire şi cuvînt, 
propoziţie, discurs ca expresie a gîndirii. Noica propunea, pentru a-l 
reda în româneşte, cuvîntul rostire, înţeles atît ca exprimare, cît şi ca 
rostuire, punere în rost. Heraclit înţelege logosul ca rînduială cos- 
mică, temei al rînduielii sociale şi ca ordine a gîndirii umane de val- 
oare superioară, îl înţelege deci ca logos obiectiv (cosmic şi social), şi 
ca logos subiectiv (raţional) totodată. Cunoaşterea trebuie să tindă 
către dezvăluirea logosului obiectiv, adică a ordinii şi a caracterelor 
comune ale lucrurilor. Numai raţiunea superioară poate ajunge la 
cunoaşterea a ceea ce este comun, a ceea ce leagă lucrurile între ele. 
Rațiunea inferioară, personală, aservită pasiunilor, vede doar dife- 
renţa, particularul. 

Din această prezentare sumară a cîtorva dintre ideile sale ca- 
racteristice, se poate vedea că Heraclit este un gînditor profund şi 
original, unul dintre cei mai importanţi gînditori greci. Forma poetică 
şi aforistică în care şi-a exprimat ideile, caracterul paradoxal şi enig- 


! John Burnet, op. cit, p.143. 

matic al expresiilor sale, tonul profetic pe care-l adoptă adesea au 
făcut ca încă din Antichitate el să fie supranumit „Obscurul“ 
(0 xoTeL vóg) şi să fie înţeles doar parţial şi uneori deformat de către 
contemporani, ca şi de mulţi dintre urmaşi. Dar cu conştiinţa mîndră 
a propriei valori, el se adresa, peste epoca sa, unor vremi viitoare. 
„Chiar atunci cînd cetatea Efesului va cădea în ruină şi toate altarele 
ei se vor prăbuşi, sufletele oamenilor vor fi sălaşul amintirii mele“. 
Posteritatea i-a confirmat aşteptările, iar mesajul său a dobîndit 
ample rezonanţe în „climatul heraclitean“ (D.D. Roşca) al gîndirii 
contemporane. Referindu-se la gînditorul pe care l-a iubit atît de 
mult, Nietzsche a scris aceste cuvinte memorabile: „Lumea are 

veşnic nevoie de adevăr, deci are veşnic nevoie de Heraclit“!. 


Parmenide din Elea. Nu se ştie nici astăzi prea bine dacă 
Xenofanes, poet şi teolog ionian, originar din Colofon, în rătăcirile 
sale de-a lungul şi de-a latul lumii elene, a vizitat Elca, oraş grecesc 
din Italia de sud şi a fost ascultat acolo de Parmenide. Lucrul este 
posibil, aşa încît învestirea lui tradiţională cu titlul de fondator al 
Şcolii eleare nu este neverosimilă. Fapt este că această şcoală, cea 
mai importantă, alături de pitagorism, dintre şcolile italice, a avut ca 
principal reprezentant pe Parmenide. Asupra lui ne vom concentra 
atenţia în cele ce urmează, mărginindu-ne să menţionăm doar 
numele altor doi reprezentanţi cunoscuţi ai şcolii, Zenon, autorul 
celebrelor aporii, argumente împotriva multiplicităţii şi mişcării, şi 
Melissos. 

Parmenide este autorul unui poem filosofic, intitulat, probabil, 
Nept púsewc (Peri physeos, Despre natură), compus pe la începutul 
sec.V, din care s-au păstrat doar vreo 150 de versuri. Fragmentele con- 
servate provin, în principal, de la neoplatonicianul Simplicius, care a 
trăit pe vremea lui lustinian şi care le citează în comentariul său la 
poemul lui Parmenide. Mai cu seamă în forma aceasta, în forma unor 
citate din comentariul lui Simplicius, ele au ajuns pînă la noi. 

Poemul este alcătuit dintr-un proemiu (prolog), din care s-au păs- 
trat trei fragmente, şi din două părţi, intitulate Nepi &ATYeiac (Peri 
aleteias, Despre adevăr), fragmentele 4-15 şi, respectiv, Nepi ŝótag 
(Peri doxas, Despre opinie), fragmentele 16-29. Şase alte fragmente 
(30-35) sînt considerate îndoielnice sau false. 

Prologul ne înfăţişează, în imagini dinamice, înzestrate cu o 
mare putere sugestivă, ceea ce am putea numi iniţierea filosofului în 


! Fr. Nietzsche, Filosofia în epoca tragică a grecilor, 8, în Opere complete, vol.I], trad. de 
Simion Dănilă, Editura Hestia, Timişoara, 1998, p.531. 

tainele lumii. Imaginea centrală este aceea a cursei vijelioase, într-un 
car de aur, condus de fiicele soarelui, pînă la marile porţi, suspendate 
în văzduh, care separă zilele şi nopţile. Acolo, zeiţa Dike îl primeşte 
cu bunăvoință pe filosof, îi deschide porţile şi-i dezvăluie adevărul 
asupra lumii. — Din prolog este de reţinut caracterul inițiatic al 
filosofiei parmenidiene, faptul că „reuşita era, pentru el, o problemă 
de pierzanie sau de mîntuire“ (Clémence Rammoux), iar nu de sim- 
plă cunoaştere. Tot restul poemului expune revelaţiile făcute filoso- 
fului de zeiţă. 

Cele două părţi care urmează se situează într-un raport de opo- 
ziţie, cea dintîi înfăţişînd calea adevărului (&ArYeia), iar cea de a 
doua calea opiniei (66%a). Această dispoziţie simetrică este încălcată 
însă chiar de la început. Căci în locul dihotomiei sau bipartiţiei este 
introdusă o trihotomie sau o tripartiţie. Aşa încît trebuie să distingem 
trei căi ale cercetării, care pot fi caracterizate prin următoarele 
ipoteze : 1) fiinţa este şi e imposibil să nu fie ; 2) fiinţa nu este, ceea ce 
înseamnă că este nefiinţa; şi 3) fiinţa este şi nu este. 

Inainte de a le examina, să consemnăm apariţia în discursul 
poetico-filosofic parmenidian a unui concept filosofic fundamental, 
acela de fiinţă. Este primul text în care apare acest concept. Termenul 
grecesc care îl exprimă este TÒ €6v (to eon, vezi fr.6,l şi fr. 8,35). 
Parmenide foloseşte dialectul epic sau ionian. Ulterior, în dialectul 
attic, care va deveni koine, limba comună a grecilor, vom întîlni 
forma tò ðv (to on). În ambele sale forme, acest termen esenţial este 
construit prin substantivizarea participiului prezent al verbului e./ui, 
„a fi“ şi înseamnă ceea ce este, de unde traducerea lui curentă prin 
fiinţă. Să reținem, mai întîi, că în limbajul filosofic fiinţa nu înseamnă 
„vieţuitoare“, „fiinţă vie“, ca în limbajul comun, ci înseamnă ,„ tot 
ceea ce este“, mai exact, cum o să vedem mai încolo, temeiul a toate 
cîte sînt. Să reținem apoi că eon (on) este un substantiv verbal, care 
păstrează în înţelesul său nuanţa semantică sau conotaţia activă a 
verbului de la care provine. 

Dar să revenim acum la cele trei căi ale cercetării. După cum a 
observat Yves Battistini!, dacă facem să gliseze prima cale după cea 
de a treia, obţinem o secvenţă logică a cărei concluzie se impune cu 
necesitate. Într-adevăr, dacă a doua şi a treia cale se dovedesc imposi- 
bile sau impracticabile, prima rămîne singura pe care ne putem anga- 
ja. De aceea, vom începe analiza cu a doua cale, care afirmă că fiinţa 
nu este şi că, în consecinţă, este nefiinţa. Ipoteza aceasta este imposi- 


! Yves Battistini, Trois présocratiques Heraclit, Parmenide, Empedocle, NRF, Gallimard, Paris, 
1968, p.103. 

bilă, căci noi nu putem nici concepe şi nici exprima nefiinţa. Gîndirea 
şi vorbirea în care ea se exprimă se raportează întotdeauna, după 
Parmenide, la ceva ce este, la ceva existent. Or, nefiinţa, cum ne-o 
arată cuvîntul însuşi, nu este ceva ce există. Deci noi, de fapt, nu 
putem gîndi nefiinţa. Dacă n-o putem gîndi, înseamnă că ea nu 
există. Căci, după cuvintele lui Parmenide, 70 ydp abro voetv 
zoriv Te kaù evar, „acelaşi lucru este a gîndi şi a fi“. Această cale 
— „mai degrabă potecă“, cum spune filosoful —, care ne duce în pră- 
pastia neantului şi care suspendă gîndirea, trebuie abandonată. 

Calea a treia, caracterizată prin ipoteza că fiinţa este şi totodată 
nu este, că este aceeaşi şi totodată diferită, este calea pe care o 
urmează „muritorii ignoranţi“, surzi şi orbi, lipsiţi de judecată. 
Determinările opuse pe care ei le atribuie fiinţei, aserţiunea lor că 
fiinţa este şi totodată nu este îl fac pe filosof să-i numească „creaturi 
cu două capete“, stăpîniţi de incertitudine şi care rătăcesc buimaci la 
întîmplare. Aceasta este calea opiniei, a aparenţelor care stăpînesc 
cugetul obişnuit al oamenilor, calea pe care, urmînd-o, ajungem 
numai la incertitudine şi nesiguranţă. 

Apelînd din nou la gîndire şi smulgîndu-ne de sub tirania 
simţurilor, fascinate de apariţia şi dispariţia lucrurilor, de alternanţa 
prezenţei şi absenței lor, vom înţelege că fiinţa nu poate să fie şi toto- 
dată să nu fie, că în mod necesar ea este numai. Singura cale pe care o 
putem urma este, în consecinţă, cea dintii, aceca caracterizată prin 
ipoteza că fiinţa este. — Inainte însă de a vedea ce descoperim, 
urmînd această cale, să facem cîteva observaţii referitoare la specifi- 
cul celei de a treia căi. Va trebui să revenim la ea, după ce vom 
cunoaşte mai bine prima cale. Dar încă de pe acum putem remarca 
un fapt esenţial: ea nu este identică cu calea a doua, cu calea nefi- 
inţei. Imprejurarea că filosoful o deosebeşte de calea nefiinţei, care 
este calea erorii absolute, dă de pe acum de gîndit. Apoi, expunerea 
detaliată, din a doua parte a poemului, a domeniului „aparenţelor“, 
care este corelatul obiectiv al opiniei, cu cele cele două „figuri“ de 
bază ale sale, focul şi noaptea, sau lumina şi întunericul, precum şi 
întrega cosmologie pe care versurile rămase ne permit s-o reconstitu- 
im numai fragmentar — toate acestea ne atrag atenţia asupra statu- 
tului special al celei de a treia căi şi ne interzic s-o identificăm în 
grabă cu calea a doua, aceea a erorii absolute. Dar, cum spuneam, la 
această chestiune extrem de importantă vom reveni. 

Calea ce se caracterizează prin ipoteza că fiinţa este, reprezintă, 
după Parmenide, calea convingerii, a certitudinii şi a adevărului. O 
putem urma numai cu sprijinul gîndirii, reamintindu-ne principiul 
fundamental al identităţii gîndirii cu fiinţa. Gîndirea ne spune că 

fiinţa este nenăscută şi nepieritoare. Căci din ce ar fi putut să se nască ? 
Din fiinţă ? Dar atunci ea ar fi existat înainte de a se naşte, ceea ce 
înseamnă că naşterea îşi pierde orice sens. Din neființă? Dar am 
văzut că nefiinţa nu există. Pe de altă parte, a admite că s-ar fi născut 
cîndva, ar însemna să acceptăm că înaintea momentului naşterii ea 
n-a existat, ceea ce e contradictoriu, căci ne-ar readuce la imposibili- 
tatea logică a fiinţei care nu este. În sfârşit, dacă s-ar fi născut cîndva, 
ce ar fi putut-o împiedica să se nască mai devreme sau mai tîrziu ? Ne 
este imposibil să concepem aici vreo necesitate explicativă. 

Cele trei argumente împotriva naşterii se repetă, mutatis mutan- 
dis, în raport cu pieirea. Nu le mai reluăm. Concluzia este că noi nu 
putem gîndi naşterea şi pieirea fiinţei, de unde urmează că fiinţa este 
nenăscută şi nepieritoare, cu un cuvînt, eternă. Eternitatea fiinţei 
conduce la anularea timpului, mai exact a celor două dimensiuni ale 
lui, trecutul şi viitorul, singura care rămîne fiind prezentul. Aceasta ne 
explică sensul versului enigmatic care spune că fiinţa „n-a fost deloc 
altădată şi nu va fi, întrucît este acum în întregime“. (Aici este sursa 
temei prezentului etern, atît de importantă în filosofia şi literatura 
europeană de mai tîrziu, de pildă la Schopenhauer şi Eminescu). La 
nivelul fiinţei, naşterea şi moartea, întreaga curgere a timpului, cu 
schimbările pe care ea le aduce, îşi pierd orice sens. 

Fiinţa este unică, omogenă, continuă, mereu identică sieşi, 
indivizibilă. Imobilă şi imuabilă, fără început şi fără sfîrşit, ea este çi- 
nută strîns în lanţurile Necesităţii. Ei nu-i lipseşte nimic, căci, dacă 
i-ar lipsi ceva, i-ar lipsi totul. De unde consecinţa paradoxală că fiinţa 
nu poate fi infinită!. Căci, într-adevăr, infinitul era gîndit de greci ca 
incompletitudine, absenţă a determinării şi deci imperfecţiune. Fiinţa 
nu poate fi atunci infinită. Paradoxul devine acum vizibil : deşi nu are 
limite, nici temporale (căci am văzut că nu se naşte şi nici nu piere), 
nici spaţiale (căci cine ar putea să o limiteze în spaţiu, nefiinţa care 
nu există ?), fiinţa este totuşi finită. Ea este deci finită, dar nelimitată. 
Este cu totul remarcabil faptul că ieşirea din paradoxul sau aporia 
finitului nelimitat este descoperită pe aceeaşi cale a imaginaţiei geo- 
metrice, pe care a urmat-o şi cosmologia modernă, anume prin mo- 
delul sferei 2. Fiinţa este asemenea unei „sfere bine rotunjite“, a cărei 
suprafaţă este, în fiecare punct al său, egal depărtată de centru. Sfera, 
imagine simbolică a perfecțiunii şi, în acelaşi timp, soluţie raţională a 


| Ateleuteton, fără capăt, tără sfîrşit. Traducătorul român al fragmentelor eleaţilor, D.M. 
Pippidi, îl redă prin „neisprăvit“: fiinţa nu poate fi neisprăvită. 

? Modelul dominant în cosmologia actuală este acela a! sferei care se dilată (teoria univer- 
sului finit şi în expansiune). Există, de asemenea, modelul şi mai complex al sferei ce se 
dilată şi se contractă alternativ (teoria universului pulsatoriu). 

aporiei finitului nelimitat, devine astfel echivalentul geometric, sau, 
dacă vrem, echivalentul vizual al fiinţei. In această imagine, care cred 
că trebuie citită mai degrabă în sensul ei simbolic, decît în acela 
direct, geometric, culminează întreaga descriere a fiinţei din poemul 
parmenidian. 

Descrierea fiinţei ne dovedeşte, atît prin conţinutul său filoso- 
fic, cît şi prin mijloacele lingvistice utilizate — prin abundența 
epitetelor negative, care neagă caracteristicile limitative ale terme- 
nilor pozitivi corespunzători — că ea, fiinţa, se situează, după con- 
cepţia lui Parmenide, la un alt nivel de realitate decît lucrurile pe 
care le percepem în experienţa de fiecare zi. Am putea spune că ca 
este transcendentă lucrurilor, cu condiţia să precizăm însă, urmîndu-l 
pe Jean Beaufret, că transcendenţa parmenidiană a fiinţei nu este una 
evazivă, de felul celei proprii metafizicii tradiţionale, ce-şi are originea 
la Platon, sau mai curînd într-o anumită interpretare a platonismu- 
lui, ci este una întemeietoare, „care nu va fi nicăieri mai strălucitoare 
ca aici“, cum spune exegetul francez. Cu alte cuvinte, fiinţa parmeni- 
diană nu este situată undeva în afara şi deasupra lumii fizice, ci în 
această lume, ca temei ontologic al ei. 

Dacă este aşa, dacă fiinţa este temeiul ontologic al lumii, putem 
înţelege mai bine raportul ei cu lucrurile pe care le percepem în viaţa 
de fiecare zi şi, în mod corespunzător, raportul dintre „calea adevăru- 
lui“ şi „calea opiniei“. După părerea lui Beaufret, Parmenide sesizează 
cu acuitate ceea ce, peste veacuri, Heidegger va numi „diferenţa 
ontologică“, adică deosebirea de statut ontologic dintre fiinţă şi exis- 
tent (fiinţare). Deosebirea nu are sensul unei separaţii spaţiale, căci 
fiinţa nu este situată în altă parte decît existentul, ci în existent, mai 
bine zis, în existenţii înşişi. Ea priveşte modul de a fi, respectiv, dife- 
renţa dintre temeiul ontologic al existenţilor şi existenţii înşişi, aşa 
cum ne apar ei în experienţă. Aceştia din urmă sînt numiţi de 
Parmenide óoxoùvtæ, apariţii sau aparenţe şi constituie corelatul 
obiectual al opiniilor. Cunoaşterea la nivelul opiniei ne redă aceste 
6OxOLvTA, aceste aparenţe. Ele nu sînt pură neființă, ci au propria lor 
realitate, chiar dacă nu cea mai profundă realitate. Mobilitatea, 
schimbarea, jocul necontenit al prezenţei şi absenței, care le carac- 
terizează, nu sînt, de aceea, simple iluzii. Cunoaşterea care ni le redă 
are propria ei legitimitate, propria ei îndreptăţire, chiar dacă nu este 
stricto sensu cunoaşterea adevărată. De aceea, raportul dintre prima 
cale şi a treia nu este acelaşi cu raportul dintre prima cale şi a doua. 
In ambele cazuri avem de-a face cu o opoziţie, dar sensul opoziţiei 
este diferit: în al doilea caz, ea are sensul excluziunii — căci trebuie 
să optăm pentru una sau pentru alta, iar alegînd-o pe una o înlăturăm 

cu totul pe cealălaltă ; în primul caz, însă, opoziţia este de fapt o dire- 
renţă de nivel, neexclusivă. 

Se va spune, poate, — cum s-a şi spus, de altfel — că această 
interpretare îl „heideggcrizează“ pe Parmenide şi că-l transformă 
anacronic pe filosoful presocratic într-un Heidegger avant la lettre. 
Cred că obiecţia nu este îndreptăţită şi că interpretarea propusă este 
singura care dă seama de anumite realităţi textuale, altfel inexplica- 
bile şi, mai ales, de deosebirea dintre a doua şi a treia cale, precum şi 
de locul ocupat de calea opiniei în economia poemului. 

Pe baza acestei interpretări, raportul dintre Heraclit şi 
Parmenide ni se înfăţişează într-o nouă lumină. Într-adevăr, încă din 
Antichitate ei au fost văzuţi ca adversari ireductibili, unul find con- 
siderat filosoful instabilității şi schimbării universale, iar celălalt, 
filosoful imobilităţii radicale a fiinţei. Această interpretare era deja 
bine stabilită în vremea lui Platon, iar platonismul însuşi va fi o încer- 
care de a depăşi opoziţia astfel instituită. Mai mult, interpetarea în 
cauză a devenit interpretarea standard, ea fiind şi astăzi larg accep- 
tată. Mulţi cercetători actuali, şi nu dintre cei minori, continuă să 
vadă în caracterizarea parmenidiană a celei de a treia căi o aluzie 
polemică la adresa teoriei heracliteene a opoziţiilor şi a mobilismului 
universal. Fiinţa care este şi totodată nu este, jocul neîncetat al 
luminii şi umbrei, al prezenţei şi absenței par să sugereze, prin imper- 
manenţa şi instabilitatea lor, universul ideatic al Efesianului. 

Dacă sîntem însă atenţi la natura reală a deosebirii dintre calea 
adevărului şi calea opiniei, respectiv, dintre fiinţă şi aparenţă şi, mai 
ales, dacă înţelegem că aparenţa nu se identifică cu pura neființă, iar 
opinia nu se identifică cu eroarea, şi că, deci, calea opiniei nu este pur 
şi simplu un alt nume pentru calea erorii, ci are propriul ei domeniu 
de referinţă şi propria sa legitimitate relativă (relativă la, şi numai la, 
acest domeniu), atunci lucrurile ni se înfăţişează cu totul altfel. 
Parmenide nu contestă realitatea multiplicităţii şi a devenirii, după 
cum Heraclit nu contestă realitatea unităţii şi permanenţei. Am 
văzut că devenirea este supusă, după Heraclit, unei ordini interne, 
unei măsuri ce-i este constitutivă, după cum opoziţiile sînt opoziții ale 
unului şi sînt creatoare de armonie. Multiplul şi unul, unul şi multi- 
plul, iar nu numai multiplul lipsit de unitate. În ce-l priveşte, 
Parmenide situează impermanenţa, multiplicitatea şi opoziţia la un 
anumit nivel al realului, la nivelul ontic, pentru a vorbi ca Heidegger, 
deosebit, e adevărat, de nivelul ontologic, de nivelul fiinţei, dar nicide- 
cum ireal, nicidecum simplă fantasmagorie sau pură neființă. 

lată deci că cei doi gînditori, cu accentele care le sînt proprii şi 
cu deosebirile incontestabile care-i separă, ne apar acum ca foarte 

apropiaţi, iar nu ca adversari ireconciliabili. Acest lucru a fost obser- 
vat de Heidegger încă în 1935, în lucrarea sa Introducere în metafizică. 
Impotriva interpretării dominante, a interpretării standard menţio- 
nate mai înainte, el scria: „Heraclit, situat în mod brutal în opoziţie 
cu Parmenide, atribuindu-i-se doctrina devenirii, spune în fond 
acelaşi lucru ca şi acesta din urmă“!. 

Interpretarea de inspiraţie neîndoielnic heideggeriană, dez- 
voltată de Jean Beaufret, pe care, în linii generale, am urmat-o şi noi, 
are astfel meritul de a ne oferi o nouă imagine a acestor două figuri 
centrale ale gîndirii presocratice, care sînt Heraclit şi Parmenide, şi 
de a restabili unitatea filosofiei elene din epoca ei inaugurală. lar 
acesta nu este nicidecum un merit minor sau neglijabil. Căci 
reprezentarea oarecum „pugilistică“ despre filosofie, reprezentarea 
filosofiei ca o confruntare, ca o luptă, care s-ar fi angajat încă de la 
începuturile ei şi care ar fi continuat fără întrerupere de atunci 
încoace, este înlocuită cu reprezentarea ei ca efort de a asculta şi de 
a exprima una şi aceeaşi chemare misterioasă: chemarea ireductibil 
enigmatică a fiinţei. 


1.5. Empedocle şi Anaxagora 

Empedocle şi Anaxagora sînt contemporani mai vârstnici ai lui 
Socrate, dar prin problematica şi orientarea gîndirii lor aparţin 
filosofiei presocratice. Criteriul acestei situări nu este, prin urmare, în 
primul rînd cel cronologic, ci acela teoretic. În orice caz, dacă ţinem 
seama şi de criteriul cronologic, ei pot fi caracterizați ca presocratici 
tîrzii. Ca şi ceilalţi gînditori postparmenidieni, ei încearcă să găsească 
o ieşire din aporia creată de eleaţi prin monismul lor absolut, care, 
negînd multiplicitatea şi mişcarea, intra în contradicţie cu experienţa 
obişnuită a oamenilor. În cele ce urmează, ne vom mărgini la 
prezentarea ideilor lor fundamentale. 

Empedocle din Akragas (Agrigentum) este un reprezentant al 
filosofiei italice. A compus poemele Nept qioews (Peri physeos, 
Despre natură) şi Káðappo (Katharmoi, Purificări). In cel dintîi 
expune o fizică — în sensul antic, adică o filosofie a naturii — care 
conţine şi importante idei ontologice (metafizice), iar în cel de-al 
doilea o mistică, axată pe destinul sufletului după moartea corporală, 
în centrul căreia se află ideea transmigraţiei. 

Sub raport filosofic, Empedocle sintetizează ideile predeceso- 
rilor săi asupra principiului şi propune, totodată, o anumită soluţie a 


! Martin Heidegger, Einführung in die Metaphysik, 3.Aufl., Max Niemeyer Verlag, Tübingen, 
1966, p.74. 

dificultății create de monismul parmenidian. Principiile sau ele- 
mentele lumii — „rădăcinile“ (rizomata), cum le numeşte el — sînt 
apa, aerul, focul şi pămîntul. Ele sînt eteme, adică negenerate şi 
nepieritoare, şi imuabile, adică neschimbătoare din punct de vedere 
calitativ. Din amestecul lor în proporţii diferite iau naştere lucrurile, 
care sînt trecătoare, adică se nasc şi pier. De fapt, „nu există nici 
naştere, nici moarte, ci doar amestecul şi separarea a ceea ce a fost 
amestecat“ (fr.8). 

Alături de aceste patru principii, Empedocle stabileşte încă 
două, a căror funcţie este să explice mişcarea, adică reunirea şi sepa- 
ravea elementelor, care dau seamă de naşterea şi pieirea lucrurilor. 
Aceste „principii care pun în mişcare“ (Aristotel) sînt Philia (h 
Diiia) sau Philotes (hñ D.A6Tnq), adică lubirea, şi Neikos (TO 
Neixoc), adică Discordia, Vrajba — uneori, pentru a păstra simetria 
cu lubirea, termenul este tradus prin Ura. Cea dintii este forţa cos- 
mică a unirii elementelor şi astfel a naşterii lucrurilor, iar cealaltă — 
forţa separării, a dezbinării elementelor şi deci a pieirii lucrurilor. 

Anaxagora din Klazomene, exponent de seamă al filosofiei io- 
niene, s-a stabilit la Atena, fiind printre cei dintii care au promovat 
studiul filosofiei în capitala intelectuală a lumii elene. El este „cel 
care a adus speculaţia fizică ioniană la Atena“ (Guthrie). A fost pri- 
eten cu Pericle, care s-a declarat, se pare, elevul său, şi cu marele 
poet tragic Euripide. După o informaţie a lui Platon (Phaidon, 98b), 
în tinereţe Socrate i-ar fi studiat lucrările. 

Ideile sale fundamentale sînt următoarele : 

a) Lucrurile sînt alcătuite din particule imperceptibile, intrans- 
formabile şi eterne, care au aceeaşi natură cu lucrurile pe care le 
compun şi se numesc de aceea homoiomerii (at Buoouepeia.), adică 
„părţi asemănătoare“. Astfel, după o relatare a lui Lucrețiu, oasele 
sînt alcătuite din părticele de os, sîngele din particule de sînge, aurul 
din particule de aur ş.a.m.d. Există deci o infinită varietate de 
homoiomerii, corespunzătoare diversităţii calitative nelimitate a 
lucrurilor pe care le compun. Lucrurile se nasc prin agregarea şi pier 
prin separarea acestora. De fapt, în fiecare lucru sînt prezente 
homoiomerii diferite, acelea care domină cantitativ dînd identitatea 
lucrului. 

b) Anaxagora separă cu claritate, pentru prima oară, cauza 
mişcării de materia mişcată. Cauza sau principiul mişcării, al reunirii 
şi separării homoiomeriilor este inteligenţa, universală (voùç). Acest 
principiu este gîndit, prin analogie cu inteligenţa umană, ca o 
inteligenţă sau un spirit cosmic. Rolul său este de a pune în mişcare 

şi de a ordona fenomenele, de a institui ordinea şi regularitatea în 
univers : cum spune Platon, voug este „cel ce le rînduieşte pe toate“. 


1.6. Şcoala atomistă 

Variatele curente de gîndire din filosofia greacă veche au con- 
dus la marea sinteză atomistă, înfăptuită de Leucip şi Democrit. 
„Atomistica, scrie Theodor Gomperzi, este fructul copt, căzut din 
arborele cultivat de vechii filosofi naturalişti ai loniei”. 

Teoria atomistă este considerată, îndeobşte una dintre cele mai 
mari contribuţii ştiinţifice ale gîndirii filosofice greceşti în ansamblul 
ei. Fără a contesta această apreciere, trebuie să ţinem seama, totuşi, 
de sensul metafizic al atomismului : atomismul este soluţia speculativă 
a unei probleme ontologice, iar nu o simplă ipoteză empirică, bazată pe 
observaţie. Problema în discuţie era aceea a raportului dintre fiinţă şi 
neființă, formulată, aşa cum ştim, de Parmenide şi rezolvată de el prin 
excluderea nefiinţei. Soluţia lui Parmenide conducea, aşa cum se vede 
foarte bine la Zenon, la negarea multiplicităţii şi mişcării şi intra ast- 
fel în conflict cu experienţa cotidiană a oamenilor. Atomiştii vor 
reţine problema, dar îi vor căuta o altă soluţie. Legătura lor cu Şcoala 
cleată, dar şi deosebirea de ca, rezultă cu claritate din modul cum îi 
prezintă Aristotel: „Leucip şi discipolul său Democrit admit ca ele- 
mente Plinul şi Golul, afirmînd că primul există, iar celălalt nu există, 
în sensul că identifică Plinul şi Solidul cu Fiinţa, iar Golul şi Rarul cu 
Nefiinţa. De aceea şi spun ei că Nefiinţa există tot aşa de bine ca 
Fiinţa, precum şi Golul tot aşa de bine ca şi ceea ce are un Corp, şi, 
după ei, acestea sînt cauzele Universului considerat doar ca materie“ 
(Mer., I, 4). 

Problema parmenidiană a raportului dintre fiinţă şi neființă va fi 
soluţionată de atomişti prin admiterea realităţii amîndurora, cea din- 
tîi, fiinţa, fiind identificată cu atomii, iar cea de a doua, nefiinţa, cu 
vidul. 

Potrivit concepţiei atomiste, lucrurile sînt alcătuite din parti- 
cule foarte mici, indivizibile şi imperceptibile, numite atomi. Atomii 
sînt eterni, necreaţi şi indestructibili, identici sub aspectul substanţei 
şi în număr infinit. Dacă urmărim cu atenţie caractersticile atomilor 
— omogenitatea,indivizibilitatea, eternitatea, imuabilitatea — ne 
dăm seama că ele reproduc, cu excepţia imobilităţii, caracteristicile 
fiinţei parmenidiene. Rațiunea acestei excepţii, fără de care sinteza 
fiinţei şi nefiinţei era imposibilă, o vom vedea ceva mai încolo. 
Deocamdată este de observat că sinteza în discuţie presupune spar- 


l! Les penseurs de li Grèce, Alcan, Payot, Paris, vol. I, 1908, trad. A. Reymond, p. 341. 

gerea monolitismului fiinţei, înlocuirea monismului parmenidian al 
fiinţei cu pluralismul atomilor. 

Omogeni ca substanţă, atomii se deosebesc între ei prin formă, 
ordine şi poziţie. Aristotel, care ne oferă această informaţie, dă spre 
ilustrare exemplul literelor: A se deosebeşte de N prin formă, AN se 
deosebeşte de NA prin ordine, iar N de Z prin poziţie (Z este un N 
răsturnat). Şi după cum tragedia şi comedia sînt compuse din aceleaşi 
litere, dar se deosebesc atît de mult una «le alta, tot astfel lucrurile, 
care se compun din atomi identici ca substanţă, se deosebesc calita- 
tiv între ele. 

Reunirea atomilor pentru formarea lucrurilor, ca şi separarea 
acestora în cazul pieirii lor presupun "mişcarea. Atomii posedă prin 
natura lor proprietatea mişcării. Mişcarea este eternă, necreată şi 
indestructibilă, ca şi atomii înşişi. Mişcarea presupune drept condiţie 
a sa existenţa unor spaţii goale între atomi, deci vidul. Mişcîndu-se în 
vid, atomii se unesc şi se separă, determinînd astfel naşterea şi pieirea 
lucrurilor. Pe baza teoriei atomiste, Leucip şi Democrit explică for- 
marea şi distrugerea lumilor nenumărate din universul infinit. Teoria 
atomistă este folosită şi în explicaţia sufletului. Sufletul este alcătuit 
din atomi rotunzi şi netezi, de aceea mai mobili decît atomii corpului 
şi asemănători cu atomii de foc. Atomii sufletului, foarte mobili 
datorită formei lor sferice, tind să părăsească corpul, Ei sînt reţinuţi 
în corp, iar cei ce au reuşit să-l părăsească sînt înlocuiţi cu alţii noi, 
prin respiraţie. De aceea, trăim atîta timp cît respirăm. Cînd această 
funcţiune încetează, survine moartea, adică atomii sufletului părăsesc 
corpul şi se împrăştie. Rezultă de aici că sufletul moare o dată cu cor- 
pul. 

Observatori atenţi ai naturii, Leucip şi Democrit formulează 
principiul determinismului universal. „Nici un lucru nu vine pe lume 
fără motiv, spune Leucip, ci toate au o cauză şi o necesitate“. 
„Oamenii, afirmă la rîndu-i Democrit, au făcut din hazard un idol 
pentru a-şi acoperi propria nepăsare“. În fapt, întîmplarea nu există, 
de vreme ce totul este determinat cauzal. Această identificare a nece- 
siLciţii cu cauzalitatea, pe care o reîntîlnim, peste secole, în filosofia 
mecanicistă modernă, imprimă determinismului atomiştilor nuanţe 
de fatalism, de predeterminare. Rămîne însă exemplară înţelegerea 
importanţei descoperirii cauzelor în cunoaşterea ştiinţifică. În acest 
sens Democrit spunea: „Prefer să descopăr o singură cauză, decît să 
dobîndesc tronul Marelui Rege“. 

În teoria cunoaşterii Democrit începe prin a disocia „existenţa 
adevărată“, care este accea a atomilor şi vidului, de „existenţa 
aparentă“, care este aceea a culorilor, sunetelor, mirosurilor etc. 

„După chipul obişnuit de a spune există culoarea, dulcele, amarul, 
dar în realitate nu se află decît atomi şi vid“. Mulţi istorici ai filosofiei 
văd în această distincţie o prefigurare a celebrei teorii moderne a ca- 
lităţilor primare şi secundare. Democrit nu rupe însă calităţile sensi- 
bile de cele substanţiale, ci aruncă o punte între ele, considerîndu-le 
pe cele dintîi o funcţie a celor din urmă. Cunoaşterea trebuie, de- 
sigur, să depăşească nivelul calităţilor sensibile, pentru a ajunge la 
realitatea nesensibilă a atomilor şi vidului. 

Senzaţiile, care constituie începutul cunoaşterii, sînt explicate 
prin teoria efigiilor sau a simulacrelor: de la suprafaţa obiectelor se 
desprind continuu pelicule foarte fine, ce păstrează forma acestora şi 
care pătrund în organul nostru vizual. Senzaţiile reprezintă, totuşi, o 
„cunoaştere obscură“, deoarece nu ne oferă prin ele însele cunoştinţe 
despre realitatea cea mai adîncă — atomii şi vidul. Pentru 
cunoaşterea acestora trebuie să intervină o modalitate cognitivă mai 
înaltă, „cunoaşterea adevărată“, pe care o realizează raţiunea. 
Cunoştinţele raţiunii se întemeiază însă pe mărturiile simţurilor. 
Acestea din urmă sînt valoroase în măsura în care permit gîndirii 
cunoaşterea atomilor şi vidului. Din corelarea lor se poate obţine 
cunoaşterea adevărului, care „zace în adîncuri”“. 

Democrit formulează unele principii logice şi metodologice ale 
cunoaşterii într-o lucrare numită Canonul, care din păcate nu s-a 
păstrat. Din surse indirecte ştim că această lucrare trata despre 
analogie, inducţie, ipoteză ; de aceea, Democrit este considerat une- 
ori întemeietorul logicii inductive. Aristotel, părintele logicii deduc- 
tive, spune că Democrit este primul dintre filosofii-fizicieni care a tre- 
cut la definirea noţiunilor şi vede în el un precursor. 

Leucip şi Democrit explică fenomenele universului prin cauze 
naturale, fără intervenţia zeilor. Mai mult, ei încearcă să explice însăşi 
apariţia reprezentărilor despre zei, considerînd că factorul hotărîtor a 
fost teama oamenilor în faţa fenomenelor înspăimîntătoare ale 
naturii. Avem în această privinţă o relatare importantă a lui Sextus 
Empiricus: „Unii cred că din cauza unor întîmplări neobişnuite, 
petrecute în univers, am ajuns noi la concepţia zeilor; de părerea 
aceasta pare a fi şi Democrit. Căci văzînd, spune el, fenomenele din 
înălţimi, ca tunetele şi fulgerele, cometele şi eclipsele de soare şi de 
lună, oamenii de demult, se umplură de spaimă şi crezură că zeii sînt 
cauza lor“. 

Concepţiile social politice ale atomiştilor se caracterizează prin 
susţinerea hotărîtă a regimului democratic. „Sărăcia dintr-un stat 
democratic, spune Democrit, este preferabilă pretinsei fericiri a 
despoţilor, pe cît e de preferat libertatea robiei“. Democrit formulează 

prima concepţie sociogonică din istoria filosofiei greceşti. Oamenii 
primitivi, afirmă el, duceau o viaţă grea şi se hrăneau cu ceea ce le 
oferea întîmplarea. Avînd ca dascăl nevoia, au început să-şi schimbe 
treptat felul de trai. Sub influenţa nevoii, mîinile, mintea şi puterea 
de înţelegere i-au dus la o viaţă civilizată. Cultura, artele se nasc prin 
imitarea naturii. In domeniul eticii, Democrit este unul din teoreti- 
cienii măsurii, ai cumpătării. În opoziţie cu Heraclit, considerat ca 
„omul care plînge“, tradiţia ni-l prezintă pe Democrit ca „omul care 
ride“, fiindcă găsea mereu motive de veselie în comportarea absurdă 
şi prostească a concetăţenilor săi abderitani. 


Bibliografie 


**x* Filosofia greacă pînă la Platon, coord. A. Piatkovski şi |. Banu, vol. (partea I 
şi II), vol. II (partea I şi II), şi vol. de Indici, Editura Ştiinţifică şi 
Enciclopedică, Bucureşti, 1979-1984. 

*x* Fragmentele presocraticilor, vol.l (singurul apărut), traducere, introduceri şi 
note de Simina Noica şi Constantin Noica, Editura Junimea, laşi, 1974. 


x k k 


John Burnet, Early Greek Philosophy, 4* ed., Adam & Charles Black, London, 
1975. 

FM. Cornford, Principium Sapientiae. The Origins of Greek Philosophical Thought, 
Cambridge University Press, Cambridge, 1952. 

W.K.C. Guthrie, O istorie a filosofiei greceşti, vol. 1 şi I, trad. de Mihnea Moise, 
loan Lucian Muntean şi Diana Roşculescu, Editura Teora, Universitas, 
1999. 

G.S. Kirk & J.E. Raven, The Presocratic Philosophers. A Critical History with a 
Selection of Texts, Cambridge University Press, Cambridge, 1957. 

Gh. Vlăduţescu, Filosofia în Grecia veche, Editura Albatros, Bucureşti, 1984. 

Gh. Vlăduţescu, Ontologie şi metafizică la greci. Presucraticii, Editura Paideia, 
Bucureşti, 1998. 


2. Perioada clasică (socratică) 


Dacă acceptăm periodizarea obişnuită a istoriei filosofiei 
greceşti, gînditorii despre care va fi vorba în capitolul de faţă aparţin 
perioadei clasice (socratice). Cu ei culminează întreaga gîndire 
filosofică greacă şi, într-un anumit sens, gîndirea filosofică a uma- 

nităţii în genere îşi păseşte în ei una dintre întruchipările sale 
supreme. Reunirea lor în acelaşi capitol nu este nicidecum întîmplă- 
toare. Ei sînt legaţi nu numai prin relaţii „paicteice“. Desigur, Platon 
a fost discipolul lui Socrate, iar Aristotel, discipolul lui Platon. 
Dincolo însă de relaţia învăţător-discipol, sau poate, mai degrabă, 
prin ea, o adîncă înrudire spirituală îi leagă pe cei trei pînditori: 
încrederea profundă în om, în capacitatea sa de a cunoaşte adevărul 
şi de a-şi ameliora, pe această cale, condiţia morală. Sîmburele aces- 
tei atitudini spirituale fundamentale se află în pîndirea şi în acţiunea 
practică a lui Socrate, aşa încît întreaga perioadă clasică a filosofiei 
greceşti este pe bună dreptate numită perioada socratică, iar Platon şi 
Aristotel sînt adesea caracterizați ei înşişi ca socratici. 


2.1. Sofiştii. Socrate 

Filosofii presocratici, pe care i-am studiat pînă acum, se situează 
din punct de vedere cronologic în intervalul cuprins aproximativ 
între sfîrşitul sec.VII şi mijlocul sec.V î.Chr. Din punct de vedere 
geografic, filosofia ia naştere şi se dezvoltă la cele două extremităţi 
ale lumii greceşti, în Ionia, pe coasta de apus a Asiei Mici, şi apoi în 
Italia de sud şi Sicilia („Grecia Mare“, cum era numită). „Miracolul 
grec“ începe, aşadar, nu în Grecia continentală, ci în coloniile 
greceşti din Răsărit şi din Apus, pentru ca abia apoi, în epoca clasică, 
Grecia continentală, şi cu deosebire Atena, să devină centrul cultu- 
ral al întregii lumi elene. 

Gîndirea greacă din a doua jumătate a sec.V î.Chr. a fost domi- 
nată de mişcarea sofiştilor şi de ideile lui Socrate. Alături de Socrate, 
sofiştii exprimă o direcţie filosofică nouă în raport cu filosofia natu- 
ralistă anterioară. Centrul mişcării sofiştilor şi, în gencral, al gîndirii 

filosofice greceşti din această perioadă a fost Atena, care a cunoscut 
o înflorire economică şi culturală fără egal în urma victoriei în 
războaiele medice. În condiţiile organizării democratice a cetăţii, se 
simţea nevoia unei educaţii mai largi a cetăţenilor şi mai cu seamă 
nevoia ca ei să ştie să vorbească — să-şi expună, să-şi arpumenteze şi 
să-şi apere ideile — în faţa adunării poporului. Sofiştii dau satisfacţie 
acestei nevoi : ei sînt, înainte de toate, profesori de retorică, bucurîn- 
du-se de mare faimă şi exercitînd o înrîurire profundă asupra vieţii 
politice şi spirituale. Nu vom stărui prea mult asupra sofiştilor, 
mărginindu-ne la prezentarea cîtorva idei caracteristice!. 

Socrate, Platon şi Aristotel ne-au transmis o imagine negativă 
despre Sofişti, care s-a impus în tradiţia filosofică europeană şi care 
se reflectă şi în limbaj : sofist desemnează pe cineva care vrea să înşele 
prin raționamente false. Alt sens, impus prin filiera limbii engleze, 
este cel de „sofisticat“ : extrem de complicat (tehnică extrem de com- 
plicată), uneori cu sensul de complicaţie artificială şi inutilă. 
Cercetarea actuală şi-a pus întrebarea dacă această imagine este 
îndreptăţită sau nu. Se manifestă astăzi tendinţa reabilitării sofiştilor, 
a recunoaşterii meritelor lor. Să ne întrebăm, la rîndu-ne, să supunem 
interogaţiei învinuirile sau obiecțiile ce li s-au adus: cele în ordine prac- 
tică (banii pe care-i pretindeau), apoi cele în ordine teoretică (rela- 
tivismul şi nihilismul lor). Trebuie să-i situăm în epocă şi să înţelegem 
rolul lor şi noutatea pe care o aduc în filosofie. 

Sofiştii formulează o concepţie raţionalistă, îndreptată, la cei 
mai importanţi dintre ei, împotriva credințelor şi valorilor 
tradiţionale, pe care le supun unei critici virulente. De aceea, ei au 
fost comparaţi uneori cu filosofii Luminilor din veacul al XVIII-lea. 
Ei au deschis filosofiei orizonturi noi, punînd în centrul preocupărilor 
omul. De asemenea, ei au înţeles cei dintîi importanţa deosebită a 
problemelor cunoaşterii şi au îndrumat filosofia spre cercetarea lor. 
Sofiştii formulează însă o concepţie gnoseologică relativistă sau chiar 
nihilistă. Cei mai de seamă sofişti au fost: Protagoras din Abdera, pri- 
eten al lui Pericle şi autor al celebrei sentinţe: „Omul este măsura 
tuturor lucrurilor, a celor ce există precum că sînt, a celor ce nu 
există precum că nu sînt“, din care el scotea concluzii relativiste; 
Gorgias din Leontinoi, creatorul unui nihilism epistemologic absolut, 
exprimat în celebrele sale propoziţii: nimic nu există; dacă există 
ceva, nu poate fi cunoscut; dacă poate fi cunoscut, acesta nu poate 


! Pentru o analiză aprofundată a acestor gînditori, poate fi consultată lucrarea lui WK.C. 
Guthrie, Sofiştii, traci. de Mihai C. Udma, Humanitas, Bucureşti, 1999. 

fi comunicat; Prodicos din Keos şi Hippias din Elis. Sofiştii au merite 
importante în studiul limbii, în poetică, retorică etc. 

Socrate (469-399 î.Chr.) împarte cu sofiştii meritul de a fi îndru- 

mat cugetarea filosofică greacă spre problematica antropologică. Sofiştii 
înțelegeau însă orientarea filosofiei către om, cel puţin în inter- 
pretarea clasică, platonico-aristotelică, a poziţiei lor, ca renunțare la 
adevărul obiectiv, independent de el, o concepeau aşadar în sens re- 
lativist — adevărul depinde de om (Protagoras), sau chiar în sens 
nihilist — nu există adevăr (Gorgias). Socrate susţine, dimpotrivă, că 
tocmai prin cercetarea omului filosofia poate ajunge la adevăr, că 
acesta este singurul domeniu în care ea va dobîndi adevărul. 

Pentru a înţelege marea noutate pe care o aduce Socrate în 
cercetarea filosofică este necesar să reamintim natura preocupărilor 
filosofilor anteriori, de la Thales la Democrit. Aceştia se ocupau de 
problematica universului, văzînd omul doar ca o parte a întregului 
cosmic şi tratînd, drept urmare, problematica umană în mod indis- 
tinct faţă de cea a naturii. Nu este vorba, aşadar, de absenţa pre- 
ocupării pentru om la aceşti filosofi, ci de indistincţia, de nedife- 
renţierea ei de cea pentru universul înconjurător. Socrate are merit- 
ul de a fi sesizat însemnătatea de sine stătătoare a problematicii 
antropologice, urgenţa şi preeminenţa ei în cadrul filosofiei. 
Străvechiul precept delfic yvwðı  oavrâv (gnôthi sauton), 
„Cunoaşte-te pe tine însuţi“, din care Socrate face principiul funda- 
mental al propriei sale filosofii, rezumă foarte exact vocaţia esenţial- 
mente antropologică a socratismului. 

De aceea, filosofia socratică a putut fi socotită uneori ca o rea- 
ducere a filosofiei din cer, de la cercetarea universului, pe pămînt, la 
cercetarea omului. Este modul cum o înţelegea Cicero: „Socrate, 
scrie el, a coborit cel dintii filosofia din cer, a aşezat-o în oraşe, a 
introdus-o pînă şi în locuinţele oamenilor şi a obligat-o să studieze 
viaţa, moravurile, ce este bine şi ce este rău“. 

Gîndirea lui Socrate se află într-o legătură organică, indisolubilă 
cu viaţa lui, aşa încît cunoaşterea principalelor date biografice este 
indispensabilă pentru a o putea înţelege. 

1) Viaţa şi personalitatea lui Socrate. Socrate s-a născut, a trăit şi 
a murit la Atena, pe care a părăsit-o numai în timpul celor trei cam- 
panii militare la care a luat parte. Provenea dintr-o familie modestă: 
tatăl său, Sophroniscos, era cioplitor în piatră, iar mama, Phainarete, 
era moaşă. Socrate a dus întotdeauna o viaţă simplă, extrem de sobră, 
fără a rîvni bogăţiile altora, mulţumit cu propria-i sărăcie. Pentru el, 
filosofia nu era o îndeletnicire exterioară, şi cu atît mai puţin o sursă 
de cîştig bănesc, ci însuşi modul său de viaţă. Atenienii îl întîlneau 

pretutindeni pe acest om urit la înfăţişare, cu nasul turtit şi figură de 
silen, înfăşurat în aceeaşi manta veche şi cu picioarele veşnic goale. 
În agora, în palestre şi gimnazii, pe treptele templelor sau în casele 
prietenilor la care era invitat, Socrate intra în vorbă cu cei de faţă, 
punea întrebări şi aştepta răspunsuri, stîrnindu-i pe oameni să gîn- 
dească, fără a se pretinde cl însuşi deţinător al adevărului, dar pro- 
punîndu-şi să-i ajute să-l descopere singuri. 

Viaţa lui Socrate a fost relativ liniştită, pînă cînd, în anul 399 î. 
Chr., ca un trăsnet din senin, se întîmplă nenorocirea. În acel an, trei 
influenţi cetăţeni atenieni, Meletos, un poet tragic, Lycon, un orator, 
şi Anytos, un meşteşugar bogat, îl acuză pe filosoful în vîrstă de 
şaptezeci de ani că nu crede în zeii în care crede cetatea, că vrea să 
introducă divinităţi noi şi că îi corupe pe cei tineri. Pedeapsa cerută: 
moartea. După dezbateri dramatice, în cursul cărora bătrînul filosof a 
făcut dovada unei admirabile demnități şi stăpîniri de sine, tribunalul 
atenian l-a condamnat la moarte. Treizeci de zile mai tîrziu sentinţa 
a fost executată, iar Socrate şi-a sfîrşit viaţa bînd o cupă cu otravă de 
cucută. 

Condamnarea lui Socrate a fost incontestabil o tragică eroare, 
pe care, de altfel, atenienii aveau să o regrete curînd. Ea nu poate fi 
explicată, totuşi, cum s-a încercat uneori, numai prin adversitatea 
personală a acuzatorilor sau prin duşmăniile pe care Socrate şi le 
crease printre cetăţeni în cursul cercetărilor sale. Pentru a putea 
înţelege cum s-a putut întîmpla ca democratica Atenă să-l condamne 
la moarte pe cel mai înţelept dintre cetăţenii ei, trebuie să ţinem 
seama de împrejurările social-politice deosebit de aspre de la 
începutul sec.]V, Înfrîntă în războiul peloponeziac, cetatea atenie- 
nilor este nevoită să accepte guvernarea oligarhică a Celor Treizeci, 
impusă în anul 404 î. Chr. de lacedemonienii victorioşi. În anul 
următor, însă, oligarhia este răsturnată şi se reinstaurează guvernarea 
democratică. Luptele politice sînt deosebit de dure, iar poziţia prin- 
cipială şi lipsită de compromis pe care pare s-o fi adoptat Socrate este 
privită cu ostilitate de ambele tabere. Socrate nu este un adversar al 
democraţiei, dar el a criticat anumite practici ale acesteia, ca, de 
pildă, alegerea magistraţilor prin tragere la sorţi. Pe de altă parte, în 
rîndul discipolilor săi s-au aflat unii tineri aristocrați, care, asemenea 
lui Critias sau Alcibiade, au pricinuit mari nenorociri concetăţenilor 
lor. În condiţiile date, toate acestea au cîntărit greu în aprecierea 
ncfavoravilă a înţeleptului şi au influenţat atitudinea judecătorilor 
săi, Cele spuse pot, eventual, să contribuie la explicarea condamnării 
lui Socrate, dar în nici un caz nu o justifică. Ea rămîne o eroare tragică 

a regimului democratic atenian, care, oricîte explicaţii i s-ar putea 
găsi, nu este mai puţin condamnabilă. 

2) „Problema socratică“. Tot aşa cum există în istoria culturii 
greceşti o „problemă homerică“, ce constă în identitatea autorului 
epopeilor Iliada şi Odiseea, există şi o „problemă socratică“. „Orice 
expunere (a vieţii şi ideilor lui Socrate — n.ns.) trebuie să înceapă 
prin a admite că există şi întotdeauna va exista o problemă socra- 
tică“!. Să vedem în ce constă ea. 

Socrate nu şi-a expus în scris ideile, ci le-a prezentat în discuţii 
cu discipolii şi cu alţi interlocutori. Nu putem să-i studiem deci con- 
cepţia în texte care să-i aparţină. O dificultate în plus este generată 
de lipsa de unitate a informaţiilor pe care le avem despre personali- 
tatea şi pîndirea sa. Cele mai vechi informaţii ni le oferă Aristofan, 
care în comedia Norii (423 î. Chr.) îl aduce în scenă pe filosof. 
Aristofan ne oferă însă nu un portret real ci o caricatură, în care 
Socrate este confundat cu sofiştii, al căror adversar neîmpăcat a fost 
toată viaţa. Totuşi, ţinînd seama de faptul că atenienii, cărora li se 
adresa marele poet comic, îl cunoşteau pe Socrate, este firesc să pre- 
supunem că anumite elemente de adevăr trebuie să fie prezente în 
versurile sale. Este probabil chiar ca această comedie, în care întîlnim 
în germene acuzaţiile ce-i vor fi aduse mai tîrziu, să oglindească 
opinia populară asupra filosofului. In orice caz, această sursă poate fi 
utilizată numai cu maximă prudenţă şi doar în măsura în care ea con- 
cordă cu celelalte. 

După moartea filosofului se naşte o întreagă literatură de „dia- 
loguri socratice“, în care discipolii dau maestrului lor primul rol. Din 
păcate însă „aceste dialoguri constituie un gen literar care nu se 
laudă deloc cu exactitatea“?. Aici intră în primul rînd scrierile socra- 
tice ale lui Platon, adică dialogurile din prima sa perioadă de activi- 
tate. În dialogurile platoniciene ulterioare, Socrate devine treptat 
purtătorul de cuvînt al ideilor maestrului Academiei, aşa încît va- 
loarea lor ca sursă pentru cunoaşterea ideilor socratice scade, chiar 
dacă nu dispare cu totul. În al doilea rînd, sc cuvin menţionate 
operele socratice ale lui Xenofon, care a fost şi el, ca şi Platon, dis- 
cipol al lui Socrate. Acestea sînt: Apologia lui Socrate, Bancherul şi 
Amintiri despre Socrate. Ultima dintre ele este cea mai importantă, 
numai că a fost scrisă destul de tîrziu, cam la treizeci de ani după 
moartea filosofului. Ne-au rămas, în sfârşit, cîteva scurte fragmente 
din dialogurile socratice ale lui Phaidon şi Eschine. Există apoi o 


! W.K.C. Guthrie, Socrates, Cambridge University Press, 1992, p.6. 
? E. Brehier, Histoire de lu philosophie, I, Quadrige PUF, Paris, 6è ed., 1991, p.80. 

tradiţie ostilă lui Socrate, legată de pamfletul scris de Policrate în 390 
î. Chr. şi în care se încadrează epicurienii, retorul Libanius şi Porfir, 
elevul lui Plotin. 

Problema izvoarelor socratice este încă discutată. Informaţiile 
cele mai ample ne sînt oferite de Platon şi Xenofon. Ele sînt însă 
departe de a fi concordante. De aceea, a apărut întrebarea asupra 
valorii lor: oare Socrate cel real, autenticul Socrate, a fost gînditorul 
de o mare elevaţie spirituală, cu puternice înclinații metafizice, pe 
care ni-l prezintă Platon, sau a fost moralistul cu preocupări limitate 
şi atitudini foarte terestre, aşa cum ni-l prezintă Xenofon! Ambele 
soluţii pot fi argumentate, iar imaginea lui Socrate este diferită, în 
funcţie de soluţia pentru care optăm. lată-ne deci în impas. 
Rămînem atunci la descrierea acestor „imagini“ diferite, abandonînd 
speranţa de a ajunge vreodată la autenticul Socrate, la Socrate cel 
istoric, cel real? Adversar al relativismului, Socrate este oare defini- 
tiv condamnat, printr-o supremă ironie a istoriei, să rămînă o ilus- 
trare a relativităţii ireductibile a tuturor celor omeneşti? Problema 
este gravă şi, înainte de a căuta o ieşire, trebuie să-i înţelegem întrea- 
ga gravitate.! 

Eminentul elenist român Aram Frenkian, reluînd şi dezvoltînd 
o idee mai veche a lui K. Joel şi Th. Gomperz, a propus, pentru ieşirea 
din acest impas, recursul la Aristotel, ale cărui relatări despre Socrate 
urmează să fie socotite drept punct de plecare şi sistem de referinţă 
pentru aprecierea tuturor celorlalte. Aristotel „s-a născut cinci- 
sprezece ani după moartea lui Socrate şi nu l-a cunoscut nemijlocit, 
dar a stat douăzeci de ani ca elev la Academia platoniciană. De 
asemenea, el a avut ocazia să cunoască o mulţime de persoane care 
l-au cunoscut direct pe Socrate, a putut culege informaţii despre 
acesta şi a putut să le aprecieze, să le treacă prin critica minţii sale 
pătrunzătore şi să ajungă la o fixare a gîndirii lui Socrate în esenţa ei, 
apreciere care este extrem de prețioasă pentru noi şi pe care ne 
putem sprijini cu nădejde pentru rezolvarea enigmei socratice. 
Acesta va fi un punct de pornire sigur, de unde vom putea aprecia şi 


pune în justă lumină şi celelalte informaţii pe care le avem“!. 


Aristotel (Met., I (A), 6, 987b; XIII (M), 4, 1078b) ne spune, 
în esenţă, că Socrate, spre deosebire de filosofii naturalişti (physiolo- 
goi) dinaintea sa, nu a manifestat interes pentru problemele univer- 


! Asupra deosebirii dintre imaginile lui Socrate, desprinse din scrierile lui Platon şi 
Xenofon, ne atrage din nou atenţia lucrarea recentă a prof. Gh. Vlăduţescu, Cei doi 
Socrate, Paideia, Bucureşti, 1996. 

sului ; că şi-a restrîns cercetările la studiul virtuţilor morale ; şi că a 
încercat cel dintii să stabilească definiţii generale cu privire la aceste 
virtuţi. Vom examina pe rînd aceste trei informaţii aristotelice, con- 
fruntîndu-le şi completîndu-le cu acelea transmise de Platon şi 
Xenofon. 

3) Socrate şi cercetarea naturii. „Cînd eram tînăr, spune Socrate 
într-un dialog platonician (Phaidon, 96a), aveam o grozav de mare 
rîvnă pentru studiul ce se numeşte ştiinţa naturii. Mi se părea ceva 
înălţător să cunosc cauzele fenomenelor: de ce se naşte fiecare lucru, 
de ce moare, de ce există“. Pentru a-şi potoli curiozitatea, el s-a 
adresat concepţiilor despre natură, elaborate de filosofii greci, 
începînd cu milesienii. Sîntem în drept să presupunem că „Socrate a 
cunoscut, cel puţin în linile lor dominante, toate marile filosofii care 
se produseseră în sec. VI şi la începutul sec.V“2. Cel mai bine l-a 
cunoscut, se pare, pe Anaxagora, a cărui concepţie despre inteligenţa 
universală, „rînduitorul şi cauza a toate“, l-a fascinat un timp. Dar 
curînd îşi dă seama că aceste cercetări nu-i aduc explicaţia dorită şi 
se hotărăşte să le abandoneze. 

Xenofon ne oferă mai multe motive ale acestei renunţări, din- 
tre care cel puţin două merită a fi reţinute. Mai întîi, Socrate se 
izbeşte de contradicţia dintre părerile filosofilor cu privire la natura şi 
originea universului: „unii stabilesc, de o parte, unitatea fiinţei, alţii, 
de altă parte, multiplicitatea ei nesfirşită ; într-o parte se pretinde că 
totul se naşte şi moare ; în alta că nimic nu s-a născut şi nimic nu va 
pieri vreodată“ (Mem., 1,1). De aici el trage concluzia că „tainele 
acestea nu pot fi pătrunse de om“ (1V,7). În al doilea rînd, el consi- 
deră problemele umane mult mai importante şi mai urgente decît 
cele care privesc natura. Socrate, relatează Xenofon (op.cit, 1,1), îi 
întreba pe cei ce se ocupau cu studiul naturii „dacă ei credeau că 
adînciseră îndeajuns cunoştinţele omeneşti pentru a se ocupa cu 
asemenca materii, sau dacă ei socoteau că e nimerită renunţarea la 
lucrurile de domeniul omenesc pentru a se consacra celor de dome- 
niul divin“. 


! A. Frenkian, Curs de istoria lireraturii greceşti. Epoca clasică, Editura Didactică şi 
Pedagogică, Bucureşti, 1962, pp. 188-189. Trebuie să precizăm totuşi că, deşi noi înşine 
vom urma acest punct de vedere, pentru că îl socotim cel mai raţional, şi el a fost con- 
testat în literatura socratică. A se vedea, de pildă, Jean Brun, Socrate, Humanitas, 
Bucureşti, 1996, pp.15-16. Singurul criteriu care poate decide asupra valorii ipotezei 
alese este coerenţa reconstrucției ideilor lui Socrate, pe care o vom încerca în conti- 
nuare. 

` P Landormy, Socrate, Librairie Paul Delaplan, Paris, f.a., p.8. 

Neconcordanţa părerilor filosofilor cu privire la natură şi însem- 
nătatea primordială a problemelor omului par să fi fost, aşadar, prin- 
cipalele motive care l-au determinat pe Socrate să renunţe la cerce- 
tarea naturii şi să se consacre în exclusivitate cercetării etic-antropo- 
logice. Aşa încît el nu a elaborat o concepţie generală despre univers, 
asemenea predecesorilor săi. Din textele platoniciene şi xenofoniene 
pot fi deduse, totuşi, unele idei filosofice generale ale lui Socrate, 
foarte sumare, este adevărat, şi fără prea mare originalitate. Dintre 
acestea vom menţiona: explicarea fenomenelor naturii prin inter- 
venţia zeilor; concepţia antropocentrică, după care tot ce există în 
univers este menit să slujească omului ; o anumită rezervă sceptică cu 
privire la posibilitatea unei cunoaşteri sigure a naturii!. Dar nu în 
acest domeniu trebuie căutată contribuţia filosofică reală a lui 
Socrate. 

4) Socrate şi cercetarea morală. Socrate a dat adevărată măsură a 
geniului său în cercetarea etic-antropologică. Cu aceasta am ajuns la 
cea de a doua informaţie aristotelică de bază. Gînditorul atenian şi-a 
concentrat atenţia asupra virtuţilor morale, fiind unul dintre înte- 
meietorii eticii ca o cercetare filosofică a moralității. Pentru a 
înţelege sensul contribuţiei socratice, vom porni de la o importantă 
distincţie, pe care o face Hegel, între moralitatea obiectivă şi morala 
subiectivă?. Prin moralitate obiectivă (Sittlichkeit) Hegel înţelege 
raporturile morale născute spontan între oameni şi conduita umană 
bazată pe obiceiurile, normele, legile în vigoare. Morala subiectivă 
(Moralität) este conştiinţa morală, reflecţia asupra binelui şi răului, 
asupra virtuţii, datoriei etc., care întemeiază comportarea conştientă 
a omului în relaţiile morale practice. Trecerea de la moralitatea 
obiectivă la morala subiectivă a însemnat un imens progres spiritual 
al umanităţii. Acest progres nu poate fi, desigur, pus în seama unui 
singur om, oricît de important ar fi el. Viaţa spirituală a oamenilor 
trebuia să atingă un asemenea nivel care să permită ascensiunea la 
conştiinţa morală. Socrate are însă meritul de a fi pus în termeni 
precişi problema conştiinţei morale, ridicînd observaţiile etice spon- 
tane ale predecesorilor la nivelul unei atitudini teoretice şi dînd ast- 
fel expresie conştientă unei necesităţi istorice. „Atenienii dinainte de 
Socrate, scrie Hegel, erau oameni cu moralitate obiectivă şi nu 
oameni morali : ei înfăptuiau ceea ce era raţional în relaţiile lor fără 
să reflecteze, fără să ştie că erau oameni excelenți. Morala subiectivă 


' Cf. 1. Banu, Apreciere critică a momentului socratic în istoria filosofiei greceşti, în Studii cla- 
sice, I, 1960. 

> G. W. E Hegel, Prelegeri de istorie a filosofiei, trad. de D.D. Roşca, vol. 1, Editura 
Academiei, Bucureşti, 1963, p.367. 

adaugă la acestea reflexia, faptul de a-şi da seama că binele este aces- 
ta şi nu altul. Moralitatea obiectivă este naivă, însoţită de reflexie ea 
este morală subiectivă“!. 

Reflecţia asupra problematicii morale este înţeleasă de Socrate 
ca o cunoaştere de sine a omului. „Omul este măsura tuturor 
lucrurilor“, proclamase sofistul Protagoras. Dacă este aşa, atunci tre- 
buie să cercetăm omul însuşi pentru a găsi în el temeiul adevărurilor 
morale. Intre concepţia socratică şi cea a sofiştilor există, aşadar, o 
anumită legătură, ba chiar o anumită continuitate. Dar Socrate tinde 
totodată să depăşească relativismul sofistic. Numai ca fiinţă raţională 
omul este măsura lucrurilor. Rațiunea este comună, generală, aceeaşi 
pentru toţi oamenii şi ca atare adevărurile ei trebuie să ia forma uni- 
versalităţii. Din acest punct de vedere, Socrate se opune radical 
sofiştilor şi este adversarul lor ireductibil. Cunoaşterea morală este 
posibilă, ba chiar este cunoaşterea adevărată prin excelenţă. Mai 
mult, ea este o condiţie a conduitei morale. Nu poţi fi un om virtuos 
fară a avea cunoaşterea virtuţii, după cum nu poţi fi un bun cîrmaci 
de corabie fără a poseda arta navigaţiei. Acei oameni care săvîrşesc 
răul acţionează astfel nu pentru că ar fi prin natură răi, ci pentru că 
nu au o cunoaştere adevărată a binelui. Viciul este ignoranță, după 
cum virtutea este cunoaştere. Etica socratică este astfel o etică 
raţionalistă şi umanistă: comportamentul moral se bazează pe 
cunoaşterea morală şi deci ameliorarea morală a oamenilor este posi- 
bilă. 

5) Metoda lui Socrate. Cercetarea etică al cărei obiect sînt vir- 
tuţile morale — înţelepciunea, curajul, cumpătarea, dreptatea şi 
pietatea — este, în concepţia lui Socrate, o cercetare metodică. 
Metoda socratică este, sub raportul formei, metoda întrebărilor şi a 
răspunsurilor prin care se ajunge la adevăr. Cercetarea socratică este 
o cercetare în comun şi de aceea modul ei necesar de existenţă este 
dialogul. În cursul dialogului sînt puse la încercare reprezentările 
curente despre valorile morale şi se dovedeşte insuficienţa, unilate- 
ralitatea şi în cele din urmă falsitatea lor. Socrate păstrează aerul unui 
om care nu ştie nimic şi vrea să afle totul de la interlocutorul său. 
Singura superioritate pe care şi-o recunoaşte constă în conştiinţa 
propriei ignoranţe : în timp ce alţii cred că ştiu, fără a şti cu adevărat, 
el este conştient că nu ştie nimic. Aceasta este ironia socratică. 

Ironia socratică nu este atitudinea arogantă a celui care ştie, 
care vrea să-l pună în dificultate pe cel ce nu ştie. Trebuie să luăm în 
serios declaraţia de ignoranță a lui Socrate: „ştiu că nu ştiu nimic“. 


! Ibidem. 

Este deci o ironie lipsită de aroganță şi maliţiozitate, călăuzită exclu- 
siv de dorinţa cunoaşterii adevărului. Totuşi, ea dobîndeşte inevitabil 
o tentă personală, dramatică şi de aceea i-a atras filosofului multe 
duşmănii. În dialogurile platoniciene îl vedem pe Socrate dovedind 
unui general că nu ştie ce-i curajul, unui preot că nu ştie ce-i 
pietatea, unui om politic că nu ştie ce-i dreptatea, dovedindu-le deci 
acestor oameni că nu ştiu ceea ce ei credeau că ştiu cel mai bine. 
Vanitatea jignită va găsi cîndva ocazia să se răzbune. Dar ceea ce are 
în vedere filosoful nu este atît demascarea imposturilor personale, cît 
dezvăluirea insuficienţei reprezentărilor obişnuite, nereflectate şi 
trezirea gîndirii, a reflecţiei conştiente. Ironia socratică are astfel un 
rol propedeutic şi constructiv. Ea îl aduce însă pe cel nedeprins cu 
gîndirea proprie într-o stare de confuzie totală şi de adîncă tulburare 
lăuntrică. De aceea, în dialogul platonician Menon (80 a-b), Socrate 
este comparat de interlocutorul său cu peştele-torpilă: „Cum se 
apropie de el sau îl atinge vreo vieţuitoare, aceasta pe loc 
încremeneşte ; şi tu m-ai făcut acum să trec printr-o astfel de încre- 
menire. În adevăr, am rămas cu sufletul şi gura înmărmurite, de nu 
mai sînt în stare să rostesc vreun răspuns“. 

Ironia ca metodă de desprindere a gîndirii de falsele evidențe 
ale conştiinţei comune pregăteşte descoperirea adevărului. Adevărul 
nu se află undeva în afara conştiinţei, urmînd ca de acolo să fie intro- 
dus în ea, ci în conştiinţa însăşi. Conştiinţa fiecărui om conţine în 
sine, în stare latentă, întregul adevăr; totul este de a o cunoaşte, de 
a se cunoaşte fiecare pe sine. Deviza socratică „cunoaşte-te pe tine 
însuţi“ exprimă deci reflexivitatea constitutivă a conştiinţei mor le, 
caracterul ei definitoriu de a fi autocunoaştere, conştiinţă de sine. 
Dacă adevărul se află în conştiinţa fiecăruia, atunci menirea filosofu- 
lui — menire superior pedagogică — este de a-l ajuta să se nască, 
adică de a-i ajuta pe oameni să devină conştienţi de adevărul pe 
care-l poartă în ei. De aceea Socrate numeşte, mai în glumă, mai în 
serios, această componentă a metodei sale maieutică, adică arta 
moşitului, pe care spune că a învăţat-o de la mama sa, moaşa 
Phainarete. 

Studiul virtuţilor morale trebuie să ducă la descoperirea esenței 
şi la stabilirea definiţiei lor generale. Socrate, spune Aristotel (Met., 
XIII(M), 4, 1078 b), — şi cu aceasta am ajuns la cea de a treia infor- 
maţie a sa — „este cel dintîi (care) a căutat să stabilească definiţii 
generale privitoare la aceste virtuţi“, „e cel dintii care a căutat să afle 
ce este esenţa“. Cercetările socratice porneau de la fapte morale con- 
crete, unanim cunoscute, pentru ca prin examinarea lor să le 
descopere însuşirile comune, esenţiale şi necesare, care urmau apoi 

să fie fixate într-o definiţie. Socrate folosea deci procedeul inductiv 
şi definiţia generală. De aceea, Aristotel (loc.cit.) afirmă că „sîntem 
îndreptăţiţi să atribuim lui Socrate două descoperiri în domeniul 
cercetării filosofice: procedeul inducției şi definiţia generală, prin- 
cipii care, amîndouă, constituie începutul oricărei ştiinţe“. 

6) Mesajul lui Socrate. După ce am studiat sursele cunoaşterii lui 
Socrate şi am luat cunoştinţă de unele idei şi atitudini ale înţeleptu- 
lui, nu putem să nu ne întrebăm dacă există un nucleu al învăţăturii 
lui Socrate, transmis veacurilor ce au urmat, un mesaj al lui Socrate, 
pe care avem datoria să ni-l însuşim. Elenistul italian Guido 
Calogero! este de părere că nu putem rămîne la ideea ignoranței lui 
Socrate şi la afirmaţia că singura lui superioritate ar fi constat în 
conştiinţa propriei ignoranţe. Calogero aduce cîteva argumente de 
bun simţ în favoarea tezei sale că ideile susţinute de Socrate în dia- 
logurile platoniciene Apologia şi Criton sînt ale lui Socrate însuşi. 
Căci Platon, pe atunci un tînăr de numai douăzeci de ani, nu le putea 
inventa. Şi de ce le-ar fi inventat? De ce să fi înlocuit motivațiile lui 
Socrate, cunoscute de prietenii săi, cu altele născocite de el însuşi ? 

Calogero desprinde trei asemenea idei, care i-ar aparţine lui 
Socrate însuşi şi ar alcătui nucleul mesajului său: i) principiul funda- 
mental, &pxý tç oxépeoç (începutul cercetării), constă în a nu 
face în nici o împrejurare răul; nici atunci cînd ţi se face ţie însuţi rău, 
nu trebuie să răspunzi făcînd la rîndu-ţi rău altuia. Adică să nu 
răspunzi la rău cu rău. Aici îşi are originea o schimbare fundamentală 
a atitudinii biologic condiţionate a omului, care, ca orice animal, 
atunci cînd este atacat, tinde să se apere. Tocmai de aceea, spune 
Socrate, foarte puţini oameni acceptă acest principiu. Cei mulţi, ov 
nool, îl contestă. Totuşi, în acest principiu se exprimă ideea 
autonomiei morale a omului, ideea după care comportamentul nostru 
depinde numai de noi înşine, nu de comportamentul celorlalţi, ideea 
după care conduita noastră nu este o simplă reacţie, determinată de 
conduita altora. Calogero îl apropie de aceea de imperativul cate- 
goric kantian. Am putea la fel de bine să-l apropiem de principiul 
christic al iubirii, după care trebuie să-i iubim pe semenii noştri, tre- 
buie să-i iubim chiar şi pe duşmanii noştri; adică să răspundem rău- 
lui cu bine şi nu cu rău; căci, dacă răspundem răului cu rău, răul nu 
va dispărea niciodată din viaţa oamenilor. 

ii) Principiul dialogului, expus în Apologie: Socrate nu poate 
renunţa la cercetările lui, la discuţiile lui cu oamenii, aşa încît preferă 


! G. Calogero, The Messuge of Socrates, în Civilization: the Past and the Future, Elsevier 
Publishing Co., Amsterdam, London, New York, 1967, pp. 9-23. 

să fie condamnat. Căci, după părerea sa, viaţa neexaminată, adică 
nesupusă cercetării prin dialog, nu este o viaţă valoroasă, nu este o 
viaţă demnă de a fi trăită. 

iii) Un alt mare principiu socratic este acela care în expresia lui 
latină sună astfel: nemo sua sponta peccat, adică nimeni nu preşeşte, 
nu păcătuieşte de bună voie. Cum am văzut, oamenii fac răul nu pen- 
tru că ar fi de la natură răi, ci pentru că nu ştiu cu adevărat ce este 
binele. Viciul este ignoranță, virtutea este ştiinţă. Dacă virtutea este 
ştiinţă, ea se poate învăţa şi deci ameliorarea morală a oamenilor este 
cu putinţă. De aici provine optimismul moral al lui Socrate. 

La cele spuse putem adăuga, urmîndu-l pe Jean Brun, un al 
patrulea principiu, acela exprimat de preceptul delfic, pe care 
Socrate l-a asimilat, Ywud. oovr6v, cunoaşte-te pe tine însuţi. Noi 
ne-am întîlnit deja cu acest precept, devenit principiu socratic. Dar 
care este sensul său? Ce înseamnă că trebuie să te cunoşti pe tine 
însuţi? 

a) O primă înţelegere a acestui principiu ar putea fi aceea că 
trebuie să-ţi cunoşti particularităţile care te caracterizează, talentele, 
abilităţile sau aptitudinile pe care le ai, pentru a te servi mai bine de 
ele şi a reuşi în viaţă. 

b) O a doua înţelegere ar fi că trebuie să te cunoşti pe tine însuţi 
pentru ca astfel să-i poţi cunoaşte pe ceilalţi. Cunoaşterea de sine ar 
fi atunci premisa şi condiţia cunoaşterii oamenilor şi ale constituirii a 
ceea ce numim astăzi ştiinţele socio-umane, care se prelungesc în 
tehnici de condiţionare şi manipulare a oamenilor, de felul tehnicilor 
reclamei comerciale sau al tehnicilor de propagandă electorală. 

c) O a treia înţelegere posibilă: cunoaşte-te pe tine însuţi este 
un îndemn la reflecţie, la meditaţie asupra a ceea ce este universal în 
noi, adică asupra spiritului (Hegel). Înţeles astfel, preceptul socratic 
este un îndemn la reflecţie asupra valorilor morale şi prin ele asupra 
condiţiei umane, în cele din urmă un îndemn la filosofie. Este îndemnul 
de a reveni din exterioritatca alicnantă şi reificantă, care ne trans- 
formă în lucruri printre alte lucruri, la sinele nostru mai adînc, la 
fiinţa noastră autentică. 

Cred, alături de Jean Brun, că numai această a treia interpretare 
corespunde înţelesului socratic al principiului „cunoaşte-te pe tine 
însuţi“. Celelalte interpretări puteau fi, la rigoare, acceptate şi de 
sofişti, cu preocuparea lor dominantă nu pentru adevăr, ci pentru 
reuşită, pentru succes. Dar întrebarea: în ce constă mesajul lui 
Socrate ? rămîne o întrebare deschisă, căreia trebuie să încerce să-i 
răspundă pe cont propriu oricine vrea să studieze filosofia. 

Gînditor de o sublimă elevaţie spirituală, neobosit căutător al 
adevărului şi învăţător al virtuţii, Socrate este una din figurile cele 
mai luminoase şi mai atrăgătoare ale istoriei filosofiei. Dacă omenirea 
a fost în stare să producă vameni ca Socrate, înseamnă că nu este 
totul pierdut, că mai există o şansă. Poate că nu este exagerat să se 
spună că el e „cel mai mare dascăl pe care oamenii l-au avut în 
întreaga lor istorie“(G. Calogero). 3 

Să învăţăm deci să-l admirăm şi să-l iubim pe Socrate. Insă nu-l 
putem admira şi iubi decît dacă îl înţelegem. lar dacă reuşim, fie şi 
parţial, să-l înţelegem, atunci vom înţelege cîte ceva din această 
spendidă aventură intelectuală a omului, care este filosofia. Vom 
închcia cu cuvintele lui Erasmus: Sancte Socrate, ora pro nobis. 

2.2. Platon 

Modul de viaţă şi ideile lui Socrate au constituit punctul de ple- 
care pentru aşa-numitele „şcoli socratice“. Cele mai importante din- 
tre ele au fost: Şcoala megarică (întemeiată de Euclid la Megara), 
Şcoala cirenaică (întemeiată de Aristippos la Cirene) şi Şcoala cinică 
(întemeiată de Antistene în gimnaziul Kynosarges de la Atena). 
Megaricii, cirenaicii şi cinicii mai sînt numiţi şi „micii socratici“, spre 
a-i deosebi de „marii socratici“, Platon şi Aristotel. 


2.2.1. Date biografice. Opera. Controverse ale interpretării 

a) Schiţă biografică. Platon a fost 
cel mai de seamă discipol a! lui Socrate şi 
unul dintre gînditorii cei mai importanţi 
ai tuturor timpurilor. El a trăit la Atena 
între anii 427 şi 347 î. Chr. Filosoful prove- 
nea dintr-o veche şi cunoscută familie 
aristocratică, socotită a descinde în linie 
dreaptă din ultimul rege atenian, Codros. 
Pe linie maternă, familia lui Platon se 
înrudea cu Solon, marele legiuitor al 
cetăţii. Numele adevărat al filosofului a 
fost Aristokles. I s-a spus Platon (de la tò 
TAdTOG to platos —, lărgimea sau lăţimea 
unui obiect masiv), după unii, datorită | 
înfăţişării sale viguroase, după alţii, datorită lărgimii frunţii sau abun- 
denţei stilului său. Se pare că în tinereţe s-a ocupat cu pictura şi a 
scris poeme, mai întîi ditirambi, iar apoi poezii lirice şi tragedii. 
Ascultîndu-l odată pe Socrate, s-a hotărît să se consacre definitiv 

filosofiei. Avea în acel moment vîrsta marilor decizii, douăzeci de ani. 
Nu l-a mai părăsit pe Socrate pînă la sfîrşitul tragic al acestuia, care 
s-a întîmplat în 399. Zguduit adînc de moartea învățătorului său, plin 
de amărăciune că nu putuse face nimic ca s-o preîntîmpine şi temîn- 
du-se, probabil, pentru propria-i siguranţă, Platon se refugiază la 
Megara, iar apoi întreprinde cîteva lungi călătorii, care-l poartă pînă 
în Cirenaica şi în Egipt. La Megara l-a vizitat pe Euclid, socraticul, la 
Cirene s-a întîlnit cu marele matematician Theodor, de la care se 
spune că a dobîndit cunoştinţele sale temeinice de geometrie, în 
Egipt a admirat operele de artă, stabilitatea politică şi vechimea ven- 
erabilă a civilizaţiei acestei ţări. 

A călătorit apoi în Italia de Sud, unde i-a vizitat pe pitagoricienii 
din Tarent, iar prin intermediul acestora l-a cunoscut pe Dionysios cel 
Bătrîn, tiranul Siracuzei, colonie grecească din Sicilia. Prima călătorie 
la Siracuza, ca şi celelalte două pe care le va face ulterior la invitaţia 
lui Dionysios cel Tînăr şi a rudei acestuia, Dion, cu care Platon era 
prieten, au avut cu siguranţă obiective politice: filosoful spera să-i 
influenţeze pe tiranii sicilieni şi să realizeze fuziunea mult dorită între 
„înţelepciune“ şi „putere“ (Scrisoarea a Ill-a). Speranţele i-au fost însă 
crunt înşelate: cele trei călătorii în Sicilia au eşuat lamentabil, iar 
filosoful s-a aflat la un pas de a-şi pierde viaţa. Oricît de puţin sigure 
ar fi detaliile acestor călătorii, insistența cu care Platon a urmărit 
influențarea vieţii politice de la Siracuza, expunîndu-se cu bună 
ştiinţă unor grave primejdii, ne atrage atenţia asupra rolului pre- 
ocupărilor politice în viaţa şi gîndirea sa. 

În jurul anului 387, trecut deja de acel „mezzo del camin di nos- 
tra vita", despre care vorbeşte poetul, Platon se întoarce la Atena, 
după prima călătorie neizbutită în Sicilia. El întemeiază la marginea 
cetăţii, într-o frumoasă grădină străjuită de platani şi dedicată 
eroului Academos, şcoala sa filosofică, numită Academia. Aici, în 
mijlocul discipolilor săi, îşi va desfăşura de acum încolo activitatea. 
Academia devine curînd o instituţie ştiinţifică de mare renume, în 
care meditaţia filosofică se împleteşte cu cercetarea matematică şi, 
desigur, cu dezbaterea politică. Moartea îl surprinde în plină efer- 
vescenţă creatoare : tocmai lucra la ultimul său dialog, Legile. Dar era 
pregătit s-o întîmpine. Căci ce altceva este filosofia, dacă nu, după 
cuvintele din Phaidon, o pregătire pentru moarte ? 

b) Opera. Gîndirea lui Platon ne este aproape integral cunos- 
cută din opera sa scrisă, cu excepţia aşa-numitei „doctrine orale“, pe 
care filosoful pare s-o fi dezvoltat mai ales în ultima perioadă a vieţii, 
în faţa discipolilor reuniți în Academie. Asupra acestor „aşa-numite 
învățături nescrise“ (ra Aeyóueva ğypapa yata — ta legome- 

na agrapha dogmata), cum le numeşte Aristotel (Fizica, 209 b 14- 15), 
avem numai informaţii indirecte şi adesea neclare de la Stagiritul 
însuşi şi de la comentatorii săi. Cercetarea platoniciană actuală ma- 
nifestă un interes deosebit , uneori excesiv, pentru această compo- 
nentă a gîndirii lui Platon. Două dintre cele mai importante şcoli ale 
cercetării platoniciene de astăzi, Şcoala de la Tiibingen, în 
Germania, şi cea de la Milano, în Italia, s-au consacrat aproape în 
întregime studiului învățăturilor nescrise.! Încercarea de a reconstitui 
învăţăturile nescrise este confruntată cu dificultăţi enorme. 
Recunoscîndu-i însemnătatea, nu putem să nu ţinem totodată seama 
de faptul că principala noastră sursă de cunoaştere a gîndirii lui 
Platon rămîne, orice s-ar spune, opera sa scrisă. 

Platon este cel dintii gînditor grec a cărui operă scrisă a ajuns în 
întregime pînă la noi. Ba chiar ni s-au transmis sub numele său un 
număr de lucrări, vreo douăsprezece, respinse ca neautentice de cri- 
tica modernă. Lucrările sigur autentice, în număr de aproximativ 
treizeci, au fost scrise, cu excepţia parţială a Apologiei, sub formă de 
dialog. Deşi nu este inventatorul dialogului ca gen literar, Platon a 
dus dialogul la perfecţiune. Dialogurile platoniciene sînt capodopere 
filosofico-literare, neîntrecute prin strălucirea, armonia şi profun- 
zimea lor. Dialoguri s-au scris şi înainte de Platon, şi se vor scrie şi 
după el, pînă în zilele noastre. Nici unul dintre acestea nu se ridică 
însă la înălţimea dialogurilor platoniciene. 

Problema principală, mult discutată în ultimele două secole, dar 
care nici pînă astăzi n-a fost definitiv rezolvată, este aceea a clasi- 
ficării dialogurilor, a ordonării lor generale. Un studiu recent? arată că 
există patru criterii de clasificare, ce determină patru tipuri de 
ordonare a dialogurilor: 1) cronologia compoziţiei : ordinea în care dia- 
logurile au fost compuse de Platon ; 2) cronologia dramatică: situarea 
dialogurilor în ordinea componentei lor dramatice, adică a eveni- 
mentelor descrise în ele (de ex. cele legate de viaţa, procesul şi 
moartea lui Socrate) ; 3) ordinea pedagogică : ordinea în care trebuie 
să citim sau să predăm dialogurile ; 4) ordinea teoretică sau metafizică : 
ordonarea potrivit anumitor idei de progresiune filosofică, precum 
ascensiunea în ierarhia fiinţei sau trecerea de la metoda aporetică la 
cea dogmatică. 


! Un bilanţ al acestor cercetări se găseşte în revista franceză Les Études Philosophiques, nr. 1, 
1998. Acest număr a apărut sub îngrijirea unuia dintre cei mai buni cunoscători de astăzi 
ai lui Platon, Luc Brisson. 

> Carol Poster, The Ideals) of Order of Platonic Dialogues and Their Hermeneutic 
Consequences, în Phoenix, vol. LII, no. 3-4, 1998, pp. 282-298. 

Deşi, cum am văzut, nu este singura, cronologia compoziţiei 
este forma de ordonare a dialogurilor cea mai discutată în cercetarea 
platoniciană modernă. Dacă ţinem seama de importantele deosebiri 
dintre ideile dezvoltate în diferitele dialoguri, putem înţelege că 
problema cronologiei nu este una de amănunt sau de interes strict 
filologic; dimpotrivă, modul de a o soluţiona condiţionează însuşi 
modul de interpretare a platonismului. 

Dintre metodele propuse pentru stabilirea cronologiei, cea mai 
fertilă s-a dovedit a fi metoda stilometrică. Ea constă în cercetarea par- 
ticularităţilor de stil ale dialogurilor, în raport cu Legile, despre care 
ştim sigur că este una dintre cele din urmă scrieri platoniciene, dacă 
nu chiar ultima (Diog. Laert.). De pildă, evitarea hiatului, adică a 
întâlnirii în frază a două cuvinte dintre care primul se termină cu o 
vocală iar al doilea începe cu o vocală, este o particularitate de stil a 
Legilor şi a altor cîtorva dialoguri, care, tocmai datorită acesteia şi 
altor particularităţi stilistice, sînt aşezate împreună în grupul dia- 
logurilor târzii. Cu cît un dialog este mai diferit din punct de vedere 
stilistic de aceste dialoguri târzii, cu atît el este situat mai departe de 
ele în seria cronologică. În domeniul acestui tip de cercetare s-au 
ilustrat savanţi de seamă ca Lewis Campbell, Dittemberg, Ritter, 
Lutoslawsky. Metoda stilometrică a fost combinată cu alte metode, 
mai ales cu cea istorică, bazată pe identificarea evenimentelor istorice 
menţionate, sau la care se face aluzie în dialoguri, şi a căror dată ne 
este cunoscută din alte surse, stabilindu-se astfel un terminus post 
quem al compunerii dialogului respectiv. Apoi, cînd într-un dialog se 
face aluzie la o convorbire relatată într-un alt dialog, se deduce în 
mod firesc anterioritatea cronologică a acestuia din urmă faţă de cel 
dintii. Este situaţia pe care o întîlnim în Theaitetos, care trimite la 
Parmenide, stabilindu-se astfel că Theaitetos este ulterior lui 
Parmenide. 

Pe baza acestor metode, s-au propus multe cronologii ale dia- 
logurilor, care însă nu au fost general acceptate şi au stîrnit discuţii 
aprinse. Din păcate nu dispunem nici astăzi de o ordonare cronolo- 
gică unanim acceptată a dialogurilor. Dintre numeroasele clasificări 
cronologice propuse o vom reţine, cu unele modificări, pe aceea mai 
recentă a lui Richard Kraut!, care este o sinteză a cercetărilor actuale 
în acest domeniu şi prezintă un grad înalt de verosimilitate. 

Ca majoritatea cercetătorilor, Kraut acceptă existenţa a trei 
grupuri mari de dialoguri, puse de obicei în legătură cu cele trei 


| R. Kraut (ed.), Cambridge Companion to Plato, Cambridge University Press, 1992, 
pp. 1-50. Vezi şi Leonard Brandwood, Seylomerry and chronology, în ap. cit, pp. 90-120. 

perioade ale creaţiei platoniciene : perioada de tinereţe, cea de matu- 
ritate şi cea de bătrîneţe. Acestea sînt: 

A — dialogurile timpurii — numite de alţi cercetători dialoguri 
de tinereţe sau socratice. Unele dintre aceste dialoguri au fost scrise, 
probabil, încă în timpul vieţii lui Socrate, dar cele mai multe, cu si- 
guranţă, după moartea acestuia. 

1) primul (sub)grup (în ordine alfabetică) : Apologia lui Socrate, 
Charmide (sau Despre înţelepciunea morală), Criton (sau Despre 
datorie), Euthyphron (sau Despre pietate), Hippias Minor (sau Despre 
fals), Ion (sau Despre Iliada), Laches (sau Despre curaj), Protagoras 
(sau Sofiştii). 

2) al doilea (sub)erup (în ordine alfabetică): Euthydem (sau 
Despre dispută), Gorgias (sau Despre retorică), Hippias Maior (sau 
Despre frumos), Lysis (sau Despre prietenie), Menexen (sau Despre 
cuvîntarea funebră), Republica (sau Despre dreptate), cartea |. 

B — dialogurile mijlocii (de maturitate), în ordine cronologică: 
Menon (sau Despre virtute), considerat un dialog intermediar între 
dialogurile timpurii şi cele mijlocii, căci cuprinde elemente din amîn- 
două: prin întrebarea dacă virtutea se poate învăţa, el tratează o 
problemă „socratică“, dar prin teoria reamintirii se raportează la o 
temă străină lui Socrate şi proprie lui Platon însuşi; Cratylos (sau 
Despre dreapta potrivire a numelor) ; Phaidon (sau Despre suflet) ; 
Banchetul (sau Despre eros) ; Republica I-X ; Phaidros (sau Despre 
frumuseţe) ; Parmenide (sau Despre Idei); Theaitetos (sau Despre 
ştiinţă). În alte clasificări, aceste ultime două dialoguri sînt situate în 
ultimul grup. În orice caz, ele introduc o problematică pe care dia- 
logurile din ultimul grup vor încerca să o rezolve. 

C — dialogurile tirzii (în ordine cronologică): Timaios (sau 
Despre natură) ; Critias (sau Despre Atlantida), dialog neterminat; 
Sofistul (sau Despre fiinţă) ; Omul politic (sau Despre regalitate) ; 
Philebos (sau Despre plăcere) ; Legile (sau Despre legislaţie), cea mai 
întinsă scriere platoniciană, alcătuită din douăsprezece cărţi, neter- 
minată. Menţionăm şi dialogul nesigur Epinomis, care, după unii 
cercetători, ar fi cartea a XII-a şi ultima a Legilor. Clasificarea acea- 
sta şi mai ales ordinea dialogurilor în cadrul fiecărui grup rămîn rela- 
tive. Căci este posibil ca Platon să fi refăcut unele dialoguri sau anu- 
mite părţi din ele, iar în această eventualitate criteriile stilistice sau 
referinţele istorice devin neconcludente. Pe de altă parte, relaţia din- 
tre cronologie şi interpretare nu este univocă, aşa cum ar trebui să fie, 
dacă cea dintîi ar urma să constituie baza sigură pentru cea din urmă. 
În realitate, nu numai cronologia influenţează interpretarea, ci şi 

invers, interpretarea adoptată influenţează modul de a concepe 
cronologia dialogurilor. 

În afara dialogurilor, ni s-a transmis sub numele lui Platon o 
colecţie de 184 definiţii (bport — horoi), „vădit neautentice“ (Leon 
Robin), precum şi 13 scrisori, a căror autenticitate este încă discu- 
tată, dar care ne oferă informaţii de cea mai mare însemnătate asupra 
vieţii şi a unor idei ale gînditorului. Aceste scrisori, mai ales 
Scrisoarea a VII-a, care este şi cea mai amplă şi mai puţin contestată, 
pof fi, aşadar, utilizate, cu prudenţa cuvenită, ca izvoare biografice şi 
doxografice. 

Dialogurile rămîn, în orice caz, aşa cum am mai spus, textele de 
bază pentru studiul platonismului. Inainte de a ne angaja în cer- 
cetarea conţinutului lor filosofic, să ne oprim puţin asupra formei lor 
literare. Emile Brehier! distinge în dialoguri trei componente: ele- 
mentul dramatic, discuţia şi expunerea neîntreruptă. Aspectul dra- 
matic este realizat mai ales prin descrierea evenimentelor legate de 
procesul şi moartea lui Socrate. Phaidon povesteşte în dialogul 
omonim cum au decurs ultimele ore ale vieţii lui Socrate, care i-au 
fost cuvintele de pe urmă şi cum a murit. Cititorul urmăreşte cu 
sufletul la gură desfăşurarea povestirii. Multe dialoguri platoniciene 
au o progresiune dramatică ingenios dozată, asemenea pieselor de 
teatru. 

Alteori, dramatismul decurge din caracterul personajelor. 
Cînd Socrate are de-a face cu caractere colerice, cum e Callicles 
din Gorgias sau Trasymachos din Republica, asistăm la izbucniri 
pătimaşe, chiar violente, în care nu mai e vorba de confruntări 
abstracte între idei, ci de ciocniri între oameni reali, ale căror 
reacţii sînt notate minuţios şi cu o permanentă umbră de ironie de 
către autor. Personajele dialogurilor platoniciene poartă amprenta 
vieţii autentice. Socrate discută cu sofişti, rapsozi, oameni politici, 
cu tineri din familiile aristocratice. Aceştia sînt cunoscuţi de toată 
lumea. Mulţi sînt încă în viaţă, iar unii dintre ei sînt rude ale lui 
Platon, ca Adeimantos şi Glaucon, fraţii săi mai vîrstnici, din 
Republica, sau Critias, cel din Charmide şi Protagoras, care este 
unchiul lui Platon. Critias din Timaios şi Critias trebuie să fi fost 
bunicul acestuia. Charmide din dialogul omonim este şi el o rudă a 
lui Platon. 

Realismul descrierii personajelor, cel puţin în ceea ce aveau ele 
esenţial, i-a făcut pe unii cercetători să se întrebe dacă nu cumva 
Platon a vrut să zugrăvească în dialoguri portrete ale contempo- 


1 E. Brehier, Histoire de la philesephie, vol. I, fasc. 1, Alcan, Paris, 1931, pp. 100-109. 

ranilor săi. O problemă mult mai gravă a apărut, plecînd de aici, cu 
privire la însăşi filosofia lui Platon. În dialoguri, Platon nu vorbeşte 
aproape niciodată în numele său propriu. Ideile dezvoltate în ele sînt 
puse în seama lui Socrate şi a interlocutorilor săi. Nu cumva trebuie 
să conchidem atunci că dialogurile nu ne înfăţişează o filosofie a lui 
Platon, ci ideile celor cărora le sînt ele atribuite de Platon însuşi, că 
deci nu trebuie să căutăm în dialoguri o inexistentă filosofie a lui 
Platon, ci o filosofie a dialogurilor? Acest punct de vedere a fost 
susţinut în cercetarea filosofică românească de Al. Posescu!. Punctul 
de vedere menţionat contrazice însă întreaga tradiţie filosofică euro- 
peană, care-i atribuie lui Platon însuşi ideile filosofice esenţiale din 
dialoguri. Pe de altă parte, nu trebuie să uităm că personajele dia- 
logurilor sînt entităţi textuale, cu funcţii semiotice precise în economia 
acestora şi că ele sînt definite tocmai prin aceste funcţii, iar nu prin 
eventuala asemănare cu persoanele reale ce le corespund. Această 
observaţie vizează deopotrivă şi ideile atribuite personajelor din dia- 
loguri. 

În orice caz, Socrate este personajul central al celor mai multe 
dialoguri platoniciene. Opera lui Platon este astfel un imens elogiu 
adus maestrului venerat, condamnat pe nedrept şi a cărui memorie 
vrea să o reabiliteze. De aceca, este foarte greu să deosebim în dia- 
loguri ideile lui Socrate de cele ale lui Platon însuşi. In general, se 
consideră că dialogurile primei perioade sînt mai apropiate de 
învățămîntul socratic propriu-zis. În celelalte două perioade, Socrate 
devine tot mai mult purtătorul de cuvînt al autorului dialogurilor. Se 
observă, de altfel, în ultimele dialoguri de maturitate şi în dialogurile 
târzii diminuarea progresivă a rolului lui Socrate. În Parmenide şi 
Timaios protagoniştii sînt personajele indicate în titlu, în Sofistul şi 
Omul politic rolul principal revine Străinului din Elea, în sfirşit, în 
Legile Socrate încetează de a mai figura printre personajele dialogu- 
lui. Elementul dramatic este inegal repartizat în dialoguri. Unele din- 
tre acestea sînt mai aride, mai puţin vii, îndeosebi cele din ultima 
perioadă. 

In toate dialogurile, indiferent dacă prezintă sau nu un interes 
dramatic, componenta permanentă şi substanţială este discuţia. Ea le 
face să fie ceea ce sînt, adică dialoguri, convorbiri filosofice. Discuţia 
sau convorbirea din scrierile platoniciene este, desigur, transpunerea 
omagială a modalităţii în care Socrate îşi desfăşura efectiv cercetarea 
filosofică. Dar ca este, în acelaşi timp, forma necesară a metodei 
filosofice însăşi, a dialecticii, care constă în „a face prin discuţie o 


1 În lucrarea Platon. Filosofia dialogurilor, Editura Ştiinţitică, Bucureşti, 1971. 

cercetare a subiectului propus“ (Gorgias, 457 d), pînă la obţinerea 
acordului efectiv şi loial cu ceilalţi şi cu sine însuşi asupra acelui 
subiect. Platon este pe deplin conştient de dificultatea realizării ace- 
stui acord şi a unei comunicări autentice între oameni. Divergenţa de 
păreri poate fi în unele cazuri repede curmată. Cînd e vorba de a sta- 
bili care dintre două numere este mai mare sau care dintre două 
obiecte este mai greu, divergenţa se rezolvă prin calcul sau prin cîn- 
tărire. Dar în alte cazuri nu mai poate fi găsit aşa de uşor un criteriu 
de apreciere, iar acordul nu se mai realizează la fel de repede. Ba 
chiar, divergenţele de păreri în asemenea cazuri nasc duşmănie şi ură 
între oameni. Subiectele de acest fel sînt „dreptatea şi nedreptatea, 
frumosul şi urîtul, binele şi răul“ (Euthyphron, 7d). Natura reală a 
acestor divergențe îi scapă lui Platon, dar el înţelege foarte bine 
deosebirea lor faţă de cele dintii. Suflul patetic al dialogurilor constă 
în aspiraţia de a învinge toate divergenţele, de a le transforma în 
mijloace de realizare a acordului şi comunicării interumane. 

Baza acordului nu poate fi, după Platon, decît adevărul. 
Descoperirea adevărului şi asigurarea acordului pe temeiul lui pre- 
supun stabilirea sensului exact al termenilor şi expresiilor utilizate în 
cursul discuţiilor. De aici atenţia lui Socrate pentru semnificaţia 
cuvintelor şi reproşul pe care i-l aduce Callicles, în Gorgias, că s-ar 
îndeletnici cu „vînătoarea de vorbe“ (489b); „Aşa-i Socrate întot- 
deauna, Gorgias. Vine cu mărunţişuri, cu fleacuri şi pe temeiul lor te 
întreabă şi te combate“ (497b). 

Caracterul discuţiei şi scopul urmărit prin ea înregistrează şi ele 
o anumită schimbare în dialoguri. În dialogurile timpurii, accentul 
cade pe verificarea opiniilor îndeobşte admise şi a pretenţiei celor ce 
le susţin că s-ar afla în posesia adevărului. La o anumită problemă 
(de pildă, ce este frumuseţea ?, ce este înţelepciunea ?, dacă virtutea 
se poate învăţa sau nu), interlocutorul lui Socrate răspunde printr-o 
definiţie, care este pusă la încercare şi respinsă. O dată respinsă 
prima definiţie, interlocutorul propune o a doua, apoi o a treia, şi aşa 
mai departe, fără a se ajunge, de regulă, la un rezultat definitiv. De 
accea, dialogurile din prima perioadă sînt numite dialoguri aporetice, 
În aceste dialoguri, discuţia nu este confruntarea a două opinii 
opuse, susţinute fiecare de cîte un interlocutor. Numai cel ce 
răspunde afirmă opinii pozitive. Socrate nu-şi cunoaşte decît propria 
ignoranță, iar rolul lui constă în punerea la încercare a părerilor 
curente. Pe măsură ce Platon îşi elaborează propriile-i concepţii, 
accentul se deplasează tot mai mult către rezultatul ce se obţine în 
cursul discuţiei, iar aceasta devine confruntarea unor teze opuse. 
Într-un dialog tîrziu, cum este Philebos, discuţia nu mai este exa- 

minarea celui care răspunde de către Socrate, ci înfruntarea a două 
concepţii contradictorii, una dintre ele fiind susţinută de Socrate 
însuşi. Conţinutul teoretic propriu-zis capătă o pondere tot mai 
mare, aproape exclusivă, în dialoguri, iar interesul lor dramatic şi 
uman tinde să scadă, chiar dacă nu se pierde cu totul. Aceste con- 
statări nu trebuie însă absolutizate ; ele au numai un sens tendenţial, 
adică exprimă anumite tendinţe interne ale dialogurilor, iar nu stări 
de fapt şi opoziții rigide. 

A treia componentă a dialogurilor platoniciene este expunerea 
continuă. Ea se prezintă sub două forme : discursul care susţine o teză, 
şi mitul care o exprimă în formă alegorică şi simbolică. În legătură cu 
discursul, se poate observa, de asemenea, o anumită evoluţie în dia- 
loguri. La început, discursul este pus în gura sofiştilor sau a altor 
interlocutori ai lui Socrate şi are caracterul unei parodii: Platon ne 
sugerează că aceştia nu ştiu să discute ca oamenii, ci rostesc cuvîn- 
tări lungi, de parcă s-ar afla în agora. În ultimele perioade, Platon 
însuşi se foloseşte de discurs pentru a convinge, pentru a impune 
anumite idei. În dialogurile acestor perioade discursul ocupă un loc 
mult mai mare şi, corespunzător, scade amploarea discuţiei, a dia- 
logului propriu-zis. 

În legătură cu mitul, se poate face o observaţie similară. În 
primele dialoguri el este un ornament al discursurilor pronunţate de 
sofiştii şi oratorii pe care Platon îi parodiază. Începînd cu Gorgias, 
mitul este pus în pura lui Socrate însuşi şi capătă o altă funcţie decît 
aceca a ornamentului. Mitul apare acum ca un element de sine stătă- 
tor, după ce discuţia a fost epuizată, iar nu ca o componentă a vre- 
unui discurs. El se adaugă discuţiei, fără a face parte din ea, consti- 
tuind un fel de prelungire şi de argumentare extralogică, moral-afec- 
tivă a ideilor susţinute. Tema acestor mituri este destinul sufletului 
sau, mai general, istoria umană. Ele descriu soarta sufletului după 
moarte şi peripeţiile sale în împărăţia umbrelor. Rolul lor este să 
susţină o concepţie de bază a lui Platon, aceea despre nemurirea 
sufletului şi despre lumea Ideilor pure. 

Despre funcţia mitului în filosofia platoniciană s-a discutat 
foarte mult, fără să se ajungă însă la concluzii definitive. Este limpede 
că miturile nu sînt simple ornamente, dar ele nu sînt nici numai ilus- 
trări în planul imaginarului ale unor idei teoretice gata elaborate. 
Există, spunea Blaga, tărîmuri în care gîndirea trebuie să apeleze la 
mit, pentru că nu are alte mijloace, domenii în care filosofia devine 
„mitosofie“. Miturile nu pot fi neglijate, atunci cînd studiem dia- 
logurile, nu numai pentru că, în acest fel, am pierde o componentă a 

valorii lor literare, ci şi pentru că ele sînt inseparabile de gîndirea 
filosofică a lui Platon!. 

c) Controverse ale interpretării. Di: logurile platoniciene nu 
sînt tratate filosofice care să expună în mod sistematic o doctrină 
gata elaborată. Conţinutul lor este dat de căutarea continuă, nicio- 
dată încheiată, a răspunsului la anumite probleme filosofice?. 
Problemele cercetate se schimbă ele însele de la un dialog la altul, 
dar, chiar atunci cînd obiectul cercetării pare să rămînă acelaşi, per- 
spectiva în care este abordat se modifică. „Fiecare dialog abordează o 
problemă particulară şi, pentru a o lămuri, se ridică la o viziune mai 
generală, care presupune ea însăşi o concepţie de ansamblu; dar 
aceasta ne este numai sugerată. De fiecare dată, întreg ansamblul 
este reluat dintr-un punct de vedere diferit. 

Care este natura acestor modificări? Sînt ele expresia unci 
schimbări a gîndirii platoniciene înseşi sau numai consecinţe fireşti ale 
aplicării acesteia la domenii de cercetare diferite ? Răspunsul la aceste 
întrebări angajează interpretarea generală a platonismului, în cadrul 
căreia s-au confruntat, începînd din ultimele decenii ale secolului al 
XIX-lea şi continuă să se confrunte şi astăzi, două perspective 
hermeneutice, două concepţii de ansamblu. Ele au fost numite con- 
cepţia evoluționistă şi, respectiv, concepţia structurală sau unitaristă. 

Concepţia evoluționistă porneşte de la constatarea unor deose- 
biri importante, considerate a avea sensul unor opoziții, între ideile 
susţinute în diferitele dialoguri. Cum un gînditor de talia lui Platon 
nu putea să susţină în acelaşi timp opinii logic incompatibile, se trage 
concluzia că el trebuie să le fi susţinut în perioade diferite şi că, în 
consecinţă, gîndirea lui trebuie să se fi schimbat radical de-a lungul 
timpului. Ideea de evoluţie pare să dea seama de această situaţie şi de 
aceea ea a fost îmbrăţişată cu entuziasm, încă de la sfîrşitul secolului 
al XIX-lea, de mulţi cercetători platonicieni eminenţi. Concepţia 
evoluționistă era, fără îndoială, consolidată, dacă nu de-a dreptul 
predeterminată, de mentalitatea filosofică şi ştiinţifică dominantă pe 
atunci, în care, sub influenţa hotăritoare a darwinismului, ideea de 
evoluţie deţinea un loc privilegiat. In acest orizont hermeneutic, 
problema de a şti exact cînd a fost compus fiecare dialog sau, cel 


! A se vedea pentru această problemă: Cristian Bădiliţă, Studiul introductiv şi antologia 
Miturile lui Platon, Humanitas, Bucureşti, 1996. 

: Această caracteristică dinamică a gîndirii platoniciene a fost admirabil pusă în relief de 
Auguste Diés (Amour de Platon, vol. II, Editions Seuil, Paris, p. 299), care spunea că 
Platon este „învățătorul celor care caută“, în opoziţie implicită cu caracterizarea dan- 
tescă a lui Aristotel ca „învățătorul celor care ştiu“. 


! P- M. Schubl, L'Oeuvre de Platon, Hachette, Paris, 1954, p.11. 

puţin, care este succesiunea precisă a dialogurilor, cu un cuvînt, 
problema cronologiei acestora dobîndeşte o însemnătate capitală. În 
soluţionarea ei, metoda stilometrică, din ce în ce mai rafinată şi mai 
cuprinzătoare, a dat rezultate foarte importante. Prin criteriile obiec- 
tive pe care le oferă, metoda stilometrică a facilitat, aşa cum am 
văzut, situarea mai exactă a dialogurilor în raport cu Legile, despre 
care ştim sigur că este una dintre ultimele scrieri ale lui Platon, şi a 
permis astfel reconstituirea, cu un grad înalt de probabilitate, a suc- 
cesiunii lor. De accea, nu este întîmplător faptul că evoluționismul a 
fost îmbrăţişat mai cu seamă de promotorii acestei metode şi că 
Lutoslawsky, elevul şi continuatorul cercetărilor lui Lewis Campbell, 
iniţiatorul metodei stilometrice, el însuşi un promotor de seamă al 
cercetării stilometrice la sfîrşitul secolului al XIX-lea, este considerat 
şi astăzi printre principalii reprezentanţi ai interpretării evoluționiste. 

Fără îndoială că evoluționismul prezintă anumite avantaje 
importante în exegeza platoniciană. El permite explicarea deosebirilor 
doctrinale dintre dialoguri şi, în acelaşi timp, ne face să înţelegem mai 
bine dinamica internă a gîndirii platoniciene. Platonismul ne apare, în 
această perspectivă, ca o gîndire vie, mobilă, deschisă, capabilă de au- 
tocritică şi autocorectare. Poate că aici se află sursa forţei sale de 
atracţie : sesizăm mai bine dramatismul lăuntric al gîndirii lui Platon, 
viaţa complicată şi infinit productivă a acestei gîndiri, dincolo de for- 
mulele simplificate şi stereotipe în care a fixat-o uneori tradiţia. 

Cu toate acestea, evoluționismul nu este scutit de anumite nea- 
junsuri. El a fost aplicat, chiar de Lutoslawsky, într-un mod inaccep- 
tabil. Vrînd să marcheze deosebirea dintre ultimele dialoguri şi cele 
anterioare, exegetul polonez apropie gîndirea platoniciană de filosofi- 
ile moderne, mai ales de criticism, şi consideră că dialogurile tîrzii ar 
exprima teoria după care Ideile nu sînt altceva decît concepte logice, 
existente aşadar numai în mintea noastră. Doctrina clasică a Ideilor, 
esenţială pentru dialogurile de maturitate, ar fi fost abandonată în 
favoarea unei doctrine conceptualiste, de aceeaşi factură cu idealis- 
mul modern, cartesian şi kantian!. 

Împotriva acestei concepţii interpretative au reacţionat vehe- 
ment mulţi exegeţi, între care şi Victor Brochard?. Ei au disociat 
metoda stilometrică de interpretarea evoluționistă, au arătat că rezul- 


! CF W. Lutoslawsky, The Origin and Growth of Plato's Logic (1897), Georg Olms Verlag, 
Hildesheim, Zurich, New York, pp.523, 526;vezi şi pp.491-492. 

7 A se vedea îndeosebi studiul său Les Lois de Platon et ks théorie des Idées, în Etudes de philoso- 
phie ancienne et de philosophie modeme, Librairie philosophique ].Vrin, Paris, 1926, pp. 
151-168. Discuţia a fost reluată de P Kucharski, „La théorie des Idées selon le Phedon se 
maintient-elle dans les derniers dialogues?“, în Revue philosophique, no. 2, 1969, pp. 211-229. 

tatele obţinute de Lutoslawsky în fixarea cronologică a dialogurilor 
nu justifică interpretarea filosofică pe care el o propune şi că Platon 
nu şi-a schimbat niciodată ideile sale fundamentale. — Ruperea 
unităţii gîndirii platoniciene este, deci, principalul neajuns al 
evoluţionismului, cel puţin în formele sale radicale, legate de ceea ce 
Karl Joel numea Entwicklungsfanatismus (fanatismul evoluţiei), carac- 
teristic celei de a doua jumătăţi a veacului al XIX-lea. 

Reacţia firească şi necesară împotriva acestui „fanatism al 
evoluţiei“ a condus la accentuarea unităţii interne a gîndirii lui 
Platon. Dacă prin evoluţie înţelegem înlocuirea totală, în dialogurile 
tîrzii, a teoriilor susţinute în dialogurile de maturitate, atunci nu 
există o evoluție a gîndirii lui Platon. Dimpotrivă, filosoful grec 
rămîne consecvent cu sine, ceea ce se schimbă fiind numai domeniul 
de aplicaţie al ideilor sale. Această orientare interpretativă este 
numită de obicei unitarism. În măsura în care este preocupată de 
descoperirea constantelor structurale ale gîndirii platoniciene, ea 
poate fi, de asemenea, caracterizată ca structurală, sau, în unele din- 
tre elaborările ci, chiar ca structuralistă. 

Interpretarea unitaristă tinde să descopere, dincolo de deose- 
birile evidente dintre dialoguri, unitatea lor subiacentă şi să reconsti- 
tuie astfel sistemul platonician. Desigur, acest sistem nu poate fi citit 
direct în texte. El este rezultatul unui travaliu hermeneutic şi al unei 
reconstrucţii conceptuale, orientate de poziţia teoretică şi 
metodologică generală a interpretului şi stimulate de mai vechea 
observaţie a lui Leibniz, după care acela ce ar reuşi să reducă în sis- 
tem filosofia lui Platon, ar face un mare serviciu umanităţii. 

Interpretarea unitaristă are meritul de a fi temperat excesele 
evoluţionismului şi de a fi orientat exegeza, dincolo de suprafaţa tex- 
telor, către structurile de adîncime, la nivelul cărora, numai, putem 
înţelege cu adevărat filosofia lui Platon. Totuşi, nici ea nu este scutită de 
anumite inconveniente. Mai întîi, ne răpeşte acea „plăcere a textului“ 
despre care vorbea, într-un alt cadru de referinţă, „ultimul“ Roland 
Barthes, plăcere determinată de varietatea, dramatismul, culoarea 
specifice dialogurilor. Apoi, deosebirile dintre dialoguri, mai cu seamă 
dintre dialogurile perioadei de mijloc şi cele târzii, nu pot fi explicate 
numai prin trecerea de la un domeniu de probleme la altul sau de la 
principii la aplicarea lor. Căci este vorba, de pildă în Parmenide, despre 
aceleaşi teorii centrale ca şi în Phaidon sau în Banchetul: teoria Ideilor şi 
a participării. Dacă punem faţă în faţă siguranţa neclintită cu care 
Platon vorbeşte despre existenţa Ideilor în Banchetul şi Phaidon şi mul- 
tiplele îndoieli ce se acumulează în jurul acestora în Parmenide, atunci 
deosebirea sare în ochi. Desigur, aceasta nu înseamnă că Platon ar fi fost 

dispus să înlocuiască teoria clasică a Ideilor cu altceva total deosebit de 
ea, de pildă cu o teorie conceptualistă, cum a presupus Lutoslawsky. 
Pentru el era în afara oricărei discuţii că dificultăţile cu care am fi con- 
fruntaţi, dacă am abandona teoria Ideilor, ar fi cu mult mai mari decît 
acelea de care ne lovim acceptînd-o. 

lată, deci, două concepţii generale, două perspective interpre- 
tative opuse care îşi dispută spaţiul exegezei platoniciene, fiecare cu 
avantajele şi ncajunsurile ci. Confruntarea acestor concepţii conti- 
nuă şi astăzi. În penultimul volum, al şaselea, din ediţia românească 
a Obperelor lui Platon, studiile semnate de Al. Surdu şi Sorin Vieru 
ilustrează din nou opoziţia în discuţie. Rezumîndu-şi demersul, Al. 
Surdu spune că „s-a încercat combaterea aşa-numitei poziţii 
«evoluționiste» în interpretarea filosofiei lui Platon, argumen- 
tîndu-se teza că, dimpotrivă, Platon a fost extrem de consecvent. El 
nu şi-a schimbat cu nimic concepţiile, ci şi-a desfăşurat în timp un 
sistem, ce-i drept vast, dar bine conturat; a pornit de la existenţa 
lucrurilor sensibile către fiinţa acestora şi, apoi, după cercetarea 
fiinţei în sine şi pentru sine, a ajuns la construcţia unei realităţi ide- 
ale, magnifice, dar necorespunzătoare existenţei reale“!. „«Sistemul» 
lui Platon ? — se întreabă, parcă în replică, Sorin Vieru, şi răspunde: 
— Numai organizarea unor căutări, sub semnul unor descoperiri care 
nu reprezintă niciodată ultimul cuvînt, nu sînt decît etape. Căutarea, 
aşadar, deşi avizată, meticulos pregătită, este genuină ; ea nu lasă loc 
hazardului, dar nici nu închide“?. 

Evoluție sau sistem ? O gîndire care se schimbă, sau, dimpotrivă, 
o gîndire unitară, care-şi reproduce cu consecvență articulațiile? 
Între teza „unitaristă“, care accentuează unitatea şi tinde să eludeze 
deosebirile — la limită, pur şi simplu neagă realitatea lor —, şi teza 
„evoluționistă“ radicală, care susţine schimbarea totală a gîndirii pla- 
toniciene, pare să rămînă suficient loc pentru un evoluţionism mo- 
derat, atent, deopotrivă, la unitate şi la diferenţă, la unitatea ce se 
realizează în şi prin diferenţă : o unitate vie, mobilă, dinamică, străbă- 
tută de tensiunea diferenţei. Este ceca ce a sugerat, între alţii, E.R. 
Dodds, prin ideea că filosofia lui Platon este „un corp organic care a 
crescut şi s-a schimbat în conformitate cu legea lui interioară de 
creştere, dar şi ca răspuns la stimuli externi“?. Aşadar, la întrebarea: 


! Al. Surdu, Introducere la dialogurile logice, în Platon, Opere, vol. VI, ediţie îngrijită de 
Constantin Noica şi Petru Creţia, Editura Ştiinţifică şi Enciclopedică, Bucureşti, 1989, 
p.48. 

? Sorin Vieru, Lămuriri preliminare la „Parmenide“, în op. cit., p.57 . 

' E. R. Dodds, Dialectica spiritului prec, Editura Meridiane, Bucureşti, 1983, p.235. 

evoluţie sau sistem? un răspuns care refuză disjuncţia ar putea fi 
acesta : evoluţie organică a unui sistem pe cale de constituire. 


2.2.2. Fiinţă şi devenire. 

Am ales acest titlu pentru capitolul central, consacrat ontolo- 
giei (metafizicii) platoniciene, pentru că opoziţia dintre fiinţă şi 
devenire exprimă, după părerea mea, principala problemă cu care a 
fost confruntat filosoful. Întreaga teorie a Ideilor (Formelor) este o 
încercare de a rezolva această problemă. Importanţa celor două con- 
cepte în gîndirea platoniciană este atestată de prezenţa lor pînă şi în 
dialogurile tîrzii Philebos şi Timaios : în Timaios (27d), întîlnim opo- 
ziţia dintre tò őv (to on, ceea ce este, prin extensiune fiinţa) şi TO 
Yiyv6uevov (to gignomenon, ceea ce devine, devenirea), iar în 
Philebos (59a), aceeaşi opoziţie, cu cele două substantive verbale la 
plural, ră óvta (ta onta) şi TA yuyvâpLeva (ta gignomena). 

Unii cercetători importanţi ai platonismului adoptă ca metodă 
de studiu analiza fiecărui dialog. W.K.C. Guthrie argumentează 
adoptarea acestei metode astfel: 

— Platon nu este un gînditor obişnuit, care să-şi fi expus ideile 
în tratate sistematice, care să poată fi rezumate. Această personali- 
tate copleşitoare, unică, era interesată nu numai de idei, ci şi de 
oameni. Acesta este „un motiv suficient pentru o ordonare pe dia- 
loguri mai curînd decît pe subiecte“! 

— Apelînd la diviziunile moderne ale filosofiei — metafizică, 
epistemologie, etică, logică etc. — şi aplicîndu-le lui Platon, riscăm 
să-i denaturăm gîndirea. Riscăm să pierdem din vedere ceea ce 
autorul numeşte „unitatea esenţială a gîndirii lui Platon“?, pe care în 
mod eronat o împărţim în compartimente — logică, metafizică, 
ştiinţă, politică. În alt plan, unitatea preocupărilor matematice, 
ştiinţifice, politice şi religioase ale lui Platon. 

— Alegerea metodei sistematice trebuie deci justificată. 

a) Platon şi gîndirea filosofică preplatoniciană. Căutîndu-ne 
acum o cale de acces către gîndirea platoniciană, vom începe prin a 
studia climatul intelectual în care s-a format filosoful, curentele de 
gîndire dominante în epocă. În acest fel vom putea identifica pro- 
blemele cu care a fost confruntat, ideile sale urmînd a fi privite ca 
soluţii la aceste probleme. Şansele de a-l înţelege pe Platon sporesc 
considerabil dacă reuşim să determinăm natura preocupărilor sale. 


1 W.K.C. Guthrie, A History of Greek Philosophy, vol. IV: Plato. The Man and His Dialogues: 
Earlier Period, Cambridge University Press, (1975) 1989, p. XIII. 
? Ibidem, p. 38. 

Studiul raporturilor lui Platon cu predecesorii şi contemporanii, 
studiul „surselor teoretice“ ale platonismului, cum se spune de obicei, 
trebuie situat în această perspectivă. Importanţa explicativă a unui 
asemenca studiu a fost sesizată încă din antichitate. Exprimînd, pro- 
babil, o opinie mai generală, Diogene Laerţiu (III, 8) ne spune despre 
Platon că „a îmbinat doctrinele lui Heraclit, ale pitagoricienilor şi ale 
lui Socrate. Cu privire la lucrurile sensibile, el e de acord cu Heraclit; 
în doctrina realităţilor inteligibile cu Pitagora, iar în filosofia politică 
cu Socrate“. Chiar dacă incompletă, această situare este legitimă şi 
necesară. Cu o condiţie esenţială însă : eliberarea ci de conotaţia fili- 
aţionistă. În general vorbind, situarea gîndirii platoniciene în spaţiul 
teoretic al epocii, studiul raporturilor cu predecesorii şi contempo- 
ranii nu trebuic înţelese ca o încercare de a stabili filiaţii sau de a 
descoperi elemente împrumutate. Eroarea de metodă a oricărui fili- 
aţionism decurge din cludarea creativităţii intelectuale ireductibile, 
proprie marilor filosofi. Ceea ce vrem să descoperim prin studiul pe 
care ni-l propunem nu sînt, aşadar, elementele împrumutate de la 
alţii, ci problemele care l-au preocupat pe Platon şi pe care el a încer- 
cat să le soluţioneze. 

Ca orice mare gînditor, Platon a asimilat critic întreaga dez- 
voltare anterioară a cupetării filosofice. O însemnătate deosebită pen- 
tru constituirea filosofici sale au avut, în sensul menţionat mai sus, 
ideile lui Socrate, gîndirea lui Heraclit, eleatismul şi pitagorismul. 

Gîndirea greacă din perioada preplatoniciană a fost dominată 
de două mari concepţii asupra existenţei: 1) teoria devenirii univer- 
sale, elaborată de Heraclit, a cărei influenţă se prelungea în epoca lui 
Platon prin activitatea lui Cratylos ; şi 2) teoria stabilităţii absolute a 
existenţei, formulată de gînditorii Şcolii eleate, mai ales de Parmenide 
şi Zenon. Interpretarea dominantă a raportului dintre aceste două 
concepţii era în epocă, după cum este şi astăzi, aceca a incompatibili- 
tăţii, a opoziţiei lor radicale şi ireductibile. Totuşi, fiecare dintre ele 
dispunea de argumente specifice, aşa încît nu putea fi vorba despre 
simpla acceptare a uncia ca adevărată şi respingerea celeilalte ca 
falsă. Filosofia greacă a încercat să iasă din impasul astfel creat în 
următoarele două modalităţi : cea dintii consta în descoperirea unui 
temei unificator, care să asigure compatibilitatea celor două teorii 
opuse, heraclitismul şi eleatismul. Este calea pe care au urmat-o, 
fiecare în felul său, Empedocle, Anaxagora şi Democrit. A doua cale 
consta în abandonarea problemelor existenţei, considerate ca insolu- 
bile. Este calea scepticismului, pe care au păşit sofiştii. Atitudinea lui 
Socrate la această răscruce de drumuri a cupetării elene a fost 
întrucîtva diferită. El a acceptat scepticismul sofistic în domeniul 

cercetării naturii, dar a găsit filosofiei un domeniu de investigaţie în 
care ea poate ajunge la adevăr: acela al vieţii morale a omului. 
Socrate salvează astfel filosofia de loviturile mortale ale scepticismului, 
cu preţul rcorientării şi al restrîngerii considerabile ale obiectului ei. 

În mijlocul acestor curente de gîndire se formează Platon. 
Heraclitismul îl receptează prin mijlocirea lui Cratylos, primul său 
dascăl de filosofie. Cratylos interpreta însă ideile lui Heraclit în spiri- 
tul relativismului sofistic, negînd orice stabilitate sau permanenţă şi 
proclamînd universalitatea schimbării. Modul în care heraclitismul 
era interpretat de Cratylos va influenţa profund atitudinea lui Platon 
faţă de concepţia lui Heraclit şi va marca pînă la urmă propria sa 
ontologie. 

Filosofia eleată a fost, se parc, receptată de Platon prin inter- 
mediul lui Hermogene, care o profesa la Atena. Ponderea eleatismului 
în constituirea filosofiei platoniciene este considerabil mai mare decît 
cea a heraclito-cratyleismului. Interpretată relativist, teoria devenirii 
nu putea oferi un suport ontologic pentru valorile etico-estetice şi nici 
pentru cunoaşterea filosofico-ştiinţifică. În orice caz, Platon va încer- 
ca, asemenea lui Democrit, dar pe o altă bază filosofică, să depăşească 
opoziţia celor două concepţii radical deosebite asupra existenţei, con- 
cepţia lui Heraclit, în varianta ei cratyleană, pe de o parte, şi concepţia 
lui Parmenide şi Zenon, pe de altă parte, nu prin sacrificarea uneia din- 
tre ele în favoarea celeilalte, ci printr-o reconstrucţie a ontologiei, 
capabilă să le facă dreptate amîndurora. 

Platon întreprinde această reconstrucţie ontologică pornind de 
la Socrate, pe care l-a frecventat ca discipol timp de opt ani. Socrate 
a descoperit, cum se ştie, definiţia generală, conceptul. Dar, după 
afirmaţia precisă a lui Aristotel (Metaf., XIII(M), 4, 1078 b), „el nu 
admitea o existenţă separată nici a Ideilor generale, nici a definiţi- 
ilor“. Impresionat, probabil, de descoperirea lui Socrate, Platon o ge- 
nevralizează şi o reinterpretează. Toate cele existente, nu numai reali- 
tăţile morale, au un corespondent conceptual. „Astfel de noţiuni 
generale ale celor ce există aievea le numi el Idei, afirmînd că 
lucrurile sensibile stau în afara acestora şi-şi capătă toate denumirea 
după acestea“ (Metaf., I(A), 6, 987b). Aşa s-ar fi constituit, după 
Aristotel, teoria platoniciană a Ideilor, în cadrul căreia conceptele, 
noţiunile generale dobîndesc o existenţă de sine stătătoare, indepen- 
dentă de aceea a lucrurilor. 

Aristotel stabileşte, aşadar, o legătură directă, o continuitate 
nemijlocită între Ideea platoniciană şi conceptul socratic: cea dintii 
nu este în fond altceva decît proiecția ontologică a celui din urmă. 
Acest mod de înţelegere stă la baza interpretării tradiţionale, care 

este şi astăzi interpretarea standard a platonismului. În orizontul său, 
„Ideea platoniciană este ipostazierea ontologică a conceptului... sub- 
stratul ei este logica conceptului“!. Interpretarea standard are în 
spate autoritatea copleşitoare a lui Aristotel. Dar, cum vom vedea, ea 
nu este inatacabilă. O reținem deocamdată, în mod provizoriu, pen- 
tru simplitatea ci. 

Chiar şi aşa, de la Aristotel nu aflăm motivele pentru care Platon 
a procedat astfel şi, drept urmare, constituirea teoriei Ideilor capătă 
un caracter oarecum arbitrar. În general vorbind, situarea platonis- 
mului în contextul teoretic al epocii, deşi necesară, nu este şi sufi- 
cientă pentru a-l înţelepe. Explicaţia trebuie întregită prin studiul 
obiectivelor urmărite de gînditor, Căci, într-adevăr, „în intenţia 
autorului dialogurilor teoria Ideilor e destinată unui scop care o 
depăşeşte. Fără precizarea acestuia rămînem, în cercetarea sistemului, 
la jumătatea drumului“?. 

b) Obiectivele teoretice ale ontologiei platoniciene 
Descoperirea motivelor care orientează gîndirea unui anumit filosof 
este întotdeauna un demers de mare complexitate şi cu rezultate 
mereu relative, susceptibile de revizuire. Dar este un demers absolut 
necesar, fără de care nu poate fi înţeles nici modul specific de 
raportare a filosofului la contextul teoretic şi nici sensul global al 
gîndirii sale. Pe cît cu putinţă, aceste motive trebuie căutate în te- 
xtele însele, iar nu în afară, în teorii explicative cu caracter general. 
Acestea din urmă sînt prea des înclinate să redescopere în cazul par- 
ticular supus cercetării ceea ce se ştia prea bine încă înainte de a 
începe cercetarea, dominate cum sînt de obsesia autoconfirmării. Ne 
vom îndrepta, de aceca, atenţia către primele dialoguri platoniciene, 
dialogurile socratice, pentru a încerca să determinăm natura pre- 
ocupărilor gînditorului în această perioadă iniţială a creaţiei sale. 

Cercetarea dialogurilor timpurii, din unghiul de vedere care ne 
interesează acum, este cu atît mai instructivă cu cît în ele teoria 
Ideilor este aproape absentă sau, cel mult, abia sugerată uncori. 
Preocupările lui Platon se îndreaptă, în prelungirea investigaţiilor 
socratice, către domeniul valorilor, cu deosebire către valorile 
ctico-estetice. Obiectivul său de căpetenie este respingerea relativis- 
mului axiologic al sofiştilor. Platon vrea să sustragă valorile oricărei 
relativităţi dizolvante, în care scop va tinde să le acorde statutul unor 
existenţe în sine, independente. Teoria Ideilor se va constitui astfel 


llon Banu, Pluton heracliticul, Editura Academiei, Bucureşti, 1972, p. 10. 
* Idem, Platon şi platonismul, în Platon, Opere, vol. 1, Editura Ştiinţilică, Bucureşti, 1974, 
pn. XIX. 

din nevoia asigurării oncologice a valorilor şi se va manifesta iniţial ca 
o ontologie a valorilor. Concluzia aceasta este confirmată de un dialog 
tîrziu al lui Platon, Parmenide. Dacă citim prima parte a dialogului ca 
un fel de autobiografie spirituală a avrorului, atunci devin extrem de 
semnificative, pe de o parte, uşurinţu cu care tînărul Socrate, 
alter-epo-ul său, acceptă existenţa Ideilor pentru valorile morale şi 
estetice şi, pe de altă parte, ezitările lui de nebiruit în a accepta Idei 
pentru „lucrurile de rînd“ (pămînt, apă, noroi, murdărie etc.) 

O altă preocupare fundamentală a lui Platon a fost legitimarea 
cunoaşterii ştiinţifice. Socrate legase în mod indisolubil cunoaşterea 
şi conduita morală a omului. Practica virtuţii presupune cunoaşterea 
ci. Această lepătură se păstrează şi la Plaron. Dar, pentru el, 
cunoaşterea, deşi continuă să aibă, în ultimă instanţă, un sens etic, 
nu se reduce la cunoaşterea morală. El vrea să asigure întregii 
cunoaşteri ştiinţifice un temei ontologic ferm. Cunoaşterea pre- 
supune existenţa unui element permanent, identic cu sine, în 
absenţa căruia ca este imposibilă. Or, lucrurile sînt variabile şi trecă- 
toare, de aceea nu pot constitui obiectul unei cunoașteri autentice. 
Numai Ideile, prin permanenţa şi stabilitatea lor pot oferi un aseme- 
nea obiect. Acesta este un al doilea motiv care a prezidat la consti- 
tuirea teoriei Ideilor. „Platon, spunea Athanase Joja, a creat teoria 
Ideilor ca să justifice ştiinţa şi să-i dea o temelie de neclintit“. 

Un rol important în elaborarea teoriei Ideilor a revenit sugestiilor 
matematicii, aşa cum le-a interpretat Platon. Statutul obiectelor 
matematice, asupra căruia Platon nu a încetat niciodată să mediteze, 
caracterul lor de entităţi pur inteligibile, care nu au decît un corespon- 
dent imperfect în lumea sensibilă, a orientat concepţia sa despre Idei. 
Aristotel va dezvălui natura lor de abstracții ale minţii. Pentru Platon 
însă, ca şi pentru pitagoricienii care l-au influenţat profund, obiectele 
matematice sînt reale, deşi pur inteligibile. „In fond, statutul ontologic 
al Ideilor aminteşte statutul pe care, adesea, matematicienii îl atribuie 
noţiunilor matematice“?. Întrucît „fiinţa Ideilor este de aceeaşi natură 
cu fiinţa adevărurilor şi esenţelor matematice“ (G. Milhaud), platonis- 
mul a fost frecvent caracterizat ca o filosofie de tip matematic. 

Factorii acum menţionaţi ne ajută să înţelegem, în contextul 
teoretic dat, soluţiile pentru care a optat Platon şi, astfel, modul în 
care s-a constituit teoria Ideilor. Asupra concepţiei politice a lui 
Platon, care a avut un rol atît de important în orientarea întregii sale 
pîndiri, vom reveni ceva mai încolo. Ne mărginim deocamdată să-i 


! Ath. Joja Snudii de logică, vol.1, Editura Academiei, Bucureşti, 1966, p.317. 
? Ibid., p.316. 

semnalâăm acţiunea, desigur mediată, în constituirea metafizicii 
Ideilor. Încă de pe acum merită a fi reţinut faptul că, în dialogul care 
ne oferă cea mai amplă expunere a teoriei Ideilor, Republica, această 
teorie este prezentată în contextul formării viitorilor conducători ai 
statului, deci într-un context politic. 

c) Teoria Ideilor şi a participării 

1) Prefigurarea teoriei Ideilor în dialogurile socratice. Pentru a ne 
spori şansele de înţelegere a teoriei platoniciene a Ideilor şi par- 
ticipării, să revenim încă o dată la dialogurile de tinereţe. În aceste 
dialoguri, cum am mai spus, nu întîlnim, propriu vorbind, teoria care 
ne interesează. Dar în ele descoperim o mişcare a gîndirii ce duce de 
la problematica socratică a definiţiei şi conceptului la ceea ce va fi, în 
dialogurile de maturitate, doctrina specific platoniciană a Ideii sau 
Formei. Constantin Noica observa că una dintre greşelile iniţierii în 
platonism este aceea de a începe studiul lui „cu Ideile gata făcute“, aşa 
cum apar ele în dialogurile de maturitate. Neştiind cum a ajuns 
Platon la ele, este greu să le înţelegem sensul. Tocmai de aceea sînt 
atît de importante dialogurile de tinereţe : ele „ ne vorbesc mai mult 
şi ne explică platonismul mai bine“, pentru că ne „arată facerea 
Ideilor, în loc să ni le ofere în gata-făcutul lor“!. 

Din această perspectivă, urmărind, aşadar, constituirea sau geneza 
teoriei Ideilor, ne vom orienta acum atenţia către dialogurile de 
tinereţe. Preocupările lui Platon, aşa cum apar ele în dialogurile de 
tinereţe, se îndreaptă, în continuarea directă a cercetărilor socratice, 
către valorile morale şi estetice. In Hippias Maior tema tratată este fru- 
mosul, în Laches, curajul, în Lysis, prietenia, în Criton, respectarea 
legilor ş.a.m.d. Aceste teme sînt abordate într-un anumit orizont erote- 
tic (interogativ), adică sînt supuse unei interogaţii specifice, de forma: 
ce este x? (TÉ EOTL; — ti esti) — ce este frumosul, ce este curajul, ce este 
prietenia ctc. La acest tip de întrebări răspunsul satisfăcător nu poate 
consta în exemplificarea cu un caz concret — de felul : frumosul este o 
fată frumoasă, cum răspunde Hippias în Hippias Maior, 287e, sau într-o 
caracteristică aplicabilă doar anumitor lucruri din genul respectiv. De 
aici caracterul aporetic al celor mai multe dintre aceste dialoguri: ele se 
încheie fără a ne oferi răspunsul definitiv la întrebarea iniţială. Dar 
putem afla din ele ceva poate încă mai important decît răspunsul, şi 
anume, intenţia întrebărilor sau ceea ce vizează ele. Într-un fel, dia- 
logurile socratice sînt exerciţii pregătitoare, dar exerciţii în cursul căro- 
ra Platon devine din ce în ce mai conştient de ceea ce caută şi, astfel, 


! Platon, Lysis. Cu un eseu despre înţelesul grec al dragostei de oameni şi de lucruri de 
Constantin Noica, Editura pentru Literatură Universală, Bucureşti, 1969, p.135. 

de condiţiile pe care trebuie să le îndeplinească răspunsul la întrebările 
sale pentru a putea fi considerat un răspuns autentic. 

Ce vizează, deci, întrebările de acest fel? Ele vizează ceea ce 
este stabil şi permanent în lucrurile sau faptele individuale, ceea ce le 
face să fie ele însele, ceea ce nu se modifică o dată cu împrejurările 
sau contextele, ceea ce se aplică nu numai unui anumit lucru sau 
cîtorva, ci tuturor lucrurilor ce aparţin aceluiaşi gen. Cu un cuvînt, 
întrebările vizează esenţa faptelor sau lucrurilor individuale. 

Un dialog ca Euthyphron este, din acest punct de vedere, extrem 
de important. Tema dialogului este pietatea, iar problema pusă rezidă 
în întrebarea : ce este pietatea ? Două pasaje din text (5d şi 6e) ne rețin 
atenţia. Forma lor interogativă are de data aceasta numai o valoare 
stilistică, altfel spus, ele sînt de fapt asertorice : „Oare pietatea nu e în 
orice împrejurare asemenea sieşi (...) şi, la fel, tot ce poate fi nelegiuit 
nu e oare asemenea sieşi, avînd mereu acelaşi chip unic şi conform cu 
impietatea ?“ Şi, mai departe: „doar ai spus că datorită unui caracter 
unic faptele nelegiuite sînt nelegiuite, iar cele pioase, pioase; sau nu-ţi 
aduci aminte? — Ba da. — Învaţă-mă, aşadar — continuă Socrate — 
care este acest caracter specific, pentru ca, privind la el şi folosindu-l ca 
model, să pot spune despre faptele tale sau ale altuia că, fiindu-i aseme- 
nea, sînt pioase, iar că nefiindu-i, nu sînt“. (Sublinierile îmi aparţin). 

Mi se pare exagerat să spunem, pe baza acestor texte, că în 
Euthyphron am avea „prima expresie a viitoarei doctrine platoniciene 
a Formei sau Ideii“!, sau că aici „se află în sîmbure teoria Ideilor“?. Nu 
e mai puţin adevărat însă că aici apar pentru prima oară termenii prin 
care Platon va numi ulterior Ideile sau Formele, şi anume ei6oc 
(eidos), „înfăţişare“, „chip“ şi réa (idea), tradus aici prin „caracter“, 
cu determinaţia „caracter unic“ sau „caracter specific“. Apare, de 
asemenea, cuvîntul napăeryua (paradeigma), care înseamnă 
„model“ şi exprimă rolul Ideilor în raport cu lucrurile. Termenii 
aceştia desemnează elementul constant, mereu „asemenea sieşi“, 
care are „acelaşi chip unic“ şi care, tocmai datorită acestui „caracter 
specific“, poate sluji ca „model“ pentru definirea faptelor pioase şi 
pentru deosebirea lor de cele nepioase. Este, aşadar, incontestabil că 
avem aici O prefigurare remarcabilă a viitoarei teorii a Ideilor. 

S-ar putea afirma că atît prin tematica lor etico-estetică, pre- 
cum şi prin tipul de interogaţie care le caracterizează, dialogurile tim- 
purii se situează încă pe un teren socratic. Dar ele vădesc, cum 


t Gh. Vlăduţescu, Filosofia în Grecia veche, Editura Albatros, Bucureşti, 1984, p.259. 
? Francisca Băltăceanu, Note la Euthyphron, în Platon, Opere, vol. II, Editura Ştiinţifică şi 
Enciclopedică, Bucureşti, 1976, p.283. 

spuneam, conştientizarea progresivă a intenţiei cercetării, a ceea ce 
seară aceasta ṣi totodată a condiţiilor în care ca poate reuşi. 
Mişcarea de gîndire care ne interesează constă în înţelegerea din ce 
în ce mai clară a realității a ceea ce Platon numeşte Idee sau Formă 
(€L5og, 16€0) şi, totodată, a deosebirii dintre modul ei de existenţă şi 
acela al lucrurilor individuale. În dialogurile socratice, Platon nu separă 
încă Ideea de lucruri, dar deja le distinge, le deosebeşte, îşi dă din ce în ce 
mai clar seama că ele există în moduri diferite. În dialogurile mijlocii, 
deosebirea va deveni separație, deşi, cum vom vedea, sensul acestei se- 
paraţii rămîne încă de precizat. Privite din perspectiva dialogurilor de 
maturitate, dialogurile socratice ne apar deci ca o prefigurare, ca o 
pregătire a ceea ce se numeşte de obicei doctrina clasică a Ideilor. 

2) Elaborarea teoriei Ideilor în dialogurile de maturitate. În dia- 
logurile de maturitate sau mijlocii, mai ales în Banchetul, Phaidon şi 
Phaidros, Ideea, în înţelesul ei platonician, va fi din ce în ce mai pre- 
cis determinată, în corelaţiile sale organice cu alte teme platoniciene 
specifice. Astfel, în Banchetul întîlnim caracterizarea Frumosului în 
sine sau a Ideii de frumos în relaţia ei cu Eros (Iubirea). S-a observat, 
pe bună dreptate, că această caracterizare, aşa cum o întîlnim în text 
(Banchetul, 21 la-b), este valabilă nu numai pentru Ideca de frumos, 
ci pentru toate Ideile. În Phaidon şi în Phaidros, Ideile eterne sînt 
cercetate în corelaţie cu viaţa sufletului după moartea trupească şi cu 
teoria reamintirii. În toate aceste dialoguri avem de-a face în fapt cu 
o descriere a Ideilor, în contextele tematice pe care le-am amintit, iar 
nu cu o expunere analitică a teoriei Ideilor. Trebuie, de altminteri, să 
precizăm că nu întîlnim nicăieri în dialoguri o astfel de expunere ; dar 
se apropie cel mai mult de ea cartea a VI-a a dialogului Republica, cu 
care putem considera că se încheie lunga perioadă a elaborării doc- 
trinei Ideilor în forma ci clasică. 

În Republica VI Platon distinge două ordine sau domenii ale exis- 
tenţei: domeniul vizibil (tò opar6v — to horaton), adică acela al 
lucrurilor accesibile percepţiei noastre senzoriale şi în special vederii, 
pe de o parte, şi domeniul inteligibil (tò vontóv — to noeton), acela 
al Ideilor sau Formelor, accesibile numai gîndirii, pe de altă parte!. 


' In Republica VI, 509d, pentru a desemna cele două „ordine“ sau „domenii“ (vizibil şi inte- 
kpibilul), Platon foloseşte termenii révoç (gen), tórog (loc), ción (aspecte): TÒ Ev vorov 
TéÉvouç Te xar Tonov, TÒ Sabi oparob (nenul şi locul inteligibil, pe de o parte şi cel vizibil, pe 
de altă Í parte); Tata TTA eln, i opatóv, vomtóv (aceste doud aspecte, cel vizibil, cel inteligi- 
bil); tò re toù opwpévou yévovç xai tò Tov voouutvov (genul vizibihedui şi cel al inteligi- 
bilului). A. Cornea traduce destul de liber prin „ordine“, „domenii“. Vezi Platon, Opere, 
vol. V. Cuvînt prevenitor de Constantin Noica. Traducere, interpretare, lămuriri preliminare, 
note şi anexă de Andrei Cornea. Această traducere a fost publicată din nou, împreună cu 
textul grecesc, în: Platon, Republica, 2 vol., Editura Teora, Universitas, Bucureşti, 1998. 

Uneori, în exegeza platoniciană, cele două domenii au fost conside- 
rate ca două lumi diferite, deşi termenul de lume (xó poc — kosmos) 
nu este folosit în acest context de Platon şi nici nu este întru totul 
potrivit aici: lumea sensibilă şi lumea inteligibilă. Cele două domenii 
sînt radical deosebite din punct de vedere ontologic, iar deosebirea 
ontologică dintre ele determină deosebirea dintre modurile de 
cunoaştere corespunzătoare. Cu această din urmă chestiune ne vom 
ocupa atunci cînd vom studia teoria platoniciană a cunoaşterii. 
Deocamdată ne interesează aspectul ontologic, dar, cum vom vedea 
imediat, acesta este indisolubil legat de aspectul gnoseologic. 

Ideile (au, eiân) sînt, potrivit ontologiei platoniciene, exis- 
tenţe reale, deşi nesensibile. Realitatea, pentru Platon, nu se con- 
fundă cu materialitatea, cu corporalitatea senzorial perceptibilă. 
Întreaga dificultate în a-l înţelege pe Platon constă în comprehensi- 
unea acestei diferenţe. În mod obişnuit, noi tindem să considerăm ca 
real ceea ce putem percepe prin simţuri, deci ceea ce este corporal. 
Dar binele sau frumosul ? Ele sînt, desigur, incorporale. Urmează 
atunci că sînt nereale ? Platon nu este de această părere. Se poate 
spune fără nici un fel de emfază că disocierea realităţii de corporalitate 
este poarta de intrare în platonism. 

Pentru a exprima deosebirea în discuţie, Al. Surdu a propus dis- 
tincţia dintre existenţă şi fiinţă (esenţă) : lucrurile există dar nu sînt, în 
timp ce Ideile sînt dar nu există!. Ca să nu complicăm prea mult 
lucrurile, noi vom păstra noţiunea de realitate şi deosebirea dintre 
realitate şi corporalitate : vom spune deci că Ideile sînt reale, deşi 
incorporale. Punctul de vedere a lui Platon poate fi exprimat atunci 
în felul următor : Ideile formează un alt nivel al existenţei, un dome- 
niu ontologic distinct de acela al lucrurilor. Pentru a le caracteriza, 
Platon utilizează determinări eleate : Ideile sînt unice, imobile, imua- 
bile, eterne, absolute, autonome. Determinările Ideilor sînt, de fapt, 
determinările fiinţei parmenidiene, cu deosebirea că, dacă fiinţa lui 
Parmenide este unică, la Platon există o pluralitate de idei, care 
poartă, fiecare, caracteristicile fiinţei. Pentru descrierea lumii 
lucrurilor, Platon întrebuinţează termenii teoriei devenirii: lucrurile 
se nasc şi pier, sînt în continuă mişcare şi transformare, se caracte- 
rizează prin laturi opuse. 

Am arătat mai înainte, atunci cînd am cercetat sursele teoretice 
ale platonismului, că ontologia lui Platon poate fi înţeleasă ca o 
încercare de a depăşi opoziţia dintre eleatism şi heraclitism. Acum 
putem preciza cum se realizează această depăşire. Ea se realizează 


! Cf. Introducere la dialogurile logice, în Platon, Opere, vol.VI, p.23. 

printr-o reconstrucţie ontologică, în care nu este anulată nici una din- 
tre teoriile anterioare, ci sînt păstrate deopotrivă, dar sînt totodată 
resemnificate prin integrarea lor într-o nouă totalitate. 

Depăşirea celor două teorii rivale asupra existenţei, eleatismul şi 
heraclitismul, care au dominat gîndirea preplatoniciană şi continuau 
să polarizeze opiniile filosofice în vremea lui Platon, se realizează, 
aşadar, nu prin sacrificarea uneia dintre ele în favoarea celeilalte, ci 
printr-o reconstrucţie ontologică în care se păstrează elementul de 
adevăr al fiecăreia. Trebuie să precizăm însă acum că reconstrucţia 
ontologică platoniciană privilegiază eleatismul, în dauna hera- 
clitismului. Căci lumea cu adevărat reală este lumea Ideilor sau a 
Formelor, supusă unei jurisdicții de tip eleat. Lumea lucrurilor, pen- 
tru care se recunoaşte valabilitatea teoriei devenirii, este lipsită de 
realitate „adevărată“, este o cvasiirealitate. Potrivit celebrei alegorii a 
peşterii din cartea a VII-a a dialogului Republica, lucrurile individuale 
sînt umbre palide, inconsistente, reflexe evanescente ale Ideilor, care 
sînt adevărata realitate. Aşa încît accentul teoretic cade pe ceea ce 
Ion Banu a numit „latura“ sau „componenta“ eleată a platonismului. 
Totuşi, cum o dovedesc cercetările aceluiaşi autor, pe măsura 
evoluţiei gîndirii lui Platon, asistăm la creşterea ponderii „compo- 
nentei heraclitice“ a ontologiei platoniciene, la o reechilibrare în 
favoarea acesteia a edificiului teoretic, fără însă ca ea să dobîndească 
vreodată prioritate absolută asupra componentei eleate. 

3)'Ieoria participării. Ipoteza Ideilor ca entităţi pur inteligibile, 
separate de lucrurile sensibile, a ridicat în faţa lui Platon spinoasa 
problemă a raportului dintre cele două domenii ontologice. Această 
problemă a fost pe drept cuvînt numită, datorită dificultăţilor ei inex- 
tricabile, „crucea platonismului“. Filosoful a încercat să o soluţioneze 
în teoria participării (uevetic — methexis), care este, cum spunea 
Dan Bădărău, „cheia de boltă a idealismului platonician“.! 

Potrivit acestei teorii, Ideile sînt esențe inteligibile ale lucrurilor. 
În acelaşi timp însă ele sînt transcendente lucrurilor, separate de ele. 
Contradicţia acestor două teze va fi pusă în lumină de Aristotel, care 
va face din ea una dintre obiecțiile principale împotriva teoriei 
Ideilor. În orice caz, după Platon, lucrurile individuale îşi dobîndesc 
esenţa prin participare la Idei. Lucrurile frumoase, de pildă, au 
atributele frumuseţii prin participarea lor la Ideea de frumos. Din 
Frumosul „în sine“, citim în Bunchetul, 211b „se împărtășește tot ce-i 
pe lume frumos, fără ca prin apariţia şi dispariţia obiectelor frumoase 


! Aristotel, Metafizica, trad. de Şt. Bezdechi, studiu introductiv şi note de Dan Bâdărău, 
Editura Academiei RP R, Bucureşti, 1965, nota 130, p. 71. 

el să sporească, să se micşoreze, ori să îndure cea mai mică ştirbire“. 
Ideea, care este unică, conferă astfel obiectelor individuale, care sînt 
multiple, esenţa ce le este proprie. Platon vroia să reducă astfel mul- 
tiplicitatea sensibilă a lucrurilor la unitatea inteligibilă a Ideilor. 
Indiciul lingvistic al participării este, după el, omonimia : ori de cîte 
ori mai multe lucruri individuale au acelaşi nume, ele participă la o 
Idee comună cu acelaşi nume ca şi ele. 

Dificultăţile ce au rezultat din înţelegerea participării ca raport 
între obiecte şi esenţa lor inteligibilă l-au determinat pe Platon să 
caute o ieşire în teza modelului şi a copiei: „Ideile acestea stau ca nişte 
tipare, paradigme, în natură, iar obiectele asemănătoare lor sînt ca 
nişte câpii după ele. Participarea lucrurilor la Idei nu constă în altce- 
va decît în aceea că primele sînt o imitație după acestea din urmă“ 
(Parmenide, 132d). Dar dificultăţile teoriei participării nu au fost ast- 
fel înlăturate şi lucrul acesta l-a înţeles foarte bine Platon însuşi. 

Soluţia platoniciană a raportului dintre lucruri şi Idei este de 
inspiraţie pitagoreică. Într-adevăr, pitagoricienii afirmau că „lucrurile 
imită numerele“. Platon spune că „lucrurile participă la Idei“, nefăcînd 
altceva, după observaţia lui Aristotel, decît să schimbe numele de „imi- 
taţie“ cu acela de „participare“. „În ce constă însă această participare 
sau imitație, chestiunea au lăsat-o (ei, platonicienii — n.ns) la dis- 
creţia cui vrea s-o cerceteze“ (Metaf., | (A), 6, 987b). A afirma că 
Ideile sînt prototipurile celorlalte lucruri care participă la ele, înseam- 
nă, obiectează drastic Aristotel, „a vorbi în vînt sau a face o metaforă 
poetică“ (idem, 991a). Aşa-numita participare se dovedeşte, în cele din 
urmă, a fi „un cuvînt fără nici un sens“ (ibid., 992a). 

Toate aceste dificultăţi provin dintr-o anumită înţelegere a tezei 
separaţiei Ideilor. Apartenența ei platoniciană nu poate fi, cred, con- 
testată, pentru că ea este afirmată explicit de Aristotel. Ca să o con- 
testăm ar trebui să presupunem fie că Aristotel nu l-a înţeles pe 
Platon, fie că i-a denaturat cu bună ştiinţă ideile, pentru a-l putea 
combate mai uşor. Nici una dintre aceste ipoteze nu poate fi însă 
acceptată. A o accepta pe cea dintii ar însemna să trecem cu vederea 
lunga perioadă de timp pe care Aristotel a petrecut-o în preajma lui 
Platon, precum şi calităţile intelectuale deosebite ale Stagiritului, 
recunoscute de Platon însuşi. A o accepta pe cea de a doua ar însem- 
na să-i atribuim în mod gratuit lui Aristotel carenţe morale pe care 
nimic din ceea ce ştim despre el nu le confirmă. Nu poate fi vorba, 
prin urmare, de a respinge apartenenţa platoniciană a tezei separaţiei. 
Dar se poate discuta despre modul în care trebuie să o înţelegem, 
despre sensul ei autentic. Într-adevăr, ce sens are separaţia ? Are ea un 
sens spaţial, adică afirmă existenţa Ideilor în altă parte, în alt loc al uni- 

versului decît lucrurile ? Constantin Noica a atras în mai multe rînduri 
atenţia că separaţia este înţeleasă spaţial într-un singur dialog, în 
Phaidros, în care — nota bene! —, într-un context mitic, Ideile sînt 
situate în acel rânog brepoupov(oc (topos hyperouranios), în „locul 
supracelest“, un loc situat undeva dincolo de bolta cerului. Este ade- 
vărat că şi în Republica Platon utilizează termenul de loc, pentru a 
desemna inteligibilul, rânog vontóç (topos noetos), dar aici, spre 
deosebire de Phaidros, termenul are în mod vădit un sens figurat, 
metaforic sau analogic. Prin urmare, nu putem atribui, decît dacă 
forţăm textele, separaţiei platoniciene un sens spaţial. 

E drept că Platon nici nu afirmă explicit vreun alt sens al sepa- 
raţiei decît acela spaţial. Există, din acest punct de vedere, o ambigu- 
itate funciară, ireductibilă a textelor platoniciene. Ambiguitatea în dis- 
cuţie nu ne interzice însă, ci mai degrabă ne stimulează, ba chiar ne 
obligă să căutăm un alt sens al separaţiei. Şi, într-adevăr, separaţia 
poate fi gîndită şi altfel, ca deosebire a modurilor de a exista. Ideile ca 
esențe există altfel decît lucrurile individuale, adică nu neapărat în 
altă parte decît ele, ci în alt fel decît ele, tocmai pentru că sînt esențe. 
Statutul lor de esențe le face să existe într-un mod diferit de lucrurile 
individuale, tot aşa cum, ca să folosim o analogie modernă, struc- 
turile au un alt regim de existenţă decît fenomenele pe care le orga- 
nizează. 

Deosebirea dintre Idei şi lucruri este ontologică, nu spaţială. 
Dacă înţelegem separaţia ca expresie a acestei deosebiri ontologice, 
atunci dispar atît bizareria, cît şi dificultăţile teoriei participării, iar 
teoria Ideilor în ansamblu ni se înfăţişează într-o formă mult mai 
convingătoare. Esenţialul aici este că Ideile nu trebuie reificate, nu 
trebuie situate în acelaşi registru ontologic cu lucrurile. Or, între- 
barea: unde există Ideile ? adresată adesea ca o obiecţie la teoria lui 
Platon, presupune tocmai o astfel de reificare şi, prin urmare, este 
greşită. Cum s-a arătat într-un studiu recent!, Ideile sînt, în acelaşi 
timp, imanente lucrurilor, ca esențe ale lor, şi transcendente, în sensul 
că se deosebesc radical de ele: nici un lucru luat separat şi nici toate 
lucrurile la un loc nu le sînt identice. — Aceasta este teoria clasică a 
Ideilor şi participării, prefigurată în dialogurile timpurii şi elaborată în 
dialogurile perioadei de mijloc. 

d) Evoluţia gîndirii platoniciene 

Teoria clasică a Ideilor este edificată în dialogurile de maturi- 
tate ca o construcţie ipotetică, o ipoteză explicativă, de care avem 


! Eric Perl, „The Presence of the Paradigm: Immanence and Transcendence in Plato's 
“Theory of Forms“, în The Review of Metaphysics, vol. LII, no.2, 1999, p.339-362. 

nevoie pentru înţelegerea lucrurilor, interesul filosofului îndreptîn- 
du-se către eluborarea ipotezei, iar nu către verificarea ci, către 
punerea ci la probă. Treptat însă încrederea în această ipoteză se 
întăreşte pînă la a deveni ceea ce unii cercetători au numit dogma- 
tismul sau rigiditatea teoriei clasice a Ideilor. Elanul constructiv al lui 
Platon pare a nu întîlni nici o barieră, frenezia sa arhitectonică se 
dezlănţuie nestînjenită, nici o umbră de îndoială nu-i întunecă ori- 
zontul. El construieşte, nu verifică. Este suficient să recitim celebra 
caracterizare a Ideii de frumos din dialogul Banchetul, pentru a ne 
convinge de siguranţa neclintită, de încrederea deplină cu care 
Platon vorbeşte despre realitatea Ideilor şi despre participarea 
lucrurilor la ele. Acestui Platon i se poate, într-adevăr, aplica faimoasa 
comparaţie kantiană din Critica raţiuni pure: „Porumbelul uşor, 
lovind în zbor liber acrul a cărui rezistenţă o simte, şi-ar putea ima- 
gina că el ar reuşi şi mai bine în spaţiul vid. Tot astfel, Platon a părăsit 
lumea sensibilă, fiindcă ca punea intelectului limite prea înguste şi 
s-a aventurat dincolo de ea pe aripile Ideilor în spaţiul vid al intelec- 
tului pur. El nu a observat că prin eforturile sale nu cîştigă drum, căci 
nu avea nici un suport aşa-zicînd ca bază, pe care să se fixeze şi la care 
să poată aplica forţele sale, pentru a urni intelectul din loc“?. 

Dominația propensiunii constructive şi absenţa preocupării 
critice şi verificatorii, cu un cuvînt „dogmatismul“ ce i s-a obiectat de 
atîtea ori, erau însă necesare în această fază a pîndirii platoniciene: 
înainte de a fi pusă la probă, ipoteza trebuia elaborată în toate arti- 
culaţiile ei. În măsura în care poate fi vorba de dogmatism, acesta 
este, cum spune Gh. Vlăduţescu:, „doar metodic“ şi, trebuie să 
adăugăm, unul provizoriu. 

Căci gîndirea lui Platon nu se opreşte aici. Acestei faze a con- 
strucţiei ipotetice îi urmează o fază critică, de verificare şi revizuire a 
teoriei Ideilor. Din proprie iniţiativă sau, poate, cum cred unii 
cercetători, datorită obiecţiilor care i s-au adus înlăuntrul şi în afara 
Academiei, filosoful a părăsit forma iniţială a teoriei Ideilor, marcată, 
cum am văzut, de un anumit dogmatism, corectînd-o şi ampli- 
ficînd-o. Acest proces de critică, corectare şi amplificare, pe care nu-l 
vom putea înfăţişa aici decît în liniile lui generale, poate fi observat 
începînd cu dialogul Parmenide. Dialogul acesta conţine o amplă cri- 
tică a teoriei Ideilor, întreprinsă de Platon însuşi. Cu o temarcabilă 
sagacitate, Platon dezvăluie sistematic slăbiciunile teoriei Ideilor, for- 


! Immanuel Kant, Critica raţiunii pure, trad.rom. de Nicolae Bagdasar şi Elena Moisuc, 
Editura Ştiinţifică, Bucureşti, 1969, p. 47. 
* Gh. Vlădaţescu, op. cu., p. 272. 


mulînd împotriva ei argumente „de fier şi de diamant“, ca să reluăm 
propriile lui cuvinte dintr-un dialog anterior (Gorgias, 508a). Oricît 
de prudenţi am fi faţă de dramatizarea excesivă a evoluţiei gîndirii 
platoniciene, nu putem să nu observăm că Parmenide marchează 
momentul unei adevărate crize a gîndirii platoniciene. Deşi trecut 
de-acum de crugul vieţii, filosoful nu dă înapoi în faţa teribilei nece- 
sităţi de a-şi reconstrui teoria, durată cu atîta încredere pînă atunci. 
A renunţa la ea i se pare peste putinţă. Căci dificultăţile ce s-ar crea, 
dacă am abandona teoria Ideilor, ar fi şi mai mari decît acelea de care 
ne izbim acceptînd-o. 

Să cercetăm cîteva dintre modificările pe care le propune sau, 
cel puţin, le sugerează filosoful în acest dialog şi în cele ulterioare. 
Mai întîi, Platon renunţă la unele atribute, acordate anterior Ideilor, 
şi în primul rînd la izolarea lor unele de altele. Desigur, ele continuă 
să-şi păstreze individualitatea, dar participă unele la altele, se pot 
„amesteca“. Participarea caracteriza, în dialogurile vîrstei de mijloc, 
numai raporturile dintre lucruri şi Idei. Platon introduce acum un alt 
tip de participare, participarea între Idei. Ideile mai puţin generale 
participă la Ideile mai generale, alcătuind astfel un sistem ierarhizat. 
Survine aici, cum spune atît de sugestiv Constantin Noica, „însu- 
fleţirea lumii aceleia ideale, peste care trecuse umbra îngheţului 
eleat“!. 

Participarea între Idei a fost admisă de Platon pentru a face 
posibilă predicaţia, care stă la baza ştiinţei, a cunoaşterii în general. 
Legitimitatea predicaţiei era violent contestată în epocă de megarici 
şi cinici. În Sofistul (251b-c), Platon îşi dezlănţuie sarcasmul împotri- 
va acelor „tîrziu veniţi la şcoală“, care interziceau să se spună, de 
pildă, că „omul este bun“, pretinzînd că se poate afirma numai „omul 
este om“ şi „bunul este bun“. Principiul identităţii, îngust înţeles, 
devenea astfel o barieră de nctrecut în calea altor enunţuri decît cele 
strict tautologice. 

Desigur, nu toate Ideile (genurile) sînt compatibile unele cu 
altele, după cum nu toate literele se potrivesc între ele, pentru a 
forma cuvinte. Şi după cum există o ştiinţă a îmbinării literelor în 
cuvinte, care este gramatica, tot aşa trebuie să existe o ştiinţă a com- 
patibilităţii şi a incompatibilităţii genurilor, un fel de gramatică a 
Ideilor, care este dialectica. În această nouă înţelegere a ei, dialectica, 
„știința oamenilor liberi“, proprie filosofiei, studiază raporturile între 
Idei, ierarhizarea lor în funcţie de gradul de generalitate şi „divi- 


! Constantin Noica, Schiţă pentru istoria lui cum e cu putinţă ceva nou, Editura Humanitas, 
Bucureşti, 1995, p.76. 

ziunea pe genuri“. Teoria Ideilor capătă astfel o puternică amprentă 
logică: icrarhizarea Ideilor în funcţie de gradul lor de generalitate 
presupune interpretarea lor extensionulă, adică înţelegerea Ideilor ca 
genuri, fără ca ele să înceteze a fi esențe inteligibile, aşadar fără ca teu- 
ria Ideilor să-şi piardă sensul său eminamente ontologic. 

Problema participării între Idei îl conduce pe Platon la studiul 
acelor genuri care „circulă“ prin toate celelalte şi care sînt genurile 
supreme, ueyiora yéve (megistu gene). În Sofistul genurile supreme 
sînt: ființa, starea, mişcarea, identitatea şi diferenţa (sau alteritatea). 
Philebos adaugă acestora : finitul, infinitul, amestecul şi cauza, fiind su- 
gerată existenţa unui al cincilea gen, opusul amestecului, adică dis- 
criminarea (separarea). S-a discutat mult despre raportul dintre cele 
cinci genuri din Sofistul şi cele patru (sau cinci) genuri din Philebos. 
În ce ne priveşte, ne raliem părerii lui Leon Robin!, după care 
genurile din Sofistul sînt esenţele cele mai profunde ale realului sau 
Ideile prime, în timp ce genurile din Philebos sînt cele mai generale 
genuri funcționale ale fiinţei, adică modalităţile ultime şi ireductibile 
ale acelei „puteri de a acţiona şi a suferi“ care, după Sofistul, carac- 
terizează fiinţa adevărată. 

Stabilirea genurilor supreme presupune contestarea concepţiei 
parmenidiene a fiinţei autarhice, mereu identică cu sine şi admiterea 
ideii că „nefiinţa în oarecare măsură există şi, iarăşi, pe de altă parte, 
că fiinţa oarecum nu există“ (Sofistul, 241d). Admiterea nefiinţei (ca 
neființă relativă), includerea mişcării printre genurile supreme, con- 
siderarea „fiinţei complete“, tò navredug óv (to pantelos on), ca 
avînd în sine „mişcarea, viaţa, sufletul, cugetarea“ (ibid.,248a) însem- 
nau „a supune la grele cazne“ concepţia „tatălui nostru Parmenide“, 
însemnau că Platon a fost nevoit să devină „un fel de paricid”. 

Toate acestea exprimă accentuarea tendinței dinamice, „hera- 
clitice“ în lăuntrul platonismului şi în acelaşi timp slăbirea opoziţiei 
rigide dintre Idei şi lucruri. În epoca tirzie a activităţii sale, cînd 
expune în faţa membrilor Academiei aşa-numita „doctrină orală“, 
filosoful se arată adînc preocupat de modalităţile în care ar putea fi 
înlăturată prăpastia dintre cele două domenii ale existenţei. 
Problema nu este însă cu totul nouă. Încă în dialogurile de maturi- 
tate ca este prezentă, tema „intermediarului“, tÒ peTa fi (to metaxy), 
între Idei şi lucruri fiind expresia sa cea mai directă. În această ultimă 


1 CF. Platon, Oeuvres complètes, tome II, trad. nouvelle er notes par Léon Robin, 
Bibliothèque de la Pléiade, Gallimard, 1950, n.2, p. 1529. 

* Trebuie să menţionăm însă că nu toţi cercetătorii sînt de acord cu situarea doctrinei orale 
în ulumi perioadă a activităţii lui Platon; unii dintre ci sînt de părere că ca apare încă de 
ta începutul activităţii Academiei. Vezi Les Études Plulosophicque, no.1, 1993. 

perioadă, Platon apelează masiv la matematismul pitagoreic, pentru 
a introduce noi termeni intermediari între cele două domenii. El dis- 
tinge acum patru niveluri ontologice: 1) nivelul primelor principii, 
care sînt Unul şi Doimea nedeterminată a Marelui şi Micului, cel 
dintii fiind principiul formal, iar cea de a doua principiul material; 
2) nivelul Ideilor, cu ierarhia lor caracteristică, despre care a fost 
vorba mai sus; 3) nivelul esenţelor matematice (numerele aritmetice 
şi figurile geometrice) ; şi, în sfîrşit, 4) nivelul lucrurilor sensibile. 

Despre această ultimă formă a teoriei Ideilor informaţiile noas- 
tre, aşa cum am mai spus, sînt incomplete şi nesigure. Un lucru este 
totuşi clar: entităţile matematice tind să treacă pe primul plan, iar 
tendinţa reducţionistă va culmina cu Speusip, urmaşul lui Platon la 
conducerea Academiei, pentru care Ideile sînt numere. Împotriva 
acestei tendinţe de a reduce Ideile la numere şi filosofia la matema- 
tică, va protesta energic Aristotel, 

Teoria Ideilor, această capodoperă a gîndirii speculative din 
toate timpurile, a fost supusă criticii încă din timpul vieţii lui Platon. 
Dar critica teoriei Ideilor a fost amplu elaborată, pornind de la anu- 
mite autoobiecţii existente chiar în dialoguri, de Aristotel. De aceea 
o vom analiza atunci cînd vom cerceta filosofia aristotelică. 
Semnalăm deocamdată că teoria Ideilor a ridicat în faţa gîndirii 
filosofice probleme de mare însemnătate, care vor juca un rol decisiv 
în demersurile ei ulterioare. Cea mai de seamă dintre acestea este 
problema universalului, atît sub aspect ontologic, ca raport între ge- 
neral şi individual, cît şi sub aspect logico-gnoseologic, ca raport între 
noţiuni şi lucruri. Platon a observat că ştiinţa este cunoaştere a uni- 
versalului, idee pe care o va relua şi dezvolta Aristotel. Existenţa 
obiectivă a universalului este, de aceea, condiţia sine qua non a posi- 
bilităţii ştiinţei. Dar universalul şi esenţa presupun stabilitate, per- 
manenţă, identitate cu sine, care nu pot să se afle în lumea lucrurilor 
veşnic schimbătoare. De accea, Platon a elaborat teoria Ideilor, ca 
teorie a universalului obiectiv. Teoria Ideilor este soluţia, discutabilă, 
desigur, ca orice soluţie filosofică, a unei probleme reale şi de maximă 
importanţă pentru gîndirea umană. lar în filosofic, cum spunea 
Jaspers, întrebările sînt mult mai importante decît răspunsurile care li 
se dau. Putem, eventual, să nu fim de acord cu soluţia lui Platon, dar 
nu putem contesta autenticitatea şi importanţa problemei puse de el. 


2.2.3. Filosofia cunoaşterii 

În textele platoniciene problemele gnoseologice nu sînt tratate 
separat, ci împreună cu cele ontologice, psihologice, politice, morale. 
La Platon nu apăruse încă compartimentarea filosofiei pe discipline, 

care începe să se manifeste abia la Aristotel. Pentru noi, astăzi, 
delimitarea disciplinelor filosofice este foarte naturală, dar lucrurile 
stăteau altfel pentru Platon. Aşa încît, propunîndu-ne să studiem 
filosofia platoniciană a cunoaşterii, noi operăm un decupaj, justificat, 
desigur, din punct de vedere metodologic, dar pe care nu-l întîlnim 
ca atare în textele platoniciene. Şi trebuie să fim de la început pe 
deplin conştienţi de acest lucru. 

a) Natura cunoaşterii. În domeniul filosofiei cunoaşterii 
Platon se arată a fi, ca şi în teoria Ideilor, un continuator al lui 
Socrate. Într-adevăr, Socrate îşi elaborase maieutica pornind de la 
premisa că adevărul se află în stare latentă în mintea fiecărui om. 
Cum se explică însă prezenţa virtuală a adevărului în sufletul ome- 
nesc ? La această întrebare Platon va răspunde întemeindu-se, în dia- 
logurile de maturitate, pe propria ontologie a Ideilor, dar apelînd 
totodată masiv la tradiţia mitologică, orfico-pitagoreică. Şi iată cum. 
Înainte de a „cădea“ pe pămînt şi de a fi „înmormîntat“ într-un corp 
(onua — Oua, sema — soma, „mormînt“- „corp“ este o celebră 
formulă orfico-pitagoreică, reluată de Platon), sufletul sălăşluieşte în 
lumea Ideilor eterne, unde contemplă, după puterile sale, Binele, 
Frumosul, Dreptatea şi celelalte Idei. În închisoarea sa trupească, el 
păstrează în stare latentă amintirea celeilalte lumi. Iar atunci cînd, 
prin intermediul simţurilor, vine în contact cu lucrurile, acestea 
deşteaptă în el amintirea Ideilor corespunzătoare. Întîlnind lucruri 
frumoase, în suflet se trezeşte amintirea Frumosului,. întîlnind fapte 
drepte, se trezeşte în el amintirea Dreptăţii ş.a.m.d. Astfel, „faptul 
cercetării şi al învăţării nu-i în definitiv decît o reamintire“ (Menon, 
81d). In concepţia lui Platon, cunoaşterea este, deci, recunoaştere, 
este reamintire aváuvnoiç (anamnesis). Această interpretare a 
cunoaşterii este indisolubil legată, cum se observă cu uşurinţă, de cre- 
dinţa mitologică în preexistenţa şi transmigraţia sufletului. 

Cel dintii dialog în care este expusă teoria reamintirii este 
Menon. Dialogul acesta este considerat, în general, aşa cum am mai 
spus, un dialog de tranziţie între perioada iniţială a activităţii 
filosofice a lui Platon, aceea a dialogurilor timpurii sau socratice, şi 
perioada mijlocie, cea a dialogurilor de maturitate. Într-adevăr, prin 
problema sa centrală, cea dacă virtutea poate fi învățată, care con- 
duce în mod necesar la întrebarea: ce este virtutea ?, el continuă . 
tematica morală, de sorginte socratică, proprie dialogurilor timpurii. 
De asemenea, Menon se aseamănă cu dialogurile anterioare prin ca- 
racterul său aporetic: cercetarea se încheie fără a se ajunge la o 
soluţie definitivă, adică la o definiţie precisă a virtuţii. Dar, prin teo- 
ria reamintirii pe care o conţine, Menon se deosebeşte de acestea şi se 

situează, în general, într-un alt plan de reflecţie decît acela al 
cercetării socratice. 

În Menon reamintirea nu este, totuşi, reamintire a Ideilor, căci 
teoria Ideilor nu apăruse încă. Ea va deveni rcamintire a Ideilor în 
marile dialoguri de maturitate, mai cu seamă în Phaidros şi în Phaidon. 
Deocamdată, reamintirea este readucerea în memorie a unor 
cunoştinţe pe care sufletul le-a dobîndit în vieţile sale anterioare. 
Prin urmare, legătura ci indisolubilă cu transmigraţia este încă de pe 
acum evidentă. Folosind un exemplu din geometrie, construirea unui 
pătrat cu cu suprafaţa dublă faţă de un pătrat dat, Socrate îl conduce, 
prin întrebări bine puse, pe sclavul ignorant al lui Menon, la soluţia 
corectă a problemei. Ceea ce înseamnă că, deşi nu era conştient de 
ea, în mintea sclavului, care nu studiase niciodată geometria, cra 
prezentă, în stare virtuală, cunoştinţa respectivă. 

Este interesant să constatăm că Platon oferă în acest dialog o 
altă perspectivă asupra reamintirii decît în dialogurile de mai tîrziu. 
El explică reamintirea în felul următor: întrucît părţile naturii sînt 
solidare, iar sufletul nemuritor le-a cunoscut pe toate în viețile sale 
anterioare, cel ce-şi reaminteşte un singur lucru „va putea să le 
descopere pe toate celelalte“ (Menon, 81d). 

De cea mai mare însemnătate este faptul că în Menon doctrina 
remintirii apare ca soluţie la ceea ce s-a numit paradoxul eristic sau 
paradoxul lui Menon. Iritat de faptul că Socrate respinsese toate cele 
patru definiţii ale virtuţii, pe care le propusese pînă atunci, Menon 
formulează acest paradox, menit, în intenţia lui, să dovedească con- 
tradicţia dintre declaraţia lui Socrate că nu ştie ce este virtutea şi 
cercetarea pe care o întreprinde cu privire la esenţa virtuţii. În for- 
mularea mai precisă pe care i-o dă Socrate însuşi, paradoxul este 
următorul : „omul nu poate să caute nici ceea ce ştie, nici ceea ce nu 
ştie. Nu poate să caute ceca ce ştic, fiindcă ştie şi nimeni n-are nevoie 
să caute ceea ce ştie; nu poate să caute nici ceea ce nu ştie, fiindcă 
nu ştie ce anume să caute“ (Menon, 80c). lar teoria reamintirii apare 
ca soluţie a acestei dificultăţi, a acestui „argument sofistic“, cum îl 
numeşte Socrate : putem şi trebuie să căutăm, căci „tot ce căutăm să 
ştim şi tot ce ştim nu e decît reamintire“ (81d). 

b) Modalităţile cunoaşterii. Cunoaşterea ca reamintire se 
realizează, după Platon, în mai multe trepte, corespunzătoare 
adîncimii ei şi în ultimă instanţă nivelurilor ontologice. Cea dintii. 
este opinia sau părerea, ófa (doxa). Atunci cînd este „dreaptă“ sau 
„adevărată“, opinia e „ceva care stă “între ştiinţă şi neştiinţă” 
(Banchetul, 202a). Ea este singura modalitate de cunoaştere pe care 
o îngăduie lumea sensibilă. Adevărul opiniei este întotdeauna numai 

probabil. Ea nu are certitudine intrinsecă, de aceea este mereu nesigură 
şi ca atare inferioară ştiinţei. În cartea a Vl-a a dialogului Republica, 
Platon distinge două forme ale opiniei: ewxoota (eikasia), adică 
reprezentarea, ce corespunde, în plan ontologic, umbrelor lucrurilor şi 
reflexiilor acestora în apă sau pe suprafeţe lucioase ; şi nioTIG (pistis), 
credinţa sau încredințarea, ce se raportează la obiectele sensibile. 
Ambele aceste forme alc opiniei au ca referent nivelul ontologic al vizi- 
bilului sau, ca să folosim un termen mai general, al sensibilului. 


(episteme). Ea se deosebeşte radical de opinie prin adevărul şi certi- 
tudinca sa necesară. Această cunoaştere are la rîndul ei două forme. 

Cea dintii este cunoaşterea discursivă, 6iăvoLa (dianoia), întemeiată pe 
raţionament, proprie matematicii şi celorlalte ştiinţe deductive. Ea este 
o cunoaştere de tip analitic, ce constă în ascensiunea de la condiţionat 
la condiţie, vizînd înainte de toate stabilirea unui raport de consecuţie 
logică între două sau mai multe propoziţii. Problema dacă condiţia este 
realizată poate fi lăsată provizoriu la o parte. Condiţia însăşi poate face. 
apoi obiectul unei cercetări analoage, raportînd-o la o altă condiţie de 
care este logic legată ş.a.m.d. Este procedeul de cunoaştere pe care 
Platon îl mai numeşte „prin ipoteză“ şi care a influenţat profund propria 
sa filosofie. În prima elaborare a filosofiei sale, Ideile sînt, pentru Platon, 
ipoteze necesare în vederea explicării lucrurilor, raportul dintre ele şi 
lucruri fiind apoi cercetat în teoria participării. Insemnătatea acestui 
gen de cunoaştere şi a ştiinţelor care îl utilizează, în primul rînd a 
matematicii, este deseori subliniată în dialoguri. [Platon considera stu- 
diul matematicii ca o propedeutică indispensabilă pentru studiul 
filosofici. La intrarea în Academie erau, se spune, gravate cuvintele : 

„Nimeni să nu intre aici dacă nu a studiat geometria“. 

Oricît de importantă ar fi metoda analitică şi cunoaşterea dia- 
noctică în general, ca nu este totuşi suficientă. Insuficienţa sa provine 
din faptul că ipoteza luată ca bază trebuie la rîndul ei raportată la o 
ipoteză mai înaltă ş.a.m.d. Este nevoie de ceea ce Platon numeşte „dis- 
trugerea ipotezelor“, adică de ascensiunea la o modalitate superioară de 
cunoaştere, care să permită accesul la necondiţionat, la universalul 
anipotetic, adică la Ideile însele, în ultimă analiză la Ideea supremă, 
aceea a Binelui. Necondiţionatul, adică inteligibilul anipotetic, nu 
poate fi cunoscut decît prin intelecţia pică, VONOLS (noesis), care este o 
comprehensiune directă a universalului. Formă superioară a ştiinţei, 
cunoaşterea noetică este o intuiţie intelectuală, care sesizează nemijlo- 
cit esenţa şi este strîns legată de dialectică, modalitate cognitivă proprie 
filosofiei — 

Dialectica este la origine arta dialogului (de la ŝtadéyetv, 
&atyeotar, diulegein, dialegestai, a discuta, a conversa, dar şi a 
diviza). Ea devine la Socrate şi apoi la Platon metoda căutării ade- 
vărului prin întrebări şi răspunsuri, forma ci necesară de existenţă fiind 
astfel dialogul. Ca metodă proprie filosofiei, dialectica are la Platon 
două forme Cea dintii este dialectica ascendentă, care constă în ascen- 
siunea treptată de la individual la universal, de la lucruri la Idei, prin 
reducerea progresivă a multiplicităţii la unitate, oúvayoyn (synagoge). 
O astfel de ascensiune, dar în planul crosului, ne este înfăţişată în dia- 
logul Bancherul. Ascensiunea de la lucruri la Idei se îmbină cu 
coborîrea de la Idei la lucruri pe calea diviziunii, Sol peoic (diairesis). 
Aceasta este a doua formă a dialecticii platoniciene, dialectica descen- 
dentă. O asemenea diviziune, care porneşte de la un anumit gen, pe 
care îl împarte în două specii, una dintre ele fiind în continuare diviza- 
tă în două, şi aşa mai departe, pînă cînd ajungem la obiectul indivi- 
dual care ne interesează, este practicată în Sofistul. „Există, scrie 
Platon (Phaidros, 265d-266c), două procedee: ...unul constă în a 
trece de la ceca ce e răspîndit într-o mulţime de lucruri la o esenţă 
unică, spre a evidenția astfel printr-o definiţie obiectul vizat...; 
(celălalt) constă în secţionarea esenței unice în două, după specii, în 
conformitate cu articulațiile naturale şi cu grija de a nu deteriora nici 
o parte... Iubesc mult aceste diviziuni şi reuniuni... Pe oamenii în 
stare să procedeze astfel... îi numesc «dialecticieni»“. 

Cele două forme ale ştiinţei, 6. %voa şi voýorç se raportează deci, 
în plan ontologic, la cele două niveluri ale inteligibilului, inteligibilul 
ipotetic sau condiţionat (acesta e nivelul obiectelor matematice) şi inteli- 
pibilul anipotetic sau absolut (acesta fiind domeniul Ideilor). Ansamblul 
acestor raporturi între formele cunoaşterii şi nivelurile ontologice este 
prezentat de Platon în alogia liniei divizate din Republica VI, care, deşi 

mai puţin celebră decît alegoria peşterii din acelaşi dialog, nu este, 
totuşi, mai puţin importantă din punct de vedere filosofic. 

La capătul scurtei noastre discuţii despre filosofia platoniciană 
a cunoaşterii nu putem să nu ne punem întrebarea dacă ea mai 
interesează pîndirea filosofică de astăzi. La această întrebare răspun- 
dem afirmativ. Căci, dincolo de aspectele şi implicaţiile ci mitice, teo- 
ria platoniciană a cunoaşterii ca teorie a reamintirii are un conţinut 
filosofic, a cărui determinare precisă a stîrnit, este adevărat, multe 
controverse.! În ce ne priveşte, credem că acest conţinut poate fi 
înţeles mai bine în perspectiva evoluţiilor mai recente din episte- 
mologie. Într-adevăr, epistemologia modernă a evidenţiat ceea ce am 
putea numi circularitatea demersului cognitiv. În opoziţie cu concepţia 
empiristă, potrivit căreia cunoaşterea este un demers linear de la 
lucruri la conştiinţa noastră, aceasta din urmă fiind considerată ca o 
tabula rasa care înregistrează pasiv lucrurile externe, epistemologia 
modernă relevă că, în actul de percepţie însuşi şi în ceca ce se numeşte 
cunoaşterea de observaţie sau nivelul observaţional al cunoaşterii, 
intervin structuri şi operaţii cu caracter logic, şi în primul rînd struc- 
turile limbajului, care in-formează percepţia, îi conferă o anumită 
formă, ce nu provine de la obiectul însuşi ci din mintea noastră. 
Structurile logice dobîndesc o importanţă sporită la nivelurile supe- 
rioare ale cunoaşterii — cunoaşterea empirică şi cunoaşterea teore- 
tică. Resurecţia apriorismului în epistemologia contemporană este so- 
lidară cu această evoluţie a ideilor. Aceeaşi orientare a gîndirii poate 
fi constatată şi în hermeneutica filosofică actuală, în teoria generală a 
interpretării, unde ideea cercului hermeneutic, a predeterminării 
oricărui act de interpretare a dobîndit un rol esenţial. 

Miezul filosofic al concepţiei platoniciene despre cunoaştere 
este congruent cu aceste idei. Noi recunouştem obiectele în actul per- 
cepţiei, datorită Ideilor a căror amintire o trezesc în noi. Deci 
cunoaşterea nu se reduce la contactul senzorial cu obiectul şi la 
înregistrarea pasivă a imaginii acestuia în mintea noastră. Percepția 
senzorială reactivează amintirea Ideilor şi astfel, numai astfel, obiec- 
tul poate fi înţeles, căci este pus în relaţie cu Ideea corespunzătoare. 
În acest fel Platon soluţiona paradoxul pe care-l speculau sofiştii, 
conţinut în întrebarea : cum poţi cunoaşte ceva ? Căci acel ceva este 
fie un lucru deja cunoscut, în care caz strădania de a-l cunoaşte este 
inutilă, fie un lucru necunoscut, în care caz efortul de a-l cunoaşte 
este la fel de zadarnic, căci n-ai putea să-l recunoşti, chiar dacă s-ar 


! Aceste controverse sînt prezentate pe larg de J.-M. Paisse, L'essence du platomsme, Pierre 
Mardaga, Bruxelles- Liege, s. d., pp.9-76. 

întîmpla să dai peste el. Problema cra aceea a posibilităţii unci 
noutăţi cognitive, sau, cum o formulează după o inspiraţie kantiană 
Noica: cum e cu putinţă ceva nou în cunoaştere? Răspunsul lui 
Platon : îl poţi recunoaşte prin reactivarea în cuget a amintirii Ideii 
corespunzătoare. Nu este, prin urmare, nevoie să-l „ modernizăm“ pe 
Platon, pentru a susţine actualitatea ideilor lui gnoseologice. 


2.2.4. Filosofia politică 

În acest capitol ne vom concentra atenţia asupra cîtorva teme, 
a căror analiză poate contribui la o mai bună înţelegere a filosofiei lui 
Platon în ansamblu. 

a) Locul filosofiei politice în sistemul de gîndire platonician. 
Exegeza platoniciană tradiţională a fost dominată de ideea că „divi- 
nul Platon“ este prin excelenţă un metafizician, iar teoria sa politică 
nu e decît aplicarea la un domeniu particular, domeniul organizării 
statale, a ontologiei generale a Ideilor. Văzută astfel, văzută ca o apli- 
care a unei teorii generale, născute în afară şi independent de ea, 
filosofia politică a fost inevitabil înţeleasă ca o componentă margi- 
nală, periferică a sistemului platonician. Cercetarea modernă, apro- 
fundînd raportul dintre filosofie şi politică în gîndirea lui Platon, a 
condus însă la cu totul alte concluzii. „Platon — notează A. Diès — 
n-a ajuns de fapt la filosofie decît prin politică şi pentru politică.“ 
„Politica — afirmă la rîndu-i cercetătorul rus PS. Popov — a consti- 
tuit pentru Platon punctul de plecare al întregului său sistem.“ Nu 
este deloc întîmplător faptul că dialogurile politice Republica şi Legile 
sînt cele mai întinse scrieri platoniciene. Lor li se adaugă dialogul 
Omul politic, precum şi scrisorile, mai ales Scrisoarea a Vll-a, care au 
de asemenea o tematică politică. 

Din aceasta din urmă, din Scrisoarea a VIl-a, aflăm motivele 
pentru care filosoful nu a participat la viaţa politică ateniană şi s-a 
consacrat filosofiei. Prin origine şi prin educaţie, Platon era destinat 
unci cariere politice. Dar tulburările care au urmat după înfrîngerea 
Atenci în războiul peloponeziac şi mai cu seamă condamnarea 
nedreaptă a lui Socrate l-au făcut să înţeleagă carenţele esenţiale ale 
guvernării statului, determinate de absenţa unui fundament mai pro- 
fund al practicii guvernării. De aceea, el se îndreaptă către filosofie, 
singura în stare să ofere acest fundament. Pornind de la preocupări 
politice, Platon ajunge astfel la filosofie, care urma să ofere baza 
trainică a acţiunii politice viitoare. Persistenţa preocupărilor politice 
este atestată şi de cele trei călătorii în Sicilia, filosoful continuînd să 
spere, în ciuda primejdiilor prin care a trecut, că va găsi acolo terenul 
favorabil pentru acţiunea directă. Eşecul demersurilor sale a trebuit 

să-l îndepărteze, în cele din urmă, de gîndul influenţării nemijlocite a 
vicţii publice şi să-i permită concentrarea asupra filosofiei. Teoria 
Ideilor, rezultatul principal al reflecţiei sale filosofice, avea, printre 
multiplele ei motivații, şi pe aceca de a oferi fundamentul unei bune 
organizări statale, capabile să asigure fuziunea dintre „înţelepciune“ şi 
„putere“ şi să realizeze astfel dreptatea în viaţa socială a oamenilor. În 
Republica VI, teoria Ideilor e prezentată în contextul educaţiei viito- 
rilor conducători ai statului, iar nu ca o construcţie independentă!. 
Toate acestea ne dovedesc importanţa filosofiei politice în 
ansamblul platonismului şi ne permit să depăşim înţelegerea ei ca o 
componentă periferică a acestuia. — În exegeza platoniciană s-a 
manifestat însă şi tendinţa opusă, tendinţa supralicitării, a exagerării 
rolului preocupărilor politice, toate celelalte componente ale gîndirii 
lui Platon fiind subordonate acestora. Împotriva acestei tendinţe a 
protestat vehement Constantin Noica în mai multe studii ale sale?. 
Gînditorul român face observaţia, la prima vedere paradoxală, că cel 
mai important dialog politic platonician, Republica (Politeia), „nu este 
o carte a politicului“. Ne întrebăm, contrariaţi: cum să nu fie a 
politicului o carte care are în centrul ei teoria statului ? Să greşească 
oare aproape întreaga exegeză platoniciană, care o consideră astfel ? 
Ca să înţelegem însă sensul exact al contestaţiei lui Noica, tre- 
buie să ţinem seama de faptul că, în epoca modernă, de la Machiavelli 
încoace, politicul a fost separat de etic şi tratat ca un domeniu 
autonom, cu propriile sale principii şi norme. Conceptul machiavellian 
al „raţiunii de stat“ este expresia cea mai clară a acestei separaţii. O ast- 
fel de înţelegere a politicului este total străină gîndirii lui Platon, care 
consideră, dimpotrivă, politicul ca indisolubil legat de etic prin chiar 
natura sa. Republica pune, într-adevăr, în corelaţie structura sufletească 
a individului cu structura politică a statului şi tipurile de guvernare cu 
tipurile de viaţă umană. Dialogul menţionat are în centrul său între- 
barea: ce este dreptatea ? Constatînd că la nivelul individului este mai 
dificil să răspundem la această întrebare, încă în a doua carte a acestui 
dialog se face trecerea de la individ la organizarea statală ; căci, după 
sugestiva comparaţie platoniciană, avem de-a face în ambele cazuri cu 
acelaşi text, scris într-o parte cu litere mai mici şi mai greu de descifrat, 


! De fiecare dată, teoria Ideilor este expusă în legătură cu un anumit scop: tormarea viito- 
rilor magistrați în Republica, dovedirea nemuririi sufletului în Phaidon etc., dar niciodată 
ca un scop în sine, ca o preocupare care şi-ar avea justificarea în ea însăşi. Studiul com- 
parat al contextelor în care e înfăţişată s-ar putea să aducă lumini neaşteptate în 
înţelegerea doctrinei înseşi a Ideilor. 


? Cel mai important dintre acestea este „Înţelesul nepolitic al Politeii lui Platon“, publicat 
în revista Sudii clasice, nr.24 din 1986. 

iar în cealaltă parte cu litere mai mari şi mai uşor de citit. Aceste core- 
laţii între individ şi stat, între tipurile umane şi tipurile de guvernare, 
între etic şi politic sînt esenţiale în filosofia lui Platon. 

Noica are, aşadar, dreptate: dacă înţelegem politicul în sensul lui 
modern, autonomist, Republica nu este o carte despre politic. Orice 
analogie între ideile acestui dialog şi anumite idei politice moderne, mai 
ales cele de tip totalitar, este, drept urmare, complet lipsită de funda- 
ment!. — Ceea ce este de reţinut din toată această discuţie nu este, 
desigur, că n-ar exista o gîndire politică platoniciană sau că ea ar avea 
numai o importanţă secundară ; deci nu despre revenirea la punctul de 
vedere al exegezei tradiţionale este vorba aici. Ceca ce merită să 
reținem este tocmai această legătură indisolubilă, această întrepătrun- 
dere organică a politicului şi eticului la Platon?. lar dacă ţinem seama 
de experienţa politică a societăţilor moderne, accastă idee este, cred, 
extrem de actuală. Ar trebui, poate, să ne punem întrebarea dacă nu 
cumva unele evoluţii politice aberante din societăţile modernităţii tîrzii 
nu-şi au originea tocmai în ruptura politicului de etic şi în încercarea de 
a-l legitima ca domeniu total autonom. 

b) Raportul filosofiei politice cu concepţia platoniciană 
despre suflet. Privită în perspectiva adineaori menţionată, adică în 
indisolubila ei legătură cu etica, iar nu ca o construcţie autonomă, 
filosofia politică a lui Platon se integrează armonios în ansamblul sis- 
temului. Racordul, dacă putem spune aşa, se realizează prin inter- 
mediul concepţiei despre suflet. Căci statul bine organizat core- 
spunde structurii sufletului omenesc. De fapt, în Republica pot fi 
descoperite două criterii sau două temeiuri ale organizării statale, ce 
par eterogene : alcătuirea sufletului omenesc, pe de o parte, şi nevoile 
esenţiale ale societăţii, ce generează activităţile umane corespunză- 
toare, pe de altă parte. La o privire mai atentă, acestea din urmă îşi 
au ele însele sursa în structura sufletească a omului, aşa încît 
aparenţa de eterogenitate se risipeşte, iar criteriul psihologic ni se 
înfăţişează ca fiind hotărîtor. Să vedem însă care este, după Platon, 


! De aceea, cred că nu are dreptate Karl Popper, atunci cînd, în primul volum al lucrârii sale 
Societatea deschisă şi duşmanii ei (vezi trad. rom. de D. Stoianovici, Humanitas, Bucureşti, 
1993, passim), îl pune pe Platon în legătură cu sistemele totalitare moderne, caracterizate 
tocmai prin ruperea politicului de etic. Trebuie să adăugăm că, în alte privinţe, în teoria 
sa ontologică, de pildă, Popper este profund îndatorat lui Platon, motiv pentru care s-a şi 
putut vorbi de „platonismul“ său. 

2? Într-un anumit sens se poate spune că Republica lui Platon este, într-adevăr, o „fabulă 
morală“ (vezi Eveline Pisier (ed.), Istoria ideilor politice, Editura Amarcord, Timişoara, 
2000, p. 15). 

structura sufletului uman şi care sînt activităţile indispensabile vieţii 
sociale. 

Concepţia platoniciană despre suflet, aşa cum este expusă în 
dialoguri, nu este nicidecum unitară. Uncori, ca în Phaidon, sufletul 
este considerat o substanţă simplă, simplitatea, adică însuşirea de a 
nu avea părţi, fiind unul dintre argumentele principale ale indestruc- 
tibilităţii, adică ale nemuririi sufletului. Căci piere numai ceca ce este 
compus, pieirea însăşi fiind descompunere, desfacerea compusului în 
părţile sale simple. Alteori, ca în Phaidros, în modalitate mitică, sau 
în dialogul care ne interesează acum, în Republica, în formă concep- 
tuală explicită, sufletul apare ca alcătuit din mai multe facultăţi. 
Nepotrivirea aceasta a fost explicată în diverse feluri, explicaţia cea 
mai frecventă fiind aceea că prima concepţie a fost de fapt moşten- 
ită de Platon de la Socrate, iar cea de a doua este specific platoni- 
ciană. În această optică, Platon s-ar despărţi definitiv de Socrate abia 
în Republica, unde concepţia simplităţii sufletului este înlocuită cu 
concepţia tripartiţiei sale. Chestiunea este încă în discuţie. O ipoteză 
posibilă ar fi următoarea: variaţia contextelor în care e abordată 
determină schimbarea modului de tratare a temei sufletului, dar nu 
neapărat a concepţiei înseşi despre suflet. Căci putem gîndi ideea 
simplităţii ca exprimînd natura sau esenţa acestuia, iar ideea com- 
plexităţii ca exprimînd funcţionalitatea sa. Între unghiul de vedere 
substanţialist al simplităţii şi acela funcţionalist al complexităţii există, 
desigur, o diferenţă importantă, dar nu neapărat o incompatibilitate. 

Oricum ar sta, din acest punct de vedere, lucrurile, fapt este că 
în contextul politic este angajată concepţia complexităţii sufletului. 
Potrivit acesteia, sufletul omenesc este alcătuit din trei componente 
funcţionale sau facultăţi : raţiunea sau partea raţională, pasiunea sau 
partea pasională şi dorinţa sau partea apetentă. Lor le corespund cele 
trei virtuţi cardinale : înţelepciunea, curajul şi cumpătarea. A patra vir- 
tute cardinală, dreptatea, constă în armonia produsă în suflet de cele- 
lalte trei, armonie ce se realizează prin subordonarea facultăţilor infe- 
rioare faţă de rațiune, facultatea lui superioară. Organizarea statală 
trebuie să corespundă celor trei facultăţi ale sufletului omenesc. Pe 
de altă parte, societatea are nevoie de trei activităţi principale: ela- 
borarca legilor şi conducerea statului, apărarea colectivităţii faţă de 
duşmanii dinafară şi asigurarea bunurilor materiale necesare vieţii. 
Potrivit acestor două criterii, reductibile, în cele din urmă, după cum 
am văzut, la criteriul structurii funcţionale a sufletului, la criteriul 
psihologic, un stat bine organizat va fi format din trei clase de 
cetăţeni : înţelepţi, sau filosofii, care au rolul de a elabora legile şi de a 
conduce statul; militarii sau păzitorii, care au în sarcină apărarea sta- 

tului; şi agricultorii şi meşteşugarii, care produc bunurile materiale. 
Uneori, mai ales cînd este vorba despre educaţia membrilor lor, 
Platon înglobează primele două clase într-una singură şi-i numeşte 
păzitori atît pe militari cît şi pe viitorii conducători, pe filosofi. -Aşa 
cum fericirea individului constă în armonia funcţiilor sufletului şi a 
virtuţilor corespunzătoare, buna funcţionare a statului şi realizarea 
dreptăţii este asigurată prin îndeplinirea strictă de către fiecare clasă 
a obligaţiilor sociale care-i revin. Platon prevede ca repartizarea 
oamenilor în cele trei clase să se facă pe baza aptitudinilor lor. În 
această structură socială observăm că nu figurează sclavii, nu pentru 
că filosoful s-ar fi gîndit la desfiinţarea sclaviei, ci pur şi simplu pen- 
tru că ei nu sînt cetăţeni, adică membri ai statului. lar în Legile sînt 
propuse pedepse draconice împotriva sclavilor recalcitranţi. 

Pentru a preîntîmpina orice motive de dezbinare între cetăţeni 
şi a înlătura orice fisură posibilă în relaţiile dintre individ şi stat, 
Platon prevede, pentru primele două clase, comunitatea bunurilor şi 
desfiinţarea familiei. Relaţiile între sexe, reglementate discret, dar 
eficient de către stat, vor avea ca unic mobil naşterea unor viitori 
cetăţeni sănătoşi şi bine înzestrați. Imediat după naştere, copiii vor fi 
luaţi de lîngă mamele lor şi trecuţi sub îngrijirea statului. Educaţia 
este concepută de Platon ca o importantă problemă de stat, ea avînd 
un rol hotărîtor în pregătirea adecvată a viitorilor cetăţeni. Eliberare 
de grijile casnice, femeile vor avea aceleaşi ocupaţii ca şi bărbaţii şi 
vor fi repartizate, după aptitudini, în cele trei clase. — Nu intrăm în 
detaliile prescripţiilor platoniciene. Cele spuse pînă acum cred că sînt 
suficiente pentru a ne face o imagine generală despre gîndirea 
politică platoniciană, cu temerităţile şi excesele ei, dar şi cu 
anticipările cu bătaie lungă pe care le conţine!. 

c) Rolul (funcţia) concepţiei despre statul ideal. Vom porni 
de la un fapt textual asupra căruia a atras, de asemenea, atenţia 
Constantin Noica: în dialogul Republica întîlnim declaraţia repetată 
„că o asemenea cetate (cetatea ideală, n.ns.) nu există nicăieri şi 
probabil nu va exista niciodată“?. Ea ar putea exista, cum spune 
Platon în Legi, doar dacă ar fi „alcătuită din zei sau din fii ai zeilor“, 
dar nu din oameni. Este motivul pentru care în acest ultim dialog al 
său filosoful propune un alt model de stat, diferit în unele privinţe de 
cel din Republica, dar mai apropiat de posibilităţile umane ; ba chiar 
sugerează nevoia unui al treilea model, care ar fi şi mai bine adaptat 


1 O analiză amplă a principalului dialog politic platonician se găseşte în: Valentin Mureşan, 
Comentariu la Republica lui Platon, Editura Metropol, Bucureşti, 2000. 

> C. Noica, Cuvint prevenitor, în Platon, Opere, vol.V, Editura Ştiinţifică şi Enciclopedică, 
Bucureşti, 1986, p. ll. 

firii omeneşti. Dacă aşa stau lucrurile, ne punem în mod firesc între- 
barea : ce rol revine atunci teoriei despre statul ideal din Republica?! 
Răspunsul, pe cît de general, pe atît de nesatisfăcător, care se dă de 
obicei la această întrebare este următorul: teoria statului ideal este o 
utopie, o proiecţie nerealistă — nerealistă, pentru că nu ţine seama 
de complexitatea naturii omeneşti şi a vieţii sociale înseşi — a dbr- 
inţelor filosofului de ameliorare a vieţii colective. 

Dacă studiem însă cu atenţie dialogul, constatăm că cetatea ide- 
ală îi slujeşte lui Platon ca model, în raport cu care pot fi înţelese 
cetăţile reale. Căci în Republica nu este vorba numai de statul ideal, ci 
şi de patru tipuri de state reale : timocraţia sau timarhia, adică sistemul 
de guvernare dominat de o castă militară (exemplul Spartei), oligarhia, 
democraţia şi tirania. Statele reale sînt gîndite ca abateri, ca deviații 
specifice de la modelul ideal. Raportul lor cu modelul este în fond un 
răport logic, iar nu unul temporal. Pentru a-şi face însă intuitivă ideea, 
Platon prezintă cetatea ideală ca punct de plecare, din care, prin 


degenerare, printr-o transformare involutivă, rezultă timocraţia, din 
aceasta din urmă oligarhia, ş.a.m.d., într-un fel de „timp cascadă“, ca 
să folosim metafora lui Blaga. In virtutea corelaţiei organice dintre 
tipurile de stat şi tipurile umane, despre care am vorbit mai înainte, 
dar şi a înclinaţiei sale caracteristice de a da ideii corpul unei imagini, 
filosoful introduce analogia tatălui şi fiului, cel dintii fiind omul 
înţelept (filosoful), din care se naşte omul timocratic, din acesta se 


1 Mai recent, R. S. Bluck („Plaro's Ideal State“, în Classical Quarterly) a propus să se facă 
distincţie între statul ideal şi statul perfect; căci statul din Republica este un stat ideal, dar 
nu unul perfect. Deşi ingenioasă şi utilă, distincţia aceasta nu răspunde, totuşi, întrebării 
noastre. 

naşte cel oligarhic, etc. Dar, repet, raportul dintre statul ideal şi statele 
reale este în esenţă un raport logic, nu unul cronologic. 

În favoarea acestei interpretări, potrivit căreia statul ideal are 
funcţia de model necesar pentru a înţelege statele reale, iar nu de 
proiect utopic de reorganizare socială, are, deci, o funcţie în primul 
rînd epistemnică , iar nu una practic-politică, pledează şi absenţa totală 
din dialog a ideii de progres către cetatea ideală. Dacă Platon ar fi 
avut în vedere statul ideal ca proiect social, ar fi trebuit să se arate 
preocupat de condiţiile realizării lui, deci de modalităţile de trecere 
de la statele reale la statul ideal. El ar fi trebuit deci să inverseze sen- 
sul succesiunii formelor statale, să cerceteze trecerea de la tiranie la 
democraţie ş.a.m.d., pînă la cetatea ideală. Or, nicăieri în Republica 
nu întîlnim aşa ceva. Logica Lăuntrică a acestui dialog, mişcarea de 
gîndire pe care el o exprimă ne arată, dimpotrivă, că statul ideal este 
construit progresiv, pornind nu de la fapte sau realităţi politice, ci de 
la exigenţele ideii de dreptate, iar apoi, prin raportare la el, sînt cer- 
cetate statele reale. 

Nu vreau să spun că nu există texte platoniciene care pot fi, şi au 
şi fost, desigur, interpretate în sensul unui proiect utopic de reorgani- 
zare socială. Cred însă că gîndul esenţial al lui Platon n-a fost acela că 
statul ideal trebuie pus ncapărat în practică. Gîndul esenţial este altul: 
ca să înțelegem statele reale, căci numai înţelegîndu-le le putem ame- 
liora, trebuie să construim în prealabil un model funcţional, un model 
politic cu funcţionalitate optimală, iar acesta este statul ideal. 

Interpretarea statului ideal, propusă aici, este inspirată de Kant, 
carc, în secţiunea Despre Idei în genere din lucrarea sa fundamentală’, nu 
numai că preia termenul platonician de Idee, dar relevă totodată va- 
loarea de model, de arhetip, a concepţiei despre statul ideal din 
Republica şi o apără de învinuirea că ar fi „un exemplu pretins izbitor 
de perfecţiune imaginară care nu-şi poate avea sediul decît în creierul 
unui gînditor fără ocupaţie“ (p.293). Statul ideal este o Idee, un 
arhetip care, fireşte, nu poate fi integral realizat, dar serveşte ca prin- 
cipiu de orientare pentru statele reale. 

Dacă interpretarea aceasta este corectă, putem învăţa din ea 
multe cu privire la sensul autentic al mult-discutatului „idealism“ 
platonician. Idealizarea şi modelarea sînt astăzi recunoscute în mod 
gencral ca procedee legitime ale cunoaşterii ştiinţifice. Dar ce altce- 
va este filosofia lui Platon, în toate componentele ei, decît un uriaş 
efort de idealizare şi modelare ? Idealismul astfel înţeles încetează să 
ne mai apară ca o construcţie arbitrară sau ca o pură bizarerie. 


! Critica rațiunii pure, ed. cit, pp.292-295 

2.2.5. Filosofia frumosului şi artei. 

Concepţia estetică a lui Platon, elaborată în strînsă legătură cu 
preocupările lui metafizice, pe de o parte, şi cu cele morale şi politice, pe 
de altă parte, este cea dintii teorie relativ închegată a frumosului şi artei 
din gîndirea greacă!. Trebuie să spunem însă de la început că legătura 
dintre frumos şi artă, care este pentru noi de la sine înţeleasă şi oarecum 
naturală, nu este aşa şi pentru Platon: pentru el, arta nu este nici sin- 
gura şi nici cea mai înaltă formă de cunoaştere a frumosului. De aceea, 
vom analiza separat concepţia despre frumos şi concepţia despre artă. 

a) Natura frumosului. Frumuseţea autentică este pentru 
Platon o Formă sau o Idee şi are, drept urmare, un caracter pur inte- 
ligibil, adică nu este accesibilă decît gîndirii. Prin simţuri noi putem 
cunoaşte c6piile sau imitaţiile acesteia din lumea sensibilă, adică 
obiectele sau corpurile frumoase. În Banchetul, 21 la-b, întîlnim cele- 
bra caracterizare a ideii de frumos, din care vom reţine: unicitatea, 
eternitatea, imuabilitatea, incorporalitatea, universalitatea, autono- 
mia ontologică, rolul de model la care participă lucrurile frumoase, 
fără însă ca această participare să-i afecteze plenitudinea şi autono- 
mia ontologică. Acestea sînt, mutatis mutandis, aşa cum am văzut, 
caracterele tuturor Ideilor. 

Interesul deosebit pe care filosofia îl acordă frumosului este 
determinat, pe de o parte, de faptul, pus în relief în Phaidros, 250d, că 
esțe singura Formă cu imagini vizuale clare? şi ca atare relativ mai 
accesibilă ; pe de altă parte, de legătura indisolubilă a Frumosului cu 
Binele, exprimată în termenul grecesc de kalokagatia, care face ca 
Frumosul să fie o cale de acces privilegiată către lumea inteligibilă în 
ansamblu : el ne deschide întregul domeniu al inteligibilului. 

Mijlocul de a ajunge la Ideea de frumos este iubirea, poç (eros). 
Căci iubirea este întotdeauna, după Platon, iubire de frumos. De unde 
unitatea filosofiei, a frumosului şi a erosului. Legătura filosofiei cu ero- 
sul este pentru noi astăzi, cum trebuie să fi fost şi pentru contemporanii 
lui Platon, cea mai izbitoare şi mai neobişnuită. Asupra acestei legături 
ne atrag atenţia două afirmaţii din Banchetul: afirmaţia lui Socrate din 
prolog (177d) că nu cunoaşte nimic mai bine decît arta de a iubi; şi apoi 
afirmaţia din discursul Diotimei din Mantineea că Eros este filosof 
(204b). De aici rolul special ce-i revine lui Eros (daimon, dar şi pasiune) 


! Pentru întreg acest capitol, asupra căruia nu putem stărui prea mult, a se vedea 
Wladislaw Tatarkiewicz, Istoria esteticii, vol.l, cap. „Estetica lui Platon“, Editura 
Meridiane, Bucureşti, 1978. 

2 Asupra acestui lucru a atras atenţia Charles Kahn, Plato and the Socratic Dialogue, 
Cambridge University Press, 1996, p. 260. 

ca impuls ascensional, ca vehicul al înălţării sufletului de la sensibil la 
inteligibil. Caracterul treptat, „metodic“ al ascensiunii erotice deter- 
mină analogia ei, deja semnalată, cu „dialectica ascendentă“. Ca şi în 
cazul celei din urmă, avem de-a face cu un proces de generalizare trep- 
tată, care se manifestă aici ca o dezindividualizare progresivă a obiectu- 
lui iubirii, ca o creştere a nivelului de generalitate. „Calea cea dreaptă a 
dragostei sau mijlocul de a fi călăuzit în ea, este să începem prin a iubi 
frumuseţile de aici de dragul frumosului aceluia (frumosul absolut, 
n.ns.), păşind ca pe o scară pe toate treptele urcuşului acestuia. Să tre- 
cem, adică, de la iubirea unui singur trup, la iubirea a două; de la iubirea 
a două la iubirea tuturor celorlalte. Să ne ridicăm apoi de la trupuri la 
îndeletnicirile frumoase, de la îndeletniciri la ştiinţele frumoase, pînă ce 
ajungem, în sfirşit, de la diferitele ştiinţe la una singură, care este de fapt 
însăşi ştiinţa frumosului, ştiinţă prin care ajungem să cunoaştem fru- 
museţea în sine, aşa cum e“ (Bancherul, 211c, trad. Cezar Papacostea). 
Acesta este sensul superior al „infidelităţii“ în dragoste: iubirea unui 
lucru sau a unci persoane nu este decît o treaptă a ascensiunii, treaptă 
care trebuie părăsită, pentru a urca pe treapta superioară, pînă ajungem 
la treapta cea mai înaltă a contemplării frumosului însuşi. Deci, treptele 
principale ale ascensiunii erotice sînt următoarele: 1) frumuseţea fizică 
(corporală) ; 2) frumusețea sufletească (morală); 3) frumuseţea 
cunoştinţelor; 4) Frumosul absolut. Abia la acest ultim nivel dobîndim 
ceea ce Platon numeşte, cu un termen împrumutat din vocabularul mis- 
terelor eleusine, epoptiu frumosului, contemplaţia frumosului ca atare, a 
Ideii de frumos. 

b) Arta. Concepţia lui Platon despre artă este cunoscută mai 
ales prin judecata negativă pronunţată împotriva acesteia. Filosoful 
atenian este, cum spunea Benedetto Croce, „autorul primei sau chiar 
al singurei cu adevărat grandioase negări u artei, despre care ne-a 
rămas mărturie în istoria ideilor“!. Bun cunoscător şi iubitor al artei, 
poct şi pictor el însuşi în tinereţe, scriitor de mare valoare la toate 
vârstele, cum o arată cu prisosinţă dialogurile, Platon consideră că 
trebuie să procedăm asemenea acelor îndrăgostiţi, care, „în clipa cînd 
îşi dau seama că fiinţa iubită le e dăunătoare, se îndepărtează de ea 
chiar silnic“ (Rep. X, 607e). Obiecţiile pe care el le aduce artei, mai 
ales poeziei epice şi dramatice, pot fi sistematizate, urmîndu-l pe D. 
M. Pippidi?, astfel: 1) argumentul metafizic : arta este mimesis, imitație 
sau reprezentare a lumii sensibile. Dar lumea sensibilă este ea însăşi 


! B. Croce, Estetica, Editura Univers, Bucureşti, 1971, p.226. 


2? D. M. Pippidi, Formarea ideilor literare în antichitate, Editura Enciclopedică Română, 
Bucureşti, 1972, p.56 şi urm. 

o imitație a Ideilor. Aşa încît operele artistice sînt „imitații ale unei 
imitații“ şi astfel „se îndepărtează cu trei trepte de realitate“ (ibid., 
598e) ; ele sînt amăgiri, iar nu adevăruri; 2) argumentul psihologic : 
creaţia artistică nu izvorăşte din rațiune, ci din inspiraţia iraţională, 
din posesiunea poetului de către divinitate, dintr-o stare de spirit 
specială pe care Platon o consideră o specie a nebuniei (mania). 
Avîndu-şi sursa în inspiraţia iraţională, arta se şi adresează părţii 
obscure, iraționale a sufletului, răscolind pasiunile, în loc să ne ajute 
să le domolim; 3) argumentul etic: arta (epopeca şi tragedia) îi 
înfăţişează pe zei în posturi care nu convin demnităţii lor: mînioşi, 
răzbunători, înşelători etc. ; ea ni-i prezintă pe oamenii drepţi loviți 
de nenorociri, iar pe cei nedrepţi bucurîndu-se de fericire. În loc să 
întărească în noi comandamentele morale, dimpotrivă, ea le clatină. 
Critica platoniciană a artei a stîrnit din antichitate şi pînă astăzi 
multe controverse. Ea nu poate fi înţeleasă cu adevărat decît dacă o 
situăm în contextul acelei „vechi dispute“ (Rep. X, 607b) dintre 
filosofi şi poeţi, pe care o întîlnim încă la Xenofanes şi Heraclit. 
Prestigiul imens al lui Homer, considerarea lui generală drept învăţă- 
torul înţelepciunii, a stîrnit reacţia negativă a filosofilor. Această 
reacţie o întîlnim într-o formă generalizată şi la Platon. Pe de altă 
parte, obiecțiile sale sînt strîns legate de preocupările lui politice şi 
morale. Platon apreciază arta din punctul de vedere al funcţiei sale 
moral-educative şi o condamnă tocmai datorită carenţelor pe care el 
crede că le are din acest punct de vedere. lar argumentul metafizic, 
evident, stă sau cade o dată cu teoria Ideilor. Oricum, la capătul cri- 
ticii sale filosoful desfide poezia să se apere, „dovedindu-ne că ea nu 
e numai plăcută, dar şi de folos pentru rosturile cetăţii şi pentru viaţa 
omului“ (ibid., 607d). Căci nu vom fi decît în cîştig, dacă ni se va 
aduce o asemenea dovadă. Cel ce va răspunde provocării va fi 
Aristotel, care va răsturna punct cu punct obiecțiile platoniciene. 
Ar fi însă greşit dacă am reduce concepţia lui Platon despre artă 
la această componentă negativă a ei. Cercetările mai noi au identifi- 
cat în dialoguri o „apărare a poeziei“, care echilibrează critica ei, 
compusă dintr-o apărare „slabă“ (poezia este indispensabilă indi- 
vizilor prea cmoţionali, care nu pot ajunge la adevăr pe cale strict 
raţională) şi dintr-o apărare „tare“ (mijloacele poeziei sînt comple- 
mentare celor raţionale, filosofia trebuind să le folosească pe amîn- 
două)!. Aşa cum am văzut, Platon apelează frecvent în dialoguri la 


! J. A. Elias, Plato's Defence of Poetry, în Actes du Vile Congres Intemational d'Esthétique, 
vol. I, Editura Academiei, Bucureşti, 1976, pp.875-877. 

mijloace artistice: imagini, comparații, metafore, alegorii, mituri, 
etc., ceea ce înseamnă că, implicit, le recunoaşte valoarea. 


se * 


Nu putem încheia analiza filosofiei lui Platon fără a spune cîteva 
cuvinte despre însemnătatea acesteia în istoria universală a filosofiei. 
Un filosof din secolul trecut, Alfred North Whitehead, a afirmat că 
întreaga istorie a filosofiei curopene nu este decît un lung şir de 
adnotări la scrierile lui Platon. Dincolo de exagerarea evidentă pe care 
o conţine, această afirmaţie exprimă un mare adevăr: platonismul nu 
este o filosofie circumscrisă unei anumite epoci istorice şi limitată la ca, 
ci o prezenţă constantă în evoluţia ulterioară a gîndirii filosofice 
curopene şi universale. Nu ne putem propune aici să cercetăm în 
întreaga 'ci amploare acţiunea ulterioară a platonismului. Ne vom 
mărgini la indicarea cîtorva momente semnificative: neoplatonismul 
din epoca alexandrină şi romană; Sf. Augustin, cel mai de seamă expo- 
nent al patristicii latine şi unul dintre creatorii bazelor doctrinale ale 
creştinismului, care a fost, din punct de vedere filosofic, un platoni- 
cian; apoi, întreaga orientare realistă din pîndirea medievală, a cărei 
sursă de inspiraţie esenţială a fost gîndirea lui Platon; platonismul 
Renaşterii: Academia platoniciană de la Florenţa (Marsilio Ficino). 
S-a spus, de altfel, că, din punct de vedere filosofic, Renaşterea n-a fost 
altceva decît o reînviere a platonismului. La întemeietorii filosofici 
moderne, la Descartes, iar apoi la Spinoza şi Leibniz, întîlnim impor- 
tante elemente ale gîndirii lui Platon. Mai departe, în filosofia clasică ger- 
mană, mai cu seamă la Schelling, Hegel, Schleiermacher şi 
Schopenhauer, acţiunea platonismului este hotărîtoare. În filosofia con- 
temporană, regăsim acţiunea gîndirii lui Platon la neokantienii de la 
Baden, a căror filosofie a culturii a fost caracterizată adesea ca un „pla- 
tonism al valorilor“; la Edmund Husserl, creatorul fenomenologiei; la 
Gottlob Frege, unul dintre creatorii logicii simbolice moderne; la Karl 
Popper, a cărui ontologie pluralistă reia unele teme de bază ale teorici 
platoniciene a Ideilor, deşi îl critică, aşa cum am văzut, în domeniul 
filosofiei politice. lată, aşadar, că din antichitate şi pînă în zilele noastre, 
Platon este o prezenţă permanentă şi un termen constant de referinţă al 
gîndirii filosofice. 

2.3. Aristotel 


Aristotel a trăit în veacul al IV-lea î.Chr., într-o perioadă carac- 
terizată prin decăderea lentă dar ireversibilă a polisurilor greceşti şi 
prin ascensiunea regatului Macedoniei. Sfişiate de conflictele interne 
dintre demos şi oligarhie, dintre bogaţi şi săraci, dintre sclavi şi pro- 
prietarii de sclavi şi dezbinate de vechile lor rivalități, niciodată 
domolite, oraşele-state se dovedesc incapabile să opună o rezistenţă 
eficientă penetraţiei macedonene. Expansiunea către Orient a 
forţelor greco- macedonene, jalonată de strălucitele victorii militare 
ale lui Alexandru cel Mare,a însemnat o aplanare temporară a crizei, 
care va izbucni din nou, cu o virulență sporită, după moartea acestuia. 


2.3.1. Date biografice. Clasificarea lucrărilor 

Din biografia lui Aristotel vom reţine, ca şi în cazul lui Platon, 
numai acele date care prezintă interes pentru interpretarea operei. 
Filosoful s-a născut în anul 384 î.Chr. la Stagira, oraş grecesc din 
peninsula Chalcidica, aşezat la graniţa cu Macedonia. De aici apela- 

tivul Stagiritul prin care este desemnat 
adeseori. Un amănunt biografic impor- 
tant pentru înţelegerea formaţiei sale in- 
telectuale este ascendenţa asclepiadică a 
filosofului. Tatăl său, Nicomah, medic şi 
prieten al lui Amintas al Il-lea, regele 
Macedoniei, provenea el însuşi dintr-o 
familie cu veche tradiţie medicală. Cum 
cunoştinţele medicale se transmiteau pe 
atunci din tată în fiu, este de presupus că 
viitorul filosof va fi primit primele 
cunoştinţe şi primele imbolduri către 
acest domeniu încă de timpuriu. E ade- 
vărat, Nicomah a murit devreme, pe 
cînd Aristotel era încă un copil. Concluzia pe care o trage de aici Leon 
Robin mi se pare însă excesivă: „Dacă vrem, în consecinţă, să căutăm 
în ascendenţa sa paternă explicaţia tendinţelor pozitive ale spiritului 
lui Aristotel, atunci trebuie să facem apel la o misterioasă ereditate, iar 
nu la o influenţă directă“!. Această influenţă directă nu este, totuşi, 
imposibilă, oricît de limitată, în rest, am admite că a fost. Chiar redusă 
la minimum, ea ne oferă, cum cred cei mai mulţi cercetători, un punct 
de plecare — nu o explicaţie completă, desigur — pentru înţelegerea 
predilecţici pe care Aristotel o va arăta de-a lungul întregii vieţi pen- 
tru cercetările biologice. 

Copilăria şi-a petrecut-o la Stagira şi la Pella, capitala regatului 
macedonean, unde l-a cunoscut, probabil, pe viitorul rege Filip. Pe 
cînd avea şaptesprezece ani a plecat la Atena şi a devenit discipolul 
lui Platon. A frecventat Academia timp de douăzeci de ani, pînă în 
347 î.Chr., cînd se întîmplă moartea învățătorului său. Simplu învăţă- 
cel la început, Aristotel a întreprins mai apoi propriile sale cercetări 
ştiinţifice, a ţinut cursuri — de retorică, se spune — şi a elaborat 
primele lucrări. Cu timpul a ajuns la opinii filosofice diferite de cele 
platoniciene. El înţelegea să se comporte în chipul cel mai respectu- 
os faţă de Platon, fără însă a admite vreun compromis în dauna ade- 
vărului. „Căci deşi iubim şi prietenia şi adevărul, totuşi e o datorie 
sfîntă să preţuim mai mult adevărul“ (Etica nicomahică, |, 4). 
Atitudinea sa a rămas fixată într-un celebru adagiu latin: „Amicus 
Plato, sed magis amica veritas“ (Mi-e prieten Platon, dar şi mai bun 
prieten adevărul). Lunga sa şedere pe lîngă maestrul Academiei a 
lăsat însă urme care nu se vor şterge niciodată. 


! L. Robin, Aristote, Presses Universitaires de France, Paris, 1944, p.3. 

În anul 347 î.Chr., după moartea lui Platon, Aristotel pleacă de la 
Atena la prietenul şi codiscipolul său de la Academie, Hermias, stăpt- 
nitorul oraşelor Assos şi Atarneus din Asia Mică. S-a discutat mult 
despre motivele care l-au determinat pe Aristotel, cel mai înzestrat dis- 
cipol al lui Platon, recunoscut ca atare de acesta, să părăsească 
Academia şi să se stabilească pentru cinci ani în Asia Mică. Dintre 
motivele invocate vom menţiona trei, care, deşi diferite, ar fi putut să 
acţioneze împreună. Mai întîi, dezamăgirea sau chiar supărarea pricinu- 
ită de hotărîrea lui Platon de a-l lăsa ca succesor la conducerea 
Academiei pe nepotul său, Speusip, un gînditor mediocru, cu care 
Aristotel era în divergență. Apoi, răbufnirea ostilităţii antimacedonene 
la Atena, care-i punea în pericol viaţa, cunoscute fiind legăturile lui cu 
curtea din Pella. In sfârşit, s-a vorbitdespre intenţia de a se crea la Assos 
o filială a Academiei, Stagiritului încredinţindu-i-se această misiune. 
Oricare vor fi fost motivele reale ale plecării sale de la Academie, fapt 
este că între anii 347 şi 342 Aristotel s-a aflat la Assos, iar apoi la 
Mitilene, în insula Lesbos din apropiere. Este motivul pentru care unii 
istorici ai filosofiei vorbesc despre „perioada de la Assos“, în care 
Stagiritul ar fi elaborat părţile cele mai vechi din lucrările sale funda- 
mentale, în primul rînd din Metafizica, ar fi iniţiat cercetările biologice 
şi ar fi început să expună în faţa primilor discipoli noile sale idei. 

In 342 î.Chr., Filip al II-lea, regele Macedoniei, îl cheamă la 
curtea din Pella pentru a-i încredința educaţia fiului său Alexandru, 
viitorul cuceritor al lumii, pe atunci în vîrstă de paisprezece ani. Deşi 
în relaţiile lor au existat şi momente încordate, Alexandru a păstrat 
o vie admiraţie pentru Aristotel, căruia îi trimitea din expedițiile sale 
în Asia exemplare rare de plante şi animale, necesare cercetărilor 
ştiinţifice, contribuind totodată cu generozitate la susţinerea finan- 
ciară a şcolii sale filosofice. Mai mult decît atît, el se mîndrea cu cali- 
tatea de discipol al Stagiritului, la care ţinea cu gelozie. Dacă ar fi să-l 
credem pe Plutarh (Alexandru, 7), cînd a aflat că filosoful a făcut 
cunoscute unele dintre învăţăturile „acroamatice“, i-a adresat urmă- 
toarea scrisoare: „Alexandru îi trimite lui Aristotel sănătate. N-ai 
făcut bine că ai dat în vileag învăţăturile acroamatice, căci cum mă 
voi deosebi eu de ceilalţi oameni, dacă învăţăturile pe care le-am 
primit eu sînt cunoscute de toţi oamenii de rînd? Eu însă aş voisă mă 
deosebesc de ceilalţi mai mult prin încercările de a face tot ce este 
mai înalt şi măreț, decît prin putere. Fii sănătos“. 

În anul 335, după ce elevul său regal a dobîndit tronul şi a por- 
nit apoi marea sa aventură asiatică, Aristotel revine la Atena şi înte- 
mciază în apropierea oraşului, într-o dumbravă consacrată lui Apollo 
Lykeios, o şcoală filosofică, ce se va numi, după numele locului, 

Lykeion (lat. Liceum, liceu). Întrucît uneori filosoful îşi expunea lecţi- 
ile plimbîndu-se împreună cu discipolii pe aleile din Lykeion, şcoala 
a mai fost numită şi peripatetică (de la mepirareu, a se plimba). Aici 
a întreprins Aristotel amplele sale cercetări ştiinţifice şi filosofice şi a 
elaborat marile opere care i-au adus nemurirea. După moartea lui 
Alexandru cel Mare în 323, începe la Atena prigoana împotriva celor 
suspectaţi de simpatii macedonene. Aristotel însuşi este ameninţat 
cu un proces de impietate, mijlocul obişnuit prin care atenienii se 
răfuiau cu filosofii indezirabili. Ca să-i împiedice, cum spune el, pe 
atenieni de a săvîrşi o a doua crimă împotriva filosofiei, prima fiind, 
desigur, condamnarea lui Socrate, în 322 Stagiritul părăseşte Atena şi 
se stabileşte la Chalcis, în Eubeea, unde moare în acelaşi an. 

Opera lui Aristotel, impresionantă deopotrivă prin amploare şi 
profunzime, îmbrăţişează aproape toate preocupările intelectuale ale 
timpului. Stagiritul este un spirit enciclopedic, interesat de tot ceea 
ce se putea cunoaşte în vremea lui. Lucrările sale sînt de obicei rîn- 
duite în două mari grupuri. In primul grup intră lucrările destinate 
marelui public şi numite de aceca scrieri exoterice, iar în cel de-al 
doilea, lucrările destinate discipolilor lui Aristotel, numite în con- 
secinţă scrieri acroamatice. Scrierile exoterice au fost elaborate în cea 
mai mare parte, se pare, în tinereţe şi nu pretindeau o iniţiere spe- 
cială în filosofie. Cele mai multe dintre ele erau dialoguri, scrise în 
manieră şi în spirit platonician încă în perioada şederii la Academic. 
Unele amintesc chiar prin titlu dialogurile lui Platon: Sofistul, 
Menexen, Bancherul. Altele sînt platoniciene prin conţinut: Despre 
retorică (Gryllos), Eudem sau Despre suflet. Altele sînt exortaţii, 
îndemnuri la o viaţă filosofică: Protrepticul. Altele, în sfîrşit, tratau 
teme morale şi literare curente: Despre justiţie, Despre poeţi, Despre 
sănătate, Despre educaţie, Despre plăcere ş.a. Lucrările de acest fel, 
foarte preţuite în antichitate pentru valoarea lor filosofică şi literară, 
s-au pierdut aproape în întregime, cu excepţia unor fragmente rela- 
tiv reduse, care au ajuns pînă la noi. Multe ne sînt cunoscute numai 
după titlu. 

Moştenirea care ne-a rămas de la Aristotel prezintă această ca- 
racteristică paradoxală : lucrările scrise de Aristotel în vederea pu- 
blicării şi publicate de el însuşi nu au ajuns pînă la noi. S-au păstrat 
în schimb lucrări care nu erau destinate publicării, ci învăţămîntului 
oral din Liceu. Ele sînt numite acroamatice (de la ġ âxpoaoic, acţi- 
unea de a asculta, TÒ &xpóaua, ceea ce se ascultă cu plăcere), fiind- 
că erau destinate ascultării, iar nu lecturii. Lucrările acroamatice se 
adresau discipolilor Stagiritului, familiarizați deja cu problemele 
filosofice şi care frecventau Liceul. Acestea sînt, de fapt, lucrările 

sînt, de fapt, lucrările ştiinţifice ale lui Aristotel, scrise într-un lim- 
baj sobru, lipsit de ornamente de prisos, cu grijă numai pentru pre- 
cizia termenilor şi stringenţa argumentării. Anumite părţi ale lor 
par să fi fost elaborate încă în perioada de la Assos, altele sînt 
însemnări, adesea eliptice, pentru lecţiile predate în Liceu, iar 
altele, în sfîrşit, au coerenţa lăuntrică şi gradul de elaborare proprii 
redactării definitive. Dintre cele aproape două sute de lucrări de 
acest fel, ne-au parvenit în formă cvasicompletă numai patruzeci şi 
şapte. Ele alcătuiesc actualul nostru Corpus aristotelicum. Cele mai 
importante dintre acestea, clasificate în patru grupuri, sînt urmă- 
toarele : 

a) Lucrări de logică: Categorii, care are ca obiect noţiunile cele 
mai generale, pe care Aristotel le numeşte pentru prima dată astfel; 
Despre interpretare, lucrare ce expune teoria judecății, Anuliticele 
prime, consacrată teoriei generale a silogismului; Analiticele secunde, 
unde este expusă teoria demonstraţiei sau a silogismului demonstra- 
tiv, care are premise necesare şi a cărui concluzie este de asemenea 
necesară; Topica, al cărei obiect este raţionamentul probabil, cu 
premise ce nu au caracter necesar (7670, locuri comune) şi cu o 
concluzie lipsită şi ca de necesitate, probabilă numai; Respingerile 
sofistice, care analizează raţionamentele greşite, paralogisme şi 
sofisme. Aceste lucrări au fost cuprinse mai tîrziu, în epoca bizantină, 
sub numele de Organon, titlu care, deşi nu-i aparţine lui Aristotel, 
exprimă în mod exact concepţia sa asupra logicii : logica, al cărei cre- 
ator este, nu e o ştiinţă alături de celelalte, ci instrumentul 
(=organon) cunoaşterii în toate ştiinţele. 

b) Lucrări de filosofie teoretică: Metafizica, opera capitală a 
Stagiritului, numită astfel de urmaşi, care în ediţiile lor au aşezat-o 
după cărţile de fizică (ueră Ta pvorxâ). Aristotel însuşi a numit-o 
Despre filosofia primă (mepr TI mpuTnc piovopi ac). Lucrarea nu 
arc un caracter unitar, ci este o colecţie formată din paisprezece cărţi, 
de întindere şi complexitate diferite, redactate în perioade diferite şi 
desemnate de obicei prin cifre romane sau prin litere ale alfabetului 
grecesc. Corpul propriu-zis al lucrării e format din cărţile | (A, Alpha 
mare), III (B, Beta), IV (T, Gamma), VI (E, Epsilon), VII (Z, Zeta), 
VIII (H, Eta) şi IX (©, Theta); cartea a Il-a (a, Alpha mic) este evi- 
dent apocrifă, iar celelalte cărţi, în afara celor menţionate, reiau, 
rezumă sau dezvoltă idei tratate mai înainte. După aprecierea lui 
Jonathan Barnes, unul dintre cei mai buni cunoscători de astăzi ai lui 
Aristotel, „nucleul Metafizicii“ îl constituie cărţile VII (Zeta), VIII 
(Eta) şi IX (Theta), care expun teoria substanţei: natura acesteia, 
relaţiile ei cu materia şi forma, potenţa şi actul, cu schimbarea şi 

gencrarea!. Alte lucrări importante din această categorie : Fizica, for- 
mată din opt cărţi, care expun concepţia filosofului despre natură şi 
mişcare ; Despre suflet, alcătuită din trei cărţi, înfăţişează psihologia şi 
gnoseologia aristotelică. Această din urmă lucrare era încă socotită 
de Hegel „opera cea mai desăvîrşită, ba chiar unica operă prezenrînd 
interes speculativ, asupra acestui obiect“, scopul filosofici sale a spir- 
itului fiind acela „de a reintroduce conceptul în cunoaşterea spiritu- 
lui şi prin urmare, totodată, de a redescoperi sensul acestor cărţi aris- 
totelice“?. 

c) Din masivul grup al lucrărilor de ştiinţele naturii menţionăm : 
Istoria animalelor, Despre originea animalelor, Despre părţile animalelor, 
Despre generare şi corupere, Despre cer, Meteorii, Mecanica etc. 

d) Lucrări de ştiinţe ale omului: Politica, Constituţia atenienilor, 
Etica nicomahică (numită aşa după numele lui Nicomah, fiul lui 
Aristotel, căruia lucrarea i-a fost dedicată, sau, după alte opinii, care 
ar fi fost primul ei editor), Etica eudemică (Eudem este unul dintre 
discipolii filosofului), Marea morală, Retorica, Poetica’. 


2.3.2. Metafizica 

Gîndirea filosofică extrem de complexă a lui Aristotel se carac- 
terizează înainte de toate prin orientarea hotărîtă către concret, către 
experienţă. Stagiritul manifestă o marcată predilecție pentru cer- 
cetarea fenomenelor naturii, se interesează pasionat de aspectele cele 
mai umile ale vieţii. Se poate spune, fără nici o exagerare, că nimic 
din ceca ce aparţine vieții nu-i este indiferent. Nu întîmplător el este 
unul dintre cei mai de seamă biologi ai antichităţii. „Alături de cele 
ale lui Pitagora şi Hipocrate, numele lui (al lui Aristotel, n. ns.) poate 
figura ca simbol al uneia dintre cele trei mari creaţii ale ştiinţei elene : 
matematica întemeiată pe demonstraţie, medicina şi biologia“? 
Orientarea către biologic, care trebuie pusă, probabil, în legătură cu 
ascendenţa sa asclepiadică, este esenţială pentru înţelegerea con- 
cepţiei filosofice a lui Aristotel. Dacă Platon manifestă un interes 


| Jonathan Barnes (ed.), The Cambridge Companion to Arisioile, Cambridge University 
Press, 1995, p.67. 

1 G. W. E Hegel, Filosofia spiritului, Editura Academiei, 1966, p.8. 

Ediţia standard a corpus-ului aristotelic este : Aristotelis Opera, editată de Academia de 
Ştiinţe din Berlin, 5 vol., 1831-1870; vol. 1 şi 2 conţin ansamblul corpus-ului aristotelic 
şi sunt editate de Immanuel Bekker; vol. 3 conţine traduceri latine ale acestor lucrări, 
vol. 4 conţine fragmente din comentatori; iar vol. 5 conţine fragmentele lui Aristotel 
(editate de Valentin Rose) precum şi Index Avistotelicus stabilit de Hermann Bonitz. 
Ediţia standard a fost reeditată la Berlin, 1961-1962. 

+ R. Taron (ed.), Istoria generală a ştiinţei, vol. I, Editura Ştiinţitică, Bucureşti, 1970, p.275. 

determinant pentru imperiul pur inteligibil al entităţilor matematice, 
făcînd din ele prototipul Ideilor, Aristotel se interesează neobosit de 
lumea vieţii, unde „formele“ nu există fără o anumită „materie“, pe 
care o organizează şi o modelează din lăuntru. 

Nimeni nu a exprimat, poate, mai bine deosebirea radicală din- 
tre Aristotel şi Platon decît marele pictor renascentist Rafael Sanzio, 
care, în cunoscuta sa frescă de la Vatican, „Şcoala din Atena“, îi 
înfăţişează în centrul compoziţiei pe cei doi gînditori în atitudinile 
caracteristice şi definitorii pentru filosofia lor : Platon, bătrîn cu chip 
leonardesc, ţinînd în mîna stîngă un exemplar din dialogul său 
Timaios, înalţă braţul drept şi cu degetul întins indică cerul, sugerînd 
primordialitatea Ideilor ; Aristotel, tînăr, în stînga cu un exemplar din 
Etica sa, întinde braţul drept în faţă, arătînd cu mîna larg deschisă 
către pămînt şi afirmînd astfel valoarea datului pozitiv. Întreaga ati- 
tudine a lui Aristotel exprimă încrederea şi siguranţa de sine, în timp 
ce chipul tulburat al lui Platon ne lasă parcă să întrevedem o dramă 
nerezolvată. Cu acea intuiţie care e proprie geniului, Rafacl mai 
exprimă aici două atitudini tipice ale spiritului uman în faţa lumii, 
Aristotel întruchipînd-o pe aceea care constă în conceperea concre- 
tului, a datului empiric ca realitate fundamentală. Vom vedea însă că 
raportul lui Aristotel cu Platon este mult mai complex decît acela de 
simplă opoziţie. 

a) Locul filosofiei prime în clasificarea aristotelică a 
ştiinţelor şi obiectul ei. Este necesar să reamintim mai întîi că ter- 
menul de metafizică nu-i aparţine lui Aristotel însuşi. El a fost intro- 
dus de Andronicos din Rhodos, primul editor al corpusului aristote- 
lic, în a doua jumătate a sec. 1 î.Chr., pentru a desemna cele pai- 
sprezece cărţi care urmează, în ediţia sa, după cărţile de fizică. Meta 
(ueră-) cu acuzativul înseamnă în greacă după: meta ta physika 
(eră TO pvoLxd) semnifică deci după fizică, mai explicit cărţile 
aşezate după cele de fizică. Andronicos a fost nevoit să apeleze la 
această denumire nouă pentru că şcolile postaristotelice împărțeau 
filosofia în logică, fizică şi etică şi nu cunoşteau nici o disciplină în care 
ar fi putut să se încadreze problematica acestor cărţi ale lui Aristotel. 
Termenul care ne interesează a avut, aşadar, la origine o simplă va- 
loare clasificatorie. Ulterior însă el a ajuns să desemneze conţinutul 
sau tipul problematicii tratate în aceste cărţi şi astfel a devenit 
numele unei părţi esenţiale a filosofiei, uneori chiar al filosofiei în 
ansamblu. 

Aristotel însuşi a desemnat această disciplină prin mai multe 
expresii, dintre care vom reţine prote philosophia (npu piiovopia), 
adică filosofia primă, filosofia prin excelenţă sau ceea ce este în 

primul rînd filosofie, acordîndu-i rangul cel mai înalt în sistemul 
ştiinţelor. Într-adevăr, după părerea sa, există trei tipuri de ştiinţe: 
ştiinţele teoretice, care au ca scop cunoaşterea dezinteresată a ade- 
vărului, contemplaţia pură a lucrurilor (theoria — Yeopia), fără nici 
un considerent utilitar ; ştiinţele practice, care studiază comportamen- 
tul uman, acţiunea (praxis — mpáéćıç) individuală sau colectivă a 
oamenilor ; şi ştiinţele poetice sau creatoare, care studiază producerea, 
făurirea (poiesis — moinoG) unei opere exterioare producătorului ei. 
Ştiinţele practice — etica, economia şi politica — sînt, după con- 
cepţia lui Aristotel, superioare ştiinţelor poetice — poetica, retorica 
şi dialectica — , iar ştiinţele teoretice sînt superioare celor practice. 
În grupul ştiinţelor teoretice, Aristotel aşază filosofia primă, fizica şi 
matematica. Cum vedem, filosofia primă se află în poziţia cea mai 
înaltă în această clasificare, ea este ştiinţa supremă. „Toate celelalte 
ştiinţe, scrie Aristotel (Metaf., I(A), 2), sînt mai necesare decît aceasta, 
însă nici una nu îi e superioară“. 

Ce este filosofia primă ? Este de remarcat, mai întîi, că Aristotel 
nu propune de la început o definiţie stipulativă sau prescriptivă a 
filosofiei prime, pe care să o argumenteze sau să o ilustreze ulterior, 
sau din care să tragă anumite concluzii. El nu procedează dogmatic, ci 
euristic: Aristotel caută definiţia acestei ştiinţe supreme şi numeşte 
filosofia primă „ştiinţa pe care o căutăm“(7rv Emonuilnv 
(rrobuev, Metaf., I(A), 982 a 4). De aici şi oscilaţiile sale în deter- 
minarea naturii ştiinţei supreme. După o observaţie a lui Heidegger!, 
se poate constata o „curioasă dedublare“ în felul în care Stagiritul 
determină esenţa filosofiei prime. Filosofia primă este înţeleasă cînd 
ca o cunoaştere a „existentului ca existent“, cînd ca o cunoaştere a 
existentului suprem, care este divinitatea (O Qe6q). Aşadar, ea este 
înţeleasă cînd ca ontologie, cînd ca teologie. Deşi nu sînt fără legătură 
între ele, aceste două moduri de a înţelege filosofia primă nu sînt 
nicidecum identice. Căci una este să cercetezi existentul ca existent, 
adică existentul în fiinţa lui, şi alta este să cercetezi un anumit exis- 
tent, existentul suprem, adică divinitatea. Înțelegerea cea mai gene- 
rală a filosofiei prime este, desigur, aceea de ontologie. Este semni- 
ficativ faptul că, în evoluţia ulterioară a metafizicii, la Baumgarten, în 
sec. XVIII, de pildă, ontologia este numită metaphysica generalis, în 
timp ce teologia (este vorba de teologia naturală, nu de cea revelată) 
alcătuieşte, împreună cu cosmologia şi psihologia, metaphysica spe- 
cialis. 


! Martin Heidegger, Kant und das Problem der Metaphysik, 3. Aufl., Vittorio Klostermann, 
Frankfurt am Main, 1965, p. 17. 

Înţeleasă ca ontologie, filosofia primă este cunoaşterea „exis- 
tentului ca existent“ (tò Bv i] ov). Noi am întîlnit acest termen 
esenţial, 70 Öv, ştim de unde provine şi care este sensul său princi- 
pal. El înscamnă „ceea ce este“, „ceea ce există“, de unde traducerea 
lui curentă prin fiinţă. Putem accepta această traducere cu condiţia 
să ţinem seama de faptul că fiinţa în discuţie este întotdeauna fiinţa 
unui anumit existent, iar nu fiinţa ca atare, fiinţa pură, fiinţa 
deosebită de existent. La Aristotel nu operează „diferenţa ontolo- 
pică“ heideggeriană, adică deosebirea dintre fiinţă şi existent. Dacă 
respectăm aceste precauţii, putem spune că filosofia primă este 
ştiinţa fiinţei ca fiinţă, adică ştiinţa despre ceea ce au comun toate 
modurile de a fi, toţi existenţii, din punctul de vedere al fiinţării lor. 
Ea nu se interesează particularităţile diferitelor moduri de a fi, aseme- 
nea celorlalte ştiinţe, ci de fiinţa acestora, adică de universalul exis- 
tent în ele. 

Pentru Aristotel, a şti înseamnă a cunoaşte cauzele. Filosofia 
primă ca ştiinţă a fiinţei ca fiinţă trebuie să descopere primele prin- 
cipii şi cauze, adică acele principii supreme prin care se explică tot 
ceea ce este. 

b) Aristotel şi platonismul. Critica teoriei Ideilor. 
Propunîndu-şi să descopere principiile fiinţei, Aristotel este pe deplin 
conştient că studiază o problemă de care s-au ocupat gînditorii încă 
de la începuturile filosofiei. De aceea cl consideră necesară exami- 
narea părerilor filosofilor anteriori asupra principiilor fiinţei. Trebuie 
ascultate toate părerile asupra subiectului cercetat, trebuie puse faţă 
în faţă opiniile contrare, trebuie studiate dificultăţile, căci numai ast- 
fel se poate ajunge la adevăr. Amplele incursiuni în gîndirea ante- 
rioară, pe care le întîlnim frecvent în operele Stagiritului, nu sînt deci 
întîmplătoare. Ele sînt determinate nu de o simplă curiozitate erudită 
pentru trecut, de un interes exclusiv istoric, ci de o necesitate 
internă, de o metodă a cercetării filosofice, cu indiscutabile valenţe 
actuale, numită aporetică sau diaporematică. În acest cadru poate fi 
înţeles mai exact sensul preocupărilor de istoria filosofiei ale lui 
Aristotel. Stagiritul este îndeobşte socotit drept părintele istoriei 
filosofiei. El este cel dintîi gînditor în opera căruia studiul gîndirii 
anterioare dobîndeşte un caracter programatic. Aristotel şi urmaşul 
său Teofrast socotesc cercetarea gîndirii anterioare ca o componentă 
indispensabilă a muncii teoretice în domeniul filosofiei şi pun astfel 
bazele istoriei filosofiei ca disciplină filosofică. Informaţiile pe care ni 
le oferă Stagiritul asupra unor gînditori dinaintea sa au o valoare 
inestimabilă. Nu este mai puţin adevărat însă că el priveşte adesea 
concepţiile anterioare ca ducînd toate, cu meritele şi limitele lor, spre 

propriul său sistem de gîndire. Aristotel are, într-un anumit sens, 
dreptate. Dar o astfel de concepţie presupune o anumită tratare „în 
folosul său“ (A. Frenkian) a gînditorilor precedenţi, ceea ce nu poate 
să nu creeze uneori îndoieli asupra obiectivităţii depline a expunerii 
teoriilor acestora. În orice caz, Aristotel rămîne cea mai importantă 
sursă de informaţii pentru o seamă de gînditori vechi. 

Aşa cum era de aşteptat, locul central în cadrul cercetării 
părerilor filosofilor anteriori asupra fiinţei îl ocupă platonismul. 
Examinarea ontologiei platoniciene, începută în prima carte a 
Metafizicii, este reluată mereu de-a lungul lucrării, iar ultimele două 
cărţi ale acesteia îi sînt din nou consacrate. Incepută, probabil, încă 
în anii petrecuţi la Academie, critica teoriei Ideilor este reluată în 
perioada de la Assos în dialogul Despre filosofie şi în lucrarea Despre 
Idei, pentru a fi apoi amplu elaborată în Metafizica. În general 
vorbind, filosofia aristotelică s-a constituit şi s-a dezvoltat printr-o 
permanentă confruntare cu platonismul. Exegeza mai veche, 
reprezentată în mod strălucit de Werner Jaeger!, considera că sc 
poate vorbi de o evoluţie a gîndirii lui Aristotel, în cursul căreia 
Stagiritul s-ar fi îndepărtat progresiv de Platon, ale cărui vederi le-ar 
fi împărtăşit la început. Deşi nu este lipsită de o anumită întemeiere 
şi, mai ales, de credibilitate psihologică, această concepţie nu mai 
este acceptată astăzi. Exegeza actuală, cum a arătat Hellmut Flashar?, 
este înclinată să înlocuiască teoria evoluţiei cu aceea a permanenţei 
confruntării. După cîte putem judeca pe baza textelor disponibile, 
Aristotel se raportează critic la Platon încă de la început, iar ati- 
tudinea critică se menţine de-a lungul întregii sale activităţi. 

Trebuic să menţionăm că această atitudine critică faţă de pro- 
pria-i filosofie a fost acceptată, dacă nu de-a dreptul încurajată, de 
Platon însuşi. Aşa cum putem deduce din dialogurile tîrzii, mai ales 
din Parmenide, dar cum ştim şi din alte surse, teoria Ideilor devenise 
obiect de dezbatere curentă în cadrul Academiei, iar Platon nu se 
opunea, ci, dimpotrivă, stimula controversele în jurul ei şi participa el 
însuşi la ele. Nu vom sublinia niciodată îndeajuns că critica făcută de 
Aristotel teoriei Ideilor se situează în prelungirea atitudinii autocri- 
tice a lui Platon însuşi şi că, din acest punct de vedere, Aristotel nu 
este nicidecum un apostat sau un discipol rebel; dimpotrivă, el con- 


' Lucrarea lui principală este: Aristoteles. Grundlegung einer Geschichte seiner Entwicklung, 
Weidemannsche Buchhandlung, Berlin, 1923. Există o traducere engleză, corectată şi 
completată de autor: Aristorle. Fundamentals of the History af his Development (1934), 
2" edition, Oxford, At the Clarendon Press, 1948. 

? H. Flashar, „Aristoteles — sein Bild in Forschung und Deutung der Gegenwart“, în Studii 
clasice, XX, 1981, pp. 55-67 

tinuă şi duce mai departe spiritul autentic al filosofiei tîrzii a lui 
Platon. 

Oricît de importantă ar fi, pentru înţelegerea gîndirii lui 
Aristotel, controversa permanentă cu Platon, ea nu epuizează, totuşi, 
complexitatea relaţiilor dintre cei doi gînditori. Controversa are loc 
pe fondul unei anumite continuităţi între Aristotel şi Platon. 
Continuitatea este determinată de cel puţin două presupoziţii funda- 
mentale comune: mai întîi aceea că esenţa, universalul (Ideea la 
Platon, forma la Aristotel) sînt reale, iar apoi aceea că ele constituie 
obiectul cunoaşterii autentice. Aşa încît şi de data aceasta disconti- 
nuitatea trebuie gîndită împreună cu continuitatea, ca aspecte com- 
plementare ale raportului complex dintre cei doi gînditori. 

Să cercetăm acum critica aristotelică a teoriei platoniciene a 
Ideilor. Aristotel porneşte de la anumite obiecţii existente chiar în 
dialogurile târzii ale lui Platon, mai cu seamă în Pannenide, dezvoltîn- 
du-le într-un sistem argumentativ menit să dezvăluie inconsistenţa 
teoretică şi sterilitatea explicativă a teoriei Ideilor. Cele mai impor- 
tante dintre aceste argumente sînt următoarele! : 

1) Ideea platoniciană este transcendentă lucrurilor, separată de 
ele. Ea este însă socotită de Platon ca esenţă a lucrurilor. Or, este 
imposibil ca esenţa unui lucru să se afle în altă parte decît în lucrul 
însuşi, căci tocmai ea îl face să fie ceea ce este. Prin urmare, ori 
acceptăm că Ideea este esenţă, în care caz renunţăm la teza tran- 
scendenţei, ori susţinem transcendenţa, dar atunci sîntem obligaţi să 
renunţăm la teza că Ideea este esenţă. Cele două teze sînt incompa- 
tibile. Susţinîndu-le pe amîndouă, teoria Ideilor este inconsistentă. 

2) Ideea este comună unui şir de obiecte individuale. Dar 
atunci : ori ea există în fiecare lucru, ceea ce nu este posibil, deoarece 
Ideea este unică şi indivizibilă; ori toate lucrurile care participă la o 
Idee nu sînt decît unul şi acelaşi lucru, ceea ce iarăşi nu este posibil, 
căci atunci s-ar anula multiplicitatea lucrurilor, admisă de Platon 
însuşi. În oricare dintre cele două interpretări, teoria Ideilor conduce 
la o imposibilitate. 

3) Argumentul cel mai cunoscut este acela numit tritos anthro- 
pos (tpítoç &w5piuroc), homo tertius, adică argumentul „celui de-al 
treilea om“. El se bazează pe teza platoniciană potrivit căreia comu- 
nitatea de esenţă dintre lucrurile de acelaşi gen presupune partici- 


1 Ummăm, în general, sistematizarea propusă de Dan Bădărău în studiul introductiv la 
Metafizica, trad. de Şt. Bezdechi, Editura Academiei, 1965, p. 21 şi urm. Vezi şi Dan 
Bădărău, Din istoria filosofiei universale, Editura Ştiinţifică şi Enciclopedică, Bucureşti, 
1983, p. 29 şi urm. 


162 


parea lor la o Idee comună. Dar pentru ca participarea să fie posibilă, 
obiectele participante, pe de o parte, şi Ideea la care ele participă, pe 
de altă parte, trebuie să aibă ele însele ceva comun. Ceea ce ar pre- 
supune participarea lor la o nouă Idee. Oamenii individuali, pe de o 
parte, şi Ideea de om, pe de altă parte, ar trebui să participe la o a 
doua Idee de om. Ar trebui să admitem, deci, existenţa unei noi Idei 
de om, a unui „al treilea om“, şi aşa mai departe, la infinit. Pentru un 
singur gen de obiecte individuale, ar trebui să presupunem o infini- 
tate de Idei. Dacă platonismul pretindea că reduce multiplicitatea 
obiectelor sensibile la unitatea Ideilor, acest argument dovedeşte că, 
dacă rămînem consecvenţi premiselor platoniciene, sîntem obligaţi 
să acceptăm o infinitate de Idei pentru un singur gen de obiecte indi- 
viduale. Procedeul platonicienilor, notează ironic Aristotel, 
„seamănă cu al acelora care, încredinţaţi că nu pot număra nişte 
obiecte, pentru că ar fi prea puţine, le-ar spori numărul, convinşi că 
astfel le pot număra mai uşor“ (Metaf., I (A), 9, 990b). 

4) Obiecţia de fond a lui Aristotel împotriva platonismului este 
aceea că teoria Ideilor nu satisface exigenţa constitutivă a filosofici 
prime, descoperirea principiilor şi cauzelor a tot ceea ce este. Căci 
Ideile, transcendente lucrurilor şi avînd altă natură decît ele, nu pot 
fi cauzele acestora. Imobile şi imuabile, Ideile nu pot explica mişcarea 
şi schimbarea lucrurilor. Principiile explicative ale lucrurilor trebuie 
căutate în lucrurile însele, iar nu în afara lor. 

Uhniversalul, esenţa, principiile sînt imanente lumii lucrurilor, 
iar nu transcendente acesteia. — Deşi este indisolubil legată de pro- 
pria sa interpretare a teoriei Ideilor, care, după cum ştim, nu este sin- 
gura posibilă, critica făcută de Aristotel acestei teorii este importan- 
tă, pentru că ne sugerează direcţia în care se va orienta cercetarea sa 
asupra principiilor fiinţei. 

c) Principiile fiinţei. In concepţia lui Aristotel, principiile 
explicative ale întregii existenţe, principiile supreme sau primele 
principii sînt în număr de trei: materia, forma şi privaţiunea de formă. 
Materia este substratul tuturor lucrurilor. Fiecare lucru e făcut 
dintr-o anumită materie : statuia, din bronz sau din marmură, cupa, 
din argint, masa, din lemn. ş.a.m.d. Atunci cînd gîndim în general 
acest substrat al lucrurilor, obţinem noţiunea filosofică de materie, 
materia ca principiu. Conceperea principiului material în generali- 
tatea lui, depăşirea identificării sale cu una sau alta dintre modal- 
ităţile concret senzoriale de existenţă (apă, aer, foc, pămînt) 
marchează un progres important pe calea înţelegerii abstracte a prin- 
cipiului. Asupra acestui caracter de generalitate nedeterminată pune 
Aristotel accentul în definirea materiei: „Numesc materie, scrie el, 

ceea ce prin sine însuşi nu e nici ceva determinat, nici o cantitate 
oarecare, nici nu are vreunul din predicatele prin care e determinată 
fiinţa. Ea e ceva despre care se afirmă toate aceste predicate, dar care 
e dincolo de ele toate. Celelalte categorii... formează predicate ale 
substanţei, iar substanţa ea însăşi e un predicat al materiei“ (Metaf., 
VII(Z), 3, 1029a). Materia este acel „prim subiect“ în care se naşte 
orice lucru. Ea este, în peneralitatea sa, necreată şi indestructibilă, 
eternă şi independentă de mintea umană. 

Forma exprimă esenţa obiectelor, ansamblul acelor însuşiri fără 
de care ele încetează de a mai fi ceea ce sînt şi care le deosebesc toto- 
dată de obiectele de alt gen. Forma nu se reduce deci la configuraţia 
exterioară a lucrurilor, la figura lor, ci exprimă natura lăuntrică, 
esenţială, principiul lor intern de organizare. Dacă materia este sub- 
stratul, forma este determinaţia. Lemnul, piatra, cărămizile alcătuiesc 
materia casei ; dispunerea lor în aşa fel încît să formeze un adăpost 
pentru om este forma acesteia. — Privaţiunca de formă (nonforma) 
este introdusă de Aristotel pentru a explica schimbarea lucrurilor din 
natură. Ea nu înseamnă absenţă a formei în general, ci absenţa unci 
ANNT CSE, naue de a al însusi, lucrul considerat nu avea 

forma ce-i este caracteristică, ceca ce nu înseamnă, desigur, că nu 
avea nici o formă. Dar în raport cu forma care-i este proprie, starea 
sa anterioară se caracteriza prin absenţa acesteia, prin privaţiunea ei. 
Privaţiunea se aseamănă cu negația, în măsura în care ambele 
exprimă o opoziţie. Dar privaţiunea are un sens ontologic: orbirea, 
de pildă, nu este simpla negaţie a vederii, nonvedere, ci absenţa unei 
proprietăţi pe care fiinţa umană considerată o are în mud natural. Ca 
privaţiune a vederii, orbirea este deci absenţa unei însuşiri pe care 
omul o are prin natura sa, iar nu simpla negaţie logică a vederii. În 
orice caz, schimbarea neîncetată a lucrurilor poate fi descrisă ca o 
mişcare de la privaţiunea de formă la formă, mişcare ce se petrece pe 
un substrat, pe un suport permanent, care este materia. 

Între cele trei principii menţionate locul cel mai important 
revine, desipur, materiei şi formei. Să analizăm acum concepţia aris- 
totelică asupra raportului dintre ele. Mai întîi trebuie relevată unitatea 
dintre materie şi formă în lucrurile individuale. In natură, în lumea 
sublunată în care trăim noi înşine, nu există materie fără formă, după 
cum nu există nici formă fără materie. După celebrul exemplu al lui 
Aristotel, cîrnia există numai ca proprietate a nasului cîrn, iar nu 
independent de acesta. Fiecare existent individual este unitatea 
determinată a materiei şi formei, reunirea indisolubilă a unei anumite 
materii şi a unei anumite forme. Deosebirea de platonism care, cel 
puţin aşa cum îl interpretează Aristotel, separa formele (Ideile) de 

obiectele materiale individuale, este, sub acest raport, evidentă. 
Totuşi, la Aristotel, forma are prioritate asupra materiei. Ca simplu 
substrat, materia nu-şi poate da ea însăşi determinare şi, prin urmare, 
nu poate deveni realitate efectivă. Considerată în sine, ca este pură 
potenţă (SúÚvaıç), capacitate sau posibilitate a anumitor deter- 
minări. Trecerea de la potenţă la act, la existenţa actuală, efectivă 
(Evepye.a) este opera formei. Ea e cea care conferă realitate deter- 
minărilor virtuale ale materiei. Blocul de marmură, de pildă, conţine 
în sine, în stare virtuală, viitoarea statuie. Statuia virtuală devine însă 
statuie reală numai prin activitatea sculptorului, care constă în a 
conferi formă materiei, blocului de marmură. Raportul dintre potenţă 
şi act exprimă concepţia aristotelică despre prioritatea formei faţă de 
materie. In teza priorităţi formei unii cercetători ai filosofiei aris- 
totelice văd o reminiscență platoniciană. „In Forma aristotelică 
recunoaştem oarecum Ideea platonică, cu deosebirea că Ideea este 
separată de lucrurile în care se realizează prin procesul participării, în 
vreme ce formele sînt imanente lucrurilor aparţinînd lumii sensi- 
bile“(Dan Bădărău). 

d) Categoriile. Ca ştiinţă a fiinţei ca ființă, filosofia primă tre- 
tuie să determine sensurile conceptului ei fundamental şi să 
zăspundă la întrebarea : ce este fiinţa ? In filosofia aristotelică, spre 
Jeosebire de cea platoniciană, fiinţa nu este un universal generic, 
acă un gen suprem, supraorăonat ierarhic celorlalte genuri. Dar nu 

este nici un simplu omonim, adică un cuvînt care ar avea de fiecare 
dată un alt înţeles, fără ca între înțelesurile lui să existe vreo legătură. 
Există, neîndoielnic, o polisemie a fiinţei: TO Öv AEyerau moaxuç, 
fiinţa se spune în mai multe feluri, afirmă în mai multe rînduri 
Aristotel. Dar polisemia fiinţei nu este arbitrară sau accidentală. 
„Despre fiinţă se vorbeşte în mai multe sensuri, dar în raport cu un 
anume punct de vedere şi cu privire la o anume natură“ (Metaf., 
IV(F), 2, 1003a), în acelaşi fel în care este folosit cuvîntul „medical“ 
pentru a desemna pe cel care posedă arta medicinei, apoi pe acela 
care are aptitudine pentru ea, sau pentru a desemna tot ceea ce ţine 
de exercitarea acestei arte. Evident, medicul, lanţeta, bolnavul, 
medicamentul etc. „nu alcătuiesc un gen, dar formează un fond ana- 
logic unitar, pe care se va clădi ştiinţa particulară denumită medi- 
cină“ (Dan Bădărău). Tot astfel este folosit şi termenul de „fiinţă“, nu 
ca un universal generic, ci ca un universal analogic. Sensurile sale, 
deşi diferite, vor prezenta deci o unitate internă, fără ca ele să se 
topească în această unitate ca într-un gen comun. Unitatea internă 
a sensurilor „fiinţei“ este dată de referinţa permanentă a acestui ter- 
men la ceva existent, indiferent de caracterul sau modalitatea acestei 

existenţe. O cantate oarecare fiinţează, este fiinţă, în sensul că 
aparţine unui anuit lucru. O calitate, o culoare, să spunem, este şi 
ea fiinţă din acelaşi motiv, deşi ea există altfel decît cantitatea 
ş.a.m.d. 

Determinarea sensurilor „fiinţei“ este dată în teoria aristotelică 
a categoriilor. „Fiinţa în sine se ia în atîtea accepţii cîte feluri de ca- 
tegorii sînt, căci sensurile Fiinţei sînt tot atît de numeroase ca aceste 
categorii“ (ibid., V(A), 7, 1017a). Plecînd de la o observaţie a lui 
Mircea Florian!, putem spune că la Aristotel categoriile au două 
aspecte, strîns îmbinate între ele şi pe care, de fapt, filosoful nu le dis- 
tinge niciodată în chip riguros: aspectul logico-gramatical şi cel 
ontologic. Sub primul aspect, categoriile desemnează tipurile de 
predicate care pot fi enunțate despre un anumit subiect. De aceea, 
scolasticii le vor numi predicamente. Ele lămuresc sensurile copulei 
„este“ în judecăţile de predicaţie şi previn astfel paralogismele şi sofis- 
mele care se pot naşte din confundarea lor. Sub al doilea aspect, ca- 
tegoriile desemnează genurile cele mai înalte ale fiinţei, adică 
genurile cele mai generale sub care cad toate cele ce sînt. 

Aristotel a elaborat în lucrările sale liste diferite ale categoriilor. 
Cea mai completă dintre ele cuprinde zece categorii : substanţa, can- 
titatea, calitatea, relaţia, locul, timpul, poziţia, posesia, acţiunea şi 
pasiunea (Categorii, 4, lb). Alteori însă el le reduce la opt (climinînd 
poziţia şi posesia), la şapte (eliminînd timpul, poziţia şi posesia), la 
patru (substanţa, calitatea, cantitatea, locul) sau chiar la trei (sub- 
stanţa, cantitatea, calitatea). Există oare vreun criteriu, potrivit 
căruia este alcătuită lista aristotelică a categoriilor, vreun principiu 
care-i stă la bază? Unii cercetători moderni au răspuns afirmativ la 
aceste întrebări, dar întemeierea răspunsului lor este diferită, în con- 
formitate cu interpretările diferite pe care le dau categoriilor lui 
Aristotel. Menţionăm în continuare cîteva dintre aceste interpretări. 

1) Interpretarea lingvistică, propusă încă în 1846 de logicianul şi 
filosoful german Trendelenburg şi reluată de cunoscutul lingvist 
francez E. Benvenistc?, stabileşte o strînsă legătură între categoriile 
aristotelice şi principalele categorii gramaticale ale limbii greceşti: 
substanţa corespunde substantivului, calitatea şi cantitatea — adjec- 
tivului, locul şi timpul — adverbului etc. Această interpretare are 
avantajul de a face să se vadă mai bine logica internă, „principiul“ lis- 


' Innoducere la Aristotel, Categorii, în Organon, vol. |, Editura Şriinţitică, Bucureşti, 1957, 
p. 101 şi urm. 

2 E. Benveniste, Catégories de pensée er catégories de lege, în Problèmes de liguisticque 
générale, Gallimard, Paris, 1966, pp. 63-74. 

tei aristotelice a categoriilor, despre care s-a spus atît de des că 
lipsesc, şi de a permite respingerea obiecţiilor de redundanţă, incom- 
pletitudine şi absenţă a unui criteriu unic, care i-au fost aduse. 
Totuşi, după cum a arătat Jacques Derrida!, interpretarea lingvistică 
are dezavantajul că leagă tabla aristotelică a categoriilor de structura 
unei limbi particulare, sau, în cel mai bun caz, a unui grup de limbi 
şi-i subminează astfel universalitatea (logică şi ontologică). 

2) Interpretarea erotetică : pornind de la observaţia că jumătate 
din numărul termenilor greceşti care le exprimă sînt întrebări sau 
locuţiuni interogative substantivizate, Constantin Noica? inter- 
pretează categoriile aristotelice ca tipuri de întrebări pe care ni le 
putem pune cu privire la un lucru oarecare. Această interpretare pre- 
lungeşte o tradiţie mai veche, care urcă în cultura noastră pînă la 
Dimitrie Cantemir. Într-adevăr, în Scara tilcuitoare de la începutul 
Istoriei ieroglifice, principele filosof traduce termenul scolastic quiddi- 
tas (cjinditas, scrie Cantemir) prin ceinţă, deci prin substantivizarea 
pronumelui interogativ ce. Interpretarea erotetică este plauzibilă, dar, 
din păcate, nu se poate aplica decît categoriilor de cantitate, calitate, 
relaţie, loc şi timp. Aşadar, ea nu se aplică tuturor categoriilor. 

3) Interpretarea filiaţionistă, propusă de Dan Bădărău», consideră 
că principiul care stă la baza listei categoriilor, principiu pe care 
Aristotel nu-l enunţă nicăieri în mod explicit şi pe care, de altfel, îl 
încalcă uneori el însuşi în mod flagrant, este acela al diadelor dialec- 
tice, pe care-l întîlnim şi la Platon. Într-adevăr, şase din cele zece ca- 
tegorii sînt grupate în cupluri: cantitate-calitate, loc-timp, acţiune-pasi- 
une. Celelalte patru categorii rămîn însă, şi de data aceasta, refractare 
principiului ales. 

4) Cu unele rezerve, am putea considera ca un al patrulea tip 
de interpretare a categoriilor aristotelice ceea ce s-ar putea numi 
interpretarea empirică: Aristotel ar fi consemnat la întîmplare, aşa 
cum i se prezentau în cursul cercetării, diferitele concepte generale, 
fără a se călăuzi după un principiu sau după un criteriu unitar. În 
măsura în care propune o anumită înţelegere a categoriilor, această 
interpretare nu poate fi trecută cu vederea. Dar, cum vom vedea mai 
încolo, ea este legată de o critică a concepţiei aristotelice despre ca- 
tegorii, aşa încît trebuie privită cu prudenţa cuvenită. 


lJ, Derrida, Marges de ke philosophie, Les Editions de Minuit, Paris, 1972, pp. 211-246 

? C. Noica, Pentru o interpretare a categoriilor lui Aristotel, în Aristotel, Categorii, traducere 
şi interpretare de Constantin Noica, Humanitas, 1994, p.87 şi urm. 

? D. Bădărău, Les categories d'Aristote, în Recherches sur l'Organon, Editura Academiei, 
Bucureşti, 1971, pp.l- 17; studiul a fost publicat în traducere românească în Scrieri alese, 
Editura Academiei, Bucureşti, 1979. 

Un punct de vedere interesant asupra categoriilor aristotelice a 
formulat Gh. Vlăduţescut. El şi-a pus, într-o formă încă mai „tare“, 
problema principiului ce stă la baza listei lor: există un sistem aris- 
totelic al categoriilor? Sau, altfel spus, formează categoriile aris- 
totelice un sistem? Răspunsul său afirmativ se întemeiază pe urmă- 
toarele două argumente. Mai întîi, categoriile aristotelice au un prin- 
cipiu: ele sînt toate predicate ale substanţei. Nu este întîmplător 
faptul că în toate listele aristotelice ale categoriilor, substanţa apare 
pe primul loc. Dacă Stagiritul oscilează cu privire la numărul şi la 
ordinea celorlalte categorii, el este foarte ferm în a nu omite nicio- 
dată substanţa din lista categoriilor şi în a o aşeza întotdeauna pe 
primul loc. Deci, ea este principiul căutat: pentru că este întotdeau- 
na prima, nu numai ca aşezare pe listă, ci şi ca subiect absolut, ale cărui 
predicate sînt toate celelalte categorii. În al doilea rînd, categoriile 
pavticipă unele la altele: „Astfel, spaţiul şi timpul aparţin cantităţii 
continue: cantităţile pot să aibă, dar şi să nu aibă, unele faţă de 
altele, o poziţie ; calitatea, la rîndul său, presupune timpul (dispoziţia, 
una din speţele calităţii, din temporară poate să devină permanentă 
„prin curgerea timpului“), este afectabilă şi, într-un fel, participă la 
cantitate admiţînd „variaţii de grad“(...). În fine, relaţia, dintr-un 
anume punct de vedere, este un „mod al calităţii“, avînd nevoie de 
„ceva care să-i slujească drept suport“ . Este adevărat că, din alt 
punct de vedere, relaţia se deosebeşte de celelalte categorii, autorul 
menţionat acordîndu-i o analiză mai amplă. Dar demonstraţia tezei 
sale pare să fie făcută. Aşa încît afirmă concluziv: „sistemul este de 
două ori asigurat: mai întîi pentru că toate (categoriile — n.ns.) sînt 
determinaţi ale substanţei şi apoi pentru că se raportează reciproc“, 

Sînt însă aceste două caracteristici suficiente pentru a dovedi 
că, într-adevăr, categoriile aristotelice formează un sistem? Şi, mai 
ales, pentru a dovedi că ele au fost deduse dintr-un anumit principiu, 
aşa cum sună obiecţia cea mai puternică la adresa categoriilor aris- 
totelice, obiecţia lui Kant? Problema rămîne, cred, deschisă. 

În orice caz, în toate variantele listei aristotelice a categoriior pe 
primul loc apare, într-adevăr, substanţa (ovala), care este categoria 
principală. Toate celelalte categorii exprimă predicate ale substanţei, 
în timp ce substanţa este întotdeauna subiect. Din acest punct de 
vedere între substanţă şi celelalte categorii este o deosebire esenţială, 
de natură în primul rînd ontologică: substanţa este „substratul“ 
tuturor celorlalte categorii, care sînt atribute ale ci. Prin substanţă 


' Gh. Vlăduţescu, „Despre sistemul aristotelic al categoriilor“, în Revista de filosofie, nr.6, 
p 


1983. 

Aristotel înţelege în primul rînd existentul individual, lucrul concret. 
Substanțe „prime“ sînt obiectele individuale!. Individul este însă un 
întreg, un compus (synolon — ouvoiov) din materie şi formă, aşa 
încît şi acestea ar putea fi numite substanţe. Aristotel va acorda 
statut de substanţă „secundă“ formei, care determină specific şi 
generic materia (specia şi genul). În al treilea rînd, Aristotel înţelege 
prin substanţă „esenţa“, în opoziţie cu „accidentul“ (însuşirile întîm- 
plătoare). În acest din urmă sens, substanţa este ceea ce scolasticii 
vor numi quidditatea lucrului, adică ceea ce, în lucrul respectiv, 
răspunde la întrebarea ce este acel lucru (ceinţa, la Cantemir). 

Dintr-un alt punct de vedere, acela al eternității şi al mişcării, 
Aristotel (Metaf., A(XII) ) va deosebi trei feluri de substanţe : 1) sub- 
stanţa mobilă şi pieritoare (plantele, animalele) ; 2) substanţa mobilă 
şi eternă (astrele, corpurile cereşti) ; 3) substanţa eternă şi imobilă 
(Primul motor). 

Dată fiind preeminenţa ontologică a substanţei, la întrebarea 
iniţială : ce este fiinţa?, se poate răspunde acum: fiinţa este sub- 
stanţă. Desigur, celelalte categorii exprimă şi ele sensuri ale fiinţei, 
care nu pot fi neglijate. Dar sensul prim şi fundamental al acesteia 
rămîne acela exprimat de categoria substanţei. Mai exact, filosofia 
primă este ştiinţa despre cel de al treilea fel de substanţă, deoarece 
primele două, reunite de Aristotel sub numele de substanţă sensibilă, 
fac obiectul fizicii. 

Concepţiei aristotelice despre categorii i s-au adus de-a lungul 
timpului multe obiecţii, unele, cel puţin în parte, întemeiate. Astfel, 
John Stuart Mill a arătat că lista categoriilor, întocmită de Aristotel, 
este totodată redundantă şi incompletă, căci unele lucruri sînt omise 
iar altele apar de mai multe ori. „Ea, scrie filosoful englez, seamănă cu 
o diviziune a animalelor în oameni, patrupede, cai, măgari şi ponei'?. 
Obiecţia lui Mill vizează absenţa unui criteriu unic al clasificării, de 
unde provin şi diferenţele în privinţa gradului de generalitate al cate- 
goriilor. Trebuie să spunem însă că lucrul acesta l-a înţeles sau cel 
puţin l-a bănuit Aristotel însuşi, de vreme ce, uneori, a eliminat din 
lista sa anumite categorii cu o sferă mai restrînsă. I s-a obiectat, de 
asemenea, că nu a „dedus“ categoriile, adică nu le-a întemeiat pe un 
principiu unitar şi nu a arătat legătura dintre ele (Kant şi Hegel). 
Obiecţia aceasta, deşi în parte întemeiată, rămîne, totuşi, aşa cum am 


! În această idee se manifestă caracterul esenţial al aristotelismului care este, după opinia 
lui Gh. Vlăduţescu, o filosofie a individualului. Vezi Modemnitatea  ontologiei aristotelice, 
Editura Dacia, Cluj-Napoca, 1983, passim. 

? J. St. Mill, Système de logique (trad. fr.), vol. |, Alcan, Paris, 1896, p.49. 

văzut, discutabilă. Obiecţiile care i-au fost aduse nu diminuează 
nicidecum valoarea şi importanţa teoriei aristotelice a categoriilor. 
Filosoful din Stagira are meritul de a fi întocmit „un prim sumar logic 
al experienţei“ (Mircea Florian) şi de a fi deschis calea cercetărilor 
viitoare în acest domeniu. Alături de acela al lui Kant, sistemul cate- 
gorial aristotelic este cel mai important din istoria filosofiei europene. 
Dacă acestora le adăugăm teoria platoniciană a „genurilor supreme“, 
avem în faţă cele trei mari sisteme categoriale, pe care Constantin 
Noica a încercat să le integreze într-un tot unitar!. 

e) Mişcarea. Un loc important în filosofia aristotelică revine 
concepţiei despre mişcare. Această concepţie aparţine, de fapt, fizicii 
sau filosofiei secunde, adică teoriei aristotelice a naturii. Dar nu 
există o delimitare riguroasă între filosofia primă şi filosofia secundă, 
între metafizică şi fizică, aşa încît Aristotel se referă la mişcare în mod 
frecvent în metafizica sa. La fel stau lucrurile şi cu teoria cauzalităţii. 
Deoarece nu ne propunem o discuţie specială despre fizica aris- 
totelică, vom examina aceste două teorii în capitolul consacrat 
metafizicii. 

În cursul analizei principiilor fiinţei am constatat că realitatea 
este o permanentă trecere de la privaţiunea de formă la formă sau, 
mai simplu, de la o formă la alta. Mişcarea, înţeleasă în mod general 
ca schimbare, este astfel o proprietate esenţială a lumii sublunare, a 
naturii, legată indisolubil de ea. Aristotel întreprinde totodată o 
clasificare a formelor mişcării. Luînd drept criteriu categoriile de sub- 
stanţă, cantitate, calitate şi loc, el deosebeşte: naşterea şi pieirea 
(schimbarea substanţei), creşterea şi descreşterea (schimbarea can- 
tităţii), schimbarea calitativă (alterarea) şi deplasarea (schimbarea 
locului). Din această clasificare se vede clar că Stagiritul înţelege 
complexitatea mişcării, nu o reduce la deplasarea mecanică a cor- 
purilor. 

Dar întrebarea principală pe care şi-o va pune Aristotel este 
aceea a cauzei mişcării. Întrucît materia este, în concepţia sa, pură 
posibilitate, ea nu poate fi sursa mişcării. Izvorul ultim al mişcării tre- 
buie căutat, în consecinţă, în afara materiei. Generatorul imaterial al 
mişcării este Dumnezeu, divinitatea supremă. Divinitatea nu creează 
universul, ci este sursa mişcării acestuia, primul motor. Primul motor, 
npwtòv xıvovv (proton kinoun), este situat în afara universului. 
Pentru a înţelege această situare, trebuie să examinăm, fie şi succint, 
modelul cosmologic aristotelic. Acest model, dezvoltat ulterior de 
Ptolemeu, este modelul geocentric, care a dominat timp îndelungat 


! Vezi C. Noica, Douăzeci şi şapte trepte ale realului (1969), Humanitas, Bucureşti, 1999. 

gîndirca umană, pînă la revoluţia copernicană din vremea Renaşterii. 
Potrivit modelului geocentric, corpurile cereşti („zeii vizibili“) sînt 
dispuse concentric în jurul Pămîntului, fiecare dintre ele fiind fixat 
pe o sferă de cristal, transparentă, aflată în mişcare de rotaţie cir- 
cumterestră. Există opt sfere, care sînt tot atîtea ceruri. Plecînd de la 
cea mai îndepărtată de Pămînt, pînă la cea mai apropiată, sferele sînt 
următoarele : sfera stelelor fixe, sfera lui Saturn, sfera lui Jupiter, sfera 
lui Marte, sfera lui Venus, sfera lui Mercur, sfera Soarelui şi, în sfârşit, 
sfera Lunii. Primul motor este situat de Aristotel dincolo de al 
optulea cer, adică de sfera stelelor fixe. 

Pentru a preîntîmpina o regresiune la infinit, Aristotel concepe 
Primul motor ca fiind el însuşi imobil. El este motorul imobil, xvovv 
&xi(verov (kinoun akineton), „neclătitul clătitoriu“, cum îl numea, în 
savuroasa limbă veche românească, Dimitrie Cantemir. Primul motor 
este formă pură, complet dematerializată şi mereu în act, realitate 
desăvîrşită. El este „gîndirea care se gîndeşte pe sine“, este Binele 
suprem. Divinitatea nu intervine direct pentru a pune universul în 
mişcare, nu acţionează ca o cauză eficientă, ci-l atrage către sine prin 
irezistibila sa frumuseţe şi desăvârşire, acţionînd astfel ca o cauză 
finală!. Realitate autarhică, perfect închisă în sine, Divinitatea 
supremă se manifestă astfel ca prim motor al universului, fără a ieşi 
din starea de autocontemplaţie şi de supremă beatitudine. Dar, prin 
caracteristicile menţionate, Dumnezeu este TipiiuTaTov yévoç 
(timiotaton genos), existentul suprem. Prin urmare, cl nu este numai 
obiectul fizicii, ci şi al filosofiei prime. Filosofia primă devine astfel 
teologie. | 

Conceperea Divinităţii ca scop suprem, către care tinde întrea- 
ga natură, imprimă metafizicii aristotelice un accentuat caracter 
finalist. Natura tinde în mod spontan şi inconştient către Binele ideal, 
către suprema desăvîrşire, fenomenele ei fiind trepte către acest ţel 
final, fiecare manifestînd la nivelul care-i este propriu tendinţa către 
perfecţiune. Ideea de finalitate, înţeleasă ca tendinţă spre perfecţiune, 
ca aspirație spontană a inferiorului către superior, se corelează cu 
ideea organizării în trepte a naturii (scalla naturae, cum se va spune 
mai tîrziu), de la formele anorganice inferioare, pînă la cerul stelelor 
fixe şi la Motorul imobil. Aceste două idei sînt menite să restabilească 


l Aceasta este interpretarea cea mai răspîndită: deoarece singura activitate a Primului 
motor este activitatea noetică sau contemplativă (el este vânoig voTioews, noesis noc- 
seos, pîndirea gîndirii), Primul motor nu poate fi o cauză eficientă. Menţionăm, totuşi, că 
în studii mai recente se susţine ideea că tocmai pentru că este cauză finală şi formală, 
Primul motor este, totodată, şi cauză eficientă. Cf. David Bradshaw, „A New Look at the 
Prime Mover", în Joumal of the History of Philosophy, vol. XXXIX, nr. 1, 2001, pp. 1-22. 

unitatea ontologică a lumii, periclitată de delimitarea riguroasă a 
domeniilor existenţei şi de teza incomunicabilităţii genurilor. De 
aceea, finalismul sau concepţia teleolugică asupra existenţei 
dobîndeşte un rol esenţial în filosofia aristotelică. 

f) Cauzalitatea. Teoria cauzalităţii, deja implicată în concepţia 
despre mişcare, dar avînd o semnificaţie metafizică mult mai generală, 
vădeşte efortul filosofului de a descoperi toate tipurile de cauze, care 
contribuie la producerea fenomenelor. Aristotel distinge patru tipuri 
de cauze: cauza materială, cauza formală, cauza eficientă (motoare) şi 
cauza finală. Să luăm spre ilustrare crearea statuii lui Hermes dintr-un 
bloc de marmură. Pentru ca statuia să ia fiinţă este necesar, în primul 
rînd, blocul de marmură asupra căruia acţionează sculptorul, aşadar 
materia viitoarei statui. Prima cauză este deci cauza materială. În al 
doilea rînd, în mintea sculptorului trebuie să existe forma statuii pe 
care el vrea s-o realizeze, înfăţişarea lui Hermes, încă înainte de a 
începe să cioplească marmura. Trebuie deci să acţioneze cauza for- 
mală. Dar nu este suficientă existenţa blocului de marmură, pe de o 
parte, şi a chipului viitoarei statui, pe de altă parte, pentru a se naşte 
statuia lui Hermes. Sculptorul trebuie să treacă la acţiune, să imprime 
forma din mintea lui în blocul de marmură. Am putea spune că în 
marmură statuia există în potenţă, dar transformarea potenţei în act, 
adică în realitate efectivă, presupune obligatoriu acţiunea sculptoru- 
lui. Aceasta este cea de a treia cauză, cauza eficientă sau motoare. În 
sfirşit, trebuie ca în toată această acţiune să existe un scop, care să-l 
însufleţească pe sculptor de la început şi pînă la sfârşit, să-l pună în 
mişcare ; în cazul nostru, acest scop poate fi pietatea, dorinţa de glo- 
rie sau de cîştig a sculptorului etc. Cea de a patra cauză este, aşadar, 
cauza finală (scopul). — Exemplul acesta nu trebuie însă absolutizat. 
Chiar dacă Aristotel gîndeşte adesca după modelul activităţii umane 
intenţionale, el este conştient de deosebirile care există între aceasta 
şi natură. În natură, de pildă, în cazul organismelor vii, formele nu sînt 
anterioare, ci indisolubil legate de corpurile pe care le organizează, 
după cum finalitatea care le este proprie este o finalitate imanentă. — 
Nu este greu de observat că între teoria aristotelică a celor patru cauze 
şi concepţia sa despre principiile supreme există o foarte strînsă legă- 
tură. Dacă înglobăm ultimele trei cauze în noţiunea de formă, atunci 
revenim la cuplul materie- formă. 


2.3.3. Concepţia despre suflet 

În acest capitol interesul nostru se îndreaptă cu precădere 
către gnoseologia elaborată de filosoful din Stagira. Dar, ca şi în 
cazul lui Platon, examinarea concepţiei despre cunoaştere ca o 

componentă distinctă a filosofiei aristotelice presupune un decu- 
paj, al cărui criteriu este diferenţierea modernă a disciplinelor 
filosofice, iar nu o diferenţiere care să-i aparţină filosofului însuşi. 
Aristotel nu menţionează nicăieri vreo disciplină filosofică distin- 
ctă, care să se ocupe cu studiul cunoaşterii. Riscul, în acest caz, 
este acela al desprinderii ideilor despre cunoaştere din contextele 
specifice în care au fost elaborate şi distorsionarea sensului lor. De 
aceca, o precauţie metodologică esenţială a analizei constă tocmai 
în recontextualizarea lor, în studiul atent al contextelor în care au 
fost elaborate. 

Ideile gnoseologice ale lui Aristotel apar, de regulă, în legătură 
cu concepţia sa despre suflet. Este, alături de interesul ei intrinsec, 
motivul pentru care ne propunem să analizăm această concepţie şi să 
situăm în contextul ei ideile gnoseologice propriu-zise. 

a) Sufletul ca formă a corpului. Studiul sufletului, sau, cum 
spunem astăzi, psihologia este, pentru Aristotel, o parte a fizicii, a 
filosofiei secunde, în măsura în care se ocupă, cum spune el în cartea 
a Vl-a (E) a Metafizicii (1026a), de „acel fel de suflet care nu poate 
exista despărţit de materie“. Evident, se subînţelege că există şi un alt 
fel de suflet, un suflet imaterial, care n-ar ţine de fizică. Dar tratatul 
Despre suflet, cea mai importantă lucrare aristotelică în acest dome- 
niu, este consacrat în cea mai mare parte primului fel de suflet, numit 
pur şi simplu yuxń, adică suflet, în opoziţie cu vouç, intelectul, 
socotit a fi imaterial. 

Ideile lui Aristotel despre suflet au evoluat de-a lungul timpului, 
acesta fiind, de altfel, singurul domeniu în care evoluţia gîndirii sale a 
putut fi dovedită în mod convingător!. El a pornit de la concepţia pla- 
toniciană a dualității radicale a sufletului şi corpului, exagerînd-o chiar, 
aşa cum constatăm într-un fragment conservat din dialogul de 
tinereţe Eudem sau Despre suflet. În acest fragment raporturile dintre 
suflet şi corp sînt considerate a fi o unire împotriva naturii şi sînt com- 
parate cu tortura pe care piraţii tyrhenieni o aplicau prizonierilor lor, 
legîndu-i de vii de cîte un cadavru. Pornind de la astfel de idei, el a 
ajuns ulterior la o concepţie instrumentalistă, potrivit căreia raportul 
sufletului cu corpul este analog aceluia dintre cîrmaciul unei corăbii şi 
corabia însăşi (corpul este instrumentul prin care acţionează sufletul), 
pentru ca, în cele din urmă, în tratatul Despre suflet, să elaboreze o 
concepţie cu totul diferită, concepţia hylemorfistă, potrivit căreia 
sufletul este forma sau entelehia! corpului. 


! CF. F. Nuyens, L'évolution de la psychologie d'Aristote, Louvain, La Haye, Paris, 1948, pas- 
sim. 

Dar sufletul nu este forma oricărui corp : el este forma unui corp 
natural, adică a unui corp care are în sine principiul propriei mişcări. 
Nici această caracterizare nu este însă suficientă pentru a deosebi 
sufletul de forma unui corp fizic oarecare. Trebuie precizat că sufletul 
este, cum spune Aristotel, „forma unui corp natural care are viaţa în 
putinţă“, adică a unui corp astfel organizat încît să poată îndeplini 
funcţiile specifice vieţii, nutriția şi reproducerea. Sufletul este deci 
coextensiv vieţii: tot ceea ce este viu are suflet. El este anima- 
torul 2, principiul vital, care transformă în act putinţa vieţii cu care 
este înzestrat un corp organic şi în absenţa căruia corpul se reîntoarce 
la pura materialitate. 

Sufletul şi corpul nu sînt, prin urmare, două substanţe indepen- 
dente, ci sînt forma şi, respectiv, materia uneia şi aceleiaşi substanţe, 
care este organismul viu. Sufletul este faţă de corp ceea ce funcţia 
este faţă de un anumit organ, de pildă, vederea faţă de ochi; „de aici 
decurge indubitabil, scrie Aristotel, că sufletul este inseparabil de 
corp“. Deosebirea faţă de concepţia platoniciană, pe care, cum am 
văzut, a împărtăşit-o la început, este aici clară şi categorică. 

Înţeles în mod esenţial ca formă, sufletul este, în concepţia aris- 
totelică, termenul ultim al unei ierarhii de forme, care explică succe- 
siv coeziunea materiei specificate (în opoziţie cu „materia primă“), a 
corpurilor fizice şi în cele din urmă a organismelor vii. Ca termen 
ultim al acestei serii „fizice“, el aparţine încă domeniului naturii şi 
este de resortul ştiinţei naturii (al fizicii, în sensul aristotelic al ter- 
menului), aşa cum am văzut la început. 

Ideea ierarhiei se păstrează însă şi în cadrul concepţiei despre 
suflet, în domeniul psihologiei aristotelice, Am văzut că sufletul este 
coextensiv vieţii, că toate organismele vii au suflet. Dar există o ie- 
rarhie a fiinţelor vii, sufletul fiind caracterizat la fiecare nivel prin anu- 
mite funcţii specifice, care diferă de la un nivel la altul. Astfel, planta 
este înzestrată cu un suflet vegetativ, care o face capabilă de nutriţie şi 
reproducere. Animalul are un suflet senzitiv, datorită căruia se bucură 
de facultatea de a simţi. În sfirşit, omul are un suflet intelectiv (raţio- 


! Tennenul de entelhi« a fost creat, se pare, de Aristotel însuşi (ev + Ta + xer = 
'evTeAExe.a, „ceea ce îşi are în sine scopul“), pentru a exprima ideea de scop imanent, de 
finalitate internă, care asigură deplina realizare a virtualităţilor unui anumit lucru. De unde 
traducerea lui cu „realitate efectivă“ sau „realitate în act“. Legătura cu ideea de fonnă este 
clară: căci tocmai forma face să treacă în act potenţa existentă în materie. Evident, forma tre- 
buie înţeleasă ca formă intemă, iar nu ca simplă înfăţişare exterioară a unui lucru, aşa cum 
am mai spus. Pentru simplificare, vom reţine ideea că sufletul este forma corpului. 

* Jonathan Barnes, Aristotel, trad. de loan-Lucian Muntean, Humanitas, Bucureşti, 1996, 
p. 104. 

nal), datorită căruia dobîndeşte capacitatea de a gîndi. Aceste trei 
feluri de suflet, observă Pierre Aubenque, „nu sînt speciile unui gen 
comun, ci mai curînd termenii unei serii; fiecare termen, în afară de 
primul, îl presupune pe cel precedent, dar se deosebeşte de el prin 
emergenţa unei noi ordini“ şi, aş adăuga, a unei noi funcțiuni. 

Această concepţie ierarhică despre suflet vrea să asigure conti- 
nuitatea stadiilor şi, în acelaşi timp, ireductibilitatea superiorului la 
inferior. Ea se regăseşte în descrierea sufletului uman, care este in- 
telectiv sau raţional prin funcţia sa cea mai înaltă, dar şi vegetativ şi 
senzitiv prin condiţiile sale de existenţă. 

b) Cunoaşterea. Abia la acest nivel, la nivelul sufletului raţio- 
nal, devine posibilă cunoaşterea, în sensul ei superior de cunoaştere 
ştiinţifică. Aristotel insistă, totuşi, şi din nou se deosebeşte de Platon, 
asupra continuității în trecerea de la senzaţie la ştiinţă. Procesul cog- 
nitiv începe cu senzațiile, care presupun afectarea organelor de simţ 
de către obiectele externe. Funcţia perceptivă există, desigur, în om, 
în organele sale de simţ, dar numai în putinţă. Pentru a trece în act, 
este necesară acţiunea obiectelor externe. Aristotel o compară cu un 
combustibil, care nu se aprinde de la sine, fără o sursă de aprindere. 
În aceste sens, senzaţia este actul comun al subiectului care simte şi 
al obiectului sensibil. Trecerea simultană în act a funcţiei perceptive 
şi a sensibilului obiectual se realizează printr-un mediator material, 
cum este, în cazul senzaţiilor vizuale, lumina, care face simultan 
culoarea vizibilă şi ochiul văzător. 

Simţul comun, instanţă cognitivă intermediară, realizează sinteza 
elementelor de cunoaştere aduse de diferitele organe de simţ, care au, 
fiecare, un cîmp specific de percepţie. El permite astfel sesizarea sen- 
sibililor comuni, care — ca mişcarea, numărul sau timpul — nu pot fi 
percepuți printr-un singur simţ. Acelaşi rol intermediar, pregătitor 
revine imaginii sau reprezentării (pavtaæoía), caracterizată în Retorica 
drept o „senzaţie slăbită“, dar care are avantajul de a nu mai pretinde 
prezenţa actuală a obiectului. Prin aceasta, ea este condiţia memoriei, 
care permite strîngerea laolaltă a mai multor cazuri particulare şi pune 
astfel gîndirea discursivă (ŝtávora) pe calea către universal. În acest 
sens spune Aristotel că „nu există gîndire fără imagine“. 

Cunoaşterea universalului ca atare se realizează la nivelul inte- 
lectului (voug). Intelecţia, spune Aristotel, este „actul comun al 
inteligenţei şi al inteligibilului“, la fel cum senzaţia este actul comun 
al organului de simţ şi al sensibilului. Fără îndoială, universalul nu 
există separat, ci numai în şi prin individual. De aceea, cunoaşterea 
începe cu senzaţia, care ne dă individualul. Universalul ca atare este 
însă pur inteligibil, de aceea poate fi cunoscut numai la nivelul in- 

telectului. În senzaţie, el este dat doar în putinţă sau virtual, dar nu 
actual. Numai în intelect el devine actual. Dar care este factorul ce 
face să treacă simultan în act inteligenţa şi inteligibilul ? Acest fac- 
tor nu poate fi un intermediar material, ca în cazul senzaţiei, ci tre- 
buie să fie un principiu intelectual, care, pe deasupra, e necesar să 
fie mereu în act. Căci, după Aristotel, „ceea ce este în putinţă nu 
trece în act decît prin acţiunea a ceva care este deja în act“. Acest 
principiu este intelectul însuşi sau o parte a lui. După cum a arătat 
Pierre Aubenque, a cărui analiză clară şi precisă am urmat-o, în linii 
mari, şi noi, problematica aceasta, care la Aristotel este tratată în 
mod ezitant şi ambiguu, va constitui punctul de plecare al unei 
tradiţii de exegeză, care începe cu Theofrast şi se întinde de-a lun- 
gul întregului Ev Mediu arab şi latin. În mod general, se va distinge 
un intelect activ (sau în act, voDG MoOLNTLxĂG) şi un intelect pasiv (sau 
în putinţă, VODG TAĂNTLXEC), considerîndu-se că formula aris- 
totelică „fără intelect nimic nu gîndeşte“ l-ar indica pe cel dintîi şi 
ar autoriza astfel deosebirea lor. 

Dar se va discuta mult despre identitatea exactă a intelectului 
activ sau agent. E vorba oare de ceea ce în intelectul individual este 
transcendent şi care ar pătrunde din afară în embrion, într-un anumit 
moment al formării acestuia ? Răspunsul afirmativ va constitui nucle- 
ul interpretării lui Thoma d'Aquino. Alexandru din Afrodisia, un 
mare comentator antic al lui Aristotel, va asimila intelectul activ cu 
Dumnezeu, în timp ce Averroes, marele comentator arab al 
Stagiritului (Comentatorul, cum îl numeau medievalii), va vedea în. 
el unitatea raţiunii, egal distribuită la toţi oamenii. 

Concepţia aristotelică despre suflet, hotărît imanentistă, pare a 
se încheia prin afirmarea unei transcendenţe : aceea a intelectului 
activ. Spunem „pare“, fiindcă ambiguitatea textelor rămîne, în acest 
punct, ireductibilă. In orice caz, argumentul principal al lui Aristotel 
pentru admiterea intelectului activ este acela că inteligibilul existent 
numai în potenţă sau virtual în senzaţie, n-ar putea să treacă, la 
nivelul intelectului, în act fără mijlocirea unei funcţii specifice a in- 
telectului, care este tocmai intelectul activ. 


2.3.4. Filosofia practică 

În acest capitol vom cerceta contribuţia lui Aristotel în dome- 
niul a două discipline care aparţin ştiinţei sau filosofiei practice : etica 
şi politica. Începem cu cea dintii. 

a) Etica 

Ideea fericirii. Strîns legată de politică, „ştiinţa conducătoare“ 
în domeniul practic, ba chiar considerată uneori ca o parte a aces- 

teia, etica aristotelică cercetează binele cel mai înalt în sfera acţiu- 
nii, scopul ei final. Acest scop final, căruia îi sînt subordonate toate 
celelalte scopuri pe care şi le poate propune omul, este fericirea. Căci 
„pe ea o vrem întotdeauna pentru sine, niciodată pentru altceva“ 
(Etica nicomahică, 1, 5, 1097b); ea este „ţintă şi capăt a toată făp- 
tuirea omenească“ (ibid., X, 6, 1176a). Sarcina eticii este să 
descopere adevărata natură a fericirii şi să indice, pe această bază, 
calea de urmat pentru dobîndirea ei. Aristotel cercetează, ca de obi- 
cei, părerile exprimate de înaintaşi asupra binelui suprem şi a feri- 
cirii. El critică teoria platoniciană a Binelui ideal, ca şi concepţiile 
care identifică fericirea cu bogăţia, puterea, gloria sau plăcerea. 
Fericirea, după Aristotel, rezidă în activitate şi anume este perfecţi- 
unea sau binele activităţii specifice omului ca om. Activităţile 
omeneşti în viaţa de toate zilele sînt, desigur, extrem de variate. 
Fiecare activitate are un bine sau o perfecţiune proprie, către care 
tinde şi a cărei atingere înseamnă realizarea naturii specifice a 
subiectului acelei activităţi. Activitatea şi subiectul ei dobîndesc 
atunci nota unei destoinicii superioare, a unei excelenţe dife- 
renţiale. Cîntecul chitaristului şi cîntecul chitaristului bun sînt, 
după specie, aceleaşi, dar abia în cazul din urmă activitatea şi, cu ea, 
subiectul său dobîndesc perfecțiunea ce le este proprie. Atunci cînd 
activitatea realizează perfecțiunea ce-i este proprie, ei i se adaugă o 
plăcere corespunzătoare. Plăcerea este deci desăvîrşirea unei acti- 
vităţi. Mai precis, ea se adaugă activităţii desăvîrşite ca un surplus, 
„aşa cum frumuseţea se iveşte însoţind dezvoltarea trupească 
desăvîrşită“. De aceea , „fără activitate nu se iveşte nici o plăcere şi 
fiecare activitate e desăvîrşită prin plăcere“ (ibid., X, 5, 1175a). 
Dacă fiecărei activităţi îi corespunde o plăcere proprie, plăcerea spe- 
cific umană va corespunde activităţii specifice omului ca om. 
Fericirea nu exclude plăcerea, ci, dimpotrivă, o presupune. Dar 
întrucît plăcerea depinde de activitate, ea nu poate fi urmărită ca un 
scop în sine. Revenim, astfel, la problema activităţii specifice omu- 
lui, de ea depinzînd fericirea şi plăcerea proprii acestuia. 

Nici viaţa vegetativă, viaţa nutriţiei şi a creşterii, nici viaţa sen- 
zitivă, viaţa călăuzită de simţuri, nu sînt specific omeneşti. Căci pe 
cea dintîi o întîlnim la toate fiinţele vii, inclusiv la plante, iar pe cea 
din urmă la toate fiinţele înzestrate cu simţuri, adică la toate ani- 
malele. Ele sînt, desigur, părţi indispensabile ale vieţii umane, dar nu 
sînt specifice acesteia. Numai „viaţa activă după partea sufletului 
înzestrată cu rațiune“, numai viaţa raţională este specific umană, 
aparţinîndu-i în exclusivitate omului şi diferenţiindu-l de toate cele- 
lalte vieţuitoare. Ea este condiţia binelui său suprem, a fericirii. 

Teoria virtuţii. Dacă vom înţelege prin virtute (&peTi, arete) 
perfecțiunea proprie vieţii omeneşti, ca viaţă călăuzită de rațiune, 
atunci vom putea spune că „binele uman este activitatea sufletului 
potrivită cu virtutea“ (ibid., 1, 6, 1098a), adăugînd condiţia ca ea „să 
dureze o viaţă plină; căci aşa cum o rîndunică şi o zi încă nu fac o 
primăvară, aşa nici o zi sau un răstimp scurt încă nu fac pe nimeni 
deplin fericit“. Virtutea poate fi dobîndită numai prin activitate. Căci 
aşa cum la întrecerile olimpice „nu dobîndesc coroana cei mai 
frumoşi şi mai puternici, ci cei ce luptă (căci numai între dînşii se află 
biruitorii)“, virtutea este răsplata efortului perseverent al celor ce 
tind către ea în activitatea lor. 

Dacă fericirea este activitatea sufletului conformă virtuţii, cer- 
cetarea morală trebuie să facă din aceasta din urmă obiectul său prin- 
cipal. Virtutea este mai întîi o Hég (hexis), un habitus, adică o carac- 
teristică de comportament dobîndită prin exerciţiu. Ea nu e un dat 
natural, dar nici nu e împotriva naturii; noi avem dispoziţia naturală 
de a o dobiîndi, însă această dispoziţie devine realitate numai prin 
deprindere. De aici provine importanţa deprinderii şi deci a exerci- 
ţiului în viaţa morală şi totodată importanţa educaţiei şi a unei bune 
legislații. Ca semn al habitusului trebuie să considerăm plăcerea sau 
neplăcerea legată de fapte: cine găseşte plăcere în acţiunea confor- 
mă virtuţii, înseamnă că a dobîndit habitusul corespunzător, cine 
simte însă în aceasta neplăcere încă nu l-a dobîndit. 

Virtutea omenească este destoinicie a sufletului, iar nu a trupu- 
lui. Sufletul are o parte raţională şi o parte neraţională. Aceasta din 
urmă se divide la rîndu-i în facultatea vegetativă , principiu al nutriţiei 
şi creşterii, comun tuturor organismelor vii, şi facultatea apetitivă, prin- 
cipiu al impulsurilor şi dorințelor, care oscilează între supunere şi 
opoziţie faţă de rațiune. De aici împărţirea virtuţilor în virtuţi dianoet- 
ice sau intelectuale şi virtuţi etice sau morale. Virtuţile dianoetice sînt 
habitusuri ale părţii raţionale a sufletului. Asemenea virtuţi sînt: 
ştiinţa, arta, prudenţa, inteligenţa, înţelepciunea. Ele se caracterizează 
prin aceea că nu implică niciodată un „prea mult“: niciodată nu sîn- 
tem prea învăţaţi, prea înţelepţi etc. Virtuţile etice se referă la rapor- 
tul dintre facultatea apetitivă şi cea raţională. Facultatea vegetativă 
nu participă, după Aristotel, la virtutea omenească. Facultatea apeti- 
tivă se poate împotrivi raţiunii sau o poate asculta „ca un copil care 
ascultă de tatăl său“. Acţiunea morală, acţiunea conformă virtuţii este 
acordul între rațiune şi dorinţă: „trebuie ca unul şi acelaşi lucru să fie 
afirmat de rațiune şi dorit de voinţă“ (Etica nicomahică, VI, 2, 1139a). 

Virtutea etică este „mijlocul potrivit“ între două extreme : exce- 
sul şi lipsa. Extremele aparţin viciului, mijlocul însă aparţine virtuţii. 

Virtutea este dreapta mijlocie, stabilită de rațiune, între un prea mult 
şi un prea puţin. De pildă, temeritatea este un exces, iar laşitatea o 
lipsă ; virtutea curajului se află la mijloc între ele. Aristotel cercetează 
cu o remarcabilă fineţe analitică opoziţia dintre mijloc şi extreme. 
Mijlocul nu este aici un simplu punct median între extreme. El este 
mai aproape de una din extreme şi în consecinţă se află în opoziţie 
mai mare cu cealaltă. Curajul, de pildă, este mai aproape de temeri- 
tate şi e mai direct opus laşităţii. Pe de altă parte, extrema către care 
sîntem mai înclinați din fire apare ca mai opusă mijlocului. În cazul 
fiecărei virtuţi mijlocul apare deci într-un raport de opoziţie con- 
cretă, mobilă, faţă de extreme şi tocmai de aceea este atît de greu de 
atins. Oricum, ca habitus al alegerii, virtutea depinde de voinţa noas- 
tră: „în puterea noastră stă să fim morali şi imorali“ ; căci „ omul este 
principiul şi autorul acţiunilor sale, cum este şi părintele copiilor săi“ 
(ibid., Il, 7, 1113b). 

Din cele spuse pînă acum putem reţine că în concepţia lui 
Aristotel virtutea este excelenţă a sufletului, că este un habitus, adică 
o obişnuinţă de comportament dobîndită prin exerciţiu şi că ea con- 
stă în păstrarea dreptei măsuri, adică în evitarea extremelor. Această 
ultimă caracteristică a virtuţii nu este nicidecum o invitaţie la medi- 
ocritate. Căci, spune filosoful, „ceea ce este un mijloc din punctul de 
vedere al esenței, este o culme din punctul de vedere al excelenţei“. 
Am putea spune, urmîndu-l pe Pierre Aubenque, că e vorba aici nu 
de un maximum, care va caracteriza o anumită hipertrofie stoiciană, 
ci de un optimum. Aristotel însuşi ne previne, de altfel, că dreapta 
mijlocie nu este o simplă medie aritmetică ; ci este vorba de un mijloc 
relativ la noi, şi nu de o medie impersonală, iar acest mijloc, al cărui 
judecător este omul chibzuit, poate să varieze după indivizi şi împre- 
jurări. Ideea unui echilibru individualizat şi dependent de situaţia 
concretă, faptul că Aristotelapropie noţiunea de mijloc de aceea de 
oportunitate (kairos) „sugerează origini medicale, în particular hipo- 
cratice“ ale eticii aristotelice, cum a observat, de asemenea, Pierre 
Aubenque. Dar, cum a remarcat mai recent Krämer, ideea unei 
măsuri, care impune limita sa balansării indefinite a excesului şi lipsei, 
nu poate să nu ne amintească doctrina celor două principii, limita şi 
nelimitatul, caracteristică pentru platonismul numit „esoteric“, adică 
pentru filosofia platoniciană tîrzie din perioada doctrinei orale. 

Aristotel analizează pe larg, în cărţile III şi IV ale Eticii nicom- 
ahice, virtuțile etice particulare şi viciile corespunzătoare, în lumina 
ideilor pe care le-am menţionat. El se opreşte asupra curajului, 
cumpătării, dărniciei, mărinimiei, măreției sufleteşti, blîndeţii, 
politeţii, ca şi asupra acelor virtuţi în cazul cărora „mijlocul potrivit“ 

nu are în limbă o denumire proprie. Este important să observăm că 
fiecare virtute este definită plecînd nu de la o anumită funcţie a 
sufletului, presupusă a-i corespunde, cum procedase Platon în 
Republica, ci plecînd de la un anumit tip de situaţie: pericolul, pen- 
tru curaj, plăcerea, pentru cumpătare ş-a.m.d. Nu există virtute decît 
în situaţie. Pornind de aici, Aristotel va risca paradoxul că zeul nu 
este virtuos: nu e curajos, pentru că nu are duşmani care să-l pună 
în pericol, nu e cumpătat, pentru că n-are dorinţe, nu e drept, pen- 
tru că nu încheie contracte etc. 

Ceea ce ne interesează aici în mod deosebit este însă altceva: 
deoarece situaţiile sînt extrem de variate, etica lui Aristotel 
dobideşte în acest punct al ei, în analiza virtuţilor particulare, o ori- 
entare pur descriptivă : filosoful descrie tipuri de oameni virtuoşi, căci 
existenţa omului virtuos precedă, într-un anumit sens, conceptul 
unei virtuţi care cu greu poate fi redusă la o esenţă. Rezultatul aces- 
tui demers nu este o definiţie conceptuală a fiecărei virtuţi, ci o 
galerie de portrete, unele extrem de sugestive, de oameni virtuoşi, din 
care înţelegem mai bine idealurile morale ale lui Aristotel, care sînt 
de fapt idealurile culturii căreia îi aparţine. Aşa e, de pildă, portretul 
magnanimului, al omului înzestrat cu măreție sufletească, ce constă, 
în opoziţie cu vanitatea şi cu subestimarea de sine, în a fi în mod 
corect conştient de propriile merite. Este tipul de cercetare morală pe 
care-l va continua Theofrast, discipolul Stagiritului şi urmaşul său la 
conducerea Liceului, în lucrarea lui intitulată Caracterele, a cărei 
„imitație“ modernă este lucrarea omonimă a lui La Bruyère. 

Un loc special în cercetarea aristotelică a virtuţilor revine drep- 
tăţii, căreia îi este consacrată întreaga carte a V-a a Eticii nicomabhice. 
Ea este virtutea cea mai înaltă, virtutea perfectă a omului în rapor- 
turile cu semenii săi, „suverană a virtuţilor, mai strălucitoare decît 
luceafărul de seară, mai strălucitoare decît luceafărul de zi“ (ibid., V, 
1, 1129b). Dreptatea este legalitate, respect şi ascultare faţă de lege, 
şi egalitate, nedreptatea fiind ilegalitate şi inegalitate. Dar ea nu este 
întotdeauna o egalitate simplă, directă sau aritmetică. Aristotel dis- 
tinge două tipuri de dreptate, care au fost numite ulterior dreptatea 
comutativă şi dreptatea distributivă. Dreptatea comutativă constă în 
restabilirea unei egalităţi aritmetice, acolo unde echilibrul a fost rupt 
printr-un prejudiciu adus unei anumite persoane; în acest caz, nu 
poate fi vorba decît de o restituire sau o reparaţie şi nu poate fi prefe- 
rat nimeni. Dreptatea distributivă este o egalitate proporţională, care 
presupune cel puţin patru termeni: două persoane şi două bunuri ce 
urmează a le fi repartizate. Raportul dintre cele două bunuri trebuie 
să fie acelaşi cu raportul dintre cele două persoane. Principiul care 

rezultă de aici este ca egalii să primească egal şi neegalii, neegal. 
Conflictele dintre oameni provin din aceea că sau egalii primesc şi 
consumă neegal, sau neegalii primesc şi consumă egal. 

Filosoful consacră în cărţile a VIII-a şi a IX-a ale Eticii nicomahice 
o analiză amplă prieteniei, care „este o virtute sau e unită cu virtutea“ şi 
care, totodată, e „lucrul cel mai necesar“ pentru viaţă. „Fără prietenie 
n-ar dori nimeni să trăiască, chiar dacă ar avea toate celelalte bunuri“ 
(ibid. VIII, 1, 1155a). Ea fu e numai necesară, ci şi frumoasă şi bună 
din punct de vedere moral. Prietenia adevărată nu e nici cea care 
urmăreşte folosul, nici cea care are ca ţintă plăcerea, deşi ea este şi plă- 
cută şi folositoare. Prietenia adevărată se întemeiază pe valoarea per- 
sonală a prietenilor şi pe aspiraţia lor comună către virtute şi desăvîrşire. 

Fericirea este, aşa cum am văzut, activitatea conformă cu vir- 
tutea. Virtutea cea mai înaltă, în sens absolut, este perfecțiunea părţii 
celei mai bune din noi, intelectul sau raţiunea. De unde rezultă că 
fericirea desăvîrşită rezidă în activitatea teoretică sau contemplativă, 
proprie înţeleptului. Etica aristotelică culminează într-o apoteoză a 
înţeleptului, omul cel mai desăvârşit şi mai fericit, care se apropie, pe 
cît îi permite condiţia umană, de divinitate, de „gîndirea care se 
gîndeşte pe sine“. „Cît se întinde deci cugetarea, atîta se întinde şi 
fericirea... Aşadar, fericirea este cugetare“ (ibid., X, 8, 1178b). Viaţa 
cugetării este idealul suprem al fericirii umane, către care omul tre- 
buie să năzuiască din toate puterile lui. Ea este însă greu de atins. Cu 
realismul ce-i este propriu, Aristotel înţelege că nu toţi oamenii se 
pot ridica la acest nivel. Mai accesibilă rămîne viaţa călăuzită de raţi- 
une, adică viaţa conformă virtuţilor etice, care este necesară şi sufi- 
cientă pentru o primă treaptă a fericirii omeneşti. 

b) Politica 

Aceeaşi tendinţă către echilibru şi măsură, care caracterizează 
etica aristotelică, se reîntîlneşte în concepţia sa politică. Stagiritul ela- 
borează cunoscuta sa teză potrivit căreia omul este prin natura sa o 
fiinţă socială (o ăvdpunoc pboe. yov molrix6v — ho anthropos 
physei zoon politicon). Cum forma de societate pe care Aristotel o 
cunoaşte cel mai bine şi o apreciază cel mai mult este polisul, el 
foloseşte în această definiţie a omului termenul politic, pentru a expri- 
ma ideea sociabilirăţii naturale a omului. Prin urmare, termenul politic 
nu trebuie înţeles în sensul său modern, autonomist. Viaţa umană nu 
este posibilă decît în cadrul polisului, al comunităţii statale. „Căci, 
după cum omul, în perfecțiunea sa, este cea mai nobilă dintre fiinţe, tot 
astfel, lipsit de lege şi de dreptate, este cea mai rea dintre toate... el 
este creatura cea mai nelegiuită şi cea mai sălbatică, cînd este fără vir- 
tute“ (Politica, 1, 1, 13). In afara statului pot trăi numai zeii sau fiarele, 

omul însă nu. Statul este anterior şi primordial faţă de individ, nu în 
sens temporal, ci întrucît individul se realizează ca om în cadrul statu- 
lui. De aici ideea subordonării individului faţă de stat, dar şi cerința ca 
statul să asigure educaţia intelectuală şi morală a individului. 

Împreună cu discipolii săi, Aristotel a făcut ample cercetări 
asupra organizărilor statale din vremea lui. Din cele 158 de constituţii 
pe care le-a studiat, a ajuns pînă la noi numai lucrarea intitulată 
Constituţia atenienilor, descoperită pe un papirus la sfirşitul secolului al 
XIX-lea!. Pe baza acestor cercetări, dar inspirîndu-se şi din Platon, el a 
dat o tipologie a formelor de stat, care a devenit clasică şi a influenţat 
profund gîndirea politică ulterioară. Stagiritul distinge trei forme pure 
de stat: monarhia, aristocrația şi politia (timocraţia). Toate aceste tipuri 
de guvernare sînt considerate legitime, fiecare dintre cle fiind îndrep- 
tăţită pentru anumite situaţii. Ele se caracterizează prin aceea că 
guvernarea urmăreşte interesul general. Formele de stat menţionate au 
însă o perfecţiune şi vicii care le sînt proprii. Atunci cînd acestea din 
urmă primează, adică atunci cînd guvernarea urmăreşte interesul 
unuia singur, al unei minorităţi sau al mulţimii, forma de stat respec- 
tivă se corupe, decade. Celor trei forme pure le corespund trei forme 
corupte : tirania, forma coruptă corespunzătoare monarhiei, oligarhia, 
ce corespunde aristocrației şi democraţia (alteori numită demagogie), ce 
corespunde politiei. Atitudinea lui Aristotel faţă de democraţie e 
ambiguă. El o consideră uneori o formă coruptă de stat, dar afirmă în 
acelaşi timp că este cea mai puţin rea dintre formele corupte, fiindcă 
se îndepărtează cel mai puţin de forma pură corespunzătoare. Anumite 
afirmaţii ale sale par să fie favorabile democraţiei. 

Aristotel se manifestă ca adept al sclavajului, pe care încearcă 
să-l justifice prin inegalitatea naturală dintre oameni, grecii fiind de 
la natură „superiori“ popoarelor neelene. El ajunge chiar să justifice 
războaiele duse împotriva „barbarilor“, pentru procurarea de sclavi, 
deşi condamnă războaiele fratricide dintre cetăţile greceşti. Cu o sur- 
prinzătoare opacitate la un gînditor de talia lui, Stagiritul afirmă că 
„sclavul este un instrument însufleţit, cum instrumentul este un sclav 
neînsufleţit“, făcîndu-se astfel ecoul prejudecăţilor sociale ale vremii 
sale. Dar şi aici el are intuiţia genială a unui sistem superior de dez- 
voltare tehnică, în care existenţa omului-unealtă să nu mai fie nece- 
sară. Într-un pasaj celebru din Politica, l, 2 citim: „dacă fiecare instru- 
ment ar putea la poruncă sau din presimţire să-şi îndeplinească 
funcţia sa..., dacă suveicile ar ţese singure şi dacă plectrul ar cînta 


' În 1891, de F G. Kenyon. Lucrarea a fost tradusă în româneşte de Ştefan Bezdechi sub titlul 
Statul atenian. Traducerea, publicată în 1924, a fost recipărită la Editura Agora, Iaşi, 1992. 

singur la chitară, atunci antreprenorii n-ar avea nevoie de lucrători şi 
nici stăpînii n-ar avea nevoie de sclavi“. 


2.3.5. Estetica 

Menţionăm, în sfîrşit, cîteva idei ale concepţiei aristotelice 
despre artă. Şi aici, ca şi în celelalte compartimente ale filosofiei sale, 
Aristotel se vădeşte un adversar al platonismului. De accea, metoda 
de a înţelege ideile pe care le dezvoltă în Poetica sa este, după cum a 
arătat D. M. Pippidi, de a le raporta continuu la concepţiile platoni- 
ciene corespunzătoare. Aristotel întreprinde o amplă reabilitare a 
artei, mai ales a poeziei epice şi dramatice, împotriva criticii ei pla- 
toniciene. Susţinînd, ca şi Platon, că arta e imitație (mimesis) a 
naturii, Aristotel conchide de aici, împotriva platonismului, că ea are 
valoare cognitivă. El afirmă că poezia este mai filosofică şi mai aleasă 
decît istoria, deoarece ea înfăţişează ceea ce ar putea să se petreacă, 
posibilul, potrivit verosimilităţii sau necesităţii, în vreme ce istoria 
înfăţişează ceea ce s-a întîmplat efectiv. Deci poezia ne oferă gene- 
ralul faptelor omeneşti, în timp ce istoria ne oferă particularul lor, 
adesea nesemnificativ. Aristotel accentuează asupra normalităţii 
experienţei poetice, arătînd că cele două cauze care au dat naştere 
poeziei, darul înnăscut al imitaţiei, ce se manifestă încă din copilărie, 
şi darul armoniei şi ritmului sînt amîndouă „cauze fireşti“ (Poetica, 4, 
1448b). Marii poeţi, ca şi filosofii, sînt temperamente melancolice. 
Stagiritul atribuie artei, tragediei în speţă, o funcţie purificatoare 
(xáðapoiç töv naðnuatwv). Prin milă şi teamă, prin sentimentul 
de omenie pe care-l trezeşte în noi, tragedia purifică pasiunile şi 
înalţă astfel spiritul uman. Aristotel înţelege mai adînc decît Platon 
mecanismele psihologice pe care le declanşează în noi spectacolul 
tragic. Platon vedea numai efectul de suprafaţă : răscolirea pasiunilor 
şi tulburarea sufletului. Aristotel înţelege că trăirea întîmplărilor 
imaginare de pe scenă are ca efect purificarea sufletului, „arderea“ în 
noi a pasiunilor şi astfel eliberarea de ele. Efectul tragediei este unul 
benefic, de restabilire a echilibrului sufletesc, şi nu unul malefic, de 
sfărîmare a echilibrului, cum crezuse Platon. Aceasta este, poate, una 
dintre contribuţiile filosofice cele mai importante ale Stagiritului. 

Poetica aristotelică a influenţat profund gîndirea estetică ulte- 
rioară, mai cu seamă în perioada clasicismului. Ea continuă să fie un 
termen de referinţă al esteticii contemporane!, chiar şi atunci cînd, 


! „Poetica lui Aristotel ne ghidează şi astăzi în studiul scrierii şi în promovarea unei teorii a lite- 
raturii“, afirmă Michel Constantini, în introducerea unui număr al revistei Linérature, dedi- 
cat lui Aristotel (no. 122, Juin, 2001, p. 4.), sub titlul semnificativ „Aristote au bras long“. 

în anumite privinţe, aceasta i se opune (ca în cazul esteticii şi dra- 
maturgiei „nonaristotelice“ brechtiene). 

Notăm în încheiere că Aristotel, „il maestro di color che sano“ 
(învățătorul celor care ştiu), cum îl numea Dante, a dominat cu 
autoritate secole de-a rîndul orizontul gîndirii filosofice şi ştiinţifice 
europene şi arabe. El rămîne, dincolo de forma rigidă în care ideile sale 
au fost prezentate uneori, una dintre culmile gîndirii filosofice univer- 
sale, un partener de neînlocuit în dialogul filosofic contemporan. 

3. Filosofia epocii elenistice 


Filosofia greacă de după Aristotel, filosofia postaristotelică este 
numită, de obicei, după denumirea perioadei istorice în care se 
situează, filosofia elenistică sau filosofia epocii elenistice. Dacă 
păstrăm această denumire, va trebui să vedem mai întîi ce este epoca 
elenistică. 


3.1. Epoca elenistică 

Epoca elenistică este 
perioada a cărei limită | 
anterioară este situată de ? 
unii istorici în 336 î. Chr., 
anul urcării pe tron a lui 
Alexandru Macedon, iar 
de alţii în 323 î. Chr., anul 
morţii acestuia, şi care du- 
rează pînă în anul 30 î. 
Chr., cînd cade sub 
stăpînirea Romei ultimul A 
mare stat elenistic, Egiptul. Epoca elenistică este o perioadă de criză 
socială şi spirituală a lumii greceşti. Expediția lui Alexandru cel Mare în 
Asia a constituit o aplanare temporară, prin expansiune teritorială, a 
crizei. Dar după moartea lui Alexandru încep războaiele între foştii săi 
generali, „diadohii“, pentru stăpînirea imensului imperiu pe care acesta 
l-a creat. Purtate cu o neobişnuită cruzime, pustiind regiuni întinse, 
altădată înfloritoare, războaiele diadohilor au dus la dezmembrarea 
imperiului lui Alexandru. In sec. III î. Chr. se formează din el cele trei 
mari state elenistice, care domină istoria politică a timpului, Egiptul, 
Siria şi Macedonia. Oraşele-state greceşti îşi pierd independenţa 
politică, dar continuă să aibă, mai ales Atena, un important rol cultur- 
al. Alături de ele şi în anumite privinţe depăşindu-le se afirmă noile cen- 
tre culturale din Orient, mai cu seamă Alexandria şi Pergamul. 

Criza societăţii elenistice nu înseamnă stagnare sau decădere 
totală. Progrese importante, deşi parţiale, se înregistrează în dome- 
niul tehnicii, al economiei şi comerţului. Are loc mai cu seamă o pu- 
ternică dezvoltare ştiinţifică şi culturală. Fenomenele cele mai 
caracteristice sub acest raport sunt elenizarea Orientului şi refluxul 
Orientului elenizat către Grecia continentală. Contactul şi între- 
pătrunderea culturii greceşti şi a culturilor orientale vor avea impor- 
tante consecinţe asupra dezvoltării spirituale în întreaga sferă de 
iradiere a elenismului. 

Pentru a înţelege noua orientare a filosofiei în epoca elenistică 
trebuie să ţinem seama de schimbarea adîncă produsă în sistemul de 
valori al timpului. Declinul polisului şi formarea marilor regate cen- 
tralizate au dus la schimbarea situaţiei individului şi a raporturilor 
sale cu statul. Dacă în perioada clasică omul se manifesta înainte de 
toate în calitate de cetăţean, sensul vieţii sale fiind dat de partici- 
parea activă la viaţa politică, de integrarea sa în comunitatea din care 
făcea parte, în noile condiţii unitatea dintre individ şi stat este sfărî- 
mată. Omul izolat se simte neputincios într-o lume care şi-a lărgit 
brusc hotarele. Lăsat în voia soartei, el este preocupat de propria si- 
guranţă, de liniştea personală, pe care le caută pe alte căi decît în 
contopirea cu colectivitatea aflată în disoluţie. Idealului clasic al 
realizării în şi prin participarea la viaţa colectivităţii i se substituie 
idealul elenistic al fericirii individuale, concepută ca retragere din 
viaţa publică plină de primejdii şi nesiguranţă. „Trăieşte ascuns“, va 
proclama Epicur, exprimînd nu numai o înclinaţie personală, ci starea 
de spirit a unei epoci. 

Orientarea către individ, către problematica interiorităţii, 
determină locul central al eticii în filosofia elenistică. Celelalte părţi 
ale filosofiei sînt subordonate eticii, căreia îi revine rolul de a defini 
scopul vieţii umane şi de a indica mijloacele necesare pentru a-l 
atinge. Ea continuă să fie înţeleasă ca teorie a fericirii, dar fericirea 
încetează să mai fie un ideal pozitiv şi devine lipsă de tulburare a 
sufletului, absenţă a pasiunilor, indiferenţă. Cuvintele care exprimă 
acest ideal, construite cu alpha privativ, sînt de fapt termeni nega- 
tivi: unía, &ox)eoia, ărapația, &madeLa (alypia, aochlesia, 
ataraxia, apatheia, în traducere: liniştea, nepăsarea, netulburarea, 
lipsa oricărei pasiuni). Acest ideal etic negativ este expresia spiritu- 
ală caracteristică a unei epoci de criză. 

Cele mai importante şcoli filosofice ale epocii elenistice sînt: 
epicureismul, stoicismul şi scepticismul. Le vom cerceta pe rînd. 


3.2. Epicureismul 

Întemeietorul acestei şcoli, Epicur, a trăit între anii 342 şi 271 
î. Chr. Şcoala sa a funcţionat la Atena, într-o grădină de la marginea 
oraşului, care a fost numită grădina lui Epicur. De unde numele care 
i s-a dat gînditorului: filosoful grădinii. 

Epicur a fost unul dintre cei mai fecunzi scriitori ai antichităţii, 
autor a aproape trei sute de cărţi. De la Diogene Laerţiu aflăm 
titlurile a 87 de lucrări, considerate de el a fi cele mai importante, 
printre care: Despre natură (o lucrare în 37 de cărţi), Despre atomi şi 
vid, Despre scop, Despre unghiul din atom, Despre criteriu (Canonul), 

Maximele fundamentale ş. a. Nu ni s-au păstrat însă decît fragmente 
din lucrarea despre natură (găsite în papirusurile epicurienilor 
romani, descoperite la Herculanum) şi Maximele fundamentale, trans- 
mise de Diogenc Laerţiu. Avem însă la dispoziţie trei scrisori ale lui 
Epicur, care s-au dovedit autentice, conservate prin rîvna aceluiaşi 
Diogene Laerţiu, pe baza cărora ne putem face o idee aproape com- 
pleră asupra filosofiei epicuriene. Acestea sînt: Scrisoarea către 
Herodotos, Scrisoarea către Pythocles şi Scrisoarea către Menoiceus, care 
se află, împreună cu Maximele fundamentale, în cartea a X-a a lucrării 
lui Diogene Laerţiu, Despre vieţile şi doctrinele filosofilor. O altă sursă 
importantă pentru cunoaşterea epicureismului, mai ales a fizicii aces- 
tuia, este Poemul naturii al marelui discipol roman al lui Epicur, Titus 
Lucretius Carus. De asemenea, lucrarea lui Cicero De finibus bono- 
rum et malorum (Despre supremul bine şi supremul rău) conţine o 
expunere detaliată a teoriilor morale ale lui Epicur. Cicero este însă 
un adversar al epicureismului şi de aceea informaţiile pe care ni le 
oferă trebuie privite cu prudenţă. 

Epicureismul adoptă, ca şi stoicismul de altfel, diviziunea tri- 
partită a filosofiei, ce pare a-şi avea originea în şcoala platoniciană. 
Concepţia lui Epicur şi a urmaşilor săi cuprinde : fizica, logica (sau 
„canonica“) şi etica. Rolul principal revine eticii, fizica şi logica fiin- 
du-i subordonate. 


3.2.1. Filosofia naturii (fizica) lui Epicur. Aceasta este expusă 
în Scrisoarea către Herodotos şi în Scrisoarea către Pythocles. Studiul 
naturii nu este un scop în sine, ci o condiţie a eliberării de teama faţă 
de fenomenele necunoscute ale universului. Omul nutreşte teamă în 
faţa acestor fenomene deoarece ignoră adevăratele lor cauze şi 
atribuie producerea lor unor forţe situate în afară, care s-ar amesteca 
în lume şi în viaţa oamenilor, împărțind pedepse şi recompense, adică 
zeilor. Omul care se teme de zei nu poate fi fericit. Studiul naturii, 
care ne eliberează de teamă, este astfel o condiţie a fericirii. 

Epicur reia concepţia atomistă a lui Democrit, pe care o 
îmbogăţeşte cu idei şi argumente noi. Principalele sale contribuţii în 
acest domeniu sînt: 1) argumentarea existenţei atomilor; 2) ideea 
greutăţii atomilor şi 3) ideea declinaţiei atomilor. 

Epicur argumentează teoria atomistă. Argumentarea sa se înte- 
meiază pe principiul, prezent în mod implicit în întreaga gîndire 
greacă, începînd chiar de la Thales, că nimic nu se naşte din nimic şi 
nu piere în nimic (ex nihilo nihil). Filosoful grădinii nu numai că 
explicitează acest principiu, dar încearcă să-l şi dovedească. Dacă 
n-ar fi adevărat că nimic nu se naşte din nimic, ar trebui să fie ade- 

vărată afirmaţia opusă că orice se naşte din orice. Experienţa ne arată 
însă că această afirmaţie este falsă: căci fiecare lucru se naşte nu din 
orice, ci din seminţe proprii — plantele se nasc din seminţe de 
plante, arborii din seminţe de arbori, oamenii se nasc din oameni şi 
niciodată altfel. Deci prima parte a principiului, aceea care ne spune 
că nimic nu se naşte din nimic, este adevărată. Adevărul celei de a 
doua părţi, care ne spune că nimic nu piere în nimic, este dovedită 
într-un mod asemănător. Dacă ceea ce piere ar deveni neant, atunci, 
în timpul infinit dinaintea noastră toate lucrurile, lumea întreagă ar 
fi pierit în neant şi — potrivit primei părţi a principiului, deja dove- 
dită — n-ar fi avut cum să se nască din nimic o nouă lume. Or, expe- 
rienţa ne arată că lucrurile există în jurul nostru. Înseamnă că ceea 
ce piere nu devine neant, că ceva în el continuă să subziste, putînd 
da naştere, în alte configurații, altor corpuri. Aşadar, principiul 
„nimic nu se naşte din nimic şi nu piere în nimic“, principiul general 
de conservare a substanţei în univers, a fost dovedit ca adevărat, 

Observăm că argumentarea s-a făcut prin reducere la absurd 
(metoda apagogică). Reţinem totodată de aici structura logică ge- 
nerală a demersului filosofic, pe care Epicur pare s-o fi teoretizat în 
mod explicit în lucrarea sa, din păcate pierdută, Canonul: anume, 
descoperirea lucrurilor neclare, neevidente, invizibile, cu ajutorul 
lucrurilor clare, evidente, vizibile, care sînt semne ale celor dintii; 
întocmai cum fumul de pe un deal este indiciul sau semnul focului 
care arde acolo. 

Lumea care ne înconjoară este o totalitate de corpuri. 
Realitatea acestora ne-o dovedesc direct simţurile, aşa încît nu ne 
putem îndoi de ea. Observăm totodată că aceste corpuri execută 
mişcări variate. Mişcarea lor este, de asemenea, un dat senzorial. 
Dacă însă corpurile se mişcă, înseamnă că între ele există spaţii 
libere, că lumea nu este un bloc monolitic. Atunci trebuie să 
admitem că, alături de corpuri, în lume există spaţii goale în care cor- 
purile se mişcă, adică trebuie să admitem realitatea vidului. Observăm 
din nou structura argumentativă la care ne-am referit mai sus: vidul 
este un lucru neevident, semnificat de realitatea perceptibilă a 
mişcării. — Aşadar, în lume există corpurile şi vidul. În afara cor- 
purilor şi a vidului nu mai există nimic. 

Ducînd cercetarea mai departe, vom constata că corpurile sînt 
compuse, adică alcătuite din părţi. Observăm apoi că aceste corpuri se 
formează la un moment dat şi dispar într-un alt moment, că se nasc 
şi pier. Or, dacă nimic nu se naşte din nimic şi nu piere în nimic, 
înseamnă că toate corpurile sînt alcătuite din elemente prime, inse- 
cabile şi indestructibile. Acestea sînt atomii. Atomii sînt, ca şi vidul, 

lucruri neevidente, fiindcă nu pot fi în nici un fel percepuți prin 
simţuri. Realitatea lor este semnificată prin permanenţa existentă în 
procesul naşterii şi pieirii lucrurilor. 

Atomii sînt eterni, necreaţi, indestructibili şi în număr infinit. Ei 
se deosebesc unii de alţii prin formă, mărime şi greutate. Despre formă 
şi, implicit, despre mărime vorbise şi Democrit. Epicur introduce însă 
greutatea printre proprietăţile atomilor, pentru a explica mişcarea aces- 
tora. Democrit nu explicase mişcarea, nu dezvăluise cauza acesteia, ci 
se mulţumise s-o considere ca dată. Prin greutate, Epicur oferă 
această explicaţie : datorită greutăţii lor, atomii „cad“ în vidul infinit. 

Această proprietate este importantă din punct de vedere filosofic, 
pentru că ea este o determinare intemă a atomilor şi nu una pur exte- 
rioară ca forma. Ea este importantă şi din punct de vedere ştiinţific : 
într-o altă înţelegere, ea este valabilă şi pentru ştiinţa contemporană. 

Întrucît viteza de mişcare a atomilor în vid este aceeaşi, indiferent 
de preutate, reunirea lor şi formarea corpurilor presupun abaterea 
spontană de la linia de cădere verticală, sub un unghi foarte mic dar 
suficient pentru a le permite să se întîlnească. Aceasta este declinaţia 
atomilor, naprwrxA.oe la Epicur, pe care Lucrețiu a numit-o clina- 
men. Cele două motive care par să fi determinat introducerea acestei 
idei neobişnuite sînt: a) motivul fizic: explicarea agregării atomilor; 
şi b) motivul etic. Într-adevăr, ideea clinamenului introduce o nouă 
concepţie despre determinism. La Democrit determinismul a însem- 
nat excluderea întîmplării din univers, ca urmare a identificării 
cauzalităţii cu necesitatea. Epicur slăbeşte rigiditatea acestui deter- 
minism, introduce în el întîmplarea, sub forma declinaţiei spontane a 
atomilor. Filosoful nu neagă cauzalitatea mişcării atomilor şi a naturii 
în general, dar nu o mai identifică cu necesitatea. Alături de necesi- 
tate el admite şi întîmplarea : „unele lucruri se petrec prin necesitate, 
altele prin întîmplare, altele prin acţiunea noastră proprie“!. 
Declinaţia atomilor constituie în concepţia lui Epicur temeiul onto- 
logic al libertăţii umane. Dacă abaterea atomilor este posibilă, 
înseamnă că lumea nu e guvernată de o fatalitate inexorabilă, căreia 
omul nu i s-ar putea sustrage, că, dimpotrivă, omul este liber şi stăpîn 
pe acţiunile sale. Acesta pare, de altfel, motivul cel mai profund al 
tezei declinaţiei, aspectul său fizic rămînînd subordonat. 

Epicur şi-a exprimat adesea nemulţumirea faţă de caracterul 
fatalist al determinismului preconizat de vechii filosofi naturalişti. În 


' Diogenes Laertios, Despre vieţile şi doctrinele filosofilor, traducere din limba greacă de acad. 
Prof. C. 1. Balmuş, studiu introductiv şi comentarii de prof. Aram lrenkian, Editura 
Academiei, Bucureşti, 1963, X, 133. 

cadrul unui asemenea determinism nu era loc pentru libertatea şi 
fericirea omului. El excludea sentimentul etic fundamental al respon- 
sabilităţii: „necesitatea (înţeleasă fatalist — n.ns.) distruge respon- 
sabilitatea... pe cînd propriile noastre acţiuni sînt libere de stăpîn şi 
numai de ele sînt legate în mod firesc lauda şi dezaprobarea.“ Pînă 
unde mergea nemulţumirea lui Epicur faţă de vechiul determinism se 
vede din următoarele cuvinte ale sale: „Cu adevărat ar fi mai bine să 
acceptăm legendele despre zei decît să ne plecăm sub jugul destinu- 
lui, cum vor filosofii naturalişti. Căci mitul prezintă speranţa deşartă 
că ne putem salva dacă cinstim zeii, pe cînd necesitatea naturalişrilor 
e surdă la orice rugăciuni“!. 

Explicaţia atomistă a fenomenelor naturii, concepută în spiritul 
unui determinism consecvent dar lipsit de rigiditate, permite înlătu- 
rarca sentimentului de teamă în faţa acestor fenomene şi a credinţei 
nejustificate în intervenţia arbitrară a zeilor. Epicur nu neagă exis- 
tenţa zeilor, dar înlătură orice intervenţie a lor în lume. Zeii au formă 
umană, căci accasta este cea mai frumoasă, locuiesc liniştiţi şi netul- 
buraţi în spaţiile goale dintre lumile infinite (intercosmii, intermundii), 
bînd nectar şi vorbind între ei în singura limbă care li se potriveşte şi 
care este desigur limba greacă. 


3.2.2. Etica lui Epicur este expusă în Scrisoarea către Menoiceus 
şi în Maximele fundamentale. În concepţia lui Epicur scopul suprem al 
filosofiei este unul etic : dobîndirea fericirii. Cunoaşterea naturii şi logica 
sînt condiţii pentru atingerea acestui scop, dar nu scopul însuşi. 
Filosofia trebuie mai întîi să-i elibereze pe oameni de teama faţă de 
natură. O dată înlăturată teama în faţa fenomenelor naturii şi a zeilor, 
Epicur trece în etica sa la înlăturarea celui de al doilea motiv de 
tcamă: teama de moarte şi de ceea ce se va întîmpla după moarte. 
Filosoful se sprijină aici pe explicaţia atomistă a sufletului. Format din 
atomi mai fini şi mai mobili, sufletul este material, corporal. La 
moartea corpului, atomii sufletului se risipesc. Sufletul nu poate 
supravieţui morţii corpului. Aşa încît teama de ceea ce i se poate 
întîmpla după moartea corpului este absurdă şi fără obiect. Rămîne 
teama de moarte ca atare. Dar „moartea, cel mai înfricoşător dintre 
rele, nu are nici o legătură cu noi, dat fiind că atît cît existăm noi 
moartea nu există, iar cînd vine ea noi nu mai existăm. Ea nu are nici 
o legătură, nici cu cel viu, nici cu cel mort, căci pentru cel viu nu 
există încă, iar cel mort nu mai există el“?. De aceea, conchide Epicur, 


' Lbid.,X,134. 
? Ibid.,X,125. 

oamenii nu trebuie să se teamă de moarte, dar nici nu trebuie s-o 
dorească. 

Cu aceasta sarcina filosofiei nu s-a încheiat, Ea a îndeplinit doar 
prima parte a misiunii sale : înlăturarea motivelor de teamă. Urmează 
ca ea să elaboreze pentru om un mod de a trăi, care să-i asigure feri- 
cirea. Etica lui Epicur concepe fericirea ca ataraxie, absenţă a tul- 
burării, calm, linişte sufletească. Mijlocul pentru a o dobîndi este 
plăcerea, înţeleasă tocmai ca „absenţa suferinţei din corp şi a tul- 
burărilor din suflet“. Plăcerea, afirmă filosoful, este scopul suprem al 
vicţii. Dovada ne-o oferă faptul empiric că toate vieţuitoarele, inclu- 
siv omul, caută în mod natural plăcerea şi tind să evite durerea. 
Există însă plăceri diferite, corespunzătoare varietăţii dorințelor a 
căror satisfacere sînt. Căci plăcerea nu e altceva decît satisfacerea 
unei dorinţe. 

Epicur împarte dorinţele şi plăcerile care le corespund în trei 
categorii: 1) naturale şi necesare, acelea care suprimă o suferinţă, de 
exemplu dorinţa de a bea cînd sîntem însetaţi; 2) naturale şi nenece- 
sare, acelea care diversifică plăcerea, fără a avea ca scop înlăturarea 
suferinţei, de pildă dorinţa pentru un vin scump sau o mîncare rafi- 
nată; 3) nenaturale şi nenecesare, care nu corespund unor nevoi fireşti 
şi nici nu suprimă vreo suferinţă, cum sînt avariţia, dorinţa de glorie, 
dobîndirea coroanelor onorifice etc. Scopul acestei clasificări este 
limpede exprimat de autorul ei: „nu trebuie să alegem orice fel de 
plăcere“!. Plăcerile ce corespund dorințelor nenecesare, dar mai ales 
cele născute din dorinţele nenaturale dăunează sănătăţii trupului şi 
liniştii sufletului. Omul trebuie să opereze o alegere a plăcerilor, al 
cărei criteriu să fie sănătatea fizică şi liniştea sufletească. Sub acest 
raport, epicureismul se deosebeşte de hedonismul cirenaic, pe care în 
alte privinţe îl continuă. Plăcerea supremă ne-o procură, după 
Epicur, înţelepciunea. Filosofia, care ne conduce către ea, trebuie de 
aceea consecvent cultivată: „Nici în tinereţe nu trebuie cineva să 
ezite a se ocupa de filosofie şi nici cînd ajunge la bătrîneţe să se sa- 
ture a filosofa, căci nici o vîrstă nu-i prea timpurie sau prea tîrzie pen- 
tru sănătatea sufletului. Cel ce spune că timpul pentru studierea 
filosofiei n-a sosit încă sau că a trecut e asemenea unuia care ar spune 
că timpul fericirii nu-i încă sosit sau că s-a dus“?. Etica plăcerii a lui 
Epicur nu este deci o apologie zgomotoasă şi trivială a instinctelor 
primare, cum a fost în mod nedrept socotită uneori, ci o veritabilă 
filosofie, care-şi propune să-l elibereze pe om de spaimele necunos- 


! Ibid., X, 129. 
 Ibid.,X,122, 

cutului şi de lanţurile unei fatalităţi inexorabile, să-i redea bucuria de 
a trăi şi să-i îndrepte gîndul spre valorile spirituale cele mai înalte. 


3.3. Stoicismul 

Stoicismul îşi trage numele de la Porticul cu picturi (Z toč 
Mouxiin) unde Zenon din Citium, întemeietorul său, îşi ţinea la 
Atena lecţiile. Ca şi epicureismul, filosofia Porticului cuprinde trei 
părţi: fizica, logica şi etica, rolul principal revenind şi aici eticii. Stoicii 
sînt creatorii logicii relaţiei, a cărei valoare şi însemnătate au fost 
redescoperite abia în epoca modernă. În evoluţia istorică a stoicis- 
mului se disting trei perioade: vechiul stoicism (sec. IV-II î. Chr.), 
reprezentat de Zenon, Cleante şi Chrysip, acesta din urmă fiind con- 
siderat încă din Antichitate ca al doilea fondator al şcolii ; stoicismul 
mediu (sec. II-I î.Chr.), reprezentat de Panaitios din Rhodos şi 
Poseidonios din Apamea ; noul stoicism, ce se dezvoltă la Roma în 
epoca imperială, reprezentat de Seneca, Epictet şi Marc Aureliu. 


3.3.1. Filosofia naturii. Concepţia despre natură, fizica stoicis- 
mului are ca punct de plecare ideea că tot ceea ce există este corp, 
adică ceva care acţionează sau suportă acţiunea. Corpul este alcătu- 
it din două elemente care nu pot fi separate decît prin abstracţie: 
unul pasiv, materia, şi altul activ, forţa, mereu în acţiune, care 
pătrunde materia pînă în cele mai mici părţi ale sale, o pune în 
mişcare şi o organizează. Nu există forţă fără materie, după cum nu 
există materie fără forţă. Materiei îi este necesar un principiu unifi- 
cator, care să-i menţină laolaltă părţile. Forţei îi este necesar un 
obiect asupra căruia să acţioneze. Ea lucrează înăuntrul materiei, o 
modelează, face să-i apară toate calităţile, aşa cum soarele face să iasă 
din sămînţă planta. 

De aceea, această cauză este numită raţiunea seminală (Aóyoç 
onepuaTix5G) a lucrurilor. Universul este materie animată de forţă, 
este o fiinţă însufleţită, un uriaş animal ale cărui părţi sînt legate 
unele de altele şi îşi corespund reciproc. Principiul unificator, sufletul 
universului, este Divinitatea, considerată ca un suflu raţional, ca un 
foc inteligent şi artist, care pătrunde în toate părţile sale, aşa cum 
mierea curge în celulele unui fagure. Naturalismul stoic ajunge astfel 
la panteism. Se observă totodată sursa heracliteană a ideilor stoice 
asupra universului. 

Divinitatea, care organizează şi administrează lumea, imprimă 
fenomenelor un anumit scop, le înscrie armonios în unitatea şi fru- 
museţea ansamblului. Totul este determinat cauzal şi se petrece 
potrivit unei necesităţi inexorabile. Divinitatea este în acelaşi timp 

providenţă şi destin. Credinţa în liberul arbitru este o iluzie care-şi 
are originea în necunoaşterea cauzelor. Stoicismul elaborează astfel 
un determinism fatalist, care va avea consecinţe importante în plan 
etic. O altă idee caracteristică este aceea a evoluţiei ciclice a univer- 
sului. Născut din foc, universul se reîntoarce la capătul unui ciclu 
cosmic în focul primordial, pe calea unei conflagrații totale (holo- 
caust, OXXOVOTOG), căreia îi va urma o regenerare a lumii exact în 
forma ei anterioară. Aceleaşi evenimente se vor succeda în aceeaşi 
ordine, aceiaşi oameni, aceleaşi popoare se vor naşte şi vor pieri. 
Socrate va ţine aceleaşi lecţii în faţa aceloraşi discipoli. Ideea 
veşnicei reîntoarceri, atît de dragă lui Nietzsche, îşi are astfel în sto- 
icism unul din principalii ei reprezentanţi. — Un mare interes filoso- 
fic prezintă teoria stoiciană a incorporalelor. Deşi afirmă, aşa cum am 
văzut, că tot ceea ce există este corp, stoicii admit totuşi realitatea 
unor incorporale : locul, timpul şi semnificaţia (AexT6v). Ei disting: 
1) ceea ce semnifică, cuvîntul ca sunet vocal; 2) ceea ce este semni- 
ficat, semnificaţia cuvîntului, adică ceea ce înţelegem cînd pro- 
nunţăm cuvîntul respectiv şi 3) obiectul corespunzător. Primul şi 
ultimul sînt corpuri; al doilea este un incorporal. Stoicii prefigurează 
astfel ceea ce în filosofia modernă a limbajului se va numi triunghiul 
semiotic. 


3.3.2. Etica. Etica stoică se întemeiază pe fizică, omul fiind un 
microcosmos a cărui alcătuire corespunde macrocosmosului. 
Principiul etic fundamental, pe care stoicii îl preiau de la cinici, rein- 
terpretîndu-l, este, în formularea lui latină, vivere secundum naturam, 
a trăi în conformitate cu natura. Sensul acestui principiu la stoici este 
următorul : întrucît universul este raţional, iar expresia raţiunii uni- 
versale în noi este propria noastră rațiune, a trăi confom naturii 
înseamnă a trăi în conformitate cu raţiunea. Conformitatea cu raţi- 
unea presupune stăpînirea şi în cele din urmă anihilarea pasiunilor. 
Aceasta este &náðera stoică. Valoarea etică cea mai înaltă, binele 
suprem (summum bonum), este virtutea, acordul raţional între toate 
acţiunile omului, consecvenţa conduitei. Actele sînt materia vieţii 
morale ; ceea ce contează este armonia lor, a cărei realizare duce la 
înlăturarea tulburărilor. Ea presupune un efort continuu al voinţei, o 
muncă neobosită; de aceea eroul preferat al acestor filosofi este 
Hercule. 

___ Dacăvirtutea este binele suprem, toate celelalte sînt indiferente. 
In evoluţia stoicismului se manifestă însă tendinţa acomodării con- 
tinue a severelor principii iniţiale la simţul comun, pe calea unor 
repetate concesii. Filosofii acestei şcoli au admis că printre lucrurile 

indiferente, unele sînt conforme, iar altele contrare scopurilor 
naturii. Din prima categorie fac parte: viaţa, sănătatea, buna re- 
putaţie. Din cea de a doua, contrarele lor: moartea, boala, 
dezonoarea. Fără a fi bune în sine, cele din prima categorie sînt mai 
apropiate de bine şi în consecinţă sînt preferabile. Mai departe, prin- 
tre preferabile, unele convin mai mult decît toate celelalte naturii 
umane. Acestea sînt convenabilele (officia, la Cicero): nutriția, repro- 
ducerea, dobîndirea ştiinţei, grija pentru familie, exerciţiul 
cumpătării şi al curajului, deci toate cele către care ne îndeamnă 
natura noastră. Înţelepciunea constă în a dori aceste convenabile, 
dar nu pentru ele însele, ci pentru ordinea şi frumuseţea pe care le 
putem introduce în îndeplinirea lor. Idealul stoic al înţeleptului este 
acela al omului deplin stăpîn pe sine, călăuzit de virtute, capabil să se 
ridice deasupra împrejurărilor potrivnice şi să accepte cu seninătate 
tot ceea ce i se întîmplă, chiar suferinţa şi moartea. Acceptarea seni- 
nă a morţii, ba chiar alegerea ei voluntară, atunci cînd împrejurările 
o cer, este una dintre ideile caracteristice ale acestei filosofii, culti- 
vată mai ales de stoicismul roman. — Pe măsura evoluţiei stoicismu- 
lui, etica devine preocuparea aproape exclusivă a adepților săi, ea 
tinzînd să se transforme în predică morală, în parenetică, aşa cum 
constatăm la stoicii romani. 


3.4. Scepticismul 

“Scepticismul este orientarea filosofică iniţiată de Pyrrhon din 
Elis şi reprezentată de Arcesilaos, fondatorul Academiei sceptice 
medii, de Carneade, fondatorul Academiei sceptice noi, de 
Aenesidem, creatorul „noului scepticism“ şi de filosoful şi medicul 
Sextus Empiricus!, Acesta din urmă defineşte filosofia sceptică în ter- 
menii următori : „Scepticismul este posibilitatea de a opune — prin 
antiteze — atît lucrurile sensibile, cît şi lucrurile inteligibile în toate 
felurile, o însuşire datorită căreia noi ajungem, în virtutea forţei egale 
de argumentare, determinată de lucruri şi de aserţiuni opuse, mai 
întîi la suspendarea judecății şi apoi la netulburare“ (Schițe 
pyrrhoniene, |, 8). Pentru Pyrrhon, contrariile în lucruri şi în 
judecăţile noastre au putere egală. Nu se poate spune că un lucru e 


! Periodizarea propusă de Victor Brochard, Les sceptiques grecs, Paris, J. Vrin, 1923, pp. 
37-38 : prima perioadă : scepticismul practic (Pyrrhon, Timon) ; a doua perioadă : scep- 
ticismul dialectic (Aenesidem şi urmaşii săi imediaţi), a treia perioadă: scepticismul empi- 
vic („un fel de positivism“, care pune accent pe observaţia directă şi pe previziunea înte- 
meiată pe ea; scepticii acestei perioade sînt filosofi şi medici: Sextus Empiricus). Noua 
Academie se situează, ca un capitol specific, între prima şi a doua perioadă. Probabilismul 
este doctrina ei specifică. 

adevărat iar contrariul lui e fals. Afirmațiile opuse au aceeaşi valoare 
de adevăr. Înțeleptul nu spune nimic, nu afirmă nimic (poata) ; el 
îşi suspendă judecata (Erox7ţ). Fericirea, concepută ca absenţă a tul- 
burării şi a suferinţei (&rapația, &năYeLa), poate fi obţinută numai 
prin abţinerea de la orice afirmaţie, prin suspendarea judecății asupra 
tuturor lucrurilor. 

Pyrrhon este mai mult un moralist decît un teoretician al 
cunoaşterii. Scepticismul gnoseologic se naşte în şcoala platoniciană, 
în Academie, ca o reacţie împotriva filosofiilor „dogmatice“, mai cu 
seamă împotriva stoicismului. Arcesilaos este un adversar neîmpăcat 
al lui Zenon, după cum Carneade este adversarul lui Chiysip. 
Scepticii combat ideile stoicismului, negînd posibilitatea unei 
cunoaşteri sigure şi a unui criteriu ferm al adevărului. Simţurile nu ne 
arată lucrurile aşa cum sînt, ci ne redau numai impresia pe care ele o 
fac asupra noastră. Conceptele nu sînt decît rezumatul senzaţiilor şi 
ca atare este imposibil să rectificăm datele simţurilor prin rațiune. 
Concluzia este suspendarea judecății în domeniul teoretic. În prac- 
tică, atunci cînd e nevoie să acţionăm, trebuie să ne mulţumim cu 
verosimilul. Aceasta este doctrina probabilismului, care înlocuieşte 
adevărul şi certitudinea cu verosimilul şi probabilul. Carneade nu se 
mărgineşte să spună că înțeleptul trebuie să se mulţumească cu pro- 
babilul, ci dezvoltă o interesantă teorie a gradelor sau nivelurilor de 
probabilitate. La primul nivel se află reprezentările care în ele însele 
sînt verosimile ; la al doilea nivel sînt reprezentările care, în plus, nu 
sînt contrazise de alte reprezentări cu care stau în legătură; în sfârşit, 
există reprezentări care, verosimile în ele însele, nu numai că nu sînt 
contrazise, ci sînt confirmate de celelalte reprezentări ale noastre. 
Probabilitatea se apropie astfel din ce în ce mai mult de certitudine. 
In această formă, probabilismul este o poziţie intermediară între 
negarea agnostică a posibilităţii cunoaşterii şi deplina admitere a 
acestei posibilităţi. 

Aenesidem, care reia în sec. I d.Chr., la Alexandria, doctrina 
sceptică, desprinzînd-o de eclectismul urmaşilor lui Carneade, pare 
să fi fost cel dintîi care a sistematizat argumentele scepticilor împotri- 
va certitudinii, elaborînd cei zece tropi (Tp6no.), deveniți clasici în 
cadrul şcolii. Dintre aceste argumente pentru suspendarea judecății, 
cele mai importante sînt următoarele: 1) asupra aceluiaşi obiect 
opiniile oamenilor sînt diferite ; 2) orice demonstraţie regresează la 
infinit, căci stabilirea unei propoziţii se face printr-o altă propoziţie 
care trebuie ea însăşi probată, şi aşa mai departe, fără a ne putea opri 
undeva; 3) orice cunoştinţă este relativă: obiectul ei se schimbă, 
după cum se schimbă şi spiritul care judecă şi termenii în raport cu 

care cunoaştem obiectul ; 4) primele principii sînt arbitrare, căci, pen- 
tru a evita regresiunea la infinit, sînt acceptate fără probă; 5) ceea ce 
slujeşte la demonstrarea unei propoziţii nu are certitudine decît prin 
propoziţia de demonstrat (dialelă sau cerc vicios). Aenesidem a între- 
prins o amplă critică a principiului cauzalităţii, negînd posibilitatea 
cunoaşterii cauzelor fenomenelor şi limitînd cercetarea la studiul 
empiric al raporturilor dintre ele. 

Sextus Empiricus, singurul autor 
sceptic ale cărui lucrări filosofice s-au 
păstrat, ne oferă informaţii importante 
asupra întregii doctrine. Scrierile sale, 
Schițe pyrrhoniene, Contra învăţaţilor şi 
Contra filosofilor dogmatici, sînt „opere 
care constituie compendii ale întregii 
filosofii sceptice, adevărate summa, în 
sensul tratatelor din Evul Mediu“ (Aram 
Frenkian). — Orientare filosofică speci- 
fică unei epoci de criză, scepticismul 
exprimă pierderea încrederii în va- 
loarea cunoaşterii umane, în capacitatea acesteia de a , dobîndi ade- 
vărul obiectiv şi de a călăuzi viaţa individului şi a colectivităţii. 
Critica sceptică a dogmatismului gnoseologic şi a filosofiilor dogma- 
tice în general este însă un moment necesar în evoluţia gîndirii 
filosofice. Deşi scepticismul nu poate constitui o poziţie teoretică sta- 
bilă, căci intră în contradicţie cu sine însuşi în momentul în care 
susţine o anumită teză, fie ea şi negativă, critica sceptică a avut, din- 
colo de unilateralitatea şi exagerările ei, o funcţie pozitivă, obligînd 
gîndirea filosofică la o mai atentă şi nuanţată tratare a problemelor 
cunoaşterii. 

TREI 


PLOTIN ŞI NEOPLATONISMUL 


1. Schiţă biografică. Caracteristici ale operei. 
2. Filosofie şi religie. 
3. Metafizica emanatistă 

3.1. Teoria ipostazelor. 


3.2. Teoria procesiunii sau a emanaţiei. 


4. Problematica moral-religioasă a răului şi a salvării. 


Plotin şi neoplatonismul* 


Neoplatonismul este unul dintre cele mai influente curente de 
gîndire ale ultimei perioade a lumii antice greco-romane, ale 
aşa-numitei antichităţi târzii, şi totodată o sursă importantă de inspi- 
raţie pentru filosofia medievală. Acest curent de idei a fost reprezen- 
tat, înainte de Plotin, de Philon din Alexandria şi de Ammonios 
Saccas, iar după Plotin, de Porphyrios, de Ilamblichos, de Syrianos şi 
de Proclos. Personalitatea filosofică cea mai proeminentă a curentu- 
lui şi, cum s-a spus adesea, ultimul mare gînditor al antichităţii, a fost 
Plotin. De aceea, ne vom opri asupra lui. 


1. Schiţă biografică. Caracteristici ale operei 


Plotin a trăit în sec. III d.Chr., între anii 204 şi 270. S-a născut 
la Lycopolis, în Egipt. La Alexandria, a devenit discipolul lui 
Ammonius, care l-a iniţiat în filosofia lui Platon. Alexandria era pe 


* Lucrările lui Plotin nu au fost încă traduse în româneşte. De la monografia lui Grigore 
Tăuşan, apărută în 1900 şi a cărei a doua ediţie (în text e scris, probabil, greşit: a treia 
ediţie, cf. p. 9 — la tabla de materii este însă scris: Prefaţă la ediţia a l-a) a fost publicată 
în 1934, nu a mai apărut la noi nici o carte despre Plotin. Există, totuşi, capitole despre 
el în lucrările de istoria filosofiei greceşti: Gh. Vlăduţescu, N. Balea. Interesul pentru 
Plotin sporeşte în prezent. Epoca alexandrină, căreia îi aparţine Plotin, are importante 
asemănări cu timpul în care trăim, iar similitudinea problematicii spirituale plotiniene cu 
cea a timpului nostru greu poate fi pusă la îndoială. 

atunci unul dintre cele mai importante 
centre culturale ale lumii, unde funcționau 
mai multe şcoli de filosofie, pe care Plotin 
se pare că le-a frecventat, înainte de întiîl- 
nirea sa decisivă cu Ammonius. În orice 
caz, el a cunoscut bine nu numai platonis- 
mul, ci şi filosofia lui Aristotel, pitagoris- 
mul, stoicismul şi epicureismul, din care, 
deşi le-a criticat, a reţinut anumite idei 
care concordau cu propria sa versiune a 
gîndirii platoniciene. 

A însoţit apoi, la vîrsta de 39 de ani, 
armatele împăratului Gordian al III-lea în 
campania eşuată din Persia, cu gîndul de a 
cunoaşte izivaţăturile aeaa, persane şi indiene. După o scurtă 
şedere în Antiochia, a plecat la Roma, unde şi-a deschis propria 
şcoală filosofică, frecventată de personalităţi importante ale elitei 
culturale şi politice a timpului, inclusiv de împăratul Gallienus şi de 
soţia sa, împărăteasa Salonina. Şcoala lui Plotin era de fapt un grup 
de prieteni, care dezbăteau liber probleme de interes comun, fără nici 
o constrîngere, decît aceea a adevărului. Participanţii, în cea mai 
mare parte oameni maturi, deja formaţi din punct de vedere filosofic, 
nu erau simpli ascultători: ei semnalau dificultăţi, formulau obiecţii, 
solicitau explicaţii şi argumente suplimentare, îi cereau filosofului să 
revină asupra anumitor idei şi să le reexamineze. 

Din aceste discuţii s-au născut lucrările lui Plotin, scrise tîrziu, 
după ce filosoful împlinise vîrsta de cincizeci de ani. Este vorba de 54 
de tratate, de întindere inegală, pe care, după moartea filosofului, dis- 
cipolul, biograful şi editorul său, Porphyrios, le-a ordonat în şase 
grupuri de cîte nouă, de unde denumirea lor: Enneade (în pr. n 
evvtac, -X5oc, he enneas, -ados înseamnă grup de nouă). Ediţia lui 
Porphyrios urmează criteriul sistematic, iar nu criteriul cronologic. 
Primul grup (prima enneadă) se ocupă cu omul şi filosofia morală, al 
doilea şi al treilea cu lumea sensibilă şi cu Providența, al patrulea cu 
Sufletul, al cincilea cu Inteligența, iar al şaselea cu Unul sau Binele. 
În această ordonare există, cum a observat Emile Br6hier, „un plan 
care, evident, este didactic“!. El constă în a pleca de la sinele omului 
(1) şi de la lumea sensibilă (II şi III), pentru a ne ridica treptat la prin- 


! Emile Brehier, The Philosophy of Plotinus, transl. by Joseph Thomas, The University of 
Chicago Press, 1962, Chicago, p.20. Titlul francez original: Lu Philosophie de Plotin, Librairie 
A. Hatier, Paris. Bréhier a citit traducerea engleză şi a aprobat-o (nota traducătorului). 

cipiul originar al lumii, care este Sufletul (IV), apoi la principiul 
Sufletului, care este Inteligența (V), şi, în cele din urmă, la principiul 
universal al tuturor lucrurilor, care este Unul sau Binele (VI). Dar 
progresiunea aceasta este numai aparentă. Căci tratatele din fiecare 
grup, cu toată diferenţa dintre titlurile lor, se ocupă cu mai toate 
problemele adineaori menţionate, sau, cel puţin, presupun 
cunoaşterea întregii doctrine. — Enneadele lui Plotin, observă acelaşi 
exeget, oferă, în această privinţă, un contrast complet cu producţiile 
tîrzii ale şcolii neoplatonice, de pildă cu Manualul de teologie al lui 
Proclos, unde subiectele sunt tratate într-o ordine riguroasă. Să nu 
uităm însă legătura lor cu învățămîntul oral al filosofului, cu carac- 
terul acestuia de discuţie liberă, „dezordonată“, cum spune Porphyr. 
Şi să nu uităm că această grupare îi aparţine lui Porphyr şi nu lui 
Plotin însuşi. — Reţinem deci că cele şase enneade nu expun într-o 
formă sistematică şi continuă filosofia lui Plotin, ci ne-o prezintă de 
fiecare dată dintr-o anumită perspectivă, din perspectiva problemei 
luate atunci în discuţie. Din acest punct de vedere, ele se aseamănă 
cu dialogurile lui Platon, oricît de mari ar fi deosebirile care, în alte 
privinţe, le separă. În orice caz, Enneadele păstrează o bună parte din 
acel caracter liber, neconstrîns, din acea deschidere către noi orizon- 
turi ale gîndirii şi imaginaţiei, care sînt specifice dialogurilor platoni- 
ciene. 

Cînd l-am studiat pe Platon, am văzut că această particularitate 
a scrierilor sale, care este sursa farmecului lor literar, este în acelaşi 
timp sursa dificultăţilor cu care sîntem confruntaţi în interpretarea 
lor filosofică. Ceva asemănător se întîmplă şi în cazul Enneadelor lui 
Plotin. Dar principala dificultate provine aici din altă parte. Să 
vedem de unde. 


2. Filosofie şi religie 


Filosofia lui Plotin este, fără îndoială, o versiune nouă a plato- 
nismului şi de aceea este numită neoplatonism. Aceasta nu înseam- 
nă însă că am putea-o înţelege raportînd-o exclusiv la filosofia lui 
Platon sau chiar la tradiţia clasică greacă în genere. Mai întîi 
observăm că, cu toată admiraţia sa pentru Platon, Plotin nu-i preia în 
întregime concepţia, ci operează o selecţie, renunţind la anumite idei 
ale acestuia sau, ceea ce pînă la urmă e acelaşi lucru, reinterpretîn- 
du-le în felul său propriu. De pildă, la Plotin nu mai întîlnim 
Demiurgul din Timaios, care creează lumea sensibilă în conformitate 

cu modelul ideal. Nu mai întîlnim construcţia dialectică a Ideilor, ale 
cărei principii sînt expuse în Sofistul şi în Philebos, nici construcţia 
geometrică a elementelor materiale din cosmologia platoniciană. 
Distincția fundamentală între sensibil şi inteligibil este reţinută de 
Plotin, dar este, cum vom vedea, reinterpretată într-un mod care se 
îndepărtează considerabil de Platon. 

Tot aşa, de la Aristotel el reţine ideea superiorității contem- 
plaţiei faţă de celelalte funcţii sufleteşti, dar merge mult mai departe 
decît Stagiritul, considerînd funcţiile practice şi creatoare, acelea 
care orientează comportamentul şi modelează obiecte, ca avînd 
aceeaşi natură cu contemplaţia, ale cărei trepte inferioare sînt. — Nu 
putem înţelege aceste reevaluări şi resemnificări menţinîndu-ne în 
planul strict teoretic, fără a ţine seama de anumite nevoi spirituale 
mai generale cărora filosofia lui Plotin încearcă să le răspundă. 

Epoca în care trăieşte acest filosof este o perioadă de intensă 
frămîntare religioasă, în care declinul cultelor greceşti şi romane 
tradiţionale se împleteşte cu influenţa masivă a cultelor orientale. 
Oamenii caută cu înfrigurare, prin îmbinarea unor idei şi credinţe de 
origini diferite, o explicaţie a vieţii şi o cale a salvării. Este o epocă de 
sincretism, cînd interesează mai puţin coerenţa internă şi aco- 
modarea reciprocă a reprezentărilor şi infinit mai mult funcţia lor 
soteriologică. De pildă, cultul lui Isis, foarte răspîndit pe atunci, com- 
bină idei greceşti şi egiptene despre zei. Romanii au dezvoltat cultul 
imperial şi i-au venerat pe împărații lor, vii sau morţi. Credincioşii 
cultului mithraic adorau soarele. Cultul frigian al Marii Mame a 
zeilor era şi el foarte răspîndit, chiar şi la Roma. Creştinismul era el 
însuşi socotit încă un cult, deşi apăruseră deja cîţiva gînditori creştini, 
ca lustin Martirul (100-165), Clement din Alexandria (aprox. 
150-220), Tertullian (aprox. 160-220) şi Origen (185-254), care 
căutau să dea credinţei creştine un caracter sistematic şi o apărare 
intelectuală. 

Nevoia religioasă, nevoia unei valorizări spirituale a vieţii şi des- 
tinului uman, este adînc resimţită de Plotin. Filosofia lui se caracte- 
rizează prin încercarea de a oferi în acelaşi timp o teorie speculativă 
asupra existenţei în ansamblu şi o doctrină religioasă a mîntuirii 
(salvării) omului. De aceea, ea nu poate fi înţeleasă într-un cadru 
exclusiv filosofic, în particular, prin raportare la sursele ei clasice, în 
primul rînd platoniciene. Motivul religios este foarte activ şi de el nu 
se poate face în nici un caz abstracţie, cum s-a încercat uneori, în 
studiul acestei filosofii. Filosofia lui Plotin poate fi interpretată corect 
numai în perspectiva interacțiunii dintre cele două nuclee ideatice 

ale sale, nucleul teoretico-explicativ sau metafizic, pe de o parte, şi cel 
religios sau soteriologic, pe de altă parte. 

Termenul care unifică aceste două componente, conferindu-i 
filosofiei plotiniene unitatea sistematică şi identitatea inconfundabilă 
este contemplaţia. Ca să înţelegem despre ce este vorba, trebuie să ne 
referim din nou la cercetările lui E. Br6hier, consemnate atît în 
monografia consacrată filosofului, cît şi în alte studii, mai cu seamă 
în ampla introducere la ediţia şi traducerea sa franceză a Enneadelor. 

Incă în sec. I d. Chr., în opoziţie cu şcolile stoiciene, care, ase- 
meni aceleia a lui Musonius sau a lui Epictet, ofereau mai cu seamă 
o pregătire pentru viaţa practică, apar mişcări intelectuale cu totul 
diferite, care se izolează de viaţa publică şi se consacră în întregime 
contemplării lucrurilor divine. Din opera lui Philon din Alexandria 
aflăm că aceşti contemplativi formau societăţi, cum era cea a thera- 
peuților, care duceau o viaţă strict ordonată şi orientată în întregime 
către schimbul de idei cu privire la lucrurile divine. În primele trei 
secole ale erei creştine au existat, mai ales în Egipt, numeroase 
comunităţi de acest fel, care, chiar dacă nu preţuiau viaţa monastică 
a therapeuţilor, îşi uneau eforturile şi se angajau în meditaţie. Avem 
dovada existenţei lor în scrierile hemmetice, care ne prezintă discuţiile 
din aceste şcoli, divergenţele doctrinale, dar şi unitatea inspiraţiei lor 
fundamentale. 

Aceste grupuri de teologi contemplativi trebuie deosebite de 
grupurile religioase propriu-zise, orientate spre ritual şi practici iniţi- 
atice. La cele dintîi lipseşte aproape în întregime această practică 
exterioară a cultului, întregul interes concentrîndu-se asupra contac- 
tului interior, realizat prin contemplaţie, cu divinul. 

Apare astfel, notează Bréhier, un nou tip de gînditor contem- 
plativ, deosebit atît de filosoful de tradiţie elenică, precum şi de prac- 
ticantul religios obişnuit. Gîndirea lui Plotin trebuie pusă în legătură 
cu atitudinea spirituală caracteristică acestuia. Atitudinea spirituală 
în discuţie se caracterizează prin efortul de a înlătura orice relaţie 
practică cu lucrurile, de a ne desprinde progresiv de vraja lumii sen- 
sibile şi de a ne angaja pe calea „cunoaşterii pure“, a gîndirii con- 
templative, care ne deschide domeniul suprasensibil, domeniul divin 
al inteligibilului. 

Lumea inteligibilă nu ne este dată, desigur, în simpla senzaţie, 
dar nu ne este dată nici în gîndirea logică obişnuită, discursivă şi 
abstractizatoare. Ea nu este o lume a abstracţiilor, căci se situează 
dincolo de gîndirea obişnuită, acolo unde reîntîlnim tot ceea ce este 
mai pur, mai delicat şi mai subtil în impresiile sensibilităţii. De aici 
bogăţia ei inepuizabilă, farmecul şi fascinația continuă pe care o 


205 


exercită asupra sufletului nostru, celebrate în aproape fiecare pagină 
a Enneadelor. De aici, de asemenea, particularitatea stranie, remar- 
cată de istoricul francez, că „singurele cuvinte potrivite scopului de a 
exprima contemplaţia inteligibilului sînt acelea care desemnează 
impresii sensibile şi nu acelea care se raportează la gîndirea logică“!. 
Există, aşadar, un fel de afinitate între inteligibil şi sensibil, care le 
leagă pe deasupra gîndirii discursive. 

Ca să înţelegem mai bine natura acestei afinități ne va fi de aju- 
tor O sugestivă comparaţie a lui Plotin: inteligibilul este în raport cu 
sensibilul ceea ce este expresia în raport cu fizionomia unui om. 
Fizionomia, chipul unui om, are părţi simetrice şi dimensiuni măsura- 
bile; expresia chipului nu are părţi şi nici nu poate fi măsurată. 
Expresia nu poate fi redusă la o anumită dispoziţie a părţilor. 
Frumuseţea unui chip, spune Plotin, nu constă în simpla simetrie a 
părţilor lui, căci chipuri simetrice, care sunt prea reci, nu sunt fru- 
moase. Frumuseţea constă în expresia chipului, în acea căldură 
nedefinită care îl animă şi care parcă iradiază în jur. 

Ceea ce expresia este în raport cu faţa unui om, ansamblul rea- 
lităţii inteligibile este în raport cu ansamblul lumii sensibile. Lumea 
sensibilă este faţa pe care ne-o arată inteligibilul şi a cărei expresie 
trebuie să o descifrăm. Gîndirea, în sens plotinian, este o activitate 
hermeneutică, este tocmai această descifrare. Ea constă în a înţelege 
unitatea unei compoziţii, din care senzațiile ne oferă numai elemente 
separate, la fel cum perceperea frumuseţii unei figuri de dans înseam- 
nă sesizarea intenţiei dansatoarei în multiplicitatea gesturilor şi 
mişcărilor sale. 

Dacă inteligibilul se află într-un asemenea raport cu sensibilul, 
dacă el este aspectul lăuntric al acestuia, înţelegem de ce cunoaşterea 
inteligibilului este mai curînd o adîncire a senzaţiei decît o simplă 
abstracţie. După cum înţelegem şi afinitatea dintre sensibil şi inte- 
ligibil, despre care a fost vorba adineaori. Trecerea directă de la sen- 
sibil la inteligibil, fără medierea gîndirii discursive, este posibilă însă 
numai pentru că lumea sensibilă a devenit ea însăşi obiect de con- 
templaţie pentru cel ce s-a detaşat de relaţiile practice cu lucrurile. 
Contemplaţia ne apare deci, din nou, ca factorul unificator. 

Pe acest teren al contemplaţiei sau al gîndirii contemplative se 
întîlnesc şi interacționează cele două nuclee ideatice ale filosofiei lui 
Plotin, nucleul teoretico-explicativ sau metafizic şi nucleul religios 
sau soteriologic. În continuare, le vom cerceta mai îndeaproape, 
începînd cu primul, deci cu cel metafizic. 


1 Ibid., p7. 

3. Metafizica emanatistă. 


Metafizica plotiniană are două componente de bază, strîns 
legate între ele: teoria principiilor existenţei sau a ipostazelor şi teo- 
ria procesiunii sau a emanaţiei, care explică raportul dintre ipostaze 
şi relaţia acestora cu lumea. Din considerente analitice le vom exa- 
mina pe rînd. Incepem cu teoria ipostazelor. 


3.1. Teoria ipostazelor. 

Cred că modul cel mai potrivit de a aborda teoria ipostazelor 
constă în a o raporta la distincţia ontologică fundamentală a sensi- 
bilului şi inteligibilului, pe care Plotin o moşteneşte de la Platon. 
Lumea sensibilă se caracterizează printr-o anumită ordine internă, 
prin regularitatea mişcărilor corpurilor care o compun, prin acordul 
reciproc sau armonia fenomenelor care o alcătuiesc. Această ordine, 
regularitate şi armonie este aspectul ei raţional, care nu poate proveni 
decît dintr-un principiu raţional. Acest principiu este inteligența (b 
VOLG, nous), înţeleasă ca raționalitate universală şi care este „ipostaza 
centrală a metafizicii lui Plotin“!. Ea conţine ideile tuturor lucrurilor, 
modelele ideale pe care lucrurile le realizează prin imitație în spaţiu şi 
timp. Ca domeniu al inteligibilului sau al raţionalităţii pure, pe care 
lumea sensibilă o imită în planul materialităţii, ea este logic anterioară 
în raport cu aceasta din urmă. Lumea inteligibilă, care unifică lumea 
sensibilă, rămîne, totuşi, multiplă. Deşi multiplicitatea ei nu mai este 
de aceeaşi natură cu cea a lucrurilor, căci este o multiplicitate a ideilor 
şi are deci un caracter ideal, acest „Zeu multiplu“ are nevoie totuşi de 
un principiu unificator superior. Acest principiu unificator este Unul 
(tÒ Éy, to hen), ipostaza cea mai înaltă, ipostaza supremă. El este 
Binele absolut, pe care Plotin îl identifică cu Dumnezeu. 

Pe de altă parte, este necesară o ipostază mediatoare între idei 
şi lucruri, care să introducă ordinea şi raționalitatea în domeniul 
materialităţii şi să creeze astfel lumea sensibilă. Această ipostază este 
Sufletul puxń, psyche). 

Astfel ia naştere celebrul sistem plotinian al celor trei ipostaze?. 
Să revenim acum la ele în ordinea lor ontologică reală. Unul sau 


! Ibid., p.35. 
? ipostază = fiecare dintre formele pe care le îmbracă principiul divin şi care constituie trepte 
descrescînde ale perfecțiunii. Ynórtasıç (hypostasis) = acţiunea de aşezare sub, ceea ce 


este dedesubt, fundament. Echivalentul latin substantia sau suppositum (suport) = substanţă, 
subiect, persoană. La Plotin şi în vocabularul teologic posterior, cele trei persoane ale 
Trinității divine. bno (hypo, gr.) = sub (lar.) = sub; bn6oraoie (hypostasis) = substantia. 

Binele este ipostaza supremă. Despre el nu putem spune decît că tran- 
scende în mod absolut tot ceea ce există în lume şi de aceea nu-l 
putem caracteriza decît negativ: nu este material, nu este finit, nu 
este divizibil, nu are formă specifică. Principiul suprem care, aşa cum 
am văzut, este Divinitatea însăşi, nu este accesibil gîndirii noastre şi 
nu poate fi exprimat prin limbaj. Căci nu există atribute pozitive prin 
care l-am putea caracteriza : toate ideile noastre despre atribute sînt 
derivate din lucrurile finite care ne sînt accesibile. Tot ce putem 
spune despre acest principiu este că el e Unitatea Absolută, lipsită de 
multiplicitate sau complexitate, că e necreat, imobil şi imuabil, indi- 
vizibil şi absolut simplu. Pe calea gîndirii noi ne putem apropia de el, 
reducînd progresiv multiplicitatea la unitate sau, altfel spus, unificînd 
treptat, la diferitele niveluri ale realului, multiplul; dar nu-l putem 
atinge decît în extazul mistic, care depăşeşte pîndirea şi cu atît mai 
mult experienţa senzorială. La această chestiune va trebui să 
revenim. 

Deocamdată să precizăm că Unul nu poate fi suma sau totali- 
tatea lucrurilor particulare. Unul, scrie Plotin, „nu poate fi nici un 
lucru existent, ci este anterior tuturor existenţilor“. Transcendenţa 
absolută a Unului sau a Divinităţii ni se impune astfel cu toată forţa. 
Vom vedea că teoria emanaţiei presupune şi ea deosebirea radicală a 
Unului de toate celelalte realităţi care decurg din el. De aceea 
exegeza mai veche nu a avut dreptate atunci cînd a caracterizat 
metafizica plotiniană ca un „panteism emanatist“, aşa cum a proce- 
dat Alfred Weber!. Cercetarea actuală acordă mai multă atenţie 
transcendenţei Unului (Divinităţii) în raport cu lumea şi, drept 
urmare, contestă teza panteistă: „Plotin nu este panteist“ spune 
răspicat Samuel Enoch Stumpf2. Chestiunea aceasta ar putea să pară 
irelevantă din punct de vedere filosofic, interesînd eventual numai 
istoria teologiei. Şi totuşi nu este aşa. Căci ideea atît de importantă a 
„diferenţei ontologice“, a deosebirii dintre fiinţă şi existent, formu- 
lată în mod explicit abia de Heidegger, este pregătită de ideea trans- 
cendenţei Fiinţei supreme, idee pe care panteismul, concepţia ce 
tinde să identifice Divinitatea cu lumea, o contestă. 

Ipostaza următoare este 6 vobG (nous), adică Inteligența. Ea este 
cea mai apropiată de Unu, de principiul suprem şi de aceea îi 


„Ideea mamă a Enncudelor este un panteism emanatist privind lumea ca o emanaţie, o 
difuziune graduală a vieţii divine, absorbirea sa în Dumnezeu fiind ţinta finală a exis- 
tenţei“. (Alfred Weber, Histoire de la Philosophie Europâene, Dijon, Strassbourg, 1912, 
p.148). 

? Samuel Enoch Stumpf Philosophy. History and Problems, third ed., McGraw-Hill Book 
Company, Ney York etc., 1983, p.122. 


208 


seamănă în cea mai mare măsură. Totuşi, la nivelul ei apare deja 
dualitatea inteligenţei şi inteligibilului, adică a gîndirii şi a conţinu- 
tului sau a subiectului (gîndirea) şi a obiectului (Ideile). Pe de altă 
parte, apare multiplicitatea, căci Ideile sînt multiple, chiar dacă ele 
aparţin uneia şi aceleiaşi Inteligenţe universale. Pe scurt, ipostaza 
aceasta, deşi superioară ca grad de realitate şi perfecţiune celei care-i 
urmează, este inferioară ipostazei supreme. 

Cea de a treia ipostază este Sufletul, care, cum am văzut deja, 
are funcţia esenţială de a construi o punte peste prăpastia dintre Idei 
şi lucruri. Ca Suflet al lumii (pþufń toù x60Juov), această ipostază 
leagă între ele lucrurile, conferind astfel universului unitate şi 
armonie, adică viaţă. Universul este, pentru Plotin, ca şi pentru sto- 
ici, un organism uriaş, o fiinţă însufleţită, tocmai pentru că Sufletul 
lumii leagă toate componentele lui, de la grăuntele de nisip şi pînă la 
stelele fixe, într-o unitate indisolubilă. 

Ca şi ipostaza anterioară, Sufletul lumii se situează într-un 
dublu raport: pe de o parte, cu Inteligența din care provine, năzuind 
să contemple Ideile eterne ale acesteia şi, pe de altă parte, cu natu- 
ra, cu lucrurile particulare ; în acest din urmă raport el este sursa 
sufletelor individuale, inclusiv a sufletului omenesc. Sufletul ome- 
nesc este unit cu corpul, dar nu se identifică cu el. Una dintre 
obiecțiile cele mai importante pe care Plotin le aduce stoicismului, 
epicureismului, pitagorismului şi aristotelismului este aceea că nu au 
înţeles natura adevărată a sufletului: sufletul, după Plotin, are o 
natură spirituală, ireductibilă la natura corporală. De aceea, el pre- 
există corpului şi supravieţuieşte morţii acestuia, intrînd într-o serie 
de transmigraţii de la un corp la altul, pînă la eliberarea sa finală. 


3.2. Teoria procesiunii sau a emanaţiei. 

Cu sufletele individuale am intrat însă în lumea sensibilă. Să 
revenim la domeniul ipostazelor, pentru a înţelege raportul dintre ele. 
Am văzut deja că ele formează o serie ascendentă, în care, cu 
excepţia celei dintii, fiecare ipostază este dublu orientată: spre 
ipostaza imediat superioară, din care provine şi spre ipostaza imediat 
inferioară, pe care o generează. Aceste raporturi dintre ipostaze, pre- 
cum şi dintre ele şi lumea sensibilă sînt explicate în teoria procesiunii 
sau a emanaţiei. 

Din considerente analitice, noi am separat teoria ipostazelor de 
aceea a emanaţiei, dar în fapt ele sunt inseparabile. Cum vom vedea 
imediat, doar în procesiunea lor şi în relaţia specifică cu lumea, 
ipostazele îşi dezvăluie sensul real. Teoria emanatistă mai are încă o 
funcţie importantă : aceea de a explica generarea multiplului de către 

unu, adică de a răspunde la întrebarea: de ce unul generează mul- 
tiplul? Aceasta a fost o problemă esenţială a întregii filosofii greceşti, 
pe care, în formă implicită, o întîlnim încă la Thales şi în formă 
explicită la Platon, în Parmenide. 

Unul, Inteligența şi Sufletul lumii sînt de fapt coeterne. Nu se 
poate pune, prin urmare, în ce le priveşte, problema unei geneze în 
timp. Totuşi, Unul este cauza Inteligenţei, iar Inteligența este cauza 
Sufletului lumii. În această măsură, există un raport de anterioritate 
logică între ele şi deci o geneză ideală de la Unu la Inteligență şi de la 
Inteligență la Sufletul lumii. 

Pe de altă parte, Unul nu poate, propriu-vorbind, să creeze, căci 
creaţia este o activitate, iar activitatea presupune schimbare, ceea ce 
este incompatibil cu imuabilitatea Unului. Soluţia lui Plotin este 
aceea că multiplul provine din Unu nu printr-un act liber de creaţie, 
ci prin necesitate. Ca să-şi explice ideea, filosoful a introdus teoria 
emanaţiei : lucrurile emană din Dumnezeu în felul în care lumina 
emană din soare, în felul în care apa curge dintr-un izvor care nu 
seacă niciodată, în felul în care lichidul dintr-o cuvă prea plină se 
revarsă peste margini. Ilustrarea teoriei plotiniene prin imaginea 
razelor de lumină ce emană din soare este probabil cea mai potrivită. 
Soarele nu se epuizează niciodată, el nu face ceva, ci, pur şi simplu, 
este şi, fiind ceea ce este, în mod necesar el emană lumină. În acest fel, 
Unul sau Dumnezeu este sursa tuturor realităţilor şi tot ce există în 
lume îl exprimă. Dar nimic nu este egal cu Dumnezeu, la fel cum 
razele de lumină nu egalează în nici un fel soarele din care provin. 
(Aici se vede din nou că Plotin nu este panteist — vezi discuţia ante- 
rioară). 

Teoria emanaţiei este soluţia ingenioasă a unei probleme 
deosebit de complexe, în care multiplicitatea trebuie explicată prin 
unitate, fără a încălca simplitatea, identitatea cu sine şi imuabilitatea 
acesteia din urmă. Ea introduce o concepţie ierarhică asupra lumii. 
La fel cum lumina soarelui slăbeşte treptat, pe măsură ce se înde- 
părtează de sursă, ajungînd la limita ei extremă să se confunde cu 
întunericul, diferitele trepte ale existenţei alcătuiesc o scară descen- 
dentă, de la gradul cel mai înalt de realitate şi perfecţiune al Unului, 
pînă la gradul cel mai scăzut al materiei întunecate şi haotice, acolo 
unde existenţa trece în neant. Concepţia aceasta a dominat veacuri 
de-a rîndul imaginea generală despre lume, fiind comparabilă, prin 
amploarea şi influenţa ei, numai cu concepţia evoluționistă din 
epoca modernă. 

Înainte de a continua expunerea ideilor lui Plotin ar fi poate 
bine să amintim că există o importantă deosebire între gîndirea plo- 

tiniană şi gîndirea modernă: dacă gîndirea modernă consideră că, cu 
cît urcăm mai sus pe scara generalităţii, conceptele devin tot mai 
sărace în conţinut (potrivit legii logice a raportului invers între sfera 
şi conţinutul noţiunilor), la Plotin, dimpotrivă, ascensiunea pe scara 
ontologică sporeşte plenitudinea de fiinţă, gradul cel mai înalt de 
plenitudine şi bogăţie interioară revenind principiului suprem : Unul 
sau Binele. 

Potrivit teoriei emanaţiei, ipostazele se nasc una din alta, 
pornind de la Unu, care este sursa supremă, izvorul întregii realităţi. 
lar din a treia ipostază, Sufletul lumii, se naşte lumea sensibilă, cu 
propria ei structură ierarhică, de la om, prin animale şi plante, pînă 
la regnul mineral. Lumea materială prezintă ea însăşi două aspecte, 
unul superior, constînd în ordinea mecanică şi legitatea care 
guvernează lucrurile, acesta fiind aspectul ei raţional, şi altul inferior, 
constînd în materialitatea brută, haotică, ce tinde spre dezorganizare 
şi anihilare, acesta fiind aspectul ei irațional. Plotin compara materia 
cu limita extremă la care poate ajunge lumina şi care este întunericul 
însuşi. Întunericul este opusul luminii, iar materia este opusul spiri- 
tului, al Unului. Ea se situează la cealaltă extremitate a „marelui lanţ 
al existenţei“, ca să folosim cunoscuta expresie a lui A. Lovejoy. În 
măsura în care materia este unită cu sufletul, fie cu cel individual, fie 
cu Sufletul lumii, în această măsură ea nu este întuneric complet. 
Dar, potrivit principiului care acţionează în emanaţie, la fel cum 
lumina tinde să emane pînă atinge în cele din urmă punctul de total 
întuneric, materia se află la graniţa neantului şi tinde să dispară în el. 

lată în ce constă teoria plotiniană a emanaţiei. Supoziţia ei cen- 
trală este, cum a arătat E. Brehier, aceea a unui curent de viaţă spi- 
rituală, care străbate întregul univers şi care, pornind de la o sursă 
unică şi inepuizabilă, se revarsă progresiv, constituind astfel diferitele 
niveluri şi domenii ale existenţei. Este o tentativă grandioasă de spi- 
ritualizare a lumii, extrem de actuală, cred, pentru noi. Pentru că, 
astăzi, după o lungă perioadă de despiritualizare a lumii — al cărei epi- 
log deznădăjduit este imaginea umanităţii ca un trib nomad care 
rătăceşte în univers pe o planetă mică şi neînsemnată, imagine pro- 
pusă de Jacques Monod în cartea sa Hazardul şi necesitatea — devine 
tot mai presantă nevoia respiritualizării lumii, nevoia de a înzestra din 
nou lumea cu un sens spiritual, care să facă posibil sensul vieţii 
umane. Nu spun că Plotin ne oferă de-a gata o soluţie. Dar filosofia 
lui ne poate oferi sugestii, ne poate indica drumuri pe care, urmîn- 
du-le, am putea ajunge la propria noastră soluţie. 


! vezi Emn., VI, 9. 

4. Problematica moral-religioasă a răului şi a 
salvării. 


Teoria emanaţiei ne-a arătat că din Unu, ipostaza supremă, 
provine întreaga realitate. Treptele acesteia sînt tot atîtea grade 
diferite ale perfecțiunii. Unul tinde să-şi distribuie cît mai mult per- 
fecţiunea supremă care-l caracterizează; dar, întrucît nu se poate 
reduplica perfect pe el însuşi, o face în singurul mod cu putinţă, şi 
anume, exprimînd în emanaţii toate gradele posibile ale perfecțiunii. 
De aceea, trebuie să existe nu numai Inteligența, dar şi gradul cel mai 
scăzut de realitate şi perfecţiune, care este materia. 

Totuşi, în lume există răul — există suferinţa, nefericirea, boala 
şi moartea. El este, evident, o imperfecţiune. Dacă totul provine, în 
cele din urmă, din Unul perfect, cum este posibilă această imper- 
fecţiune ? Plotin a explicat existenţa răului în mai multe moduri. Pe 
de o parte, filosoful a arătat că răul ocupă, în felul său propriu, un loc 
în ierarhia perfecțiunii, căci fără el ceva ar lipsi din lume”. Răul este 
asemenea umbrelor întunecate care, într-un portret, pun în evidenţă 
frumuseţea imaginii. Pe de altă parte, toate evenimentele se petrec cu 
o necesitate riguroasă, cum au argumentat stoicii, aşa încît omul bun 
nu trebuie să le privească drept rele, deşi ele pot fi considerate ca o 
pedeapsă pentru cel imoral. Alteori, el a pus răul moral în raport cu 
folosirea nepotrivită a liberului arbitru. Dar Plotin găseşte cea mai 
bună explicaţie a răului în concepţia sa despre materie. 

Pentru el, materia este ultimul termen al emanaţiei. Prin însăşi 
natura emanaţiei, aşa cum am văzut, nivelurile superioare tind către 
cele inferioare. Unul generează Inteligența, Inteligența generează 
Sufletul lumii, Sufletul lumii generează sufletele individuale, iar aces- 
tea generează corpurile materiale. Tendinţa aceasta descendentă 
continuă să acţioneze şi la nivelul materiei, la fel cum raza de lumină 
ce pleacă din soare tinde să se îndepărteze tot mai mult de sursă, pînă 
ce se pierde în întuneric. Există deci în materie impulsul de a se se- 
para şi de a se îndepărta de suflet, de a se angaja într-o mişcare 
haotică, iraţională. Ca orice realitate, materia are două aspecte. Cînd 
e orientată către suflet, ea îşi dezvăluie aspectul superior, ce se mani- 
festă în natură prin ordinea şi regularitatea mişcărilor lucrurilor, iar la 
om, prin conformitatea corpului cu activităţile sufletului la nivelurile 
raţionalităţii, sensibilităţii, dorinţei şi vitalităţii. Dar cînd materia 


PE IUTE AES 4 dun. ca i EET cacaturi atita 
Vă amintiţi proverbul acela românesc care spune că e rău cu rău, dar mai rău fără rău! Ceva 
similar este sugerat şi de Plotin. 

este orientată descendent, orientare ce ţine şi ea de natura 
emanaţiei, se manifestă aspectul său inferior, prin care ea întîlneşte 
întunericul, iraţionalitatea, nefiinţa. 

Răul moral provine deci din faptul că sufletul, raţional prin 
natura lui, este unit cu un corp material, care, în virtutea momentu- 
lui descendent al oricărei emanaţii, tinde să se mişte aşa-zicînd „în 
jos“, adică dincolo de controlul raţional. Cînd corpul ajunge la acest 
nivel inferior, el este supus mişcărilor haotice determinate de pasiu- 
nile dezlănţuite, pe care sufletul nu le mai poate stăpîni. Răul este 
această discrepanţă între intenţiile drepte ale sufletului şi conduita 
efectivă a omului, este o imperfecţiune ce-şi are, în ultimă analiză, 
originea în mişcarea iraţională a corpului material. 

În sensul acesta, în sensul că originea lui se află în tendinţa 
iraţională a corpului material, materia sau corpul este principiul rău- 
lui. Totuşi, materia provine ea însăşi din Dumnezeu, căci totul emană 
din Unu. Dar atunci cauza răului nu este Dumnezeu ? Răspunsul ne- 
gativ al lui Plotin se întemeiază pe ideea că răul nu este ceva anume, 
o realitate determinată, ci este o absenţă sau o privaţiune. Răul nu 
este o forţă distructivă pozitivă, nu este un „diavol“ sau un zeu rival, 
aflat în luptă cu Dumnezeul cel bun, cum credeau manicheenii, ci 
pur şi simplu lipsă de perfecţiune, lipsă de formă pentru corpul mate- 
rial, care nu este prin natura sa rău. Lupta morală a omului nu este, 
prin urmare, o luptă împotriva vreunei forţe din afară, ci este lupta 
împotriva tendinței lăuntrice de dezorganizare, de dezordine, de 
pierdere a controlului asupra pasiunilor. Răul este tocmai această 
dezordine lăuntrică, adică nu ceva pozitiv, ci absenţă a ordinii. 
Corpul ca atare nu este rău. Răul este lipsa de formă a materiei, după 
cum întunericul este absenţa luminii. 

Filosofia morală a lui Plotin, întemeiată pe metafizica sa ema- 
natistă, încearcă să argumenteze în acelaşi timp că sufletul este 
responsabil pentru actele sale şi că toate evenimentele sînt riguros 
determinate. De aici punerea răului în legătură cu ultima emanaţie, 
materia, dar şi interpretarea lui nu ca o proprietate, ca o însuşire po- 
zitivă a acesteia, ci ca o privaţiune. Este adevărat că răul îşi are sursa 
într-o anumită tendinţă regresivă a materiei, dar sufletul o poate 
stăpîni şi de aceea el este responsabil. 

Responsabilitatea şi capacitatea de iniţiativă a sufletului se 
manifestă cu toată claritatea în concepţia filosofului despre salvare. 
Această concepţie este legată, pe de o parte, de interpretarea răului 
— căci salvarea înseamnă eliberarea radicală de rău — şi, pe de altă 
parte, cum vom vedea imediat, de metafizica emanatistă. 

Salvarea se realizează prin unirea omului cu Divinitatea. Ea pre- 
supune o ascensiune îndelungată şi dificilă, în cursul căreia este nece- 
sară dezvoltarea succesivă a virtuţilor morale şi intelectuale, a disci- 
plinei lăuntrice şi a capacităţii de meditaţie. Desprinderea de lumea 
fizică este necesară, dar nu pentru că aceasta ar fi esenţial rea, ci pen- 
tru a uşura ascensiunea sufletului şi a împiedica distragerea lui de la 
scopul urmărit. Aprofundînd, prin gîndire, cunoaşterea de sine, sufle- 
tul se ridică la înţelegerea legăturii sale cu organizarea lumii. El se 
desprinde astfel de individualitatea sa mărginită şi se reintegrează 
treptat în nemărginirea din care a provenit. Termenul final al acestei 
ascensiuni spirituale este contopirea sinelui cu Unul sau cu 
Dumnezeu, în starea de extaz în care separaţia, alteritatea au fost abo- 
lite. Această stare se realizează cu greu, Plotin cunoscînd-o, cum ne 
relatează Porphirios, de patru ori în viaţă, iar el însuşi o singură dată. 

Uniunea definitivă cu Dumnezeu poate cere, după Plotin, mai 
multe încarnări succesive ale sufletului. În cele din urmă, purificat 
prin contemplaţie şi iubire, sufletul devine capabil de o deplină 
renunțare la sine şi de contopirea cu Unul. Tema aceasta a iubirii ca 
forţă purificatoare şi ca impuls ascensional provine, desigur, din 
Banchetul lui Platon. Plotin o integrează în concepţia sa despre con- 
versiune, adică despre mişcarea inversă faţă de emanaţie: dacă 
emanaţia sau procesiunea este, cum am văzut, mişcarea descendentă 
de la ipostaza supremă pînă la materie, conversiunea este mişcarea 
care reface, în sens ascendent, treptele emanaţiei. Salvarea se reali- 
zează, aşadar, prin conversiune. Emanaţia şi conversiunea sînt „ cele 
două teme care domină gîndirea lui Plotin“ (Pierre Maxime 
Schuhl!). Mai exact, cea dintîi domină metafizica, iar cea de a doua 
filosofia sa moral-religioasă. 

Filosofie de mare anvergură, care conţine, aşa cum am văzut, o 
metafizică foarte elaborată şi o doctrină moral-religioasă coerentă, 
orientată soteriologic, concepţia lui Plotin nu a putut deveni, tocmai 
datorită complexităţii ei, foarte populară în epocă. Dar ea a avut o 
influenţă considerabilă asupra teologiei creştine născînde a acestei 
epoci, în special asupra lui Augustin şi, prin el, asupra întregii gîndiri 
medievale. 

MEDIU 

1.2.1. Opera. Experiențele doctrinale. 

2.2.2. Sistemul naturii. 
2.2.3. Concepţia despre om. 

2.3. „Cearta universaliilor”. 

2.4. Thoma d'Aquino. 


1. Perioada Patristică 


1.1. Caracterizare generală. 

Cu prezentarea filosofiei lui Plotin am încheiat analiza filosofiei 
antice, care a fost principalul nostru obiect de studiu în acest an. 
Perioada următoare a istoriei filosofiei este, aşa cum se ştie, filosofia 
medievală care în evul mediu occidental poartă numele de filosofie sco- 
lastică. Ea se încadrează în intervalul de timp cuprins între secolul IX şi 
secolul XIV. Dar, perioada scolastică nu este o epocă închisă în sine, ci, 
dimpotrivă, este deschisă, ca să spunem aşa, la ambele capete: pe de o 
parte, către perioada care a precedat-o şi, pe de altă parte, către epoca 
modernă care i-a urmat şi pe care, în multe privinţe, a pregătit-o. 

Perioada anterioară scolasticii, puntea de legătură între filosofia 
antichităţii şi cea a evului mediu, este perioada patristică. Ea durează, 
aproximativ, de la sfârşitul secolului | până în secolul VIII al erei 
creştine. Denumirea provine de la cuvântul grecesc noTp (pater), pl. 
naTtépec (pateres), „părinte“, „părinţi“, care-i desemnează pe gândi- 
torii creştini care au elaborat, în perioada menţionată, bazele doctri- 
nale ale credinţei creştine şi sînt, de aceea, consideraţi „părinţi ai bi- 
sericii“. Etienne Gilson stabilea o distincţie între părinţi ai bisericii, 
doctori ai bisericii şi scriitori eclesiustici. Dar, în sens larg, în perioada 
patristică sînt incluse toate aceste tipuri de autori. Uneori se face 
deosebirea între „apologeţi“, apărători ai creştinismului împotriva 
atacurilor la care era supus din diferite direcţii în primele trei secole 
ale erei noastre, şi „părinţi“, respectiv, între apologetică şi patristică. 
Dar de obicei apologetica este inclusă în prima perioadă a patristicii. 

Cei dintîi apologeţi au fost Quadratus şi Aristide, iar cei mai 
importanţi: Justin, Athenagoras, Minucius Felix, Tertullian, 
Arnobius şi Cyprianus. Ei sînt incluşi de obicei, cum spuneam, în 
prima perioadă a patristicii, numită a începuturilor, care merge de la 
sfîrşitul secolului I pînă la începutul secolului IV. A doua perioadă, 
sau a înfloririi, numită şi epoca de aur sau clasică a literaturii patris- 
tice, merge de la începutul secolului IV pînă la mijlocul secolului V. 
„Deşi, cronologic, e perioada cea mai scurtă, realmente e perioada 
cea mai bogată şi originală a literaturii patristice“!. Acestei perioade 
îi aparţine Augustin, a cărui operă constituie momentul culminant al 
întregii gîndiri patristice. A treia perioadă, numită — în bună parte pe 
nedrept — a decadenţei, durează de la mijlocul secolului V, pînă la anul 
749, data morţii lui loan Damaschin, pentru Răsărit, şi pînă la anul 
636, data morţii lui Isidor din Sevilla, pentru Apus. Este o perioadă 
încă bogată în personalităţi de seamă, ca loan Scărarul, Maxim 
Mărturisitorul, Gherman de Constantinopol, loan Damaschin, 
Grigore cel Mare, Benedict de Nursia, Isidor din Sevilla. 

Uneori, în locul clasificării cronologice, patristica este împărţită 
după criteriul lingvistic în patristica greacă şi patristica latină, cei mai 
importanţi părinţi din ramura greacă fiind socotiți: Grigore din 
Nazianz, Vasile cel Mare, Grigore din Nyssa, Pseudo-Dionisie 
Areopagitul, loan Damaschin, iar din ramura latină: Aureliu 
Augustin, Grigore cel Mare, Isidor din Sevilla. 

Din punctul de vedere al istoriei filosofiei este de reţinut rolul 
ce revine patristicii în pregătirea filosofiei medievale. Încă din 
această perioadă, efortul îndreptat spre definirea dogmei creştine se 
însoţeşte cu travaliul de interpretare filosofică a dogmei, travaliu 
întru totul analog celui pe care-l va întreprinde evul mediu. Căci, 
după observaţia lui E. Gilson, „cele două opere nu puteau merge una 
fără alta şi ar fi fost imposibil să cauţi să formulezi dogma, fără a o 
interpreta“?. Dar interpretarea filosofică trimitea inevitabil la filosofia 
greacă. Privită cu suspiciune la început, filosofia greacă va fi mai apoi 
o sursă importantă a gîndirii patristice. lar evul mediu va continua 
această muncă de asimilare, pe baza ei urmînd a se elabora noi sin- 
teze, originale şi fecunde. 


! Toan G. Coman, Patrølogie, Editura Institutului Biblic şi de Misiune Ortodoxă, Bucureşti, 

Etienne Gilson, Filozofia în Evul Mediu, traducere de Ileana Stănescu, Editura 
Humanitas, Bucureşti, 1995. Traducerea românească s-a făcut după a doua ediţie 
franceză din 1986, considerabil amplificată faţă de prima ediţie din 1922. Este una din- 
tre cele mai importante lucrări generale despre filosofia medievală. Ea vă stă la dispozi- 
ţie şi vă recomand s-o citiţi. 

Ne vom opri în cele ce urmează asupra celui mai de seamă gîn- 
z:cor al perioadei patristice, Aurelius Augustinus, canonizat de biseri- 
22 romano-catolică şi numit de aceea Sfîntul Augustin. Biserica orto- 
Zoxă îi recunoaşte meritele, dar consideră că, în cîteva puncte impor- 
-ante ale doctrinei, el s-a îndepărtat de adevăr, şi de aceea îl numeşte 
au sfintul, ci Fericitul Augustin. 


1.2. Augustin 

1.2.1. Opera. Experiențele doctrinale. 
Augustin a trăit între anii 354-430. Opera sa este 
:mensă: ne-au rămas de la el 113 tratate, unele 
-oarte lungi, peste 500 de predici şi mai bine de 
200 scrisori. Dintre tratate, cele mai importante 
din punct de vedere filosofic, scrise după conver- 
zirea sa la creştinism, sînt următoarele: Impotriva 
icademicilor (Contra Academicos), Despre viaţa 
“ericită (De vita beata), Despre ordine (De ordine), 
Solilocuii (Soliloquia), Despre nemurirea sufletului 
(De immortalitate animae), Despre muzică (De musica), Des pre mărimea 
sufletului (De quantitate animae), Des pre geneză împotriva maniheilor 
(De Genesi contra Manicheos), Despre felurite întrebări (De diversis 
„mestionibus). Trebuie să menţionăm însă şi alte tipuri de lucrări în 
care întîlnim idei şi dezbateri filosofice. Aşa sînt marile lucrări de 
exegeză: Despre Geneză literă cu literă (De Genesis ad litteram) — două 
lucrări poartă acest titlu; Comentarii la Psalmi (Enarrationes in 
Psalmos), Interpretare la Evanghelia lui loan (In Joannis Evangelium). 
Apoi, studiile asupra unor probleme de bază ale credinţei creştine, 
care conţin şi ele idei sau implicaţii filosofice; dintre acestea 
menţionăm: Despre folosul credinţei (De utilitate credendi), Des pre 
învăţătura creştină (De doctrina christiana), Despre Treime (De 
Trinitate), Des pre Cetatea lui Dumnezeu (De Civitate Dei). În sfârşit, nu 
putem să nu menţionăm Confesiunile (Confessiones), scrise între 397 
şi 400, lucrare alcătuită din 13 cărţi, care este, desigur, cea mai citită 
operă augustiniană, şi Revizuiri (Retractationes), în care, la sfîrşitul 
vicţii, gînditorul îşi revede şi-şi corectează lucrările. 

Augustin este, fără îndoială, înainte de toate, un gînditor reli- 
gios, preocupat de elaborarea şi interpretarea principiilor credinţei 
creştine. Dar gîndirea sa religioasă este impregnată în profunzime de 
filosofie. Din acest motiv, precum şi datorită imensei influenţe pe care 
a exercitat-o asupra gîndirii filosofice ulterioare, el aparţine nu numai 
istoriei religiei, ci şi istoriei filosofiei. La istoria filosofiei îl studiem, 
desigur, în perspectiva specifică acestei discipline, adică din punctul 

de vedere al ideilor sale filosofice. Dar, întrucît aceste idei sînt întreţe- 
sute cu ideile sale religioase, cu concepţiile sale teologice, nu este posibil 
să facem totală abstracţie de acestea din urmă. De aici provine difi- 
cultatea unui studiu filosofic al lui Augustin, care să pună în evidenţă 
gîndirea sa filosofică specifică, dar să acorde atenţia cuvenită contextu- 
lui în care ea este elaborată şi intenţiei căreia i sc subordonează. 

Încercînd acum să ne formăm o imagine generală asupra gîndirii 
lui Augustin, vom menţiona, urmîndu-l pe Jean Jolivet, că ea este 
centrată pe raportul omului cu Dumnezeu. Acest raport, care ia 
adesea forma unui Dialog cu Fiinţa supremă, este mereu reluat şi cer- 
cetat din diferite unghiuri de vedere. De aceca, la Augustin nu există 
o delimitare strictă între filosofie şi teologic, ambele contopindu-se 
într-o înţelepciune, care este în acelaşi timp şi una, şi cealaltă. 

Gîndirea lui Augustin poate fi înţeleasă mai bine dacă o situăm 
în raport cu doctrinele pe care le-a împărtăşit de-a lungul vieţii, cu 
experienţele sale doctrinale. Interesul pentru filosofie i se trezeşte în 
adolescenţă, prin lectura dialogului, astăzi pierdut, al lui Cicero, 
Hortensius. Preocupat de fericire, se îndepărtează de creştinism, pe 
care încă nu-l înţelegea. Căutînd o doctrină care să fie, în acelaşi 
timp, religioasă şi raţională, devine manihean, adică adept al religiei 
dualiste a lui Mani, care explica viaţa omului şi întregul proces cos- 
mic prin înfruntarea forţelor egale ale Binelui şi Răului. Timp de 
nouă ani, rămîne manihean. Se îndepărtează de maniheism atunci 
cînd începe să-i înţeleagă carenţele teoretice şi cînd superficialitatea 
explicaţiilor ce i se dădeau îl dezamăpeşte. Urmează o fază sceptică, 
scurtă şi neliniştită, pe care o depăşeşte prin contactul cu neoplato- 
nismul creştin, propovăduit de Ambrozie, episcopul de la Milano. În 
anul 386 are loc convertirea sa la creştinism. Citeşte acum lucrările 
neoplatonicienilor Plotin şi Porphyrios, traduse în latină de Marius 
Victorinus. După sfatul preotului Simplicianus, le compară cu epis- 
tolele lui Pavel şi cu prologul Evangheliei lui loan. De aici află că logo- 
sul plotinian s-a întrupat şi că întreaga înţelepciune este cuprinsă în 
credinţa în Isus Mîntuitorul. 

Se hotărăşte să se retragă din lume şi să se consacre meditaţiei. 
Confesiunile descriu într-un limbaj emoţionant şi încărcat de mister 
acest moment decisiv: aflat în grădina casei sale din Milano, pradă 
frământări, Augustin aude vocea unui copil din vecini care spunea: 
tolle, lege, „ia, citeşte“. Se întoarce în casă şi găseşte cartea cu epis- 
tolele lui Pavel deschisă la o pagină care îndemna la renunțare. 
Hotărîrea a fost luată. De aici încolo viaţa sa va fi în întregime con- 
sacrată meditaţiei filosofico-religioase şi apărării doctrinei autentice 

: Bisericii. Revine, după un timp, în Africa natală şi-şi petrece ulti- 
na parte a vieţii ca episcop la Hippona. 

Cunoscînd acum drumul său spiritual, vom putea situa mai 
exact temele centrale ale gîndirii lui Augustin în raport cu doctrinele 
ze care le-a parcurs succesiv: faţă de maniheism, el elaborează o 
mtologie a esenței; faţă de scepticism, o teorie a iluminării; iar ca 
depăşire a neoplatonismului, o teologie a credinţei şi a istoriei. 
Demersul său intelectual poate fi astfel descris ca o descoperire a 
esenței, pornind de la existenţă, a inteligibilului, pornind de la sensi- 
til şi a dialecticii tranzitoriului şi eternului. Planul de analiză pe care 
ni l-am propus reflectă aceste momente esenţiale. Trebuie să pre- 
cizăm însă că separarea diferitelor domenii ale reflecţiei augustiniene 
şi a ideilor corespunzătoare, deşi necesară pentru demersul nostru 
analitic, este întrucâtva arbitrară. Fiindcă, aşa cum vom vedea, ideile 
se împletesc, iar delimitarea domeniilor este numai relativă. 

1.2.2. Metafizica esenţialistă şi consecinţele ei morale. Vom 
examina pe rînd aceste teme. — Lucrurile create, creaturile sînt trecă- 
toare şi de aceea nu dau satisfacţie iubirii pe care le-o purtăm. Binele 
autentic se instituie, în opoziţie cu ele, ca etern. In termeni filosofici: 
ceea ce devine nu este cu adevărat. Schimbarea însăşi nu dobîndeşte 
sens decît în raport cu o plenitudine de fiinţă, cu o esenţă sau, cum 
mai spune Augustin, cu un „adevăr care este cu adevărat“. Ontologia 
şi experienţa afectivă şi intelectuală se confirmă astfel reciproc. 

Cunoaşterea a ceea ce este etern, a lui Dumnezeu, nu este 
niciodată absentă din suflet, decît în cazuri extrem de rare, de per- 
versiune majoră. Viaţa sufletului este de fapt o căutare a lui 
Dumnezeu, prin conversiunea exteriorului în interior şi prin efortul 
către bine, adevăr şi cunoaştere de sine. Traseul este descris astfel: ab 
exterioribus ad interiora, ab interioribus ad superiora (de la cele exte- 
rioare la cele interioare şi de la cele interioare la cele superioare). 
Cînd vrea să dovedească existenţa lui Dumnezeu, Augustin descrie şi 
analizează acest fel de itinerarii, care sînt de fapt trasce ale iubirii. 

Iubirea poate fi definită ca un impuls, ca o forţă care ne împinge 
către binele nostru. Ea este motorul oricărei mişcări, fie a dorinţei, fie 
a spiritului. Dacă atinge obiectul său ultim, dincolo de obiectele pie- 
ritoare, ea ne aduce fericirea. În Confesiuni, cartea I, Augustin scrie, 
adresîndu-se Fiinţei supreme: „ne-ai făcut pe noi pentru Tine şi neli- 
niştit este sufletul nostru pînă ce se va odihni în Tine“. Problema 
filosofică a binelui suprem „îşi găseşte aici — cum scrie Jolivet — o 
soluţie inspirată de credinţa creştină şi structurată de platonism“!. 


! Jean Jolivet, Histoire de la philosophie, 1, Pleiade, Gallimard, Paris, 1969, p. 1216. 

Consecința care decurge din ea este împărţirea bunurilor în 
scopuri şi mijloace sau, mai precis, în cele de care trebuie să ne 
bucurăm şi cele pe care trebuie să le folosim (uti et frui). Trebuie să 
folosim orice lucru cu scopul de a ne bucura de fericire, de 
Beatitudinea care este Dumnezeu: solo Deo fruendum (numai de 
Dumnezeu trebuie să ne bucurăm). Aceasta este regula conduitei. A 
ne bucura de ceea ce nu trebuie decît să folosim, „stînjeneşte, scrie 
Augustin, drumul nostru, uneori chiar îl deviază“. lubirea pentru 
bunurile inferioare ne separă de binele adevărat, ne abate de la fiinţa 
deplină şi ne leagă de o fiinţă diminuată. „O metafizică a esenței, ce 
se conturează pe baza reuşitelor şi decepţiilor existenţei concrete, 
întemeiază, aşadar, o ordine a acţiunii, desemnînd în adîncul fiinţelor 
imperfecte o „greutate“ care le face să tindă către Dumnezeu”!. 

Distincția diferitelor niveluri ale fiinţei permite, pe de altă parte, 
soluţionarea corectă a problemei răului. Maniheenii considerau răul ca 
o forţă pozitivă egală binelui şi aflată în luptă permanentă cu el. După 
Augustin, însă, de la binele perfect la binele cel mai mic şi apoi la rău 
are loc o pierdere de densitate ontologică. Răul este opusul fiinţei; pro- 
priu vorbind, el nu este. Departe de a fi un adversar al lui Dumnezeu, el 
nu este decît neant. Nici nu se poate spune că Dumnezeu ar fi cauza lui: 
fiinţa nu poate fi cauza neantului. Mişcarea prin care ne îndepărtăm de 
fiinţă, pentru a-i prefera ceva inferior nu poate proveni de la 
Dumnezeu. De la el vine, în schimb, harul prin care omul decăzut ca 
urmare a păcatului originar, devine capabil să înlocuiască în el 
delectarea răului cu delectarea binelui, să rectifice orientarea unei iubiri 
rătăcite şi să dobîndească astfel salvarea. Aici este deci locul importan- 
tei şi controversatei teorii augustiniene a harului sau a graţiei, care con- 
stă în esenţă în următoarele: păcatul originar se transmite din tată în fiu 
întregului neam omenesc, care devine o masă condamnată sau o masă 
a pierzaniei. Prin el, liberul arbitru care ne-a rămas este înclinat spre rău. 
De aceea, fără harul lui Dumnezeu omul nu se poate mîntui. Mîntuirea 
este în întregime opera harului. Meritele omului, atunci cînd există, sînt 
efectele harului. Faptele omului nu preced, ci urmează harului: omul 
n-ar putea face fapte bune, dacă n-ar primi prin credinţă harul. 
Augustin consideră că harul nu stinghereşte, ci întăreşte libertatea 
omului, dar este evident că ideea supremaţiei harului diminuează pînă 
la anulare responsabilitatea omului. De aceea, loan G. Coman scrie că 
„Supremaţia harului e o mare greşeală dogmatică“?. 


'Joliver, Op. cit., p. 1216. 
* loan G. Coman, Op. ci, p. 260. 

Strîns legată de teoria harului este teoria augustiniană a predesti- 
naţiei. Vom urma, în prezentarea ci, expunerea concisă şi exactă a 
aceluiaşi autor, citat adineaori. Potrivit acestei teorii, deşi prin păca- 
cul lui Adam toţi oamenii sînt osîndiţi, totuşi Dumnezeu hotărăşte 
din veci sau predestinează pe unii la fericirea şi viaţa veşnică, pe alţii 
la pedeapsa focului veşnic. Numărul fericiţilor corespunde exact 
aleşi pentru fericirea veşnică, numiţi şi „vase ale dreptăţii“ sau „ale 
milei“, merg direct în cer, independent de faptele lor. Cei osîndiţi la 
focul veşnic, numiţi şi „vase ale mîniei“ şi al căror număr e mai mare 
decît al celorlalţi, sînt iremediabil pierduţi, pentru că ei n-au primit 
harul. Nu se poate cere socoteală lui Dumnezeu, pentru ce pe unii îi 
fericeşte şi pe alţii îi osîndeşte. „Predestinaţia, scrie |. G. Coman, face 
din Dumnezeu o fiinţă arbitrară şi nedreaptă“! 

Problema filosofică implicată în aceste două teorii augustiniene 
este aceea a raportului dintre determinism şi libertate. Ea va fi amplu 
dezbătută în gîndirea europeană ulterioară, inclusiv în epoca mo- 
dernă, iar aceste dezbateri nu vor putea ocoli punctul de vedere 
determinist al lui Augustin. Aşa încît, indiferent de modul în care 
este apreciată soluţia sa, nu i se poate contesta meritul de a fi pus în 
discuţie o problemă filosofică esenţială. Revenind acum la explicaţia 
răului, să reținem că Augustin asimilează concepţia plotiniană despre 
rău ca un defect ontologic, iar nu ca o realitate pozitivă şi, în general, 
punerea binelui şi răului moral într-o perspectivă metafizică, prin 
asocierea gradelor sau treptelor fiinţei cu gradele sau treptele per- 
fecţiunii; după cum asimilează tema platoniciană şi ncoplatoniciană 
a atracției pe care binele o exercită asupra sufletului omenesc sau 
tema iubirii ca impuls ascensional. Dar toate aceste teme sînt resem- 
nificate în perspectiva credinţei creştine. Astfel, raportul sufletului 
cu binele nu mai este legătura lui cu o idee, ci o legătură personală cu 
creatorul şi restauratorul naturii sale. Pe de altă parte, acest raport 
personal este totodată şi unul istoric, căci fiinţa omului nu poate fi 
gândită concret fără legătura ei cu stările succesive ale omenirii: 
înainte de căderea în păcat, după cădere; înainte, apoi după mîn- 
tuire, operă a Logosului întrupat. 

1.2.3. Idei despre cunoaştere şi suflet. Ideile despre 
cunoaştere ale lui Augustin pornesc de la acelaşi principiu potrivit 
căruia sursa adevărului este divinitatea, este Verbul divin. Fiinţa, 
binele, adevărul şi Dumnezeu sînt inseparabile. Este semnificativ că 
imediat după convertirea sa, Augustin a scris lucrarea Împotriva aca- 


! Ibid. 

demicilor. Această lucrare consemnează depăşirea crizei sceptice, 
marchează continuitatea, dar şi ruptura cu filosofia ciceroniană şi 
dezvoltă convingerea că nu poţi atinge înţelepciunea dacă ţi-ai pier- 
dut încrederea în adevăr. Între alte argumente împotriva scepticis- 
mului academic, Augustin îl foloseşte pe acela că însăşi perceperea 
aparenţei poate oferi un punct de sprijin pentru certitudine: căci 
oricît de nesigură ar fi aparenţa pe care o percep, sînt cel puţin sigur 
de faptul că eu percep acea aparenţă. Aici şi în alte două sau trei texte 
de aceeaşi factură întîlnim prima formă a cogito-ului cartezian: 
îndoiala însăşi este dovada că gîndesc şi că, dacă gîndesc, exist. Este 
modalitatea de a întemeia certitudinea pe interioritate. Lui Augustin 
îi este familiară asocierea cunoaşterii de sine şi a cunoaşterii lui 
Dumnezeu, exprimată în formule ca: „Dumnezeu şi sufletul, nimic 
mai mult“ sau „să mă cunosc, să te cunosc“, În acelaşi fel, 
Confesiunile arată că găsim adevărul explorînd memoria, identificată 
într-o perspectivă platonizantă cu spiritul, în întreaga sa amploare şi 
profunzime, deschis iluminării şi păzitor, cum zice Augustin, în 
„vastele sale palate“, al comorii gîndurilor. Tot aşa, lucrarea Despre 
învăţător (De magistro) susţine că învățămîntul face apel la idei deja 
prezente în mintea elevului şi că, în cele din urmă, acordul spiritelor 
presupune un „învăţător interior“ pe care-l consultă fiecare: înţelep- 
ciunea eternă a lui Dumnezeu, care este Hristos. 

Întîlnim mereu uniunea intimă a platonismului şi creştinismului 
în gîndirea augustiniană. Regăsim această uniune în modul în care 
Augustin concepe legătura dintre suflet şi corp. „Omul, scrie el, este 
un suflet raţional, slujit de un corp terestru“. Această preeminenţă a 
sufletului se vede, de pildă, în percepţie, unde sufletul este cel care 
simte, prin intermediul corpului de care este legat în mod misterios. 
A auzi un ritm, a-l percepe ca atare, înseamnă a pune în raport 
„numere sonore“ cu numere interioare, care le „judecă“ pe cele din- 
tîi, Şi aici, analiza ne conduce din afară înlăuntru şi dinlăuntru în sus. 
Căci legile numerelor îşi au temeiul în Dumnezeu. Numerele, ideile 
reglementează ordinca lucrurilor. Ele nu sînt creaturi, ci componente 
ale Înţelepciunii eterne prin care Dumnezeu a creat lumea, Înţelep- 
ciunea, care este identică cu el. În Despre felurite întrebări, Augustin 
scrie: „Ideile sînt forme originare, raţiunile stabile şi imuabile ale 
lucrurilor; ele însele nu sînt formate şi astfel sînt eterne, se comportă 
mereu în acelaşi fel; ele sînt conţinute în inteligenţa divină. Cum ele 
nu se nasc şi nici nu pier, se spune că tot ce se poate naşte şi pieri, tot 
ce sc naşte şi moare este format potrivit lor. Sufletul nu le poate 
vedea, decît cel ce este raţional, prin acea parte din el care-i dă 

=celenţa — spiritul, raţiunea — care este oarecum chipul sau ochiul 
zu interior şi inteligibil“. 

A cunoaşte înseamnă, deci, a ne îndrepta către idei. Invers, pe 
-Jei se întemeiază, în acelaşi timp, naturile lucrurilor şi judecăţile 
=Jdevărate despre ele. În cunoaşterea adevărată sufletele se află în 
comuniune. Dar această comuniune le anulează oare individuali- 
zatea? Concepţia lui Augustin rămîne în acest punct ambiguă. 
Participarea sufletelor la „înţelepciunea supremă“ prin comuniunea 
lor întru adevăr, ca şi dependenţa lor de păcatul originar, care, aşa 
“um am văzut, face din întreaga omenire o „masă a pierzaniei“, pare 
a le reduce pe toate la o anumită unitate. Dar un text din lucrarea 
„Despre mărimea sufletului“ exprimă o mare ezitare: nu se poate 
spune că sufletul este unic, nici că ar exista „în acelaşi timp unul sin- 
aur şi mai multe“, dar nici că ar exista numai mai multe. Chestiunea 
rămîne nedecisă. In spatele ei se află indecizia cu privire la existenţa 
unui suflet al lumii, susţinută de platonicieni şi stoici, dar neaccep- 
tată de creştinism. 

În orice caz, modul în care Augustin depăşeşte dificultăţile 
sceptice se conturează cu toată claritatea: anume, printr-o ascensi- 
une dialectică de la sensibil la inteligibil, de inspiraţie platoniciană, 
avînd ici şi colo un accent pre-cartesian. Dar acest demers filosofic 
face parte dintr-o mişcare mai amplă, care este cea a credinţei, unde 
rolul esenţial revinc legăturii dintre om şi Dumnezeu. Cunoaşterea 
însăşi devine în acest context cunoaştere a lui Dumnezeu. 


1.2.4. Raportul dintre etern şi tranzitoriu, dintre imuabil şi 
schimbător constituie o problemă esenţială a gîndirii augustinienc. 
Acest raport este implicat în tot ceea ce am discutat pînă acum. De 
data aceasta îl vom analiza sub următoarele trei aspecte: 

interpretarea augustiniană a creaţiei 

cunoaşterea lui Dumnezeu 

acţiunea divină în istorie, 

a) Interpretarea augustiniană a creaţiei se raportează la cartea 
Genezei, care este, cum sc ştie, prima carte a Vechiului Testament. 
Liniile mari ale acestei interpretări sînt următoarele: Lumea n-a fost 
creată în timp, pentru că timpul implică schimbare, iar schimbarea 
este proprie lucrurilor create, Dumnezeu rămînînd mereu acelaşi. 
Lumea şi timpul încep împreună. De aceea, nu se poate pune între- 
barea: ce a făcut Dumnezeu înainte de creaţie? Căci această între- 
bare presupune deja existenţa timpului, care devine posibilă numai 
prin creaţie. Dar nici nu se poate spune că lumea ar fi co-eternă lui 
Dumnezeu, fiind totuşi opera lui. Căci eternitatea nu este un timp 

infinit prelungit, ci este permanenţă absolută. Ea se deosebeşte radi- 
cal de timp, care, prin esenţa lui, se divizează şi se aboleşte mereu, 
neavînd durată decît dacă îl raportăm la suflet, la memorie, care ne 
permite să reținem trecutul şi să anticipăm viitorul. 

Povestirea celor 6 zile ale creaţiei din cartea Genezei nu trebuie 
luată ad litteram. Căci lumea a fost creată dintr-o dată. „La început, 
ne spune cartea sfîntă, Dumnezeu a creat cerul şi pămîntul“. Acest 
„început“, principium, trebuie înţeles, după Augustin, ca desemnînd 
Verbul, principiu al tuturor lucrurilor. Cerul este materia spirituală 
din care sînt făcuţi îngerii. Pămîntul este materia simplă din care con- 
stă orice lucru schimbător şi căreia Dumnezeu îi dă o anumită formă, 
potrivit cu ideile conţinute în inteligenţa sa. Lucrurile făcute din 
materie datorează faptul că sînt ceea ce sînt acestui act divin. Toate 
lucrurile apărute în momentul creaţiei conţineau germenii, „raţiunile 
seminale“ destinate să se dezvolte în succesiunea timpului. Astfel, se 
poate spune că universul în ansamblu, cu întreg viitorul său, a fost, 
într-adevăr, creat „dintr-o dată“ sau „în acelaşi timp“ (simul, cum 
spune Augustin). 

Ideca aceasta implică în plus că nu există o activitate cauzală 
reală a lucrurilor create: acolounde nouă ni se pare că ele acţionează, 
ca în procesul generării, în agricultură sau în arta medicală, de fapt se 
dezvoltă raţiunile seminale sub operaţia divină. 

Avînd de la Dumnezeu esenţa lor, lucrurile îi seamănă prin par- 
ticiparea la ideile sale şi, mai adînc, prin participarea la accastă 
asemănare absolută şi perfectă care este Fiul în raport cu Tatăl. 
Regăsim aici legătura dintre teoria creaţiei şi doctrina creştină a 
Verbului. Inainte de a analiza consecinţele ce decurg din această 
concepţie despre asemănarea lucrurilor cu Dumnezeu în planul 
cunoaşterii lui Dumnezeu să reținem din interpretarea augustiniană 
a creaţiei cel puţin următoarele idei filosofice majore: deosebirea din- 
tre timp şi eternitate, raportul timpului cu memoria umană, consub- 
stanţialitatea timpului şi a lumii. Nimeni nu a înţeles mai bine decît 
Augustin complexitatea noţiunii de timp şi dificultatea înţelegerii ei 
raţionale. Sînt celebre cuvintele sale din cartea a XI-a a Confesiunilor: 
„Dacă nu mă întrebi ce este timpul, ştiu; dacă mă întrebi, nu ştiu“, 
care arată că noi avem o înţelegere pre-reflexivă a timpului, a cărei 
explicitare conceptuală se loveşte de cele mai mari dificultăţi. 

b) Ceea ce în lucrurile create este fiinţă, unitate, frumuseţe şi 
adevăr îşi are originea în Dumnezeu, seamănă cu Dumnezeu şi, de 
aceea, ne permite să-l cunoaştem pe Dumnezeu. Prin originea şi struc- 
tura ei lumea este astfel încît, prin ea, ne putem ridica la creatorul 
său. 

Această trecere de la lucruri la Dumnezeu poate fi înţeleasă în 
două feluri. Mai întîi, ca o dialectică ascendentă, în care lucrurile 
„interogate“ răspund fiecare: „eu nu sînt Dumnezeu“ şi toate laolaltă: 
„El ne-a făcut“. Lucrurile rețin o anumită imagine a lui Dumnezeu, 
dar ne conduc să-l căutăm altundeva decît în ele. Sau, potrivit cele- 
brului itinerariu mistic al „extazului de la Ostia“, despre care ne 
relatează Confesiunile, ne ridicăm de la corpuri la cer, apoi la suflet, 
pînă la „regiunea fecundității inepuizabile“. Dar pentru a ajunge la 
acest punct extrem, trebuie ca lucrurile create, „tot ceea ce este 
tranzitoriu“, „să tacă“, după ce „au îndreptat urechea noastră către 
cel ce le-a făcut“ (Confesiuni, IX, 10). Potrivit acestui prim demers, 
lucrurile se estompează deci treptat, pentru a face loc unei intuiţii 
ontologice pure. 

Dar, există şioa doua cale, conform căreia putem căuta în uni- 
versul creat imagini care să ne permită să ne formăm o idee aproxi- 
mativă despre natura divină. Cercetarea aceasta cu intenţie mai pro- 
nunţat dogmatică sau teologică este urmată, de pildă, în lucrarea 
Despre Treime, unde Augustin găseşte în structura şi în activitatea 
sufletului uman o anumită analogie a raporturilor trinitare. Sufletul, 
cunoaşterea şi iubirea alcătuiesc o trinitate, ai cărei termeni nu se 
confundă, dar fiecare există în ceilalţi doi consideraţi separat şi con- 
sideraţi împreună, alcătuind astfel o unitate. Tot aşa, memoria, 
inteligenţa şi voinţa. Găsim deci în om, spune Augustin, o „imagine 
inadecvată, dar o imagine totuşi, a lui Dumnezeu Tatăl, Fiul şi Sfîntul 
Duh“. Pot fi date şi alte exemple, dar acestea două sînt suficiente 
pentru a arăta cum analiza precisă a anumitor naturi create ne oferă 
o anumită cunoaştere a lucrurilor divine. 

c) Meditaţia asupra istoriei şi a acţiunii divine în istorie l-a con- 
dus pe Augustin la elaborarea celei dintii filosofii creştine a istoriei. 
Această meditaţie a fost prilejuită de evenimentele dramatice ale 
timpului. În anul 410, Roma este invadată şi jefuită de vizigoții lui 
Alaric. Adversarii creştinismului interpretează evenimentul ca o 
consecinţă a abandonării moravurilor şi credințelor strămoşeşti. 
Augustin este condus astfel să examineze istoria societăţilor omeneşti 
şi raporturile ei cu ordinea providenţială. El compune lucrarea 
Cetatea lui Dumnezeu, în care îşi propune să arate cum evenimentele 
care-i consternau pe contemporani, capătă sens într-un ansamblu 
mai larg, întemeiat în ultimă analiză pe predestinarea divină. 

Istoria nu devine inteligibilă decît dacă distingem în ea două 
cetăţi. O cetate se defineşte prin principiul care asigură unirea oame- 
nilor care o alcătuiesc şi care constă într-o anumită orientare a 
iubirii. Putem atunci să deosebim două cetăţi: „Două iubiri, scrie 


229 


Augustin, au constituit două cetăţi: iubirea de Dumnezeu pînă la 
nesocotirea de sine, iubirea de sine pînă la nesocotirea lui 
Dumnezeu“. 

Întemeietorii lor sînt Abel şi Cain. Aceasta nu înseamnă că ei 
s-ar afla la originea a două societăţi separate în mod vizibil. Căci este 
vorba aici de două cetăţi „mistice“, definite prin predestinarea mem- 
brilor lor: fie la beatitudine, fie la damnare. De unde numele lor de 
„cetate a lui Dumnezeu“ şi, respectiv, „cetate a diavolului“ sau 
„lerusalimul“ şi „Babilonul“. Ele pot fi deosebite şi după un principiu 
pe care l-am întîlnit deja: cetăţenii celei dintii folosesc lumea pentru 
a se bucura de Dumnezeu, cetăţenii din cea de a doua îl folosesc pe 
Dumnezeu sau zeii lor pentru a se bucura de lume. 

Biserica îşi propune ca scop să o constituie pe prima, iar Roma 
coruptă aparţine celei de-a doua. Dar nu se poate spune care dintre 
oameni aparţin uneia şi care aparţin celeilalte. Căci deşi sînt ire- 
ductibile una la cealaltă, cele două cetăţi sînt „amestecate“, „încur- 
cate“ (perplexue, zice Augustin). Oameni predestinaţi fericirii veşnice 
pot să nu aparţină Bisericii, ca Sf. Pavel înainte de convertire, după 
cum membri ai Bisericii pot fi predestinaţi osîndei veşnice. Trebuie, 
totuşi, remarcat că Biserica, precum odinioară poporul lui Israel, are 
ca funcţie să afirme şi să menţină unitatea de doctrină, adevărul cre- 
dinţei, ca principiu al unei iubiri ordonate, în timp ce societăţile 
păgîne se dezinteresează de adevăr şi tolerează secte care se contrazic. 
Pornind de la acest ultim punct, se poate înţelege cum mai tîrziu doc- 
trina augustiniană a celor două cetăţi a putut sluji ca pretext pentru 
teoriile politice care vor afirma preeminenţa puterii spirituale faţă de 
cea temporală sau care vor tinde să identifice Biserica cu Cetatea lui 
Dumnezeu, pe de o parte, şi Statul cu Cetatea diavolului, pe de altă 
parte. Dar Augustin n-a vorbit decît despre cetăţi spirituale şi n-a 
susţinut ca realizabilă în această lume, aici pe pămînt, pacea Cetăţii 
lui Dumnezeu. 

Aici apare „ambivalenţa timpului“, pusă în evidenţă de marele 
exeget augustinian Henri Irénée Marrou: timpul, prin natura sa, este 
degradare, dacă-l comparăm cu imuabilul; dar, pe de altă parte, el 
primeşte de la harul şi predestinarea divină valoarea pozitivă a unei 
pregătiri pentru eternitate. Istoria este astfel comparabilă cu o 
melodie compusă de Dumnezeu, iar evenimentele ei se succed ca 
nişte note, pînă la consumarea finală. Augustin integrează astfel con- 
cepţia platoniciană despre timp ca neființă în viziunea creştină a unei 
istorii care are sens: faptele din Vechiul Testament anunţă faptele şi 
învăţătura din Noul Testament, iar Dumnezeu se slujeşte de istorie ca 

un arhitect, care, cum se exprimă gînditorul, utilizează, pentru a con- 
strui un edificiu, „schelării destinate să dispară“. 

Să spunem, în încheiere, cîteva cuvinte despre rolul istoric al lui 
Augustin. Opera sa domină cultura medievală. Deşi, începînd cu 
¿colul XIII, el nu mai este în filosofie o autoritate indiscutabilă, 
mfluenţa sa continuă să se exercite masiv. Două principii fundamen- 
rale ale speculaţiei medievale îşi au la el originea: legătura dintre cre- 
dinţă şi cunoaştere („înţelege pentru a crede, crede pentru a 
înţelege“) şi folosirea dialecticii în teologie. Dar, dincolo de specu- 
laţia filosofică, Augustin a fost considerat întotdeauna ca un maestru 
spiritual. În secolul IX, Godescale îl numeşte „primul învăţător, după 
Apostoli, al tuturor Bisericilor“. Dante îl aşază, în Paradisul, într-unul 
din punctele cele mai importante ale rozei celeste. „Ceea ce consti- 
tuie măreţia sa — scrie Jean Jolivet — constă nu atît în a fi elaborat un 
sistem şi concepte: unul rămîne neterminat, celelalte sînt uneori 
imprecise. Ci în a fi făcut ca principalele intuiţii ale platonismului să 
servească la elaborarea unei înţelepciuni, din care succesorii săi vor 
putea să se inspire, fără a fi ţinuţi în mod necesar să-i păstreze armă- 
tura teoretică“!. Să reținem, în sfîrşit, şi judecata echilibrată a lui 
Henry Chadwick: „Fără a fi, propriu vorbind, un filosof, în sensul 
tehnic al termenului, spiritul său era profund, iar scrierile sale au o 
importanţă considerabilă pentru spiritele filosofice interesate de 

tradiţia platoniciană“?. 

2. Filosofia medievală 


2.1. Inceputurile scolasticii 

Gîndirea patristică şi îndeosebi 
Augustin, cel mai de seamă reprezen- 
tant al ei, constituie puntea de legătură 
între filosofia antichităţii greco-romane 
şi filosofia evului mediu. Filosofia evului 
mediu occidental este filosofia scolastică. 
Expresia provine de la cuvîntul latin 
schola, şcoală şi desemnează filosofia ce 
se preda în vremea aceea în şcoli. Deşi 
explicaţia etimologică este insuficientă, 
căci nu ne spune nimic despre conţinu- 
tul acestei filosofii, este preferabil, totuşi, să rămînem la ca. Fiindcă, 
aşa cum a arătat Etienne Gilson, dacă alegem un caracter oarecare 
pentru a defini conţinutul însuşi al scolasticii — fie acesta metoda 
silogistică de expunere, fie subordonarea filosofiei faţă de teologie, fie 
acceptarea unui corp de doctrine comune — riscăm să excludem din 
scolastica astfel definită gînditori pe care în evul mediu toată lumea 
îi considera scolastici. 

Două tipuri de prejudecăţi au împiedicat vreme de mai multe 
secole şi într-o anumită măsură mai împiedică şi astăzi cercetarea 
obiectivă şi aprecierea echilibrată a filosofiei scolastice. Pe de-o parte, 
scolastica a fost înţeleasă ca echivalentul rutinei intelectuale, al con- 
servatorismului mărginit şi necreator, al deductivismului abstract şi 
steril. Este sensul peiorativ al termenului, pe care-l întîlnim adesea şi 
în utilizările lui de astăzi. Acest sens şi prejudecata care l-a generat 
îşi au originea la umaniştii Renaşterii şi la primii gânditori moderni 
care se confruntau cu ultima formă a scolasticii, aşa-numita scolas- 
tică tîrzie sau decadentă, în care trăsăturile ci negative trecuseră, 
într-adevăr, pe primul plan. Dar caracterizarea negativă nu poate fi 
extinsă asupra întregii scolastici, de la care, de altfel, gînditorii mo- 
derni au moştenit un întreg aparat conceptual, pe care, dacă nu-l 
cunoaştem, cu greu putem să le înţelegem lucrările. 

Prejudecata contrară, apărută în bună parte ca o reacţie la cea 
intii, consideră că scolastica înseamnă adevăr etern, soluţie defini- 
zivă a tuturor problemelor, filosofia în expresia ei absolută, perennis 
hulosophia. Sistemele scolastice, sistemul thomist mai ales, au fost 
-ontrapuse de pe această bază sistemelor filosofice moderne, încer- 
zindu-se fie respingerea celor din urmă, fie găsirea în cele dintîi a 
unor soluţii mai bune la probleme pe care, de fapt, autorii lor nu şi 
le-au pus. 

Ambele prejudecăţi menţionate provin dintr-o abordare neis- 
torică a scolasticii. Ele trebuie depășite prin înţelegerea acesteia ca o 
etapă specifică în evoluţia istorică a gîndirii filosofice, cu propriile ei 
realizări, dar şi cu limitele-i inerente, ca o configuraţie necesară a ceea 
ce s-ar putea numi, în stil hegelian, fenomenologia spiritului filosofic. 
Scolastica este legată, pe de o parte, de filosofia antică, iar pe de altă 
parte de filosofia modernă. De aceea, ea nu poate fi omisă din istoria 
filosofiei, dar nici nu poate fi izolată de mişcarea de ansamblu a spirit- 
ului filosofic şi transformată în ipostaza absolută şi definitivă a filosofiei. 

Scolastica îşi are originea în epoca de restaurare a învăţămîntu- 
lui şi culturii în apusul Europei, cunoscută sub numele de renaşterea 
carolingiană. Invaziile barbare au determinat, timp de mai multe secole, 
scăderea generală a nivelului de civilizaţie. În secolul al VIII-lea 
decăderea moravurilor se împletea cu o adîncă ignoranță, punînd în 
primejdie opera de civilizare înfăptuită de creştinism. Pentru a 
îndrepta lucrurile, Carol cel Mare a iniţiat un amplu sistem de 
învăţămînt în care, prin studiul literelor, să se formeze elita intelec- 
tuală de care noul său imperiu avea nevoie. 

Pentru a organiza învățămîntul, el a apelat la învăţaţi străini, 
mai ales din Italia şi Anglia, unde tradiţia intelectuală era încă vie. 
Cel mai de seamă dintre aceştia a fost Alcuin, care învățase la şcoala 
din York, în Anglia. El a introdus în şcolile imperiului carolingian 
clasificarea, deja cunoscută, a celor şapte arte liberale, care stăteau la 
baza întregului sistem de învăţămînt. Acestea erau împărţite în două 
grupuri: trivium, aici intrînd gramatica, retorica şi dialectica, şi 
quadrivium — care cuprindea aritmetica, geometria, astronomia şi 
muzica, la care se va adăuga ulterior medicina. Deasupra artelor libe- 
rale şi dominîndu-le se găsea filosofia, iar deasupra acesteia, ca o 
încoronare a studiilor, era situată teologia. 

Filosofia ocupă un loc modest în preocupările lui Alcuin, orizon- 
tul său limitîndu-sc la cele şapte arte liberale. Cele cîteva idei filosofice 
pe care le dezvoltă în lucrările sale sînt împrumutate din tradiţia augus- 
tiniană. Ín general, Alcuin şi urmaşii săi fac muncă de compilaţie, 
absolut necesară în condiţiile date, fără a produce însă idei noi. 

2.2. Ioannes Scotus Eriugena. 

Cel dintîi care a realizat o sinteză filosofică şi teologică de mare 
anvergură a fost loannes Scotus Eriugena, socotit pe bună dreptate 
de Gilson „primul nume cu adevărat mare al filosofiei medievale“. 

S-a născut în Irlanda, care, în acele vremuri tulburi, devenise 
refugiul celor ce voiau să se dedice studiului şi contemplaţiei. Către 
anul 847 vine la Paris, predă la şcoala Palatului şi trăieşte la curtea 
strălucitoare şi cultivată a lui Carol cel Pleşuv, unde este apreciat 
pentru cunoştinţele şi pentru spiritul său. Este antrenat într-o 
polemică asupra predestinării, cu care ocazie scrie lucrarea De 
praedestinatione, în care argumentează că nu suntem predestinaţi de 
Dumnezeu la păcat. Cum însă în lucrare introduce unele din tezele 
cele mai îndrăzneţe pe care le va dezvolta mai tîrziu, se vede atacat 
din toate părţile, iar doctrina sa este în cele din urmă condamnată de 
Biserică, la conciliile de la Valencia şi Langres din 855 şi 859. 

O importanţă deosebită pentru propria sa gîndire şi pentru dez- 
voltarea viitoare a filosofiei medievale în general prezintă traducerea 
pe care a făcut-o din greacă în latină a scrierilor lui Pseudo-Dionisie 
Areopagitul: Despre numele divine, Despre teologia mistică, Despre ie- 
rarhia cerească, Despre ierarhia eclesiastică. Aceste lucrări, redactate 
spre sfârşitul secolului V de un autor a cărui identitate este incertă, 
de unde şi numele care i se dă, erau impregnate de neoplatonism. Ele 
exprimau o concepţie despre univers care a înrîurit profund şi dura- 
bil spiritualitatea medievală. Lumea apare ca un tot ierarhic organi- 
zat, în care locul fiecărei fiinţe este definit prin gradul său de per- 
fecţiune sau prin gradul de perfecţiune al speciei căreia îi aparţine. 
Universul provine din Dumnezeu şi se reîntoarce în el, asemenea 
fluxului şi refluxului unei uriaşe maree. Scotus Eriugena era familiari- 
zat, de asemenea, cu scrierile lui Augustin, ale lui Maxim 
Mărturisitorul şi ale lui Grigore din Nyssa, tot atîtea surse prin care 
gîndirea neoplatoniciană a ajuns pînă la el. 

Se pare că traducerile sale din Pseudo-Dionisie se situează 
cronologic între De praedestinatione şi cea mai importantă lucrare a 
sa, De divisione naturae. De aceea, nu e de mirare că Scotus Eriugena 
a fost cel dintii care a suferit influenţa Areopagitului, lucrarea 
menţionată vădind din plin această influenţă. 

De divisione naturae a fost scrisă în jurul anului 867. Este un dia- 
log, ca Timaios al lui Platon, pe care Scotus Eriugena îl şi citează, 
cunoscîndu-l fie în traducerea lui Chalcidius, fie în aceea a lui 
Cicero. Dialogul se desfăşoară aici între Magistru şi Discipol. Ideile pe 
care gînditorul le dezvoltă sînt profund influențate de neoplatonism, 
prin intermediul autorilor menţionaţi mai sus. 

2.2.1.Raportul dintre rațiune şi credinţă. 

Aceste idei, cum am mai spus, au fost condamnate în două rînduri 
že Biserică. Dar gînditorul nu a avut nicidecum intenţia să contrazică 
îoctrina Bisericii. El nu concepea posibilitatea de a opune, ba nici 
"măcar de a separa, credinţa şi raţiunea. Dacă autoritatea pe care ne spri- 
unim e adevărată şi dacă raţiunea gîndeşte corect, ele nu pot să se con- 
trazică, pentru că autoritatea adevărată şi dreapta rațiune provin din 
acceaşi sursă, care este înţelepciunea divină. Filosofia şi religia îşi cores- 
pund deci în mod necesar, aşa încît, cum spune Scotus Eriugena, ade- 
vărata filosofie este religie adevărată şi, la rîndul ci, adevărata religie este 
rilosofie adevărată. Pornind de la această identitate fundamentală, 
raporturile dintre rațiune şi credinţă se definesc fără nici o dificultate. 
Trebuie să credem adevărul pe care ni-l oferă religia şi să înţelegem ade- 
vărul pe care-l credem. Scriptura ne spune ce trebuie să credem despre 
Dumnezeu. Ea este singura autoritate în această materie, autoritatea 
absolută. Urmează apoi efortul raţiunii de a da un sens la ceea ce cre- 
dem şi a interpreta ceea ce Scriptura ne spune despre Dumnezeu. În 
acest travaliu de interpretare ne vine în ajutor autoritatea Părinților 
Bisericii, care s-au ocupat de aceste lucruri înaintea noastră. Această 
autoritate, şi numai ea, e subordonată de Scotus Eriugena raţiunii. În 
cazul unui conflict între rațiune şi autoritatea Părinților, trebuie să ne 
situăm hotărît de partea raţiunii. Căci autoritatea nu este decît rațiune 
solidificată ; ca vine întotdeauna de la rațiune, niciodată însă raţiunea 
nu vine de la autoritate. Orice autoritate care nu se întemeiază pe o 
rațiune adevărată este infirmă. Rațiunea adevărată, dimpotrivă, n-are 
nevoie de ajutorul nici unei autorităţi. Autoritatea legitimă nu e decît 
adevărul descoperit prin puterea raţiunii şi consemnat de Părinţii 
Bisericii în scrierile pe care le-au transmis posterităţii. Trebuie deci, 
după Scotus Eriugena, să începem prin a crede în autoritatea lui 
Dumnezeu. Dar pentru a înţelege ceea ce Dumnezeu ne învaţă, trebuie 
să facem apel la rațiune, înainte de a o compara cu autoritatea oame- 
nilor, iar în această comparaţie ultimul cuvînt trebuie să fie al raţiunii, 
nu al autorităţii. — Acesta este punctul de vedere al lui Scotus 
Eriugena în problema care i-a preocupat pe toţi gînditorii medievali, 
aceea a raportului dintre filosofie şi religie, dintre rațiune şi credinţă. S-a 
spus uneori că el susţine în această problemă un punct de vedere raţio- 
nalist, care anticipează raționalismul modem. Nu trebuie să pierdem din 
vedere însă consubstanţialitatea acestui raţionalism cu credinţa reli- 
pioasă, întemeiată, cum am văzut, pe sursa unică a raţiunii şi credinţei. 

2.2.2. Sistemul naturii. 

Să examinăm acum concepţia despre sistemul lumii, aşa cum 
este prezentată în lucrarea Despre diviziunea naturii. Conceptul cel 

mai general este acela de wuotc, natura, ca totalitate a lucrurilor, atît 
a celor ce sînt, cît şi a celor ce nu sînt: „Natura este numele general 
pentru toate cele ce sînt şi cele ce nu sînt“!. Diviziunea despre care 
este vorba aici nu este o simplă clasificare a lucrurilor în diferite 
specii şi nici nu constă în a descompune un întreg dat în părţile sale. 
Ea este o coborîre de la un principiu unic la nenumăratele specii par- 
ticulare care i se subordonează, completată în mod necesar cu o 
reunire care urcă de la speciile particulare la principiul lor. Sînt două 
aspecte ale aceleiaşi mişcări, care nu pot fi izolate unul de altul. A 
studia diviziunea naturii înseamnă a cerceta modul cum din înţelep- 
ciunea şi providenţa supremă provin ideile, genurile, speciile şi indi- 
vizii; dar şi a urmări mişcarea inversă de reunire a indivizilor în 
specii, a speciilor în genuri, a genurilor în idei şi reîntoarcerea ideilor 
în înţelepciunea supremă din care au provenit. 

Considerată asfel, diviziunea naturii ni se înfăţişează ca fiind 
cvadruplă, ca avînd, adică, patru termeni: 1) natura care creează şi 
nu este creată; 2) natura care este creată şi care creează; 3) natura 
care este creată şi nu creează; 4) natura care nu creează şi nu este 
creată. Aceste patru forme se reduc în cele din urmă la două. Căci a 
doua şi a treia sînt ambele create, deşi una creează, iar cealaltă nu 
creează. Ele cuprind deci totalitatea creaţiei şi constituie astfel o sin- 
gură subdiviziune : Creatura. Pe de altă parte, prima şi a patra au în 
comun faptul că nu sînt create. Le putem reduce deci la una singură 
: Creatorul. Reducerea aceasta are nevoie însă de o explicaţie; căci 
subdiviziunea a patra, aceea care cuprinde natura care nu creează şi 
nu este creată, pare, prin prima ei caracteristică, aceea de natură care 
nu creează, să se deosebească de Creator. Scotus Eriugena este însă 
de părere că naturile 1 şi 4 exprimă două aspecte diferite nu ale 
Creatorului însuşi, ci ale ideii pe care noi ne-o facem despre el. Cînd 
îl considerăm ca principiu, Creatorul ni se înfăţişează ca natura care 
creează şi nu este creată; iar cînd îl considerăm ca termen final sau 
ca scop, el ne apare ca natura care nu este creată şi nu creează. 
Deosebirea este interpretată alteori ca diferenţă între Divinitatea 
creatoare şi Divinitatea „intrată în repaos şi încetînd să mai creeze“2, 
adică Dumnezeu după crearea lumii. În orice caz, diferenţa nu este în 
Dumnezeu, ci în modul nostru de a-l concepe. Aşa încît diviziunea 
cvadripartită iniţială se reduce la bipartiţia Creatorului şi a Creaturii. 


1 %*+, Intre antichitate şi Renaştere. Gindirea Evului mediu. De la începuturile patristice, la 
Nicolaus Cusanus, traducere, selecţia textelor, prezentări, bibliografie, indici şi note de 
Octavian Nistor ; prefaţă de Gh. Vlăduţescu, Editura Minerva, Bucureşti, 1984, p. 132. 

? Octavian Nistor, „loan Scotus Eriugena“, în Op. cit., p. 130. 

Creatorul este, desigur, Dumnezeu. Esenţa lui Dumnezeu este 
incognoscibilă, căci el e superior esenței. Nu există nume prin care 
l-am putea desemna în mod adecvat. Neoplatonicii creştini arătaseră 
că teologia se divizează în două părţi: teologia negativă şi teologia 
afirmativă. Scotus Eriugena îşi însuşeşte această împărţire. Teologia 
negativă sau apofatică (de la gr. &nopăvau, apophanai, „a spune nu“) 
neagă că esenţa lui Dumnezeu ar fi vreunul dintre lucrurile existente, 
pe care noi am putea să le concepem şi să le numim. Teologia afir- 
mativă afirmă, dimpotrivă, despre Dumnezeu tot ceea ce există, dar 
nu pentru a-l identifica cu lucrurile existente, ci pentru a evidenția 
că el este cauza lor. Reunirea celor două moduri de a-l concepe pe 
Dumnezeu conduce la următorul rezultat: de fiecare dată cînd vrem 
să-l desemnăm pe Dumnezeu printr-un nume, trebuie ca numele să 
fie precedat de particula supra—, pentru a satisface exigenţele con- 
tradictorii ale acestor două părţi ale teologiei. Dacă spunem, de pildă, 
că Dumnezeu este supraesenţial, noi afirmăm, în sensul că îi atribuim 
esenţă, şi totodată negăm, în sensul că i-o refuzăm. In propoziţia: 
„Dumnezeu este supraesenţial“ avem deci, în acelaşi timp, o afir- 
maţie şi o negaţie. Dacă-l situăm pe Dumnezeu, în acelaşi fel, dea- 
supra bunătăţii, a adevărului şi a eternității, deasupra celor zece ca- 
tegorii aristotelice şi a tuturor perfecţiunilor pozitive pe care i le 
putem atribui, vom fi făcut aproape tot ceea ce spiritul uman poate 
să facă pentru a-l desemna pe Dumnezeu. 

Dacă trecem acum de la Creator la Creatură, coborîm într-un 
domeniu care, oricît ar fi de vast, ne este mult mai accesibil. Tot ceea ce 
există a fost creat de Dumnezeu: creat, adică produs din neant. Căci 
este propriu bunătăţii divine să aducă din neființă la fiinţă ceea ce vrea 
să vadă că există. Trebuie, deci, să punem la originea tuturor lucrurilor 
Trinitatea divină. In Verb, care este coetern Tatălui, se află dintotdeau- 
na cauzele prime, adică Ideile. Acestea sînt speciile sau formele eterne, 
esenţele imuabile potrivit cărora şi în care este formată şi ordonată 
lumea vizibilă şi invizibilă. Toate lucrurile, vizibile sau invizibile există 
numai prin participare la aceste prime principii. Ceea ce este bun par- 
ticipă la Binele în sine, ceea ce trăieşte participă la Viaţa în sine şi tot 
aşa inteligenţa, înţelepciunea, raţiunea şi toate celelalte care există. 

Ideile sînt create. Ele corespund exact celei de a doua diviziuni, 
aceea a naturii care este creată şi creează la rîndu-i. Cu ele intrăm 
deci în domeniul Creaturii. Dar al unei Creaturi care este, într-un 
anumit sens, co-eternă Creatorului. Rezerva exprimată aici se referă 
la faptul că Dumnezeu, care produce Ideile, le este anterior, în sensul 
în care ceea ce produce este în mod necesar anterior lucrului produs. 
Dar aici nu este vorba de o anterioritate în timp, căci Ideile există 

mereu în Dumnezeu şi, în acest sens, îi sînt coeterne. Ele nu-i sînt, 
totuşi, co-cterne în mod absolut, pentru că nu-şi conferă singure 
fiinţă, ci o primesc de la Creatorul lor. 

Există deci o linie de demarcaţie între Dumnezeu şi operele 
sale, chiar pe această primă treaptă a creaţiei. Fără îndoială, dintr-un 
anumit punct de vedere, Creatorul şi Creatura sînt unul şi acelaşi 
lucru. Ideile însele nu sînt decît participări la Trinitatea divină, în 
care subzistă. De altfel, tot ceea ce există îşi primeşte fiinţa de la 
Dumnezeu, singurul care subzistă prin sine însuşi. Lucrurile sînt ceea 
ce sînt pentru că Dumnezeu le conferă o anumită esenţă şi tocmai 
aceasta înseamnă că ele sînt create de Dumnezeu. Există o dialectică 
extrem de complexă a continuității şi discontinuităţii între Creator şi 
Creatură, care poate deruta. Scotus Eriugena accentuează de obicei 
deosebirea dintre Creator şi Creatură. Dar uneori, cuprins, cum zice 
Gilson, de un fel de „beţie metafizică“, el pare a uita discontinuitatea 
şi a pune în valoare numai continuitatea. Creatura, spune el, subzistă 
în Dumnezeu, iar Dumnezeu se creează într-un mod secret şi inefa- 
bil, prin crearea lumii: invizibil, el se face vizibil, incomprehensibil, el 
se face comprehensibil; supraesenţial şi supranatural, el îşi dă o 
esenţă şi o natură ; creator al universului, el devine universul creat. 
Alunecarea spre panteism este aici evidentă. 

Ideile sau cauzele prime sînt, cum am văzut, cele dintii în 
ordinea creaţiei. Ele sînt create, dar, în sensul precizat, co-eterne lui 
Dumnezeu. Deşi, propriu vorbind, ele sînt unele faţă de altele ca 
razele care pleacă din acelaşi centru, putem admite că mergînd de la 
cea mai generală spre cele cu o generalitate mai restrînsă, întîlnim 
mai întîi Binele, apoi Esenţa, Viaţa, Rațiunea, Inteligența, Înţelep- 
ciunea, Virtutea. In timp, ele nu sînt posterioare lui Dumnezeu, ci 
sînt posterioare numai în felul în care efectul este posterior cauzei 
sale. Deşi sînt creaţii, Dumnezeu creează prin ele lucrurile, acestea 
din urmă fiind ceea ce sînt prin participare la cauzele prime. 

2.2.3. Concepţia despre om. 

La acest punct ne vom raporta de fapt la cea de a treia diviziune 
sau „formă“ a naturii: natura care este creată şi nu creează. Ea 
cuprinde toate lucrurile create. Dintre lucrurile create, ne vom referi 
în mod special la om, care este oarecum punctul central şi rezumatul 
universului creat. Originea şi substanţa sa se află în Ideea de om, care 
rezidă etern în Dumnezeu. Ca toate celelalte lucruri, omul este, în 
mod esenţial, cunoaşterea eternă pe care, prin această Idee, 
Divinitatea o are despre el. Ideea îl reprezintă pe om ca o fiinţă care 
reuneşte în sine treptele extreme ale ierarhiei ontologice, spiritul şi 
corpul şi care este, astfel, un adevărat microcosmos. 

Ca spirit, omul se defineşte prin trei operaţii sau facultăţi de 
cunoaştere, care exprimă sau reproduc imaginea Trinității. Partea cea 
mai nobilă a naturii noastre este intelectul sau esenţa. Altfel spus, 
esenţa noastră rezidă în activitatea intelectului. Prin această ope- 
raţie, sufletul omului se îndreaptă către Dumnezeu şi se străduie să 
ajungă la el, dar fără a-l putea atinge, fără a-l putea cunoaşte cu ade- 
vărat. Sufletul se mişcă pur şi simplu către un obiect necunoscut, a 
cărui excelenţă îl situează dincolo de capacitatea noastră de 
înţelegere. A doua operaţie a sufletului este raţiunea. Prin ea îl defi- 
nim pe Dumnezeu, pe care nu-l putem cunoaşte în el însuşi, ca fiind 
caza tuturor lucrurilor. Ne ridicăm deci la contemplarea Ideilor sau 
arhetipurilor care subzistă etern în Dumnezeu. Dar asta nu înseamnă 
că am putea cunoaşte cu adevărat Ideile. Ele ne rămîn la fel de inac- 
cesibile ca şi Dumnezeu însuşi. Dar se produc, atît în naturile 
angelice, cît şi în sufletele umane, teofanii, adică, cum spune Scotus 
Eriugena, „anumite apariţii divine, comprehensibile pentru naturile 
intelectuale“. În aceste apariţii sau manifestări divine, Dumnezeu 
coboară către natura angelică sau umană, iar acestea din urmă urcă 
spre el. La fel cum sufletul primeşte de la lucrurile care-i sînt infe- 
rioare imaginile pe care i le transmit simţurile, prin teofanii el îşi 
formează acea cunoaştere a primelor cauze care-l face să înţeleagă nu 
esenţa lor, ci existenţa şi universalitatea acţiunii lor. 

A treia operaţie a sufletului poartă asupra esenţelor lucrurilor 
singulare, care au fost create prin cauzele prime sau prin arhetipuri. 
Aceasta este cunoaşterea lucrurilor prin simţuri. Ea e determinată de 
imaginile obiectelor sensibile, pe care ni le transmit simţurile externe. 
Aceste imagini sînt de două feluri: imagini directe, care se nasc în 
organele de simţ sub acţiunea lucrurilor externe şi imaginile pe care 
ni le formăm pe baza celor dintîi. Imaginile directe depind de corp, 
celelalte depind de suflet. Primele, deşi sînt în simţuri, nu se simt pe 
ele însele ; celelalte se simt pe ele însele şi le receptează pe cele din- 
tîi. Cînd această a treia operaţie se desparte de imaginile lucrurilor 
vizibile şi se îndreaptă către pura intelecţie a ideilor, ea cedează locul 
cunoaşterii esenţelor simple prin raţiunea eliberată de orice imagine. 

Ceea ce intelectul şi raţiunea aprehendează prin intuiţia ideilor 
pure, simţurile divizează în esenţele lucrurilor particulare. În rațiune, 
esenţele sînt unice, în timp ce simţurile diferenţiază aceste esențe unice 
în esenţele specifice diferitelor lucruri. Tot aşa cum lucrurile sensibile 
participă la fiinţa divină prin intermediul Ideilor, cunoaşterea sensibilă 
semnalează intelectului ideile pur inteligibile, prin intermediul raţiunii. 

Deşi destul de imprecisă în multe privinţe, această teorie a 
cunoaşterii diferenţiază trei facultăţi cognitive : simţurile, raţiunea şi 

intelectul şi încearcă să determine continuitatea şi discontinuitatea 
dintre ele. O importanţă deosebită pentru evoluţia ulterioară a 
gîndirii filosofice prezintă distincţia dintre intelect şi rațiune. Deşi ea 
va fi reinterpretată, distincţia între intelect şi rațiune va juca un rol 
important în filosofia modernă, mai ales la Kant şi apoi la Hegel. 

Omul înzestrat astfel cu un suflet, era la început înzestrat şi cu 
un corp incoruptibil. Cum însă el s-a îndepărtat în mod liber de 
Dumnezeu, corpul său a devenit ceea ce este astăzi, supus, datorită 
materialităţii sale, aceloraşi nevoi ca şi animalele. Omul a decăzut 
pentru că s-a îndepărtat de Dumnezeu. Dar el se poate încă salva. În 
Verb i-a fost dat un mîntuitor, care este nu numai salvatorul omului 
decăzut, ci salvatorul întregului univers. La fel cum prin Verb multi- 
plicitatea lucrurilor a ieşit din unitatea primordială, ea se va întoarce 
tot prin Verb la această unitate. Reunirea urmează diviziunii naturii. 
Principiul ce stă la baza acestei reuniri este următorul: omul a fost 
creat după chipul lui Dumnezeu, deci asemănător cu el, dar s-a înde- 
părtat de Dumnezeu şi a devenit astfel neasemănător. Omul se va 
reuni cu Dumnezeu dacă se străduieşte să-i redevină asemănător. 

Pentru a ajunge la reunirea cu Dumnezeu sînt necesare mai 
multe reveniri parţiale sau reversiuni, cum le numeşte Scotus 
Eriugena. Mai întîi, sufletul raţional, ca urmare a pedepsei pe care a 
suferit-o, s-a dispersat şi s-a risipit într-o extraordinară multiplicitate 
de dorinţe temporale şi carnale. El a atins ultima treaptă a acestei 
dispersări cînd a ajuns la iubirea lucrurilor corporale. Mai jos nu 
putea să coboare. Tot de aici trebuie să pornească, pentru a se 
reculege din această risipire şi a se concentra treptat. În momentul 
morţii, corpul se descompune, restituind lumii sensibile cele patru 
elemente materiale din care este alcătuit. Aceasta este prima etapă 
decisivă a întoarcerii naturii umane la Dumnezeu. A doua etapă se va 
produce în momentul resurecţiei, cînd fiecare va primi propriul său 
corp, prin reunirea celor patru elemente care îl compun. Cea de a 
treia va consta în transmutaţia corpului în spirit, printr-o ascensiune 
progresivă a corpului pe toate treptele spiritualităţii: viaţă, simţuri, 
rațiune, intelect sau spirit. În cea de a patra etapă, natura umană 
totală, de acum în întregime spirituală, se va întoarce la cauzele 
prime, adică la Idei, care subzistă veşnic în Dumnezeu. Acum spiritul 
va dobîndi ştiinţa despre toate creaturile. De aici, şi aceasta este a 
cincea etapă, spiritul se va ridica la înţelepciune, adică la contem- 
plarea directă a adevărului. A şasea şi ultima treaptă a reversiunii 
este aceea în care natura însăşi, cu toate cauzele ei, va trece în 
Dumnezeu. Atunci nu va mai fi decît Dumnezeu şi astfel se va fi 
realizat complet marea întoarcere. 

reluat punctul de vedere al maestrului Academiei, punîndu-l la baza 
concepţiei sale despre existenţă. Porphyr, care cunoştea desigur difi- 
cultăţile problemei şi discuţiile care avuseseră loc în legătură cu ea, se 
mărgineşte să o formuleze, fără a propune însă o anumită soluţie. 

Gînditorii scolastici nu cunoşteau aceste discuţii, dar au sesizat 
de la început, cu o remarcabilă putere de pătrundere, importanţa 
capitală a problemei, de vreme ce s-au oprit la ea pe baza unui text 
mai degrabă aluziv. Primii scolastici au încercat să o rezolve pe cont 
propriu. Soluţiile posibile erau de altfel sugerate de modul în care 
problema fusese formulată. Şi astfel, problema universaliilor (în lat. 
scol. universalia) devine principala problemă filosofică a gîndirii 
medievale. 

Poziţiile de bază în soluţionarea ei, între care se situează, desi- 
gur, numeroase poziţii intermediare, sînt exprimate de realism şi nomi- 
nalism, a căror confruntare străbate întreaga istorie a scolasticii. 
Realismul este la început poziţia aproape universal adoptată, ea 
aflîndu-se în acord cu influenţa dominantă a gîndirii platoniciene şi 
augustiniene din acel timp. Dar această orientare a avut şi mai tîrziu 
reprezentanţi iluştri, cum a fost Anselm de Canterbury, creatorul 
celebrului argument ontologic al existenţei lui Dumnezeu. 

Pentru reprezentanţii realismului, ideile generale au o existenţă 
reală : universalia sunt realia. Mai mult, ele ar preexista obiectelor par- 
ticulare : universalia ante rem. Am întîlnit această concepţie la Scotus 
Eriugena, la care pot fi sesizate foarte bine şi consecinţele ei. Potrivit 
concepţiei realiste, Dumnezeu a creat lumea în ordinea generalităţii 
descrescînde a diferitelor categorii de entităţi. Genurile au fost cre- 
ate, aşadar, înaintea speciilor, iar speciile înaintea indivizilor. 
Genurile şi speciile sînt în ordinea creaţiei existenţe anterioare şi 
superioare, ele au mai multă realitate decît indivizii. Se înrădăcinează 
astfel în gîndirea medievală ideea că existenţa are o ierarhie şi că 
lucrurile particulare, indivizii stau pe ultima treaptă, cea mai 
coborîtă, a acesteia. 

În opoziţie cu realismul, nominalismul susţine că numai 
lucrurile individuale au existenţă reală şi că universaliile sînt simple 
cuvinte, nume date lucrurilor de acelaşi fel: universalia sunt nomina. 
In formele lui cele mai radicale, nominalismul contestă universaliilor 
orice fel de realitate, considerîndu-le un simplu flatus vocis, un suflu 
vocal fără nici un corespondent obiectiv. Prin marii săi reprezentanţi 
Roscelinus din Compiègne, Duns Scotus şi William Occam, nomina- 
lismul a contribuit la orientarea interesului filosofic şi ştiinţific către 
fenomenele particulare, către cercetarea naturii, pregătind asfel spiri- 
tul modern. (Ascensiunea nominalismului, care a dus în cele din 

urmă la disoluția scolasticii, poate fi urmărită foarte bine în romanul 
lui Umberto Eco, Numele trandafirului. Personajul Guglielmo din 
Baskerville realizează un foarte bun portret al filosofului nominalist. 
Acest frumos „roman pentru cărturari“ merită să fie citit de oricine 
studiază filosofia medievală). O poziţie intermediară între realism şi 
nominalism a fost conceptualismul, cel mai ilustru reprezentant al 
acestuia fiind Abélard. 

Toate aceste orientări de gîndire au avut un rol important în 
clarificarea naturii universalului şi în înţelegerea raportului său cu 
individualul. De aceea, disputa universaliilor n-a fost o simplă 
„ceartă de călugări“, una dintre nenumăratele dispute fără o miză 
teoretică reală, care i-au pasionat pe medievali, cum s-a spus în mod 
nedrept uneori, ci o autentică dezbatere filosofică şi un moment 
important în dezvoltarea istorică a gîndirii europene. 

Cu toate acestea, cearta universaliilor nu epuizează deosebirile 
de vederi şi opoziţiile gîndirii medievale. Mircea Vulcănescu a relevat 
în studiul său Două tipuri de filosofie medievală însemnătatea unei alte 
opoziții, sugerată de Dante în Paradisul, şi anume aceea dintre 
filosofia raţională, reprezentată mai cu seamă de Thoma d'Aquino 
(dar şi de alţi gînditori: Albert cel Mare, Graţian, Paul Orosie, Petrus 
Lombardus, Boetiu, Beda Venerabilul, Isidor din Sevilla, Siger de 
Brabant, Abélard etc.) şi filosofia mistică, în fruntea căreia s-a situat 
Bonaventura (şi căreia îi mai aparţin : Hugues de Saint Victor, Petrus 
Hispanus, Sf.loan Gură de Aur, Raban Maurul, Anselm din 
Canterbury, loachim de Flora, Scotus Eriugena, Duns Scotus şi cei 
trei Wilhelm: cel din Auxerre, cel din Auvergne şi cel din Occam). 


2.4. Thoma d'Aquino. 

Thoma din Aquino, pe numele său 
latinizat Thomas Aquinas este cel mai 
de seamă gînditor medieval. A trăit între 
1225-1274 şi a făcut parte din Ordinul 
Dominican. A fost supranumit doctor 
angelicus. În anul 1323 a fost canonizat 
de Biserica Romano-catolică şi de aceea 
e numit adesea „Sântul Thoma“. În 
1879 a fost proclamat doctorul comun al 
Bisericii, iar învăţătura sa, thomismul a 
devenit filosofia oficială a catolicismului. 

A scris comentarii aprofundate ale 
lucrărilor lui Aristotel, Dionisie şi Boetiu ; 
apoi lucrări de mici dimensiuni cu privire 

la anumite probleme filosofice importante, dintre care menţionăm: 
Despre fiinţă şi esenţă, Despre unitatea intelectului, Despre etemnitatea lumii; 
apoi, culegeri de întrebări, grupate sub titlurile : Întrebări controversate şi 
Întrebări quodlibetale, dintre care menţionăm : Despre putinţă, Despre rău, 
Despre suflet, Despre adevăr. Lucrările sale principale sînt următoarele : 
Comentariul sentenţelor, Summa împotriva Gentililor, Manual de teologie, 
Summa teologică. 

Veacul al XIII-lea în care a trăit Thoma a fost confruntat cu 
problema raportului dintre filosofia aristorelică, ajunsă în Occident, 
în cea mai mare parte, prin intermediul arabilor, şi religia creştină. 
Unul dintre primele efecte ale contactului cu gîndirea lui Aristotel a 
fost apariţia aşa-numitei erezii amalricane, care identifica în spirit 
panteist Creatorul şi creaţiunea. Biserica a intervenit şi a condamnat 
la conciliile din 1210 şi 1215, o dată cu această erezie, şi operele lui 
Aristotel. Filosofia aristotelică nu mai putea fi totuşi ignorată, iar 
raportul cu ca devine acum o chestiune decisivă pentru gîndirea 
medievală. Suspiciunea faţă de aristotelism era însă puternică, iar 
curentul de gîndire dominant, ce se întemeia pe tradiţia augustini- 
ană, tindea să-l respingă pe Aristotel în numele lui Platon. În acest 
context putem înţelege noutatea şi originalitatea lui Albert cel Mare 
şi Thomas Aquinas care optează hotărît pentru Aristotel. Albert a 
fost profesorul lui Thoma şi i-a transmis această opţiune. El a pregătit 
în multe privinţe opera discipolului său. Dar abia acesta din urmă a 
reuşit „lovitura de maestru“ (Jean Jolivet) a asimilării şi integrării 
filosofiei lui Aristotel într-un sistem de gîndire care rămîne fidel 
învăţăturii creştine. Acest sistem este astfel o sinteză, impresionantă 
şi astăzi prin amploarea şi profunzimea ci, a filosofiei aristotelice şi a 
teologiei creştine, al cărei pivot este o doctrină a fiinţei, de inspiraţie 
aristotelică, dar cu multe idei originale. 

Propunîndu-ne să cercetăm în continuare cîteva dintre compo- 
nentele filosofice ale sistemului thomist, iar nu ansamblul acestuia, 
vom porni de la ceea ce Etienne Gilson a numit „decizia filosofică 
pură“, decizie care l-a făcut pe Thoma să-l prefere pe Aristotel lui 
Platon. Aquinatul respinge nucleul filosofiei platoniciene, care este, 
după cum ştim, teoria Ideilor. Simțul său realist îl împiedică să atribuie 
întreaga eficacitate şi inteligibilitate unor entităţi situate într-o altă 
lume decît cea a lucrurilor perceptibile. Obiectele naturale, cauzele 
secunde, în limbaj teologic, au o consistenţă şi o acţiune reală. Ele sînt 
totodată inteligibile pentru om, ba chiar sînt singurele inteligibile. 
„Quidditatea lucrului material“, cum se exprimă gînditorul, este obiec- 
tul natural al intelectului uman, care, înzestrat cu o activitate proprie, 
ca orice cauză secundă, este capabil să cunoască, fără a fi nevoie de 

intervenţia vreunei iluminări. Platon şi discipolii săi profesează teoria 
Ideilor, pentru că, spune Thoma, ei raţionează „logic“, adică transpun 
direct în interpretarea pe care o dau realului particularităţile 
cunoaşterii umane : „ei stabilesc — scrie gînditorul — că lucrurile care 
pot fi separate potrivit intelecţiei, sînt separate şi potrivit existenţei“. 
Ei atribuie existenţă reală genurilor şi speciilor, care rezultă pur şi sim- 
plu din legile cunoaşterii umane şi nu au decît o existenţă logică. Şi alţi 
filosofi au căzut, după părerea sa, în această eroare: Parmenide, 
Pitagora, Avicebron etc. Se vede foarte clar aici că atribuind lucrurilor 
materiale şi intelectului uman ceea ce refuza Ideilor platoniciene, 
Thoma rupea cu întreaga tradiţie care se reclama de la Sf. Augustin. 
Ceea ce nu îndrăznise să facă maestrul său, Albert cel Mare. 

Trebuie deci, după Thoma, să ne situăm în mod consecvent pe 
poziţiile filosofiei aristotelice şi să-l lăsăm de o parte pe Platon. 
Experienţa ne arată că anumite fiinţe există prin sine, fiecare dintre 
ele fiind definită prin esenţa sau quidditatea care o face să fie ceea ce 
este. Aceste fiinţe se numesc substanţe. Substanțele mai au, pe lîngă 
determinările lor esenţiale, anumite determinări complementare sau 
accidente, care nu pot exista în afara acestora, a substanţelor: esse al 
lor este un inesse, o fiinţă-în; ele nu pot exista decîtîn ceva. Dintr-un 
alt punct de vedere, numim formă ceea ce ne permite să avem un 
concept despre substanţă şi să o situăm într-un anumit gen şi într-o 
anumită specie. O substanţă, adică un individ, va fi atunci unitatea 
unei forme şi a unei materii: materia este ceea ce îl deosebeşte pe 
individul dat de ceilalţi indivizi ai aceleiaşi specii şi ceea ce ne per- 
mite totodată să explicăm schimbarea şi succesiunea fiinţelor într-o 
lume a generării şi coruperii. Ea este deci principiu al individuaţiei şi 
subiect al schimbării. Prin ea însăşi, materia este pură potenţialitate 
sau virtualitate. Forma pe care o primeşte este actul. Prin urmare, o 
substanţă este ceea ce este prin forma sa. 

Reflecţia ontologică thomistă se mişcă pînă aici, după cum con- 
statăm cu uşurinţă, într-un orizont strict aristotelic, în care a explica 
o anumită fiinţă înseamnă a stabili ce este ea, adică a-i descoperi 
forma substanţială. Dar, exersată prin meditaţia teologică, analiza lui 
Thoma merge mai departe : de la ceea ce este o anumită fiinţă, se trece 
la faptul însuşi că este. Deasupra esenței se situează deci existenţa: 
„esse este, scrie cl, actualitatea tuturor actelor şi astfel perfecțiunea 
tuturor perfecţiunilor“, iar nu un simplu „cvasi-accident“ al esenței, 
ca la Avicenna. Într-un subiect dat avem, aşadar, o compoziţie a 
esenței şi existenţei, pe care le putem deosebi. Numai în Dumnezeu 
cele două se identifică: fiindcă esenţa lui este de a exista, cum l-a 
învăţat el însuşi pe Moise. In Exodul, III, 14, la întrebarea lui Moise 

care -i este numele, Dumnezeu răspunde : „Sînt cel ce sînt“. În afara 
acestui caz unic, nu există decît substanţe a căror formă specifică e 
materia. Ele sînt în virtutea „existării“ lor, ipsum esse, care este, spune 
Thoma, „ca actul însuşi faţă de formă“. Ceea ce actuează forma, con- 
ferindu-i realitate efectivă, este deci existenţă, esse. In alţi termeni, 
esenţa este un „mod de a fi“ — formulă care exprimă din nou priori- 
tatea existenţei, a lui esse, asupra esenței. 

Sufletul uman este, după Thoma, ca şi după Aristotel, forma cor- 
pului. Spre deosebire de inteligenţele separate, el este unit intim cu 
corpul, a cărui formă este. Dar sufletul supravieţuieşte morţii corpului, 
pentru că este înzestrat cu o existenţă proprie, care este actul său. Pe 
de altă parte, el este capabil de cunoaştere. Cunoaşterea umană se 
naşte din contactul simţurilor cu obiectele sensibile : acestea din urmă 
imprimă în simţuri „speciile“ lor. Specia nu este un simulacru, ca la 
Epicur, rezultatul imaterial al acţiunii obiectului asupra organului de 
simţ capabil să-l perceapă. Ea conţine un element inteligibil, care se 
revelează însă nu organului de simţ, ci intelectului. Intelectul nu 
conţine în mod actual inteligibilele, dar e capabil să le primească. Din 
acest punct de vedere, el este intelect posibil sau pasiv. Pe de altă parte, 
el este capabil să le degajeze din imaginile sensibile ale lucrurilor, adică 
din imaginile provenite din senzaţii. Din acest punct de vedere se 
poate vorbi de un intelect activ sau agent, facultatea de cunoaştere cea 
mai înaltă a omului, care face să treacă în act inteligibilul existent vir- 
tual în datele simţurilor. Intelectul agent este de origine divină şi în 
acest sens, dar numai în acesta, se poate spune că sufletul uman este 
iluminat de Dumnezeu. Dar intelectul nu cunoaşte nimic fără datele 
sensibile. Nici un a priori nu este admis, orice cunoaştere provine din 
experienţă. Platonismul este, şi din acest punct de vedere, înlăturat. 

Deşi respinge platonismul, Thoma d'Aquino regăseşte o anu- 
mită formă de participare, diferită, în anumite privinţe de cea pla- 
toniciană, în raportul dintre fiinţele finite şi fiinţa absolută. Lucrul 
acesta se vede foarte bine în argumentarea existenţei lui Dumnezeu. 

Existenţa lui Dumnezeu trebuie să fie dovedită, pentru că ea nu 
este percepută direct prin simţuri şi nici nu este evidentă pentru 
gîndirea noastră. Noi nu avem conceptul de fiinţă infinită din care să 
putem deduce existenţa fiinţei infinite. De aceea, Thoma nu accep- 
tă argumentul ontologic anselmian. Ne rămîne o singură ieşire: să 
interogăm experienţa şi să raţionăm pornind de la ea. Cele două 
Summae expun cinci probe, numite de Thoma „căi“. Prima probă 
porneşte de la experienţa mişcării. Lucrul care se mişcă nu poate fi 
pus în mişcare decît de un alt lucru. Acesta din urmă, la rîndu-i, este 
pus în mişcare de un al treilea ş.a.m.d. A admite că putem regresa 

astfel la infinit ar însemna să admitem o serie de cauze fără un ter- 
men prim, iar mişcarea ar rămîne atunci fără explicaţie. Trebuie deci 
să existe o primă cauză motrice, care este Dumnezeu. 

Cea de-a a doua probă, apropiată de prima, se întemeiază pe 
noţiunea de cauză eficientă. Experienţa ne arată că fiecare lucru este 
produs de altul, care este cauza sa. Această cauză este la rîndu-i efec- 
tul unei alte cauze ş.a.m.d. Din acelaşi motiv ca şi în argumentul 
precedent, trebuie să existe o cauză primă, ea însăşi necauzată. 

A treia probă: faptul empiric că lucrurile se nasc şi pier ne arată 
că existenţa lor nu este necesară. Or, dacă n-ar exista nimic necesar, 
toate lucrurile ar fi trebuit să dispară în neființă, fără ca ceva să le 
poată conferi din nou fiinţă. Existenţa lucrurilor contingente nu se 
poate explica decît prin raportarea lor la o fiinţă necesară. Pornind de 
la contingenţa lumii, se ajunge astfel la fiinţa necesară. De aceea, 
proba aceasta se numeşte a contingentia mundi. Contigenţa lumii ne 
arată deci că fiinţa necesară trebuie să existe. 

În al patrulea rînd : există grade sau trepte diferite ale fiinţei şi per- 
fecţiunii. Lucrurile nu sînt egale, ca bunătate, nobleţe, adevăr etc. Or, 
aceste diferenţe implică existenţa unui termen de comparaţie în care se 
realizează în mod absolut ceea ce în lucruri nu apare decît ca relativ. 

Ultima probă: ordinea şi armonia universului, în care fiecare 
corp natural tinde către un scop, exclud orice explicaţie prin hazard 
şi conduc la afirmarea existenţei unei inteligenţe ordonatoare. 

Toate aceste probe pornesc de la constatarea empirică a unor 
lucruri care nu pot fi propriul lor temei, pentru a se ridica la o fiinţă 
absolută, singura care le poate explica. Această trecere nu poate fi 
redusă la o analiză conceptuală care ar merge de kh condiţionat la 
condiţie în plan pur logic. Aici se porneşte de la existenţe percepute şi 
se ajunge la o existenţă inferată. De unde, rolul pe care-l joacă în toate 
cele cinci probe principiul cauzalităţii. Pe de altă parte, distanţa onto- 
logică de nedepăşit dintre existenţii finiţi şi existentul absolut, în 
condiţiile dependenţei celor dintîi de cel din urmă, presupune un 
raport de participare, care este evident în proba a patra, dar care este 
implicat şi în celelalte. Căci acest raport defineşte de la început, cum a 
arătat Gilson, relaţia universului cu Dumnezeu. Astfel, cum spuneam, 
Thoma d'Aquino regăseşte în alt fel tema platoniciană a participării. 

In interpretarea creaţiei, în problemele eticii, în concepţia 
despre om şi societate, asupra cărora nu putem insista, întîlnim de 
asemenea idei fecunde, care au suscitat controverse în epocă şi care 
continuă şi astăzi să stimuleze gîndirea. „Pretutindeni în doctrina 
thomistă, spunea Jean Jolivet, regăsim grija de a menţine în integri- 
tatea lor drepturile naturii, chiar în numele respectului datorat lui 

Dumnezeu“. Ceea ce se vede foarte bine în cuvintele adesea citate 
ale lui Thoma: „a lipsi lucrurile de acţiunile lor proprii înseamnă a 
atenta la bunătatea divină“. Coerenţa sintezei doctrinale construită 
de Thoma d'Aquino se manifestă astfel cu toată claritatea. 

Conceptul de filosofie modernă 


În studiile de istoria filosofiei, conceptul de filosofie modernă 
este utilizat mai cu seamă ca un concept cronologic, adică un concept 
zare desemnează o perioadă distinctă a dezvoltării filosofiei europene 
i universale, Limita anterioară a acestei perioade este Renaşterea: 
zu alte cuvinte, filosofia modernă începe cu filosofia Renaşterii sau 
— cum susţin alţi istorici — cu Bacon şi Descartes, care urmează 
:mediat Renaşterii. Limita posterioară este mai dificil de stabilit. 
uneori se consideră că filosofia modernă se încheie în a doua jumă- 
tate sau la sfîrşitul veacului al XIX-lea, după care s-ar situa filosofia 
contemporană, filosofia ce se dezvoltă în secolul XX şi XXI. Alteori, 
filosofia modernă este delimitată nu în raport cu filosofia contempo- 
rană, ci cu ceea ce s-a numit postmodemism. 

În ultimele două decenii s-a discutat enorm despre postmo- 
dernism. Folosit mai întîi în cercetările de arhitectură, de artă şi lite- 
ratură, termenul este astăzi larg folosit şi în filosofie. S-a vorbit astfel 
despre filosofia postmodernă, în opoziţie cu filosofia modernă. Cei ce 
deschid calea postmodernismului în filosofie ar fi Nietzsche şi 
Heidegger. Filosofia modernă, care ne interesează pe noi, ar avea ast- 
fel o limită posterioară : postmodernismul. 

Cînd se pune însă problema caracterizării filosofiei postmo- 
derne, constatăm că sînt invocate caracteristici precum : respingerea 
universalismului modern ca preambul şi expresie ale totalitarismului 
politic; afirmarea, împotriva raţiunii identitare, a caracterului ire- 
ductibil al alterităţii şi al diferenţei; apărarea accesului la discurs şi, 

astfel, la agonistica socială a minorităţilor, oprimate de discursul 
globalizant al majorităţii etc. Dar toate acestea sînt caracteristici 
negative, care menţin discuţia despre postmodernism într-o ruină- 
toare dependenţă de modernitatea reconfirmată ca singurul termen 
pozitiv al ecuaţiei. 

Succesul termenului de postmodernism este semnul apariţiei 
unei conştiinţe insuficient limpezite că ceva este pe cale să se încheie 
şi altceva urmează să-i ia locul. Ce se încheie este clar: modernitatea. 
Dar ce anume va lua locul modernităţii nu e tot aşa de clar: ter- 
menul de postmodernism, care, în fond, nu ne spune nimic pozitiv, ci 
numai că ceva urmează modernităţii, este mărturia acestei lipse de 
claritate. În acest sens se poate spune că postmodernismul este 
numele ignoranței noastre cu privire la viitor!. 

Oricît de imprecis ar fi, termenul de postmodernism este util 
pentru că exprimă, cum spuneam, limita posterioară a filosofiei mo- 
derne. Filosofia modernă este deci filosofia ce ia fiinţă şi se dezvoltă 
în perioada cuprinsă între Renaştere şi postmodernism. 


1. Filosofia Renaşterii 


1.1. Caracteristici generale ale Renaşterii. 

1.1.1. Complexitatea Renaşterii. 

Epoca istorică în cuprinsul căreia are loc trecerea de la Evul 
Mediu la lumea modernă poartă numele de Renaştere. Este o epocă 
extrem de complexă, proteiformă şi tocmai de aceea dificil, ba chiar, 
după unii cercetători, de-a dreptul imposibil de caracterizat în mod 
unitar. Complexitatea Renaşterii ca epocă istorică şi culturală rezidă 
mai întîi în existenţa unor „renaşteri“, circumscrise culturilor 
naţionale europene, cum sînt: renaşterea greacă din Peloponez, în 
secolul al XV-lea, renaşterea italiană, renaşterea franceză, renaşterea 
spaniolă, renaşterea engleză, renaşterea poloneză, renaşterea din 
Ţările Române, recunoscute şi consemnate ca atare de istoricii de 
astăzi. Din simpla lor enumerare ne putem da seama că Renaşterea 
este un fenomen general european, iar nu unul exclusiv italian, cum 
s-a crezut uneori. Este adevărat că Renaşterea italiană din quattro- 


| Nu ne propunem o discuţie aprofundată a postmodernismului. Celor interesaţi le reco- 
mand lucrarea lui Jean-François Lyotard, Condiţia posrmodemaă, Editura Babel, Bucureşti, 
1993 şi culegerea de studii Postmodernismul. Deschideri filosofice, Dacia, 1995. 

cento şi din cinquecento, adică din secolele XV şi XVI, prin realizările 
ei culturale, mai ales artistice, este exemplară pentru întreaga epocă 
renascentistă. Între aceste manifestări naţionale ale Renaşterii există 
însă deosebiri majore, accente şi priorităţi specifice, ireductibile!. 

Dar lucrurile nu se opresc aici. O altă „sursă“ de complexitate, 
dacă putem spune aşa, este raportul Renaşterii cu Evul Mediu. Multă 
vreme s-a crezut, pornindu-se de la anumite declaraţii ale umaniştilor 
înşişi, că Renaşterea s-ar caracteriza printr-o ruptură totală şi definitivă 
cu Evul Mediu. Încercîndu-se desluşirea fizionomiei specifice a acestei 
perioade, au fost luate în consideraţie numai trăsăturile deosebitoare, 
trecîndu-se cu vederea elementele de continuitate. Cercetarea mo- 
dernă atrage însă atenţia asupra surselor medievale ale unora dintre 
cele mai caracteristice atitudini mentale ale Renaşterii, cum este indi- 
vidualismul, care a fost pregătit, pe de o parte, de nominalismul filosofic 
şi, pe de altă parte, de misticismul religios ce s-a dezvoltat în ultima 
perioadă a Evului Mediu. Astăzi nu mai putem accepta ideea disconti- 
nuităţii absolute între cele două epoci : discontinuitatea trebuie gîndită 
împreună cu continuitatea, ca aspecte complementare, iar nu exclu- 
sive ale raportului menţionat. Relativizarea opoziţiei dintre Renaştere 
şi Evul Mediu se impune, de asemenea, ca urmare a existenţei unor 
„renaşteri“ în Evul Mediu însuşi, cum au fost renaşterea carolingiană 
din secolele VIII-IX, renaşterea ottoniană şi cea anglo-saxonă de la 
sfîrşitul secolului X, precum şi a unei Protorenaşteri şi a unui pro- 
toumanism în secolul XII?. 

O a treia „sursă“ a complexităţii Renaşterii o constituie existenţa, 
alături de tendinţa clasicizantă, solariană, 
raţionalistă, adică de ceea ce s-a numit 
„renaşterea umanistă“, a unei tendinţe 
opuse, „manieristă, plutonică, trans- 
raţionalistă“ (Gh. Vlăduţescu), pe care 
un cercetător american de astăzi, Hiram 
Haydn, a numit-o „contra-renaştere“ sau 
„anti-renaştere“. Este vorba, în esenţă, de 
faptul că Renaşterea nu poate fi redusă la 
componenta ei clasicizantă şi apolinică. 
Interesul pentru antichitatea clasică şi 
pentru valorile ei „solare“ se îmbină, 


l Pentru problematica istorică generală a Renaşterii, a se vedea: Peter Burke, Renaşterea, 
Editura All, Bucureşti, 1998. 

2 Cf. Erwin Panofski, Renaștere şi renagteri în arta occidentală, Editura Meridiane, Bucureşti, 
1974, cap. II, pp. 64-132. 

uneori la unul şi acelaşi gînditor — de pildă, la Pico, — cu o preocu- 
pare intens-religioasă, cu interesul pentru limbile şi culturile orien- 
tale (Pico este un bun cunoscător al Cabalei), chiar pentru magie şi 
aşa-numitele „ştiinţe oculte“!. Nu trebuie să uităm că aceasta este şi 
epoca Reformei, a lui Luther, dar şi a lui Savonarola, după cum nu 
trebuie să uităm că tocmai în această epocă se manifestă o puternică 
înclinaţie către învăţăturile şi practicile magice, iar ştiinţa însăşi este 
adeseori înţeleasă ca „magie naturală“. De aceea, H. Haydn a con- 
siderat că Renaşterea ca întreg nu poate fi redusă la „renaşterea 
umanistă“ şi a introdus conceptul de anti-renaştere, înţeles de cl „ca 
un protest împotriva principiilor fundamentale atît ale clasicismului, 
cît şi ale scolasticii medievale“?. 

Complexitatea Renaşterii este determinată, aşadar, de plurali- 
tatea renaşterilor naţionale, de raportul complex de continuitate cu 
Evul Mediu, de existenţa unei „anti-renaşteri“. Complexitatea 
deosebită a Renaşterii, despre ale cărei cauze şi forme de manifestare a 
fost vorba pînă acum, nu trebuie să ne facă să pierdem din vedere ceea 
ce constituie, orice s-ar spune, contribuţia cu adevărat înnoitoare a 
acestei epoci în istoria culturii europene. Din punctul nostru de vedere 
este esenţial faptul că Renaşterea aduce cu sine o nouă viziune asupra 
omului şi a naturii, deosebită de cea medievală. Această nouă viziune va 
influenţa în mod hotărîtor demersurile filosofice din acel timp şi va 
avea importante consecinţe asupra orientării întregii gîndiri moderne. 


1.1.2. Umanismul renascentist. 

Gîndirea filosofică a Renaşterii se constituie şi se dezvoltă în 
strînsă legătură cu marea mişcare umanistă, pe de o parte, şi cu noua 
ştiinţă a naturii, pe de altă parte. Aceste două fenomene aparent 
divergente sînt în realitate fațete complementare ale noului spirit 
renascentist, definit de istoricul francez Jules Michelet, — cel dintii 
care a folosit termenul de „Renaştere“ cu sensul de perioadă istorică 
distinctă de Evul Mediu — prin celebra formulă: „descoperirea 
lumii, descoperirea omului“. 

Termenul şi definiţia propuse de Michelet au reuşit să se 
impună datorită activităţii unuia dintre cei mai de seamă istorici ai 
Renaşterii, Jakob Burckhardt, a cărui lucrare fundamentală, Cultura 
Renaşterii în ltalia, a fost publicată în anul 1860. Cu toate obiecțiile 
ce i s-au adus de la publicarea ei şi pînă astăzi, s-a putut spune despre 


! Pentru acest aspect al culturii renascentiste a se consulta lucrarea lui loan Petru Culianu, 
Eros şi magie în Renaștere. 1484, Editura Nemira, Bucureşti, 1994. 
* Citat după E. Battisti, Antirenaşterea, Editura Meridiane, Bucureşti, 1982, vol. 1, p. 67. 

această carte ceca ce Burckhardt însuşi spusese despre Istoriile floren- 
tine ale lui Machiavelli: chiar dacă fiecare rînd al ei ar putea fi con- 
testat, marea, unica sa valoare de ansamblu ar rămîne intactă!. 
Istoricul elveţian susţine că Renaşterea a început în secolul al 
XV-lea în Italia, caracterizîndu-se mai cu seamă prin „dezvoltarea 
individului“, prin afirmarea personalităţii umane autonome: dacă în 
timpul Evului Mediu „omul nu se recunoștea pe sine decît ca rasă, 
popor, partid, corporație, familie sau sub orice altă formă generală, 
colectivă“, acum el „devine individ spiritual şi se recunoaşte ca atare'?. 
Această modificare a situaţiei omului şi a conştiinţei sale de sine tre- 
buie pusă, desigur, în legătură cu schimbările mai generale ce au loc în 
planul mentalităților şi cu înnoirile din planul vieţii sociale însăşi. 
Mişcarea umanistă, de redescoperire şi punere în valoare a cul- 
turii antice, precum şi noua orientare a artelor exprimă şi con- 
solidează concepţia schimbată despre om. Burckhardt are, în orice 
caz, meritul de a fi pus în lumină faptul că, aşa cum se exprimă 
Robert Klein, „Renaşterea nu este, în esenţă, reînvierea antichităţii, 
ci o reînnoire mai profundă şi mai largă a conştiinţei umane şi a vieţii 
(însăşi) “2. Una dintre tezele principale ale lucrării sale este aceea că 
„nu antichitatea singură, ci legătura ei strînsă cu geniul poporului 
italian au regenerat lumea occidentală“. Fără îndoială, Renaşterea 
„poartă pecetea lumii antice“ şi nu poate fi înţeleasă dacă facem 
abstracţie de redeşteptarea interesului pentru antichitate. Dar intere- 
sul pentru antichitate nu este un factor autonom, ci este generat de 
necesităţile noii culturi. Căci aceasta din urmă n-a putut să ajungă 
dintr-o dată, prin experienţă directă, la cunoaşterea naturii şi a omu- 
lui, ci a avut nevoie de o „călăuză“, pe care a găsit-o în antichitatea 
clasică. Numai în acest context poate fi înţeleasă semnificaţia reală a 
mişcării umaniste. Reducerea umanismului la interesul pur livresc 
pentru antichitate, sau identificarea proiectului său originar cu anu- 
mite forme epigonice discreditate şi sterile, au falsificat perspectiva şi 
au condus nu o dată la sumare şi nedrepte judecăţi negative. 
Cultura antică a fost cunoscută într-o anumită măsură şi în 
Evul Mediu. Astăzi nu se mai poate susţine, nici sub acest raport, 
existenţa unei separaţii absolute între Renaștere şi epoca medievală. 
Renaşterea atribuie însă culturii antice o „valoare paradigmatică“, o 
înzestrează cu calitatea de model al creativităţii culturale, a cărui 


1! Robert Klein, Forma şi inteligibilul, vol. 1, Editura Meridiane, Bucureşti, 1977, p. 314. 

? J]. Burckhardt, Culuura Renaşterii în lalia, vol. 1, Editura pentru Literatură, Bucureşti, p. 161. 
3 R. Klein, op. cit., p. 295. 

1J. Burckhardt, op. cit, p. 211. 

asimilare este condiţia propriei creaţii. De aceea, cultul antichităţii 
nu se opune ideii de progres: „imitarea“ acesteia nu înseamnă simplă 
regresiune către trecut, ci aducerea trecutului în prezent, cu scopul 
de a-i valoriza potenţele stimulative. Eugenio Garin face, în această 
ordine de idei, o observaţie extrem de importantă. „Dacă — scrie el 
— imitaţia pare a fi cuvîntul de ordine al noii culturi, luînd chipul 
cînd al imitării anticilor, cînd al imitării naturii, această mimesis se 
transformă în ceva mult deosebit: este, cu alte cuvinte, o imitare nu 
a unor forme şi rezultate obţinute, ci a procesului de obţinere a lor, a 
dinamismului secret atît al datelor cît şi al faptelor de cultură“!. 

Năzuinţa de a face din studiul anticilor instrumentul unei noi 
originalităţi, de a concepe asimilarea culturii clasice într-un sens cre- 
ator, se exprimă în metafora muncii albinelor, adevărat topos (loc 
comun) al scrierilor umaniştilor, pe care-l vom reîntîlni, într-un alt 
context, la Bacon. Autenticul umanist este asemenea albinei, care 
adună polenul florilor, dar nu-l păstrează ca atare, ci-l transformă în 
miere. S-a vorbit adesea de sincretismul Renaşterii, de pasiunea insaţi- 
abilă a asimilării tuturor formelor de cultură, nu numai a celor antice, 
dar şi a celor orientale, nu numai a celor validate de tradiţie, dar şi a 
celor din sfera ocultismului şi a magiei, la care ne-am referit mai 
înainte. Ceea ce se caută pretutindeni sînt nu rezultate date de-a 
gata, ci mecanismele producerii lor. Umanismul devine astfel o 
căutare a mijloacelor de realizare a creativităţii umane şi o modali- 
tate de afirmare a puterii creatoare a omului. 

Concepţia despre om a Renaşterii se întemeiază pe ideea 
unităţii dintre om şi natură, dintre microcosm şi macrocosm, care, 
deşi se află într-o permanentă tensiune, îşi corespund reciproc. 
Renaşterea pune capăt separaţiei medievale a omului de natură, 
deprecierii vieţii pămînteşti a omului şi indiferenţei faţă de natură, 
sprijinindu-se în această privinţă pe anumite tendinţe ale gîndirii 
medievale însăşi, îndeosebi pe nominulismul occamian şi scotist. 
Interesul primordial pentru om se îmbină cu interesul pasionat pen- 
tru natură. Natura şi omul devin preocuparea centrală a întregii cul- 
turi, a artelor, a ştiinţei, a filosofiei. Oricît de numeroase şi de impor- 
tante ar fi legăturile sale cu Evul Mediu, Renaşterea manifestă, din 
acest punct de vedere, o deosebire radicală faţă de mentalitatea 
medievală. Evul Mediu a conceput omul doar în raport cu păcatul 
originar, avînd de îndeplinit în această lume funcţia esenţială a 
pregătirii pentru viaţa viitoare : viaţa umană însăşi are sens numai în 


! Citat după Al. Duţu, Eseu în istoria modelelor umume, Editura Ştiinţifică, Bucureşti, 1972, 
p. 145. 

măsura în care ea este o pregătire, prin ispăşirea păcatelor, pentru 
viaţa veşnică. Renaşterea răstoarnă această mentalitate ; ca îl pune 
pe omul descătuşat în centrul lumii, acordîndu-i deplina putere cre- 
atoare şi libertatea de a-şi făuri propria personalitate, propriul destin. 

Ar fi greşit însă dacă de aici am trage concluzia că Renaşterea 
este nereligioasă sau antireligioasă. Dimpotrivă, oamenii Renaşterii, 
umaniştii înşişi, ca să nu mai vorbim de iniţiatorii Reformei, sînt 
credincioşi pasionaţi, preocupaţi de adevărurile credinţei, pe care 
încearcă să le regîndească şi să le consolideze. Umanismul Renaşterii 
nu se opune, aşadar, religiei, nu este antireligios, ci se îmbină cu cre- 
dinţa religioasă. Dar şi aici survin modificări importante : dacă men- 
talitatea medievală era dominată de ideea transcendenţei divine, a 
separării absolute a lui Dumnezeu de natură şi de oameni, tendinţa 
caracteristică a gîndirii renascentiste este anularea acestei separaţii, 
imanentizarea divinității în lume. Această concepţie care tinde să 
identifice divinitatea cu natura, cu universul însuşi se numeşte pan- 
teism şi este caracteristică celor mai de seamă gînditori ai timpului. 

Dubla tendinţă, antropocentrică şi teocentrică, îmbinarea uman- 
ismului şi a religiozităţii se vădesc cu toată claritatea în acea capodop- 
eră a umanismului renascentist, Oratio de hominis dignitate a lui 
Giovanni Pico della Mirandola. Omul este înfăţişat aici ca o creaţie a 
lui Dumnezeu, dar aşezat de Creator în centrul universului şi înzestrat 
cu capacitatea de a-şi hotărî singur propria existenţă, propriile-i deter- 
minări. Creaţie divină, omul nu este condiţionat, asemenea celorlalte 
făpturi, de apartenenţa la o anumită specie, ci este act de opţiune şi 
autodeterminare. lată celebrul pasaj din lucrarea lui Pico, în care, 
adresîndu-se primului om, Dumnezeu îi spune : „O, Adame ! Nu ţi-am 
dat nici un loc sigur, nici o înfăţişare proprie, nici vreo favoare 
deosebită, pentru ca acel loc, acea înfăţişare, acele îngăduinţe, pe care 
tu însuţi le vei dori, tocmai pe acelea să le dobîndeşti şi să le stăpîneşti 
după voinţa şi hotărîrea ta. Natura configurată în celelalte fiinţe este 
silită să existe în limitele legilor prestabilite de mine. Tu, neîngrădit de 
nici un fel de oprelişti, îţi vei hotărî natura prin propria-ţi voinţă, în a 
cărei putere te-am aşezat. Te-am pus în centrul lumii, pentru ca de aici 
să priveşti mai lesne cele ce se află în lumea din jur. Nu te-am făcut nici 
ceresc, nici pămîntean, nici muritor, nici nemuritor, pentru ca singur să 
te înfăţişezi în forma pe care însuţi o preferi, ca şi cum prin voia ta ai fi 
propriu-ţi sculptor ş plăsmuitor de cinste. Vei putea să decazi la cele de 
jos ce sînt lipsite de inteligenţă ; vei putea, prin hotărîrea spiritului tău, 
să renaşti în cele de sus ce sînt divine“!, 


' Giovanni Pico della Mirandola, Raţionannente sau 900 de teze. Despre demnitatea omului, 
traducere de Dan Negrescu, Editura Ştiinţifică, Bucureşti, 1991, pp. 122-123. 

Sub raport filosofic, Pico este un reprezentant de seamă al pla- 
tonismului renascentist. Interesul pentru cultura antichităţii a luat în 
plan filosofic forma reînvierii gîndirii antice, mai ales a platonismului 
şi neoplatonismului, după lunga dominație a aristotelismului în 
filosofia scolastică, determinată de opera lui Albert cel Mare şi 
Thomas Aquinas. Aceasta nu înseamnă însă respingerea filosofiei lui 
Aristotel sau a altor concepţii antice, ca epicureismul, stoicismul şi 
scepticismul. Ceea ce se caută acum este mai degrabă concilierea lui 
Platon cu Aristotel!, ca şi a altor tendinţe de gîndire din cele mai 
variate spaţii culturale, în spiritul acelui sincretism de care a fost 
vorba mai înainte. Oricum, platonismul are în gîndirea Renaşterii un 
serios ascendent, ca urmare a activităţii Academiei platonice de la 
Florenţa. Academia platonică de la Florenţa, întemeiată de Marsilio 
Ficino, cu sprijinul lui Cosimo de Medici şi care atinge perioada sa de 
înflorire în vremea lui Lorenzo Magnificul, a înrîurit profund şi mul- 
tilateral spiritualitatea renascentistă.” Dar aristotelismul nu-şi 
încheie istoria, ci continuă să exercite o anumită influenţă. Centrul 
aristotelismului renascentist a fost Universitatea din Padova, expo- 
nentul cel mai de seamă al aristotelismului padovan fiind Pietro 
Pomponazzi (1462-1525). (Neoaristotelismul iniţiat în sud-estul 
curopean de Teofil Corydaleu, care a influenţat atît de adînc gîndirea 
lui D. Cantemir, este o prelungire a aristotelismului padovan). 


1.2. Ideile filosofice ale lui Giordano Bruno. 

Gîndirea filosofică a Renaşterii nu este legată numai de 
mişcarea umanistă, ci şi de noua ştiinţă a naturii, ale cărei baze se 
pun tocmai în această perioadă. Filosolia renascentistă este factorul 
de mediere şi de sinteză a acestor două curente spirituale. Noua 
ştiinţă se afirmă mai întîi prin teoria heliocentrică a călugărului 
polonez Nicolaus Copernic, care ia treptat locul vechii teorii geocen- 
trice a lui Ptolemeu. Strîns legată de noile aspirații spirituale şi 
sociale, ştiinţa modernă a naturii se dezvoltă 
rapid, prin utilizarea metudci experimentale, pe 
de o parte, şi prin aplicarea matematicii la stu- 
diul fenomenelor fizice, pe de altă parte. 
Îmbinînd aceste două procedee, ea realizează 
ceea ce pentru gîndirea antică părea de necon- 
ceput: cunoaşterea exactă a fenomenelor veşnic 
schimbătoare ale naturii. Trebuie să insistăm 


! Cf. Eugenio Garin, Intoarcerea filosofilor antici, Omniscop, 1998, cap. V: „Platonism şi 
Aristotelism: de la comparatio la concordia“, pp. 73-87. 


` Cf. P P Negulescu, Filosofia Renaşterii, vol. 1, cap. I-XIV, Editura Eminescu, Bucureşti, 1986. 

asupra acestei noutăţi teoretice (epistemice) radicale a ştiinţei mo- 
derne. De obicei, ştiinţa modernă este privită sub raportul con- 
secinţelor sale tehnice, cu efectele lor benefice în planul civilizaţiei şi 
al vieţii materiale a oamenilor, dar şi cu efectele negative, care pun 
în primejdie viaţa pe pămînt. Dar ştiinţa modernă trebuie privită în 
primul rînd — şi aşa au privit-o filosofii moderni — din punctul de 
vedere al noutăţii ei cognitive radicale. 

Deşi are de înfruntat numeroase obstacole, progresul ştiinţei nu 
mai poate fi stăvilit. Acest progres se înfăptuieşte prin activitatea 
unor mari savanţi, care au fost personalităţi multilaterale, în spiritul 
acelui ideal de „uomo universale“, caracteristic epocii lor: Leonardo 
da Vinci (1452-1519), unul dintre creatorii metodei experimentale, 
Tycho Brahe (1546-1601), astronom de seamă al timpului, Johannes 
Kepler (1571-1630), cel care a descoperit şi formulat cele trei legi ale 
mişcării planetelor, dar mai cu seamă Galileo Galilei (1564-1642), 
unul dintre întemeietorii mecanicii ca ştiinţă, autor al unor impor- 
tante descoperiri astronomice şi unul dintre cei dintîi exponenţi ai 
concepţiei filosofico-ştiinţifice moderne despre univers. 

Această strînsă legătură dintre filosofia renascentistă şi noua 
ştiinţă a naturii este foarte evidentă în opera creatorului celei mai de 

"scamă o concepţii filosofice a Renaşterii, Giordano Bruno. Bruno 
(1548-1600) este unul dintre martirii noii gîndiri filosofice şi ştiinţi- 
fice. S-a născut la Nola, de unde apelativul „Nolanul“, folosit de el 
însuşi, şi denumirea propriei filosofii „filosofie nolană“. Datorită 
ideilor sale înnoitoare a fost învinuit de erezie şi obligat să părăsească 
Italia, peregrinînd ani îndelungaţi prin Elveţia, Franţa, Anglia şi 
Germania. Pretutindeni, în ciuda tribulaţiilor religioase, a rămas 
credincios convingerilor sale filosofice, pe care le-a împărtăşit prin 
scris şi prin viu grai. În 1592 revine în Italia, unde este prins de 
Inchiziţie şi aruncat în temniţă. Încercările grele prin care trece nu-l 
fac să-şi renege convingerile. La 17 februarie 1600 Bruno este ars pe 
rug în Campo dei Fiori din Roma. Cele mai de seamă scrieri ale sale 
sînt: Despre cauză, principiu şi unitate (1584), lucrarea sa principală, 
scrisă sub formă de dialog, Despre infinit, univers şi lumi, Despre mona- 
dă, număr şi figură, Avînturi eroice. 

Gîndirea lui Bruno conţine idei eterogene, ale căror izvoare se află 
în concepţiile antichirăţii, în preocupările sale pentru mnemotehnică, 
ocultism şi magie, dar şi în noile idei ştiinţifice ale timpului. Acest sin- 
cretism este, aşa cum am văzut, o caracteristică generală a Renaşterii, 
iar nu o particularitate a gîndirii lui Bruno. Despre ponderea specifică a 
acestor componente în ansamblul gîndirii bruniene s-a discutat foarte 
mult, fără să se ajungă la rezultate definitive. 

Din punctul de vedere al istoriei filosofiei interesează mai cu 
seamă acele idei ale gînditorului prin care el anticipează filosofia 
modernă şi care nu pot fi separate de începuturile noii ştiinţe a 
naturii. Într-adevăr, Bruno cunoaşte şi susţine cu pasiune ideile 
ştiinţifice inovatoare ale vremii, mai cu seamă teoria heliocentrică a 
lui Copernic. El situează însă heliocentrismul într-o tradiţie de 
gîndire care începe cu Pitagora şi continuă cu Platon şi cu neopla- 
tonismul, ceea ce-i permite să elaboreze, plecînd de la heliocentrism, 
o concepţie filosofică prin care depăşeşte ideile lui Copernic. Ne 
atrage atenţia, din această caracterizare a universului, ideea 
infinităţii. Ernst Cassirer a făcut o observaţie importantă: 
„caracteristic pentru filosofia lui Giordano Bruno este faptul că aici 
termenul „infinitate“ îşi schimbă semnificaţia. În gîndirea clasică 
greacă, infinitatea este un concept negativ. Infinitul este nemărgini- 
tul sau nedeterminatul. El nu are nici o limită şi nici o formă şi, prin 
urmare, este inaccesibil raţiunii umane (...). În doctrina lui Bruno, 
infinitul nu mai înseamnă o simplă negare sau limitare. Dimpotrivă, 
el înseamnă bogăţia incomensurabilă şi inepuizabilă a realităţii şi pu- 
terea neîncătuşată a intelectului omenesc. În acest sens înţelege şi 
interpretează Bruno doctrina coperniciană (...). Universul infinit nu 
pune nici un fel de limite raţiunii umane ; dimpotrivă, el este marele 
ei incitator. Intelectul omenesc devine conştienr de propria lui infini- 
tate măsurîndu-şi puterile cu universul infinit“!. Aşadar, ideea 
infinităţii dobîndeşte pentru prima oară la Bruno un sens pozitiv. 

Sistemul nostru planetar are în centru soarele, în jurul căruia se 
rotesc planetele, inclusiv Pămîntul. Dar în universul infinit există o 
pluralitate de lumi finite, asemenea cu a noastră, stelele fixe fiind 
sorii acestor lumi. Bruno merge în această privinţă mai departe decît 
Copernic, care admitea limitarea universului şi imobilitatea celei de 
a opta sfere. Argumentul său în favoarea infinităţii se întemeiază pe 
omnipotența divină: a considera universul, care este creaţia lui 
Dumnezeu, ca finit, înseamnă a limita puterea lui Dumnezeu şi, prin 
urmare, a-i contesta omnipotenţa. Trebuie să admitem, aşadar, infini- 
tatea universului. Din infinitatea universului decurge ideea că lumea 
noastră nu este nicidecum centrul universului. Centrul universului, 
afirmă Bruno, reluînd o idee a lui Nicolaus Cusanus (1401-1464), se 
află pretutindeni, iar circumferința lui nicăieri. 

Concepţia filosofică a lui Bruno, ca şi a multor altor gînditori ai 
Renaşterii, este panteistă. Natura este, potrivit acestei concepţii, 
Dumnezeu în lucruri şi de aceea merită să fie preţuită. 


' E, Cassirer, Escu despre om, Editura Humanitas, Bucureşti, 1994, pp. 30-31. 

În explicarea lumii, Bruno deosebeşte cauza şi principiul. 
Deosebirea dintre ele constă în aceea că principiul acţionează din- 
lăuntru, iar cauza — din afara lucrurilor. Principiul este „ceea ce în 
mod intrinsec contribuie la constituirea unui anumit lucru şi ceea ce 
persistă în efect“!. Astfel sînt materia şi forma, care persistă în lucrul 
compus, sau elementele din care sînt alcătuite lucrurile şi în care ele 
se desfac atunci cînd pier. Cauza este „ceea ce contribuie din afară la 
producerea lucrurilor şi ceea ce există în afara compusului“. Aga sînt 
cauza eficientă şi cauza finală, faţă de care D. NICOLAI 
lucrul produs este subordonat. Divinitatea, pe DE CVSA CARDI- 

a vtriulque luris Doctor , m 
care Bruno o identifică, aşa cum am văzut, cu oraque | plopi incotnpara 
universul, reuneşte în sine într-o unitate cauza 
şi principiul. În Dumnezeu cauza şi principiul 
coincid, în sensul de coincidentia oppositorum 
despre care vorbise, înaintea lui Bruno, acelaşi 
Nicolaus Cusanus. Ca intelect universal, Fiinţa 
supremă este cauză. Ca suflet al lumii, în raport 
cu care intelectul universal este numai o fa- 
cultate a sa, e drept, facultatea principală, 
Dumnezeu este principiu. 

Nu este greu de recunoscut în ideile bruniene ecoul teoriei aris- 
totelice a celor patru cauze, care capătă, prin teoria sufletului lumii, 
o coloratură neoplatonică. Bruno se deosebeşte însă de Aristotel şi în 
alte privinţe. Nu numai că distincţia, adineaori- menţionată, dintre 
cauză şi principiu îi aparţine, dar, spre deosebire de Aristotel şi mai 
ales de aristotelismul scolastic, el acordă un rol important materiei şi 
accentuează unitatea dintre formă şi materie. Forma şi materia nu 
mai sînt două entităţi diferite, ci se identifică în natură. „Vedem că 
toate formele naturale se desfac din materic şi se întorc din nou în 
materie... Pe lîngă aceasta, formele nu au existenţă fără materie, în 
ca se nasc şi în ea pier, din sînul ei ies şi în ea sînt din nou primite; 
de aceea, materia care rămîne întotdeauna aceeaşi şi întotdeauna 
fecundă trebuie să aibă principala prerogativă de a fi recunoscută 
drept singurul principiu substanţial, adică drept ceea ce este şi ceea 
ce rămîne întotdeauna ; iar formele toate împreună trebuie înţelese 
numai ca determinări felurite ale materiei, care vin şi se duc, care 
încetează de a fi şi se reînnoiesc'?. 

Alte texte ale sale par totuşi să acorde prioritate formei. Aici, 
ca şi în alte privinţe, gîndirea lui Bruno nu s-a cristalizat definitiv. În 


! Giordano Bruno, Despre cauză, principiu şi unitare, traducere de loana Anin, Societatea 
Română de Filosofie, București, f.a., p. 60. 


` Ibid., p. 98. 

ultimele scrieri el sc apropie de concepţia atomistă a lui Democrit, 
interesul său îndreptîndu-se acum către elementele ultime, indecom- 
pozabile ale lucrurilor. Atomul (minimul sau monada) este ceea ce nu 
are părţi şi este el însuşi prima parte a unui lucru. Ideea bruniană de 
monadă va influenţa nu numai concepţiile atomiste din veacul urmă- 
tor, ci şi filosofia lui Leibniz. 

Bruno formulează, de asemenea, idei importante care confi- 
gurează o concepţie dinamistă modernă asupra existenţei, cum sînt 
acelea despre necontenita curgere a lucrurilor, schimbarea perma- 
nentă a naturii, despre unitatea sau coincidenţa contrariilor, trecerea 
unui lucru în opusul său. „Cine nu vede că unul singur este principi- 
ul morţii şi al naşterii? Sfirşitul a ceea ce moare nu este oare 
începutul şi principiul a ceea ce se naşte ? Nu spunem în acelaşi timp: 
odată suprimat acel lucru, este pus acesta? Era acela, este acesta? 
Desigur, dacă ne gîndim bine vedem că moartea nu este altceva decît 
o naştere, iar naşterea nu este altceva decît moarte ; iubirea este ură 
şi ura este în definitiv iubire. Ura a ceea ce îţi este contrariu este 
iubirea a ceea ce ţi se potriveşte ; iubirea unui lucru este ura celuilalt. 
Aşadar în substanţa şi în rădăcina lor sînt unul şi acelaşi lucru iubirea 
şi ura, prietenia şi neînţelegerea“!. 

Renaşterea a dat gînditori de seamă şi în alte ţări: Erasmus din 
Rotterdam (1466-1536), cel mai strălucit reprezentant al umanismu- 
lui renascentist („prinţul umaniştilor“), exponent al noii culturi în 
Ţările de Jos; Michel de Montaigne (1533-1592), Pierre Charon 
(1541-1603), promotori ai noilor idei în Franţa ; Juan Luis de Vives 
(1492-1540), Juan Uarte (cca. 1535-1592), reprezentanţi de frunte 
ai Renaşterii spaniole etc?. Deşi gîndirea filosofică a Renaşterii, cu 
excepţia parţială a lui Bruno, nu s-a închegat în sisteme pe deplin 
articulate şi coerente, ea are marele merit de a fi deschis un nou cîmp 
de cercetare şi de a fi formulat acele probleme a căror aprofundare va 
sta la baza întregii evoluţii moderne a filosofiei. „Ea, scria H. 
Höffding, a pus bazele unei concepţii noi, libere şi umane, despre 
natură şi despre viaţă, pe care ea însăşi n-a putut-o exprima decît în 
liniile sale mari şi a cărei dezvoltare în amănunt va arăta că ea 
conţinea probleme suficiente pentru gîndirea şi investigația mai mul- 
tor secole“, În această concepţie îşi are locul său de naştere filosofia 
modernă. 


! Ibid., p. 167. 

*O antologie utilă a umanismului renascentist a elaborat Cornelia Comorovski, Literatura 
umanismului şi Renaşterii, Editura Albatros, Bucureşti, 1972, 3 vol. 

! H. Hăftding, Histoire de lu philosophie moderne, vol. |, Paris, Alcan, 1906, p. 7. 

2. Filosofia modernă : marile sisteme 


2.1. Francis Bacon 

Filosofia modernă, ale cărei ori- 
entări caracteristice încep să se con- 
tureze — aşa cum am văzut — în 
epoca Renaşterii, se constituie ca 
atare începînd cu secolul XVII. Ea 
este expresia şi totodată una dintre 
principalele forţe modelatoare ale 
unei noi spiritualităţi, ale unci noi ati- 
tudini spirituale în faţa lumii, carac- 
terizată prin preecminenţa valorilor 
vieţii active faţă de cele ale vieţii con- 
templative, dominante în antichitate şi 
în Evul Mediu. Încă de la începuturile 
ci, filosofia modernă este legată de un 
fenomen cultural de importanţă decisivă pentru destinul umanităţii, 
constituirea ştiinţelor moderne ale naturii. În faza iniţială a dezvoltării 
lor, ştiinţele moderne solicitau înainte de toate un sistem de reguli care 
să ghideze cercetarea şi să-i valideze rezultatele. Pe de altă parte, 
ruina principiului autorităţii, dominant în filosofia scolastică, făcea 
necesară găsirea unui nou criteriu al adevărului pentru toate domeni- 
ile cunoaşterii. lată de ce problema metodei devine preocuparea cen- 
trală a gîndirii filosofice din perioada modernităţii timpurii. Prezente 
încă la Leonardo da Vinci, Giordano Bruno şi Galileo Galilei, intere- 
sul privind metoda devine dominant la cei doi gînditori care sînt 
socotiți îndeobşte drept întemeietorii filosofiei moderne, Bacon şi 
Descartes, 

Reflecţia asupra metodei i-a condus în mod necesar pe gîndi- 
torii moderni la problematica mai generală a filosofiei cunoaşterii, care 
devine treptat componenta principală a filosofiei moderne. 
Centrarea epistemologică poate fi socotită o caracteristică diferenţială 
a filosofiei moderne, care o deosebeşte radical de filosofia antică şi de 
cea medievală, centrate ontologic. Nu e vorba, desigur, despre absenţa 
altor tipuri de preocupări decît cele epistemologice. Temele ontolo- 
gice sau metafizice, de pildă, nu sînt nicidecum absente, ba chiar, 
uncori, ca la Hegel, de pildă, ele redevin dominante. Dar modul cum 
sînt tratate este profund diferit, ca urmare a noului centru de per- 
spectivă pe care-l oferă epistemologia. 

Vom cerceta în continuare gîndirea lui Francis Bacon, conside- 
rat îndeobşte, alături de Descartes, un iniţiator al filosofiei moderne. 
Francis Bacon trăieşte între anii 1561-1626, în acea epocă de splen- 
didă ecloziune culturală care este Renaşterea engleză. Filosof şi toto- 
dată om politic, Bacon se afirmă sub domnia marii regine Elisabeta, 
pentru a deveni apoi, în timpul urmaşului acesteia, Iacob I, lordul 
cancelar al Angliei. Ca om politic, el a manifestat multe slăbiciuni 
morale, unele foarte grave. Biografii săi sînt, din acest punct de 
vedere, categorici şi necruţători. Nu cumva slăbiciunile morale ale 
autorului aruncă o umbră asupra valorii operei ? Chestiunea nu este 
deloc simplă şi ea a stîrnit numeroase controverse. Ne vom referi 
doar la o luare de atitudine ceva mai recentă. Ea îi aparţine lui 
Umberto Eco. Semioticianul italian, de altfel un foarte bun cunoscă- 
tor al istoriei filosofiei, introduce distincţia între autorul care produce 
textul şi autorul produs de text, cel dintii fiincl o entitate biografică, 
reală, iar cel de-al doilea o entitate semantică ideală. Autorul produs 
de text sau autorul model este imaginea pe care ne-o dă textul despre 
autor, este punctul ideal de convergenţă al strategiilor textuale. 
Această entitate ideală, ireductibilă la entitatea biografică reală, este 
singura care interesează din punct de vedere semiotic. Eco îşi argu- 
mentează ideea teoretică prin două exemple, Petrarca şi Bacon. 
Autorul model al sonetelor lui Petrarca, arată el, are şi nu are ele- 
mente de contact cu personajul Petrarca, poet de curte, alpinist, om 
avid de onoruri. Petrarca cel din sonete e o anumită ideologie a 
iubirii, o strategie discursivă pe care o putem descoperi în textele 
însele, iar nu în afara lor. Tot aşa şi în cazul lui Bacon. lată ce spune 
despre el Eco: „Se zice că Francis Bacon a fost un curtean de o corec- 
titudine şi onestitate îndoielnice. Dar Bacon cel din textele filosofice 
îmi apare ca un anumit mod de a vedea ştiinţa. Textul, în acest caz, 
poate servi de mască unci personalităţi biografice“! Acest Bacon ne 
interesează pe noi: Bacon ca purtător al unui „anumit mod de a 
vedea ştiinţa“, al unei concepţii despre funcţia şi metoda acesteia, iar 
nu Bacon curteanul, individul dornic să parvină, „şarpele viclean“, 
cum îl numeşte Lytton Strachey în romanul său Elisubeta şi Essex. 

Bacon a proiectat să scrie o amplă lucrare, Instauratio magna 
(Marea întemeiere), în şase părţi, care urma să fie o enciclopedie a 
cunoaşterii ştiinţifice, întemeiată pe noua concepţie despre obiectul, 
metoda şi rosturile ştiinţei, elaborată de cl. Amploarea proiectului, pre- 
cum şi timpul limitat pe care i l-a putut consacra, l-au împiedicat să 


1 Cf. Marin Mincu, Cu Umberto Eco despre conceptul de deschidere, interviu publicat în 
„România literară“, anul XIV (1981), nr. 16, p. 20. 

ducă pînă la capăt planul iniţial. A realizat însă prima parte a acestuia 
în lucrarea De dignitate et augumentis scientiarum (Despre însemnătatea şi 
înaintarea ştiinţelor), publicată în 1623, şi partea a doua în lucrarea 
Novum Organum sive indicia vera de interpretatione naturae et remo 
hominis (Noul organon sau îndrumări adevărate asupra interpretării naturii 
şi a domniei omului). Alcătuit din două cărţi, dintre care numai prima a 
fost terminată, Noul organon, publicat în 1620, este principala scriere a 
filosofului englez. Aşa cum se vede chiar din titlul ei, Bacon a conceput 
această lucrare ca o replică la Organonul aristotelic, menită să expună 
o nouă logică şi o nouă metodă a ştiinţei. Dintre celelalte scrieri care 
ne-au rămas de la Bacon se cuvin menţionate : Eseuri sau sfaturi politice 
şi morale (1597) şi Noua Atlantidă, publicată postum în 1627. 


2.1.1. Reforma ştiinţei. 74 să d e e i 

Preocuparea fundamentală a filosofului englez; izvorîtă din ce- 
rinţele majore ale timpului, a fost aceea de a face din ştiinţă un 
instrument al îmbunătăţirii vieţii oamenilor, al dominării naturii de 

“către om. Science is power, ştiinţa este putere : această asociere este în 
"cel mai înalt grad caracteristică mentalităţii moderne. „Ştiinţa şi pu- 

terea omului, scria Bacon, sînt unul şi acelaşi lucru... Natura nu este 
învinsă decît ascultînd de ea...“ (Noul Organon, 1, 3)!. Lucrările sale 
sînt străbătute de la un capăt la altul de ideea că ştiinţa trebuie să slu- 
jească practicii, să conducă la „invenţii folositoare“. Acesta a fost 
punctul de plecare al grandioasei reforme a ştiinţelor, plănuită de 
Bacon, al „marii întemeieri“ pe care a propus-o timpului său. 

Pentru înfăptuirea acestei reforme erau necesare: 1) inventari- 
crea cît mai exactă a rezultatelor obţinute, identificarea lacunelor exis- 
tente şi stabilirea obiectivelor ce trebuiau realizate în viitor; 2) înlătu- 
rarea concepţiei scolastice asupra ştiinţei, eliberarea minţii umane de 
toate prejudecățile care frînează dezvoltarea adevăratei cunoaşteri ; 3) 
elaborarea unci noi metode a cunoaşterii ştiinţifice. Bacon este 
conştient de imensele dificultăţi pe care le implică planul propus şi de 
imposibilitatea realizării lui de către un singur om sau chiar de către o 
singură generaţie. Filosoful are în vedere munca unui şir de generaţii, 
revendicînd pentru sine meritul iniţiatorului şi numindu-se buccinator 
novi temporis, vestitor, crainic al vremurilor noi, al noii ştiinţe. Ideea 
reorganizării ştiinţelor nu este o creaţie a sa; mulţi dintre contempo- 
rani, ba chiar dintre predecesori, au împărtăşit-o. Plutea în aer, făcea 


"O primă versiune în limba engleză a acestei lucrări a fost publicată în 1605 sub titlul Of 
the Proficience and Advancement of Leaming divine end human. Lucrarea latină reia ş dez- 
voltă sistematic ideile operei de tinereţe acum menţionate. 

parte din atmosfera intelectuală a vremii. Nimeni însă înaintea lui n-a 
claborat un plan concret de lucru pentru reorganizarea ştiinţelor, iar 
acest merit istoric nu-i poate fi tăgăduit. 

In lucrarea Despre însemnătatea şi înaintarea ştiinţelor, Bacon între- 
prinde descrierea domeniului ştiinţelor, pornind de la clasificarea lor 
generală. Clasificarea ştiinţelor pe care o propune se întemeiază pe un 
criteriu psihologic, şi anume pe diviziunea sufletului uman, care este 
sediul acestora, în trei facultăţi: memoria, imaginaţia şi raţiunea. Cele 
trei mari ramuri ale ştiinţei, corespunzătoare celor trei facultăţi psihice 
sînt: istoria, care corespunde memoriei şi care cuprinde la rîndu-i isto- 
ria naturală şi istoria civilă ; poezia corespunde imaginaţiei şi e împărţită 
în narativă, dramatică şi parabolică ; şi filosofia, care corespunde raţiu- 
nii, divizîndu-se în ştiinţa despre Dumnezeu, ştiinţa despre natură şi 
ştiinţa despre om: acestea alcătuind filosofia propriu-zisă, căreia i se 
adaugă logica şi morala. Filosofia primă, deosebită de metafizică, este 
ştiinţa axiomelor generale şi comune tuturor ştiinţelor. Filosofia (sau 
ştiinţa) naturii este speculativă şi practică. Filosofia speculativă a 
naturii cuprinde: fizica, aceasta studiind cauza materială şi cauza efi- 
cientă şi metafizica, ce se ocupă cu studiul cauzei formale şi al cauzei 
finale. Fizicii îi corespunde ca ştiinţă practică mecanica, iar metafizicii, 
magia naturală. Fără a intra în detaliile amplei clasificări baconiene 
(schema ei completă, reprodusă după ediţia Buchon, poate fi găsită în 
Bacon, Eseuri, Editura ştiinţifică, 1969), merită a fi reţinut faptul că 
aceasta este una din cele dintii clasificări moderne ale ştiinţelor, care se 
întemeiază pe un principiu psihologic şi a permis ordonarea materialu- 
lui de cunoaştere existent şi mai cu seamă a deschis drumuri noi pen- 
tru cercetarea ştiinţifică viitoare!. 


2.1.2. Critica scolasticii. Teoria „idolilor“. 

Celelalte două obiective mari ale planului de reorganizare a 
ştiinţelor sînt reprezentate mai ales în Noul organon. In această 
lucrare filosoful îşi exprimă adînca nemulţumire faţă de starea 
ştiinţelor din vremea lui, inutile pentru practică, incapabile să ducă 
la descoperiri folositoare. „Chiar descoperirile de pînă acum le 
datorăm mai mult întîmplării şi experienţei practice decît ştiinţelor. 
Căci ştiinţele pe care le avem acum sînt numai o îngrămădire de 
lucruri descoperite demult, nu modul de a descoperi ceva nou şi 


! Apreciată de enciclopedişti, care o reproduc, cu unele modificări, în prefața Enciclopediei, 
acestei clasificări baconiene a ştiinţelor i s-au adus şi obiecţii: a) amestecarea ştiinţelor 
cu artele; b) în orice disciplină ştiinţifică intervin toate facultăţile spiritului uman — deci 
criteriul clasificării este defectuos, 

îndrumări spre lucruri noi“!. Vina pentru această stare de lucruri 
aparţine scolasticii, împotriva căreia se ridică vehement Bacon. El o 
acuză de falsitate şi inutilitate, reproşîndu-i că a neglijat experienţa şi 
a cultivat în schimb speculaţia gratuită, a amestecat cunoaşterea 
naturii cu teologia, şi-a propus descoperirea în natură a unor scopuri 
inexistente. Scolastica nu a dat nici un ajutor vieţii omeneşti. În loc 
să îndrume inteligenţa către studiul naturii, singurul capabil să con- 
tribuie la ameliorarea vieţii, ea a împotmolit-o în nesfirşite dispute 
sterile. lar cum scolastica pretindea a se întemeia pe gînditorii anti- 
chităţii, îndeosebi pe Aristotel, Bacon îşi va îndrepta atacul împotri- 
va acestora, contestîndu-le ideile şi militînd pentru emanciparea de 
sub autoritatea lor. Chiar dacă critica gînditorilor antici nu este întot- 
deauna întemeiată, iar forma pe care o ia uneori este de-a dreptul 
reprobabilă, ea este întru totul explicabilă, iar privită în contextul 
luptei antiscolastice, indispensabilă pentru afirmarea noului spirit. 

Critica adusă lui Aristotel, de pildă, vizează în fond nu ideile 
efectiv susţinute de marele cugetător grec, ci imaginea lor deformată 
şi denaturată, construită de scolastica tîrzie. Critica făcută de Bacon 
scolasticii a îndeplinit o importantă funcţie eliberatoare ; ea trebuia 
să netezească drumul noii ştiinţe. Critica baconiană avea sensul de a 
supune îndoielii cunoştinţele existente, era — ca şi la contemporan- 
ul său francez mai tînăr, Descartes — expresia unui scepticism 
metodologic. Bacon însuşi aseamănă în Noul Organon metoda pe 
care o preconizează, la începutul ei, cu scepticismul. El adaugă însă 
imediat că se şi deosebeşte de sceptici: mai întîi prin aceea că scep- 
ticii afirmă pur şi simplu că nimic nu poate fi cunoscut, în timp ce el 
susţine că pe calea obişnuită pînă acum nu se poate cunoaşte prea 
mult despre natură ; apoi, prin aceea că scepticii au distrus autori- 
tatea simţurilor şi a intelectului, pe cînd el caută ajutoare pentru 
acestea (cf. Noul Organon, 1, 37). 

În cadrul acestui obiectiv al programului baconian, consacrat 
dărîmării prejudecăţilor scolastice şi netezirii drumului pentru ştiinţa 
adevărată, un loc important revine teoriei idolilor. Idolii sînt acele 
reprezentări sau idei false, denaturate, înrădăcinate din diferite cauze 
în mintea oamenilor. După cauzele lor, Bacon împarte idolii în patru 
grupuri: idola tribus, idola specus, idola fori şi idola theatri. 

1) Idola tribus (idolii tribului) sînt acele erori care îşi au izvorul 
în însăşi natura omenească şi sînt ca atare comune tuturor oamenilor. 


! Francis Bacon, Noul organon, 1, 8, traducere de N. Petrescu şi M. Florian, studiu intro- 
ductiv de Al. Posescu, Editura Academiei, Bucureşti, 1957. In continuare, trimiterile la 
această lucrare vor fi date în text. 

„Căci este fals că simţurile omului sînt pe măsura lucrurilor; dim- 
potrivă, toate percepțiile, fic ale simţurilor, fie ale minţii, sînt pe 
măsura omului şi nu pe măsura universului. Şi intelectul omenesc, 
asemenea unei oglinzi cu suprafaţa inegală faţă de razele lucrurilor, 
amestecînd propria sa natură cu aceea a lucrurilor, răstălmăceşte şi 
desfigurează imaginea acestora“ (Noul Organon, 1, 41). Aceasta nu 
înseamnă, desigur, că simţurile şi intelectul ar fi funciar incapabile să 
cunoască adevărul, ci că ele au nevoie de „ajutoare“, de corecţiuni, 
că nu pot fără metodă să ajungă la cunoaşterea adevărului. Legătura 
dintre analiza idolilor şi teoria metodei este încă de pe acum eviden- 
tă: una o pregăteşte pe cealaltă. Cunoaşterea erorilor la care sîntem 
expuşi este un mijloc de a le evita. Cercetînd mai îndeaproape idolii 
tribului, Bacon le găseşte următoarele cauze: tendinţa intelectului 
uman de a menţine cu orice preţ o opinie odată adoptată şi de a nu 
lua în seamă decît faptele care o confirmă, trecînd cu vederea faptele 
care o contrazic (inerția intelectului); înclinația intelectului către 
abstractizare : acesta tinde să părăsească cît mai repede faptele, pen- 
tru a se înălța la propoziţiile generale, tinde să „zboare“ de la fapte la 
principii. „De aceea noi trebuie să-i punem intelectului omenesc nu 
aripi, ci mai degrabă plumb şi greutăţi, pentru a-l împiedica de la 
orice salt şi zbor“ (ibid., 1, 104) ; avîntul intelectului, care, cercetînd 
cauzele nu se opreşte la cele reale, ci merge mai departe, căutînd 
cauze finale inexistente ; influenţa voinţei şi afectelor asupra intelec- 
tului; imperfecţiunea organelor de simţ. 

2) Idola specus (idolii peşterii) sînt erorile omului individual. Pe 
lîngă erorile naturii omeneşti în general, „fiecare... are o peşteră sau 
vizuină a lui care refractă şi tulbură lumina naturii“ (ibid., |, 42). 
Idolii peşterii iau naştere din particularităţile mintale şi corporale ale 
fiecărui individ, din preferinţele şi înclinațiile deosebite, din educaţia 

"primită, din împrejurările vieţii, din obiceiurile în vigoare, din con- 
vorbirile, lecturile şi autoritatea acelora pe care îi âdmirăm. Există, de 
asemenea, preferinţe personale deosebite pentru diferitele epoci 
istorice. Unii admiră antichitatea, alţii epoca modernă, dar puţini 
sînt cei ce păstrează măsura justă „pentru ca nici să respingă ceea ce 
a fost bine stabilit de antici, nici să dispreţuiască ceea ce este bine 
dobîndit de moderni“ (ibid., 1, 56). Preferinţa exclusivă pentru analiză 
sau sinteză în cercetarea naturii generează şi ea erori, imagini false, 
idoli. 

3) Idola fori (idolii forului) se formează datorită convieţuirii 
sociale a oamenilor. Aceşti idoli, „cei mai supărători dintre toţi“, iau 
naştere datorită principalei forme de asociere a oamenilor, limbajul, 
în care întîlnim cuvinte care fie desemnează lucruri care nu există, fie 

desemnează lucruri existente, dar în mod confuz, lipsit de precizie. 
Oamenii îşi închipuie că raţiunea lor porunceşte cuvintelor, fără a 
ţine seama de acţiunea inversă pe care acestea o exercită asupra raţi- 
unii, alë cărei demersuri le influenţează. Formate de obicei potrivit 
“percepţiei comune, cuvintele „taie lucrurile după acele linii care sînt 
cele mai izbitoare pentru intelectul vulgar. Şi cînd un intelect mai 
ascuţit şi o mai îngrijită observaţie ar voi să schimbe acele linii pen- 
tru a le potrivi cu adevăratele împărțiri ale naturii, cuvintele se opun“ 
(ibid., 1, 59). De aceea multe discuţii înalte se termină prin contro- 
verse asupra cuvintelor. Or tocmai cu. acestea ar trebui să înceapă, 
punîndu-le în ordine, „după uzul înţelept al matematicienilor“, prin 
“iijlocirea definiţiilor. Bacon crede însă că nici definițiile nu pot lecui 
Cu totul răul, fiindcă şi ele sînt formate din cuvinte. Soluţia cea mai 
bună este să recurgem la „cazurile particulare“, la experienţă, con- 
trolînd prin ele cuvintele şi propoziţiile. 
=-49 "ldolă theatri (idolii teatrului) sînt erorile generate şi 
întreţinute de diferitele teorii sau sisteme filosofice: „cîte sisteme 
filosofice au fost inventate şi adoptate, tot atîtea fabule au fost create 
şi jucate, fabule care au făcut din lume o plăsmuire sau o scenă de 
teatru“ (ibid., |, 44). Căci în loc să ţină seama de conformitatea cu 
natura a teoriilor lor, filosofii s-au lăsat călăuziţi de eleganța şi 
coerenţa lăuntrică a acestora. Consecința a fost îndepărtarea de 
datele reale, multiplicarea ipotezelor, proliferarea dogmelor şi 
sectelor filosofice. „Şi în fabulele acestui teatru se observă acelaşi 
lucru care se găseşte în teatrul poeţilor, anume că naraţiunile inven- 
tate pentru scenă sînt mai închepâte, mai elegante şi mai pe placul 
ascultătorilor decît naraţiunile adevărate ale istoriei“ (ibid,. 1, 62). 
Filosofia falsă este, după Bacon, de trei feluri: a) sofistică sau 
raţională, care porneşte de la fapte obişnuite, de experienţă comună, 
fără a le aprofunda, întemeindu-şi generalizările mai mult pe puterea 
minţii decît pe analiza precisă, riguroasă a faptelor. Ca exemplu de 
acest fel este dat Aristotel „care a corupt filosofia naturală prin 
dialectica sa, croind lumea din categorii“. El „a formulat principiile 
înainte de a fi consultat în mod regulat experienţa, iar după ce le-a 
formulat în mod arbitrar, el plimbă experienţa chinuită ca pe o cap- 
tivă în jurul opiniilor sale“ (ibid., 1, 63). Bacon opune filosofiei aris- 
totelice concepţiile presocraticilor (Heraclit, Parmenide, Democrit, 
Empedocle şi Anaxagora), mai apropiate, după el, de adevăr. — 
b) Filosofia empirică, bazată pe analiza stăruitoare dar a unui număr 
prea mic, insuficient, de fapte. Ea se adînceşte în anumite experi- 
mente, pierzînd din vedere restul şi ajunge astfel la mărginire şi 
obscuritate. Părerile ce se nasc pe această bază sînt de aceea şi mai 

deformate decît cele ale filosofiei sofistice. Un exemplu de filosofie 
empirică, unilaterală şi plină de obscurităţi este cea a alchimiştilor. 
Cu toată critica pe care le-o adresează, Bacon este în multe privinţe 
îndatorat filosofilor alchimişti : deşi n-o mărturiseşte explicit, pentru 
el, ca şi pentru alchimişti, scopul suprem al ştiinţei este descoperiea 
pietrei filosofale, a acelei substanţe capabile să ajute la transformarea 
tuturor metalelor în aur. Ceea ce reproşează Bacon acestor două 
forme de filosofie este graba cu care trec de la faptele particulare la 
propoziţiile cele mai generale, coborînd apoi de la acestea la propozi- 
ţiile medii. 

O astfel de cale, practicată pînă acum, este, după el, infruc- 
tuoasă, întrucît duce la constituirea unor generalităţi abstracte şi de 
neîntrebuinţat. — c) Filosofia superstiţioasă, cel de al treilea tip de 
filosofie falsă, se bazează pe amestecarea divinului şi a umanului, pe 
încercarea de a „căsători credinţa şi simţurile“. Superstiţia, „zelul orb 
şi nemăsurat pentru religie“, a fost „duşmanul hărţuitor şi tenace“ pe 
care filosofia naturii l-a avut de înfruntat în toate timpurile. 
Amestecul teologici a dus la coruperea filosofiei, fie a unor sisteme 
întregi, fic a unor părţi ale lor. Bacon nu contestă însă religia. Ceea 
ce contestă el cu hotărîre este amestecul teologiei în filosofie, con- 
damnînd uşurinţa cu care unii îl fac răspunzător pe Dumnezeu pen- 
tru orice se întîmplă în lume. În spiritul teoriei „dublului adevăr“, el 
militează pentru emanciparea filosofiei de sub tutela teologiei, pentru 
delimitarea strictă a domeniilor, fără a le opune însă una alteia. 
Bacon afirmă, dimpotrivă, concordanța filosofiei naturii cu religia 
adevărată, una relevînd puterea lui Dumnezeu, iar cealaltă voinţa lui, 
Noul organon încheindu-se cu ideea contribuţiei amîndurora la 
realizarea progresului uman. 

Dezvăluirea erorilor pe care le săvîrşeşte mintea umană, a 
cauzelor acestora, îi va ajuta pe oameni să se elibereze de ele, să se 
purifice. Căci, spune filosoful: „Intrarea în împărăţia omului, bazată 
pe ştiinţe, ca şi intrarea în împărăţia cerului, nimănui nu-i este îngă- 
duită, decît aceluia care a devenit asemenea unui copil“ (ibid., 1, 68). 
Teoria idolilor are un vădit sens antiscolastic şi se încadrează în 
„partea distructivă sau preparatoare“ a operei lui Bacon. Ea este în 
acelaşi timp o primă schiţă de teoria cunoaşterii în filosofia modernă, 
anunţind unele dintre marile teme gnoseologice, amplu dezbătute 
mai tîrziu. Penetrantă şi judicioasă, chiar dacă incompletă, analiza 
baconiană a tipurilor de erori şi a cauzelor acestora poate încă oferi 
material de reflecţie pentru gîndirea contemporană. ; 

2.1.3. Metoda inductiv-experimentală. 

Odată înfăptuit obiectivul pregătitor, ce constă în înlăturarea 
obstacolelor care stau în calea dezvoltării ştiinţei, Bacon trece la 
realizarea sarcinii pozitive a filosofiei sale, elaborarea noii metode a 
cunoaşterii ştiinţifice. Pentru a înţelege importanţa metodei în con- 
cepţia lui Bacon vom porni de la o distincţie, pe care nu o găsim ca 
atare în texte, dar care constituie presupoziţia de bază a întregii con- 
cepţii baconiene despre metodă. Este vorba despre deosebirea dintre 
cunoaşterea ştiinţifică şi cunoaşterea spontană sau naturală. 
Cunoaşterea spontană este aceea pe care o realizează intelectul lăsat 
în voia lui şi care se bazează pe percepțiile întîmplătoare ale 
simţurilor. Încă în prefața principalei sale lucrări Bacon afirmă că in- 
telectul lăsat în voia lui, fără „ajutoare“, „mersul nativ şi de la sine al 
minţii“, nu poate ajunge la „explicarea naturii“, ci numai la anticipări 
de ordinul verosimilului („anticipările inteligenţei“). “Cunoaşterea 
ştiinţifică se deosebeşte de cea spontană prin aceea că e orientată, 
dirijată şi controlată. Sistemul de dirijare şi controlare a intelectului 
este tocmai metoda. Cunoaşterea ştiinţifică se deosebeşte, aşadar, de 
cēa spontană prin faptul că este metodică, adică se întemeiază pe un 
sistem de reguli şi procedee de cercetare. In această ordine de idei se 
evidenţiază cu claritate modernitatea gîndirii baconiene, dincolo de 
imperfecţiunile de detaliu ale metodologiei sale şi de aderenţele sco- 
lastice de care nu izbuteşte întotdeauna să se elibereze. 

Nici metoda deductivă, de care a uzat şi a abuzat scolastica, nici 
inducția obişnuită, practicată pînă atunci, nu pot fi, după Bacon, 
acceptate. Deducţia se bazează pe silogism, care nu poate conduce la 
descoperirea principiilor ştiinţei, de vreme ce are el însuşi nevoie de 
propoziţii generale, de la care să pornească. Silogismul „constrînge 
adeziunea noastră, nu realitatea“, adică el este un procedeu retoric, 
nu unul euristic, un mijloc de persuasiune, nu de descoperire. Dar nici 
inducția practicată pînă atunci nu este admisă de Bacon. Ea pro- 
cedează „prin simplă enumerare“, generalizînd pe baza faptelor con- 
statate în experienţa curentă, fără o cercetare temeinică a lor. 
Această inducţie „nu e decît o metodă bună pentru copii, o metodă 
care duce numai la concluzii slabe şi care este expusă primejdiei 
îndată ce se prezintă primul fapt contradictoriu“ (ibid, 1, 105). 
Critica lui Bacon vizează mai ales acea inducţie care ţine seama 
numai de cazurile afirmative, fără a le lua în consideraţie pe cele ne- 
gative şi de aceea ajunge la generalizări nesigure. Acest procedeu 
poate fi rînduit printre erorile spiritului uman, mai exact printre idolii 
tribului, aflîndu-se în legătură cu inerția intelectului, cu tendinţa sa 
de a lua în seamă numai faptele care-i confirmă părerile odată adop- 

tate. Marea idee a lui Bacon a fost aceea că „în adevărata inducţie nu 
trebuie să ţinem seama numai de cazurile favorabile, adică de propo- 
ziţiile afirmative, ci şi de cazurile nefavorabile sau de propoziţiile ne- 
gative. Aici se află întreaga diferenţă dintre inducția obişnuită şi 
inducția ştiinţifică“!. Tocmai pentru că „a semnalat insuficienţa aces- 
tei noţiuni obişnuite şi vagi de inducţie, Bacon a meritat titlul care i 
se dă îndeobşte de fondator al filosofiei inductive“. 

Metoda pe care o preconizează Bacon este metoda 
inductiv-experimentală. Inducţia adevărată şi legitimă, pe care filosoful 
o consideră „cheia însăşi a explicării“, este deosebită de inducția 
obişnuită, neştiinţifică, dar şi de inducția completă, de origine aris- 
totelică. Inducţia completă „are loc prin enumerarea tuturor 
cazurilor“ (Aristotel, Analitica primă, Il, 23, 68b), adică ea stabileşte 
o lege cu privire la o anumită clasă de obiecte pe baza constatării val- 
abilității ei la toate obiectele acelei clase. Inducţia baconiană „constă 
în generalizarea unei legi la o clasă de obiecte, sau mai degrabă de 
raporturi, pe baza constatării valabilităţii ei numai la unele obiecte 
sau raporturi aparţinînd acelei clase“ (Al Posescu). De aceea, ea mai 
este numită şi inducţie incompletă sau amplificatoare. Bacon este în 
istoria filosofiei creatorul acestui tip de inducţie, de o incontestabilă 
utilitate pentru cercetarea ştiinţifică. Meritul său este cu atît mai 
mare cu cît, în condiţiile istorice ale începutului secolului al 
XVII-lea, vechea metodologie era încă foarte influentă. În timpul 
Evului Mediu şi pînă în preajma vremii sale, în filosofie a dominat for- 
malismul deductivist, care s-a transformat nu o dată într-un joc inte- 
lectual steril. Critica deducţiei scolastice era, de aceea, o condiţie a 
progresului cunoaşterii, chiar dacă Bacon identifică metoda deduc- 
tivă în general, a cărei utilitate nu poate fi contestată, cu o anumită 
formă particulară a ei, singura pe care filosoful o cunoştea. În împre- 
jurările istorice date, teoria baconiană a inducției amplificatoare a 
îndeplinit o funcţie epistemologică pozitivă. 

Condiţia valabilităţii inducției amplificatoare baconiene este 
descoperirea faptelor concludente şi eliminarea celor nesemnifica- 
tive. Numai în măsura în care generalizarea inductivă se sprijină pe 
asemenea fapte, ea este întemeiată. De aceea, Bacon va acorda o 
deosebită atenţie procedeelor de selecţie şi eliminare. „In centrul 
metodologiei baconiene stă inducția amplifiantă, bazată pe pro- 
cedeul eliminării“. 


1! V. Brochard, Etudes de philosophie ancienne et de philosophie modeme, Vrin, Paris, 1926, p. 307. 
? John Stuart Mill, Système de logique, trad. franc., vol. 1, Alcan, Paris, 1896, p. 353. 
1 T. Dima, Metode inductive, Editura Ştiinţifică, Bucureşti, 1975, p. 45. 

Temeiul inducției în concepţia lui Bacon este experienţa. 
Filosoful consideră experienţa drept singura cale de cunoaştere a 
naturii : „metoda adevărată, scrie el, duce, prin pădurile experienţei, 
pe o cărare dreaptă, la luminişurile axiomelor“ (Noul organon, 1, 82), 
prin axiome înţelegînd judecăţile generale asupra fenomenelor. 
Bacon face deosebirea între experienţa întîmplătoare şi experienţa 
provocată, dirijată, pe care o numeşte experiment. Natura lasă mai 
uşor să-i scape secretele atunci cînd e „torturată de experiment“, 
după cum poţi cunoaşte mai uşor caracterul unui om în clipele sale 
de tulburare. Filosoful adresează contemporanilor un adevărat apel 
pentru a face experienţe, el însuşi dedicîndu-se cu fervoare în ultimii 
săi ani acestora şi sfirşindu-şi viaţa în urma unei asemenea expe- 
rienţe, experienţă cu privire la înghețarea şi conservarea prin frig a 
corpurilor. Bacon nu este însă un empirist mărginit. Cum am văzut, 
el pune empirismul în rîndul filosofiilor false. În Noul organon Bacon 
îi aseamănă pe empirişti cu furnicile, care se mulţumesc să strîngă şi 
apoi să consume proviziile acumulate. Raţionaliştii, întocmai ca 
păianjenii, urzesc pînze a căror materie este extrasă din propria lor 
substanţă. Adevăratul savant trebuie să fie asemeni albinei, care 
„extrage materia primă din florile grădinilor şi ale cîmpurilor, apoi, cu 
o artă care îi este proprie, o preface şi o digeră“, transformînd-o în 
miere. Filosofia autentică nici nu se bizuie exclusiv pe forţele natu- 
rale ale spiritului omenesc, nici nu se mărgineşte să strîngă şi să 
depună în memorie materialul empiric extras din istoria naturală şi 
din artele mecanice; ci prelucrează acest material, îl asimilează, 
transformîndu-l în cunoaştere ştiinţifică. Bacon îşi pune toate nădej- 
dile în unirea dintre rațiune şi experienţă. El este însă departe de a 
“înţelege adevăratul raport al acestora, atribuind raţiunii, intelectului, 
funcţii întrucîtva mecanice în cunoaştere. Bacon rămîne de aceea un 
reprezentat al empirismului gnoseologic şi metodologic, chiar dacă 
empirismul său nu are exclusivismul şi unilateralitatea pe care le va 
dobîndi la unii dintre reprezentanţii săi de mai tîrziu. 

Precizări similare se impun în legătură cu funcţia practică a 
ştiinţei. Căci Bacon nu este un pragmatic mărginit. Trebuie cultivate, 
afirmă el, nu numai acele experimente care aduc foloase, dar şi 
experimentele care, deşi nu au o utilitate directă, îmbogăţesc 
cunoaşterea. În mod semnificativ el le numeşte pe acestea din urmă 
„experimente luminoase“ şi recomandă preocuparea susţinută pentru 
asemenea experimente: „să căutăm experimente luminoase, iar nu 
experimente rodnice, scrie Bacon. Căci principiile descoperite şi sta- 
bilite în mod just duc la o practică cuprinzătoare, nu mărginită şi 
atrag după sine o mulţime ... de opere“ (ibid., 1, 70). 


215 


Pentru a sluji cu eficienţă viaţa umană, ştiinţa trebuie să 
adîncească cunoaşterea naturii. Se cuvine cercetată mai întîi mate- 
ria, diferitele ei stări şi transformări. Lucrurile materiale sînt consti- 
tuite, după părerea gînditorului, din combinarea unor însuşiri ele- 
mentare, pe care le numeşte cu un termen scolastic „naturi simple“. 
Bacon respinge ipoteza atomistă, deoarece ea implică două idei false : 
existenţa spaţiului gol şi neschimbarea materiei. Rezervele sale sînt 
interesante şi demne de reţinut. Totuşi, sub aspectul general al aces- 
tei probleme, ca de altfel şi în problemele astronomice, Bacon se 
situează pe o poziţie depăşită de ştiinţa din vremea lui. Respingînd 
atomismul, Bacon rămîne la vechea concepţie calitativistă asupra 
fenomenelor, exprimată în teoria naturilor simple. 

Naturile simple se combină şi acţionează în corpuri potrivit 
„formei“ lor. Termenul, de origine aristotelică, este de asemenea sco- 
lastic. Totuşi, Bacon îi dă uneori un sens apropiat de acela al legii, 
formele fiind un fel de legi după care se comportă naturile simple în 
cadrul corpurilor. S-a remarcat însă, pe bună dreptate, ambiguitatea 
acestui termen baconian. 

Scopul ştiinţei este descoperirea naturilor simple şi a formelor 
lor. Pentru atingerea acestui scop sînt necesare cît mai multe expe- 
rienţe, realizate în condiţii cît mai variate, iar rezultatele lor vor fi 
grupate în trei tabele: 1) tabela esenței şi a prezenţei, în care vor fi con- 
semnate cazurile cînd natura simplă este prezentă ; 2) tabela deviaţiei 
sau 'a absenței, ce va cuprinde cazurile apropiate de cele din prima 
tabelă, dar în care, împotriva aşteptărilor, natura simplă lipseşte ; 3) 
tabela gradelor sau a comparaţiei care conţine cazurile în care natura 
simplă variază. In teoriile ulterioare ale inducției, la John Stuart Mill, 
de pildă, ele au devenit tot atîtea „metode“ şi au fost numite: 1) 
metoda concordanţei; 2) metoda diferenţei; 3) metoda variațiilor 
concomitente, la care s-a adăugat: 4) metoda resturilor. 

Din compararea acestor tabele, pe care Bacon le-a conceput ca 
ajutoare ale intelectului, putem trage o primă concluzie asupra însuşirii 
cercetate, eliminînd acele cazuri în care prezenţa naturii simple se 
dovedeşte a fi întîmplătoare şi reţinîndu-le pe cele în care ea este con- 
comitentă fenomenului şi se schimbă o dată cu el. Un rezultat mai ge- 
neral şi mai sigur vom dobîndi în urma aplicării altor ajutoare ale inte- 
lectului, în număr de nouă: cazurile prerogative, reazemurile inducției, 
corectarea inducției, variaţia cercetării după natura subiectului, însuşiri 
prerogative asupra ordinii cercetării, limitele cercetării, deducţia pentru 
practică, pregătirile pentru cercetare, scara crescîndă şi descrescîndă a 
propoziţiilor. Dintre acestea, Bacon analizează numai cazurile preroga- 
tive, identificînd 27 asemenea cazuri şi grupîndu-le în cazuri ce ajută 

intelectul, cazuri ce ajută simţurile şi cazuri practice. Noul organon se 
încheie fără a mai analiza celelalte opt ajutoare ale intelectului. Merită 
a fi menţionată clasificarea formelor de mişcare!, una dintre cele dintii în 
filosofia modernă, pe care Bacon o întreprinde în legătură cu cazurile 
prerogative. El distinge 19 asemenea forme şi, chiar dacă criteriul deose- 
birilor este defectuos, încercarea de a cuprinde toate felurile de mişcare, 
fără reducţionisme de tip mecanicist, precum şi multe observaţii pene- 
trante asupra acestora, sînt pline de valoare şi deosebit de sugestive. 

Prin programul de reformă a ştiinţei pe care l-a elaborat, prin criti- 
ca scolasticii, prin analiza erorilor minţii umane, prin metoda induc- 
tiv-experimentală, Bacon este unul dintre întemeietorii filosofiei mo- 
derne. Cu toate că nu a reuşit să se elibereze complet de filosofia scolas- 
tică, ceea ce primează în opera sa este spiritul filosofic şi ştiinţific modern. 
Pe plan gnoseologic, Bacon este iniţiatorul empirismului în filosofia mo- 
dernă. Orientarea empiristă va fi continuată de Hobbes şi Locke, acesta 
din urmă dîndu-i forma cea mai sistematică. La Hobbes şi, parţial la 
Locke, empirismul păstrează o bază ontologică realistă. Prin Berkeley şi 
Hume, empirismul ajunge la idealism subiectiv şi la scepticism. 


2.2. René Descartes 

René Descartes este iniţiatorul orientării raţionaliste în filosofia 
modernă. Ampla reconstrucţie pe baze raţionaliste a edificiului 
filosofiei şi ştiinţei îi conferă acestui gînditor un loc de seamă în isto- 
ria filosofiei. „Ren€ Descartes, scria Hegel, este de fapt adevăratul 
iniţiator al filosofiei moderne, întrucît ea are ca principiu gîndirea... 
Influenţa acestui om asupra epocii sale şi asupra epocii moderne nu 
poate fi îndeajuns de [bine] reprezentată în toate dimensiunile 
răspîndirii ei. El este astfel un erou care a luat lucrul încă o dată de 
la început şi a reconstituit terenul filosofiei, teren pe care acum ea se 
reîntoarce de-abia după scurgerea unui întreg mileniu“?. 


2.2.1. Date biografice. Principalele lucrări. 
Născut la 31 martie 1596? în mica localitate La Haye din provin- 
cia Touraine, Descartes îşi face studiile la colegiul iezuit din La Flèche, 


! Mişcarea proprie esenţială a corpurilor, aşa încît cunoaşterea ştiinţifică este o cunoaştere 
a legilor mişcării. 

? G. W. E Hegel, Prelegeri de istoria filosofiei, traducere de D. D. Roşca, vol. 2, Editura 
Academiei, Bucureşti, 1964, p. 407. 

Pritejuită de aniversarea a 400 de ani de la naşterea gînditorului, biografia cea mai 
recentă a fost realizată de Geneviève Rodis-Levis (Descavres. Biographie, Calman-Lévy, 
1996). De asemenea, no. | (Janvier-]uin), 1996, din Les Etudes Philosophiques, este con- 
sacrat în întregime lui Descartes. 

iar apoi, după ce obţine bacalaureatul 
||! şi licenţa în drept la universitatea din 
! Poitiers, se angajează ca gentilom vo- 
 luntar în armata olandeză, comandată 
de prinţul Mauriciu de Nassau. După 
mai multe călătorii prin Europa, ale 
Ø căror detalii sînt destul de puţin cunos- 
È cute, în toamna anului 1628 se sta- 


ş ştiinţifice. Alegerea Olandei nu era 
întîmplătoare: considerată în acea 


zi locul de refugiu al multor gînditori 
sg înaintați, cărora le oferea mai multă 
libertate şi condiţii prielnice de lucru. 
Ideile lui Descartes cîştigă treptat teren în gîndirea timpului, dar nu 
întîrzie să trezească opoziţia înverşunată a unor teologi, atît catolici, cît 
şi protestanți, care-l acuză de ateism şi pelagianism!. În aceste împre- 
jurări filosoful se hotărăşte să accepte invitaţia reginei Cristina a 
Suediei şi, în septembrie 1649, pleacă la Stockholm. Avînd însă o sănă- 
tate şubredă, nu poate suporta clima rece a ţării, se îmbolnăveşte şi 
moare la 11 februarie 1650. 

Incă înaintea plecării în Olanda, Descartes a redactat cîteva 
lucrări, dintre care cea mai importantă este Reguli utile şi clare pentru 
îndrumarea minţii în cercetarea adevărului, scrisă în limba latină şi pu- 
blicată postum. Primii cinci ani ai şederii în Olanda sînt consacraţi 
elaborării unui mic tratat de metafizică şi mai cu seamă redactării unei 
lucrări care trebuia să expună fizica sa, intitulată Lumea sau tratat 
despre lumină. Lucrarea era aproape terminată, cînd, în 1633, află că 
Inchiziția l-a condamnat pe Galilei pentru ideea mişcării pămîntului. 
Întrucît această idee era inseparabilă de propria lui concepţie despre 
univers, filosoful renunţă la încheierea lucrării şi la publicarea ci. 

Ciţiva ani mai tîrziu se decide să publice trei mici tratate ştiinţi- 
fice, Dioptrica, Meteorii şi Geometria, pe care le considera aplicaţii sau 
„eseuri“ ale noii sale metode, capabile să-i dovedească fertilitatea. Ele 
erau precedate de o expunere generală a metodei, a modului în care 
autorul a ajuns la ea şi a speranţelor pe care le nutreşte asupra-i, inti- 
tulată Discurs asupra metodei de a ne conduce bine raţiunea şi a căuta 
adevărul în ştiinţe. Aceste patru lucrări au fost publicate în 1637 în 


2 aa 


! Doctrină care susţine că, în mod natural, omul este lipsit de păcat. 

limba franceză, fiind traduse cîţiva ani mai tîrziu în latină. Discursul 
asupra metodei este o excelentă introducere în filosofia carteziană şi o 
operă în toate privinţele admirabilă. Filosoful îşi expune ideile într-un 
limbaj clar şi precis, lipsit de orice pedanterie. O particularitate remar- 
cabilă a lucrării este prezentarea concepţiei filosofice în contextul 
experienţei de viaţă a autorului, ca rezultat al unor căutări pe care nu 
se sfieşte să le dezvăluie cititorului. Expunerea filosofiei sale înseamnă 
pentru Descartes expunerea istoriei spiritului său, a experienţelor sale 
spirituale. Faptul că Descartes a scris această lucrare în limba 
franceză, iar nu în limba latină, care era încă limba savantă a timpu- 
lui, constituie, de asemenea, o mare noutate şi dezvăluie intenţia 
filosofului de a-şi supune ideile judecății publicului larg, considerînd 
că orice om de bun simţ este în stare să le înţeleagă şi să le aprecieze. 
În 1641 Descartes publică în limba latină principala sa scriere de 
metafizică, Meditaţii despre filosofia primă, care va fi tipărită cîţiva ani 
mai tîrziu şi în franceză, într-o traducere revizuită de autor. Cele şase 
meditații metafizice erau însoţite de obiecţii făcute de filosofii şi 
teologii cărora le fusese deja comunicată lucrarea şi de răspunsurile lui 
Descartes. Textul acestor obiecţii şi răspunsuri, care, începînd cu a 
doua ediţie latină din 1642, se grupează în şapte serii, depăşeşte de mai 
multe ori volumul lucrării propriu-zise şi ne oferă explicaţii de neîn- 
locuit asupra sensului anumitor idei carteziene, înfăţişîndu-ne totodată 
un episod semnificativ al confruntărilor de idei din veacul al XVII-lea. 
In 1644 filosoful publică o expunere sistematică a ansamblului 
filosofiei sale, intitulată Principiile filosofiei. Scrisă în limba latină, 
lucrarea este tradusă în 1647 în orz ideii lia 
franceză, traducerea fiind, ca şi PRINCIPIORUM 


în cazul Meditaţiilor, revizuită PHILOSOPIIIE 
de autor. Traducerea franceză tai ac 

are ca prefaţă o importantă Naire Ceometrico demonfizate 
scrisoare a autorului către tra- ren 


> A A ENLDLUIVH Je SPINOZ 4 ej dinar fi 
ducător, în care filosoful aduce SENTPECH j pe ii 
Saaw: Epita 


precizări asupra unor idei de COGITATA METAPHYSICA, 
bază ale concepției sale. Cea again de . 

din urmă lucrare publicată în 
timpul vieţii lui Descartes este 
intitulată Pasiunile sufletului. Ea 
a apărut în limba franceză în 
1649 şi este principala scriere 


-p 


etică a filosofului. Ampla core- pata 
spondenţă a lui Descartes, pre- PIE rain Alea că Ie A tă d DI 

cum şi alte cîteva lucrări sau fragmente filosofice şi ştiinţifice au fost 
publicate postum!. 


2.2.2. Metoda. 

Dacă Bacon este întemeietorul empirismului modern şi al 
metodei inductiv-experimentale, Descartes este întemeietorul raţiona- 
lismului şi al metodei deductiv-raţionale. Ideea centrală a raţionalis- 
mului cartezian constă în considerarea raţiunii drept facultatea princi- 
pală de cunoaştere şi instanţa supremă a adevărului. Filosoful francez 
nu neagă rolul experienţei în cunoaştere, dar consideră că ea este sub- 
ordonată raţiunii, singura capabilă să ne ofere cunoştinţe certe. 

Încă de la începutul Discursului asupra metodei raţiunea este iden- 
tificată cu „bunul simţ“ şi este considerată „lucrul cel mai drept împărţit 
din lume“, ea fiind egală la toţi oamenii. Rațiunea = bunul simţ = 
lumina naturală, este ecuaţia caracteristică a gîndirii carteziene. 
Rațiunea sau bunul simţ nu este altceva decît capacitatea de a judeca 
bine şi de a deosebi adevărul de fals, pe care o posedă în mod natural 
fiecare om. Deosebirile de păreri dintre oameni nu provin din faptul că 
unii ar avea mai multă rațiune decît alţii, ci din aceea că ei îşi conduc 
raţiunea pe căi diferite. „Căci nu este de ajuns să avem mintea sănă- 
toasă; principalul este să o folosim bine.“ (Discurs, l, traducere 
românească C. Totoescu, Editura Ştiinţifică, Bucureşti, 1957, p. 32). 
Metoda înseamnă tocmai buna folosire a minţii, orientarea ei precisă în 
cercetare. Adevărul nu poate fi descoperit la întîmplare şi este mai bine, 
afirmă Descartes, „să nu urmăreşti niciodată cercetarea vreunui adevăr, 
decît să faci acest lucru fără metodă“ (Reguli, 111, traducere românească 
C. Vilt, Editura Ştiinţifică, Bucureşti, 1964, p. 16). A cerceta fără 
metodă e ca şi cum, vrînd să descoperi o comoară, ai bate drumurile, 
căutînd vreuna pierdută din întîmplare de vreun trecător. Metoda este 
deci condiţia sine qua non a cercetării ştiinţifice : ştiinţa autentică nu 
este posibilă fără metodă. Utilizarea metodei va duce în mod necesar, 
credea Descartes, la descoperirea adevărului şi astfel la curmarea dis- 
putelor inutile şi a deosebirilor de păreri. Pe de altă parte, metoda va 
face ca ştiinţa să devină folositoare vieţii umane, ajutîndu-ne să 
ajungem, cum se exprimă filosoful, „stăpîni şi posesori ai naturii“. 
Asemănarea, în această privinţă, între proiectul cartezian şi cel baco- 
nian este evidentă. 


! Cea mai importantă ediţie a scrierilor lui Descartes este aceea publicată la sfîrşitul seco- 
lului al XIX-lea şi începutul secolului al XX-lea de Charles Adam şi Paul Tannery în 13 
volume, volumul 12 cuprinzînd o importantă biografie a filosofului scrisă de Charles 
Adam, iar volumul 13 cuprinzind un supliment şi indicele general al ediţiei. Titlul aces- 
tei ediţii este Oeuvres de Descartes. Ea a fost reimprimată la Editura Vrin. 

Metoda elaborată de Descartes este inspirată de modelul 
matematicii. Filosofia carteziană este — înainte de toate — „un efort 
de a extinde la întregul corp al cunoştinţelor umane metoda matema- 
cică“ (E. Gilson). Preocupat încă din anii colegiului de matematică, 
filosoful a ajuns la un moment dat — în noiembrie 1619, se pare — la 
elaborarea unei metode de rezolvare a problemelor de geometrie prin 
aplicarea calculului algebric. Biograful său, Baillet, menţionează cele 
trei vise din noaptea de 11 noiembrie 1619!, în urma cărora Descartes 


' Baillet se pare că a avut la îndemînă un fragment scris de Descartes însuşi şi numit 
Olymnpica, astăzi pierdut. lată descrierea : În somn el văzu mai întîi nişte fantasme care-l 
înspăimîntară aşa de tare încît, crezînd că mergea pe stradă, obligat să se aplece pe partea 
stîngă pentru a putea înainta spre locul către care mergea, întrucît simţea o mare slăbi- 
ciune în partea dreaptă pe care nu se putea susţine. Fiindu-i ruşine că merge astfel, făcu 
un efort să se îndrepte; dur se stârni atunci un vînt puternic care, ducîndu-l în vîrtej, îl 
făcu să se întoarcă de trei sau patru ori pe piciorul stîng... Credea că o să cadă la fiecare 
pas, pînă cînd, observînc un colegiu deschis în drumul său, intră înăuntru pentru a găsi 
adăpost şi un remediu pentru durerea ce o încerca. Încercă să găsească biserica colegiu- 
lui, unde primul sãu gînd era să meargă să-şi facă rugāciunca; dar observînd că trecuse pe 
lîngă o cunoştinţă pe care n-o salutase, vru să se întoarcă să-şi dea salutul; dar fu respins 
cu violenţă de vintul care bătea înspre biserică. În acelaşi timp văzu în mijlocul curţii 
colegiului o altă persoană care-l chema pe nume în termeni politicoşi şi îi spuse că dacă 
voia să meargă să-l găsească pe Monsieur N. Avea ceva să-i dea. Descartes îşi imapină că 
lucrul eri u pălărie care fusese adusă din vreo pară străină. Or, această persoanii şi cei ce 
o înconjurau „erau drepţi şi se ţineau bine pe picioare, în timp ce el era mereu încuvoiat 
şi se clărina“, şi vîntul aproape-l răsturna. În acel moment se trezi, simțind o durere efec- 
tivă, ceea ce-l făcu să se pîndească dacă nu fusese operaţia vreunui geniu rău care vroise 
să-l seducă; de aceea se întoarse pe partea cealaltă şi adresă o rugăciune lui Dumnezeu 
pentru a-l apăra de efectul rău al visului şi de a-l preveni de roate nenorocirile care 
puteau să-l amenințe ca pedeapsă pentru păcatele pe care le considera atît de grave încît 
să-i atragă fulperele cerului pe cap, deşi dusese pînă atunci o viaţă destul de ireproşabilă 
în ochii oamenilor. Apoi, după două ore de gânduri diferite asupra binelui şi răului din 
lumea aceasta, adormi din nou. 

Al doilea vis: crezu că aude un zgomot ascuţit şi răsunător, pe care-l luă drept un tunet. 
Spaima îl trezi. Avînd ochii deschişi, văzu o mulţime de scîntei de foc risipite prin 
cameră. Lucrul acesta i se întîimplase deseori, căci, trezindu-se noaptea, avea ochii destul 
de scînteietori pentru a-l face să întrevadă obiectele cele mai apropiate. El observi, 
deschizînd şi apoi închizînd alternativ ochii, calitatea speciilor care-i erau reprezentate 
şi adormi din nou într-o stare destul de liniştită. 

Al treilea vis, care nu avu nimic teribil ca primele două: zări o carte pe masă, fără să ştie 
că o pusese acolo. Încîntat de a vedea un dicţionar, în speranţa că ar putea să-i fie foarte 
util, el găsi totodată o altă carte sub mînă, care nu-i era mai puţin neuă, neştiind «le 
unde-i venise. Văzu că era o culegere de poezii de diferiţi autori, intitulată Corpus poc- 
tanım etc. O deschise şi privirea i se opri pe versul următor: Quod vitae sectabovite:? (Ce 
cale să urmez în viaţă?). În acelaşi moment zări un om pe care-l cunoştea, dar care-i 
prezentă o poezie începînd cu Est et non, şi pe care i-o lăuda ca o poezie excelentă. El 
spuse că ştia că această poezie se afla printre idilele lui Ausonius care se păseau în marea 
culegere de poeţi care era pe masă. Vru să i-o arate el însuşi acelui om, şi începu să răs- 

ar fi hotărît să se dedice filosofiei şi ştiinţei. Nu este prea clară, totuşi, 
legătura celor trei vise cu noua lui metodă. In orice caz, entuziasmat 
de descoperirea făcută, care stă la baza geometriei analitice, principala 
sa contribuţie matematică, Descartes concepe posibilitatea unei 
metode generale, aplicabilă în orice domeniu al cunoaşterii, indiferent 
de natura acestuia. Ideca unei metode generale este legată în con- 
cepţia sa de elaborarea unei „ştiinţe universale“ (mathesis universalis) , 
aşa cum rezultă cu claritate atît din cuprinsul Regulilor, cît şi din titlul 
pe care voia să-l dea iniţial Discursului asupra metodei: „Proiectul unei 
Ştiinţe universale care să poată ridica natura noastră la treapta sa cea 
mai înaltă de perfecţiune“!. 

Filosoful îşi dă, fireşte, seama că nu poate fi vorba de a copia pur 
şi simplu metoda matematică din domeniul ei propriu de aplicaţie în 
celelalte ştiinţe. El este însă de părere că dacă vom cerceta cu atenţie 
modalităţile în care spiritul procedează în domeniul matematicii, 
vom fi în măsură să descoperim un sistem de reguli generale, a căror 
urmare să ne conducă, în oricare alt domeniu, la adevăr. Căci, afirmă 
Descartes (Reguli, 1, p. 8), spiritul uman este acelaşi, identic cu sine, 


foiască volumul, a cărui ordine şi întocmire se lăuda că le cunoaşte perfect. În timp ce 
căuta locul, omul îl întrebă de unde avea cartea şi Descartes îi răspunse că nu-i putea 
spune cum a procurat-o, dar că un moment mai înainte el mai umblase şi cu alta, care 
dispăruse, fără să ştie cine i-o adusese, nici cine i-o luase. Nu terminase de vorbit, cînd 
văzu reapărînd cartea la capătul celălalt al mesei. Dar constată că acest dicţionar nu mai 
era întreg, cum îl văzuse prima dată. Revenind la Ausuniu şi neputînd găsi poezia Est et 
non, îi spuse acelui om că ştia una mai frumoasă a aceluiaşi poet şi că aceasta începe prin: 
Quod sectaboriter? Persoana îl rugă să i-o arate şi Descartes începu s-o caute, cînd dădu 
peste diferite mici portrete gravate în taille-douce: ceea ce-l făcu să spună că această 
carte era toarte frumoasă, dar că nu era la fel tipărită ca aceea pe care o cunoştea el. Aici 
ajuns, cărţile şi omul dispărură şi i se şterseră din imaginaţie, fără ca totuşi să se trezească. 
De remarcat e faptul că, îndoindu-se dacă ceea ce văzuse era vis sau viziune, nu numai 
că decise, dormind, că era vis, dar îi dădu şi interpretarea înainte ca somnul să-l fi părăsit. 
După această interpretare, dicţionarul reprezenta „toate ştiinţele strînse laolaltă“, iar 
Corpus poetarum, mai ales, Filosofia şi Înţelepciunea întrunite. Căci el nu se îndoia că 
poeţii au putut exprima mai bine anumite adevăruri decît filosofii. Poemul Quod vitae 
sectaboriter însemna sfatul bun al unei persoane înțelepte sau chiar teologia morală. Piesa 
Est et non care e du şi nu-ul lui Pitagora, înţelegea Adevărul şi Falsitatea în cunoştinţele 
umane şi ştiinţele profane. El crezu că Spiritul Adevărului i-a deschis prin acest vis como- 
rile adevărului. Micile portrete găsite în a doua carte şi le-a putut explica a doua zi, cînd 
un pictor italian i-a făcut o vizită. Pălăria din primul vis reprezenta farmecul singurătăţii, 
iar vîntul care-l împingea către biserică, geniul rău care voia să-l ducă cu forţa într-un loc 
unde scopul său era de a merge de bună voie. Trăznetul al cărui zgomot îl auzise era sem- 
nalul Spiritului adevărului care cobora către el. Descartes, înspâimîntat, dar şi mîndru, 
făcu legămînt să meargă în pelerinaj la Sfinta Fecioară din Loretto. Peste un an, la 10 
noiembrie 1620, Descartes avea să apună“că „a descoperit fundamentele unei ştiinţe 
admirabile“. 


! R. Descartes, Oeuvres et leures, Bibliothèque de la Pléiade, Gallimard, 1953, p. 958. 

indiferent de domeniul la care se aplică, după cum lumina soarelui 
rămîne aceeaşi, indiferent de obiectele pe care le luminează. Dacă, 
aşadar, urmărim activitatea spiritului în domeniul în care acesta a 
obţinut rezultatele cele mai bune, a dobîndit cunoştinţele cele mai 
sigure, vom putea descoperi condiţiile generale ale cunoaşterii ade- 
vărului, valabile pentru oricare alt domeniu. In acest mod a ajuns, se 
pare, Descartes, la ideea unei metode generale, pornind de la mate- 
matică. Nu este vorba, aşadar, de a susţine valabilitatea universală a 
metodei matematice în particularităţile ei, în modul său specific de 
funcţionare în domeniul respectivei ştiinţe ; ci este vorba de valoarea 
paradigmatică a spiritului matematic. 

Descartes atrage, de altfel, atenţia asupra faptului că asimilarea 
metodei nu înseamnă învăţarea mecanică a unor reguli şi procedee, 
ci însuşirea unei ordini de cercetare şi a unei discipline a minţii, pe 
care numai activitatea ştiinţifică efectivă o poate prilejui. Căci meto- 
da „constă mai mult în practică decît în teorie“!, aşa încît numai 
practicînd-o o putem învăţa. Este semnificativ, de altfel, că Descartes 
îşi intitulează lucrarea Discurs asupra metodei, şi nu Tratat asupra 
metodei: metoda nu este o teorie care ar putea fi predată sau expusă 
(învățată) într-un tratat. Filosoful nu-şi propune scopul de a o preda, 
ci numai de a vorbi despre ea. De aici titlul de Discurs... Codificînd 
experienţa ştiinţifică, cea matematică în primul rind, regulile sau 
principiile metodologice îşi dobîndesc valoarea euristică numai în 
măsura în care slujesc drept călăuze ale cercetării iar nu ca simple 
reţete formale, care ar genera în mod miraculos adevărul. 

În prima sa lucrare metodologică, Regulae ad directionem ingenii, 
Descartes îşi propune să elaboreze 36 de reguli, dar, întrucît nu a ter- 
minat lucrarea, a prezentat numai 21, ultimele trei fiind de altfel doar 
enuntate, fără a mai fi explicate. Considerînd însă că numărul mare 
de reguli e mai degrabă dăunător decît util, în Discurs asupra metodei 
el le reduce la patru. 

Cea dintii este regula evidenţei, care constă în „a nu accepta 
niciodată vreun lucru ca adevărat, dacă nu l-am cunoscut în mod 
evident că este astfel“. Această regulă fixează criteriul adevărului, 
care este evidenţa. Ea ne cere să nu acceptăm ca adevărate decît 
acele cunoştinţe care se impun spiritului prin evidenţa lor. O idee 
este evidentă şi deci adevărată atunci cînd este clară şi distinctă. 
Claritatea este însuşirea acelei idei, pe care intelectul o percepe 
direct. Condiţia clarităţii este deci prezenţa nemijlocită a ideii în 
actul perceperii ei de către intelect. „Descartes stabileşte drept cri- 


' Ibid., p. 960. 

teriu al clarităţii unei idei sentimentul prezenţei nemijlocite“!. 
Contrariul clarităţii este obscuritatea. O idee este obscură atunci cînd 
nu este percepută direct, ci avem despre ea numai amintirea unei 
percepții anterioare ; ea este şi mai obscură dacă această amintire e 
inautentică. Distincția unei idei constă în aceea că ea conţine toate 
elementele care-i aparţin şi nu conţine nici un element care să nu-i 
aparţină. În acest caz ideea este pe deplin definită în ea însăşi şi ca 
atare precis deosebită de toate celelalte. Contrariul distincţiei este 
confuzia. O idee este confuză în măsura în care percepţia clară a 
conţinutului ci se amestecă cu alte idei percepute obscur. Rezultă de 
aici că o idee nu poate fi distinctă fără a fi clară şi că o idee clară este 
prin chiar aceasta distinctă. Dar o idee clară se poate amesteca cu 
idei obscure, iar atunci rezultatul este confuzia?. Rezumîndu-şi ideile, 
Descartes scria: „numesc clară cunoştinţa care este prezentă şi ma- 
nifestă pentru o minte atentă ; distinctă, pe aceea care este atît de 
precisă şi de diferită de celelalte încît nu conţine în ea decît ceea ce 
apare în chip lămurit celui care o priveşte aşa cum trebuie“ (Princ. 
Fil, 1, 45). Procedeele de cunoaştere prin care dobîndim idei clare şi 
distincte sînt intuiţia şi deducţia. Intuiţia este la Descartes înţelegerea 
raţională, directă, nemijlocită, a ideilor simple sau, în cazul cor- 
purilor, a însuşirilor lor elementare, indecompozabile, „naturile sim- 
ple“. Astfel, intuim că triunghiul are trei laturi, că sfera are o singură 
suprafaţă etc. Întuiţia este deci pentru Descartes cunoaştere raţio- 
nală, iar nu senzorială. „Prin intuiţie înţeleg nu chezăşia schimbătoare 
a simţurilor sau judecata înşelătoare a unei imaginaţii deformante, ci 
concepţia unei minţi pure şi atente, concepţia atît de uşoară şi dis- 
tinctă, încît despre lucrul pe care îl înţelegem nu mai rămîne nici o 
îndoială.“ (Reguli, III, p. 14). 

Intuiţia constituie punctul de plecare al cunoaşterii şi totodată 
temeiul deducţiei. Prin deducție se înţelege „tot ce se conchide în 
mod necesar din altceva cunoscut cu certitudine“ (ibid., p. 15). Cu 
alte cuvinte, deducţia este procedeul prin care, pornind de la anu- 
mite cunoştinţe certe, dobîndim cunoştinţe noi, care decurg în mod 
necesar din ele. Ea se deosebeşte de intuiţie prin aceea că presupune 
o mişcare a gîndirii, trecerea de la o propoziţie la alta, iar apoi prin 
aceea că propoziţiile stabilite prin deducție nu posedă o evidenţă 
nemijlocită, certitudinea lor întemeindu-se pe cea a propoziţiilor din 
care au fost deduse. Deducţia presupune reținerea fiecărui moment 


' Mihai Şora, A fi, a face, a avea, Cartea românească, 1985, Bucureşti p. 16. 
+ CE Descartes, Discours de lu méthode, Introduction et notes par Etienne Gilson, Vrin, 
Paris, 1970, nota 2, p. 69. 

al mersului gîndirii, deci intervenţia memoriei. Totuşi, această deose- 
bire nu este absolută, iar filosoful pune accentul pe continuitatea 
mişcării deductive a gîndirii: fiecare moment trebuie să fie clar intu- 
it, aşa încît dependenţa tuturor verigilor lanţului deductiv să devină 
evidentă. Deducţia tinde să se apropie astfel de intuiţie, parcurgerea 
succesivă a momentelor ei şi intuirea clară a legăturii dintre fiecare 
moment şi cel anterior ducînd în cele din urmă la perceperea depen- 
denţei ultimului moment de primul, întregul lanţ deductiv dobîndind 
astfel evidenţă. Intuiţia şi deducţia sînt singurele procedee de 
cunoaştere acceptate de Descartes: „Acestea două sînt căile cele mai 
sigure care duc spre ştiinţă şi ingenuul nu trebuie să admită mai 
multe, ci să le respingă pe toate celelalte ca suspecte şi supuse erorii“ 
(ibid.). 

Regula carteziană a evidenţei implică, aşa cum am văzut, o 
teorie a cunoaşterii de tip raţionalist. Această regulă se opune prin- 
cipiului scolastic al autorităţii, îndeplinind astfel o funcţie epistemică 
pozitivă. Criteriul evidenţei nu este totuşi suficient pentru a garanta 
adevărul. Evidenţa este un raport al cunoștinței cu intelectul nostru, 
iar nu cu realitatea însăşi. Insuficienţa acestui criteriu va fi sesizată 
de filosoful însuşi, care în metafizica sa apelează la veracitatea şi 
bunătatea divină pentru a-i conferi o întemeiere obiectivă. 

A doua regulă a metodei este, potrivit Discursului, regula ana- 
lizei, constînd în „a împărţi fiecare dintre dificultăţile pe care le 
cercetez în atîtea părţi în cîte s-ar putea şi de cîte ar fi nevoie pentru 
a le rezolva mai bine“. În rezolvarea unei probleme sau în cercetarea 
unui lucru complex trebuie să începem prin a le descompune în 
părţile lor componente, acestea la rîndu-le urmînd a fi divizate în 
părţi şi mai mici, pînă cînd ajungem la elementele lor, la părţile cele 
mai simple. Este zadarnică încercarea de a cunoaşte direct un lucru 
compus, fără a-l fi redus în prealabil la „naturile simple“ din care este 
alcătuit şi a le fi studiat pe acestea. 

Odată realizată diviziunea sau analiza, se impune procedeul 
complementar al sintezei, în care esenţialul este respectarea ordinii. 
Cea de-a treia regulă constă în „a-mi conduce în ordine gîndurile, 
începînd cu obiectele cele mai simple şi mai uşor de cunoscut, pen- 
tru a mă ridica puţin cîte puţin, ca pe nişte trepte, pînă la 
cunoaşterea celor mai complexe şi presupunînd că există ordine chiar 
între cele care nu se succed în mod natural unele după altele“. Aşa 
cum de la baza unei clădiri nu poţi sări direct pe acoperiş, ci trebuie 
să urci cu răbdare treptele unei scări, în cunoaştere trebuie respectată 
cu stricteţe ordinea ideilor, fiecăreia revenindu-i un anumit loc în 
seria din care face parte. Ideile se organizează în serii, locul fiecăreia 

fiind determinat de ordinea deducţiei în seria respectivă. O idee este 
numită absolută sau simplă în raport cu ideile pe care le precede şi le 
condiţionează în ordinea deductivă. O idee e numită relativă sau 
compusă în raport cu cele care o preced şi o condiţionează în seria 
respectivă. 

A treia regulă a metodei stabileşte că trebuie să pornim întot- 
deauna de la ideile simple, ridicîndu-ne progresiv la ideile complexe, 
a căror cunoaştere depinde de cunoaşterea celor dintii. Intr-o pro- 
blemă ştiinţifică obişnuită, ordinea ideilor se impune în mod natural 
spiritului nostru. Există însă şi situaţii în care ordinea trebuie imagi- 
nată de noi, ca atunci cînd vrem să citim o scriere alcătuită din ca- 
ractere necunoscute ; deşi aici nu ne apare nici o ordine, noi trebuie 
să presupunem că există una şi să construim pe baza ei ipotezele de 
descifrare. Metoda ne cere ca în asemenea cazuri să inventăm o 
ordine, iar nu să încercăm să ghicim la întîmplare sensul respectivelor 
semne. 

A patra regulă este cea a enumerării complete: „a face peste tot 
enumerări atît de complete şi revizuiri atît de generale, încît să fiu 
sigur că nu am omis nimic“. Adevărul fiecărei judecăţi ne este garan- 
tat, potrivit primei reguli, de evidenţa ei. Dar evidenţa nu ne poate 
garanta adevărul unui lung lanţ deductiv, cum este de obicei o 
demonstraţie. Enumerarea constă în a parcurge treaptă cu treaptă 
scria judecăților, asigurîndu-ne de continuitatea ei neîntreruptă şi 
astfel de adevărul ei. Pentru ca enumerarea să fie valabilă, ea trebuie 
să respecte ordinea cerută de a treia regulă şi să fie completă, adică 
să nu omită nici o verigă a lanţului deductiv. 

Concepută, aşa cum am văzut, nu ca un ansamblu de reţete for- 
male, ci ca un îndreptar al practicii cognitive, metoda asigură, după 
Descartes, progresul nelimitat al cunoaşterii umane în toate domeni- 
ile care-i sînt accesibile. Incredinţat de atotputernicia ei, filosoful 
afirmă că, aplicînd-o, „nu pot exista lucruri oricît de îndepărtate, la 
care să nu ajungem şi oricît de ascunse, pe care să nu le descoperim“ 
(Discurs, II, p. 49). Metoda carteziană, expresie caracteristică a 
raționalismului modern, se întemeiază pe ideea unităţii cunoaşterii 
umane. Ea ridică însă la nivelul universalităţii un model cognitiv par- 
ticular, cel matematic. 

Deşi, cum am arătat, chestiunea nu trebuie înţeleasă în mod 
simplificator, este indiscutabil că avem de-a face cu o extrapolare, a 
cărei legitimitate a fost contestată. Gînditori atît de diferiţi, ca Hegel 
şi Husserl, mari admiratori, de altfel, ai filosofului francez, au văzut în 
ea o limită a gîndirii carteziene. Filosofia contemporană înclină tot 
mai mult să recunoască existenţa unor tipuri diferite de raționalitate, 

care nu pot fi reduse la raționalitatea ştiinţifică, al cărei prototip este 
raționalitatea matematică. Astfel există raționalitatea artistică, cea 
etică, cea acţională etc. Pe de altă parte, privilegierea cunoaşterii 
raţionale în raport cu cea empirică, proprie raționalismului cartezian 
în ansamblu, se repercutează şi asupra metodei, în care rolul hotărî- 
tor revine de asemenea procedeelor raţionale, intuiţia şi deducţia. În 
măsura în care, uneori, relevă şi rolul experienţei în cunoaştere, 
„acest lucru trebuie înţeles doar ca abatere pe alocuri de la deduc- 
tivism“ (Gh. Enescu), ca expresie a inconsecvenţei inevitabile a 
oricărei poziţii extreme. 


2.2.3. Filosofia primă. 

Paralel cu metoda, Descartes, a elaborat şi filosofia primă sau 
metafizica sa. In concepţia gînditorului francez, filosofia, care 
cuprinde ansamblul cunoştinţelor ştiinţifice, este un sistem unitar, 
organic. În ediţia franceză a Principiilor filosofiei el compară filosofia 
cu un arbore, a cărui rădăcină este metafizica, tulpina este fizica, iar 
principalele ramuri sînt mecanica, medicina şi morala. Aşa cum 
fructele unui arbore se află nu în rădăcini, nici pe tulpină, ci abia la 
terminaţiile ramurilor, fructele cunoaşterii, acelea prin care devenim 
„Stăpîni şi posesori ai naturii“, ne sînt oferite nu de metafizică, nici de 
fizică, ci de mecanică, medicină şi morală. Dar la fel cum ramurile 
unui copac nu pot produce fructe fără tulpină şi rădăcină, ramurile 
arborelui cunoaşterii nu pot produce roadele lor fără fizică şi metafi- 
zică. La baza întregului edificiu al cunoaşterii se află metafizica. De 
siguranţa ei depinde trăinicia întregului edificiu. De aceea, Descartes 
va încerca să elaboreze o metafizică sigură, care să aibă aceeaşi certi- 
tudine ca şi geometria!. 

Ideile metafizice de pînă acum sînt incerte şi confuze şi, ca 
atare, nici una dintre ele nu poate servi ca temei al metafizicii certe 
pe care o căutăm. Filosoful consideră, drept urmare, că este nece- 
sar să reînceapă totul de la temelie, eliberîndu-se de vechile opinii, 
acceptate pînă atunci. Modalitatea acestei eliberări este îndoiala. 
Indoiala, act de voinţă şi formă de manifestare a libertăţii noastre, 
este decizia spiritului de a nu mai accepta ca adevărată nici una 
dintre ideile nesigure pe care le avem. Ea devine astfel punctul de 
plecare obligatoriu al noii metafizici. S-a remarcat adesea că prin- 


! În legătură cu filosofia primă la Descartes, semnalez studiul lui Karl-Otto Appel, „The 
Cartesian Paadigm of First Philosophy: A Critical Appreciation from the Perspective of 
Another (the Next?) Paradigm“, în Intemational Joumal of Philosophical Studies, vol. 6, 
no. l, 1998. 

cipiul îndoielii, definitoriu pentru cartezianism, are un pronunţat 
caracter antiscolastic. Totuşi, filosoful se fereşte să-l prezinte aşa. El 
îl înfăţişează ca pe un principiu personal, ca pe o experienţă spiri- 
tuală proprie, lăsînd totuşi să se înţeleagă că fiecare om, măcar „o 
dată în viaţă“, trebuie să se hotărască să supună examenului opini- 
ile pe care le are. Descartes manifestă permanent tendinţa de a 
diminua semnificaţia revoluţionară a ideilor sale, pentru a evita 
conflictul cu scolastica oficială şi cu autoritatea eclesiastică şi 
civilă, 

Indoiala carteziană este un principiu metodologic, iar nu unul 
gnoseologic, adică este o metodă de a ajunge la certitudine, un 
drum, iar nu o poziţie gnoseologică, o concepţie ce contestă posibili- 
tatea certitudinii. În această ordine de idei se pune problema rapor- 
turilor lui Descartes cu scepticismul. Este incontestabil că între prin- 
cipiul cartezian al îndoielii şi îndoiala scepticilor există anumite 
puncte comune. De altfel, în gîndirea franceză anterioară au existat 
poziţii sceptice remarcabile, reprezentate îndeosebi de Montaigne şi 
Charron, a căror influenţă asupra lui Descartes a fost convingător 
probată şi prin intermediul cărora filosoful se leagă de scepticismul 
antic. Totuşi, îndoiala carteziană nu este identică îndoielii sceptice. 
Pentru sceptici, îndoiala este o poziţie gnoscologică definitivă, în 
timp ce pentru Descartes ea este numai un punct de plecare şi o 
metodă. Filosoful însuşi exprimă în termeni precişi această deose- 
bire: „nu că aş fi imitat în această privinţă (în privinţa îndoielii — 
n.ns.) pe sceptici, care nu se îndoiesc decît pentru a se îndoi şi se 
prefac întotdeauna a fi nehotărîţi ; dimpotrivă, întregul meu plan nu 
tindea decît să ajung la certitudine şi să înlătur pămîntul lunecos şi 
nisipul, pentru a da de stîncă sau argilă“ (Discurs, III, p. 58). Putem 
spune atunci că Descartes asimilează şi totodată depăşeşte scepticis- 
mul. 

Ideea de bază a lui Descartes este, aşadar, următoarea: pentru a 
clădi o metafizică sigură, trebuie să începem prin a ne îndoi de toate 
cunoştinţele pe care le avem. Indoiala marchează ruptura cu gîndirea 
naturală, prefilosofică şi instaurarea unei noi ordini a gîndiriil. 
Această ruptură nu este însă un act, ci un proces: pentru ca îndoiala 
să devină radicală — căci numai cu această condiţie va putea fi găsit, 
împotriva ei, adevărul arhimedic, punctul de sprijin de nezdruncinat 
pentru reconstrucţia metafizicii — ea trebuie să înfrîngă pas cu pas 
rezistenţa opiniilor şi a credințelor cu care sîntem obişnuiţi. 


t Vezi Michel Guérin, „Le malin genic et l'instauration de la pensée comme philosophie", 
în Revue de métaphysique er de morale, 2, avril-juin, 1974, pp. 145-176. 

Intelectul tinde mereu să „cadă“ din noua sa atitudine pe poziţiile 
iniţiale, predubitative şi de aceea trebuie silit prin noi argumente să 
revină la poziţiile cîştigate şi să meargă mai departe. De aici carac- 
terul de „călătorie întreruptă“, „discontinuă“ (Charles Péguy) al 
demersului cartezian şi totodată dramatismul său real, deşi inaparent. 
Îndoiala este o luptă al cărei teatru este conştiinţa filosofului, dar în 
care acesta combate pentru certitudine în numele umanităţii. Ea pre- 
supune o strategie suplă şi totodată fermă, capabilă să o conducă pe 
acest drum nelincar, extrem de sinuos, care este drumul către certi- 
tudine. Este, într-un fel — pentru a relua expresia prin care Hegel 
caracteriza Revoluţia franceză — o încercare de „a aşeza lumea pe 
cap“, gimnastică cu care intelectul nostru nu este nicidecum 
obişnuit. 

Dintre opiniile existente unele sînt vădit false, iar altele nesi- 
gure. Îndoiala metodică presupune respingerea tuturor opiniilor, în 
măsura în care cle se dovedesc incerte, nu numai a celor cu totul 
false, ci şi a celor al căror adevăr este numai probabil. Doar în măsura 
în care nu va ţine seama de intensitatea certitudinii, în măsura în 
care cel mai mic semn al acesteia va fi suficient pentru a respinge o 
opinie, îndoiala va putea deveni radicală. Ar fi însă o muncă infinită, 
pe care nimeni n-ar putea-o duce pînă la capăt, dacă am lua fiecare 
opinie în parte şi am cerceta dacă este îndoielnică sau nu. Descartes 
va proceda altfel: întrucît ruina fundamentelor aduce cu sine ruina 
întregului edificiu, va cerceta principiile pe care se sprijineau vechile 
sale opinii. Tot ceea ce a considerat pînă acum ca adevărat şi sigur, a 
învăţat de la simţuri sau prin simţuri. Or, s-a dovedit că în unele 
cazuri simţurile sînt înşelătoare (iluziile senzoriale, cele optice în par- 
ticular): „şi e chibzuit să nu ne mai încredinţăm niciodată cu totul 
acelor care ne-au amăgit, fie şi o singură dată“ (Meditaţii, |, trad. C. 
Noica, Editura Humanitas, Bucureşti, 1992, p. 248). Intelectul 
opune, totuşi, rezistenţă îndoielii faţă de datele simţurilor. Ne putem 
oare îndoi într-adevăr de faptul că în afara noastră există corpuri, 
despre care ne informează organele de simţ”? Şi mai cu scamă ne 
putem îndoi de realitatea propriului nostru corp? Ar fi o „extrava- 
ganţă“, asemănătoare aceleia a alienaţilor mintali. Dar o experienţă 
„normală“, cum este cea a visului, ale cărui imagini nu pot fi 
deosebite prin „semne sigure“ de cele ale stării de veghe, este de 
natură să ne convingă definitiv, după Descartes, de incertitudinea 
datelor senzoriale. Invocarea experienţei onirice, care este „exaspe- 
rarea hiperbolică a ipotezei nebuniei“ (Jacques Derrida), iar nu con- 
testarea acesteia, ne prezintă punctul cel mai înalt al îndoielii faţă de 
simţuri. Este de remarcat caracterul metodic (ordonat, progresiv) al 

îndoielii faţă de simţuri. Treptele ei sînt: 1) iluziile senzoriale ; 2) 
alienarea mentală ; 3) experienţa onirică. 

Îndoiala nu se opreşte însă la datele simţurilor, ci se extinde şi 
asupra cunoştinţelor raţionale. S-ar părea că dacă imaginile com- 
plexe ale simţurilor sînt îndoielnice, elementele simple din care ele 
sînt alcătuite ar putea fi adevărate şi conforme naturii lucrurilor ; aşa 
încît, în mod general, dacă cunoştinţele despre lucrurile compuse sînt 
nesigure, cunoştinţele despre lucrurile sigure ar putea fi adevărate. 
Am putea considera deci asemenea ştiinţe ca fizica, astronomia şi 
medicina, care se raportează la cele dintii, ca îndoielnice ; în schimb, 
aritmetica şi geometria, care se raportează la lucrurile foarte simple şi 
foarte generale, ar putea fi privite ca adevărate. Asemenea cunoştinţe 
simple ca 2+3=5, pătratul are patru laturi etc. par să fie atît de clare 
şi de evidente, încît nu pot fi bănuite de falsitate sau de incertitudine. 
Argumentul pe care Descartes îl aduce pentru a supune îndoielii şi 
cunoştinţele de acest fel, în general, cunoştinţele raţionale, constă în 
existenţa erorii. Rațiunea se înşeală ea însăşi de multe ori, chiar în 
raţionamentele cele mai simple, chiar şi în geometrie. Cine ne asigură 
că într-o chestiune determinată ea ne spune adevărul ? Cine ne asi- 
gură că ea nu se înşeală mereu? Am putea presupune că noi, 
oamenii, am fost creaţi de o fiinţă răutăcioasă, de un geniu iscusit şi 
viclean care ne-a făcut în aşa fel încît să luăm mereu falsul drept ade- 
văr, încît să ne înşelăm continuu. Acesta este celebrul argument al 
„geniului rău“ (genius malignus, le malin génie), care reprezintă gener- 
alizarea metafizică a argumentului erorii. Prin argumentul metafizic 
al geniului rău îndoiala atinge punctul său culminant, devine hiper- 
bolică. 

Aşadar, treptele îndoielii faţă de cunoştinţele raţionale sînt: 
l) incertitudinea cunoştinţelor complexe şi a ştiinţelor corespunză- 
toare; 2) argumentul erorii; 3) argumentul geniului rău. În acest 
moment nu mai avem nici un fel de certitudine: „sînt silit pînă la 
urmă să recunosc, scria filosoful, că nu este nimic, dintre cele pe care 
le socoteam altădată adevărate, de care să nu-mi fi îngăduit a mă 
îndoi, iar aceasta nu din nesocotinţă sau uşurinţă, ci din pricini 
serioase şi chibzuite“. Tot ceea ce ştia se dovedeşte îndoielnic, orice 
sprijin a dispărut, totul se năruie în jurul său. Starea de perplexitate, 
de totală derută intelectuală, pe care trebuie să încercăm s-o retrăim 
noi înşine, dacă vrem să-l îrmţelegem pe Descartes, este descrisă de 
filosof printr-o comparaţie percutantă: „întocmai cum m-aş fi scu- 
fundat pe neaşteptate într-o vîltoare adîncă, mă simt atît de tulburat, 
încît nici nu izbutesc să ating fundul cu picioarele, nici, înotînd, să 
mă ridic la suprafaţa apei“ (Meditaţii, II, pp. 251-252). 


290 


Aici se întîmplă însă miracolul. În punctul său suprem, dar 
numai acolo, îndoiala se transformă în certitudine. Şi iară cum. 
Indoindu-mă de toate, nu mă pot îndoi de propria mea existenţă. 
Căci eu, cel ce se îndoieşte, trebuie să fiu ceva, de vreme ce mă îndo- 
iesc ; adică trebuie să exist. Ce fel de existenţă îmi aparţine însă? Am 
văzut că de existenţa mea corporală mă pot îndoi. Deci nu ca este 
aceea care-mi aparţine în mod indubitabil. Pentru a putea răspunde 
la întrebarea de mai sus, trebuie să revin asupra îndoielii şi să o 
cercetez mai îndeaproape. Îndoiala este legată de gîndire, este o 
activitate a gîndirii. Prin urmare, existenţa care-mi aparţine în mod 
neîndoielnic este aceea de fiinţă cugetătoare, de lucru care gîndeşte 
(res cogitans). Îndoiala este astfel dovada absolută a existenţei mele 
de fiinţă cugetătoare. Demersul cartezian este exprimat pe scurt în 
celebrele propoziţii : dubito, ergo cogito ; cogito, ergo sum!. 

Liniaritatea aparentă a acestor propoziţii poate induce însă în 
eroare. De fapt, intervine aici o nouă ruptură de planuri, o nouă 
„răsucire“ reflexivă a gîndirii: are loc ieşirea din planul în care gîndi- 
rea s-a mişcat pînă acum şi înscrierea ei într-un plan nou de reflexi- 
vitate. Gîndirea se ia acum pe sine însăşi ca obiect, îşi cercetează pro- 
pria sa activitate dubitativă. Este, de fapt, a doua „răsucire“ a ei, cea 
dintîi fiind îndoiala însăşi. La acest nivel survine, de fapt, despărţirea 
de scepticism. 

Se poate vorbi astfel de existenţa mai multor planuri de 
reflecţie, a căror distincţie clară ne ajută să înţelegem mai bine 
Meditaţiile lui Descartes: 

planul iniţial şi punctul de plecare inevitabil este acela al gîndirii 
naturale, prefilosofice, care nu-şi pune problema temeiului propriilor 
certitudini şi se încrede pe de-a întregul în ele; 

prima ruptură: gîndirea face obiect de reflecţie din propriul său 
conţinut (opiniile date) = îndoiala metodică ; 

a doua ruptură: gîndirea face obiect ui. reflecţie din însăşi acti- 
vitatea sa dubitativă de pînă atunci. Abia la acest nivel accedem la 
primul, adevăr indubitabil: cogito, ergo sum. Acest adevăr este indu- 
bitabil pentru că orice îndoială asupra-i nu face decît să-l reconfirme : 
dacă mă îndoiesc de el înseamnă că gîndesc şi dacă gîndesc înseam- 
nă că exist. Spuneam mai sus că abia aici se produce ruptura cu scep- 
ticismul: într-adevăr, cîtă vreme rămînem în planul dubitativ, scepti- 


! Asupra problemei „cogito-ului“ cartezian, poate fi consultat no. 1, 2000, al Revue de méta- 
physique er de morale, „Descartes en débat". De asemenea, o foarte bună sinteză a 
cercetărilor asupra filosofiei lui Descartes, este studiul lui G. Mitrowski, „What is 
Cartesian cogito?“, în Annales Universitatis Mariae Curie-Sklodowska, sectio Philosophia- 
Sociologia, vol. 6, 1981. 

cismul este inevitabil. Abia prin ieşirea din acest plan, adică prin 
instituirea unui plan superior de reflexivitate, obţinem primul adevăr 
neîndoielnic şi, o dată cu el, reuşim să depăşim scepticismul. 

Cogito, ergo sum este astfel o primă certitudine, un prim adevăr 
neîndoielnic, pe care filosoful îl va lua ca punct de plecare pentru 
elaborarea metafizicii sigure pe care o caută. Analizînd acest adevăr, 
a cărui certitudine ni se impune prin evidenţa sa, constatăm că el 
afirmă existenţa mea ca fiinţă cugetătoare şi nimic mai mult. De aici 
Descartes conchide că existenţa mea ca fiinţă cugetătoare, ca res co- 
gitans, este independentă, în ordine metafizică, de existenţa mea ca 
fiinţă corporală, ca res extensa. Astfel se formulează dualismul carte- 
zian, concepţia potrivit căreia corpul, al cărui atribut este întinderea 
şi spiritul, al cărui atribut este cugetarea sînt două substanţe complet 
independente. Ca soluţie metafizică, dualismul este, desigur, dis- 
cutabil. Nu putem omite nici intenţia soteriologic-religioasă a dualis- 
mului cartezian. Afirmarea independenţei ontologice a sufletului de 
corp era, în vederile gînditorului, premisa metafizică necesară pentru 
argumentarea nemuririi lui. Dacă sufletul este o substanţă, adică o 
realitate autosubzistentă, independentă de corp, înseamnă că el 
poate supravieţui morţii corporale. Şi astfel, speranţa supravieţuirii 
dobîndeşte un fundament raţional. 

Ceea ce ne interesează însă cu precădere aici este semnificaţia 
istorică a metafizicii dualiste carteziene : separaţia absolută a sufletu- 
lui şi a corpului, considerarea lor ca două substanţe independente îi 
îngăduie filosofului să respingă orice „formă substanţială“ şi în genere 
orice animism în explicarea naturii. Această separație îi slujeşte ast- 
fel ca premisă pentru o explicaţie pur mecanică a naturii, înlăturînd 
concepţia calitativist-animistă de tip scolastico-aristotelic. Pe de altă 
parte, dualismul îi permite lui Descartes să limiteze explicaţia 
mecanică la domeniul naturii, interzicîndu-i accesul la domeniul 
spiritului, prezervînd astfel autonomia epistemologică a ştiinţelor 
spiritului, a ştiinţelor socio-umane, cum le spunem astăzi. Faptul că 
s-a putut constitui o lingvistică specific carteziană, a cărei surprinză- 
toare modernitate a fost dovedită de Chomsky, a fost posibil tocmai 
pe baza acestei delimitări. 

Descartes acordă divinității un rol important în metafizica sa şi 
încearcă să-i argumenteze raţional existenţa. Argumentele sale sînt 
proba ontologică remaniată şi proba prin efecte. Cea dintîi porneşte 
de la ideea de perfecţiune (fiinţă perfectă). Spre deosebire de toate 
celelalte idei ale noastre, această idee presupune existenţa reală a 
obiectului corespunzător, adică a fiinţei perfecte, Căci existenţa este 

ea însăşi o perfecţiune, care nu poate să lipsească ideii de fiinţă per- 
fectă. Deci fiinţa perfectă există. 

A doua probă o completează, de fapt, pe prima: noi sîntem 
fiinţe finite şi imperfecte (îndoiala). Dar avem ideile de infinit şi de 
perfecţiune. Fiind fiinţe finite şi imperfecte noi nu putem fi cauza 
ideilor de infinit şi de perfecţiune. Deci, cauza acestei idei trebuie să 
se găsească în afara noastră. Această cauză e fiinţa infinită şi perfec- 
tă însăşi. Deci această fiinţă (Dumnezeu) există. Dincolo de aceste 
argumente trebuie să ţinem seama de rolul ideii de divinitate în 
metafizica lui Descartes. Pentru a înţelege acest rol este necesar să 
avem în vedere faptul că divinitatea este la Descartes un principiu al 
ordinii şi perfecțiunii universale. Descartes a avut, din punct de 
vedere metafizic, nevoie de acest principiu pentru a asigura criteriul 
adevărului, pe care l-a elaborat şi a înlătura definitiv argumentul 
geniului rău. Criteriul cartezian al adevărului este, aşa cum am văzut, 
claritatea şi distincţia ideilor. Cine ne asigură însă de validitatea aces- 
tui criteriu ? Cine ne asigură că geniul rău nu ne înşeală mereu, făcînd 
să ni se pară clare şi distincte ideile false? Pentru a înlătura definitiv 
această eventualitate, trebuie să presupunem, consideră filosoful, că 
autorul fiinţei noastre şi al universului este o fiinţă nu numai atotpu- 
ternică, dar şi bună, aşa încît ea să nu-şi poată propune continua 
noastră înşelare; trebuie să presupunem, deci, existenţa lui 
Dumnezeu. Bunătatea şi veracitatea divină garantează criteriul ade- 
vărului. Divinitatea ar sădi în noi anumite adevăruri prime ; acestea 
sînt ideile înnăscute. Teoria ideilor înnăscute a stîrnit o amplă con- 
troversă, care a continuat după moartea filosofului şi în cursul căreia 
s-a cristalizat concepţia gnoseologică a marelui gînditor empirist John 
Locke. 

Metafizica lui Descartes se încheie prin afirmarea existenţei 
lumii externe, a lumii lucrurilor : mundus est. Singurele proprietăţi ale 
lucrurilor exterioare, pe care noi le percepem în mod clar şi distinct 
sînt întinderea, figura şi mişcarea, adică deplasarea lor în spaţiu. 
Numai despre acestea este posibilă o cunoaştere ştiinţifică. Această 
cunoaştere, pe care o realizează fizica, se dobîndeşte prin aplicarea 
matematicii la studiul corpurilor. Mişcarea lor va putea fi cunoscută 
numai ca deplasare în spaţiu, deci ca mişcare mecanică. Fizica lui 
Descartes este o concepţie mecanicistă asupra naturii. Ea are meritul 
important de a se fi întemeiat pe ideea aplicării matematicii în stu- 
diul mişcării corpurilor. Alături de Galilei, care afirmase că marea 
carte a naturii este scrisă în limbaj matematic, Descartes este unul 
dintre cei dintii gînditori moderni care a înţeles că studiul ştiinţific al 
naturii poate fi realizat numai prin unirea fizicii cu matematica. 

Această idee stă la baza întregii dezvoltări moderne a cunoaşterii 
ştiinţifice şi-şi păstrează neştirbită valabilitatea în epoca actuală. 

Este adevărat că fizica lui Descartes reduce mişcarea la deplasarea 
spaţială a corpurilor, deci o reduce la forma ci cea mai simplă, mişcarea 
mecanică. Aceasta este o limită istorică inevitabilă. Pe de altă parte, 
fizica lui Descartes se întemeiază pe o concepţie deductivistă: ea tinde 
să deducă proprietăţile corpurilor din anumite principii matematice 
simple şi subapreciază într-o anumită măsură experimentul ştiinţific. 
Această latură a fizicii carteziene a fost sesizată şi criticată, poate mai 
mult decît era nevoie, de către Newton şi discipolii săi. 

Limitele mecanicismului cartezian sînt evidente în concepţia 
despre organismele vii. Filosoful considera că nu numai natura ina- 
nimată, dar şi lumea vie, animalele şi chiar activitatea fiziologică a 
organismului uman pot fi explicate prin legile mecanice. Teoria ani- 
malului-maşină, expresie caracteristică a acestei concepţii, a 
îndeplinit cu toate acestea la vremea ei o funcţie ştiinţifică pozitivă. 

Filosof de seamă, Descartes a fost în acelaşi timp un mare om 
de ştiinţă. Pe lîngă crearea geometriei analitice, Descartes are şi alte 
merite considerabile în domeniul matematicii, printre care se cuvine 
a fi menţionată introducerea mărimilor variabile, care anticipează 
calculul infinitezimal. In fizică, pe lîngă crearea unuia dintre cele din- 
tîi sisteme mecaniciste ale epocii moderne, Descartes este cel care a 
descoperit legea refracției luminii şi legea conservării cantităţii de 
mişcare. În cosmologie el anticipează ideea evoluţiei universului. 
Dumnezeu a creat lumea şi o susţine în existenţa ei actuală. Dar 
odată creată, ea se dezvoltă pe baza unor legi proprii. În ştiinţele bio- 
logice, pe lîngă ideea animalului-maşină, Descartes a studiat funcţi- 
ile inimii şi a dat prima descriere, apreciată de fiziologii moderni, a 
actului reflex. Cercetările sale de fiziologie umană au adus anumite 
corecţiuni dualismului metafizic, prin studiul legăturii dintre suflet şi 
corp şi prin afirmarea existenţei în creier a unui organ material care 
realizează această legătură, glanda pineală. 

Orientarea raţionalistă iniţiată de Descartes va fi continuată de 
mulţi gînditori moderni, dintre care cei mai însemnați au fost 
Malebranche, Spinoza şi Leibniz. Opoziția dintre raţionalism şi 
empirism, caracteristică filosofiei moderne, va determina aprofundarea 
problemelor gnoseologice şi va conduce la numeroase corecţiuni reci- 
proce, iar în cele din urmă, la marea sinteză a criticismului kantian. 


*x k k 


Nu-l putem înţelege cu adevărat pe Descartes dacă nu-l urmăm 
noi înşine pe drumul pe care se angajează, dacă nu refacem în pro- 

zria noastră conştiinţă itinerariul său spiritual. Lucrul acesta este va- 
„abil mai ales în privinţa îndoielii. Dacă o considerăm un simplu joc 
mental, un exerciţiu intelectual de mare rafinament, dar fără o miză 
-eală, nu-l vom putea înţelege pe Descartes. 

Reflexivitatea, întoarcerea în scopuri apreciative, asupra aces- 
tui demers poate fi rodnică numai după ce am retrăit în propria 
conştiinţă demersul cartezian. De aceea, nici nu putem propriu-zis 
reda altora îndoiala carteziană şi, în genere, filosofia, aşa cum nu 
poți preda altora poezia. Cel mult, poţi mijloci accesul la ea, poţi 
atrage atenţia asupra unor puncte nodale, poţi oferi cadrul necesar 
refacerii experienţei autorului. 


2.2.4. Îndoiala carteziană şi nivelurile reflexivităţii 

Orice nouă filosofie se constituie prin instituirea unui nou nivel 
„le reflexivitate, prin care gîndirea filosofică de pînă atunci încetează 
de a mai fi „subiect“ şi este transformată în „obiect“ al reflecţiei 
nlosofice. Sub un aspect esenţial al ei, istoria filosofiei ar putea fi 
descrisă ca progresiune indefinită a reflexivităţii, ca succesiune a 
unor niveluri din ce în ce mai înalte ale acesteia. Munca filosofică, 
spunea cîndva Althusser, este un „travaliu asupra diferenţei“. Şi, 
într-adevăr, o nouă filosofie nu se poate afirma decît deosebindu-se 
de filosofiile existente ce domină un anumit spaţiu teoretic. Dar 
diferenţierea se realizează eficace nu în cadrul aceluiaşi univers al dis- 
cursului, ci prin schimbarea radicală a acesteia şi prin raportarea 
reflexivă la el. 

Structura generală a acestui proces ar putea fi descrisă prin 
raportul ierarhic obiect-reflecţie asupra obiectului, luînd termenul de 
obiect în sensul său cel mai general, o concepţie filosofică putînd 
deveni ea însăşi „obiect“ pentru o filosofie ulterioară, care instituie 
astfel un nivel de reflexivitate superior. Legătura indisolubilă între 
constituirea unei noi filosofii şi instituirea unui nivel superior de 
reflexivitate este expresia raportării critice obligatorii a filosofiei noi 
la concepţiile filosofice existente. Exerciţiul critic nu poate avea loc 
in acelaşi plan în care s-a afirmat filosofia de pînă atunci. El pre- 
supune raportarea la aceasta din urmă ca la un obiect, ceea ce înseam- 
nă, în mod necesar, ieşirea din universul de discurs al vechii filosofii 
şi situarea la un alt nivel al discursului, instituirea unui nou univers 
al discursului. A rămîne în planul vechii filosofii înseamnă a conti- 
nua, eventual a o aprofunda şi a dezvolta, a-i găsi noi domenii de 
aplicaţie etc., dar, în nici un caz, aceasta nu poate însemna consti- 
tuirea unei alte filosofii. Am putea traduce atunci butada lui Taine: 
„orice nouă filosofie a considerat că prima ei datorie este să le 

îngroape pe cele precedente“, într-o formă mai puţin dură: orice 
nouă filosofie instituie un nivel superior de reflexivitate în raport cu 
filosofiile anterioare. 

Filosofia lui Descartes a fost îndeobşte considerată — mai ales 
după Hegel — ca o schimbare radicală în istoria gîndirii filosofice, în 
urma căreia se constituie filosofia modernă. Revoluţia carteziană ver- 
ifică principiul reflexivităţii, formulat mai sus, iar forma specifică în 
care reflexivitatea se exercită aici este îndoiala. Îndoiala înseamnă 
părăsirea unui univers constituit al discursului şi transformarea aces- 
tuia în obiect, este deci, în mod evident, o formă de reflexivitate. In 
acest sens, Michel Guerin spunea că îndoiala înseamnă ruptura cu 
gîndirca naturală şi instituirea gîndirii filosofice. 

Dar poate cel mai interesant lucru în meditaţiile lui Descartes 
este intervenţia unui al doilea nivel al reflecţiei, prin care, abia, de la 
îndoiala universală se ajunge la prima certitudine absolută. Această 
certitudine nu „ţişneşte“ din îndoiala însăşi, ci presupune părăsirea 
planului dubitativ, printr-o nouă răsucire reflexivă, a unui plan supe- 
rior, al conştiinţei de sine. 


2.3. Thomas Hobbes 


Gînditorul englez are contribuţii majore în domeniul filosofiei 
politice. Ideile lui în acest domeniu sînt şi astăzi discutate şi comen- 
tate. Filosofia sa teoretică în schimb este mult mai sumară şi mani- 
festă: tendinţe reducţioniste. De aceea, la istoria filosofiei ne vom 
mărgini la o prezentare generală a ideilor lui, urmînd ca la alte disci- 
pline să fie studiat mai analitic. 

Thomas Hobbes a trăit între anii 1588-1679. Şi-a făcut studiile 
la Oxford, iar apoi şi-a petrecut cea mai mare parte a vieţii ca pre- 
ceptor şi secretar particular în familia lordului Cavendish. A făcut 
mai multe călătorii pe continent în cursul cărora a luat cunoştinţă, în 
cercul părintelui Mersenne, prietenul lui Descartes, de mişcarea 
ştiinţifică a timpului. L-au interesat mai cu seamă progresele mate- 
maticii, mecanicii şi astronomiei, care vor avea consecinţe hotărî- 
toare asupra propriei sale gîndiri. Reflectînd intens asupra acestora, 
el a ajuns la concluzia că principiul prin care se explică întreaga vari- 
etate a naturii, ca şi activitatea sensibilităţii şi imaginaţiei umane este 
mişcarea. Filosoful englez va generaliza ideea de mişcare, consi- 
derînd-o esenţială nu numai pentru domeniul naturii, ci şi pentru 
psihologic, etică şi politică. Pe această idee se sprijină întregul său sis- 
tem filosofic, expus în lucrările următoare (le enumerăm în ordinea 
lor sistematică, iar nu în ordinea în care au apărut): De corpore 


(1655), De homine (1658) şi De cive (1642), precum şi în lucrarea 

Leviathan sau despre materia, 
roma şi puterea unui stat eclesi- 
astic şi civil; publicată în 1651p: 
in engleză şi în 1670 în limba! 
latină; această din urmă: 
lucrare, cea mai cunoscută 
dintre scrierile filosofului, reia 
întreaga problematică a sis- 
temului, dar se ocupă în mod 
special de ultima parte a aces- 
tuia, referitoare la stat. 

Filosofia, în concepţia lui 
Hobbes, este cunoaşterea 
raţională a efectelor prin ff 
cauzele lor şi a cauzelor prin > Sm 
efectele lor; este cunoaşterea Treed 
raporturilor cauzale. Fa se 
intemeiază pe gîndirea corectă. 
Or, a gîndi înseamnă sau a 
adăuga o noţiune la alta, sau a 
le separa, deci a aduna sau a 
scădea, adică a raţiona sau a calcula (to ratiocinate). A gîndi corect 
înseamnă, aşadar, a uni ceea ce trebuie unit şi a deosebi ceea ce tre- 
buie deosebit. De unde urmează că filosofia nu poate avea ca obiect 
decît ceea ce poate fi compus şi descompus, ceea ce este compozabil şi 
decompozabil, deci corpurile. Spiritele pure, îngerii, sufletele morţilor, 
Dumnezeu, nu pot fi gîndite. Ele sînt obiecte ale credinţei, aparţinînd 
teologiei, iar nu obiecte ale ştiinţei, aparţinînd filosofiei. 

Corpurile se împart în corpuri naturale şi corpuri artificiale, 
adică morale sau sociale. Statul însuşi este un corp, şi anume un corp 
creat de oameni, adică un corp artificial. Hobbes îl numeşte 
metaforic Leviathan, după numele monstrului marin din Vechiul 
Testament. În mod corespunzător, filosofia se divizează în philosophia 
naturalis (aici intrînd logica, ontologia, matematica şi fizica) şi 
philosophia civilis (adică morala şi politica). Filosofia naturală şi 
filosofia morală sînt amîndouă ştiinţe experimentale, care au ca 
obiect corpurile şi ca instrument — sensibilitatea externă şi internă. În 
afara ştiinţei de observaţie, nu există, după Hobbes, cunoaştere reală. 

Din aceste premise decurge o teorie empiristă a cunoaşterii, 
Apercepţia internă, care este condiţia primară şi baza vieţii intelec- 
tuale, nu e altceva decît sentimentul pe care-l avem despre activi- 
tatea cerebrală. A gîndi înseamnă deci, în cele din urmă, a simţi. A 

cunoaşte înseamnă a adiţiona senzaţii. La rîndul său, senzaţia nu este 
altceva decît o modificare, o mişcare care se produce în corpul sensi- 
bil. Memoria, auxiliarul indispensabil al gîndirii, nu este decît persis- 
tenţa unei senzaţii: a-ţi aminti înseamnă a simţi că ai simţit. Senzaţia 
nu se poate explica, aşa cum au încercat s-o facă unii pînditori ai 
antichităţii, prin efluviile emanate de corpuri şi care ar avea acecaşi 
formă cu ele. Aceste simulacra rerum, care au devenit speciile sensibile 
şi inteligibile ale scolasticii, au, după părerea lui Hobbes, aceeaşi va- 
loare explicativă ca şi calităţile oculte sau alte ipoteze asemănătoare 
ale Evului Mediu. Toate acestea trebuie înlocuite prin simpla mişcare 
produsă de obiecte în materia ambiantă, care se transmite de la 
organele de simţ la creier prin nervii senzitivi. 

Hobbes constată aici un fapt de importanţă capitală, cunoscut 
de Democrit, Protagoras şi sceptici, readus în discuţie de contempo- 
ranul său Descartes şi care va constitui punctul de plecare al criticis- 
mului lui Locke, Hume şi Kant, anume, caracterul subiectiv al per- 
cepţiei. Ceea ce noi percepem, lumina de pildă, nu este nicidecum un 
obiect exterior, ci o mişcare, o modificare care are loc în substanţa 
cerebrală însăşi. O dovadă simplă este aceea a luminii percepute 
atunci cînd ochiul este lovit şi care nu e altceva decît efectul 
comoţiei nervului optic. lar ceea ce este adevărat despre lumină în 
general, este adevărat şi despre fiecare culoare în parte, acestea nefi- 
ind decît modificări ale luminii. Simţurile sînt deci înșelătoare, în 
măsura în care ne fac să credem că sunetul, lumina, culorile sînt 
obiecte externe. Obiectivitatea fenomenului este efectul unui miraj, 
al unci iluzii. Calitățile sensibile ale lucrurilor sînt accidentele pro- 
priei noastre ființe; obiectivă este numai mişcarea corpurilor, care 
determină în noi aceste accidente. In ideile menţionate se află 
premisele distincţiei pe care o va face Locke între calităţile primare 
şi calităţile secundare ale lucrurilor, distincţie care va avea con- 
secinţe hotărîtoare în orientarea ulterioară a empirismului englez 
către idealismul subiectiv, prin Berkeley, şi către scepticism, prin 
Hume. Hobbes nu merge însă atît de departe. Căci, pentru el, „cauza 
senzaţiei este corpul extern sau obiectul care impresionează organul 
propriu fiecărui simţ...“ (Leviathan, 1, 1). Hobbes nu pune în discuţie 
existenţa reală a corpurilor. Cum spune Alfred Weber, „realitatea 
materiei rămîne, după părerea sa, o dogmă inatacabilă“!. 

El numeşte suflet sau spirit cînd activitatea cerebrală, cînd sub- 
stanţa nervoasă însăşi. Înţeleg prin spirit, spune el, un corp fizic 
îndeajuns de mic încît să nu cadă sub simţuri. Nu există spirit incor- 


t Histoire de la philosophie européene, p. 278. 

zoral. Biblia însăşi nu cunoaşte aşa ceva. Fiinţe corporale, şi unul, şi 
celălalt, între om şi animal nu există decît o diferenţă de grad. 
Singurul privilegiu real pe care-l avem faţă de animale este limbajul. 
Libertatea de indiferenţă nu există pentru noi, la fel cum nu există 
pentru fiinţele inferioare. Ca şi ele, noi sîntem guvernaţi de instincte 
rezistibile. Rațiunea fără pasiune, principiile morale fără atracţia 
materială nu exercită nici o influenţă asupra voinţei umane (cele 
care o pun în mişcare sînt ispitele imaginaţiei, pasiunile, emoţiile, 
precum iubirea, ura, teama, speranţa etc.). Este voluntară acţiunea 
care este precedată de o voliţiune, de o decizie a voinţei; dar voliţiu- 
nea însăşi nu este voluntară, ca e determinată şi nu se află sub con- 
trolul nostru. 

Orice act are o rațiune suficientă. După indeterminişti, un act 
liber sau voluntar este acela care, chiar atunci cînd există o rațiune 
suficientă pentru producerea lui, nu se produce, totuşi, adică nu are 
un caracter necesar, Absurditatea acestei definiţii sare în ochi. Dacă 
un fapt sau un act nu se produce, înseamnă că nu există o rațiune 
suficientă pentru producerea lui. 

Rațiunea suficientă este sinonimă cu necesitatea. Omul, ca 
orice creatură, este supus necesităţii, destinului sau, dacă preferăm, 
voinţei lui Dumnezeu. Binele şi răul sînt idei relative. Cel dintii se 
identifică cu agreabilul, al doilea cu dezagreabilul. Judecătorul 
suprem în morală, ca pretutindeni, este interesul. Binele absolut, răul 
absolut, dreptatea absolută, morala absolută sînt himere, invenţii 
gratuite ale spiritului teologic şi metafizic. 

Concepţia politică, concepţia despre stat a lui Hobbes este con- 
formă cu aceste premise ontologice şi etice. Libertatea în politică i se 
pare la fel de imposibilă ca şi în metafizică sau în morală. Noţiunile 
de drept şi nedrept, de justiţie şi injustiţie sînt indisolubil legate de exis- 
tenţa legilor, deci de constituirea statului. Ele nu sînt date de la 
natură. Starea naturală a oamenilor este caracterizată ca bellum omni- 
um contra omnes, ca un război al tuturor împotriva tuturor. Statul este 
mijlocul indispensabil de a-i pune capăt. El protejează viaţa şi propri- 
etatea indivizilor, cu preţul supunerii pasive şi absolute din partea lor. 
Ceea ce el prescrie este bine, ceea ce interzice este rău. Voința sa este 
legea supremă. Această concepţie autoritaristă şi absolutistă a fost 
privită în epocă de unii ca o încercare de a apăra prerogativele 
monarhiei, pe care Revoluţia engleză a răsturnat-o, iar de alţii, ca o 
încercare a gînditorului de a-şi atrage favorurile lui Cromwell, 
devenit pentru un timp Lordul Protector al Angliei. Este motivul 
pentru care ea a fost atacată atît de partizanii lui Cromwell, cît şi de 
adepţii monarhiei. În orice caz, această concepţie pare a fi o reacţie 

faţă de tulburările şi dezordinile aduse de revoluţie şi de războiul civil 
din acea perioadă, scopul gînditorului fiind asigurarea păcii şi secu- 
rităţii sociale. Ideea stării de natură şi concepţia contractualistă 
despre originea statului susţinute de Hobbes vor juca un rol esenţial 
în filosofia politică a secolelor XVII-XVIII. 

Locul lui Hobbes în filosofia modernă este determinat de con- 
cepţia sa generală empiristă, el fiind adesea considerat ca un conti- 
nuator al lui Bacon, al cărui secretar particular a fost, de altfel, într-o 
vreme. El se deosebeşte, totuşi, de predecesorul său, mai cu seamă 
prin rolul pe care-l acordă matematicii în cunoaşterea naturii şi prin 
accentul pus pe metoda deductivă în ştiinţă şi filosofie. De aceea, 
uneori, s-a afirmat că „Hobbes ocupă o poziţie intermediară între 
empirismul pur şi raționalismul cartezian“ (Alfred Weber). Alţi 
cercetători, ţinînd seama de preocupările sale metafizice, îl caracte- 
rizează ca „metafizicianul empirismului, după cum Francis Bacon fu- 
sese poetul acestuia“!. Unii cercetători mai noi îl socotesc un precur- 
sor al pozitivismului sau chiar, datorită preocupărilor sale cu privire 
la limbaj, ca un antemergător al filosofiei analitice. 


2.4. Spinoza 

De Spinoza nu te poţi apropia oricum: trebuie să-ţi pui hainele 
de sărbătoare, cum se spune că proceda un gînditor al Renaşterii, 
cînd îi citea pe autorii vechi. Nu e vorba aici de nici o idolatrie, ci de 
redobîndirea capacităţii de a intra în rezonanţă spirituală cu marile 
sisteme de idei, de a fi „ascultători“, adică de a şti să ascultăm ceea 
ce ni se spune. 

O bună întîlnire cu cel mai de seamă gînditor evreu al tuturor 
timpurilot presupune redobîndirea simțului pierdut al sărbătorii, a 
capacităţii de a participa, cu sufletul plin de bucurie, la marile izbînzi 
ale spiritului. 

Vremea noastră, înclinată spre deconstrucţie şi nihilism, pare 
să-şi fi pierdut virtutea ascultării: ea caută pretutindeni resorturi 
ascunse, motivații inavuabile, travestiri şi distorsiuni şi nu se declară 
satisfăcută decît atunci cînd reuşeşte să descopere „adevărul“ exact la 
antipodul sensului exprimat. Cuvîntul nu mai este sărbătorit ca logos, 
ca gîndire întrupată, nu mai este meditat pentru el însuşi, ci denunţat 
ca mască înșelătoare şi perfidă: limba a fost dată omului nu ca să-şi 
exprime gîndurile, ci ca să şi le ascundă. 

Suspiciunea generalizată, bănuiala universală ridicată la rangul 
de principiu intelectual şi de criteriu al abilității analitice, căutarea 


! Georges Lyon, Le: philosophie de Hobbes, Paris, Alcan, 1893, p. 4. 

obstinată în spatele sensurilor directe a unor sensuri „ascunse“, con- 
siderate singurele „adevărate“, bombănind bătrîneşte la tot pasul, sînt 
expresia unei stări de spirit care ne face impermeabili la marile valori. 
Inchizînclu-ne în micile noastre lumi particulare, ea ne taie drumul 
către universal şi ne condamnă irevocabil la sterilitate. O asemenea 
stare de spirit este total nepotrivită întâlnirii cu Spinoza. Aici sîntem 
în prezenţa unei conştiinţe care se mărturiseşte cu sinceritate, nu se 
ascunde, nu-şi caută alibiuri, nu-şi inventează motivații nobile pen- 
tru a-şi justifica gesturi abjecte. Gînditorul cu mintea largă cît lumea 
a dovedir, de-a lungul întregii sale vieţi, o admirabiltă rectitudine 
morală, rezistînd adversirăţilor şi ispitelor de toate felurile. 


2.4.1. Date istorice şi biobibliografice. 

Baruch (Benedict) Spinoza 
(1632-1677) a trăit şi a cugetat în 
Olanda, într-o epocă în care această 
ţară a izbutit să înfiîngă absolutismul 
spaniol şi să se constituie, cea dintii 
din Europa, într-o republică inde- 
pendentă. Olanda a devenit o mare 
putere maritimă şi colonială, stăpîni- 
toare a comerţului cu Extremul 
Orient şi una din cele mai bogate 
ţări din acea vreme. Patriciatul 
urban, care domină viaţa economică 
şi politică, stimulează dezvoltarea 
culturii. Cultura olandeză cunoaşte 
acum epoca ei de aur. Este perioada 
în care se afirmă şcoala clasică olan- 
deză de pictură, în fruntea căreia s-a Ă 
situat nemuritorul Rembrandt (1606-1669). In ştiinţe se remarcă 
savanţi de seamă ca Huygens, în matematică şi fizică, Swammerdam 
şi Lecuwenhoeck, în biologic, Hugo Grotius, în ştiinţele juridice etc. 
Considerată drept „ţara toleranţei“, datorită condiţiilor favorabile pe 
care le oferea activităţii intelectuale libere, deşi această toleranţă, 
cum se va vedea chiar în cazul lui Spinoza, nu era nicidecum nelim- 
itată, Olanda devine patria adoptivă a multor gînditori de seamă ai tim- 
pului. Descartes a trăit 20 de ani în această ţară, Locke a stat şi el o 
vreme în emigrație aici, iar Komenski, marele pedagog ceh, şi-a petrecut 
ultima parte a vieţii la Amsterdam. Perioada republicană s-a încheiat în 
anul 1672, cînd în timpul unci răscoale, pusă la cale de forţele 
monarhiste, lan de Witt, conducătorul partidului republican şi prieten al 

lui Spinoza a fost asasinat, împreună cu fratele său, instaurîndu-se dom- 
nia lui Wilhelm de Orania. 

Alături de Rembrandt, Spinoza este cel mai de seamă reprezen- 
tant al culturii olandeze din veacul al XVII-lea. Filosoful provenea 
dintr-o familie de negustori evrei refugiaţi din Portugalia în Olanda în 
urma persecuțiilor religioase. A studiat mai întîi literatura religioasă şi 
filosofică ebraică, iar apoi, după ce a învăţat limba latină, s-a adîncit în 
studiul filosofiei greco-romane şi medievale, al gîndirii Renaşterii, al 
filosofiei şi ştiinţei moderne. Aceste studii vor înrîuri propria sa gîndire. 
O influenţă deosebită a exercitat asupra lui filosofia lui Descartes, de 
la care va prelua raționalismul, revizuirea critică a opiniilor moştenite, 
considerarea clarităţii şi distincţiei drept criteriu al adevărului, preocu- 
parea pentru metodă. Spinoza se va delimita însă în probleme esenţiale 
de gînditorul francez, supunînd criticii mai cu seamă dualismul acestu- 
ia. Bun cunoscător al progreselor ştiinţifice ale timpului, impresionat 
mai ales de dezvoltarea matematicii, mecanicii şi astronomiei, el va 
elabora o concepţie filosofică menită să corespundă acestora nu numai 
din punctul de vedere al conţinutului, ci şi al metodei de gîndire şi de 
expunere. Încercarea sa de a edifica more geometrico sistemul filosofiei, 
pe care o întîlnim deja la Descartes şi Hobbes, dobîndeşte la Spinoza 
expresia cea mai consecventă. 

De timpuriu, în mintea lui Spinoza au început să prindă contur 
ideile unei noi concepţii filosofice, deosebită de filosofia tradiţională 
şi de credinţele comunităţii din care făcea parte. Mai puţin prudent 
decît fusese Descartes, el nu s-a sfiit, se pare, să comunice şi altora 
ceca ce pîndea. Drept urmare, în 1656 Sinagoga portugheză din 
Amsterdam îl acuză de erezie şi aruncă asupra sa blestemul excomu- 
nicării. Sentința se încheia cu teribilele cuvinte: „Toţi sînt prin 
urmare înştiinţaţi de-aici înainte prin cele rostite să nu mai aibă nici 
un fel de legătură cu omul acesta. Nimeni să nu-l mai ajute ; nimeni 
să nu mai locuiască sub acelaşi acoperiş cu dînsul; nimeni să nu-i stea 
mai aproape de patru paşi; şi nimeni să nu mai citească ceva scris de 
mîna lui sau dictat de gura lui“!. Excomunicarea, care a decurs cu 
toate sumbrele formalităţi ale ritualului ebraic, avea nu numai sensul 
unci excluderi religioase, ci şi pe acela al unei ostracizări sociale. 
Indepărtarea din rîndurile comunităţii evreieşti nu a însemnat 
adoptarea filosofului de către lumea creştină. Exclus deopotrivă de 
coreligionarii săi şi de concetăţenii creştini, filosoful este nevoit să 
îndure situaţia unui exilat, a unui gînditor subversiv, a unui autor 
proscris. Mediile cu care el a avut legături au fost medii eretice : cer- 


' După Will Durant, Spinoza, trad. N.D. Cocea, Editura S.A.R., 1946, p. 21. 

curile liber-cugetătorilor evrei mai întîi, iar apoi sectele protestante 
liberale (menoniţi, colegianţi, milenarişti). Persecutat pînă la sfârşitul 
vieţii datorită ideilor sale, filosoful şi-a cucerit admiraţia şi prietenia 
spiritelor înaintate ale timpului. A dus o viaţă modestă, refuzînd 
donațiile oferite şi cîştigînclu-şi existenţa din şlefuirea lentilelor pen- 
tru aparatele optice. Imaginea filosofului care şlefuieşte cu migală sti- 
cla pentru lentile şi, în minte, cizelează propoziţiile Eticii este una 
dintre cele mai frumoase din întreaga istorie a filosofiei. 

În timpul vieţii Spinoza a publicat numai două lucrări: 
Principiile filosofiei lui René Descartes, însoţite de Cugetări metafizice 
(1663) şi Tratatul teologico-politic, apărut anonim în 1670. Celelalte 
lucrări ale lui Spinoza au fost publicate postum : Tratatul scurt despre 
Dumnezeu, despre om şi fericirea lui, de fapt prima sa lucrare, descope- 
rită abia pe la sfirşitul secolului al XIX-lea în două versiuni olandeze ; 
Tratatul despre îndreptarea intelectului; Etica, lucrarea fundamentală a 
lui Spinoza; Tratatul politic. Ultimele trei lucrări, dintre care numai 
Eticu a fost terminată, au fost publicate în limba latină la cîteva luni 
după moartea filosofului, către sfârşitul anului 1677. 


2.4.2. Substanţă, atribute şi moduri: nucleul metafizicii 
spinoziene 

Spinoza este îndeobşte considerat drept cel mai reprezentativ 
metafizician din filosofia curopeană a veacului al XVII-lea. 
Conceptul fundamental al metafizicii sale este cel de substanţă. „Prin 
substanţă, scrie filosoful, înţeleg ceea ce există în sine şi este con- 
ceput prin sine; adică acel lucru al cărui concept nu are nevoie de 
conceptul altui lucru, din care să trebuiască să fie format“ (Etica, |, 
def. 3, trad. Al. Posescu). Spinoza stabileşte apoi identitatea sub- 
stanţei cu Dumnezeu: „Prin Dumnezeu înţeleg existenţa absolut 
infinită, adică substanţa...“ (ibid., def. 6). Expresia „Dumnezeu adică 
substanţa“ şi cea echivalentă „Dumnezeu sau natura“ (deus sive natu- 
ra) se întîlnesc descori în cuprinsul Eticii. De aceea, filosofia lui 
Spinoza este considerată de obicei ca o concepţie panteistă. 
Panteismul reprezintă la Spinoza, ca şi la gînditorii Renaşterii care 
l-au influenţat în această privinţă, de pildă la Bruno, o modalitate 
istoriceşte condiţionată de a promova spiritul filosofic modern. 
Identificarea divinității cu substanţa sau natura a însemnat reabili- 
tarea ontologică a naturii şi legitimarea preocupării pentru 
cunoaşterea ei ştiinţifică, aşadar legitimarea filosofică a ştiinţei mo- 
derne a naturii. 

În concepţia lui Spinoza substanţa este cauză de sine (causa 
sui), adică ea nu poate fi produsă de altceva, nu poate avea o cauză 

exterioară, ci îşi este propria sa cauză. Substanţa este unică, necreată, 
eternă şi infinită. Ea are o infinitate de atribute. Prin atribut Spinoza 
înţelege „ceea ce intelectul percepe în substanţă ca alcătuindu-i 
esenţa“ (Etica, l, def. 4), adică o însuşire inseparabilă a substanţei, 
fără de care ea nu poate nici să existe, nici să fie concepută. Din 
infinitatea atributelor substanţei noi cunoaştem numai două : întin- 
derea şi cugetarea (gîndirea). Întinderea şi cugetarea sînt atribute infi- 
nite ale substanţei, adică substanţa sau divinitatea este lucru întins 
(res extensa) şi lucru cugetător (res cogitans). 

Noţiunile de întindere şi cugetare sînt, desigur, preluare de la 
Descartes. Acesta le considerase însă ca două substanţe complet se- 
parate, independente una de cealaltă, formulînd o ontologie dualistă. 
Spinoza respinge dualismul cartezian. Pentru el întinderea şi 
cugetarea sînt atribute ale uneia şi aceleiaşi substanţe: „substanţa 
cugetătoare şi substanţa întinsă sînt una şi aceeaşi substanţă, care 
este înţeleasă cînd sub aspectul unui atribut, cînd sub aspectul altui 
atribut“ (ibid., II, nota prop. 7). Spinoza rezolvă astfel dualismul 
cartezian într-un monism substanţialist, care înlătură separaţia onto- 
logică a materiei şi gîndirii. Considerînd însă gîndirea un atribut 
infinit al substanţei, Spinoza nu poate evita animismul universal, prin 
care el revine, peste Descartes, la filosofia Renaşterii. Cu toate aces- 
tea, el spune că numai omul se afirmă ca „lucru cugetător“, celelalte 
existenţe manifestîndu-se numai ca „lucruri întinse“. 

Substanţa şi atributele ei se manifestă printr-o infinitate de 
moduri. Modul este la Spinoza o schimbare, o modificare a substanţei, 
expresia acesteia în plan fenomenal. Tot ceea ce există este mod al 
substanţei. Filosoful clasifică modurile în finite şi infinite. Moduri 
finite sînt toate lucrurile particulare şi trecătoare. Corpurile sînt 
moduri ale substanţei sub atributul întinderii, iar sufletele sînt moduri 
ale substanţei sub atributul cugetării. Spinoza nu separă însă sufletul 
de corp: „sufletul şi corpul sînt unul şi acelaşi individ care este con- 
ceput cînd sub atributul cugetării, cînd sub acela al întinderii“ (ibid, 
II, nota prop. 21). Modurile infinite se împart la rîndul lor în mmijlocite 
şi nemijlocite. În rîndul modurilor infinite nemijlocite Spinoza situează 
mişcarea şi repaosul. Concepţia lui Spinoza despre mişcare conţine 
idei valoroase, dar este grevată de anumite limite. El distinge în 
natură două aspecte: natura haturantă (natura naturans), prin care 
desemnează forţa generatoare, creatoare a naturii, imanentă acesteia 
şi natura naturată (natura naturata), desemnînd ansamblul 
fenomenelor născute de această forţă generatoare. Se observă că în 
concepţia lui Spinoza natura conţine în sine însăşi forţa generatoare, 
activitatea : „puterea lui Dumnezeu — afirmă filosoful în limbajul său 

specific — nu este decît esenţa activă a lui Dumnezeu. De aceea ne 
ste tot atît de imposibil să-l concepem pe Dumnezeu ca 
neacţionînd, pe cît ne este să-l concepem ca nefiind“ (ibid, I, nota 
prop. 3). Dar Spinoza nu consideră mişcarea ca atribut inseparabil, ci 
numai ca mod infinit nemijlocit al substanţei. De aceea concepţia sa 
a fost criticată de Toland (1670-1722). Pe de altă parte, mişcarea are 
pentru Spinoza sensul unei simple deplasări în spaţiu. 

In orice caz, distincţia celor două naturi, natura naturuns şi 
natura naturata, ce are, desigur, precedente scolastice, ne ajută să 
înţelegem mai bine panteismul spinozian: identificarea lui 
Dumnezeu cu natura are loc la nivelul celei dintîi, al naturii natu- 
rante. 


2.4.3. Determinismul universal şi libertatea umană: con- 
secinçe ce decurg din metafizica substanţialistă pentru modul de 
a înțelege natura şi omul 

Substanţa, atributele şi modurile ei sînt singura realitate; în 
afara lor nu există nimic altceva. Realitatea este guvernată de legi 
necesare şi inflexibile, care exclud arbitrariul şi bunul plac. Spinoza 
formulează o concepţie deterministă, orientată antifinalist. Izvorul 
prejudecăţilor finaliste se află în aceea că „oamenii presupun în genc- 
ral că toate lucrurile naturale lucrează întocmai ca şi ci, în vederea 
unui anumit scop, ba chiar ci susţin ca sigur că Dumnezeu însuşi diri- 
jează toate lucrurile spre un anumit scop. Ei spun, aşadar, că 
Dumnezeu a făcut totul pentru om, iar pe om ca să-l slăvească” 
(Etica, |, adaos). Finalismul îşi are, prin urmare, originea în antropo- 
morfism, în considerarea naturii după chipul şi asemănarea omului şi 
în antropocentrism, adică în considerarea tuturor lucrurilor ca fiind 
create spre folosul omului. Dar „natura, scrie Spinoza, nu-şi are nici 
un scop dinainte fixat şi cauzele finale nu sînt decît închipuiri 
omeneşti”. Finalismul, observă filosoful, implică inversarea ordinii 
naturale între cauză şi efect, întrucît efectul, transformat în scop, este 
considerat ca preexistent desfăşurării lanţului cauzal. De fapt, întrea- 
ga realitate se prezintă ca un lanţ de cauze şi efecte; toate lucrurile 
sînt legate între ele, fiecare avînd o anumită cauză, aceasta la rînduri 
avînd o altă cauză şi aşa la infinit. Există, aşadar, o interdependenţă 
universală a fenomenelor, o legătură reciprocă între ele care-i conferă 
naturii caracterul de totalitate organizată sau de sistem. 

Concepţia deterministă a lui Spinoza a avut un rol pozitiv în 
istoria filosofiei şi a ştiinţelor naturii. Ea nu s-a putut sustrage însă 
unor limite inerente epocii istorice în care a fost elaborată. Din con- 
statarea corectă că orice lucru are o cauză, Spinoza trage concluzia 

greşită că nimic nu este î:;lîmplător, că totul este necesar: „nu există, 
serie el, nici un motiv pentru care să se spună că un lucru este con- 
tingent (întîmplător — n. ns.), decit dintr-o lipsă a cunoaşterii noas- 
tre“ (Etica, Il, nota prop. 33; vezi şi prop. 29). Azadar, întimplarea 
este o categorie subiectivă, aplicată unui lucru a cărui cauză mo 
cunoaştem. 

Omul nu se află în lume ca „un stat în stat“, ci ca un element 
al întregului ca o parte a naturii, fiind supus, drept urmare, legilor şi 
cauzelor naturale. „Oamenii se înşeală în aceea că se cred liberi, 
părere care constă numai în faptul că ei sînt conştient de acţiunile 
lor şi necunoscători ai cauzelor de care sînt determinaţi” (ibid., II, 
nota prop. 35). Asttel apare în filosofia lui Spinoza importanta pro- 
hlemă a raportului dintre necesitate şi libertate, care are două aspecte 
principale : raportul omului cu natura şi raportul omului cu propriile 
sale afecte. Cel de-al doilea aspect va fi tratat în teoria etică. Primul 
are un caracter ontologic şi este cercetat în legătură cu determinis- 
mul universal. Omui, arată Spinoza, nu se poate sustrage necesităţii 
naturii. Libertatea voinţei în sensul „liberului arbitru” este iluzorie, 
deoarece voinţa e determinată de cauze externe. De aici nu rezultă 
însă că libertatea umană este imposibilă. Ea este posibilă, dar numai 
ca înţelegere a necesităţii, ca necesitate cunoscută. De aceca soluţia 
problemei libertăţii este cunoaşterea. 


2.4.4. Teoria cunoaşterii! 

In domeniul reorici cunoaşterii Spinoza este, ca şi Descartes, un 
pînditor raţionalist. După ce în lucrarea de tinereţe, Datat despre 
îndreptarea intelectului, vorbise de patru moduri cognitive, în Etica el 
distinge trei genuri de cunoaştere. Cunvaşterea de primul fen este 
aceea pe care ne-o oferă simţurile şi de asemenea cea dară de memo- 
rie sau de analogie. O asemenea cunoaştere prin imagini est: vagă, 
confuză. Cunoaşterea de al doilea en se realizează prin rațiune. 
Aceasta oferă idei adecvate asupra proprietăţilor comune ale 
lucrurilor. Ea procedează prin deducție, stabilind adevăruri noi pe 
baza celor deja cunoscute. Cunoaşterea de al treilea gen, numită de 
Spinoza „ştiinţa intuitivă“, constă în înţelegerea nemijlocită a ade- 
vărului. „Cunoaşterea de primul gen, afirmă Spinoza, este singura 
cauză a falsităţii, cea de al doilea şi al treilea gen este cu necesitate 


l Pentru o prezentare mai amplă a sensului preocupărilor lui Spinoza pruni cunoaşterea 
şi metoda, vezi studiul introductiv: „Metoda la Spinoza“, în Spinoza, Tratat despre 
indreptarea intelectului, prefaţă de Viorel Colţescu, traducere şi note de Dan Negrescu, 
Editura de Vest, Timişoara, 1992, pp. 5-26, 

„devărată” (bid. I, prop. +1). Aceasta sc expiră mai întîi prin fap- 
-ul că percepțiile senzoriale nu sînt pure, ele fiind influențate de con- 
“vtuţia corpului nostru. Apoi prin aceea că imaginile, care au la bază 
urmele lăsate de perceptiile anterioare, degi în sine sînt adevărate, 
sat să se producă chiar şi atunci cînd obicetul imaginat nu există. 
Eroarea se poate, azyadar, strecura în ele deoarece lipseşte controlul 
asupra prezentei sau absenței obiectului. Cunoaşterea deductivă şi 
cea intuitivă, deci cunoaşterea de al doilea şi il treilea gen, este întot- 
deauna adevărată. Criteriul adevărului este, ca şi la Descartes, clari- 
tatea şi distincţia ideilor. O) idee clară şi distinctă este adecvatä. Ideile 
adecvate sînt prin ele însele adevărate, Lără a mai solicita raportarea 
la obicer. Desigur, ideea adevărată trebuie să corespundă obiectului 
său. Dar întrucît substanţă cugetătoare şi substanţa întinsă sînt una 
şi aceeaşi substanţă, înlănţuirea ideilor în substanţa cugetătoare este 
în mod necesar identică cu înlănţuirea lucrurilor în substanţa întin- 
să. Spinoza formulează pe această bază cunoscutul său principiu 
enoseolovic potrivit căruia „ordinea şi înlânpuirea ideilor sînt însăşi 
ordinea si Îvlòntuirea lucrurilor” (ibid, M, prop. 7). Această identi- 
tate, fundarā onrologic în teoria substanţei, asigură adecvarea 
deplină la ubicer şi astfel adevărul ideilor clare şi distincte, fără a mai 
fi necesar controlul lor empiric. Cunoașterea senzorială este 
cunoaşterea lucrerilor ca moduri. Cunoaşterea intuitivă şi cea deduc- 
tivă permit ulezvăluitea substratului etern al lucrurilor, adică 
înţelegerea lor ca substanţă. Aceasta este, cum se exprimă filosoful, 
cunoaşterea lucrurilor sub specie aeternitatis, în perspectiva eternității, 
spre deosebire de primul yen de cunoastere, în care lucrurile sînt 
înţelese sub aspectul lor temporar, trecător, adică sub specie durationis. 


2.4.5. Etica: componentă centrală a filosofiei spinoziene în 
ansamblu 

Preocuparea fundamentală a lui Spinoza a fost elaborarea unei 
etici noi, care s-o înlocuiască pe cea tradiţională, în numele noilor 
aspirații umane, specifice epocii modeme. El gi-a dat seama însă că 
opera pe care voia s-o întreprindă făcea necesară reconstrucţia 
întregii filosofii, că nu purea începe pur şi simplu cu etica. De aceea, 
lucrarea sa capitală, Etica. incepe cu ontologia, examinează apoi 
natura sufletului omenesc si tipurile de cunoztinţe de care acesta este 
capabil, pentru ca abia în ultimele trei părţi să-şi justifice tirlul!. 
Totodată, este de remarcar că Spinoza expune teoria etică, la fel ca 


l Revne de Metaphysapre et de Morale consacră în întregime numărul 4 din 1994 părţii a IV-a 


a Bucii lui Spinoza. 

întreaga sa filosofie, într-o formă riguros deductivă, după modelul 
matematicii, ştiinţă care se bucura în epocă de un prestigiu deosebit, 
datorită realizărilor ci. Se începe cu definiţii, se stabilesc axiome, se 
enunţă propoziţii care sînt demonstrate cu ajutorul definiţiilor, 
axiomelor şi propoziţiilor anterioare, se deduc din ele corolare etc. 

In etica lui Spinoza un loc central îl ocupă noţiunea de afect. 
Atectele sînt sentimentele, emoţiile, pasiunile umane. Afectele apar 
în mod necesar atît din propria noastră natură, cît şi din faptul că 
omul este o parte a marelui tot, a naturii înconjurătoare şi suferă, 
drept urmare, influenţele acesteia. Spre deosebire de „acei care — 
cum spune el — preferă să blesteme sau să batjocorească afectele şi 
acţiunile oamenilor, în loc să le înţeleagă“, filosoful îşi propune să le 
cerceteze „lupă procedeul geometric“, aplicîndu-le acceaşi metodă 
ca oricăror altor fenomene naturale ; căci „calea pe care cunoaştem 
natura lucrurilor, oricare ar fi ele, trebuie să fie una şi aceeaşi, anume 
legile şi regulile universale ale naturii“ (ibid., III, pref.). Ca urmare, 
declară filosoful, „voi privi acţiunile şi poftele omeneşti ca şi cum ar 
fi vorba de linii, suprafeţe şi corpuri“. 

La fel cum corpurile tind să persevereze în starea în care se află, 
omul tinde să-şi menţină fiinţa. Năzuinţa fundamentală a fiecărui om 
este cutoconseruurec. Cînd este raportată numai la suflet, ea se 
numeşte voinţă. Cînd e raportată deopotrivă la suflet şi la corp, se 
numeşte poftă. „Pofta, scrie Spinoza, nu e decît esenţa omului, din 
natura căreia urmează cu necesitate cele ce îi servesc conservării 
sale“ (ibid., III, notă prop. 9; vezi şi definiţia afectelor, 1). Pofta 
împreună cu conştiinţa de sine sau pofta conştientă se numeşte dorin- 
tă. Întrucît conştiinţa de sine îi este caracteristică omului, rezultă că 
primul afect fundamental este tocmai dorinţa. Al doilea afect funda- 
mental este bucuria, pe care Spinoza o defineşte drept trecerea omu- 
lui de la o perfecţiune mai mică la una mai mare. Bucuria nu este 
însăşi perfecțiunea, observă filosoful. Dacă omul s-ar naşte perfect în 
sens absolut, el ar fi lipsit de bucurii. Bucuria este actul trecerii la o 
perfecţiune mai înaltă. Al treilea afect fundamental este tristeţea, 
înţeleasă ca trecere de la o perfecțiune mai mare la alta mai mică, deci 
ca o represiune spirituală. Ca şi în cazul bucuriei, esenţa ei este actul 
de trecere însuşi, avînd de această dată un sens descendent. Acestea 
sînt, după Spinoza, afectele fundamentale. „Recunosc, deci, scrie el 
(...), numai trei afecte primare sau fundamentale, anume bucuria, 
tristeţea şi dorinţa“ (ibid., IN, def. afectelor, expl. def. IV). Toate cele- 
lalte afecte derivă din ele, ba chiar sînt nume diferite date acestora în 
diferite raporturi. Astfel, voluptatea este raportarea afectului de 
bucurie în acelaşi timp la suflet şi la corp. lubirea este bucuria însoţită 

de ideea cauzei externe, după cum ura este tristeţea însoţită de ideca 
cauzei externe. lubirea este deci o specie a bucuriei, iar ura o formă 
a tristeţii. 

Filosoful analizează cu o minuţie de bijutier al spiritului această 
lume ceţoasă, labilă, în veşnică prefacere, care este lumea pasiunilor 
şi emoţiilor umane. El remarcă existenţa afectelor polare (iubire-ură, 
speranţă-teamă etc), condiţionarea lor reciprocă, transformarea unui 
afect în contrariul său, dincolo de anumite limite. Toate aceste ana- 
lize sînt absolut remarcabile. Chiar noţiunile etice fundamentale 
dobîndesc la Spinoza sensuri noi. Binele este înţeles drept ceca ce 
ştim sigur că ne este folositor, răul drept ceca ce ştim sigur că ne 
dăunează ; „nui nu năzuim, nu poftim, nici nu rîvnim un lucru fiind- 
că îl socotim bun, ci, dimpotrivă, noi socotim că un lucru este bun 
fiindcă năzuim, voim, poftim şi rîvnim acel lucru“ (ibid, II, nota 
prop. 9). Criteriile transcendente, heteronome, ale moralității sînt 
astfel abolite, în locul lor fiind aşezate criterii care ţin de însăşi natu- 
ra umană. 

Scopul eticii este, în concepţia lui Spinoza, să-l înveţe pe om 
cum să se elibereze de sub tirania afectelor care-i destramă sufletul. 
„Omul supus afectelor, scrie el, nu mai este stăpîn pe sine, ci e 
stăpînit de soartă“ (ibid., IV, pref.). Este adevărat că filosoful distinge 
între afectele care întăresc corpul şi sufletul şi cele care le slăbesc, le 
fac pasive. Atenţia sa se îndreaptă însă către acestea din urmă, dată 
fiind tocmai nocivitatea lor. In ele sufletul este pasiv, receptiv, pasivi- 
tatea sufletului fiind elementul lor definitoriu. Omul supus afectelor 
este neliber, tocmai pentru că este pasiv, inactiv. De aceea, problema 
fundamentală a eticii este eliberarea omului de sub stăpînirea 
afectelor. Virtutea, în felul cum o înţelege Spinoza, este puterea omu- 
lui asupra propriilor afecte, aşa încît ea rezumă, ca şi în gîndirea 
antică, întregul conţinut al eticii. 

Întrucît afectele au cauze naturale, necesare, nu poate fi vorba 
să ne propunem pur şi simplu înlăturarea lor. Spinoza vede însă că 
acţiunea nocivă a afectelor se datoreşte insuficientei cunoaşteri a 
propriei noastre naturi şi a lumii a cărei parte sîntem, adică ideilor 
noastre confuze despre noi înşine şi despre realitatea care ne încon- 
joară. Soluţia este atunci cunoaşterea lor. „Afectul care este o pasiune 
încetează de a mai fi pasiune de îndată ce ne formăm despre cl o idee 
clară şi distinctă“, de unde rezultă că un afect este „cu atît mai mult 
în stăpînirea noastră şi sufletul suferă cu atît mai puţin din cauza lui, 
cu cît îl cunoaştem mai bine“ (ibid., V, prop. 3 şi cor.). Ne eliberează 
cunoaşterea de emoţiile şi pasiunile pe care le trăim ? Faptul că devin 
conştient de un afect determină ipso facto eliberara de el ? Fiecare tre- 

buie să răspundă la aceste întrebări consultinilu-şi experici: +. a 
tivă. În orice caz, cunoasterea unei emoţii, a cauzelor ei ete. re a: 
dependenta de ea, chiar dacă nu o anulează întotdeauna cepe. 
Inrelectualism moral, ca şi la Socrate? Libertatea omului faţă ci pr: 
priile-i afecte nu este deci un dat iniţial, ci un rezultat, obţin orin 
cunoaşterea acestora. Ultima parte a Eticii poartă titlul semne iv: 
„Despre puterea intelectului sau despre libertatea omului“. 

Cunoaşterea este aşadar soluţia problemei libertăţi omulu! sub 
ambele vi aspecte, atit ca libertate în raport cu natura, cisi sa hber 
tate în raport cu propriile sale afecte. Cunoaşterea conduce la con- 
topirea omului cu natura, a cărei parte integrantă este, Nu 
înţelepînd comunitatea sa cu marele tot al cnistent; 
reintegrîndu-i-se în mud conştient, omul poate dobîndi iinisiva 
sufletească şi fericirea. La acest nivel superior al ei, înţelegeri. 
cunoaşterea se identifică cu iubirea. Identitatea lor a fost exprimi 
de Spinoza în celebra idee despre „iubirea intelectuală peni 
Dumnezeu” (umor dei intellectualis), idee care l-a făcut pe Wiihci 
Windelband să-l numească pe filosoful olandez „un om beat o 
Dumnezeu (em poterunkener Mem) şi să-i caracterizeze filosofia ca 
„căutare a lui Dumnezeu“ (Suchen nach Gott) şi ca o „grandions. 
intuiţie a divinității”! 

Gîndul simplu şi profund al lui Spinoza este că la nivelul ci ce 
mai înalt cunoaşterea devine iubire, obi tul ci fiind Fiinţa suprere 
însăşi, identică în concepţia filosofului cu substanţa. Iubirea intelec 
tuală a întregii existenge, a naturii, a oamenilor asigură liniştea suth 
tului şi adevărata fericire. Căci fericirea este virtutea însăşi, iar nu ră 
plata virtuţii. Cei ce aşteaptă răsplată pentru faptele lor bune ` 
lumea de dincolo nu sînt de fapt oameni virtuoşi. Înțeleptul se 
gîndeşte mai puţin decît la orice la moarte, gîndul său se îndreap: 
către viaţă, năzuind să-i cunoască tainele, să se identifice cu ca. 
Filosofia lui Spinoza este astfel o imensă apologie a vieţii, a omului 
valorilor superioare ale cunoaşterii şi iubirii. Ea rezolvă pariului u. 
fiinţei finite care gîndeşte infinitul prin resorbţia omului în Lunii 
infinită, pe calea cunoașterii şi a iubirii. 

kokok 

Într-o formă adeseori derutantă, menţinînd termenii filosofici 
tradiţionale, dar operînd înăuntrul lor schimbări esenţiale de sem- 
nificaţie, Spinoza elaborează un sistem filosofic de o densitate teore- 
tică absolut remarcabilă, unul dintre cele mai importante din acesi 
„secol al sistemelor“, care a fost veacul al XVIl-lea. El este, cum s-a 


NV Windelband, Präludien. 3. Autl., Mohr, Tübingen, 1907, p. 113. 

spus pe bună dreptate, metafizicianul , rin «xcelenţă al acestui secol 
şi unul slintre marii metafizicieni ai tuturor timpurilor. 

Gindiorii Epocii Luminilor l-au pretuir şi i-au folosit adesea 
ideile, chiar şi atunci cînd, pentru a evi a suspiciunile, nu-i pomenesc 
numele. Iluminismul şi apor romantism german, interprerîndu-l de 
regulă în sens panteist, au reuşit să-l impună definitiv atenţiei 
filosofice. Lessing, Jacobi, Gocthe!, Hegel au fost cei mai de seamă din- 
we admiratorii săi entuziaşti, propria lor vîndire resimţind influenţa 
spinoziană. Spirit viguros şi profund, Spinoza este unul dintre acei gîn- 
ditori a căror aperă vorbeşte nu numai unui Linp, ci tuturor timpurilor. 


2.5. G.W. Leibniz 

Numelui lui Leibniz i se ataşează adesea utributul de precursor: 
precursor al logicii matematice, prin inriulucerea notatici simbolice 
şi a calculului cu simboluri; precursor al ciberneticii prin... ; precur- 
sor ul geneticii... Şi, într-adevăr, opera sa contine o multitudine de 
întuiţii veniale, uneori schiţate în treacăt, a căror valoare va deveni 
evidentă abia mai tîrziu, cînd dezvoltarea inclependentă a unor disci- 
pline ştiinţifice va permite să se înţeleuvă mai exact sensul unor 
căutări anterivare. Dar nici în aceste cazuri nu e vorba de o influenţă 
propriu-zisă a ideilor sale asupra dezvolrării ştiinţifice elective, ci de 
„regăsirea” în opera lui a unor realizări ulrerioare. 

Meritele i-au fost contestate chiar atunci cînd era vorba de 
descoperiri ştunţilice efective, cum a tost cazul cu calculul dife- 
renţial, atribuit în exclusivitate de discipolii lui Newton matemati- 


lati ce spunea Goethe despre Dpiiurzat eAeesi sura sit mHuenra cutit de hotăritoare 
SUP Mea yi care a determinar întrec ab meou mot e e lost Sita Dupãce câu- 
Laser: pretutindeni un mijloc de lore a curier uita am ice în bine la Fuca 


acesti am, Neag putea spune ee anume an crios altă ac OPERĂ o e am pus În ea; 
destui că am atat aici liniştea paumier mele =, 2 pan cui sea desc o e kug şi liberă 
perspectivă asupra lumi senzoriale y morale. + o mă teza sn pecial de a ora nemărginută 
dezinteresare care lumina din fiecare propexgie o eb Strania vorbi: „Cine iubeşte pe 
Dumnezeu cu iclevărat nu trebue să ceară co Dumnezeu säl iubească Ja rindul său“, cu 
toate premisele şi consecințele sale, mid puna se pe ginduri A f cu totul dezinteresat, dar 
mar cu seam în iubire şi prietenie, devenise plăcerea Nea cci Mal morg, MAXINE şi CXe- 
cul mor asa încât insolenta vorbi ulterioara; „Dacă te mbee, ce te privegte" (Anii de 
ucenici at hu Wiihelm Meister, IN, 9 = nns.) ni se päre rosgird din imma mea. De alttel, 
trebue să recunoastem y în această privinţa septul cf în ziare ce ke mii adînci pornesc 
«dm ceva opus bor, Liniştea atutimpăcătoare a lui Spieva contracta cu năzuința mea 
atotrăsculitozre, metada lui matematică cu modul meu poete de a vedea şi de a descrie 
kamea, și == tocnai acel fel al tratării socotit nepotrivit cu temele morale Icea din mine 
discipolul pasionat şi admiratori Hri rezerve al lui Spinoza. Spirit si inimă, inteligenţă şi 
shire ce se căuriuu cu necesară alinitate electivă și i. unat printr-o asticl de căutare se 
poate produce unirea fiinţelor celor nuu deosebite. (ioei d vol. IH, EPL, 
col RDI 967, true lucere inda wrana, ppe 215-216). idele be Aar a uu exercitat o 
mare inriurire desa Jungol intesi mei vieţi (bid, p 270.3 ee vedea pr. 200-273. 

cianului englez. Această contestaţie i-a amărît ultima parte a vieţii şi 
l-a transformat în singuraticul şi mizantropul despre care vorbesc 
concetăţenii săi hanovrezi din vremea decăderii Hanovrei (părăsirea 
ci de către ducele care va deveni ulterior George |, rege al Anglici) şi 
a făcut să fie înmormîntat ca un necunoscut. 

Opera aceasta proteică este o operă de Renaștere tîrzie, genială, 
polimorfă şi dezordonată, cînd filosofii mai puteau încă să-şi verifice 
ideile prin activitate directă în cîmpul ştiinţelor — chiar dacă ceea 
ce-i interesa erau doar aceste idei —, cercetarea lor științifică putînd 
duce la descoperiri epocale. Dar pe noi ne interesează Leibniz filoso- 
ful şi, interesîndu-ne de filosofia lui, atingem miezul întregii opere. 


2.5.1. Schiţă biografică. Principalele lucrări. 

Gottfried Wilhelm Leibniz 
(1646-1716) este creatorul unei 
concepţii filosofice care, pornind, 
ca şi filosofia lui Spinoza, de la 
Descartes, tinde să depăşească 
dificultăule dualismului în 
direcţia unei ontologii pluraliste. 
In epoca în care a trăit filosoful, 
Germania, abia ieşită din 
Războiul de treizeci de ani, care a 
produs pe teritoriul său distrugeri 
catastrofale, se înfăţişa ca un 
conglomerat «le mai bine de trei 
sute de stătuleţe independente, 
organizate după modelul feudal al 
monarhiei absolute, înconjurate 
de zidul barierelor vamale ce stînjeneau dezvoltarea comerţului şi 
desfăşurîndu-şi întreaga viaţă în mod autarhic. Puterea imperială, 
aproape fantomatică, era cu totul departe de a constitui un factor 
unificator, cu atît mai mult cu cît împăratul era ales de principii elec- 
tori şi depindea astfel de aceştia, în timp ce monarhiile locale erau 
ereditare. Principii germani, fascinaţi de fastul curţii de la Versailles, 
năzuiau să reproducă în mic, pe propriile lor teritorii, metodele de 
guvernare ale monarhici lui Ludovic al XIV-lea. Lipsa de unitate 
între statele permanc, intrigile politice permanente, ţesute uncori cu 
o incredibilă lipsă de scrupule, făceau ca această ţară să fie perma- 
nent ameninţată de invazia marilor puteri străine. Leibniz a luat 
parte activă la evenimentele politice ale timpului, în calitate de con- 
silier de curte la două dintre aceste state, militînd pentru înlăturarea 

rivalităţilor şi asigurarea unităţii între principatele germane, pentru a 
abate în alte direcţii tendinţele expansioniste ale puterilor străine şi 
a feri Germania de pericolul invazici externe. 

Filosoful şi-a petrecut cea mai mare parte a vieţii la Hanovra ca 
bibliotecar, consilier şi istoriograf în slujba ducelui de 
Braunschweig-Liineburp ; de accea este frecvent numit „filosoful de 
la Hanovra“. Spirit enciclopedic, adevărat „uomo universale“ de tip 
renascentist, Leibniz a îmbinat preocupările filosofice şi ştiinţifice cu 
cele istorice, politice şi juridice, aducînd în toate aceste domenii con- 
tribuţii cu totul remarcabile. Om de ştiinţă cu idei inovatoare, 
Leibniz este, alături de Newton, creatorul calculului diferenţial şi 
intepral şi totodată un precursor al logicii matematice moderne şi al 
ciberneticii. A elaborat numeroase idei fecunde în fizică şi în multe 
alte domenii ştiinţifice, chiar dacă nu a izbutit să le ducă întotdeau- 
na el însuşi pînă la capăt, multe dintre ele rămînînd în stadiul de 
schiţe, proiecte, intuiţii de mare viitor. A scris foarte multe lucrări, în 
latină şi franceză mai ales, de regulă de proporţii reduse şi a purtat 
corespondenţă cu mai bine de opt sute de personalităţi ale timpului. 
Dintre cele peste o sută de lucrări filosofice ale sale se cuvin menţio- 
nate: Despre arta combinatorie (1666), Disertaţie metafizică (1686, 
publicat postum), Despre reforma filosofiei prime şi despre noţiunea de 
substanţă (1694), Noul sistem al naturii şi al comunicării substanţelor 
(1695), Teodiceea (1710), Monadologia (1714, publicată postum), Noi 
escuri asupru intelectului uman (1704, publicată postum). Această din 
urmă lucrare, cum se vede şi din titlu, este o replică de pe poziţii 
raţionaliste la Eseu asupra intelectului uman (1690) al filosofului 
empirist englez John Locke şi totodată principala operă de teoria 
cunoaşterii a filosofului de la Hanovra. 

Studiul filosofiei lui Leibniz prezintă anumite dificultăţi, deter- 
minate de neconcordanţa, uncori de contradicţia vădită dintre 
diferitele sale scrieri, mai ales dintre lucrările de mai mare întindere 
şi corespondenţă. Unii istorici ai filosofiei au explicat aceste 
nepotriviri prin evoluţia gîndirii lui Leibniz, care în anumite puncte 
— şi nu de mică importanţă — pare să nu fi ajuns la o cristalizare 
definitivă. Pe de altă parte, filosoful de la Hanovra s-a străduit să dea 
ideilor sale o formă care să le facă acceptabile în lumea savantă a tim- 
pului. Tendinţa de a-şi cîştiga adepţi l-a obligat însă la numeroase 
concesii, la acomodarea faţă de ideile celor cărora li se adresa. „În 
jurnalele din Leipzig, scria filosoful, mă acomodez destul de mult lim- 
bajului Şcolii. În altele (acelea de la Paris şi din Olanda — n.n.) mă 
acomodez stilului cartezienilor ; iar în această ultimă piesă (e vorba 
de Monadologia — n.n.) încerc să mă exprim într-un fel care să poată 

fi înţeles de cei care nu sînt încă prea obişnuiţi cu stilul unora şi al 
celorlalţi“. Se pare, de asemenea, că Leibniz a fost un caracter tole- 
rant, conciliant, structura sa spirituală îndrumîndu-l către refuzul 
unor poziţii inflexibile, către evitarea polemicilor deschise şi către 
căutarea unor soluţii mediatoare!, ceea ce i-a adus numele de „filoso- 
ful concilierii universale“ (A. Weber). Această tendinţă către sinteză, 
către unificarea şi armonizarea unor tendinţe opuse trebuie pusă în 
legătură cu spiritul barocului, curentul cultural-artistic dominant în 
epocă. Leibniz a fost uneori caracterizat drept „gînditorul baroc prin 
excelenţă“ (P Kampits). 


2.5.2. Teoria monadelor. 

Filosofia lui Leibniz se organizează în jurul a două idei funda- 
mentale : monudismul şi armonia prestabilită. Teoria monadelor este, 
logic vorbind, pivotul filosofiei lui Leibniz, deşi el însuşi a considerat 
astfel armonia prestabilită şi s-a numit adesea „autorul sistemului 
armoniei prestabilite“. Dar, cum remarca Dan Bădărău, armonia pre- 
supune termeni care să se armonizeze, iar aceştia sînt tocmai mona- 
dele ; drept urmare, accentul, între cele două principii, cade de fapt 
pe teoria monadelor. Termenul de „monadă“ provine din limba 
greacă şi înseamnă „unitate“ sau „ceea ce este unu“. El a fost folosit 
de pitagoreici, de Platon, de platonicienii medievali şi, imediat înain- 
tea lui Leibniz, de gînditorii Renaşterii, în special de Giordano Bruno, 
de la care, după toate probabilitățile, filosoful de la Hanovra l-a 
împrumutat. Leibniz conferă însă acestui termen un sens special, pe 
care-l vom înţelege mai bine dacă vom studia modul în care el a 
ajuns să-l folosească. 

a) Sursele teoretice ale monadologiei. 

Teoria monadelor trebuie raportată la problematica filosofică a 
timpului, la fizionomia ştiinţelor din vremea lui Leibniz şi la con- 
tribuţiile ştiinţifice ale lui Leibniz însuşi, la concepţia sa psihologică 
şi logică. De altfel, principalele interpretări ale filosofiei leibniziene 
diferă între ele tocmai prin considerarea exclusivă a unuia din aceste 
raporturi, în conformitate cu care se încearcă explicarea concepţiei 
în ansamblu. Potrivit sistematizării lui Constantin Floru’, aceste 


! Încercări de conciliere: între statele germane; între acestea şi regatul francez; între catoli- 
cism şi protestantism; între scolasstică şi filosofia mecanicistă modernă (formele sub- 
stanţiale şi determinismul mecanic al fenomenelor naturii). 

* D. Bădărău, G.W Leibniz. Viaţa şi personalitatea filosofică, Editura Ştiinţilică, Bucureşti, 

1966, p. 50. è 

1 C. Floru, Leibniz, în Istoria filosofici modeme, vol. 1, Societatea R@hânå de Filosofie, 

Bucureşti, 1937, p. 486. 

interpretări sînt următoarele: 1) cea care priveşte metafizica lui 
Leibniz prin prisma fizicii sale ; în această interpretare, monada cores- 
punde noţiunii de forţă, ce stă la baza mecanicii leibniziene; 2) cea 
care consideră teoria monadelor drept rezultatul unei explicări psi- 
hologice a lumii, avîndu-şi izvorul în intuiţia eului; 3) în sfârşit, inter- 
pretarea care consideră logica drept hotărîtoare în formarea sistemu- 
lui; monada, conform acestei interpretări, este expresia metafizică a 
subiectului judecății, iar toate caracterele ei sînt de natură strict for- 
mală. Deşi divergente, aceste interpretări au toate justificarea lor, 
complexitatea gîndirii lui Leibniz şi a textelor în care ca se exprimă 
îngăduindu-le deopotrivă. Nici una dintre ele nu este însă exhaustivă. 
Considerate în complementaritatea, iar nu în opoziţia lor, şi mai cu 
seamă, completate cu perspectiva propriu filosofică, mai exact onto- 
logică, aceste interpretări contribuie efectiv la înţelegerea filosofiei 
extrem de complexe a lui Leibniz. 

Teoria monadelor este, înainte de toate, încercarea de a 
soluţiona o anumită problemă ontologică, anume accea a substanţei, 
depăşind atît mecanismul modern, cît şi concepţia scolastică a 
„formelor substanţiale“, dar reţinînd din amîndouă ceea ce filosoful 
considera a fi adevărat în ele. Monadologia este „unul din marile sis- 
teme substanţialiste pe care le-a cunoscut istoria cugetării omeneşti“ 
(D. Bădărău). Fiind esențialmente o teorie a substanţei, monadologia 
leibniziană se delimitează de alte tipuri de substanţialism, în speţă de 
cel cartezian. Leibniz porneşte de la Descartes, dar concepţia acestu- 
ia i se pare nesatisfăcătoare. Teoria carteziană după care întinderea şi 
cugetarea, corpul şi sufletul, ar fi două substanţe complet separate, 
independente, cu alte cuvinte, dualismul cartezian, genera dificultăţi 
pe care urmaşii lui Descartes au încercat să le depăşească. Spinoza a 
înlocuit, cum am văzut, dualismul cu un monism al substanţei, în 
cadrul căruia întinderea şi cupetarea devin atribute ale uneia şi 
aceleiaşi substanţe, ale substanţei unice. Leibniz respinge şi el dualis- 
mul suflet-corp, considerînd că, la limită, adică la nivelul substratu- 
lui ontologic, ele se identifică. Dacă însă la Spinoza întinderea şi 
cugetarea se identificau ca atribute ale unei substanţe unice, la 
Leibniz contopirea lor se petrece la nivelul unci infinităţi de unităţi 
substanţiale, care sînt tocmai monadele. Spre deosebire deci de dua- 
lismul cartezian şi de monismul lui Spinoza, ontologia lui Leibniz are 
un caracter plurulist. Monadele sînt substanţele ce stau la baza realu- 
lui, pluralismul monadologic fiind înainte de toate o ontologie’. 


' Numârul 1 din 1995 al revistei Revue de Métaphysique er de morale este consacrat în 
întregime temei metafizicii lui Leibniz. 

Concepţia carteziană prezenta însă şi alte inconveniente, cu 
repercusiuni foarte grave în planul fizicii. Dacă am admite, împreună 
cu Descartes, că întinderea este proprietatea esenţială sau substanţa 
corpurilor, ne-ar fi imposibil să explicăm un fenomen mecanic de cea 
mai mare însemnătate, inerția, adică tendinţa naturală a corpurilor de 
a-şi păstra starea de mişcare sau de repaus în care sc află. Într-adevăr, 
dacă esenţa corpurilor ar fi întinderea, aceasta ar trebui să fie absolut 
indiferentă faţă de mişcare sau de repaus, iar atunci cînd un corp în 
mişcare îl întîlneşte pe altul în repaus, ele ar trebui să pornească după 
şoc cu întreaga viteză a celui dintii. Or, experienţa ne arată că nu se 
întîmplă aşa. Cu cît corpul în repaus e mai mare, cu atît el micşorează 
viteza celui în mişcare şi cu atît mai greu poate fi mişcat el însuşi. 
Faptul simplu că un corp în mişcare nu poate antrena cu sine un corp 
în repaus fără a-şi încetini el însuşi mişcarea, nu poate fi explicat prin 
referinţă la întindere. Pornind de la fenomenul inerţiei trebuie deci 
să luăm în considerare forţa corpurilor de a se opune acţiunilor ce 
tind să le modifice starea. În acest caz, substanţa lucrurilor trebuie 
socotită a fi forţa. lar unităţile de forţă sînt monadele. Monadele sînt 
deci substanţe active, principii substanţiale şi totodată dinamice. 

Concepţia atomistă, antică şi modernă, nu corespunde, după 
Leibniz, adevărului deoarece „fiecare porţiune a materiei este nu 
numai divizibilă la infinit — cum au recunoscut cei vechi — dar şi 
subdivizată actual fără s&rşit“ (Monadologia, 65). În consecinţă, ato- 
mul material al atomismului este el însuşi format din părţi mai mici, 
fiecare parte divizîndu-se la rîndu-i şi aşa mai departe ; aşa încît ato- 
mul nu poate fi socotit element ultim al corpurilor. Concepţia infini- 
tului actual îl conduce pe Leibniz la ideca că nu există părţi ultime 
ale materiei, de vreme ce oricare parte a materiei, oricît de mică, e 
formată la rîndu-i din părţi şi mai mici, diviziunea neavînd capăt. 
Temeiul ultim al corpurilor nu poate fi atunci o substanţă materială, 
cum au susţinut atomiştii şi nu poate fi nici întinderea, cum a susţi- 
nut Descartes (căci şi întinderea e divizată la infinit), ci trebuie să fie 
una incorporală. De aici concluzia lui Leibniz că substanţa lumii este 
incorporală. Aceste substanţe incorporale sînt monadele. Monadele 
sînt în ordine metafizică ceea ce sînt atomii în ordine fizică şi 
punctele în ordine matematică ; ele sînt „puncte metafizice“ ale uni- 
versului, caracterizate prin aceea că sînt complet dematerializate, 
absolut incorporale. 

b) Caracteristici ale monadelor. 

Potrivit concepţiei lui Leibniz monada este o substanţă simplă, 
adică fără părţi. Dovada existenţei substanţelor simple este faptul că 
există compuşi: „căci compusul nu e altceva decît o aglomerare sau 

un agregat de simpli“ (Monadologia, 2). Neavînd părţi, substanţele 
simple nu au întindere şi în consecinţă nu sînt divizibile ; monadele 
pot fi numite „adevăraţi atomi ai naturii şi, într-un cuvînt, elementele 
lucrurilor“ (ibid., 3). Din acelaşi motiv, adică pentru că nu au părti, 
monadele nu se pot naşte şi nu pot pieri în mod natural. Ele au fost 
create de Dumnezeu şi dacă vor pieri cîndva, aceasta se va petrece 
prin anihilarea lor de către divinitate. Căci naşterea şi pieirea natu- 
rală presupun compunere şi descompunere, procese ce pot avea loc 
numai acolo unde există părţi. Monadele pot fi gindite, dar nu 
reprezentate intuitiv, adică nu ne putem forma imagini despre ele. 
Monadele nu pot fi în nici un fel influențate de factori exteri- 
ori, nu pot fi alterate, transformate, în genere nu se poate produce 
nici un fel de mişcare sau schimbare în interiorul lor, care să aibă 
cauze externe. Căci posibilitatea unei modificări interne, determi- 
nată de factori externi, există numai acolo unde există compoziţie. 
Cum se exprimă Leibniz, „monadele n-au ferestre“, prin care să 
comunice cu lumea înconjurătoare, să sufere sau să exercite vreo 
acţiune asupra acesteia. Izolarea lor absolută, perfecta impermeabili- 
tate în raport cu mediul extern reprezintă o determinare fundamen- 
tală a monadelor. Din toate acestea nu decurge însă că monadele ar 
fi lipsite de calităţi. Dimpotrivă, ele trebuie să aibă calităţi specifice. 
Argumentarea lui Leibniz este următoarea : în lume nu există vid şi 
drept urmare mişcarea înseamnă înlocuirea unui corp în spaţiu cu 
altul. Dacă monadele n-ar avea calităţi specifice, înlocuirea unei 
monade prin alta n-ar schimba cu nimic starea existentă, iar în lume 
nu s-ar observa nici un fel de modificare : pretutindeni ar domni uni- 
formitatea. Or, în lumea înconjurătoare observăm mişcări şi schim- 
bări variate, de unde trebuie să conchidem că monadele au calităţi 
specifice. Mai mult, fiecare monadă se deosebeşte de oricare alta, în 
lume ncexistînd două monade identice. Potrivit principiului leibni- 
zian al identităţii indiscernabililor, „nu este adevărat că două substanţe 
s-ar putea asemăna în întregime, nefiind diferite decît solo numero“ 
(Disertuţie metafizică, IX); cu alte cuvinte, doi indivizi nu se 
deosebesc între ei numai prin faptul că sînt doi, ci şi prin calităţile lor 
intrinseci, oricît ar părea de asemănători. Astfel, nu există două frun- 
ze identice într-o pădure, după cum nu există două boabe de rouă 
identice sau doi oameni identici. Substanțele se deosebesc, prin 
urmare, calitativ una de alta, monadele fiind unicate ontologice. Cu 
aceasta atingem miezul individualist al monadologiei: monadele sînt 
indivizi distincţi, deosebiți unul de celălalt. Acest individualism 
ontologic a fost considerat uneori ca expresia metafizică a tendinței 
umaniste a filosofiei leibniziene şi ca o continuare a gîndirii umaniste 

Renaşterii!. Dar Leibniz însuşi ne atrage atenţia (Disertaţie metafizică, 
IX), că el a generalizat la nivel ontologic ceea ce Sf. Thoma afirmase 
despre îngeri, şi anume că fiecare este o infima species, adică o specie 
cu un singur individ. Prin urmare, fiecare individ este unic. Totodată, 
devine mai clară acum deosebirea dintre concepţia lui Leibniz şi cea 
a lui Spinoza. Dacă la acesta din urmă aveam de-a face cu o sub- 
stanţă universală unică, la Leibniz sîntem în faţa unei multiplicităţi, 
a unci pluralităţi infinite de substanţe individuale, absolut distincte. 
Leibniz încearcă să salveze astfel diversitatea reală a fenomenelor 
lumii, pe care monismul spinozian tindea s-o anihileze, dizolvînd 
fenomenele individuale considerate ca moduri în unicitatea sub- 
stanţei unice. 

Existenţa se află într-o permanentă schimbare. Leibniz for- 
mulează această importantă idee ontologică în termeni de-a dreptul 
heracliteeni : „toate corpurile, scrie el, sînt într-un flux perpetuu, pre- 
cum rîurile; iar părţile intră în ele şi ies în mod continuu“ 
(Monadologia, 71). Monadele sînt cuprinse şi ele în fluxul universal, 
se află într-o „schimbare continuă“. Această schimbare nu poate 
avea însă o cauză externă, fiindcă, aşa cum am văzut, monadele sînt 
impenetrabile, perfect izolare faţă de mediul exterior. Ea rezultă deci 
dintr-un principiu intern. Schimbarea se face, după Leibniz, întot- 
deauna treptat; potrivit unui celebru precept al său, natura non facit 
saltus. Caracterul treptat al schimbării înseamnă că în lucrul care se 
schimbă ceva se modifică şi altceva rămîne un timp neschimbat. 
Monada, deşi nu are părţi, trebuie concepută deci ca o multiplicitate, 
ce se manifestă pe fondul unei perfecte unităţi (unitate în multipli- 
citate). Leibniz argumentează această importantă idee filosofică prin 
referire la monada cea mai bine cunoscută nouă, care este sufletul 
omenesc : noi observăm în sufletul nostru o multitudine de idei, sen- 
timente, dorinţe etc., existente pe fondul unităţii eului, deci o multi- 
plicitate în unitate. La fel trebuie să stea lucrurile, consideră filosoful, 
şi cu celelalte monade. 

Am ajuns astfel la o nouă caracteristică esenţială a monadei: ea 
conţine în sine un principiu al schimbării, este forţă activă, natura sa 
manifestîndu-se ca o permanentă tensiune, ca un necontenit efort. 
Ideca monadei ca forţă activă este o contribuţie filosofică extrem de 
prețioasă a gînditorului de la Hanovra, care ne permite să vorbim 
despre depăşirea vechii concepţii atomiste despre substanţă. Acest 


1 Cf. D. Bădărău, op. cit., p. 48. 

principiu dinamist este, alături de individualism, definitoriu pentru 
filosofia monadologică. 

c) Ierarhia monadelor. 

Ansamblul eforturilor interne ale fiecărei monade este asimilat 
de Leibniz cu o totalitate de percepții. Fiecare monadă este, după pă- 
rerca lui, dotată cu percepţie. Trecerea de la ideea de efort la cea de 
percepţie nu este însă prea clară; filosoful nu ne oferă în acest punct 
nici o explicaţie. Pentru el, percepţia nefiind explicabilă prin cauze 
mecanice, trebuie considerată un dat ireductibil, o însușire originară 
a fiecărei monade. Aceasta nu înseamnă însă că toate monadele ar fi 
înzestrate cu conştiinţă. Leibniz foloseşte, este adevărat, în mod 
frecvent exemplul monadei pe care o cunoaştem cel mai bine şi care 
este propriul nostru eu, pentru a trage concluzii asupra monadelor în 
general. Totuşi, monadele, chiar dacă sînt incorporale, nu se identi- 
fică sufletului omenesc. Leibniz deosebeşte percepţia de apercepţie, 
aceasta din urmă însemnînd reflecţie, conştiinţă, gîndire. 

Leihniz stabileşte o ierurhie a monadelor, folosind drept criteriu 
gradul de claritate şi distincţie al percepţiilor lor. La baza ierarhiei se 
află monadele care alcătuiesc corpurile anorganice, unde nu există o 
monadă dominantă, ele alăturîndu-se unele altora în spaţiu şi gene- 
rînd astfel continuitatea corpurilor. La acest nivel, percepțiile sînt în 
întregime confuze şi nu există memorie. Starea monadelor inferioare 
este asemănătoare stării noastre de leşin sau de somn profund, fără 
vise, stări în care nu avem nici percepții distincte şi nici memorie. 
Cînd ne revenim din asemenea stări noi avem însă percepții. Or, 
după Leibniz, orice percepţie nu poate proveni decît dint-o percepţie 
anterioară, aşa cum orice mişcare nu poate proveni decît dintr-o 
mişcare anterioară. De unde rezultă că şi în stările menţionate noi 
avem percepții, chiar dacă nu sîntem conştienţi de ele. În general 
vorbind, percepţia conştientă, senzaţia, sc naşte dintr-o multitudine 
de percepții inconştiente, după cum vuietul mării se naşte din 
sunetele, altfel imperceptibile, ale fiecărui strop de apă. Acestea sînt 
„micile percepții inconştiente“, care stau la baza percepţiei 
conştiente, şi a căror cercetare a făcut ca Leibniz să fie considerat 
uncori ca un precursor al psihologiei moderne a inconştientului. 
Existenţa percepţiilor incongştiente este, după Leibniz, neîndoielnică. 
Percepţii de acest fel trebuie să aibă monadele inferioare. 

Pe treptele următoare ale ierarhiei ontologice se situează mo- 
nadele ce constituie corpurile vii, vegetale şi animale. La nivelul ani- 
malelor întîlnim o monadă dominantă, sufletul, o dară cu care apar 
percepțiile distincte şi memoria. Următoarea treaptă este aceea a 
monadelor înzestrate cu rațiune, sau a spiritelor. Activitatea lor este 

guvernată de principii logice şi pe această bază ele sînt capabile de 
cunoaştere, de ştiinţă. Principiul noncontradicţiei şi cel al raţiunii 
suficiente — acesta din urmă fiind formulat de Leibniz însuşi — stau 
la baza activităţii raţionale a acestor monade. În vîrful ierarhici se 
află monada supremă şi unică (monas monadorum), monada monade- 
lor, adică Dumnezeu. Dumnezeu este „spirit pur“ şi are o viziune a 
lumii total adecvată şi intuitivă. — Aşadar, nu poate fi vorba la 
Leibniz de o identificare a monadelor cu sufletul omenesc. Numai 
monadele dotate cu rațiune, spiritele, sînt identice acestuia. Ceca ce 
posedă toate monadele este percepţia, gradul de claritate şi distincţie 
al acesteia fiind diferit, în conformitate cu treptele ierarhiei univer- 
sale. Astfel, existenţa este structurată ierarhic, treptele ierarhiei 
deosebindu-se între ele prin gradul de fiinţă şi de perfecţiune!. 

Fiecare monadă este dotată aşadar cu percepții. Neexistînd vid, 
întreaga materie este solidară. Leibniz formulează ideea importantă a 
„conexiunii întregii materii“. Drept urmare, o mişcare care se pro- 
duce într-un punct oarecare al universului, va afecta întregul 
univers. Fiecare monadă va exprima deci starea tuturor celorlalte, va 
exprima starea întregului univers, va fi, cum se exprimă filosoful, o 
„oglindă vie a universului“. Ea va exprima, fireşte, mai distinct partea 
din univers care-i este apropiată, în primul rînd corpul de care este 
legată şi, prin intermediul acestuia, restul; restul universului va fi 
exprimat deci numai în mod confuz. De unde urmează că fiecare 
monadă arc o perspectivă proprie asupra universului, la fel cum dife- 
riţi oameni vor avea din diferite puncte ale unui oraş perspective 
deosebite asupra acestuia. S-ar putea spune chiar că din punctul de 
vedere al monadelor, există un număr infinit de universuri diferite. 
Acestea nu sînt totuşi decît perspective deosebite asupra unuia sin- 
gur, conform punctelor de vedere diferite ale monadelor. 


2.5.3. Teoria armoniei prestabilite. 

Concepţia despre monade ca substanţe absolut simple, 
autarhice, perfect izolate de lumea înconjurătoare, a ridicat în faţa lui 
Leibniz dificila problemă a comunicării între ele. De vreme ce mona- 
dele nu au părţi, ele nu pot să acţioneze unele asupra altora şi deci 
comunicarea prin interacţiune este exclusă. Este adevărat că, uncori, 
Leibniz admite în plan fizic interacţiunea substanţelor. Explicarea 
unei schimbări se face întotdeauna, şi trebuie să se facă, prin 
descoperirea cauzei sale. Fizica nu poate renunţa la principiul cauza- 
lităţii şi al interacțiunii. Dar acesta este numai planul fenomenul al 


! Idee scolastică, cu origini neaplaronice (la Plotin). 

manifestării substanţelor. În plan metafizic, adică la nivelul sub- 
stanţelor însele, la nivelul monadelor, interacţiunea este imposibilă 
(Adevărurile prime, în Disertaţie metafizică, p. 153). Filosoful trebuia 
totuşi să păsească o explicaţie a acordului dintre monade. Această 
explicaţie cra cu atît mai necesară cu cît teza despre monadă ca 
oglindă vie a universului nu este direct conciliabilă cu teza autarhiei, 
a izolării absolute a monadelor. Într-adevăr, cum ar putea o monadă 
complet izolată de celelalte, care nu suferă nici un fel de influenţă din 
partea acestora, să le oglindească starea, şi aceasta clipă după clipă, 
în condiţiile în care fiecare monadă cunoaşte o permanentă schim- 
bare internă? Concilierea acestor două teze şi, în general, soluţia 
problemei comunicării substanţelor putea fi găsită numai pe o cale 
indirectă. 

Leibniz elaborează soluţia acestei probleme în teoria armoniei 
prestabilite, cea de a doua componentă de bază a filosofiei sale. După 
Leibniz, acordul între monade, şi anume, între seria eforturilor şi per- 
cepţiilor fiecăreia, şi seriile corespunzătoare ale celorlalte, a fost sta- 
bilit în momentul creaţiei, de către Dumnezeu, menţinîndu-se de 
atunci încoace în mod natural. Pentru a-şi ilustra ideea, Leibniz ne 
oferă exemplul a două orologii, sincronizate şi puse în mişcare la un 
moment dat. Cele două orologii vor arăta mereu aceeaşi oră; uitîn- 
du-ne la unul, vom putea spune ce oră arată celălalt şi invers, deci 
fiecare va oglindi starea celuilalt, fără a exista cea mai mică influenţă 
între ele. Aşa stau lucrurile şi cu lumea în ansamblu: ceasornicarul 
divin a sincronizat, a armonizat fenomenele la început şi de atunci 
ele îşi corespund unele altora, înfăţişîndu-ni-se ca o totalitate ordo- 
nată, armonioasă şi plină de frumuseţe. Leibniz se referă alteori la 
exemplul a două orchestre care ar executa, urmînd aceleaşi note, 
aceeaşi melodie, absolut independent una de alta. O altă ilustrare 
sugestivă a teoriei leibniziene a propus Lucian Blaga : să ne imaginăm 
un spectacol de teatru în care un actor cade pe scenă, fiind împuşcat 
de altul. De fapt, el nu cade pentru că a fost realmente împuşcat, ci 
fiindcă aşa îi este rolul. „Regizorul suprem a distribuit monadelor, ca 
unor actori într-un teatru, cele mai variate roluri. Monadele îşi joacă 
rolurile ascultînd numai de textul lor, iar nu de îndemnuri sau de 
constrîngeri exterioare“|, 

Armonia prestabilită este o încercare de a explica acordul mona- 
delor, în condiţiile în care este exclusă interacţiunea cauzală dintre 
ele. Totodată ea propune o anumită soluţie a problemei raporturilor 
dintre suflet şi corp, ce a apărut o dată cu abandonarea ontologiei 


! L. Blaga, Despre conşuinţa filosoficã, fasc. 1, Cluj, 1947, p. 49. 

tradiţionale, la baza căreia stăteau conceptele aristotelice de materie şi 
formă. Problema aceasta, ridicată încă de Descartes, nu a putut căpăta 
o rezolvare satisfăcătoare în cadrul ontologici dualiste pe care a edifi- 
cat-o filosoful francez. Considerînd corpul şi sufletul drept manifestări 
ale unor substanţe complet independente, dualismul nu putea explica 
faptul empiric al acordului dintre dorinţele şi voliţiunile sufletului şi 
mişcările corespunzătoare ale corpului. lar recursul la ipoteza glandei 
pineale care ar asigura acest raport nu era prea convingător, 
Malebranche, discipol al lui Descartes, a adoptat pentru a explica 
acest acord şi, în general, ordinea şi armonia lumii, teoria ocazionali- 
stă, care presupune o continuă intervenţie armonizatoare a divinității 
în desfăşurarea fenomenelor lumii. Fenomenele particulare sînt ocazii 
ale intervenţiei divine ; prin urmare, acţiunile lor pot fi numai cauzele 
ocazionale ale schimbărilor, cauza reală fiind acţiunea lui Dumnezeu. 
Ocazionalismul admite, prin urmare, un veritabil deus ex machina, 
prea puţin filosofic. Nemulțumit de o asemenea concepţie, Leibniz o 
înlocuieşte cu armonia prestabilită, care-i pare a satisface mai bine 
exigenţele explicative ale filosofiei. „Aceste principii — scrie Leibniz, 
referindu-se la armonia prestabilită, — mi-au dat mijlocul de a explica 
în mod natural uniunea sau conformitatea sufletului şi corpului 
organic. Sufletul urmează lepile-i proprii, iar corpul la fel pe ale sale; 
şi ele se întîlnesc în virtutea armoniei prestabilite între toate sub- 
stanţele...“ (Monadologia, 78). Sistemul armonici prestabilite „face ca 
corpurile să acţioneze ca şi cum, prin imposibil, n-ar exista deloc 
suflete ; ca sufletele să acţioneze ca şi cum n-ar exista deloc corpuri; 
şi ca amîndouă să acţioneze ca şi cum unele le-ar influenţa pe cele- 
lalte“ (ibid., 81). 

Teoria armoniei prestabilite încearcă o conciliere între deter- 
minismul cauzal al fenomenelor naturii şi ordinea finalistă a sub- 
stanţelor ce stau la baza lor. Ea admite intervenţia divinității numai 
în momentul iniţial al istoriei lumii, desfăşurarea ulterioară a acestei 
istorii fiind guvernată de legile generale pe care Dumnezeu însuşi le-a 
instituit. După părerea multor filosofi, concepţia armoniei presta- 
bilite este însă nesatisfăcătoare sub raport explicativ. Fiindcă, în 
ultimă analiză, ea înseamnă „a spune că un lucru este, pentru că este“ 
(A. Weber), fără a ne oferi o explicaţie reală. A răspunde la între- 
barca privind unitatea şi armonia lumii prin aceca că ele au fost sta- 
bilite de la început de Creator, înseamnă la urma urmelor o repetare 
a problemei într-o altă formă, deplasarea ei către ipoteticul moment 
iniţial, iar nu o autentică rezolvare. 

Armonia prestabilită este una dintre ideile care l-au condus pe 
Leibniz la „pîndul şchiop“ (Hegel) că lumea actuală este cea mai 


322 


bună dintre lumile posibile. În momentul creaţiei, Dumnezeu putea 
să aleapă între o infinitate de lumi posibile. Dacă a ales-o tocmai pe 
aceasta, înseamnă că a avut motive temeinice, anume că în ca se 
puteau realiza cele mai bune serii „composibile“ de fenomene, deci ea 
este cea mai bună dintre cîte sînt posibile. Desigur, lumea nu este 
perfectă în sens absolut, dar are gradul de perfecţiune cel mai înalt cu 
putinţă în domeniul finitului. Leibniz nu neagă existenţa răului ; în 
Teodiceea el discută pe larg problema aceasta, sub cele trei aspecte ale 
ci: răul metafizic, răul fizic şi răul moral. El consideră, totuşi, că exis- 
tenţa râului nu contravine principiului său. Căci dacă lumea aceasta 
nu ar fi cea mai bună dintre lumile posibile, nu ar fi existat o rațiune 
suficientă, un temei al alegerii ei de către Dumnezeu şi drept urmare 
ca n-ar fi fost creată. Concepţia lui Leibniz, care a primit numele de 
„optimism“, a fost supusă unei critici virulente în Secolul Luminilor, 
mai ales de către Voltaire. Optimismul leibnizian a putut fi transfor- 
mat cu uşurinţă într-un instrument de apărare şi justificare a sta- 
tus-quo-ului, ceca ce a declanşat polemica incisivă împotriva sa a 
filosofilor iluminişti. 

Metafizica lui Leibniz este o concepţie spiritualistă, individuali- 
stă şi dinamistă. Teoria sa a cunoaşterii se încadrează în orientarea 
raţionalistă, pe care, prin teoria inneităţii virtuale, o rafincază şi o 
nuanţează. Filosofia lui Leibniz a fost sistematizată, simplificată şi 
popularizată în Germania de către Christian Wolff. Raționalismul 
leihnizo-wolffian a dominat gîndirea filosofică germană pînă în vre- 
mea lui Kant. 


2.6. John Locke 

Filosoful englez John Locke este principalul teoretician al 
empirismului modern. Continuînd orientarea iniţiată de Francis 
Bacon şi dezvoltată Thomas Hobbes, el elaborează cea dintii teorie 
sistematică a cunoaşterii în cadrul empirismului. Spre deosebire de 
filosofii anteriori, nu numai de cei empirişti, dar şi de cei raţionalişti, 
care au abordat problemele cunoaşterii în perspectivă metodologică, 
adică din unghiul de vedere al preocupări lor dominante pentru 
metodă, Locke le cercetează ca probleme distincte şi care au o impor- 
tanţă decisivă pentru filosofie în ansamblu. Cum spune un cercetător 
de astăzi (David Wooton), el a fost „fascinat de operaţiile lăuntrice 
ale minţii“. Aşa cum vom vedea, teoria sa a cunoaşterii este clădită 
pe o bază psihologică sau, mai precis, psihogenetică, gînditorul englez 
fiind printre cei dintii care au promovat metoda genetică (sau 
„istorică“, cum o numeşte el) în psihologie şi epistemologie. 

2.6.1. Date biografice. Opera. 

Locke a trăit între anii 1632-1704. 
Şi-a făcut studiile la Londra şi la Oxford, 
unde a studiat limbile clasice, dar şi 
ştiinţele naturale ; a manifestat un mare 
interes pentru medicină, în domeniul 
căreia, mai tîrziu, a şi publicar primele sale 
lucrări şi pe care a practicat-o sporadic 
întreaga viaţă. Studiile medicale, priere- 
nia sa cu unii oameni de ştiinţă celebri ai 
timpului, printre care marele chimist 
Robert Boyle, ca şi calitatea sa de mem- 
bru al Societăţii regale din Londra sînt socotite de cercetătorii 
filosofiei lui Locke ca fapte biografice importante pentru înţelegerea 
spiritului pozitiv care îi animă gîndirea: „Locke scrie Vasile 
Pavelcu — nu va privi obiectul ştiinţei prin prisma metafizicii, ci va 
examina problemele metafizice cu ochii omului de ştiinţă“!. 

Legăturile cu lordul Ashley, viitorul conte Shaftesbury, şeful 
partidului liberal şi, într-o vreme, cancelar al Angliei, apoi căzut în 
dizgrație în timpul lui Carol al II-lea, l-au obligat pe filosof să se 
exileze în Franţa şi în Olanda, unde a rămas pînă la revoluţia din 
1688. In anul următor revine în Anglia şi se bucură de o mare influ- 
enţă politică în timpul monarhiei constituţionale instaurare de 
Wilhelm de Orania. Ideile sale liberale, dezvoltate printr-o inter- 
pretare democratică a teoriei contractualiste a lui Hobbes, au con- 
tribuit la consolidarea formei constituţionale de guvernămînt din 
Anglia şi au constituit, în veacul următor, o importantă sursă de 
inspiraţie pentru filosofii iluminişti. 

Principala sa scriere filosofică este Eseu asupra intelectului ome- 
nesc, publicată în limba engleză în 1690. Ea a fost precedată de 
lucrarea latină De intellectu humano (1671), „un fel de schiţă a con- 
cepţiei lui empiriste asupra cunoaşterii“ (lon Roşca), şi de un rezu- 
mat al viitorului Eseu, publicat în 1688. Dintre celelalte lucrări se 
cuvin menţionate: Scrisoare asupra toleranței (1685, publicată în 
1689), amplificată ulterior, aşa încît în forma definitivă, publicată 
postum, lucrarea cuprinde patru scrisori cu această temă. În această 
lucrare filosoful se pronunţă împotriva autoritarismului politic şi 
intoleranţei religioase, cărora le opune judecata critică şi toleranța. 
Alte două lucrări cu o tematică apropiată sînt: Raţionalitatea creşti- 


' Istoria filosofiei modeme, Omagiu Prof. lon Petrovici, vol. |, Societatea Română de 
Filosofie, Bucureşti, 1937, p. 278. 


324 


nismului expus după Scriptură (1695) şi Ginduri asupra vieţii creştine, în 
care susţine un deism filosofic. În Două tratate asupra guvernării 
(1681, publicată în 1689), Locke opune, în spiritul concepţiei sale 
liberale pe care am amintit-o, autorităţii politice absolute, emanci- 
parea şi libertatea cetăţenească. În sfârşit, menţionăm Cugetări asupra 
educaţiei (1693), lucrare de pionierat a pedagogiei moderne, în care 
autorul se pronunţă împotriva învăţămîntului formalist şi steril de 
atunci şi pentru un sistem de educaţie care să respecte personalitatea 
şi să dezvolte însuşirile naturale ale copilului, în care latura formativă 
să aibă prioritate faţă de cea informativă, altfel spus, în care accentul 
să cadă pe educaţie, iar nu pe instrucţie. 

Pe noi ne interesează, desigur, înainte de toate, Eseu asupra inte- 
lectului omenesc, care este nu numai lucrarea filosofică cea mai impor- 
tantă a lui Locke, dar şi una dintre lucrările fundamentale ale 
filosofiei moderne în genere. 

Încă din „Epistola către cititor“, cu care se deschide Eseul, 
Locke, povestind geneza lucrării, relatează că, discutînd, în mai multe 
rînduri, într-un cerc de pricteni, o serie de probleme morale şi reli- 
pioase, i-a venit la un moment dat ideea „că am apucat — cum scrie 
el — pe un drum greşit şi că înainte de a porni la asemenea cercetări, 
cra necesar să verificăm propriile noastre posibilităţi şi să vedem care 
sînt chestiunile cu care intelectul nostru ar fi în măsură să se ocupe“!. 
Înainte de a căuta soluţia unei probleme sau alteia, trebuie să stabi- 
lim, aşadar, dacă intelectul nostru este sau nu capabil să o rezolve, 
adică să cercetăm intelectul însuşi. Aceasta, spune filosoful, trebuie 
să fie „cea dintii cercetare a noastră“. 

O asemenea cercetare presupune însă schimbarea atitudinii 
noastre aşa-zicînd „naturale“. Căci intelectul este ca şi ochiul, care 
vede toate lucrurile, dar nu se vede pe sine, „şi este nevoie — spune 
Locke — de meşteşug şi de trudă pentru a-l aşeza la distanţă şi a face 
ca el să fie propriul său obiect“. În mod obişnuit, intelectul nostru se 
îndreaptă către lumea externă şi face din lucrurile care o compun 
„obiecte“ ale cunoaşterii sale. La acest nivel prefilosofic domneşte 
încrederea spontană, naivă în capacitatea noastră nelimitată de a 
cunoaşte lumea. Este ceea ce unii filosofi au numit „dogmatismul 
spontan“ al bunului simţ sau al conştiinţei umane obişnuite. 
Atitudinea filosofică presupune o schimbare de orizont, o „răsucire“ 


John Locke, Eseu asupra intelecrului omenesc, traducere de Armand Roşu şi Teodor 
Voiculescu, Studiu introductiv de Dan Bădărău, vol. |, Editura Ştiinţifică, Bucureşti, 
1961, p. 2. 

Ibidem. 

a gîndirii către sine însăşi, adică instituirea gîndirii ca propriul său 
obiect. Într-un alt plan, în plan metafizic, noi am întîlnit deja această 
schimbare la Descartes şi ea este caracteristică pentru spiritul 
modern. În planul teoriei cunoaşterii, schimbarea care ne intere- 
sează, adică instituirea facultăţilor de cunoaştere ca obiect de cer- 
cetare, capătă prima sa expresie clară şi precisă la Locke. Demersul 
filosofic astfel orientat va primi la Kant numele de criticism. Filosoful 
englez este socotit, de aceea, de istoricii filosofiei, ca iniţiatorul criti- 
cismului sau al orientării critice în gîndirea modernă. 

Metoda pe care el o va folosi se deosebeşte însă de aceea a lui 
Kant. Locke va utiliza metoda istorică, cum o numeşte el, adică va 
încerca să determine natura, valoarea şi limitele cunoştinţelor prin 
cercetarea originii lor, a surselor din care provin. Metoda lui este 
aşadar metoda genetică, întemeiată în mod necesar pe psihologie, mai 
precis pe peneza psihologică a cunoştinţelor. Kant, cum vom vedea la 
vremea potrivită, va încerca, prin metoda transcendentulă, să 
elibereze teoria cunoaşterii de psihologism şi să înlocuiască abordarea 
genetică printr-o abordare de tip structural. Structura Eseului lui 
Locke este următoarea : Cartea | — despre ideile înnăscute; Cartea 


a Il-a — originea şi clasificarea ideilor; Cartea a Ill-a — limbajul 
(ideile şi limbajul, căci cuvintele sînt semne ale ideilor); Cartea a 
IV-a — despre cunoaştere: ce cunoştinţe are intelectul prin ideile 
sale. 


2.6.2. Critica inneismului. 

Locke începe prin a se delimita de o concepţie gnoseologică de 
sorginte platoniciană, promovată în acel timp mai cu scamă de 
Şcoala platoniciană de la Cambridge (Robert Greville, Ralph 
Cudworth, Herbert de Cherbury, singurul pe care îl numeşte), dar şi 
de Descartes, anume teoria ideilor înnăscute. Teoria ideilor înnăscute 
mai este numită şi inneism (de la franc. inné = înnăscut, cuvînt ce-şi 
are originea în lat. innatus = înnăscut, din naştere, congenital). 
Asăzi, mai ales în spaţiul anglofon se foloseşte, pentru a desemna 
această teorie şi formele ei mai recente, termenul de nativism. 

Inneismul sau nativismul susţine, pe urmele „reminiscenţei“ 
platoniciene, că intelectul uman ar fi înzestrat de la naştere cu anu- 
mite idei, de carc el devine ulterior conştient. Teza categorică a lui 
Locke este aceea că nu există idei înnăscute. El aduce mai multe 
argumente împotriva inneismului, dintre care vom reţine numai cîte- 
va. Mai întîi, dacă ar exista idei înnăscute, ele ar trebui să fie prezente 
la toţi oamenii. Or, experienţa ne arată că copiii nou-născuţi, 
înapoiaţi mintal şi chiar marea masă a oamenilor necultivaţi nu au 

acele axiome sau principii care sînt socotite a fi înnăscute! Nici prin- 
cipiile logice, nici cele matematice şi cu atît mai puţin principiile 
ştiinţelor de observaţie, nefiind prezente în mintea tuturor oamenilor, 
nu pot fi înnăscute. Partizanii inncităţii, fiind obligaţi să admită că nu 
toţi oamenii le au, afirmă că există o deosebire între a avea o idee şi 
a fi conştient de ea. Adică spiritul poate avea idei, fără a fi conştient 
de ele. Acest lucru este însă imposibil după părerea lui Locke. A fi în 
intelect înseamnă a fi perceput sau înţeles de intelect, alt mod de 
prezenţă în intelect a unei idei fiind cu neputinţă. Aşadar, a spune că 
o idee este în intelect, fără ca intelectul să o perceapă înseamnă a 
spune că ca este şi în acelaşi timp nu este în intelect, adică înseamnă 
a ne contrazice. Este adevărat că există idei a căror cunoaştere noi o 
dobîndim foarte devreme ; dar dacă le cercetăm cu atenţie, con- 
statăm că ele sînt compuse din adevăruri dobîndite, iar nu înnăscute. 
Noi dobîndim ideile numai treptat, după cum treptat învăţăm ter- 
menii necesari pentru a le exprima şi tot astfel ajungem să cunoaştem 
legăturile dintre ele. 

Asentimentul universal al oamenilor cu privire la anumite ade- 
văruri, chiar dacă lăsăm la o parte rezervele adineaori menţionate, nu 
dovedeşte nicidecum, după Locke, că ele ar fi înnăscute. Căci ele tre- 
buie să fie mai întîi cunoscute şi exprimate, nefiind generate spontan 
de mintea fiecăruia. Or, dacă ar fi înnăscute, ele n-ar mai avea nevoie 
să fie propuse oamenilor spre acceptare. Un adevăr înnăscut şi 
necunoscut este o contradicţie in adjecto. 

Principiile morale nu sînt nici ele înnăscute. Cel mult, putem 
considera înnăscute dorinţa de fericire şi aversiunea faţă de neferi- 
cire, dar acestea nu sînt decît tendinţe naturale ale oamenilor, iar nu 
expresia vreunor adevăruri gravate în intelect. În domeniul moral, 
asentimentul universal nu poate fi în nici un caz invocat, căci ideile 
morale variază de la un popor la altul şi de la o religie la alta. 

Fenomenul remuşcării sau mustrării de conştiinţă, care apare 
atunci cînd regulile morale sînt încălcate, ar părea să dovedească 
prezenţa în conştiinţă a unor principii morale înnăscute şi de aceea 
inviolabile. Dar conştiinţa, scrie Locke, nu este decît „opinia pe care 
o avem noi înşine despre ceca ce facem“. lar dacă ea ar fi dovada 
existenţei unor principii înnăscute, aceste principii ar trebui să fie 
diferite de la un om la altul, căci anumite persoane fac din principiu 
de conştiinţă ceca ce altele, din acelaşi motiv, evită să facă. Este de 
ajuns să comparăm comportarea unor populaţii primitive cu aceea 
din societăţile civilizate pentru a ne da seama imediat de imensa 
diferenţă dintre principiile lor morale. Un argument nu mai puţin 
important, după Locke, este acela că dacă principiile morale ar fi 

înnăscute, educaţia morală, atît de importantă în formarea omului, 
ar trebui să fie considerată inutilă. i 

Principiile religioase se află în aceeaşi situaţie. Însăşi ideea de 
Dumnezeu este o idee dobîndită, iar nu una înnăscută. Pe lîngă fap- 
tul că anumiţi oameni nu o au, ateii, sînt popoare întregi care n-au 
nici o idee despre Dumnezeu şi nici vreun cuvînt pentru a o exprima. 
Mai mult, această idee variază la infinit, de la antropomorfismul 
primitiv şi pînă la deismul filosofilor. De altfel, chiar dacă ar fi uni- 
versală şi pretutindeni aceeaşi, aceasta n-ar fi o dovadă a inneităţii ci, 
după cum universalitatea şi conştiinţa ideii de foc nu dovedeşte 
inncitatea acestei idei. Universalitatea şi constanţa ideilor pot fi 
explicate mult mai simplu, fără a apela la ipoteza complicată şi inutilă 
a ideilor înnăscute. 

Aşadar, nici axiomele sau principiile ştiinţelor, nici principiile 
morale şi nici principiile religiei nu sînt înnăscute. In general 
vorbind, nu există idei înnăscute. Teoria ideilor înnăscute contrazice 
faptele şi complică în mod inutil explicaţia cunoştinţelor pe care le 
avem. 

Care este atunci originea ideilor noastre ? Cu aceasta trecem la 
cea de a treia problemă. 


2.6.3. Originea ideilor. 

Întrebarea de adineaori, întrebarea cu privire la sursa sau la 
sursele ideilor noastre este una dintre acele întrebări esenţiale pe 
care, după cuvintele lui Descartes, „măcar o dată în viaţă“ trebuie să 
şi le pună fiecare om care gîndeşte. Răspunsul lui Locke la această 
întrebare decurge logic din critica făcută inneismului: dacă nu există 
idei înnăscute, dacă toate ideile noastre sînt dobîndite, înseamnă că 
singura lor sursă este experienţa. Intelectul sau spiritul uman este la 
început o tabula rasa, o tăbliță de scris goală sau o foaie albă de hîrtie 
pe care, prin intermediul percepţiilor, experienţa îşi imprimă carac- 
tercle. Aici este de reţinut faptul că prin experienţă Locke înţelege 
nu numai percepţia obiectelor externe cu ajutorul organelor de simţ, 
ci şi percepţia propriilor noastre stări şi operaţii mentale, cu ajutorul 
a ceea ce el numeşte „simţul intern“. Percepția obiectelor externe 
prin organele de simţ este senzaţia, iar perceperea prin „simţul 
intern“, care nu presupune un organ de simţ special, a propriilor 
noastre stări sufleteşti, este reflecţia. Senzaţia şi reflecţia sînt singurele 
surse ale ideilor noastre. Nici o idee, oricît de complicată, nu are, în 
ultimă analiză, altă sursă decît senzaţia sau/şi reflecţia. Din senzaţie 
provin primele idei ale copilului şi numai la o vîrstă mai avansată el 
începe să reflecteze la ceea ce se petrece înlăuntru, în mintea sa. 

Studiul limbajului vine în sprijinul acestei teze. Într-adevăr, toare 
cuvintele pe care le întrebuinţăm depind de ideile sensibile ; acelea 
prin care desemnăm acţiuni şi situaţii foarte îndepărtate de simţuri se 
dovedesc, la o analiză atentă, a-şi trage obîrşia din aceleaşi idei sen- 
sibile, semnificaţiile originare fiind transferate la semnificaţii mai 
abstracte. Cuvîntul spirit, de pildă, înseamnă la origine suflu sau răsu- 
flare (în româneşte originea cuvîntului suflet în suflare sau răsuflare 
este evidentă), iar înger însemna trimis sau mesager (angelus, în latină, 
provine de la anghelos, care în greacă înseamnă mesager). Locke este 
de părere că dacă am putea urmări toate cuvintele pînă la originea 
lor, am constata cu siguranţă că, în toate limbile, acele cuvinte de 
care oamenii se servesc pentru a desemna lucruri care nu cad sub 
simţuri provin de la cuvinte care exprimă idei sensibile. 

Gîndirea depinde în întregime de senzaţie. Ea nu poate 
funcţiona în gol, fără materia oferită de senzaţie. De aceea, după 
Locke, începem să gîndim atunci cînd senzaţia ne oferă materialul 
necesar. Cunoscutul principiu: nihil est in intellectu quod non antea 
(Prius) fuerit in sensu (în intelect nu se află nimic care să nu fi fost mai 
întîi în simţuri) rezumă în mod exact acest punct de vedere. 

S-a susţinut că gîndirea este esenţa sufletului şi că, în con- 
secinţă, sufletul nu poate să nu gîndească: el gîndeşte înaintea şi 
independent de orice senzaţie ; el gîndeşte mereu, chiar şi atunci cînd 
nu este conştient de acest lucru. Dar experienţa infirmă această 
ipoteză. Cunoaşteţi gluma aceca cu ardeleanul care, întrebat: ce faci, 
bade, şezi şi cupgeţi ? A răspuns: ba, numa” şed. Intenţia depreciativă 
a glumei este anulată de faptul că ardeleanul nostru ştie un lucru 
foarte important: acela că nu gîndim mereu. Continuitatea absolută 
a gîndirii este o ipoteză care nu se întemeiază pe nici un fapt de expe- 
rienţă. Ar însemna că noi gîndim chiar şi atunci cînd nu ne dăm 
seama că gîndim, ceea ce, după părerea lui Locke, aşa cum am mai 
văzut, este imposibil. Sufletul poute să gîndească, după cum corpul 
poate să se mişte. Dar la fel cum corpul nu se mişcă mereu, tot aşa 
sufletul nu gîndeşte mereu. Explicaţia se află tocmai în dependenţa 
gîndirii de senzaţie. 

Toate acestea ne arată că Locke acordă senzaţiei o anumită pri- 
oritate asupra reflecţiei. Prioritatea în discuţie se explică atît prin fap- 
tul că în ordine genetică (psihogenetică) senzaţia este anterioară 
reflecţiei, cît şi prin aceea că ea, senzaţia, este sursa celor mai multe 
dintre ideile noastre. Totuşi, Locke nu afirmă nicăieri că senzaţia ar 
fi singura sursă a ideilor şi/sau că reflecţia s-ar reduce la ea. De aceea, 
caracterizarea sa ca senzuulist nu este întemeiată. Este adevărat că 
unele concepţii ulterioare care pornesc de la Locke, de pildă aceea a 

lui Condillac, vor reduce totul la senzaţie şi vor dezvolta ideile 
lockiciene într-o direcţie senzualistă. Dar Locke însuşi n-a procedat 
niciodată aşa. El acordă reflecţici o funcţie distinctă ca sursă a 
ideilor, funcţie pe care n-o poate îndeplini senzaţia, oricît de impor- 
tantă ar fi ea. De aceea, caracterizarea corectă a lui Locke rămîne 
aceca de gînditor empirist, căci situcază la baza cunoaşterii experienţa, 
atît ca experienţă externă cît şi ca experienţă internă. 


2.6.4. Clasificarea ideilor. 

Aceasta este, în esenţă, concepţia lui Locke despre sursele 
ideilor. Să vedem acum cîte tipuri de idei există, adică să analizăm 
clasificarea penerală a ideilor. Dar mai întîi să precizăm că Locke 
întrebuinţează termenul de idee într-un sens foarte general: orice 
percepţie existentă în spirit atunci cînd gîndeşte este, în acest sens, 
idee. De aceea, Vasile Pavelcu remarcă judicios că, la gînditorul 
englez, termenul de idee este sinonim cu acela de conţinut intelectual. 
„Astfel încît senzațiile, imaginile sau noţiunile, cît şi sentimentele 
sînt idei“!, cu precizarea că ele sînt idei în măsura în care intelectul 
le gîndeşte, adică în măsura în care este conştient de ele. 

a) Ideile simple. 

Există două feluri de idei, idei simple şi idei complexe. Cele dintîi, 
care sînt materia primă a tuturor cunoştinţelor noastre, se formează 
în intelect pe cele două căi menţionate, senzaţia şi reflecţia. În cazul 
lor, intelectul este pasiv, pur receptiv: adică ele apar spontan sub 
acţiunea obiectelor exterioare sau a reflecţiei interne, fie că vrem, fie 
că nu vrem. Intelectul nu are puterea de a le refuza, altera sau şterge, 
el pur şi simplu le primeşte. Pasiv în formarea ideilor simple, spiritul 
este dimpotrivă activ în formarea ideilor complexe. Dacă pe cele din- 
tîi le primeşte, pe cele din urmă le produce el însuşi, şi anume prin 
reunirea şi compunerea în modalităţi aproape infinite a ideilor simple 
pe care le-a primit. Ideile complexe sînt formate deci din idei simple 
şi sînt opera intelectului nostru. Intelectul nu poate produce însă nici 
o idee simplă, care să nu provină din senzaţie sau reflecţie. Purerea 
omului asupra acestei mici lumi care este intelectul său este aseme- 
nea celei pe care o are asupra marii lumi din afară: el nu poate decît 
să compună şi să descompună materialele oferite de natură, dar nu 
poate crea sau anihila un singur atom. 

Ideile simple provin fie de la un singur simţ, fie de la mai multe, 
fie numai de la reflecţie, fie de la senzaţie şi reflecţie în acelaşi timp. 


! Istoria filosofici modeme, vol. |, p. 280. 

Dintre ideile ce provin de la un singur simţ — cum sînt culorile, gus- 
turile, mirosurile, sunetele etc. — cea mai importantă este impene- 
trabiliratea, sau, cum preferă s-o numească Locke, soliditatea. Ea ne 
este oferită de simţul tactil şi constă în capacitatea unui corp de a 
umple complet spaţiul pe care-l ocupă, în aşa fel încît să excludă 
prezenţa în acel loc a oricărui alt corp. Ea se deosebeşte de spaţiu prin 
capacitatea de rezistenţă şi de mişcare şi este considerată de Locke ca 
însuşirea esenţială a corpurilor. Soliditatea ca idee, la fel ca toate 
celelalte idei simple, nu poate fi, în sens propriu, definită. 
Caracterizările pe care i le putem da pot fi obţinute numai din datele 
oferite de simţuri. La fel cum n-am putea să-l facem pe un orb din 
naştere să înţeleagă ce este o anumită culoare, soliditatea n-ar putea 
fi caracterizată fără referinţă la simţul tactil. 

Ideile care provin de la mai multe simţuri, de exemplu de la 
simţul vizual şi cel tactil, sînt acelea de spaţiu sau întindere, figură, 
mişcare şi repaos. Prin reflecţie ne vin ideile de percepţie sau putere 
de a gîndi şi de voinţă sau putere de a acţiona. În sfîrşit, ideile de 
plăcere şi durere, existenţă, unitate provin totodată din senzaţie şi 
reflecţie. 

b) Ideile complexe. 

Formarea ideilor presupune în intelect mai multe facultăţi 
(operaţii) : 1) percepţia, care este prima condiţie pentru ca un anumit 
lucru să devină obiect al intelectului; 2) retenţiu, care păstrează ideile 
formate şi permite reactualizarea lor atunci cînd este nevoie — am 
spune mai simplu memoria; 3) discemămîntul sau facultatea de a 
deosebi precis ideile unele de altele; 4) comparaţiu ideilor unele cu 
altele, prin care se formează numeroase idei cuprinse sub numele de 
relaţie ; 5) compoziţia, prin care spiritul strînge laolaltă mai multe idei 
simple, primite prin senzaţie şi reflecţie şi formează idei complexe ; în 
sfîrşit, 6) abstractizareu, prin care intelectul separă (lat. abstrahere) 
ideile particulare, primite de la obiectele concrete, de circumstanţele 
specifice de loc şi de timp şi le ridică la nivelul peneralităţii. In acest 
fel este prevenit inconvenientul carc ar apărea dacă fiecare idec par- 
ticulară ar fi desemnată printr-un termen distinct, căci în acest caz 
numărul cuvintelor ar fi infinit. Abstractizarea permite constituirea 
ideilor generale şi a termenilor generali, uşurînd astfel activitatea 
intelectului. Ea este privilegiul spiritului uman, în timp ce facultăţile 
(operaţiile) anterioare sînt comune omului şi animalelor. 

Pe scara ascendentă a facultăţilor menţionate, spiritul, care în 
percepţia propriu-zisă este pasiv, devine din ce în ce mai activ. 
Comparaţia, compunerea de idei complexe şi abstractizarea sînt cele 
mai importante operaţii ale sale, Dar, încă o dată, oricît de activ ar fi 


331 


spiritul în formarea ideilor complexe, acestea din urmă nu sînt, în 
ultimă analiză, decît combinaţii şi modificări de idei simple, primite 
prin senzaţie şi reflecţie. 

Locke distinge mai multe tipuri de idei complexe: 1) idei care 
exprimă moduri, deosebind aici modurile simple, adică ideile constitu- 
ite prin modificarea sau variaţia unei singure idei simple, cum ar fi 
ideile de loc, distanţă, imensitate, care sînt moduri ale ideii simple de 
spaţiu, şi modurile mixte, care sînt combinări de idei simple diferite, 
cum ar fi ideile de obligaţie, prietenie, minciună, ipocrizie. Ideea 
complexă de minciună, de pildă, se compune din următoarele idei 
simple eterogene: a) sunete articulate; b) anumite idei în spiritul 
celui ce vorbeşte; c) cuvintele care sînt semnele acestor idei; d) 
unirea acestor semne prin afirmaţie şi negaţie într-un fel diferit de 
acela în care sînt unite ideile corespunzătoare în mintea celui care 
vorbeşte. 

2) Un al doilea tip de idei complexe sînt ideile care exprimă sub- 
stange. Ideile complexe de substanţe (om, cal, arbore etc.) se formează 
astfel: remarcînd că un anumit număr de idei simple, provenite de la 
diferite simţuri, stau mereu împreună, intelectul nostru se 
obişnuieşte să considere acest complex de idei ca un singur lucru şi îl 
desemnează printr-un singur nume. O substanţă nu este deci nimic 
altceva decît o colecţie de idei simple, considerate ca unite într-un 
singur lucru. Substanţa numită soare, de exemplu, nu e altceva decît 
reunirea ideilor de lumină, căldură, rotunjime, mişcare constantă şi 
regulată. 

Filosofia scolastică şi Descartes pe urmele ei au imaginat, sub 
numele de substanţă, un subiect necunoscut, presupus a fi suportul 
(substratul) calităţilor capabile să producă în noi idei simple, calităţi 
care au fost atunci numite accidente. Dar această substanţă, consi- 
derată a fi altceva decît ansamblul calităţilor, considerată drept ceva 
ascuns în spatele lor nu este, după Locke, decît o fantomă a imagi- 
naţici. Noi nu avem nici o idee clară despre un asemenea substratum 
fără calităţi. Cunoaşterea noastră nu trece dincolo de așa-zisele acci- 
dente, adică de ideile noastre simple; pretinzînd să meargă mai 
departe, metafizica se angajează în dificultăţi insurmontabile. 

3) A treia categorie de idei complexe sînt icleile care exprimă 
relații. Cea mai extinsă relaţie, la care participă toate lucrurile este 
aceea dintre cauză şi efect. Noi ne formăm ideea despre ea observînd, 
prin intermediul simţurilor, producerea şi distrugerea unor lucruri de 
către altele. Locke nu analizează, de altfel, în profunzime ideea de 
cauză, aşa cum o va face David Hume. Cum vom vedea la timpul 

potrivit, după acesta din urmă, ca este la fel de iluzorie ca şi ideea de 
substanţă în sens de substratum. 


2.6.5. Calitățile primare şi secundare. 

Ideile complexe, aşa cum am văzut, sînt variaţii, moduri sau 
combinări de idei simple, aşa încît întregul edificiu al cunoaşterii se 
sprijină pe ideile simple. Care este raportul lor cu lucrurile ? Ideile 
simple au, desigur, anumite cauze externe. Aşa cum am văzut, spiri- 
tul nostru nu are capacitatea de a le produce din sine însuşi, din pro- 
priul său fond, fără concursul experienţei. Dar unele dintre aceste 
cauze sînt reale şi pozitive, în timp ce altele nu sînt decît privaţiuni în 
obiectele corespunzătoare, ca de exemplu acelea care produc ideile 
de frig, de întuneric şi de repaos. Cînd intelectul percepe aceste idei, 
el le consideră ca la fel de distincte şi pozitive ca şi celelalte, fără a se 
gîndi să examineze cauzele care la produc. Căci din punctul de 
vedere al existenţei lor în spiritul nostru, ele nu se deosebesc cu 
nimic de celelalte. Aici sînt însă două chestiuni distincte: una este 
aceea a statutului lor de idei, prin care, indiferent de natura cauzelor 
lor, toate ideile se aseamănă; cealaltă este aceea a cauzelor care le 
produc, adică a lucrurilor corespunzătoare, existente în afara noastră, 
prin care ele se deosebesc unele de altele. Această distincţie este 
absolut necesară, pentru a nu ne închipui că toate ideile noastre sînt 
veritabile imagini sau câpii a ceva inerent obiectelor care le produc. 
Căci, spune Locke, „cele mai multe idei de senzaţie care se atlă în 
spiritul nostru nu seamănă cu ceva ce există în afara noastră, după 
cum nu seamănă cu ideile noastre numele pe care le folosim pentru 
a le exprima“. 

Pentru a marca această deosebire, Locke va distinge ideile, adică 
conținuturile intelectuale, de calităţi, prin care înţelege puterile sau 
capacităţile lucrurilor de a produce în spirit anumite idei şi va preciza 
că „ideile se află în spirit, iar calităţile în corpuri“ (Eseu, 1, p. 111). 

Urmînd o veche tradiţie, care începe cu Democrit şi continuă 
în epoca modernă cu Descartes şi Hobbes, Locke deosebeşte în cor- 
puri două feluri de calităţi. Unele, ca mărimea, forma, numărul, pozi- 
ţia, mişcarea există în mod real în lucruri, „fie că sînt percepute, fie 
că nu“. Ele aparţin deci lucrurilor însele şi de aceea filosoful le 
numeşte calităţi reale, originare sau primare. Altele, cum sînt culorile, 
sunetele, mirosurile, nu aparţin lucrurilor însele şi nu sînt altceva 
decît puteri pe care acestea le au de a produce în noi, prin intermedi- 
ul calităţilor lor primare, anumite senzaţii. Locke le numeşte calităţi 
secundare : calităţi, explică el, pentru a respecta uzul statornicit de a 

socoti albul, raşul, dulcele etc. drept ceva inerent corpurilor; secun- 
dare, pentru a le deosebi de acelea existente în mod real în ele. 

Calităţile secundare nu sînt deci decît senzaţii produse în noi de 
calităţile reale sau primare ale lucrurilor, senzaţii care nu seamănă în 
nici un fel cu ceea ce există în mod real în lucruri. Dulcele, albastrul, 
caldul nu sînt altceva, în corpurile cărora le sînt atribuite, decît o 
anumită mărime, o anumită formă şi o anumită mişcare a particulelor 
din care sînt alcătuite. Dacă simţurile noastre nu le-ar percepe, ele 
nu ar exista. Dacă, în ipoteza contrară, am fi înzestrați cu alte organe 
de sim decît cele pe care le avem acum, am avea cu totul alte idei 
despre aceste calităţi. În ambele cazuri, concluzia este aceeaşi: 
subiectivitatea calităţilor secundare, adică dependenţa lor indisolubilă 
de constituţia organelor noastre de simţ. Locke se referă şi la un al 
treilea fel de calităţi: puterile lucrurilor de a produce modificări ale 
proprietăţilor altor lucruri şi astfel de a determina modul în care noi 
le percepem, de exemplu puterea focului de a schimba consistenţa 
unei bucăţi de ceară, atunci cînd o apropiem de el şi astfel de a modi- 
fica percepţia noastră despre ea. În toate acestea, distincţia episte- 
mologică cea mai importantă şi care va avea consecinţe majore în 
evoluţia ulterioară a empirismului modern, rămîne aceea dintre cali- 
tăţile primare şi calităţile secundare. 


2.6.6. Cunoaşterea şi certitudinea. 

Analiza ideilor şi a raportului lor cu lucrurile constituie premisa 
determinării naturii, întinderii şi limitelor cunoaşterii umane. Cartea 
a patra şi ultima a Escului se ocupă tocmai de această determinare. 
Ea este strîns legată de cărţile anterioare şi mai cu seamă de cartea a 
treia, care cercetează limbajul. Punerea problemelor cunoaşterii în 
relaţie cu problematica limbajului, pe care am întîlnit-o în formă 
incipientă încă la Bacon şi într-o formă mai dezvoltată la Hobbes, 
devine clară şi explicită la Locke şi poate fi considerată o componen- 
tă a modernităţii gîndirii sale. Atenţia stăruitoare acordată limbajului, 
constituenţilor săi, raportului dintre conținuturile cognitive şi 
formele lingvistice ni-l arată pe filosoful englez ca unul dintre înte- 
meietorii filosofiei moderne a limbajului. S-a spus, de altminteri, că 
Locke are merite de întemeietor în trei domenii esenţiale ale filosofiei 
moderne : în filosofia cunoaşterii, prin elaborarea celei dintii teorii 
sistematice a cunoaşterii în cadrul empirismului ; în filosofia limbaju- 
lui, prin ceea ce am arătat adineauri şi în filosofia politică — Locke 
fiind socotit îndeobşte părintele liberalismului modern (A.P Iliescu). 

Tot ceea ce există în mod real este individual şi totuşi cuvin- 
tele noastre (cu excepţia numelor proprii) sînt termeni generali. 

Acest lucru nu este întîmplător, ci temeinic motivat. A-i înţelege 
motivaţia înseamnă a ne pune întrebarea : în ce constau speciile şi 
genurile, exprimate prin numele comune, şi cum se formează ele? 
Ideile noastre încep prin a fi particulare. Ideca pe care un copil o 
are despre mama sa reprezintă la început numai această fiinţă indi- 
viduală. Numele pe care el învaţă să-l folosească desemnează, de 
asemenea, în mod exclusiv această fiinţă. Cu timpul, copilul 
observă că multe alte fiinţe seamănă cu mama sa şi cu tatăl său şi-şi 
formează treptat o idee la care participă toate aceste fiinţe, dîndu-i, 
în cele din urmă, numele de om. In acest fel ajunge el să aibă un 
nume comun şi o idec generală. Ideca generală nu este creată din 
nimic. Ea se formează prin înlăturarea din ideile complexe determi- 
nate de lucrurile particulare a ceca ce le deosebeşte şi prin reținerea 
a ceea ce le este comun, deci prin abstractizare. Formarea ideilor 
generale este o necesitate profundă a spiritului uman. Căci ar fi 
imposibil să înmagazinăm în memorie idei distincte despre toate 
lucrurile particulare pe care le întîlnim, despre fiecare copac, despre 
fiecare plantă, despre fiecare animal care ne cade sub simţuri. După 
cum, ar fi imposibil să le reținem numele. Dealrminteri, chiar dacă 
aşa ceva ar fi cu putinţă, cunoaşterea noastră n-ar înainta prea 
mult. Căci deşi este întemeiată pe observaţii particulare, ştiinţa se 
dezvoltă pe baza unor concepţii generale, care nu se pot forma decît 
prin reducerea lucrurilor la anumite specii, cu ajutorul numelor 
comune. 

Noţiunile generale (umiversalia, cum le spuneau scolasticii) nu 
sînt deci altceva decît idei abstracte şi parţiale, formate pornind de la 
alte idei mai complexe, determinate, la rîndu-le, de anumite obiecte 
particulare. Ele sînt simple produse ale spiritului nostru. „Ceea ce se 
numeşte gencral şi universal — spune Locke — nu aparţine exis- 
tenţei lucrurilor, ci este numai opera intelectului“. Este adevărat că 
natura face multe lucruri asemănătoare, cum se observă cu uşurinţă 
în cazul raselor de animale şi al tuturor fiinţelor care se înmulţesc 
prin sămînţă. Dar reducerea lor la specii este opera spiritului uman. 
Doctrina platoniciană, care vede în universale esenţele negenerabile 
şi incoruptibile ale lucrurilor, ignoră, din lipsa unei cunoaşteri apro- 
fundate a naturii, faptul de experienţă că, aşa cum se exprimă Locke, 
„toate lucrurile existente, cu excepţia autorului lor, sînt supuse 
schimbării”. Ceca ce ieri era iarbă, este mîine carnea unci oi şi cîteva 
zile mai tîrziu face parte din țesuturile ce alcătuiesc organismul unui 
om. În lumea organică, la fel ca pretutindeni, genurile, speciile, 
esenţele, formele substanţiale, la care au visat metafizicienii nu sînt 
nicidecum lucruri create constant de natură, ci sînt un artificiu al 

spiritului, introdus pentru a exprima mai uşor, printr-un termen 
general, colecţiile de idei de care el arc în mod frecvent ocazia să se 
ocupe. Este de observat, de altfel, cît de îndoielnică e semnificaţia 
cuvîntului specie şi cît de dificil e să clasificăm fiinţele organizate. 
Limitele speciilor animale sînt atît de nesigure, încît nici una dintre 
definițiile care i s-au dat pînă acum cuvîntului om şi nici una dintre 
descrierile făcute acestei specii de animal nu poate fi socotită ca sa- 
tisfăcătoare. Putem considera că savanții multiplică excesiv numărul 
speciilor, dar la fel de bine se poate afirma contrariul. Căci dacă 
cercetăm cu atenţie indivizii grupaţi sub acelaşi nume general, con- 
statăm adesea că între ci există deosebiri la fel de mari ca şi între cei 
grupaţi sub nume specifice diferite. 

Este, atunci, Locke un gînditor nominalist? Este de observat că 
există o legătură strînsă între concepţia gnoscologică empiristă şi pozi- 
ţia ontologică nominulistă a gînditorului englez, ca, de alfel, şi a 
celorlalţi empirişti moderni. Totuşi, nominalismul său este unul mo- 
derat. Poziţia nominalistă moderată a lui Locke este, dealrminteri, 
solidară cu tradiţia dominantă a gîndirii filosofice engleze, tradiţie 
constituită încă în Evul Mediu. Specia, genul, universalul, nu sînt 
decît cuvinte, flatus vocis, cum spuneau nominaliştii medievali. 
Greşeala tradiţională a metafizicienilor constă tocmai, cum se 
exprimă Locke, în „a lua cuvintele drept lucruri“. Educaţi în spiritul 
filosofiei peripatetice, ci sînt convinşi că cele zece categorii ale lui 
Aristotel, formele substanţiale, sufletele vegetative, oroarea de vid sînt 
ceva real. Platonicienii au sufletul lumii, iar epicurienii, la rîndu-le, 
tendinţa atomilor către mişcare. Întreg acest jargon metafizic, dată fiind 
slăbiciunea intelectului uman, slujeşte la a atenua ipnoranţa şi a ne 
camufla erorile. Dar trebuie să ne resemnăm: cunoaşterea noastră 
are limite de nedepăşit. 

Ce este, însă, cunoaşterea ? Ea nu este altceva decît percepţia 
legăturii şi acordului sau a opoziţiei şi dezacordului dintre două idei. 
Din această definiţia rezultă că ea, cunoaşterea, nu poate trece 
niciodată dincolo de ideile noastre şi că, prin urmare, sfera ei este mai 
restrînsă decît accea a realităţii. Ba chiar este mai restrînsă şi decît 
sfera ideilor, deoarece noi ignorăm conexiunea care există între cele 
mai multe dintre ideile noastre simple. Se poate deci afirma că deşi 
ştiinţa va putea să se dezvolte şi să înainteze mult mai departe decît 
este astăzi, nu vom cunoaşte niciodată tot ceea ce am dori să ştim şi 
nici nu vom putea să rezolvăm toate problemele care se raportează la 
ideile noastre. De pildă, noi avem idei despre materie şi despre gîndire ; 
dar, scrie Locke, „poate că nu vom fi niciodată capabili să ştim dacă 
o fiinţă pur materială gîndeşte sau nu, clin motivul că ne este imposi- 

bil să descoperim dacă Dumnezeu n-a dat unei aglomerări de 
materie, dispusă corespunzător, puterea de a percepe şi de a gîndi“. 
Noi sîntem pe deplin conştienţi de existenţa sufletului nostru, fără să 
ştim exact ce este el. Cineva carc ar fi dispus să facă cfortul de a 
examina liber dificultăţile ridicate de ipoteza spiritualistă, ca şi de 
ipoteza materialistă, „nu va găsi — consideră Locke — motive capa- 
bile să-l determine pentru sau contra materialităţii sufletului“. După 
cum ignorăm cu totul dacă există opoziţie sau legătură între întindere 
şi gîndire, materic şi percepţie, tot astfel nu putem şti nimic despre 
legătura sau incompatibilitatea care există, pe de o parte, între cali- 
tăţile secundare ale unui obiect (între culoarea, gustul, mirosul său) 
şi, pe de altă parte, între calităţile secundare şi calităţile primare de 
care ele depind. 

Dacă cunoaşterea noastră nu se întinde dincolo de sfera ideilor 
şi de percepţia acordului sau incompatibilităţii lor, dacă, aşa cum 
scrie Locke, „nu avem nici o cunoştinţă despre ceea ce sînt în ele 
însele lucrurile pe care (ideile) le reprezintă“, nu rezultă că în 
cunoaşterea pe care o avem totul este iluzoriu şi himeric. 

CGînditorul distinge trei trepte (grade) ale cunoaşterii: 1) 
cunoaştere intuitivă ; 2) cunoaştere demonstrativă ; 3) cunoaşterea sen- 
zitivă; ele sînt enumerate în ordinea certitudinii şi siguranţei 
descrescînde a cunoştinţelor. Noi avem o cunoaştere intuitivă şi ime- 
diată a propriei noastre existenţe, deşi ignorăm care este esenţa sufle- 
tului din punct de vedere metafizic. Noi îl cunoaştem pe Dumnezeu 
pe cale demonstrativă (raţională), deşi mintea noastră nu poate 
înţelege infinitatea atributelor lui. În sfirşit, cunoaştem celelalte 
lucruri prin senzaţie. Este adevărat că nu le cunoaştem nemijlocit şi 
că, în consecinţă, cunoaşterea noastră nu este reală decît în măsura 
în care există o conformitate între ideile noastre şi lucrurile însele. 
Dar nu ne lipsesc în mod absolut criteriile necesare pentru a stabili 
dacă ideile se potrivesc sau nu cu lucrurile. Este, mai întîi, sigur că 
ideile noastre simple corespund unor realităţi exterioare. Căci, 
întrucît spiritul nu poate în nici un fel să le producă din sine însuşi, 
fără concursul simţurilor — dovadă orbii din naştere, care nu-şi pot 
forma idei despre culori —, urmează că ele nu sînt ficțiuni ale imagi- 
naţiei, ci efectele naturale şi constante ale lucrurilor ce există în afara 
noastră şi care acţionează realmente asupra organelor de simţ. 
Realitatea lucrurilor exterioare este dovedită apoi de faptul că două 
idei, dintre care una provine dintr-o senzaţie actuală, iar cealaltă din 
memorie, sînt percepții foarte diferite, iar plăcerea sau durerea care 
însoțesc o senzaţie actuală, nu însoțesc revenirea în minte a acestor 
idei, atunci cînd obiectele corespunzătoare sînt absente. În sfîrşit, 

simţurile noastre depun mărturie unul pentru altul cu privire la exis- 
tenga lucrurilor exterioare. Cel care vede focul, poate să-l şi simtă tac- 
til, dacă nu este sigur că imaginea lui vizuală este altceva decît o 
halucinație, şi se poate convinge apropiindu-şi mîna de foc. Senzaţia 
de căldură confirmă senzaţia vizuală şi împreună ele dovedesc reali- 
tatea obiectului lor. 

Cunoaşterea umană are, aşadar, limite pe care nu le poate 
depăşi. Înlăuntrul acestor limite ea dispune însă de suficiente 
mijloace pentru a controla acordul ideilor cu obiectele corespun- 
zătoare şi a deosebi adevărul de fals. Filosofia critică a lui Locke se 
delimitează astfel cu toată claritatea de scepticism, deşi unii din- 
tre continuatorii săi, mai cu seamă Hume, vor adopta poziţia 
sceptică. 


2.7. George Berkeley 


Filosofia lui Locke, pe care am studiat-o pînă acum, a constitu- 
it punctul de plecare pentru numeroşi gînditori din veacul al 
XVIII-lea. Unul dintre aceştia a fost Berkeley!, care dezvoltă empiris- 
mul lockeian în direcţia unui idealism subiectiv consecvent şi radical. 
Forma idealistă pe care el a dat-o empirismului şi, în general, spiritu- 
alismul său absolut, potrivit căruia singura realitate autentică este 
spiritul, constituie, cu toate inconvenientele pe care le prezintă, un 
moment necesar în evoluţia gîndirii filosofice moderne. 


2.7.1. Date biografice. Opera. 

Berkeley a trăit între anii 
1685-1753. Şi-a făcut studiile la 
Kilkenny şi la Dublin, în Irlanda, 
apoi a călătorit în mai multe rînduri 
în Europa, în Franţa şi Italia; a 
petrecut cîţiva ani în America la 
New Port, în Rhode Island, aştep- 
tînd zadarnic sosirea unei subvenţii 


e 
, pott MN. Asia 


ce-i fusese promisă de rege şi parla- 
ment pentru a întemeia un colegiu 
unde să fie educați fiii plantatorilor 
englezi şi ai indienilor din acea zonă. ~ 
Reîntors în 1731 în Anglia, este numit episcop de Cloyne şi-şi 
petrece restul vieţii în meditații religioase şi acţiuni de binefacere. A 


! Apreciat de H. Höftding ca „unul din spiritele cele mai fine şi mai clare pe care le-a 
cunoscut istoia filosofiei" (Op. Cit., t. 1, p. 435). 

murit la Oxford, unde, în anul 1752, se stabilise împreună cu familia. 
Berkeley a fost un om de o mare onestitate morală şi intelectuală, un 
caracter nobil şi dezinteresat, un entuziast al marilor idealuri reli- 
gioase şi umanitare. Deşi nu-i împărtăşeşte ideile, Kant îl numeşte 
frecvent în scrierile sale „bunul Berkeley“. 

Dintre lucrările filosofice ale lui Berkeley vom menţiona : Eseu 
despre o nouă teorie a vederii (1709), Tratat asupra principiilor 
cunoaşterii omeneşti (1710), Trei dialoguri între Hylas şi Philonous 
(1713) şi Alcyphron sau micul filosof (1732). Cea mai importantă este 
Tratatul asupra principiilor cunoaşterii omeneşti, din care a apărut însă 
numai prima parte. Manuscrisul părţii a doua, la care filosoful con- 
tinuase să lucreze, a fost pierdut în timpul uneia dintre călătoriile 
sale. În 1734 el a publicat o nouă ediţie a lucrării, în care a introdus 
unele modificări importante. 


2.7.2. Critica teoriei ideilor abstracte 

Încă în introducerea Principiilor Berkeley întreprinde o critică 
virulentă a „doctrinei abstracţiunii“ sau a „ideilor generale 
abstracte“. Deşi nu o consideră exclusiv lockeiană, referinţa polemică 
la Locke este explicită. Locke considera, aşa cum am văzut, că spiri- 
tul uman creează, prin abstractizare, adică prin desprinderea ideilor 
de circumstanţele particulare ale constituirii lor, idei generale, de 
care are nevoie în procesul cunoaşterii. Cu toate că lor nu le cores- 
pund entităţi reale, autosubzistente, ideile generale exprimă propri- 
etăţi comune mai multor lucruri individuale şi sînt un artificiu nece- 
sar al spiritului care nu şi-ar putea forma şi nici nu ar putea reţine idei 
particulare despre fiecare obiect cu care intră în contact prin simţuri. 

Berkeley dă la început impresia că ar contesta ideile generale ca 
atare. Dar el precizează ulterior: „nu tăgăduim absolut deloc exis- 
tenţa ideilor generale, ci numai pe aceea a ideilor generale 
abstracte“.! El neagă existenţa unor idei generale formate prin 
abstractizare, în felul în care îl concepea Locke, dar admite ideile 
generale formate prin investirea unor idei particulare cu funcţie 
reprezentativă pentru toate ideile de acelaşi tip: „o idee care, consi- 
derată în sine, e particulară, devine generală prin faptul că se între- 
buinţează pentru a reprezenta sau a înlocui toate celelalte idei de 
acelaşi gen'?. Astfel, o linie trasă de un geometru pe hîrtie, deşi în ea 


George Berkeley, Principiile cumoştinţei omeneşti, traducere de S. Căteanu, cu o introducere 
de N. Bagdasar, Societatea Română de Filosofie, 1932, p. 12. Această traducere a fost 
retipărită sub îngrijirea lui N. Rîmbu la Editura Agora, laşi, 1995. (Din păcate, pe copertă 
numele autorului este scris greşit). 


? Ibidem. 

însăşi este particulară, desemnează toate liniile de acelaşi fel, aşa încît 
ceca ce se demonstrează în privinţa ei, va fi valabil pentru toate lini- 
ile. Linia particulară devine generală prin investirea ei ca semn al 
tuturor liniilor particulare, iar cuvîntul linie devine un termen general, 
nu pentru că ar desemna o entitate de sine stătătoare, linia în general, 
ci pentru că desemnează în mod indistinct toate liniile particulare. La 
baza ideilor generale stă, prin urmare, seninificarea, iar nu abstracti- 
zarea. 

Argumentul principal pe care Berkeley îl aduce în sprijinul 
acestei interpretări a ideilor generale este imposibilitatea de a ne 
reprezenta obiecte care să le corespundă: noi nu ne putem reprezen- 
ta, de pildă, un triunghi care să nu fie nici isoscel, nici scalen, nici 
dreptunghic, nici echilateral, ci să fie un triunghi în general. Se 
poate, desigur, răspunde acestui argument prin distincţia între idee şi 
reprezentare, pe care nu numai Berkeley, ci toţi gînditorii empirişti 
tind să le confunde. Reprezentarea intuitivă a unei idei nu este 
acelaşi lucru cu ideea însăşi: ideea că atare poate fi numai gîndită, nu 
şi reprezentată. 

În afară de ovbiecţia că este eronată, Berkeley adresează teoriei 
ideilor abstracte şi alte obiecţii: ea este inutilă, căci ideile abstracte 
nu sînt necesare nici pentru lărgirea cunoştinţelor, nici pentru comu- 
nicarea între oameni ; şi este primejdioasă, pentru că, alimentînd scep- 
ticismul, generează „disperare şi un dispreţ total faţă de ştiinţă“. 
Sursa ei este limbajul, sau mai exact concepţia greşită că termenii 
generali desemnează entităţi autosubzistente şi, respectiv, idei for- 
mate prin abstracţiune. 

Berkeley pune în legătură teoria ideilor abstracte cu filosofia 
realistă, cu concepţia după care lucrurile din afara noastră, lumea 
externă în ansamblu, există independent de conştiinţa umană. 
Tocmai această legătură pare să fie motivul principal al criticii la care 
el o supune încă de la începutul Principiilor şi al revenirilor repetate 
la ea, de-a lungul lucrării. Căci nucleul gîndirii sale este teza depen- 
denţei lucrurilor de percepţia lor, a identităţii existenţei cu percepţia. 


2.1.3. Existenţă şi percepţie 

Pentru a înţelege corect teza de mai sus, trebuie să-l situăm din 
nou pe Berkeley în raport cu Locke. Berkeley a pornit, se pare, de la 
concepţia lui Locke despre calităţile primare şi secundare şi de la 
meditaţiile acestuia asupra substanţei. Pe urmele lui Descartes şi 
Hobbes, Locke arătase că o culoare nu există independent de senzaţia 
celui care o vede, că sunetul nu există decît pentru auz, că gustul şi 
mirosul nu sînt decît senzaţii. Dar alături de aceste calităţi secundare, 

care aparţin nu obiectelor, ci subiectului care le percepe, el admisese 
existenţa unor calităţi primare, care se află în mod real în lucrurile 
externe : întinderea, forma, mişcarea, al căror ansamblu constituie o 
substanţă deosebită de spirit. Dualismul astfel instituit este respins de 
Berkeley. In termenii lui Locke, am putea spune că el consideră că 
toate calităţile sînt secundare şi că nu există decît calităţi depen- 
dente de subiectul care le percepe. Într-adevăr, ce motive am avea să 
menţinem distincţia lui Locke? La fel cum culoarea nu există decît 
pentru acela care o vede, gustul, pentru cel înzestrat cu simţul gusta- 
tiv şi mirosul, pentru cel ce are simţul olfactiv, tot aşa întinderea, 
forma, mişcarea, nu există decît pentru acela care le percepe. Dacă 
suprimăm subiectul care simte, atunci suprimăm şi lumea simțită de 
el, lumea sensibilă. „A exista înseamnă — spune Berkeley — a per- 
cepe sau a fi perceput“. Prima parte a formulei se raportează la spirite, 
iar cea de-a doua la corpuri. Ceea ce nu percepe şi nu este perceput, 
nu există. Obiectele nu există independent de subiectele care le per- 
cep. A exista, în cazul lor, nu înseamnă nimic altceva decît a fi per- 
cepute. După formula cunoscută: esse est percipi, a fi, a exista înseam- 
nă a fi perceput, 

Potrivit opiniei comune, aceste obiecte — casele, rîurile, munţii 
ş.a.m.d. — au o existenţă reală şi distinctă de actul prin care noi le 
percepem, iar ideile pe care le avem despre ele sînt imaginile sau 
câpiile lor. Dar, spune Berkeley în paragraful 8 al Principiilor, una din 
două: ori aceste obiecte exterioare, considerate ca prototipuri ale 
ideilor noastre, sînt perceptibile, ori nu sînt perceptibile. Dacă 
admitem că sînt perceptibile, atunci facem din ele idei, căci ideea 
este tocmai lucrul perceput. În acest fel suprimăm pretinsa diferenţă 
dintre obiectele presupuse a exista în afara noastră şi ideile pe care 
noi le avem despre ele; cu alte cuvinte, acceptăm teza filosofului. 
Dacă spunem însă că ele sînt imperceptibile prin simţuri, atunci 
enunţăm absurditatea că o culoare este imaginea a ceva invizibil, că 
duritatea şi moliciunea seamănă cu ceva ce nu poate fi pipăit, şi aşa 
mai departe. Nu există, aşadar, o diferenţă reală între lucruri şi ideile 
pe care noi le avem despre ele. Cuvintele lucru sensibil şi idee sînt 
sinonime. 

Ideile sau lucrurile pe care le percepem sînt în mod esenţial 
pasive. Este imposibil ca o idee să producă un lucru, să fie cauza aces- 
tuia. Cauza care produce ideile (= lucrurile sensibile) nu poate fi, 
prin urmare, decît spiritul, substanţa cugetătoare. Spiritul este o enti- 
tate simplă, indivizibilă şi activă, care se numeşte inteligenţă, în 
măsura în care percepe ideile, şi voinţă, în măsura în care le produce. 
Din aceea că ideea (= lucrul perceput) este în mod esenţial pasivă, iar 

spiritul în mod eminamente activ, rezultă că noi nu putem avea, pro- 
priu vorbind, o idee despre spirit, despre voinţă, despre suflet. În orice 
caz, nu putem să ne formăm despre ele o idee la fel de clară ca, de 
pildă, despre un triunghi. Ideea fiind cu totul pasivă, iar spiritul fiind 
activitatea însăşi, ideeu de spirit este o contradicţie în termeni şi nu 
reprezintă spiritul, după cum noaptea nu este imaginea zilei. Berkeley 
revine în mai multe rînduri asupra imposibilității de a ne face o idee 
adecvată despre fenomenele spirituale, despre spirit, suflet, voinţă şi 
o explică mereu prin opoziţia radicală dintre spirit, care este prin 
excelenţă activ, şi idee, care este esențialmente pasivă. Spiritul şi 
ideca trebuie deosebite cu claritate, după părerea sa, iar nu identifi- 
cate, cum au procedat alţi filosofi, de pildă Spinoza. 

Percepînd ideile, spiritul produce lucrurile. Acestea nu sînt, în 
fond, două operaţii diferite, ci două moduri diferite de a privi activi- 
tatea spiritului. Dacă, aşa cum afirmă Berkeley, „ideile sînt lucrurile 
înseși“, se poate spune că a le percepe pe cele dintii înseamnă a le 
produce pe cele din urmă. Totuşi, noi observăm că obiectele pe care 
le percepem nu depind în aceeaşi măsură de voinţa noastră. Foarte 
multe dintre ele nu depind de ca în nici un fel. Cînd deschidem ochii 
în plină zi, nu depinde nicidecum de bunul nostru plac să vedem sau 
să nu vedem lucrurile care ne înconjoară. De aici noi inferăm — şi 
astfel demonstrează Berkeley existenţa lui Dumnezeu — că există o 
voinţă diferită de a noastră, care le produce, un spirit mai puternic 
decît noi, care ni le impune. Ceea ce numim „legile naturii“ sînt regu- 
lile fixe sau modurile determinate, potrivit cărora Spiritul atotputer- 
nic, de care depindem, produce în noi ideile sensibile. In bună 
tradiţie empiristă, Berkeley afirmă că noi ajungem să cunoaştem 
aceste reguli numai prin experienţă. 

Ceea ce omul obişnuit numeşte lucruri reale sînt ideile pe care 
Autorul naturii le produce în noi; iar ceca ce el numeşte idei sau 
imagini ale lucrurilor, sînt acelea pe care le producem noi înşine şi 
care, drept urmare, sînt mai puţin ordonate şi mai puţin vii decît cele 
dintii. Dar din aceea că lucrurile sensibile ne apar mai ordonate şi 
mai reale decît produsele imaginaţiei noastre, nu urmează că ele ar 
există în afara spiritului. 


2.7.4. materialismul 

La obiecţia, pe care o prevede, că ar face din universul sensibil, 
cu soarele, stelele, mările şi munţii săi, un vis sau o halucinație, 
Berkeley răspunde că el nu se îndoieşte nicidecum de existenţa aces- 
tor lucruri. Ba chiar este dispus să accepte expresia de substanţă cor- 
porală, dacă prin ea se înţelege un complex de calităţi sensibile — 

întindere, soliditate, greutate etc. Ceea ce el respinge însă în mod 
absolut, este concepţia scolastică, împărtăşită şi de unii gînditori 
moderni, după care materia ar fi substratul sau suportul accidentelor 
şi ar exista independent de spirit. Respingerea categorică a ideii de 
materie ca substrat obiectiv al calităţilor sensibile, existent inde- 
pendent de spiritul care percepe aceste calităţi, a făcut ca filosofia lui 
Berkeley să fie numită imaterialism. La obiecţia, pe care Berkeley de 
asemenea o prevede, că, după principiile sale, noi mîncăm idei, bem 
idei, ne îmbrăcăm cu idei, cl răspunde în felul următor: această 
obiecţie îşi trage forţa sa aparentă din faptul că termenul idee este 
folosit aici într-un alt sens decît acela pe care îl are în vedere el însuşi. 
Prin idee el înţelege lucrul perceput, iar nu o creaţie arbitrară a spiri- 
tului nostru. Este însă limpede că alimentele, ca şi veşmintele noas- 
tre, sînt obiecte pe care le percepem direct prin simţuri, adică, în sens 
berkeleyan, idei. In sfârşit, o a treia obiecţie la care se referă filosoful, 
este aceea potrivit căreia, după doctrina sa, soarele, luna, copacul 
care face umbră casei ş.a.m.d. n-ar exista decît atîta timp cît le per- 
cepem noi şi ar fi anihilate prin faptul că nu le mai percepem. 
Răspunsul său : fără îndoială, ele ar înceta să mai existe, dacă n-ar 
mai fi percepute de nimeni. Căci a exista înseamnă, cum am văzut, a 
fi perceput. Dar în absenţa spiritului nostru, alte spirite pot să le 
perceapă şi să le asigure astfel în continuare existenţa. Deşi neagă 
existenţa obiectivă a corpurilor, Berkeley admite, totuşi, o pluralitate 
de fiinţe spirituale, evitînd astfel concluzia solipsistă ce ar fi putut să 
decurgă din principiile sale. În ultimă analiză, percepţia divină asi- 
gură continuitatea existenţei lucrurilor. 

Persistenţa obstinată a credinţei în existenţa materiei, nu numai 
la oamenii obişnuiţi, dar şi la unii filosofi, provine din conştiinţa fap- 
tului că nu ei sînt autorii percepţiilor lor sensibile şi că acestea le vin 
din altă parte. Ei recurg la ipoteza materici ca sursă exterioară a 
ideilor, în loc să le derive direct din Spiritul creator suprem, pentru 
că, mai întîi, nu observă că este contradictoriu a admite existenţa în 
afara spiritului a unor lucruri asemănătoare cu ideile noastre. În al 
doilea rînd, pentru că Spiritul suprem nu ni se revelează prin inter- 
mediul unui grup determinat de idei sensibile, cum este cazul 
fiinţelor finite, al oamenilor de pildă, care ni se fac cunoscuţi prin 
înălţime, expresia feţei, membrele şi mişcările lor. În al treilea rînd, 
pentru că acţiunea sa asupra simţurilor noastre este constantă şi uni- 
formă. Într-adevăr, de fiecare dată cînd cursul naturii este întrerupt 
printr-un eveniment neobişnuit, noi sîntem foarte dispuşi să credem 
în acţiunea unei fiinţe superioare, în timp ce regularitatea cursului 
obişnuit al lucrurilor ne face s-o uităm. 

Negarea materiei ca substanţă distinctă de spirit are, după 
Berkeley, drept consecinţă suprimarea unor probleme obscure şi 
inutile. lată cîteva: o substanţă corporală este capabilă de senzaţie ? 
Materia e divizibilă la infinit? Cum acţionează ea asupra spiritului ? 
Aceste întrebări şi multe altele asemănătoare sînt înlăturate. În plus, 
filosofia sa este, fireşte, după opinia lui Berkeley, singura capabilă să 
învingă scepticismul. Dacă acceptăm, împreună cu şcolile vechi, o 
substanţă care există independent de spirit şi ale cărei imagini sînt 
ideile, atunci scepticismul este inevitabil. Căci, în această ipoteză, 
noi nu cunoaştem decît fenomenele, iar nu calităţile reale ale 
lucrurilor. Ce sînt în ele însele sau în mod real întinderea, figura, 
mişcarea, nu vom putea şti niciodată. Noi n-am putea cunoaşte din 
lucruri decît raporturile pe care acestea le au cu simţurile noastre. 
Ceea ce vedem, ceea ce auzim, ceea ce atingem nu este decît o fan- 
tomă, Aceste concluzii sceptice sînt inevitabile, dacă separăm ideile 
de lucruri. 

Spiritualismul absolut al lui Berkeley este o filosofie unitară şi 
care încearcă să fie consecventă cu propriile premise. Suprimînd 
dualismul substanţelor, el dă satisfacţie unei nevoi profunde a spiritu- 
lui filosofic şi, poate, a spiritului uman în general, nevoia de unitate. 
De aceea, această concepţie rămîne exemplară pentru direcţia de 
gîndire pe care o reprezintă şi poate fi, în genere, considerată ca una 
dintre configuraţiile majore ale fenomenologiei spiritului filosofic 
modern. Ea nu este însă lipsită de anumite ambiguităţi şi inconve- 
niente, generate de teza sa de bază a identităţii dintre idei şi lucrurile 
sensibile, pentru depăşirea cărora filosofii ulteriori vor căuta alte căi 
de gîndire. În orice caz, această concepţie face parte din rîndul acelo- 
ra care, cum spunea Nicolae Bagdasar, au „însuşirea de nepreţuit... 
de a pune spiritul în mişcare, spre a căuta şi a găsi noi soluţii la pro- 
blemele puse“.! 


E E 


Russell? a remarcat justeţea şi importanţa unei idei berkeleyene: 
ideea că noi percepem calităţi, iar nu lucruri. „Berkeley aduce argu- 
mente valide — spune Russell — în favoarea unei anumite concluzii 
importante, deşi nu chiar în favoarea concluziei pe care crede că o 
dovedeşte. El crede că dovedeşte că întreaga realitate este mentală; 


N. Bagdasar, Introducere la G. Berkeley, Principiile cunoştinţei omeneşti, p. XVI. 
> History of Westem Philosophy and its Connection with Political and Social Circumstances from 
the Earliest Times te» the Present Day, Routledge, London, 1991, p. 624. 

zecea ce dovedeşte el (într-udevăr — completarea mea) este că noi 
zercepem calităţi, nu lucruri şi că toate [aceste] calităţi sînt relative 
la cel ce percepe“. Problemă care va reveni la Kant, unde percepţia 
„crului presupune sinteza calităulor lui sensibile (intuiţia), iar 
această sinteză se realizează prin categorii, deci prin intervenţia inte- 
tectului. Empirismul, inclusiv cel al lui Berkeley, nu distinge suficient 
de clar cunoaşterea prin simţuri de cea prin intelect, le situează oare- 
cum în acelaşi plan, şi de aceea nu poate sesiza aportul lor specific în 
cunoaştere. Dacă rolul intelectului s-ar reduce la varierea şi com- 
binarea senzaţiilor, concluziile idealist-subiective (Berkeley) şi cele 
sceptice (Hume) ar fi inevitabile. 


2.8. David Hume 


2.8.1. Introducere: locul lui 
Hume în istoria filosofiei moderne 

Cu David Hume, pînditorul pe 
care ne propunem să-l studiem în 
cele ce urmează, asistăm la epilogul 
sceptic al empirismului englez 
modern.  Însemnătatea sa în 
evoluţia filosofiei moderne a fost 
văzută adesea în trecut şi mai este 
văzută uneori şi astăzi a consta în 
dezvoltarea consecventă a filosofiei 
empiriste a cunoaşterii, pînă la 
acele consecinţe ale ci care-i arată 
cu claritate limitele. lar una dintre 
aceste consecinţe este tocmai scepticismul. Asupra sensului autentic 
al scepticismului humean va trebui însă să revenim, după ce-i vom 
cunoaşte mai îndeaproape ideile de bază. 

Încadrarea lui Hume în orientarea empiristă, situarea sa ca un 
continuator al lui Locke, este, desigur, justificată. Ea nu ne explică 
însă în întregime locul acestui pînditor în istoria filosofiei moderne. 
Puternicul ecou al ideilor sale în filosofia lui Kant, declaraţia explici- 
tă a gînditorului german din Prolegomene că Hume l-a trezit din „som- 
nul dogmatic“ şi i-a îndrumat într-o direcţie nouă cugetarea, toate 
acestea îl situează pe Hume într-o altă perspectivă, nu mai puţin 
importantă decît aceea a tradiţiei empiriste. De altfel, nu este deloc 
întîmplător faptul că tocmai Kant a fost cel dintii care a înţeles origi- 

nalitatea şi profunzimea gîndirii lui Hume. Pentru contemporani, 
Hume era mai mult un istoric, un moralist şi un eseist strălucit şi mai 
puţin un filosof teoretician. Erau citite şi apreciate lucrările lui 
istorice, eseurile asupra pasiunilor şi asupra miracolelor, scrierile 
politice, dar era destul de puţin cunoscută pătrunzătoarea sa analiză 
a cauzalităţii. Kant l-a impus atenţiei filosofilor, arătînd importanţa 
problemelor puse de el şi luîndu-i apărarea împotriva celor care-l 
criticau fără să-l înțeleagă. 

Dar nici situarea în raport cu Kant nu epuizează semnificaţia şi 
importanţa pîndirii lui Hume. Filosofia analitică a secolului XX a 
descoperit în el pe cel mai important precursor al sâu, atît în privinţa 
problemelor, cît şi a stilului de filosofare. Exegeţii proveniţi din şcoala 
analitică au pus în lumină modernitatea surprinzătoare a gîndirii lui 
Hume, faptul că el prezintă în filosofia cunvaşterii o soluţie alterna- 
tivă faţă de cea a criticismului kantian şi că deci rolul său nu poate fi 
redus la acela de precursor al lui Kant. Toate acestea au impus con- 
siderarea lui Hume ca unul dintre cei mai importanţi gînditori ai isto- 
rici filosofiei, ca un clasic al filosofici moderne. 

După aceste consideraţii generale, cu caracter introductiv, 
menite, în esenţă, să-l situeze pe Hume şi să atragă atenţia asupra 
însemnătăţii acestui gînditor, vom prezenta o schiţă biografică, 
împreună cu principalele sale lucrări, apoi vom analiza proiectul 
humean al unci ştiinţe despre natura umană, concepţia sa despre 
cunoaştere, teoria cauzalităţii şi, în sfîrşit, scepticismul. 


2.8.2. Schiţă biografică. Lucrările principale. 

David Hume a trăit între anii 1711-1776. Provenea dintr-o 
familie de nobili scoțieni de ţară, dar, fiind al doilea fiu, titlul nobiliar 
şi patrimoniul au rămas moştenire fratelui său mai mare, lui revenin- 
du-i, la moartea tatălui, un venit modest, neîndestulător pentru 
nevoile vieţii. De aici preocuparea sa, pînă la o vîrstă înaintată, pen- 
tru a-şi asigura independenţa materială necesară scrisului, preocu- 
pare adescori invocată împotriva pînditorului de adversarii ideilor lui. 

A studiat la Universitatea din Edinburgh limbile şi literaturile 
clasice şi, pentru v scurtă perioadă de timp, dreptul. Cercetătorii 
actuali remarcă absenţa disciplinelor ştiinţifice din programul său de 
studii, ceca ce ar explica imaginea incompletă, limitată pe care şi-o 
va face despre cunoaşterea ştiinţifică şi mai ales neînţelegerea deose- 
birii dintre ştiinţa teoretică a naturii şi ştiinţa empirică, descriptivă. 

După o încercare nereuşită de a intra în viaţa practică, este 
vorba de angajarea sa timp de cîteva luni la o întreprindere comer- 
cială din Bristol, Hume îşi descoperă adevărata vocaţie şi se hotărăşte 

- dea curs proiectelor sale scriitoriceşti. Pentru a găsi liniştea nece- 
“ară scrisului, pleacă în Franţa, unde rămîne timp de trei ani 
1734-1737). Locuieşte mai întîi la Reims, apoi în La Flèche, din 
Anjou, unde se afla celebrul colegiu al iezuiţilor, în care învătase pe 
“remuri Descartes şi care avea o bibliotecă impunătoare unde i s-a 
zermis să lucreze. În aceşti ani redactează prima sa lucrare, conside- 
ratā şi astăzi de unii cercetători drept cea mai importantă scriere 
nlosofică a sa, Tratat despre natura umani. Tratatul este alcătuit din 
erei cărţi: Despre intelect, Despre pasiuni şi Despre morală, primele 
două fiind publicate, în volume separate, în 1739, iar a treia în 1740. 
Lucrarea nu are însă succesul scontat. În autobiografia scrisă cu 
citeva luni înainte de moarte, Hume spune că „nici o încercare lite- 
“ară nu a fost mai puçin norocoasă decit Tratatul despre natura uman. 
El a ieşit mort de sub teascuri, fără a se bucura cel puţin de favoarea 
de a provoca un murmur printre fanatici”!. Insuccesul i-a provocat 
autorului o mare dezamăgire. Dar, fire opumistă, Hume îşi revine şi-şi 
dā seama că nercuşita a fost determinată nu numai de noutatea 
ideilor sale, greu asimilabile pentru cei obişnuiţi cu modul tradiţional 
de gîndire, ci şi de forma greoaie şi prolixă a lucrării. Schimbarea de 
sul este vizibilă în lucrarea publicată în anul următor (1741) cu titlul 
Eseuri morale şi poliuce. Lucrarea, scrisă într-o formă alertă, scînte- 
ietoare şi spumoasă, are un succes răsunător, care-l face „să uite în 
întregime“ amărăciunea pricinuită de eşecul Traratului şi pune bazele 
celebrităţii lui ulterioare. Hotărîrea de a se dedica în întregime cari- 
erei literare este acum definitivă. 

Dar acecaşi nevoie de a-şi asigura independenţa materială îl 
face să accepte postul de secretar al generalului Saint Clair, pe care-l 
însoţeşte într-o scurtă expediţie militară, iar apoi în călătoriile aces- 
tuia în Franţa, Prusia, Austria şi Italia. Experienţa dobîndită în con- 
tactul cu conducătorii politici ai vremii îi va deschide noi perspecrive 
în înţelegerea oamenilor şi a istoriei. În acest timp lucrează la refa- 
cerea primei sale scrieri, pentru a-i îmbunătăţi stilul şi a-i clarifica 
ideile. 


D. Hume, Autobiographie, în Ocuvre économe, trad. nouvelle par M. Formantin, 
Guiloumin, Paris, seda p. XLIV. Asemeni lui Berkeley, Schelling sau Schopenhauer, 
Hume a fost un geniu precoce. El şi-a conceput Tatatul despre nanira imună înainte de 
a fi împlinit 21 de ani şi l-a elaborat inamte de a ti implinit 25. Este deci o lucrare de 
tinerețe, cu defectele inerente şi pe carg, în arloarea tinereţii şi eatuziasmulu pentru 
noile lui idei s-a grăbit s-u publice. Atît în Autobiografie, cît şi într-o sersoare de mii tîr- 
ziu, Hume avea să spună că s-a lăsat dus de avîntul tinereții, publicînd prea devreme o 


lucrate. 

Revenit la Londra, publică în 1748 torma refăcută a primului 
volum al Tratatului, sub un titlu nou: Eseuri filosofice asupra intelectu- 
lui omenesc, care la a doua ediţie din 1758 va primi titlul definitiv, sub 
care lucrarea e cunoscută şi astăzi, Cercetare asupra intelectului ome- 
nese. Deşi ideile de hază sînt aceleaşi ca şi în primul volum al 
Tratatului, Cercetarea este o lucrare de sine stărâtoare, deosebită de 
Tratat nu numai prin stilul elegant şi precis, prin claritatea şi concizia 
argumentelor, ci şi printr-o elaborare superioară a concepţiei de 
ansamblu. Hume îşi sfătuia prietenii să-i studieze filosofia după 
această lucrare, iar către sfîrşitul vieţii a ajuns chiar să dezavueze 
Tratatul şi să afirme că Cercetarea este singura care-i exprimă cu ade- 
vărat gîndirea. 

Cercetarea, împreună cu alte cîteva lucrări — Trei eseuri morale 
şi politice, apărută în acelaşi an 1748, Cercetare asupra principilor 
morale (1751), o prelucrare strălucită din punct de vedere literar a 
celui de-al treilea volum al Tratatului şi îndeosebi Disertaţii politice 
(1752) — i-au asigurat pînditorului scoţian o solidă reputaţie în 
lumea literară a timpului şi, ceea ce nu era mai puţin important pen- 
tru el, i-au asigurat mult-rîvnita independenţă materială. 

Deşi nu mai era constrîns de nevoi materiale, Hume se angajează, 
totuşi, între anii 1792-1757 ca bibliotecar la Facultatea de drept din 
Edinburgh, pentru a avea la dispoziţie cărule necesare pentru 
cercetările sale istorice. Această slujbă modestă a fost singura pe care 
pînditorul a putut-o obţine în lumea academică, după două încercări 
nereuşite de a ocupa o catedră de filosofie, mai întâi la Universitatea din 
Edinburgh, iar apoi la aceea din Glasgow. Opoziția înverşunată a cer- 
curilor clericale, care îl învinuiau de ateism, i-a împiedicat de fiecare 
dată accesul în învățămîntul universitar. Aşa încît cel mai de seamă yîn- 
ditor pe care l-a dat vreodată Scoția, a trebuit să se mulțumească cu 
funcţia modestă de bibliotecar al unei facultăţi. Totuşi, răstimpul petre- 
cut în această funcţie a fost rodnic, pentru că acum compune Hume 
cele şase volume ale celebrei sale Istorii u Angliei!, publicate în anii 
1754-1762, prin care faima lui ca autor atinge apogeul. Originalitatea 
lucrării constă, cum a arătat Constantin Botez’, în a nu mai reduce isto- 


1 Cele şase volume ale broriei Angliei scrise de Hume au apărut într-o ordme ncobiznuută: 
se începe cu perivada Stuart, creta îi este dedicat primul volum, care acoperă domnule 
lui James | şi Charles |, al doilea volum relatează domnia lui James I şi este publicat în 
1756; urmâăruarele două volume sînt dedicate dinastiei Tudor şi vor fi publicare în 1659, 
pentru ca ultimele două, publicare în 1762 să completeze istoria Angliei începînd ca 
invazia lui Iulius Caesar pînă la urcarea pe tron a lui Henric al VI-lea (vezi A.J. Ayer, 
Hume. Oxford University Press, 1988). 

tC. Botez, David Hume, în Istoria filosofier moderne, Omapiu prof. lon Petrovici, vol. L 
Sacietatea Română de Filusotie, Bucureşti, 1937, p. 395. 

ria la cronologia războaielor şi în a cuprinde în ea fenomenele sociale, 
cultura, moravurile diferitelor epoci. 

În 1763, cînd se pregătea să se retragă din viaţa publică şi să-şi 
petreacă în linişte ultima parte a vieţii, a trebuit pînă la urmă să 
accepte invitaţia stăruitoare a contelui Hertford, ambasadorul 
Angliei la Paris, de a-l însoţi ca secretar al ambasadei. La Paris, 
Hume, ale cărui lucrări erau deja foarte cunoscute, unele fiind 
traduse în franceză, este sărbătorit cu mare entuziasm, atît la Curte 
cît şi în saloanele literare. Franţa a rămas, de altfel, întotdeauna pen- 
tru el ţara preferată, unde, într-o vreme, plănuia chiar să se sta- 
bilească definitiv. Rămîne aici pînă în 1766, cînd se reîntoarce în 
Anglia, însoţit de ].—]. Rousseau cu care făcuse cunoştinţă la Paris şi 
pe care, la insistenţele unor prieteni comuni, îl invitase, cu gîndul de 
a obţine pentru el o pensie regală. Dar Rousseau, a cărui sănătate 
mintală cra deja deteriorată, îl bănuieşte că s-ar fi asociat cu 
duşmanii lui şi scrie un pamflet împotrivă-i. Urmarea a fost că relaţi- 
ile dintre cei doi gînditori atît de importanţi ai veacului al XVIII-lea 
s-au rupt definitiv. 

În anii 1767-1768 Hume este subsecretar pentru Scoţia în 
ministerul englez de externe. A fost ultima sa funcţie publică, după 
care, în 1769, s-a retras definitiv la Edinburgh, unde-şi va petrece 
ultimii ani ai vieţii. După o boală îndelungată, pe care a suportat-o 
cu stoicism, filosoful şi-a încheiat cu seninătate viaţa, în vara anului 
1776. La trei ani după moarte, în 1779, apare singura lucrare pe care, 
din prudenţă, nu s-a putut hotărî să o publice în timpul vieţii, 
Dialoguri despre religia naturală. 


2.8.3. Proiectul unei ştiinţe a naturii umane. 

În remarcabilul său studiu Natura omenească şi puterile 
cunoaşterii în filosofia lui David Hume, publicat ca introducere la tra- 
ducerea românească din 1987 a lucrării Cercetare asupra intelectului 
omenesc, prof. Mircea Flonta dovedeşte că dincolo de aparenta etero- 
genitate a scrierilor lui Hume, care tratează subiecte din domeniile 
cele mai variate, de la teoria cunoaşterii şi pînă la economie, trecînd 
prin etică, filosofia religiei, istorie şi politică, există o unitate pro- 
fundă a gîndirii pe care ele o exprimă. Unitatea gîndirii şi operei 
filosofului scoţian este dată de proiectul său de reconstrucţie a disci- 
plinelor umaniste pe baza unei ştiinţe a naturii umane, concepută ca 
ştiinţă fundamentală. Acest proiect este limpede exprimat în intro- 
ducerea Tratatului despre natura umană. Ulterior, Hume nu se va mai 
referi la el, dar toate celelalte lucrări ale sale pot fi privite ca încer- 
cări de a-l realiza în diferitele domenii ale cercetării omului. Acest 


349 


punct de vedere are avantajul considerabil de a permite depăşirea 
înţelegerii lui Hume ca un eseist strălucit, care şi-a exercitat talentul 
asupra unor subiecte alese oarecum la întîmplare sau, în cel mai bun 
caz, impuse de gusturile timpului şi de a ne apropia de înţelegerea lui 
ca un filosof autentic, a cărui operă, cum scrie Mircea Flonra, „va 
putea fi socotită ca unitară, chiar dacă nu sistematică, constructivă, 
deşi fără structură arhitectonică, consecventă în inspiraţia şi în 
intenţiile ci fundamentale, dar lipsită de simetria şi închiderea proprii 
sistemului“. 

Proiectul unei ştiinţe a naturii umane este gîndit de Hume în 
'strînsă legătură cu progresele cunoaşterii ştiinţifice a timpului său. 
Ceea ce Newton a realizat în domeniul filosofiei naturale, trebuie 
înfăptuit şi în domeniul filosofiei morale. Convingerea că în acest din 
urmă domeniu este posibilă o cunoaştere la fel de riguroasă şi de 
exactă ca aceea obţinută de Newton în fizică se întemeiază pe ideca 
unităţii merodologice a ştiinţelor naturii şi a ştiinţelor omului, idee 
care nu este supusă interogaţiei, nu este chestionată critic, ci este 
acceptată ca un postulat. În perspectiva unităţii metodologice a 
tuturor ştiinţelor, progresele realizate de ştiinţele fizice sînt dovada 
posibilităţii unor progrese similare în ştiinţele despre om. Totul este 
să folosim în acestea din urmă acecaşi metodă care s-a dovedit atît de 
rodnică în cele dintîi şi care este metoda experimentală. Tratatul lui 
Hume are subtitlul extrem de semnificativ : Încercare de a introduce 
metoda experimentală de raţionament în subiectele morale. 

Ştiinţa fundamentală pe care o are în vedere Hume, ştiinţa 
naturii umane va fi, prin urmare, o ştiinţă experimentală. Ea trehuie 
să pornească de la fapte, să cerceteze caracterele proprii ale 
diferitelor categorii de fenomene şi să descopere legi verificabile prin 
confruntarea directă sau indirectă cu faptele. Apoi să treacă la gene- 
ralizarea treptată a acestor legi particulare, evitînd permanent 
ipotezele care n-ar putea fi controlate în experienţă. Problemele care 
depăşesc experienţa, cum este, de pildă, aceea a originii senzaţiilor 
noastre, vor fi definitiv abandonate. Întrebările care vizează presu- 
puse esențe sau cauze ascunse ale fenomenelor, situate dincolo de 
controlul empiric, nu pot fi soluționate. Trebuie să ne mărginim la 
ceca ce putem cunoaşte, la fenomenele date în experienţă şi să 
renunţăm la a ne mai întreba asupra substratului lor metafizic. 
Această poziţie a lui Hume, strîns legată, de altfel, de scepticismul 


L M. Flonta, Natura omenească şi puterile cunoaşterii în filosofia lui David Hime, studiu intro- 
ductiv la D. Hume, Cercetare asupra intelectului omenesc, trad. rom. de M. Flonta, A. Paul 
Iliescu şi C. Niţă, Editura Ştiinţitică şi Enciclopedică, Bucureşti, 1987, p. 10. 

său, a primit numele de fenomenism. Pe această cale, prin folosirea 
metodei experimentale, vom putea înainta încet, dar sigur în dome- 
niul disciplinelor morale, către rezultate echivalente acelora obţinute 
în disciplinele fizice. 

Hume observă, totuşi, o particularitate a disciplinelor morale, şi 
anume accea că în domeniul lor nu se pot face experimente, adică 
experienţe organizate şi dirijate de cercetător. Dar el credea că acest 
neajuns poate fi corectat prin apelul la istorie, la observaţia oame- 
nilor, la studiul reacţiilor lor în împrejurări cît mai variate. Rolul pe 
care-l acordă istoriei în cunoaşterea oamenilor şi în edificarea ştiinţei 
despre natura umană ne arată că Hume, după cum au observat 
cercetătorii săi, postulează implicit constanţa şi identitatea naturii 
umane în decursul timpului. Deosebirile dintre societăţile omeneşti 
vor fi, în consecinţă, explicate prin condiţiile externe sau interne — 
climatul, regimul economic, tradiţiile etc. —, iar nu prin eterogeni- 
tatea naturii lor. 

O componentă importantă, după părerea unor cercetători 
actuali, componenta centrală a concepţiei lui Hume despre natura 
umană, este înţelegerea originală a raportului dintre rațiune şi viaţă. 
Ea marchează profund nu numai ideile sale morale şi politice, dar şi 
filosofia sa a cunoaşterii. Această înţelegere este numită astăzi natu- 
ralismul lui Hume. Naturalismul lui Hume constă în considerarea 
sensibilităţii naturale, a imaginaţiei, a tuturor acelor înclinații şi dis- 
poziţii elementare, profund înrădăcinate în noi, pe care cu un termen 
generic le numeşte sentimente sau simţăminte (feelings), ca partea cea 
mai importantă a fiinţei umane, prioritară în raport cu intelectul. În 
opoziţie cu raționalismul dominant, care consideră raţiunea nu 
numai ca facultatea cognitivă cea mai înaltă a omului, dar şi ca fa- 
cultatea menită să stăpînească toate celelalte aspecte ale vieţii 
omeneşti şi în primul rînd pasiunile, gînditorul scoţian relevă că nici 
una dintre convingerile esenţiale de care depinde viaţa noastră nu 
izvorăşte din rațiune şi, poate, nici nu este susceptibilă de a primi o 
explicaţie raţională. Asemenea convingeri sau credinţe, cum este 
aceca despre existenţa lumii externe sau aceca a necesităţii relaţiei 
cauzale sînt profund înrădăcinate în noi, în componenta 
afectiv-voliţională a fiinţei noastre, independent dacă le putem 
înţelege şi explica raţional sau nu. Noi putem, desigur, să gîndim, să 
raţionăm asupra lor, dar indiferent de concluziile la care ajungem, ele 
continuă să domine comportamentul. Este important să reținem 
aceste idei pentru a înţelege corect sensul criticii humeene a cauza- 
lității. 

Convingerile noastre profunde, esenţiale, acelea de care 
depinde însăşi viaţa noastră, nu pot fi, prin urmare, modificate sau 
înlăturate prin analiza raţională, pentru că ele nu izvorăsc din raţi- 
une, ci-şi au originca în straturile adînci ale fiinţei noastre naturale, 
sau, cum se exprimă uneori Hume, în instinctele noastre. Tot ceea ce 
poate face filosoful — şi ceea ce a încercat să facă Hume însuşi — 
este să le explice genetic. 

Explicaţia genetică, psihologică este ceea ce urmăreşte Hume în 
toate cercetările sale, indiferent de domeniul lor de aplicaţie. 
Orientarea psihologică poate fi considerată ca o altă caracteristică 
definitorie a concepţiei sale penerale despre natura umană, care con- 
feră unitate lăuntrică întregii sale gîndiri. Pe bună dreptate, Mircea 
Flonta observă că „cei ce acuză astăzi psihologismul lui Hume, ca li- 
mită a teoriilor sale epistemologice, pierd din vedere că tocmai expli- 
caţia psihologică asigură unitatea filosofiei sale teoretice şi a operei 
sale în ansamblu. Lipsită de dimensiunea psihologică, gîndirea lui 
Hume îşi pierde substanţa şi consistenţa“!. 


2.8.4. Concepţia despre cunoaştere. 

Deşi, cum am văzut, ştiinţa naturii umane nu se reduce la cerce- 
tarea intelectului, prima carte a Tratatului este consacrată acestei 
cercetări”. Căci numai cunoscînd întinderea şi puterile intelectului 
omenesc, natura şi valoarea ideilor sale, vom putea determina va- 
loarea ştiinţelor şi progresele pe care ele pot să le facă. Cercetarea 
intelectului este astfel un studiu al conţinuturilor acestuia, al ideilor 
şi, deci, o cercetare a cunoaşterii sau o teorie a cunoaşterii!. Cum 
vom vedea imediat, Hume îl urmează îndeaproape pe Locke în abor- 
darea genetică a ideilor, dar introduce şi anumite distincţii noi, care 
exprimă, în cele din urmă, orientarea sa antimetafizică şi antispecu- 
lativă mult mai hotărîtă. 

Cartea a l-a a Tratatului, intitulată „Despre intelect“, începe cu 
distincţia între impresii (impressions) şi idei (ideas). „Toate percepțiile 
spiritului omenesc — scrie Hume — se reduc la două genuri dis- 


! Ibid., p. 30. 

? Uneori cercetarea humeeună a intelectului a tost pusă în legături cu ştiinţele cognitive de 
astiăzi şi s-a afirmat că acestea din urmă continuă şi pun în aplicare proiectul gînditoru- 
lui scoţian. 

' Schimbarea de titlu de la Tratat despre natura umană la Cercetare asupra intelectului ome- 
nese pare să corespurulă unei strategii a autorului care reflectă trecerea de la problemati- 
ca naturii umane către cea a spiritului uman, a spiritului uman câtre intelectul uman, 
cantonîndu-se în cele din urmă asupra cunoaşterii ca problemă fundamentali. Să tie 
vorba despre o strategie reducţionistă? 

tincte, pe care le numesc impresii şi idei. Diferenţa dintre ele constă 
în gradul de forţă şi de vivacitate cu care apar în spirit şi îşi croiesc 
drum în gîndirea sau conştiinţa noastră. Percepţiile care pătrund cu 
mai multă forţă şi violenţă putem să le numim impresii, şi sub acest 
nume înţeleg toate senzațiile, pasiunile, emoţiile care apar pentru 
prima oară în spiritul nostru. Prin idei înţeleg imaginile slabe ale celor 
dinti în gîndire şi în raţionament...“!. Din acest text esenţial vom 
reţine următoarele : diferenţa dintre impresii şi idei este pur psiho- 
logică, de intensitate a trăirii. „Între idei şi impresii — va preciza ulte- 
rior Hume — nu există o diferenţă de natură, ci numai una de grad“: 
impresiile sînt mai vii, mai puternice decît ideile. Apoi, în rîndul 
impresiilor Hume situează nu numai senzațiile, ci şi pasiunile şi 
emoţiile. In al treilea rînd, ideile sînt imagini, câpii mai slabe ale 
impresiilor. Tendinţa reducţionistă a empirismului se manifestă astfel 
mult mai accentuat la Hume, decît la Locke, care prin teoria ideilor 
complexe păstra o anumită activitate a spiritului. 

Impresiile sînt apoi împărţite în impresii de senzaţie şi impresii de 
reflecţie. Impresiile de senzaţie se nasc în noi datorită unor cauze 
necunoscute. Cele trei ipoteze posibile: senzațiile sînt produse de 
obiecte externe ; sînt rezultatul creativităţii spontane a minţii noas- 
tre; sînt produse în noi de Autorul fiinţei noastre (Dumnezeu) — 
acesta din urmă fiind punctul de vedere al lui Berkeley. Noi nu putem 
decide care dintre aceste ipoteze este cea adevărată, fiindcă nu 
putem ieşi din noi înşine pentru a compara impresiile cu o eventuală 
cauză externă. Noi avem meeu de-a face cu impresii. De altfel, expli- 
caţia ar fi irelevantă: ceea ce-l interesează pe Hume este să 
descopere elementele, deci constituenţii elementari, indecompo- 
zabili, ai lumii mentale, iar nu cauzele acestora (aceasta ar fi o pro- 
blemă metafizică). Impresiile de reflecţie sînt toate manifestările vieţii 
noastre interioare: dorinţele, emoţiile, pasiunile ş.a.m.d. Recu- 
noaştem cu uşurinţă în această deosebire între impresiile de senzaţie 
şi cele de reflecţie distincţia lockeană între senzaţie şi reflecţie, cu 
diferenţa că, în timp ce Locke admitea cauzalitatea externă a senza- 
ţiilor, adică producerea lor prin acţiunea obiectelor din afară asupra 
organelor noastre de simţ, Hume afirmă că noi nu putem cunoaşte 
cauzele impresiilor de senzaţie. 

Ideile provin din impresiile corespunzătoare : „toate ideile noas- 
tre nu sînt nimic altceva decît câpii ale impresiilor noastre“?. Fiind 


| D. Hume, Oeuvres philosophuepres, trad. fr. par Maxime David, t. II, Felix Alcan, Paris, 
1912, pp. 10-11. 


? Cercetare., p. 130. 


353 


c6pii ale impresiilor, ideile nu pot fi independente de ele: un orb din 
naştere nu-şi poate face nici o idee despre culori, iar un surd despre 
sunete. Impresiile sînt, după părerea lui Hume, mai intense decît ideile ; 
dar conţinutul lor reprezentativ e acelaşi. De aici el va trage o impor- 
tantă concluzie cu privire la metoda analizei filosofice. Ori de cîte ori o 
noţiune sau o idee abstractă ne creează dificultăţi în a-i determina cu 
exactitate sensul, trebuie să-i căutăm, prin analiză, impresia din care 
provine. Dacă o asemenea impresie nu poate fi găsită, înseamnă că 
ideea respectivă este pur speculativă, lipsită de semnificaţie cognitivă. 

În spirit nominalist, Hume considera, urmîndu-l pe Berkeley, că 
ideile generale nu sînt altceva decît simple idei particulare unite cu 
anumite cuvinte, care le conferă o semnificaţie mai largă, făcînd din 
ele un instrument de rememorare a ideilor particulare de acelaşi fel. 
Noţiunile generale de cantitate sau calitate n-ar putea fi formate, 
dacă n-ar exista mai întîi noţiuni particulare despre diferite grade de 
cantităţi şi calităţi. Formarea ideilor generale presupune acţiunea 
imaginaţiei, socotită de Hume ca singura facultate creatoare a spiri- 
tului, spre deosebire de intelect, considerat a fi pur receptiv. 
Imaginaţia permite, după el, unificarea şi sistematizarea datelor expe- 
rienţei şi astfel ca stă la baza cunoaşterii noastre empirice despre 
fapte. Hume face distincţia între raporturi între idei (domeniul 
matematicii) şi fapte sau raporturi între fapte (domeniul ştiinţelor 
empirice). Aceasta este celebra „furcă a lui Hume“, după care toate 
„obiectele cercetării“ noastre, respectiv, toate propoziţiile adevărate 
se împart în aceste două clase. Deosebirea dintre ele constă în aceea 
că negația unei relaţii între idei implică o contradicţie, deci contra- 
dictoria unei propoziţii ce exprimă o asemenea relaţie este imposibilă 
(nu poate fi gîndită) în timp ce negația oricărui fapt (adevăr factual) 
poate fi gîndită şi deci nu implică o contradicţie ; căci tot ceea ce 
poate fi gîndit este posibil. 

Spiritul uman are în structura sa un principiu de legătură, de 
unire a ideilor, care face ca acestea să fie atrase unele de altele, ca şi 
cînd ar fi împinse de o anumită forţă. Acest principiu unificator se 
manifestă prin cele trei legi ale asociaţiei, asemănarea, contiguitatea în 
spaţiu şi timp şi cuuzalitatea (asocierea prin raportul dintre cauză şi 
efect)!. Descoperirea acestor legi era considerată de Hume ca princi- 
palul său titlu de glorie în materie de filosofie teoretică. 


! Principiile asociaţiei ideilor: „O pictură ne călăuzeşte în mod firesc gîndurile spre original 
(ioemănere — n. lui Hume), menţionarea unei încăperi dintr-o clădire ne conduce în 
mod firesc să ne interesăm şi să discutăm despre celelalte (contiguitate), şi dacă ne pîndim 
la o rană nu putem să ne abţinem de a nu reflecta la durerea ce-i urmează (cauză şi 


efect)". Cercetare., p. 104. 

Asociaţionismul lui Hume este expresia unei concepţii atomiste 
despre fenomenele psihice, consonantă cu paradigma analitică, 
dominantă în pîndirea filosofică şi ştiinţifică a timpului. 


2.8.5. Critica ideii de cauzalitate. 

Principiul cauzalităţii stă la baza întregii cunoaşteri empirice, a 
tuturor inferenţelor noastre în materie de fapte, a explicaţiilor şi previz- 
iunilor ştiinţifice. De aceea, cercetarea cauzalităţii devine, pentru 
Hume, un demers filosofic de supremă importanţă. El ne oferă cea din- 
îi teorie coerentă şi sistematică a cauzalităţii, elaborată din perspectiva 
filosofiei empiriste a cunoaşterii. Asupra sensului real al acestei teorii s-a 
discutat mult şi se mai discută încă şi astăzi. Unii exegeţi au crezut că 
intenţia lui Hume a fost accea de a suprima ideca de cauzalitate, nihilis- 
mul lui în teoria cauzalităţii aflîndu-se în consonanţă cu scepticismul 
său filosofic general. Chestiunea nu este însă atît de simplă. 

Mai întîi este de observat că la Hume cauzalitatea devine pentru 
prima oară o problemă. Teorii ale cauzalităţii au existat, desigur, şi în tre- 
cut, dar acestea admiteau ca de la sine înţeleasă ideea producerii efec- 
tului de către cauză, întregul interes concentrîndu-se asupra explicării 
relaţiei dintre ele. Pentru aceste teorii, relaţia însăşi dintre cauză şi efect 
nu constituie o problemă. lar dacă, aşa cum spune Jaspers, în filosofie 
problemele sînt mult mai importante decît soluţiile, trebuie să-i 
recunoaştem lui Hume meritul major de a fi făcut pentru prima dată din 
relaţia cauzală o problemă filosofică. In al doilea rînd, ceea ce îşi prop- 
une Hume să ne ofere este explicaţia genetică a ideii de cauzalitate, 
adică explicaţia convingerii noastre că în anumite cazuri apariţia unui 
fenomen va fi urmată în mod necesar de apariţia unui alt fenomen. Deşi 
se exprimă uncori ambiguu, obiectul său de cercetare este ideea noastră 
de cauzalitate, iar nu conexiunile cauzale din lumea reală. 

Atenţia lui Hume se concentrează asupra unci anumite compo- 
nente a ideii de cauzalitate, şi anume asupra ideii de necesitate sau de 
conexiune necesară. Ideea de conexiune necesară nu rezultă dintr-o intu- 
iţie, căci nu poate fi percepută direct: puşi pentru întîia oară în faţa 
unui fenomen, noi nu putem şti care este cauza sau care este efectul său. 
Dar ea nu rezultă nici dintr-un raţionament sau dintr-o demonstraţie, 
căci atunci contrariul enunţului care o exprimă ar trebui să fie absurd. 
Or, noi putem concepe contrariul unui enunţ referitor la un raport de 
fapte, fără ca acesta să fie neapărat absurd. Pe de altă parte, dacă ar fi 
rezultatul unei demonstraţii, ar trebui să ştim de la începur care este 
efectul unei anumite cauze. Or, noi nu putem şti niciodată acest lucru 
înainte de experienţă. Neputînd fi legitimată în plan strict raţional, 
ideea de conexiune necesară n-ar putea proveni decît din experienţă. 

Dar ce ne arată experienţa? Ea ne arată că între anumite 
fenomene, în cazul cel mai simplu între două fenomene, există o cone- 
xiune constantă, adică ori de cîte ori apare primul fenomen, va apărea şi 
al doilea. Cum se trece însă de la ideea de conexiune constantă la ideea 
de conexiune necesară? Experienţa nu ne spune nimic în această pri- 
vinţă. Noi putem cunoaşte prin experienţă că um fenomen urmează 
altuia şi că ordinea succesiunii lor este constantă şi repetabilă. Dar nu 
avem nici cea mai mică idec asupra felului în care un fenomen îl produce 
pe celălalt, asupra forţe. prin care se realizează această producere. 
Temeiul acestei treceri, al trecerii de la ideea de conexiune constantă la 
cea de conexiune necesară, se află nu în experienţă, ci în subiccrul 
cunoscător. „Necesitatea — serne Hume — este ceva care există în spir- 
it, iar nu în obiecte. Ori noi n-avem nici o idee despre necesitate, ori 
necesitatea nu este decît determinarea gîndirii de a trece de la cauze la 
efecte şi de la efecte la cauze, atunci cînd am avut experienţa unirii lor“. 
Sursa ideii de necesitate este, mai precis, obişnuinţa. Repetarea în expe- 
rienţă a succesiunii a două fenomene generează, datorită obişnuinţei, în 
spiritul nostru înclinația ca atunci cînd apare primul fenomen să ne 
aşteptăm să se producă şi al doilea şi să credem că el se va produce. 
Obişnuinţa şi credinţa căreia obişnuinţa îi dă naştere sînt, aşadar, după 
Hume, sursa ideii noastre de cauzalitate. Ele sînt sentimente sau 
instincte naturale, care ţin de componenta emoţională, iar nu de com- 
ponenta intelectuală a naturii omeneşti. Ideca de cauzalitate este o idee 
validă, iar nu o pură construcţie speculativă a spiritului nostru, pentru 
că ca corespunde unei impresii produse în noi de repetarea constantă a 
legăturii dintre două fenomene, deci unei impresii de reflecţie. 


2.8.6. Scepticismul. 

Cîteva cuvinte numai despre această chestiune. Hume s-a con- 
siderat el însuşi şi a fost socotit încă din vremea lui drept un gînditor 
sceptic. Reluarea frecventă a argumentelor sceptice împotriva certitu- 
dinii, critica sa a cauzalităţii, interpretată într-un sens nihilist, ca şi crit- 
ica ideii de substanţă au consolidat caracterizarea lui ca gînditor scep- 
tic. Totuşi, scepticismul său nu este integral sau absolut. El a arătat în 
mod explicit că un astfel de scepticism de tip pyrrhonian nu poate fi 
susţinut, pentru că viaţa reală a oamenilor î infirmă în fiecare zi. 
„Marele duşman care subminează pyrrhonismul sau principiile excesive 
ale scepticismului este acţiunea, munca şi ocupațiile vieţii comune“. 
Din scepticismul excesiv nu poate rezulta nici un folos durabil. Dacă 
principiile lui ar fi respectate, „orice viaţă omenească ar trebui să piară“. 


1D, Hume, Cercetare asupra mtelecrelati omenesc, p. 219. 


356 


Or, „natura este întotdeauna mai puternică decît toate principiile“. 
Scepticismul pentru care optează Hume poate fi caracterizat ca un scep- 
ticism moderat!, îndreptat nu împotriva cunoaşterii ştiinţifice sau a cer- 
titudinilor simțului comun, ci împotriva metafizicii speculative şi dog- 
matice, care depăşeşte capacităţile limitate ale intelectului uman. 
Ultimele cuvinte ale Cercetării exprimă o poziţie antimetafizică virulen- 
tă: „cînd parcurgem, pătrunşi de aceste principii (de principiile filosofiei 
sale — n.ns.), bibliotecile, ce prăpăd ar trebui să facem! Dacă luăm în 
mînă orice volum de teologie sau de metafizică de şcoală, bunăoară, să 
ne întrebăm : conţine el oare vreun raţionament abstract privitor la cantitate 
sau număr? Nu. Conţine el oare vreun raționament întemeiat pe experienţă 
cu privire la fapte şi existentă? Nu. Încredinţaţi-l atunci focului, căci nu 
poate conţine nimic altceva decît sofisme şi iluzii“. Este una dintre cele 
mai radicale critici ale metafizicii din acest secol antimetafizic care a fost 
veacul al XVIII-lea. 

Cercetarea actuală pune în evidenţă alături de componenta 
negativă sau sceptică, însemnătatea componentei pozitive sau con- 
structive a gîndirii lui Hume, aceasta din urmă fiind eprimată mai ales 
de marele său proiect al unei ştiinţe a naturii umane ca bază pentru 
ştiinţele morale şi, în ultimă analiză, pentru întregul edificiu al 
cunoaşterii ştiinţifice. Se vorbeşte chia de „perspectiva post-sceptică“ 
a lui Hume, „care încorporează şi construieşte pe baza rezultatelor 
sceptice ale predecesorilor săi“. 

Faptul că anumite convingeri fundamentale ale oamenilor, cum 
este şi aceea cu privire la necesitatea relaţiei cauzale, nu-şi au izvorul 
în rațiune şi nici nu pot fi întemeiate raţional, nu le diminuează cu 
nimic tăria. Ori de cîte ori apare un conflict între rezultatele reflecţiei 
teoretice şi înclinațiile noastre naturale, putem fi siguri că el se 
rezolvă în favoarea celor din urmă. Scepticismul lui Hume a îndepli- 
nit astfel o funcţie critică necesară pentru progresul gîndirii filosofice 
şi a prepătit marea operă teoretică a lui Kant. 


3. Filosofia franceză în Epoca Luminilor 


Că epoca Luminilor are o mare însemnătate istorică, în calitate 
de epocă majoră a culturii europene moderne şi că, deci, ea îi intere- 


"Ihid., p. 221. 

* Ibid., p. 225. 

* David Fate Norton, „An Introduction to Hume's Thought“, în The Cambridge Companion 
to Hume, Edited by David Fare Norton, Cambridge University Press, 1998, p. 7. 

sează pe istoricii contemporani, este incontestabil. Dar epoca aceas- 
ta şi gîndirea filosofică pe care a produs-o mai prezintă şi un interes 
actual? Adică mai interesează ca astăzi pe omul de cultură şi de 
reflecţie care nu este istoric? La această întrebare vom încerca să 
răspundem în continuare. Şi vom răspunde afirmativ, dar acest 
răspuns nu este de ajuns să fie exprimat: el trebuie argumentat. 

Secolul al XVIII-lea se caracterizează în planul istoriei ideilor 
prin afirmarea unui curent de gîndire care, sintetizînd dezvoltarea 
intelectuală din epoca Renaşterii şi pînă atunci, extrage din ca prin- 
cipiile unei opoziții ireductibile faţă de stările de lucruri existente şi 
de valorile dominante, pe care le supune unei critici virulente. Acest 
curent de gîndire este Iluminismul. 


3.1. Caracterizare generală a Iluminismului francez. 

Mişcare cultural-ideologică extrem de complexă, iluminismul 
este expresia crizei profunde a societăţii feudale şi a sistemului ei de 
valori şi totodată fermentul dezagregării acestei societăţi. Depăşirea 
concepţiei unilaterale asupra iluminismului ca „expansiune a ideilor 
franceze,“ instituirea unei „viziuni pluraliste“ asupra acestei mişcări, în 
care îşi ocupă locul cuvenit contribuţia de gîndire a altor ţări 
europene (Anglia, Germania, Italia, Spania, Sud-estul european, 
Rusia etc.) şi chiar a altor zone geografice ale lumii (America de Nord, 
America Latină, Japonia etc.), se conjugă în cercetarea actuală cu 
efortul de situare a mişcării de idei în istoria reală a timpului, pentru a 
contura imaginea unei epoci de mare complexitate, caracterizată prin 
contraste şi decalaje considerabile, ireductibilă la „progresul 
luminilor“!. Cronologia variabilă a mişcării iluministe, faptul că 
această mişcare uneori precede, alteori urmează veacului al XVIII-lea, 
că nici chiar în Franţa perioada afirmării sale nu coincide integral cu 
acest veac, determină preferința actuală pentru denumirea de „Epocă 
a Luminilor“, faţă de cea tradiţională de „secol al Luminilor“. 

Lărgirea pe deplin justificată şi necesară a concepţiei asupra 
Epocii Luminilor, considerarea acestei epoci la nivelul universalităţii 
sale, nu anulează esenţialitatea şi exemplaritatea iluminismului 
francez, locul său central în ansamblul mişcării iluministe. 
Iluminismul francez este forma cea mai dezvoltată şi mai consecven- 
tă a întregii mişcări de idei din Epoca Luminilor. 


1 Vezi Pompiliu leodor, Stadiul actual al cercetărilor iluministe, în „Academia R.S.R. 
Memoriile secţiei de ştiinţe istorice“, IV, 1, 1975-1976, Editura Academiei, Bucureşti, 
1978, pp. 39-46. 

*Ct. Romul Munteanu, Cultura europeană în Epoca Limirilor, Editura Univers, Bucureşti, 

El este caracterizat printr-o mare diversitate de orientări nu 
numai în plan social-politic, dar şi în plan filosofic. Ceea ce-i asigură 
totuşi unitatea este un anumit fond de idei şi atitudini care, într-o 
măsură sau alta, sînt prezente la toţi reprezentanţii săi, între care: 
încrederea în „luminile“ raţiunii şi în capacitatea ei de a asigura pro- 
gresul umanităţii, lupta pentru autonomia gîndirii şi pentru elibe- 
rarea ci de sub autoritatea dogmei, respingerea intoleranţei religioase 
şi a superstiţiilor de orice fel, apărarea libertăţii şi demnităţii omului 
împotriva opresiunii şi aservirii, critica instituţiilor feudale şi a religi- 
ilor pozitive, considerarea ştiinţei şi culturii înaintate ca principala 
forţă eliberatoare a spiritului uman şi străduinţa de a le asigura o largă 
răspîndire, admiterea primatului cognitiv al experienţei etc. 

In Epoca Luminilor gîndirea filosofică se opune metafizicii spe- 
culative şi spiritului de sistem. Dacă secolul al XVII-lea a fost „epoca 
marilor sisteme“ (H. Hăffding), în care metafizica ocupa locul cen- 
tral, gîndirea iluministă se caracterizează înainte de toate prin ati- 
tudinca sa antimetafizică. Criza metafizicii speculative, determinată 
de afirmarea ştiinţelor moderne ale naturii, este însoţită de creşterea 
interesului faţă de ştiinţe şi de încercarea de a folosi rezultatele lor ca 
bază pentru noi generalizări filosofice. Entuziasmul pentru 
descoperirile ştiinţifice, mai ales pentru mecanica newtoniană, este 
general în epocă. Fizica newtoniană joacă rolul de model pentru toate 
domeniile gîndirii din secolul al XVIII-lea. Fiecare cercetător, de la 
istoric la teolog şi de la estetician la psiholog vrea să întreprindă în 
propria-i disciplină o „revoluţie“ teoretică similară aceleia întreprinse 
de Newton în fizică, sau, cum se spunea pe atunci, în filosofia natu- 
rală. În aceste condiţii, filosofia devine „mediul universal“ (E. 
Cassirer) în care se afirmă, se dezvoltă şi se fundează adevărurile 
ştiinţifice. Pentru mulţi ca este mai curînd o atitudine spirituală, 
decît o direcţie specializată de cercetare teoretică. Ceea ce intere- 
sează în primul rînd acum nu este coerenţa lăuntrică a ideilor, elabo- 
rarea lor teoretico-sistematică, ci funcţionalitatea lor practică 
măsura în care ele pot servi ca instrumente ale criticii instituţiilor şi 
valorilor. De aici vederile fragmentare, interesul scăzut pentru unifi- 
care şi sistematicitate, compensate însă prin accentuarea puternică a 
funcţiei critice a gîndirii. Funcţia critică este constitutivă filosofici 
luminilor şi reprezintă unul dintre elementele sale durabile. 

Iluminismul francez parcurge în evoluţia sa mai multe perioade!. 
El este pregătit de o perioadă de tranziţie (1685-1715), caracterizată în 


l| CF. V. Lipatti, Le dix-Huitiane Siècle Français, E.D.P, Bucureşti, 1975, pp. 8-11. 

plan politic prin aceea că monarhia absolută încetează a mai fi un 
factor de progres, orientîndu-se către o politică accentuat conserva- 
toare. Evenimentul care marchează această nouă orientare este revo- 
carea Edictului din Nantes (1685). Perioada aceasta care, pe un plan 
mai larg, se caracterizează prin „criza conştiinţei europene“ (Paul 
Hazard), a valorilor clasicismului, este ilustrată în domeniul pîndirii 
filosofice de scepticismul antimetafizic al lui Pierre Bayle, autorul 
celebrului Dicţionar istoric şi critic şi precursor direct al filosofiei 
luminilor. Perioada vechiului iluminism (1715-1750), cînd criza 
socială şi spirituală devine evidentă, se caracterizează prin apariţia 
unora dintre marile teme ale gîndirii iluministe. Personalităţile 
reprezentative ale acestei perioade sînt Voltaire şi Montesquieu. 
Perioada afirmării depline a iluminismului (1750-1789), cînd con- 
tradicţiile vechii societăți se accentuează pînă la paroxism, pregătind 
explozia revoluţionară. Ea este ilustrată de publicarea Enciclopediei, 
vastă operă de sinteză a gîndirii iluministe. Acum se impun în gîndi- 
rea timpului filosofi ca Diderot, D'Holbach, Helvetius, Condillac etc. 
Se afirmă de asemenea gîndirea critică radicală a lui Jean-Jacques 
Rousseau. 


3.2 Contribuţia filosofică a lui Voltaire. 

Reprezentant tipic al iluminismului 
francez, Voltaire (1694-1778) este autorul 
unei opere de dimensiuni enciclopedice, în 
care a promovat cu pasiune, talent şi strălu- 
cire unele dintre ideile cele mai caracteris- 
tice ale veacului. Personalitate cu multiple 
înzestrări, spirit în veşnică agitaţie creatoare, 
adversar neîmpăcat al tuturor formelor de 
obscurantism, intoleranţă şi opresiune, 
Voltaire a marcat profund întreaga gîndire 
curopeană a epocii. In plan filosofic, marele 
său merit constă nu atît în elaborarea unor 
concepţii noi şi originale, cît în ataşamentul faţă de gîndirea înain- 
tată a timpului şi în capacitatea de a o asimila, argumenta şi difuza cu 
mijloacele cele mai variate şi mai convingătoare. Problemele 
filosofice „l-au preocupat nu o singură dată, în treacăt, ci întreaga sa 
viaţă“!. Dintre scrierile în care aceste preocupări apar pe primul plan 
se cuvin menţionate: Scrisori filosofice sau Scrisori engleze (1734), 
Tratat de metafizică (elaborat în 1734, dar publicat cu patru decenii 


LR, Pameau, Voltaire par hu-même, Éditions du Seuil, Paris, 1955, p. 51. 

mai tîrziu), Elementele filosofiei lui Newton (1737), Dicţionar filosofic 
(1764), Chestiuni asupra Enciclopediei (1770-1772). Întreaga operă a 
lui Voltaire este străbătută însă de ideile sale filosofice. „Filosofia sa 
este prezentă în stare difuză în întreaga sa operă: povestiri, piese de 
teatru, tratate de istorie sau de morală, corespondenţă, articole, pam- 
tlete, dialoguri etc. Voltaire este pe drept cuvînt unic prin varietatea 
acestor mijloace de propagandă filosofică, varietate care împiedică 
existenţa unui „sistem“, dar care nu dăunează nicidecum unităţii pro- 
tunde a gîndirii sale“. 


3.2.1. Scrisori filosofice. 

Scrisorile filosofice, în care autorul a consemnat observaţiile şi 
reflecţiile sale din perioada exilului în Anglia (1726-1728), conţin 
unele dintre ideile esenţiale ale concepţiei filosofice voltairiene. 
Lucrarea aceasta „este clădită pe continua reliefare a unui contrast. 
Ea opune stărilor franceze pe cele ale Angliei, unde revoluţia 
burgheză se produsese cu aproape un secol mai înainte“. Opoziția în 
discuţie nu are totuşi sensul unei apologii globale a civilizaţiei engleze 
şi al unei deprecieri la fel de globale a celei franceze. Voltaire este un 
observator mult prea perspicace pentru a-i scăpa anacronismul şi 
absurditatea anumitor stări de lucruri britanice, iar înclinația ironică 
a spiritului său c mult prea pronunţată pentru a putea adopta cu 
uşurinţă un ton encomiastic. Dacă, totuşi, imaginea Angliei timpului 
apare uncori idealizată, aceasta se întîmplă pentru a scoate cu atît 
mai puternic în relief laturile negative ale societăţii franceze din vre- 
mea Regenţei. Chiar atunci cînd autorul pare să adopte un punct de 
vedere strict descriptiv, referinţa la starea de lucruri din Franţa este 
prezentă în mod implicit. Lucrarea poate fi, de aceea, caracterizată în 
întregul ci ca o critică incisivă, chiar dacă adesea disimulată, a 
racilelor vechiului Regim. Faptul acesta n-a scăpat, de altfel, neob- 
servat: parlamentul din Paris a condamnat-o imediat să fie ruptă şi 
arsă, considerînd-o „scandaloasă, contrară religiei, bunelor moravuri 
şi respectului datorat autorităţilor“. 

Voltaire se opreşte pe larg şi cu vădită simpatie asupra diver- 
sităţii credințelor religioase şi a toleranţei în materie de religic, exis- 
tente în Anglia. „Un englez, ca om liber, se urcă la cer pe calea care-i 
place“ (Scrisori filosofice, V, trad. rom. de M. Roşca). Moravurile sim- 
ple şi demnitatea quakerilor îi stîrnesc admiraţia, chiar dacă ironia sa 
veşnic trează nu poate trece peste bizareria şi credulitatea de care 


' V. Lipatti, op. cit, p. 94. 
? T. Vianu, Voltaire, Editura Albatros, 1972, p. 30. 

aceştia dau uneori dovadă. Religia anglicană, presbirerianismui. 
socinianismul întregesc tabloul vanat al vieţii religioase britanice. 
„Dacă în Anglia n-ar exista decît o sinvură religie, ne-am teme de 
despotism ; dacă ar fi două, ele şi-ar tăia girul; dar sînt treizeci şi trå- 
iesc în pace şi fericire“ (ibid., VI). Sistemul politic englez, în care 
Camera comunelor a izbutit să cucerească un rol important, alături 
de Camera lorzilor, ambele limitînd puterea regelui, este celebrat în 
cuvinte entuziaste de filosoful francez. „Națiunea engleză, scrie el, 
este singura de pe pămînt care a reuşit să reglementeze puterea 
regilor, împotrivindu-li-se, şi care, din sforţări în storţări, a întemeia 
în sfârşit această guvernare înţeleaptă, în care principele, atotputer- 
nic să facă binele, este legat de miini ca să nu facă râu, în care nobilii 
sînt mari, fără a ti obraznici şi fără a avea vasali, şi în care poporul par- 
ticipă la cîrmuire fără dezordine“ (ibid, VIII). Starea ţărănimii, dez- 
voltarea comertului, respectul faţă de profesiunile utile, oferă noi 
prilejuri de apreciere a realităţilor engleze şi de critică a situaţiei exis- 
tente în Franța. 

Un interes filosofic nemijlocit prezintă scrisorile XIL-XVII, în 
care Voltaire analizează filosofia şi ştiinţa engleză, de lu Bacon pînă la 
Newton şi Clarke. Convins, cum va scrie mai tîrziu, că „raţiunea s-a 
născut, în secolul nostru, în Anglia“, filosoful francez îşi propune să 
facă cunoscute în ţara sa realizările gîndirii engleze, situîndu-se astfel 
la originile pătrunderii masive a acesteia în cultura iluministă a 
Franţei şi a întregului continent. Elogiul rațiunii creatoare are pentru 
Voltaire şi o anumită semnificaţie morală. Referindu-se la Newton, el 
scrie: „Aceluia care domneşte peste inteliuenţă prin puterea ade- 
vărului şi nu acelora care fac sclavi prin silnicie, aceluia care cunoaşte 
universul şi nu acelora care îl sluţesc, îi datorăm respectul nostru“ 
(ibid, XII). — Expunerea lui Voltaire începe cu Francis Bacon, 
„părintele filosofici experimentale“, al cărui Novum Organum este 
»schelăriu de pe care s-a clădit filosofia nouă“. Exagerînd, desigur, 
cum i se întîmplă nu o dată în situaţia sa de discipol al filosofiei 
engleze, el scrie că „nimeni înaintea cancelarului Bacon nu 
cunoscuse filosofia experimentală; şi din toate experienţele fizice 
care s-au efectuat după el, nu-i aproape niciuna care să nu fi fost 
indicată în cartea lui“. Voltaire acordă o atenţia deosebită lui Locke, 
al cărui empirism pnoseologic a exercitat o influenţă hotăritoare 
asupra filosofiei veacului Luminilor. Dincolo de clogiile pe care i le 
adresează, se observă tendința lui Voltaire de a utiliza prudenta 
enoscologie lockeiună ca mijloc «le critică a cartezianismului. Nici 
Descartes, „născut pentru a descoperi erorile antichităţii, dar pentru 
a le înlocui cu ale sale“, nici discipolul acestuia, Malehranche, „cu 

„ziile sale sublime“, n-au reuşit să ne arate ce este sufletul. „După 
12 atâția flecari (ruisonneurs) au făcut romanul sufletului, a venit un 
-selepr care i-a scris moderat istoria“. Înțeleptul este, fireşte, John 
ecke, care, ca un „excelent anatomist“, a dezvăluit resorturile 
zindirii omeneşti, a înlăturat teoria carteziană a ideilor înnăscute şi a 
velit originea empirică a cunoştinţelor noastre. Empirismul lui 
Locke îl atrage pe Voltaire, după cum îl tentează ipoteza acestuia 
iespre gîndire ca o facultate cu care divinitatea ar fi putut să 
nzestreze materia. Această ipoteză, pe care Voltaire o va relua în 
repetate rînduri pe cont propriu, îi slujeşte pentru a respinge dualis- 
mul cartezian. Metafizicii dualiste el îi opune constatarea modestă 
dar sigură: „Sînt corp şi gîndesc, nu ştiu mai mult“. — După cum 
empirismul lui Locke este utilizat de Voltaire pentru a combate 
moseologia carteziană, teoria newtoniană a gravitaţiei este utilizată 
pentru respingerea fizicii carteziene, în particular a teoriei vîrtejurilor. 
Adept entuziast al lui Newton, un om „cum se întâlneşte abia la zece 
secole o dată”, scriitorul francez stăruie asupra meritelor ştiinţifice 
ale acestuia şi înfăţişează pe larg sistemul atracției universale, teoria 
optică şi concepţia matematică despre infinit. 

Descartes nu este însă singurul reprezentant al metafizicii vea- 
cului anterior, pe care Voltaire şi-a propus să-l combată. Alături de 
critica filosofici carteziene, Scrisorile filosofice cuprind o critică amplă 
a gîndirii lui Pascal. Dorinţa de „a-l combate pe acest uriaş“ era de 
altfel mai veche. Lucrarea cu titlul Observaţii asupra « Cugeteirilor» 
domnului Pascal, compusă în 1728, a oferit materia pentru cea de-a 
XXV-a şi ultima dintre Scrisorile filosofice. Ea a fost adăugată în 1733, 
iar această adăugare a determinat şi modificarea titlului iniţial 
(Scrisori engleze) în acela definitiv (Scrisori filosofice). — Voltaire 
declară că respectă geniul şi elocvenţa lui Pascal, dar, admirîndu-i 
geniul, critică unele dintre ideile lui, fiind încredinţat că el însuşi ar 
fi corijat multe dintre notele aruncate la întîmplare pe hîrtic, din care 
s-au născut Cugetările. Ceea ce-l cuntrariază pe scriitorul iluminist 
este însă spiriul general al gîndirii pascalienc, tendinţa de „a-l arăta 
pe om într-o lumină odioasă”, tendinţă căreia încearcă să-i reziste 
menţinînd cumpăna între calităţile şi defectele omului. „Indrăznesc, 
scrie el, să iau parte omenirii, împotriva acestui mizantrop sublim; 
îndrăznesc să asigur că nu sîntem nici atît de răi, nici atît de neferi- 
ciţi pe cît spune el“, Polemica antipascaliană, asupra căreia Voltaire 
va reveni în cîteva rînduri, cu noi observaţii, alunecă însă de multe 
ori în simplă dispută verbală şi în exerciţiu de logică elementară, 
decis să descopere neapărat paralogisme şi sofisme. E greu de evitat 

impresia că esenţialul este lăsat uneori la o parte şi că inpeniozitatea 
vrea să ţină locul unei discuţii de fond. 


3.2.2. Teme ale gîndirii voltairiene. 

Critica metafizicii continuă în lucrările ulterioare ale lui 
Voltaire. Metafizica, va scrie el, „conţine două lucruri: primul, ceea 
ce oamenii de bun simţ ştiu ; al doilea, ceea ce ei nu vor şti nicio- 
dară“. Gînditorul francez nu osteneşte să ironizeze disputele metafizi- 
ce, aceste inutile apitaţii de spirit şi să recomande înlocuirea lor prin 
observaţia exactă a faptelor şi prin raționamente direct întemeiate pe 
ea. Spiritul uman are anumite limite care-i sînt naturale, iar pro- 
blemele metafizice se situează dincolo de aceste limite. Abandonarea 
unor asemenea probleme nu înseamnă nimic altceva la Voltaire decît 
hotărîrea de a nu întîrzia asupra inexplicabilului şi de a ne mulţumi 
cu ceca ce poate fi explicat în conformitate cu experienţa ştiinţifică. 

În privinţa existenţei lui Dumnezeu, chestiune mult dezbătută 
de metafizica timpului, poziţia lui Voltaire este următoarea: divini- 
tarea este cauza primă a lumii şi torodată cauza ci finală. Ea este cre- 
atoarea universului, a ordinii şi armonici acestuia, a legilor care-l 
guvernează, fără a mai interveni însă după creaţie în desfăşurarea 
fenomenelor sale. Voltaire se situează, aşadar, pe poziţiile deismului 
filosofic. Gîndirorul francez susţine totodată utilitatea morală şi 
socială a credinţei în Dumnezeu. Bayle afirmase că teismul şi ateismul 
sînt indiferente pentru moralitate şi că o societate formată din atei ar 
putea fi virtuoasă. O asemenea posibilitate este admisă de Voltaire 
numai pentru cazul cînd membrii ci ar fi cu toţii filosofi, nu însă şi 
pentru oamenii simpli. Credinţa într-un Dumnezeu care răsplăteşte şi 
pedepseşte, precum şi cea în nemurirea sufletului sînt indispensabile 
pentru morala poporului. Aşa încît Voltaire va ajunge la afirmaţia 
celebră că dacă Dumnezeu n-ar exista, el ar trebui inventat şi se va 
pronunţa împotriva ateismului şi a efectelor sale morale negative. 

O altă problemă care l-a preocupat stăruitor pe gînditorul francez 
a fost aceea a existenţei răului în lume. Concepţia sa în această privinţă 
s-a modificat de-a lungul timpului. Primele lui tendinţe îl orientau 
către optimism: ceea ce c rău în anumite raporturi, poate fi bun în 
ordinea generală a lumii. Cutremurul de la Lisabona din 1755, care a 
provocat distrugeri catastrofale, a fost, se pare, evenimentul hotărîtor 
care l-a determinat să-şi revizuiască ideile. El scrie romanul filosofic 
Candide, în care combate forma sistematică a optimismului, accea pe 
care i-au dat-o Leibniz şi Wolff. Experiențele dureroase prin care trece 
tînărul Candide îl conving definitiv că lumea aceasta nu este nicide- 
cum „cea mai bună dintre lumile posibile“, cum susţinea profesorul său 

Pangloss, adept al optimismului metafizic leibnizo-wolffian, că răul este 
o realitate care nu poate fi eludată sau contestată. Filosoful încheie 
printr-o apologie a muncii utile: „Omul nu-i născut pentru odihnă. Să 
muncim fără a mai gîndi; acesta e singurul mijloc de a face viaţa 
suportabilă... trebuie să ne cultivăm grădina“. 

Un loc important în opera voltairiană îl ocupă cercetările 
istorice, domeniu în care gînditorul francez are merite de seamă, fiind 
„unul dintre creatorii metodelor moderne ale istoriei“!. Separînd 
istoria de metafizică şi respingînd concepţia providenţialistă, 
reprezentată în veacul anterior de Bossuet, Voltaire o înţelege ca un 
domeniu de cercetare raţională, ce trebuie să pună în lumină legile 
dezvoltării progresive a umanităţii. Pentru filosoful francez istoria nu 
se reduce la faptele regilor şi conducătorilor politici, la bătălii, alianţe 
militare şi tratate. El prezintă în lucrările sale, alături de istoria mili- 
tară şi diplomatică, viaţa şi moravurile popoarelor, activitatea eco- 
nomică, financiară, literară şi artistică, lărgind astfel sfera cercetării 
istorice în direcţia unei istorii a civilizaţiei. Principalele sale lucrări 
istorice, Secolul lui Ludovic al XIV-lea şi Eseu asupra moravurilor şi spir- 
iului naţiunilor sînt concepute într-o asemenea perspectivă largă, 
atotcuprinzătoare, caracterizîndu-se totodată prin spirit critic 
modern : faptele nu sînt acceptate decît atunci cînd sînt atestate de 
mai multe izvoare, comparate atent de autor. Voltaire nu rămîne însă 
la fapte, ci reflectează asupra lor, încadrîndu-le în largi perspective de 
ansamblu şi conturînd astfel o imagine generalizatoare asupra trecu- 
tului istoric, alături de contemporanul său italian mai vârstnic 
Giambattista Vico (1668-1744). El se afirmă astfel ca unul dintre 
întemeietorii filosofiei moderne a istoriei. Termenul de „filosofie a 
istoriei“ datează, se pare, el însuşi de la Voltaire. Deşi epocile fericite 
au fost extrem de rare, istoria înfăţişîndu-i-se mai curînd sub 
aspectele ei crude şi brutale, gînditorul francez îşi menţine ferm cre- 
dinţa în progres, în posibilitatea perfecţionării treptate a raţiunii 
umane şi a ameliorării, pe această bază, a instituţiilor sociale, 

Gîndirea filosofică a lui Voltaire este una dintre ipostazele cele 
mai caracteristice ale spiritului Luminilor. Ea rezumă, într-un fel, 
întreaga epocă. Avea, de aceea, dreptate Victor Hugo cînd spunea că 
Voltaire „a fost mai mult decît un om, a fost un veac“. 


3.3. Montesquieu 
Charles-Louis de Secondat, baron de La Brède et de 
Montesquieu (1689-1755) este, alături de Voltaire, cel mai de seamă 


T Vianu, op. cit, p. 106. 

reprezentant al primei perioade a iluminismului francez. 
Personalitate armonioasă şi echilibrată, căreia nu i-au rămas străine 
înclinațiile mondene, caracteristice timpului, fără a se lăsa însă domi- 
nată de ele, Montesquieu a acumulat cunoştinţe vaste, în cele mai 
variate domenii, încercînd să le organizeze şi să le stăpînească raţio- 
nal. Năzuinţa către cunoaşterea cît mai exactă a faptelor şi către 
explicarea lor raţională, tendinţa de „a dezvălui în diversitatea 
fenomenelor universalitatea raţiunii“! par să fie componentele domi- 
nante ale spiritului său. Locul important pe care acest gînditor îl 
ocupă în istoria ideilor este determinat de contribuţia sa înnoitoare 
în domeniul filosofiei istoriei, al sociologici, al teoriei statului şi drep- 
tului, a teoriei politice. Lucrările care ilustrează în mod strălucit 
această contribuţie sînt: Scrisori persane (1721), Consideraţii asupra 
cauzelor măririi romanilor şi ale decăderii lor (1734), Spiritul legilor 
(1748). 

Montesquieu a preluat de la Malebranche conceptul de lege 
generală, utilizat de acesta din urmă în domeniul naturii şi al eraţiei, 
aplicîndu-l în studiul istoriei. De aceea, o dată cu el, „vectorul male- 
branchist al filosofiei Luminilor se impune din nou atenţiei“. Dar 
„Malebranche a fost faţă de Descartes ceea ce Augustin fusese faţă 
de Platon şi ceea ce Toma d'Aquino a fost pentru Aristotel“ (André 
Robinet). Aşa încît, prin Malebranche, gîndirea lui Montesquieu se 
leapă de tradiţia carteziană. Filosoful iluminist a încercat să aplice 
metòda ştiinţifică, iniţiată de Descartes şi care îşi dovedise fecundi- 
tatea în studiul naturii, la cercetarea instituţiilor şi a istoriei umane. 

Încă în Observaţii asupra istoriei naturale (1719-1721) el îşi 
exprimă admiraţia neţărmurită faţă de ilustrul întemeietor al raţiona- 
lismului modern: „Acest mare sistem al lui Descartes, pe care nu-l 
poţi citi fără uimire ; acest sistem care valorează el singur cît tot ceea 
ce au scris vreodată autorii profani ; acest sistem care uşurează atît de 
mult Providența, pe care o face să acţioneze cu atîta simplitate şi 
măreție ; acest sistem nemuritor, care va fi admirat în toate timpurile 
şi de-a lungul tuturor schimbărilor filosofiei, este o operă de a cărei 
perfecţiune toţi cei care gîndesc trebuie să se intereseze cu un fel de 
pelozic“?. Trebue să observăm însă că Montesquieu nu reţine de la 
Descartes întregul său sistem de gîndire, ci mai ales metoda de cerce- 
tare şi orientarea raţionalistă generală. Cînditorul iluminist nu putea 


l Jean Starobinski, Montesquieu par lui-même, Éditions du Seuil, 1953, p.35. 

* Jean Deprun, Plulosophies ei problématique des Lumières în Histoire de la Philosophie, IL, 
Bibliothèque de la Pléiade, Gallimard, 1973, p.681. 

! Montesquieu, Oeuvres completes, Éditions du Seuil, Paris, 1964, p.55. 

să nu ţină seama de critica empiristă a cartezianismului, întreprinsă 
de Locke, după cum nu putea să ignore progresele realizate între timp 
de ştiinţele experimentale sub impulsul lui Newton. Dacă, totuşi, 
spiritul cartezian rămîne dominant în opera sa, avem de-a face cu un 
„Cartezianism pe contextura căruia se profilează umbra lockeismului“ 
(Dan Bădărău). 


3.3.1 Concepţia despre istorie în Consideraţii... 

După ce în romanul epistolar Scrisori Persane, Montesquieu 
făcuse critica voioasă, aparent frivolă, dar cu atît mai penctrantă şi 
mai eficace a moravurilor şi instituţiilor vremii sale, în Consideraţii 
asupra cauzelor măririi romanilor şi ale decăderii lor el se consacră unci 
teme cu valoare paradigmatică pentru reflecţia filosofică asupra isto- 
rici: destinul Romei antice. Istoria romană este înfăţişată aici potrivit 
unei concepţii noi, întemeiate pe ideca evoluţiei necesare a organis- 
mului social, în care se succed ascensiunea şi declinul. Schema cir- 
culară „grundeur-decudence“, menită unei largi difuziuni ulterioare, 
structurează întregul conţinut al acestei lucrări: pornind de la 
începuturi modeste, Roma antică devine treptat stăpînitoarea lumii, 
pentru a se prăbuşi apoi în mod inevitabil. Faptele istorice sînt inter- 
pretate potrivit locului şi consecinţelor lor în cadrul procesului de 
ansamblu. 

Cercetarea unui mare organism politic în ascensiunea şi decli- 
nul său apropie lucrarea lui Montesquieu de scrierea lui Dimitrie 
Cantemir Incrementa atque decrementa Aulae Othomanicae, care-i este 
anterioară ca elaborare. Deşi teza lui N. Iorga cu privire la influenţa 
pînditorului român asupra celui francez a fost pe bună dreptate 
respinsă, căci obiectul, scopul, precum şi anumite procedee de cer- 
cetare sînt diferite, similitudinea concepţiei de bază a celor două 
lucrări este neîndoielnică. Un studiu comparat al acestor lucrări a 
ajuns la următoarea concluzie: „Comparînd cele două puncte de 
vedere şi renunţînd la exagerări într-un sens sau altul, se poate con- 
stata că Montesquieu şi Cantemir au utilizat amîndoi, în mod inde- 
pendent, aceeaşi metodă, apropiindu-se prin ideea tratarii unui orga- 
nism statal în creşterea şi declinul său. Aşadar, mutatis mutandis, se 
poate vorbi de o metodă Cantemir-Montesquicu, aşa cum, de pildă, 
este cunoscută în istoria ştiinţei ipoteza Kant-Laplace, ordinea 
numelor indicînd cronologic anterioritatea unuia faţă de celălale“.! 

l Radu Pantazi, Societate şi istorie în concepția lui Montesquieu, în vol. Studii de istorie a 
filosofici umiversale, VI, Editura Academici, Bucuresti, 1979, p.107. 

Cum se pọate constata chiar din titlul lucrării sale, 
Montesquieu îşi îndreaptă atenţia către cauzele care au determinat 
ascensiunea şi declinul Romei antice. El acordă o mare însemnătate 
virtuţilor civice ale poporului roman în vremea republicii, a căror 
treptată dispariţie în perioada imperiului a dus la slăbirea, iar apoi la 
prăbuşirea puterii romane. Ceea ce ne interesează însă aici nu este 
enumerarea tuturor acestor cauze, a căror cercetare ocupă întreg spa- 
ţiul lucrării şi asupra cărora pot fi făcute, desigur, diverse observații 
critice, ci concepţia de ansamblu şi metoda de analiză pe care o prac- 
cică gînditorul. Montesquieu respinge în mod explicit şi în termeni 
energici concepţia indeterministă, care absolutizează rolul întîmplării 
în istorie. El consideră că există cauze generale care determină ascen- 
siunea şi declinul formațiunilor statale!. 

Cauzele generale sînt media şi rezultanta acţiunii unor cauze 
particulare extrem de variate. Cauzalitatea istorică nu se reduce pen- 
tru Montesquieu la succesiunea liniară, mecanică, a cauzei şi efectu- 
lui. Istoria nu este o simplă transmitere a mişcării de la un fenomen 
la altul, nu este unicauzală. In cuprinsul său acţionează simultan 
cauze multiple, fizice şi morale, care determină o rezultantă, aceasta 
fiind cauza generală, ce explică cursul principal al evenimentelor. 
Determinismul istoric al lui Montesquieu este astfel „multicauzal'”?. 
Gînditorul sesizează totodată însemnătatea diferită a evenimentelor 
în producerea transformărilor istorice. El face astfel distincţia impor- 
tantă între cauză şi ocazie: moartea Lucreţiei, de pildă, nu a fost 
cauza, ci ocazia trecerii de la regalitate la republică. Intr-un text în 
care constanţa cauzelor istorice este raportată la postulatul raţiona- 
list al identităţii spiritului uman, ce ia aici forma identităţii pasiu- 
nilor, Montesquieu scrie : „dat fiind că oamenii au avut în toate tim- 
purile aceleaşi pasiuni, ocaziile care produc marile schimbări sînt 
diferite, dar cauzele sînt mereu aceleaşi“?. 

Monresquieu elaborează, aşadar, o concepţie deterministă 
asupra istoriei, în centrul căreia se află ideea cauzalităţii imanente : 
istoria este produsă de şi deci trebuie explicată prin cauze interne, fără 
a recurge la vreo intervenţie din afară. Sub acest raport, determinis- 
mul istoric imanent al gînditorului iluminist se opune în mod cate- 
goric determinismului transcendent de tip tradiţional. Jean 
Starobinski remarca faptul că în Consideraţii... Montesquieu scrie 
istoria „într-un mod care contrazice pe de-a-ntregul faimosul «provi- 


! Montesquieu, Op. cit., p.472. 
? Jean Starobinski, Op. cit., p.81. 
' Montesquieu, Op. cit., p.436. 

denţialism» al lui Bossuet“, lucrarea aceasta fiind „contestarea 
deschisă a concepţiei despre istorie ca expresie a voinţei divine“!. 


3.3.2. Concepţia despre legi în Despre spiritul legilor. 

Lucrarea analizată pînă acum a fost concepută iniţial de autor 
ca un capitol important al operei sale fundamentale Despre spiritul 
legilor, dar amploarea pe care a dobîndit-o l-a făcut să o publice sepa- 
rat. Intre cele două lucrări există însă o strînsă legătură şi numai în 
cadrul acestei conexiuni ele pot fi bine înţelese. Despre spiritul legilor 
este rodul unei munci de mai bine de douăzeci de ani şi concentrează 
imensa erudiție istorică, politică şi juridică a autorului. Materialul 
faptic extrem de abundent este ordonat şi interpretat potrivit unei 
concepţii de ansamblu, ale cărei linii directoare nu sînt întotdeauna 
uşor de sesizat şi care prezintă în acelaşi timp, imprecizii şi dificultăţi 
intrinseci, De aici au apărut multe neînţelegeri şi interpretări greşite, 
la care s-au adăugat atacurile dezlănţuite de adversarii ideilor gîndi- 
torului. Pentru a risipi aceste neînţelegeri şi pentru a răspunde adver- 
sarilor săi, Montesquicu a publicat în 1750 Apărarea „Spiritului 
legilor“, căreia i-au urmat alte cîteva scrieri apologetice mai mici 
(Lămuriri asupra „Spiritului legilor“, Răspunsuri şi explicaţii date 
Facultăţii de teologie ş.a.). „Cearta Spiritului legilor“ a continuat însă şi 
după moartea gînditorului, de vreme ce în cunoscutul său „Elogiu al 
lui Montesquieu“, D'Alembert s-a simţit obligat să-i ia din nou 
apărarea, respingînd, între altele, învinuirea de „lipsă de metodă“, 
adusă acestei lucrări. 

Cercetările actuale asupra 
Spiritului legilor au arătat că cele 31 de 
cărţi care alcătuiesc lucrarea, grupate 
de autor în şase părţi, pot fi distribuite 
după conţinutul lor în trei mari secţi- 
uni: o introducere succintă care 
expune principiile (cartea 1) ; un lung 
şir de studii asupra cauzelor legilor: 
cauzele politice (cărţile I-XII), fizice 
(cărţile XIV-XVII), morale (cartea 
XIX), economice şi demografice 
(cărţile XX-XXIII), religioase (cărţile 
XXIV-XXV); un adaos tehnic şi 
istoric, cuprinzînd consideraţii asupra 
obiectului şi alcătuirii legilor (cărţile 


! Ct. Jean Starobinski, Op. cit, p.80. 

XXVI şi XXIX) şi studii istorice (cărţile XXVII, XXVIII, XXX şi 
XXXI). Acest mod de a analiza lucrarea corespunde — dacă lăsăm la 
o parte cărţile XXVI şi XXIX — titlului complet pe care i l-a dat 
iniţial autorul (Despre spiritul legilor sau despre raportul pe care legile 
trebuie să-l aibă cu structura fiecărui guvernămint, cu moravurile, clima, 
religia, comerțul etc., la care autorul a adăugut noi cercetări asupra legilor 
romane privitoure la succesiuni, asupra legilor franceze şi asupra legilor 
feudale), precum şi planului mai amănunţit, anunţat de Montesquieu 
la sfârşitul cărţii I!. Se observă din toate acestea că D'Alembert avea 
dreptate cînd deosebea „dezordinea aparentă“ şi „dezordinea reală“, 
contestînd prezenţa celei din urmă în Spiritul legilor. O lectură aten- 
tă descoperă că dezordinea ce pare să caracterizeze lucrarea este 
subordonată unei ordini structurale care, chiar dacă nu poate fi dega- 
jată cu uşurinţă în toate cazurile, confirmă investitura ei ca „examen 
filosofic al legilor“. 

a) Ideea de lege. Legea naturală şi legea pozitivă. 

Deşi obiectul nemijlocit al cercetării lui Montesquieu îl consti- 
tuie legile care guvernează diferitele popoare, lucrarea nu începe cu 
examinarea legilor particulare, consemnate de istoria legislaţiei şi nici 
nu va avea, de altfel, ca principal conţinut această examinare. 
Autorul îşi îndreaptă mai întîi atenţia „nu atît asupra legilor, cît 
asupra a ceea ce este legea“.? Cartea |, care conţine principiile 
întregii cercetări, expune într-o formă extrem de concentrată rezul- 
tatele unci meditații îndelungate asupra esenței legilor şi a cauzelor 
care le determină. Însemnătatea acestor principii a fost relevată cu 
multă claritate de autor. „Am început, mărturiseşte el, cu studierea 
oamenilor şi am ajuns la convingerea că în această nesfirşită diversi- 
tate de legi şi de moravuri ei nu sînt conduşi numai de fanteziile lor. 
Am stabilit principiile şi am văzut cazurile particulare 
supunîndu-li-se ca de la sine, am văzut că istoria tuturor popoarelor 
nu este decît o urmare a lor şi că fiecare lege particulară este legată 
de altă lege sau depinde de altă lege mai generală“. 

Ce sînt, aşadar, legile, care este natura sau esenţa lor? În 
accepțiunea cea mai largă a termenului legile sînt „raporturile nece- 
sare care derivă din natura lucrurilor“. Înţeleasă astfel, legitatea este 
o determinare ontologică universală : „tot ce există are legile sale“ — 
divinitatea, lumea materială, animalele, omul. Necesitatea şi univer- 


"Cf. Armand Roşu, Note la Despre spiruul legilor, vol. L Editura Ştianţifică, Bucureşti, 1964, 
pp. 404-405. 

* J. Robert Loy, Montesquieu, Twain Publish. Inc. New York, 1968, p. 89. 

Y Montesquieu, Despre spiritul legilor, vol. I, Editura Ştiinţitică, Bucureşti, 1964, p.5. 

salitatea sînt deci caracterele definitorii ale legii. Trecerea de la 
vechiul înţeles al legii — legea ca poruncă sau comandament, care 
presupune o voinţă care o instituie şi alte voințe care i se supun ; deci 
legea ca decret divin sau ca normă etică —, la noul concept al legii, 
pe care îl creează progresiv oamenii de ştiinţă şi filosofii din secolele 
XVII-XVIII, conceptul de lege ca raport constant şi obiectiv între 
fenomene. Pentru a preveni interpretarea legităţii ca o fatalitate 
oarbă care domină universul — interpretare ce putea decurge din 
aceste caractere ale ci —, precum şi identificarea divinității cu însăşi 
necesitatea naturală, cu un cuvînt, pentru a preveni „spinozismul“, 
Montesquieu introduce ideea raţiunii primordiale, legile fiind definite 
acum ca raporturi ale acesteia cu diferitele existenţe şi care raporturi 
dintre aceste diferite existenţe, aflate sub „controlul“ ei. Rațiunea 
primordială este identificată apoi cu divinitatea, concepţia lui 
Montesquieu dobîndind astfel o orientare deistă. Gînditorul iluminist 
nu respinge creaţia, dar o supune unor „reguli invariabile“, asimi- 
lînd-o astfel în trama determinismului. 

Specificarea conceptului de lege în vederea aplicării lui la 
domeniul dreptului, nu urmează un drum progresiv, cu etape bine 
marcate prin introducerea unor determinări noi, formulate în mod 
explicit. Montesquieu „întrebuinţează fără a-şi da seama noţiunea de 
lege cînd în sensul cel mai larg, ştiinţific, de rînduială universală a 
lucrurilor, cînd în înţelesul de instituţie politică a unei ţări, necesitînd 
un legiuitor“ (Dan Bădărău). Indistincţia între legea fizică şi legea 
juridică este dublată de indistincţia între legea juridică şi legea 
socială obiectivă. Aceste indistincţii explică prezenţa în opera lui 
Montesquieu a unor formulări improprii, cum ar fi aceea că legea în 
general este „raţiunea omenească, în măsura în care ea guvernează 
toate popoarele de pe pămînt“, legile politice şi civile ale diferitelor 
popoare nefiind altceva decît „cazurile particulare la care se aplică 
această rațiune omenească“. Asemenea formulări trebuie privite însă 
în contextul lor istoric. „Apologia legii, care detrona fantezia tiranu- 
lui, arbitrariul despotului era totuşi binevenită şi constituia un pas 
înainte, marcînd un progres pe calea constituţionalismului“!. 

Dacă traiectul de la conceptul general de lege la acela de lege 
juridică nu este gîndit de Montesquieu cu precizia cuvenită, se poate 
identifica totuşi un moment intermediar de cea mai mare însemnă- 
tate, marcat de ideea „legii naturale“. Urmîndu-i pe teoreticienii 
dreptului natural, ele deosebeşte cu toată claritatea raporturile ce 
derivă „din structura fiinţei noastre“ (legile naturale) şi raporturile 


! V. Lipatti Op. cit., p. 74. 


371 


instituite de oameni (legile pozitive). Legile naturale (pacea, tendinţa 
omului de a-şi procura hrana, atracţia între sexe, dorinţa de a trăi în 
societate) sînt anterioare legilor pozitive. Acestea din urmă sînt sta- 
tornicite din nevoia de a pune capăt stării de război, care apare între 
oameni din momentul cînd ei încep să trăiască în societate. Astfel iau 
naştere legile ce privesc raporturile dintre popoare (dreptul ginţilor), 
legile referitoare la raporturile dintre cei ce guvernează şi cei ce sînt 
guvernaţi (dreptul politic), legile ce reglementează raporturile pe 
care cetăţenii le au unii cu alţii (dreptul civil). Legile politice şi civile 
se deosebesc de la un popor la altul. „Ele trebuie să i se potrivească 
într-un asemenea grad poporului pentru care sînt făcute, încît este o 
foarte rară întîmplare dacă legile unui popor sînt nimerite pentru 
altul“. 

b) Conceptul de „spirit al legilor“. 

Montesquieu circumscrie mai precis obiectul cercetării sale prin 
introducerea noţiunii de „spirit al legilor“. Am văzut că, într-o primă 
aproximaţie, acest obiect îl constituie legile care guvernează diferitele 
popoare (legile juridice). Dar titlul însuşi al lucrării ne atrage atenţia 
asupra unghiului de vedere deosebit din care ele vor fi privite. 
Gînditorul precizează, de altfel: „eu nu tratez despre legi, ci despre 
spiritul legilor“. Ce se înţelege însă prin „spiritul legilor“ ? Răspunsul 
îl aflăm în următorul text esenţial din lucrarea pe care o analizăm: 
„Legile trebuie să corespundă naturii şi principiului guvernămîntului 
statornicit sau care se plănuieşte a fi statornicit, fie că au drept scop 
organizarea lui, ca legile politice, fie că au drept scop menţinerea lui, 
ca legile civile. Ele trebuie să fie potrivite cu condiţiile fizice ale ţării ; 
cu clima — rece, caldă, sau temperată, — cu calitatea solului, cu 
aşezarea, cu întinderea sa ; cu felul de viaţă al popoarelor, — plugari, 
vînători sau păstori ; ele trebuie să fie potrivite cu gradul de libertate 
pe care orînduirea statului o poate îngădui, cu religia locuitorilor, cu 
înclinările, cu bogăţiile, cu numărul, cu negoţul, cu moravurile, cu 
deprinderile lor. În sfârşit, legile au legătură între ele, au legătură cu 
originea lor, cu scopul legiuitorului, cu ordinea lucrurilor în privinţa 
cărora sînt stabilite. Ele trebuie să fie examinate din toate aceste 
puncte de vedere. Tocmai aceasta caut eu să fac în această lucrare. 
Voi cerceta toate aceste raporturi: ele alcătuiesc toate la un loc, ceea 
ce se numeşte spiritul legilor“ (S.L., 1, 3). Prin urmare, „spiritul legilor“ 
este un concept integrator care desemnează ansamblul raporturilor 
pe care legile le au cu factorii ce le condiţionează existenţa şi confi- 
guraţia specifică. Pentru Montesquieu legile nu sînt arbitrare, nu 
depind exclusiv de fantezia oamenilor. Există cauze ale legilor sau 

„legi ale stabilirii legilor“ (v. Delbos), a căror cercetare este preocu- 
parca sa principală. 

Cauzele legilor, cum se vede şi din textul de mai sus, sînt extrem 
de variate. Montesquieu cercetează rînd pe rînd cauzele politice, fi- 
zice, morale, economice, demografice, religioase ce determină legile 
diferitelor popoare. Legile depind mai întîi de natura şi principiul 
guvernămîntului, acestea fiind cauzele lor politice. Prin natura 
guvernămîntului gînditorul înţelege „structura sa specifică“, adică 
modul în care este organizat, iar prin principiul acesteia, „pasiunile 
omeneşti care îl pun în mişcare“. Din punct de vedere al naturii sale, 
există trei tipuri de guvernămînt: republican, monarhic şi despotic. 
CGuvernămîntul republican „este acela în care întregul popor sau 
numai o parte a lui deţine puterea supremă“. El va avea, în mod 
corespunzător, două forme: atunci cînd puterea supremă aparţine 
întregului popor, guvernămîntul republican va fi o democraţie ; cînd 
puterea supremă aparţine numai unei părţi a poporului, el va fi o aris- 
tocraţie. Guvernămîntul monarhic „este acela în care conduce unul 
singur, dar potrivit unor legi fixe şi dinainte stabilite“. Montesquieu 
are aşadar în vedere aici monarhia constituţională. În sfârşit, 
guvernămîntul despotic este acela în care „unul singur, fără vreo lege 
şi fără vreo regulă, mînă totul după voinţa şi capriciile sale“. — 
Fiecare dintre aceste tipuri de organizare politică are un principiu 
caracteristic, adică o pasiune umană fundamentală, care-i asigură 
funcţionarea. Principiul monarhiei este onoarea, al republicii demo- 
cratice — virtutea, al republicii aristocratice — moderaţia, iar al 
despotismului — teama. Aceasta nu înseamnă, fireşte, că principiile 
menţionate există în mod exclusiv în forma respectivă de guvernare, 
ci numai că ele sînt specifice, caracteristice acelei forme. 

Concepţia politică a lui Montesquieu se caracterizează prin 
condamnarea severă a despotismului şi prin preferința pentru 
monarhia constituţională. Pornind de la experienţa engleză, el ela- 
borează teza separaţiei puterilor în stat: puterea legislativă, executivă 
şi judecătorească trebuie să fie exercitată de organisme diferite, asi- 
gurîndu-se astfel controlul lor reciproc şi prevenindu-se abuzurile. 

Un loc important revine în Spiritul legilor analizei cauzelor fizice 
ale sistemelor de legislaţie. Cele mai de seamă cauze fizice sînt clima 
şi solul, adică mediul geografic în care vieţuieşte un popor. Teoria 
climei este expusă în cărţile XIV-XVII ale lucrării, precum şi în 
scrierea Eseu asupra cauzelor care pot afecta spiritele şi caracterele. 
Această teorie nu era, de altfel, cu totul nouă. Ea fusese susţinută 
înaintea lui Montesquieu de Bodin, Chardin, Fénelon, Fontenelle, 
Dubos. Lucrarea abatelui Dubos, Reflecţii critice asupra poeziei şi pic- 

turii, care l-a influenţat nemijlocit pe Montesquieu, apăruse în 1719. 
Montesquieu aprofundează teoria climei şi o aplică în studiul legilor, 
devenind astfel unul dintre principalii ei reprezentanţi. Deşi teoria 
climei, ca şi concepţia determinismului geografic în general, nu mai 
este acceptată la nivelul actual al cunoaşterii sociale, ea are meritul 
istoric incontestabil de a fi încercat să explice societatea prin factori 
obiectivi, pregătind astfel constituirea sociologiei ca ştiinţă. 

Neajunsurile teoriei climei au fost resimţite parţial de 
Montesquieu însuşi. El previne concluziile fataliste ce puteau 
decurge din ea, afirmînd că legile trebuie nu numai să exprime ca- 
racterele climei, ci şi să contracareze efectele sale negative. 
„Legiuitorii răi au fost cei care au favorizat viciile datorate climei, iar 
buni cei care s-au împotrivit acestui principiu“ (S.L., XIV, 5). Pe de 
altă parte, gînditorul relevă acţiunea cauzelor morale, care pot corecta 
efectele cauzelor fizice. Un rol important revine noţiunii de „spirit 
general“ al unui popor, ce desemnează rezultanta tuturor acestor 
cauze şi acţionează la rîndul său drept cauză a legilor. „Oamenii sînt 
conduşi de multe lucruri: clima, religia, legile, maximele 
guvernămîntului, pildele trecutului, moravurile, manierele ; ca rezul- 
tat al tuturor acestora se formează un spirit general“ (XIX, 4). Deşi 
conceptul sintetic de „spirit general“ nu este suficient de precis ela- 
borat, el denotă un remarcabil efort de cuprindere globală a multi- 
lateralităţii determinismului social. 

- Montesquieu ni se înfăţişează astfel ca un gînditor de seamă al 
epocii luminilor, cu contribuţii originale şi de largă perspectivă în 
studiul societăţii. Valorizarea în spirit contemporan a ideilor sale este 
un obiectiv major al cercetărilor actuale consacrate iluminismului 
francez. 


3.4. Diderot 

3.4.1. Contribuţii la elaborarea Enciclopediei. 

Denis Diderot (1713-1784) şi-a legat 
pentru totdeauna numele de marea operă 
comună a gînditorilor francezi ai secolului, 
Enciclopedia, la realizarea căreia a adus o con- 
tribuţie hotărîtoare. Lucrarea aceasta care, 
potrivit proiectului iniţial, trebuia să fie o sim- 
plă adaptare a unui dicţionar enciclopedic 
englez (Chambe:s, Cyclopedia, or an Universal 
Dictionary of Arts and Sciences, 1728, ediţia a 
V-a în 1742), a devenit, sub conducerea lui 
Diderot şi D'Alembert, „monumentul pentru 

eternitate“ al secolului şi simbolul gîndirii libere din toate timpurile. 
In ciuda atacurilor furibunde lansate de partizanii vechilor moduri de 
gîndire, a neînțelegerilor şi dificultăţilor de tot felul, lucrarea a putut 
fi dusă la bun sfîrşit datorită energiei inepuizabile, entuziasmului şi 
perseverenţei lui Diderot, care, din 1759, după retragerea prudentă a 
lui D'Alembert, a rămas singurul ci coordonator. Între 1751 şi 1765 
apar cele şaptesprezece volume de text, iar în 1772 se încheie 
tipărirea celor unsprezece volume de planşe. Diderot a întocmit 
prospectul lucrării, a stabilit planul şi metodele de lucru, a redactat 
sau revizuit un mare număr de articole cu subiecte din domeniile cele 
mai variate (literatură, istorie, geografie, chimie, metalurgie, fiziolo- 
gie, economie politică, filosofie, morală, teologie), a întreprins 
cercetări în atelierele meşteşupăreşti, a dus pe umeri, pînă la capăt, 
povara strivitoare a muncii redacţionale pe care o implica o lucrare 
de asemenea anvergură. El a reuşit să-şi asigure colaborarea unor 
reprezentanţi competenţi ai diferitelor ştiinţe, arte şi meşteşuguri şi 
să grupeze în jurul Enciclopediei numele cele mai ilustre ale veacului. 
Enciclopedia a devenit curînd cauza comună a tuturor gînditorilor 
înaintați („le parti philosophique“), împotriva cărora s-au coalizat 
adepţii vechiului mod de gîndire („le parti dévot“). 

Enciclopedia a fost pe bună dreptate apreciată ca „una dintre 
contribuţiile cele mai considerabile şi mai semnificative ale filosofiei 
franceze din secolul al XVIII-lea la progresul raţiunii umane“ (J. 
Proust). Scopul lucrării, cum arată Diderot (art. „Enciclopedie“), 
„este acela de a aduna cunoştinţele de pe întreg cuprinsul pămîntu- 
lui; de a expune sistemul lor general oamenilor din jurul nostru şi de 
a le transmite oamenilor de după noi, pentru ca truda veacurilor tre- 
cute să nu fi rămas nefolositoare veacurilor ce vor urma, pentru ca 
nepoţii noştri, devenind mai învăţaţi, să devină în acelaşi timp şi mai 
virtuoşi, şi mai fericiţi, iar noi să nu fi murit fără a fi binemeritat de la 
omenire“!. Monumentala lucrare realizează sinteza critică şi raţională 
a tuturor cunoştinţelor, oferind „un tablou foarte complet al stării 
ştiinţelor către 1750, întocmit de specialişti sau de savanţi autentici“?. 
În mod semnificativ pentru spiritul în care a fost concepută, ea 
include, alături de „artele liberale“, meşteşugurile sau „artele 
mecanice“, care trebuie scoase, cum scrie acelaşi Diderot, „din situ- 
aţia înjositoare în care le-au menţinut atîta timp prejudecățile“. 
Unirea teoriei cu practica, a ştiinţelor cu meşteşupurile va avea 


! Enciclopedia franceză, Texte alese, B.PT, Editura Minerva, Bucureşti, 1976, p. Bl. 
* Jeanne et Michel Charpentier, Encyclopédie. Extraits, 3e éd, Bordas, Paris-Bruxelles- 


Montreal, 1973, pp. 178-179. 

efecte salutare asupra ambelor domenii şi va contribui totodată la 
sporirea rapidă a avuţiei naţionale. 

Sinteza raţională a cunoştinţelor nu avea însă, în intenţia enci- 
clopediştilor, numai un rost cognitiv. Ea trebuia să servească la 
definirea locului omului în lume şi la o nouă valorizare a existenţei 
sale. Omul este punctul central al acestei sinteze, „termenul unic de 
unde trebuie să pornim şi la care trebuie să raportăm totul“. „De ce 
— scrie Diderot — să nu introducem omul în lucrarea noastră, aşa 
cum este el aşezat în univers? De ce să nu facem din el un centru 
comun! Există oare în spaţiul infinit vreun punct de unde am putea 
face, în mod mai avantajos, să pornească liniile imense pe care ne 
propunem să le întindem către toate celelalte puncte?“ O asemenea 
înţelegere a lucrurilor conducea în mod necesar la o atitudine 
critic-polemică faţă de tot ceea ce înjoseşte şi mutilează fiinţa umană, 
faţă de obstacolele şi prejudecățile de tot felul, care-i frînează dez- 
voltarca, la o pledoarie pasionată pentru eliberarea minţii omului de 
tarele trecutului şi a asigura premisele unor întocmiri sociale mai 
bune. Critica prejudecăţilor, a intoleranţei şi fanatismului era unul 
dintre obiectivele conştient asumate de enciclopedişti. Enciclopedia 
devenea astfel o expresie caracteristică a spiritului critic, propriu 
filosofiei luminilor în ansamblu 


3.4.2. Gîndirea filosofică, 

Contribuţia lui Diderot la patrimoniul gîndirii iluministe nu se 
reduce la munca sa de redactor al Enciclopediei. Scriitor, critic de artă, 
teoretician al dramei şi al artei spectacolului, estetician, el este toto- 
dată creatorul unei concepţii filosofice de mare valoare, în care reîn- 
tîlnim temele dominante ale gîndirii timpului, dar şi efortul de a 
corecta unele dintre erorile ei. 

a) Caracteristici generale ale gîndirii filosofice diderotiene 

Inteligență vie, mereu în mişcare, structural ostilă oricărei 
închideri dogmatice, Diderot n-a dat concepţiei sale formă de sistem. 
Atitudinea interogativă îi este în cel mai înalt grad caracteristică: 
orice soluţie sugerează o nouă întrebare, nici un rezultat nu poate fi 
socotit ca definitiv. Simţul acut al neajunsurilor cunoaşterii contem- 
porane şi chiar al limitelor cunoaşterii umane în general nu-l face să 
renunţe la căutarea adevărului, ci, dimpotrivă, îl determină să multi- 
plice ipotezele, să imagineze mereu alte soluţii, într-un elan frenetic 
de a epuiza cîmpul posibilului. Un fel de nomadism intelectual îl 
mînă veşnic înainte, împiedicîndu-l să stăruie, să consolideze ideile 
odată dobîndite. Dacă astfel gîndirea lui nu poate să se închege în sis- 
tem, ba uncori pare a-şi distruge propria operă (D-na Necker îl aver- 

“iza asupra asemănării filosofiei sale cu Penelopa, care seara îşi 
destramă țesătura de peste zi), ea are în schimb avantajul deschiderii 
permanente şi mai ales al unor străfulgerări cu bătaie lungă, al unor 
intuiţii de geniu, pe care abia secolele viitoare le vor putea înţelege şi 
aprecia cu adevărat. 

Varietatea perspectivelor, a punctelor de vedere pe care le 
adoptă face, desigur, foarte dificilă expunerea unitară şi sistematică a 
gîndirii lui Diderot. Coerenţa ei lăuntrică nu este direct sesizabilă, ci 
presupune, pentru a fi detectată, un amplu travaliu interpretativ. 
Ceea ce ne putem propune în cadrul unei prezentări sintetice, cum 
este cea de faţă, este relevarea cîtorva teme caracteristice, concen- 
trîndu-ne atenţia asupra acelor idei care exprimă contribuţia 
înnoitoare a pînditorului. Modelul epistemologic mecanicist exercită 
o presiune puternică asupra gîndirii lui Diderot şi nu poate fi vorba 
despre contestarea efectelor acestei presiuni, a sensului mecanicist al 
multora dintre ideile sale. Totuşi, Diderot nu poate fi încadrat inte- 
gral în acest mod de gîndire. În virtutea caracteristicilor ei dinamice, 
menţionate mai sus, concepţia sa filosofică scapă mereu „controlului“ 
modelului mecanicist. Tocmai aceste „abateri“, aceste diferenţe faţă 
de modelul epistemologic dominant conferă gîndirii diderotiene o 
valoare deosebită şi determină însemnătatea ei anticipatoare. 

Diderot a debutat în filosofie prin traducerea lucrării lui 
Shaftesbury Eseu asupra meritului şi virtuţii, traducere pe care a publi- 
cat-o în 1745. Dintre lucrările filosofice ulterioare, cele mai impor- 
tante sînt: Cugetări filosofice (1746), Scrisoure despre orbi pentru folo- 
singa celor care văd (1749), Despre interpretarea naturii (1745), Visul lui 
D'Alembert (1769), Principii filosofice asupra materiei şi mişcării (1770). 

b) Substanţa, mişcarea şi conexiunea universală. 

Ontologia lui Diderot asimilează critic rezultatele gîndirii 
filosofice moderne de la Descartes pînă la Leibniz şi Wolff, confrun- 
tate cu dezvoltarea contemporană a ştiinţelor. Atitudinea 
antimetafizică, pe de o parte, neînţelegerea diferenţei ontologice din- 
tre societate şi natură, pe de altă parte, fac ca domeniul de referinţă 
al acestei ontologii să fie natura. De aceea, caracterizarea ce i s-a dat 
adesea lui Diderot ca „filosof al naturii prin excelenţă“ poate fi accep- 
tată, cu condiţia de a nu pierde din vedere sensul ontologic mai ge- 
neral al concepţiei sale despre natură. Legitimitatea acestei precizări 
devine evidentă în momentul în care sesizăm însemnătatea concep- 
tului de substanţă în gîndirea lui Diderot. Prin teoria substanţei 
filosoful iluminist se leagă de tradiţia ontologiilor substanţialiste, pe 
care însă o reinterpretează în spiritul ştiinţelor naturii din vremea sa. 

Conceptul de substanţă, în sensul său modern, a fost elaborat, 
cum se şrie, de Descartes. Diderot respinge dualismul cartezian, con- 
siderînd absurdă ipoteza unei substanţe spirituale independente, a 
cărei legătură cu substanţa materială nu poate fi în nici un fel expli- 
cată. „În univers, în om, în animal nu există decît o singură sub- 
stanţă“!. Afirmarea unicităţii substanţei, aşadar afirmarea monismu- 
lui ontologic şi respingerea dualismului, indică asimilarea certă, deşi 
nedeclarată, a spinozismului de către cugetătorul iluminist. 

Deoscbirile calitative dintre fenomenele naturii îl determină pe 
Diderot să adopte ipoteza eterogenităţii substanţei. Ideea omogeni- 
tăţii trebuie abandonată pentru că, pe de o parte, ea face imposibilă 
explicarea mişcării, iar, pe de altă parte, nu poate da socoteală de 
varietatea calitativă, direct observabilă, a formelor existenţei. „Mi se 
pare că este tot atît de imposibil ca toate fiinţele din natură să fi fost 
produse dintr-o materie perfect omogenă, pe cît ar fi să ni le 
închipuim că au una şi aceeaşi culoare... Voi numi deci elemente, 
diferitele materii eterogene necesare pentru producerea generală a 
fenomenelor naturii şi voi numi natură rezultatul general actual, sau 
rezultatele generale succesive ale combinării elementelor“. 

La baza existenţei se află deci substanţa materială, a cărei com- 
poziţie este eterogenă. Din „materia universală eterogenă“ provin 
toate, inclusiv viaţa şi conştiinţa. Elementele, adică materiile simple 
din care sînt alcătuite fenomenele naturii, trebuie să aibă între ele 
diferențe esenţiale, deşi nu ştim nici cîte asemenea elemente există, 
nici care sînt deosebirile esenţiale dintre ele, nici pînă unde poate fi 
dusă diviziunea lor. În plan raţional, divizibilitatea materiei este 
nelimitată. Diderot admite totuşi existenţa unei limite reale a divi- 
ziunii, iar aceasta este molecula. 

Concepţia lui Diderot despre molecule ca ultimi constituenți ai 
substanţei este puternic influenţată de monadologia lui Leibniz. 
Pentru a înţelege însă natura acestei influenţe sînt necesare cîteva 
precizări. Monadologia prezenta faţă de ontologiile anterioare anu- 
mite avantaje teoretice, îndeosebi prin caracterul ei dinamist. Dacă 
la Descartes explicarea mişcării presupunea intervenţia iniţială a 
divinității, „bobîrnacul divin“, după expresia ironică a lui Pascal, 
dacă la Spinoza mişcarea era privită nu ca un atribut, ci ca un mod 
al substanţei (concepţia spinoziană fiind criticată tocmai datorită 
acestei înţelegeri a mişcării de Toland), pentru Leibniz mişcarea este 


! Diderot, Convorbire între D'Alembert şi Dideror, în vol. Marericdliştii francezi din veacul al 
XVIII-lea, Editura de Stat pentru Literatură Ştiinţitică, Bucureşti, 1954, p. 129. 
* Idem, Despre interpretarea naturii, LVII, loc.cit., p. 116. 

o proprietate esenţială a substanţei, iar monadele sînt unităţi de 
forţă. Înțelegerea monadei ca tensiune lăuntrică inepuizabilă, care 
îmbracă forme diferite de la corpurile anorganice pînă la om, per- 
mitea explicarea mişcării fără a recurge la o cauză transcendentă. 
Tocmai acest aspect al monadologiei îl interesează pe Diderot. El 
reţine din filosofia leibniziană ideea autodinamismului constitutiv al 
substanţei şi ideca deosebirii calitative dintre unităţile substanţiale, 
înlocuind însă, în conformitate cu spiritul ştiinţei timpului său, 
monadele cu moleculele. Concepţia diderotiană despre molecule ca 
unităţi substanţiale poate fi socotită, deci, o reinterpretare naturalistă 
a monadologiei leibniziene. Valorificarea naturalistă a monadologiei 
îi va permite totodată lui Diderot să depăşească unele dificultăţi ale 
înţelegerii raportului dintre materia anorganică şi materia vie, pre- 
cum şi dintre viaţă şi conştiinţă. 

Materia universală eteropenă, alcătuită din molecule ce se 
deosebesc calitativ între ele, se caracterizează printr-o permanentă 
mişcare. Mişcarea este o proprietate inalienabilă a materiei, un 
atribut al acesteia. Putem concepe materia în repaos tot atît de puţin 
pe cît putem să ne imaginăm focul în repaos. Mişcarea este absolută, 
în timp ce repaosul este relativ. „Repaosul absolut este un concept 
abstract. El nu există în natură. Mişcarea este tot atît de reală ca şi 
lungimea, lăţimea şi adîncimea“!. Absolutizarea repaosului a provenit 
din presupunerea greşită a omogenităţii materiei, din faptul că s-a 
făcut abstracţie de calităţile materiei, reţinîndu-se numai existenţa 
ei. De aici s-a ajuns inevitabil la separarea materici de mişcare şi la 
imposibilitatea explicării mişcării pe altă cale decît prin intervenţia 
unei cauze externe. În fapt, repaosul este relativ chiar şi din punct de 
vedere mecanic. Pe un vas bătut de furtună, lucrurile sînt în repaos 
unele faţă de altele, ceea ce nu înseamnă că nu se mişcă în toate 
felurile împreună cu nava care le poartă. Există deci numai „repaosul 
relativ al unei mase faţă de altă masă'“?, iar nu repaos absolut. 

Diderot face un pas mai departe în argumentarea sa, distingînd 
două tipuri de mişcare, translaţia mecanică a corpurilor şi tensiunea 
internă a moleculelor (nisus), care corespund celor două tipuri de 
forţe, forţa exterioară şi forţa internă: „în acest univers totul este în 
translație sau in nisu, sau în translație şi in nisu în acelaşi timp“. Dacă 
forţa exterioară ce acţionează asupra corpurilor se epuizează şi, în 
mod corespunzător, mişcarea de translație încetează, forţa interioară 
a moleculelor este inepuizabilă şi ca atare tensiunea lor lăuntrică nu 


! Dideror, Principii jilosofice asupra materiei şi mişcării, loc.cit., p. 121. 


? Ibid., p. 120. 

încetează niciodată. Prin urmare, chiar atunci cînd un corp este în 
repaos din punct de vedere mecanic, el se află în mişcare în raport cu 
constituenţii săi moleculari. Acesta este argumentul hotărîtor pentru 
susţinerea caracterului absolut al mişcării, pe baza căruia Diderot 
este îndreptăţit să tragă concluzia că este absurd să se spună că mate- 
ria se împotriveşte în chip real mişcării“. Ideea autodinamismului 
moleculelor îi permite astfel să refacă unitatea dintre materie şi 
mişcare. 

O altă contribuţie importantă a ontologiei diderotiene este 
concepţia despre conexiunea universală. Incă în notele la traducerea 
lucrării lui Shaftesbury întîlnim ideea unităţii fenomenelor universu- 
lui, idee care a reprezentat „unul din primii paşi ai filosofiei“. Diderot 
se sprijină aici pe afirmaţiile gînditorilor antichităţii, pe care încearcă 
să le valorifice în spirit modern. El înţelege însemnătatea esenţială a 
ideii interdependenţei tuturor fenomenelor pentru cunoaşterea 
filosofică. „Independenţa absolută a unui singur fapt este incompati- 
bilă cu ideca de tot; şi, fără ideea de tot, nu mai există filosofie“!. Deşi 
infinitatea fenomenelor naturii şi limitele înţelegerii noastre ne îngă- 
duie să cunoaştem numai verigi răzlețe din „marele lanţ“ ce leagă 
toate lucrurile, realitatea acestuia este neîndoielnică. „Totul se leagă 
în univers, corpurile cereşti acţionează unele asupra celorlalte: glo- 
bul nostru este atras de ele şi le atrage la rîndul său; fluxul şi refluxul 
mării îşi are cauza în lună; rodnicia ogoarelor depinde de căldura 
soarelui, de umiditatea solului, de bogăţia sărurilor etc. Pentru ca un 
fir de iarbă să crească este nevoie, spre a ne exprima astfel, să con- 
tribuie întreaga natură..."?. Aceeaşi înlănţuire domneşte în ordinea 
fizică şi în ordinea politică şi morală. 

Afirmarea interdependenţei universale l-a condus pe Diderot la 
studiul conceptului de relaţie, care este „un principiu necesar pentru 
înţelegerea lumii considerată în aspectul său cel mai general, adică 
luată ca o realitate compusă şi schimbătoare“. Legătura sau relaţia 
„constă în aceea că fiecare fiinţă care intră în compunerea universu- 
lui îşi are raţiunea suficientă a coexistenţei sau succesiunii sale în alte 
existenţe“ (Enciclopedia, art. „Legătură“). De unde rezultă că există o 
„înlănţuire universală a tuturor fiinţelor“, fiecare fiind legată direct 
de cele ce-i sînt apropiate şi prin intermediul acestora de toate cele- 
lalte, pînă la infinit, asigurîndu-se astfel continuitatea neîntreruptă a 
realului, caracterul său de sistem unitar şi armonios. Există diferite 
tipuri de relaţii. Cea mai importantă este relaţia cauzală, care 


! Idem, Despre interpretarea naturii, XI, loc.cit., p. 108. 


* Enciclopedia, art. „Independenţă“, loc.cit., p. 57. 


380 


generează dependenţa de existenţă. Alături de ea funcţionează 
relaţia dintre scop şi mijloc, dintre subiect şi atribut, dintre esenţă şi 
însuşirile ei, dintre semn şi lucrul desemnat etc. 

Interdependenţa universală nu este însă înţeleasă de Diderot ca 
o serie infinită de entităţi omogene, ci ca împletirea unei infinităţi de 
serii infinite. Multiplicitatea infinită a seriilor este dată de compoziţia 
substanţelor (există un număr infinit de asemenea compoziţii), de 
modificările lor (aceeaşi substanţă are o infinitate de modificări, de 
schimbări succesive), de subdiviziunea fiecărei serii în alte serii su- 
bordonate. Chiar atunci cînd o serie îşi încetează existenţa (de pildă, 
o familie care se încheie printr-un urmaş fără copii), ea îşi continuă 
schimbarea eternă în cadrul altor scrii . 

Interdependenţa fenomenelor şi unitatea lumii actuale repre- 
zintă ceea ce am putea numi aspectul sincronic al conexiunii univer- 
sale. Devenirea, evoluţia care leagă fenomenele succesive ne apare 
atunci ca aspectul ei diacronic. Ideea devenirii universale, a „fluxu- 
lui general“ al tuturor lucrurilor este o componentă importantă a 
gîndirii lui Diderot. „Totul se schimbă, totul trece, numai întregul 
rămîne. Lumea începe şi se sfîrşeşte neîncetat, în fiecare clipă ca este 
la începutul şi la sfîrşitul ei; niciodată n-a fost altfel şi niciodată nu 
va fi altfel. În acest ocean imens de materie, nu există nici o mole- 
culă care să semene cu altă moleculă, nici o moleculă care să semene 
o clipă cu ea însăşi. Rerum novus nascitur ordo (se naşte o nouă ordine 
a lucrurilor — n.ns.), iată inscripţia ei veşnică!. Nu există graniţe 
stabile, absolute între regnuri sau între indivizi. Fiinţele „circulă“ 
unele în altele, în cadrul fuxului neîntrerupt al existenţei. Separaţiile 
rigide sînt abolite: „Orice animal este mai mult sau mai puţin om; 
orice mineral este mai mult sau mai puţin plantă; orice plantă este 
mai mult sau mai puţin animal. Nu e nimic precis în natură“?. Toate 
acestea îl conduc în cele din urmă pe Diderot la negarea realităţii 
indivizilor, adică a entităţilor stabile şi independente. „Nu există nici 
un individ... Există doar un singur individ, el este totul“. Natura este 
dominată de legea continuității, trecerile sînt permanente şi insesi- 
zabile. 

Nu este nevoie să-i obiectăm lui Diderot temeritatea acestor 
din urmă idei. El este cel dintii care o recunoaşte, cel puţin indirect, 
de vreme ce le atribuie unui om care visează. Dar ideile menţionate 
îi permit să abordeze într-un mod nou şi original marea problemă a 
materiei vii. Problema vieţii l-a preocupat poate mai mult decît ori- 


' Diderot, Visul lui D'Alembert, loveit., p. 134. 
? lbid, p. 137. 

care alta. În lucrarea Despre interpretarea naturii el anunţă că domi- 
naţia matematicii s-a încheiat şi că începe de acum domnia ştiinţelor 
naturii. lar într-o scriere tîrzie, intitulată Combaterea rînd cu rînd a 
lucrării lui Helvetius „Despre om“, el afirmă o convingere care l-a ani- 
mat întotdeauna: „E foarte greu să faci metafizică justă şi morală 
justă fără să fii anatomist, naturalist, fiziolog şi medic“. 

c) Concepţia despre viaţă şi sensibilitate. 

Problema vieţii este cercetată de Diderot în conformitate cu 
postulatele ontologice de bază ale gîndirii sale şi cu rezultatele încă 
incipiente, modeste ale ştiinţelor biologice. El respinge categoric 
încercările de explicare a vieţii prin intervenţia unci cauze externe. 
Viaţa trebuie explicată prin materia însăşi, fără nici o intervenţie 
străină. Observaţia curentă ne arată că materia în general este diviza- 
tă în materie moartă şi materie vie. Constatarea aceasta nu-l opreşte 
pe filosof să se întrebe dacă separaţia lor este absolută, cu atît mai 
mult cu cît principiul continuității interzice admiterea unor graniţe 
fixe, rigide în natură. Fără a stărui asupra ipotezelor particulare, unele 
desigur naive, pe care le introduce pentru explicarea originii organis- 
melor vii, vom reţine că Diderot anticipează ideea evoluţiei speciilor 
şi a selecţiei naturale, fiind astfel un precursor al evoluţionismului 
modern. Aceste idei se întemeiază la el pe raționamente de ordin 
filosofic, articulîndu-se cu principiul general al devenirii neîncetate a 
existenţei. 

"Un interes deosebit pentru chestiunea în discuţie, ca şi pentru 
explicarea conştiinţei, prezintă concepţia diderotiană asupra sensibili- 
tăţii. Sensibilitatea ni se înfăţişează mai întîi în strînsă legătură cu 
viaţa. Viaţa şi sensibilitatea sînt „două calităţi aproape identice ; viaţa 
este a agregatului, iar sensibilitatea este a elementului“!. Moleculele 
ce alcătuiesc organismele vii sînt indisolubil integrate în ansamblul 
din care fac parte. La început ele sînt contigue, iar apoi, prin asimi- 
lare, devin continue. Trecerea de la contiguitate la continuitate 
înseamnă trecerea de la simplul agregat la organismul propriu-zis. 
Diderot nu înţelege însă în măsură suficientă integralitatea organis- 
mului viu, de vreme ce avansează ipoteza (pe care, e drept, o califică 
el însuşi drept o „presupunere ciudată“) că organele noastre „nu sînt 
decît animale distincte pe care legea continuității le ţine într-o sim- 
patie, o unitate, o identitate generală“, că omul constă dintr-o „infini- 
tate de animale minuscule“, ale căror metamorfoze viitoare nu pot fi 
prevăzute. Oricum, ceea ce încearcă el să obţină prin această ipoteză 
este o explicaţie naturală a apariţiei organismelor vii. 


1 Ibid., p. 140. 

De la organism, sensibilitatea este aşadar extinsă la moleculele 
care îl alcătuiesc. Diderot ştie însă că sensibilitatea acestora din urmă 
trebuie ea însăşi explicată. De aceea, îi caută un fundament onto- 
logic mai larg, procedînd de fapt la o nouă extrapolare: sensibilitatea 
este „o calitate generală şi esenţială a materiei“!, o proprietate a 
tuturor moleculelor materiale, la fel ca mişcarea. E drept că uncori el 
ezită între a considera sensibilitatea ca o „proprietate generală a 
materiei“ şi a o lega de anumite organizări materiale, adică a o socoti 
un „produs al organizării“. Cum însă ea n-ar putea apărea din simpla 
coordonare a unor părţi inerte, ipoteza cea mai plauzibilă i se pare că 
rămîne cea dintii. 

Deosebirea dintre organismele vii şi corpurile lipsite de viaţă nu 
poate fi totuşi eludată. Sensibilitatea trebuie să se manifeste în mod 
diferit în natura anorganică şi în natura vic. Într-adevăr, în cea dintîi 
ca sc manifestă ca sensibilitate incertă, iar în cea din urmă ca sensi- 
bilitate activă. Distincția între sensibilitatea activă şi cea inertă — 
distincţie necesară pentru a da seama de diferenţa dintre organism şi 
corpul anorganic este o deosebire de mod în cadrul unuia şi 
aceluiaşi principiu, iar nu o deosebire de principiu. Nu trebuie să 
pierdem din vedere faptul că intenţia teoretică a lui Diderot este de 
a elabora conceptele cu ajutorul cărora să poată gîndi trecerea de la 
materia anorganică la materia vic, fără a recurge la vreun principiu 
spiritualist sau vitalist. 

Deosebirea celor două feluri de sensibilitate este introdusă de 
Diderot prin analogie cu distincţia dintre „forţa vie“ (energia cine- 
tică) şi „forţa moartă" (energia potenţială) din teoria contemporană 
a mişcării. După cum există o forţă vie care se manifestă prin 
deplasare şi o forţă moartă care se manifestă prin presiune, la fel 
există „o sensibilitate activă, care se caracterizează prin anumite acţi- 
uni ce se pot observa la animale şi, poate, la plante, şi o sensibilitate 
inertă despre care ne convingem prin trecerea la starea de sensibili- 
tate activă". Astfel, statuia are o sensibilitate inertă, în timp ce omul, 
animalul, poate şi planta sînt înzestrate cu o sensibilitate activă. 

Chestiunea cea mai dificilă este desigur aceea a modului con- 
cret în care se realizează trecerea de la una la cealaltă. În fond, aceas- 
ta nu este oproblemă filosufică, ci una ştiinţifică. Datele ştiinţifice de 
care dispunea Diderot în epocă pentru a o rezolva erau departe de a 
fi suficiente. Ceca ce putea cl să facă, şi este meritul său că a făcut-o, 
era să elaboreze un cadru conceptual adecvat soluționării. Dacă, 


Edem, Convorbire inire D'Alembert şi Diderot, loce., p. 122. 

uneori, filosoful pare a-şi simplifica sarcina, decalajul amintit ne-ar 
putea, eventual, oferi o explicaţie. Astfel, trecerea de la sensibilitatea 
inertă la cea activă este înfăţişată ca un „fenomen destul de comun“ 
care are loc în procesul de nutriţie, cînd sensibilitatea inertă a ali- 
mentelor se transformă prin asimilaţie în sensibilitatea activă a 
organismului animal sau uman. Dacă, pentru a continua exemplul de 
mai sus, prefacem o statuie de marmură în praf, amestecăm praful cu 
pămînt, îl stropim cu apă şi semănăm în el plante comestibile cu care 
apoi ne hrănim, trecerea care ne interesează ni se prezintă într-o 
formă direct observabilă. Este însă evident că Diderot nu ne oferă aici 
o explicaţie, ci o simplă ilustrare aşa-zicînd „macroscopică“ a ideii 
sale generale. După cum nu putem considera drept explicaţie refe- 
rinţa la dezvoltarea embrionară, în cursul căreia, de la materia 
aparent inertă a germenului se trece la viaţa şi sensibilitatea activă a 
noului organism. Argumentul embriologic înlătură, ce-i drept, ideea 
unci cauze externe, dar nu ne oferă, cel puţin în forma în care-l pre- 
zintă Diderot, înţelegerea reală a procesului în discuţie. 

Diderot era un gînditor mult prea pătrunzător ca să nu înţeleagă 
cl însuşi, în cele din urmă, aceste insuficiențe. Într-o lucrare târzie el 
declară cu o francheţe remarcabilă că în dezvoltarea embrionară vede 
cum materia în aparenţă inertă, dar organizată, trece, datorită unor 
agenţi pur fizici, de la starea de inerție la cea de viaţă şi sensibilitate, 
„dar îmi scapă legătura necesară a acestei treceri”. Mai mult, însăşi 
ipoteza sensibilităţii generale a materici, deşi necesară, nu este prin 
ca însăşi suficientă. „Trebuie să cădem de acord asupra unui lucru, 
anume, că organizarea sau coordonarea părţilor inerte nu duce deloc 
la sensibilitate, iar sensibilitatea generală a moleculelor materiei nu 
este decît o supoziţie care nu este suficientă pentru o filosofie ade- 
vărată“!. El aştepta de la ştiinţa timpului dovada experimentală ri- 
guroasă a ideii că sensibilitatea este o însuşire elementară a materiei 
sau un rezultat al organizării şi-i invita pe naturalişti să cerceteze ce 
este substanţa animală, sensibilă şi vie. 

Proprietăţile definitorii ale materiei ca substanţă universală 
sînt, deci, după Diderot, mişcarea, întinderea, impenetrabilitatea şi 
sensibilitatea. Acţiunea modelului mecanicist, dar şi efortul gîndi- 
torului de a depăşi mecanicismul, despre care vorbeam la început, se 
vădesc cu toată claritatea în această sinteză a atributelor materiei. 

d) Idei gnoseologice. 

In domeniul teoriei cunoaşterii, după un scurt preludiu raţio- 
nalist, Diderot adoptă poziţia empiristă, comună majorităţii gîndito- 


| [dem, Combaterea rind cu vînd..., locca, p. 179. 

rilor timpului, manifestînd în acelaşi timp năzuinţa depăşirii unor 
limite ale empirismului. Articularea ideilor sale gnoseologice 
empiriste cu ontologia substanţialistă se realizează prin intermediul 
teoriei sensibilităţii. Sensibilitatea ca proprietate generală a sub- 
stanţei îi permite, în contextul unei viziuni evoluționiste, să înţeleagă 
trecerea de la materia inertă la materia vie, să explice activitatea sen- 
zorială a organismelor vii şi apoi să interpreteze procesele superioare 
ale gîndirii şi cunoaşterii în raport cu infrastructura lor senzorială. 
Influenţa stării organismului asupra tonalităţii vieţii psihice este ade- 
sea invocată de Diderot pentru a argumenta dependenţa sufletului 
de corp şi a respinge ideea substanţialităţii sufletului. Acest complex 
de idei în care teza dependenţei sufletului de corp se împleteşte cu 
teza dependenţei raţiunii de simţuri manifestă din nou legătura şi 
intercondiţionarea ontologiei şi gnoseologiei diderotiene. Ceea ce îl 
interesează în mod deosebit pe Diderot sînt tocmai trecerile, aici tre- 
cerea de la „fiinţa simţitoare“ la „fiinţa cugetătoare“. El acordă în 
această privinţă un rol esenţial memoriei care, în mod foarte sigur, 
după părerea sa, este o calitate corporală. „Prin urmare, dacă o fiinţă 
care simte şi care leagă aceste impresii pe care le primeşte cu această 
organizare proprie a memoriei, formează prin această legătură o isto- 
rie a vieţii sale şi ajunge la conştiinţa de sine, ea neagă, afirmă, con- 
clude, gîndeşte“!. Fără memorie n-ar exista conştiinţa eului, ci numai 
impresii succesive, autonome şi evanescente. 

Primatul cognitiv al senzaţiilor este susţinut, în spirit empirist, 
de Diderot încă în Scrisoare despre orbi... Situaţia nevăzătorilor din 
naştere oferă ocazia privilegiată pentru studiul dependenţei ideilor 
noastre de percepțiile senzoriale. Modul în care percepem lumea 
determină modul în care gîndim, ideile noastre, chiar şi morala şi 
metafizica noastră. Absența unui organ de simţ, sau — situaţie în 
întregime ipotetică, dar cît se poate de instructivă din punct de 
vedere teoretic — prezenţa unuia în plus faţă de cele obişnuite va 
modifica în mod necesar conţinutul şi configuraţia universului nos- 
tru mental. Un orb percepe altfel lumea decît un om înzestrat cu văz 
şi, în mod corespunzător, gîndeşte altfel despre ea. Diderot studiază 
redistribuirea funcţiilor perceptive în absenţa vederii, însemnătatea 
pe care o primeşte simţul tactil în percepţia senzorială şi în sinteza ei 
intelectuală, modificarea altor funcţii psihice (ca, de pildă, imagi- 
naţia), dezvoltarea gîndirii abstracte şi caracterul specific pe care-l 
dobîndesc abstracţiile în acest caz. Fără îndoială, modul în care un 
orb concepe lumea este influenţat, mai ales pe calea limbajului, de 


' Idem, Convorbire între D'Alemberi şi Diderot, loc.cit., p. 126. 

concepţia despre lume a celor care văd, în mijlocul cărora trăieşte. 
Diderot tinde să facă însă abstracţie de această influenţă, să studieze 
fenomenul în stare „pură“. Sensul metodologic al acestei abstractizări 
devine mai limpede într-o altă lucrare, Scrisoare despre surzi şi muţi 
pentru uzul celor ce aud şi vorbesc, unde introduce ipoteza unui „mut 
de convenţie“, adică a unui om care şi-ar interzice folosirea sunetelor 
articulate şi ar încerca să se exprime numai prin gesturi, Această 
ipoteză exprimă un mod de cercetare, o metodă, care constă în 
descompunerea universului cognitiv al omului în elementele sale, 
pentru a înţelege mai bine ceea ce provine din simţuri. Este o formă 
a metodei analitice, aplicată în gnoseologic, pe care o va ilustra mai 
apoi cu vigoare Condillac în al său Tratat despre senzaţii. Unii cercetă- 
tori au presupus, nu fără un anumit temei, că originea celebrei idei a 
lui Condillac despre statuia care, trezită la viaţă şi înzestrată rînd pe 
rînd cu cele cinci simţuri, ar avea de fiecare dată numai ideile core- 
spunzătoare senzaţiilor respective, se află ca şi cea a altor idei care 
i-au făcut vestiți pe unii dintre contemporanii săi, la inepuizabilul 
Diderot, în cazul de faţă în ipoteza sa despre „mutul de convenţie“|. 

Dacă procesele gîndirii se întemeiază pe activitatea simţurilor, 
atunci teoria ideilor înnăscute, susţinută de Descartes şi de unii din- 
tre urmaşii săi, este falsă. „Nimic, scrie Diderot (art. „Innăscut“ din 
Enciclopedie), nu este înnăscut, în afară de facultatea de a simţi şi a 
gîndi; toate celelalte sînt dobîndite. Inlăturaţi ochiul şi veţi înlătura 
în acelaşi timp toate ideile care se referă la vedere. Înlăturaţi nasul şi 
veţi înlătura în acelaşi timp toate ideile care se referă la miros. Tot aşa 
se întîmplă cu gustul, auzul şi pipăitul. Dacă înlăturăm însă toate 
aceste idei şi simţuri, nu mai rămîne nici o idee abstractă; căci numai 
prin sensibil sîntem conduşi la abstract“. Prin această metodă a 
eliminării treptate se ajunge de la om la scoică. Prin metoda opusă, 
pornind de la o masă informă, dar sensibilă, perfecţionîndu-i treptat 
organizarea şi dezvoltîndu-i senzațiile şi cunoştinţele, se ajunge de la 
scoică la om. 

Dependenţa gîndirii de simţuri nu înseamnă însă anularea 
deosebirii dintre ele şi identificarea lor. Diderot se ridică împotriva 
senzualismului mărginit, care tinde să reducă gîndirea la senzaţie. 
Comentînd afirmaţia lui Helvetius că „A simţi înseamnă a judeca“, 
el scrie: „Aşa cum este enunțată, această afirmaţie nu mi se pare 
riguos adevărată. Stupidul simte, dar poate că nu judecă“?. Gîndirea 


!Ct. V. Delbos, Lu philosophie française, Plon, Paris, 1919, pp. 196-197. 
` Diderot, loc.cir., p. 63. 
*\ Idem, Combaterea rînd cu vînd..., lovci., p. 177. 

presupune operaţii specifice, cum ar fi compararea impresiilor senzo- 
riale, abstractizarea şi fixarea cu ajutorul cuvintelor a calităţilor lor 
comune, înlănţuirea ideilor în raționamente etc. Chiar dacă este 
departe de a înţelege în întreaga sa amploare specificul calitativ al 
gîndirii, Diderot depăseşte senzualismul unilateral, ale cărui defi- 
cienţe încearcă să le corecteze. 

Tendinţa de a depăşi interpretarea unilaterală a cunoaşterii 
poate fi constatată şi în atitudinea sa faţă de concepţia pnoseologică 
mai generală a empirismului. Diderot, rămîne, desigur, în esenţă un 
gînditor empirist. Dar încercările sale de a depăşi unele înpustimi 
specifice empirismului şi de a se apropia de o înţelegere mai complexă 
a cunoaşterii, merită toată atenţia. În acord cu empirismul, el relevă 
rolul hotărîtor al experienţei în cunoaştere. „Cît timp lucrurile se află 
doar în înţelegerea noastră, cle sînt păreri, noţiuni ce pot fi adevărate 
sau false, confirmate sau infirmate. Ele nu capătă tărie decît lepîn- 
du-se cu existenţe exterioare. Această legătură se face printr-un lanţ 
neîntrerupt de experienţe...“|!. Experiențele sînt ca nişte greutăţi 
presărate din loc în loc printre raționamente şi care dau stabilitate 
firului cunoaşterii legat la cele două capete. Fără ele firul ar fi clăti- 
nat de cea mai mică adiere de vînt. 

Abstracţiile fără un corespondent empiric, oricît de îndepărtat, 
nu au valoare cognitivă. O foarte sugestivă comparaţie le ilustrează 
precaritatea : „Noţiunile ce nu au un fundament în natură se pot 
asemăna cu pădurile din nord, ai căror arbori nu au rădăcini. O slabă 
adiere de vînt, un fapt mic sînt deajuns ca să răstoarne o pădure 
întreagă de arbori şi de idei“. 

Diderot nu împărtăşeşte însă înclinația empiristă de a diminua 
rolul cognitiv al gîndirii abstracte şi de a o subordona cu totul expe- 
rienţei. El relevă rolul ipotezei, al analogiei, al ideii sistematice care 
adesea preced şi orientează experienţa, scopul acesteia fiind tocmai 
de a le verifica. Cunoaşterea conţine în sine o instanţă reflexivă, ce 
nu poate fi eludată sau diminuată. Circuitul simţuri — reflecţie 
condiţionează însăşi fertilitatea activităţii cognitive. Meditînd asupra 
momentului reflexiv, căruia îi revine, alături de celelalte „mijloace“ 
cognitive, un rol de neînlocuit în economia acestei activităţi, Diderot 
se apropie într-un mod cu totul remarcabil de înţelegerea modernă a 
cunoaşterii ca proces, „Avem — scrie el — trei mijloace principale : 
observaţia naturii, reflecţia şi experienţa. Observaţia adună faptele. 
Reflecţia le combină. Experienţa verifică rezultatul combinării. 


| Idem, Despre interpretarea naturii, VII, loc.cit., p. 107. 

Observaţia naturii trebuie să fie stăruitoare, reflecţia trebuie să fie 
adîncă, iar experienţa exactă". 

Pe un plan mai general, Diderot distinge două tipuri de filosofii, 
una experimentală şi alta raţională. „Cea dintii e cu ochii legaţi, 
umblă veşnic dibuind, apucă tot ce-i cade în mînă şi pînă la urmă 
găseşte lucruri preţioase. Cealaltă adună aceste materiale preţioase şi 
se căzneşte să-şi facă din ele o făclie. Pînă acum această pretinsă 
făclie i-a slujit mai puţin decît dibuirea rivalei sale“. Caducitatea 
construcţiilor filosofiei raţionale nu este totuşi interpretată de 
Diderot ca lipsă totală de valoare a acestui tip de filosofie. El vrea să 
vestejească mai curînd trufia sa arhitectonică, căreia îi opune mo- 
destia filosofiei experimentale. Dar din textul de mai sus şi din altele 
similare, cu greu ar putea fi dedusă vreo preferinţă exclusivă pentru 
aceasta din urmă. Existenţa celor două tipuri de filosofii îi apare mai 
degrabă ca rezultat al unei diviziuni necesare a muncii între învăţaţi, 
idealul său constînd, după cum rezultă din alte pagini ale aceleiaşi 
lucrări, în unirea tuturor eforturilor şi în orientarea lor împotriva 
rezistenţei naturii, în cadrul unui fel de „ligă filosofică“, unde fiecare 
să joace rolul ce i se potriveşte. Poate că atunci nu este exagerat să 
apreciem acest grup de idei ca o încercare, ce prefigurează dezvoltări 
filosofice ulterioare de mare anvergură, de a depăşi opoziţia dintre 
empirism şi raţionalism. 

, Afirmarea primatului senzaţiilor conţinea în sine posibilitatea 
unor interpertări filosofice contradictorii. Empirismul lui Locke este 
în egală măsură sursa idealismului subiectiv al lui Berkeley şi a mate- 
rialismului francez, inclusiv a celui diderotian. Problema care nu a 
întîrziat să se pună a fost aceea a raportului senzaţiei cu lumea exte- 
rioară. Dacă senzaţia este considerată ca factor autosubzistent, nede- 
rivabil din contactul empiric cu obiectele din afara noastră, atunci se 
ajunge în mod inevitabil la concepţia după care lumea externă este 
un sistem de senzaţii relativ stabile ale subiectului; în mod mai ge- 
neral, „a exista înseamnă a fi perceput" (esse est percipi). Dezvoltarea 
idealistă a empirismului la Berkeley dovedeşte încă o dată că empiris- 
mul nu duce neapărat la materialism şi că, în general, orientările 
gnoseologice implică în mod necesar o anumită concepţie asupra 
existenţei, o anumită bază ontologică, indiferent de pretenţia con- 
trară a anumitor filosofi. Ontologia sa materialistă îl situează pe 
Diderot în opoziţie cu Berkeley, atît în modul de a înţelege originea 


' ibid. XV, p. 109. 
? Ibid., XVII, p. 110. 

senzaţiilor, cît şi, pe un plan mai larg, în modul de a interpreta 
empirismul. El sesizează în acelaşi timp dificultatea combaterii idea- 
lismului berkeleyan de pe poziţiile propriului său materialism, căruia 
ideea practicii i-a rămas străină. lată ce scrie Diderot, referindu-se la 
„Dialogurile“ lui Berkeley, traduse cu puţin timp înainte în franceză: 
„Sînt denumiți idealişti filosofii care, neavînd cunoştinţă decît de pro- 
pria lor existenţă şi de existenţa senzaţiilor ce se succed în forul lor 
interior, nu admit nimic altceva. Extravagant sistem, care nu putea, 
după părerea mea, să fie creat decît de nişte orbi. Şi acest sistem, spre 
suşinea minţii omeneşti şi spre ruşinea filosofiei, e cel mai greu de 
combătut, deşi e cel mai absurd“!. Filosoful iluminist înţelege că ide- 
alismul subiectiv berkeleyan şi senzualismul lui condillacian au 
aceeaşi rădăcină empiristă şi că tocmai de aceea adversarul natural al 
lui Berkeley ar trebui să fie Condillac. Atitudinea negativă a lui 
Diderot faţă de Berkeley dobîndeşte o expresie sugestivă în celebra 
metaforă a pianului. Presupunînd că ar exista un pian înzestrat cu 
sensibilitate şi memorie, acesta ar începe să repete singur bucăţile 
muzicale executate pe claviatura lui. Aşa se întîmplă şi cu noi, 
oamenii. „Sîntem instrumente înzestrate cu sensibilitate şi memorie. 
Simţurile noastre sînt ca nişte clape pe care le atinge natura ce ne 
înconjoară şi care se atinp adesea singure...“ Concepţia lui Berkeley 
este, în termenii acestei metafore, caracterizată astfel: „A fost un 
moment de nebunie, cînd pianul sensibil şi-a închipuit că el este sin- 
gurul pian care există pe lume şi că toată armonia universului răsună 
numai în el“. Nu este greu de sesizat caracterul empirist al metafo- 
rei pianului. Empirismul lui Diderot este însă, în opoziţie cu empiris- 
mul idealist al lui Berkeley, un empirism materialist. 


3.5. Condillac 

Abatele Etienne Bonnot de Condillac este, în domeniul 
filosofiei teoretice, unul dintre cei mai importanţi gînditori ai ilumi- 
nismului francez. El a trăit între anii 1714-1780. Dintre scrierile sale 
menţionăm : Eseu asupra originii cunoştinţelor omeneşti (1746), Tratat 
despre sisteme (1749), Tratat despre senzaţii (1754), Tratat despre ani- 
male (1755) şi Logica (1780). Lucrarea Limba calculelor, neterminată, 
a fost publicată postum, în 1798. Cea mai importantă dintre toate 
aceste lucrări este Tratatul despre senzaţii. La ea ne vom referi în con- 
tinuare. 


| Idem, Scrisoare despre orbi... loc. cit., p. 97. 
* Idem, Convorbire între D'Alembeni şi Diderot, loc. cit., pp. 127. 130. 

Condillac poate fi caracterizat ca un continuator al lui Locke, 
ale cărui idei empiriste le dezvoltă în direcţia unui senzualism radical. 
După ce, în Eseu asupra originii cunoştinţelor omeneşti, acceptase teza 
lockeiană despre cele două surse ale ideilor noastre, senzaţia şi 
reflecţia, în Tratatul despre senzaţii el nu mai recunoaşte decît una, 
senzaţia şi face din reflecţie un produs al sensibilităţii. Argumentarea 
sa este ingenioasă. Ca un nou Pygmalion, el imaginează o statuie care 
are acecaşi organizare internă ca şi noi, dar, împiedicată de învelişul 
ei de marmură să aibă senzaţii, se trezeşte treptat la viaţa intelectuală 
şi morală, pe măsura înlăturării diferitelor părţi ale acestui înveliş. 

Cel dintii organ de simţ care este eliberat de învelişul său de 
marmură şi începe să funcţioneze este acela olfactiv. Statuia nu are în 
acest moment decît simţul olfactiv şi nu poate să perceapă decît 
mirosuri. Ea nu are nici o idee despre întindere, formă, sunet, 
culoare. Condillac se va strădui să dovedească că toate operaţiile şi 
conținuturile mentale iau naştere exclusiv pe baza senzaţiilor olfac- 
tive, fără a fi necesară admiterea altor facultăţi autonome. 
Demonstrația sa putea utiliza oricare alt organ de simţ. Dacă l-a ales 
pe cel mai puţin important din punct de vedere cognitiv, a făcut-o, 
ne lasă el să înţelegem, pentru a arăta că acest tip de explicaţie este 
întru totul suficient pentru a ne da seama de ansamblul vieţii noas- 
tre mentale. 

Statuii înzestrate numai cu simţul mirosului îi aducem un 
trandafir. Din impresia pe care o primeşte, se naşte în ea o senzaţie, 
şi anume un parfum. În raport cu noi, ea va fi o statuie care miroase 
un trandafir. Dar faţă de ca însăşi, spune filosoful, „nu va fi decît 
mirosul acestei flori“ (l, 1, 2). Neavînd şi neputînd să aibă în acest 
moment ideca de obiect, statuia nu poate şti că ca este subiectul sen- 
zaţiei. Conştiinţa sa, „cul“ său nu ceste deocamdată altceva decît 
această senzaţie însăşi, adică parfumul trandafirului sau, mai exact, 
ceca ce noi numim parfum de trandafir. 

Cum această impresie şi senzaţia care rezultă din ca este încă 
singura pe care o are statuia noastră, singură care o solicită, această 
senzaţie unică şi exclusivă devine atenţie. — Dacă, acum, îndepărtăm 
trandafirul, în statuia noastră va rămîne o urmă, un ecou, dacă putem 
spune aşa, al mirosului perceput. Această urmă, acest ecou este 
memora. 

Dacă, mai departe, statuia percepe şi alte mirosuri, ea începe să 
le diferenţieze. Prima sa senzaţie, mirosul de trandafir, n-a fost pen- 
tru ea nici plăcută, nici neplăcută, deoarece era unică şi nu exista 
nici un termen de comparaţie. Dar iată că acum are şi alte impresii, 
alte senzaţii. Ea le compară cu cele pe care i le reaminteşte memoria. 

Pe unele le găseşte agreabile, iar pe altele dezagreabile. Din acest 
moment, ea le doreşte pe cele dintii şi le respinge pe cele din urmă. 
Ea resimte pentru unele simpatie, afecţiune, speranţă, iar pentru 
celelalte aversiune, ură, teamă. Cu alte cuvinte, din senzațiile pe care 
le simte şi din comparaţia lor, se nasc pasiunile, apetiţiile, voliţiunile. 
Eu vreau nu înseamnă la urma urmelor altceva decît eu doresc. Voința 
nu este o facultate nouă, care s-ar adăuga, nu se ştie cum, sensibi- 
lităţii. Ea nu este decît o transformare a senzaţiei, care a devenit 
dorinţă şi înclinaţie, după ce a fost atenţie, memorie, comparaţie, 
plăcere şi neplăcere. 

Din comparaţie, adică din senzaţia multiplă, se nasc, pe de altă 
parte, judecata, reflecţia, raţionamentul, abstracţiunea, cu un cuvînt, 
inteligenţa. Simţind un miros care-i produce neplăcere, statuia noas- 
tră a păstrat amintirea altor mirosuri, care i-au produs plăcere. 
Senzaţiile sale trecute îi reapar, spre deosebire de senzaţia prezentă, 
nu ca senzaţii imediate, ci ca nişte c6pii, ca imagini ale acestora, 
adică îi reapar ca idei. Îndreptîndu-şi atenţia asupra a două idei 
diferite, ca le compară. Ori de cîte ori atenţia se îndreaptă către două 
idei în acelaşi timp, apare comparaţia. Căci, scrie filosoful, „a com- 
para nu înseamnă decît a-ţi îndrepta în acelaşi timp atenţia asupra a 
două idei“. Dar din momentul în care apare comparaţia ideilor, se 
iveşte şi judecata. Căci statuia noastră nu poate fi atentă în acelaşi 
timp la mirosul trandafirului şi la mirosul garoafei fără să observe că 
nu înseamnă amîndouă unul şi acelaşi lucru. După cum nu se poate 
concentra asupra parfumului mirosit acum şi asupra altuia, mirosit 
mai înainte, fără să observe că sînt una şi aceeaşi modificare. 
Comparaţia conduce în mod necesar la sesizarea deosebirilor şi 
asemănărilor între idei, iar perceperea unor astfel de raporturi 
înseamnă a judeca. Căci, spune Condillac, „o judecată nu este decît 
perceperea unui raport între două idei pe care le comparăm“ (|, 1, 
15). Comparaţia şi judecata, ca operaţii mentale, nu sînt altceva 
decît manifestări ale atenţiei şi tocmai de aceea senzaţia poate deveni 
succesiv atenţie, comparaţie, judecată. 

Unele mirosuri, adică unele stări prin care statuia a trecut suc- 
cesiv, i-au produs plăcere, altele i-au provocat neplăcere sau sufe- 
rinţă. Ea va păstra în memorie ideile de plăcere şi durere, ca fiind 
comune mai multor stări sau senzaţii. Plăcerea este caracterul comun 
al anumitor senzaţii olfactive, iar neplăcerea, caracterul comun al 
altora. Ea va distinge aceste caractere comune de senzațiile particu- 
lare de care sînt legate, le va separa de acestea, le va abstractiza şi va 
dobîndi astfel noţiunile abstracte de plăcere, durere, număr, durată etc. 
Acestea sînt idei generale, întrucît sînt comune mai multor stări sau 

feluri de a fi ale statuii. Pentru a le explica, nu avem nevoie, după pă- 
rerca lui Condillac, de nici o facultate specială. Abstractizarea însăşi, 
cea mai înaltă funcţie a inteligenţei, este o prelungire şi o transfor- 
mare a senzaţiei, care, drept urmare, conţine în sine şi rezumă toate 
facultăţile sufletului. Apercepţia internă sau eul nu este altceva decît 
suma senzaţiilor noastre actuale şi a celor pe care ni le reaminteşte 
memoria. 

lată deci că în universul olfactiv la care este redusă, datorită 
funcţionării exclusive a unui singur organ de simţ, statuia noastră 
devine capabilă de cele mai complicate activităţi mentale. Dacă se 
adaugă mirosului gustul, auzul, văzul, eliberînd succesiv organele de 
simţ corespunzătoare de învelişul lor de marmură, atunci mirosurilor 
percepute de ea li se vor adăuga gusturile, sunetele, culorile, iar viaţa 
intelectuală a statuii va deveni din ce în ce mai bogată, mai variată 
şi mai complexă. 

Există, totuşi, o idee esenţială, pe care nici mirosul, nici gustul, 
nici auzul, şi nici chiar văzul nu i-o pot da statuii, anume ideea de 
obiect, ideea de lume extemă. Culorile, ca şi sunetele, mirosurile, gus- 
turile, nu sînt încă pentru ea decît senzaţii, stări ale sale, pe care 
nimic n-o determină să le raporteze la lucruri din afară, la obiecte 
externe. Pentru a ajunge să presupună că senzaţiilor, care nu se gă- 
sesc decît în ea însăşi, le corespund anumite cauze externe, diferite 
de ca, trebuie să-i atribuim cel mai important dintre toate simţurile: 
simţul tactil, pipăitul. Numai el ne dezvăluie lumea obiectivă, 
dîndu-ne ideile de întindere, formă, soliditate, corp. Vederea însăşi 
este incapabilă să ni le sugereze ; dovada este că un orb din naştere, 
după operaţia care-i permite să vadă (filosoful face aici aluzie la o 
celebră operaţie chirurgicală întreprinsă de curînd în Anglia), nu e în 
stare să deosebească un zar de o bilă, un cub de o sferă, decît după ce 
le va fi atins cu degetele. Numai pe baza simțului tactil, noi raportăm 
impresiile primite de la celelalte simţuri — culorile, sunetele, gus- 
turile, mirosurile — la obiectele existente în afară noastră. De aceea 
el este cel mai important dintre simţurile noastre şi, într-un fel, 
învățătorul tuturor celorlalte simţuri. 

Aşadar, după Condillac, toate ideile noastre, fără excepţie, 
provin din simţuri, un rol deosebit în această privinţă revenindu-i 
simţului tactil. Filosoful francez elaborează, pornind de la Locke, o 
concepţie gnoseologică radical senzualistă. Atunci cînd am analizat 
filosofia lui Locke, am arătat că este inadecvată caracterizarea destul 
de răspîndită a acesteia ca o concepţie senzualistă, de vreme ce gîndi- 
torul englez admite două surse ale cunoştinţelor noastre, senzaţia şi 
reflecţia şi nu afirmă nicăieri că reflecţia ar putea fi derivată din sen- 

zaţie. Senzualismul este caracteristica specifică a gîndirii lui Condillac, 
care poate fi privită ca o simplificare reducţionistă a empirismului 
lockeian. Cu toate că soluţia propusă de Condillac nu a putut rezista 
multă vreme criticilor care i s-au adus, prin simplitatea ei a exercitat 
O puternică influenţă în epocă şi mai ales a atras atenţia asupra com- 
ponentei celei mai importante a întregii filosofii empiriste a 
cunoaşterii. În acest fel, concepţia lui Condillac a permis să se observe 
mai exact atît tăria, cît şi slăbiciunile empirismului, atît avantajele, cît 
şi dezavantajele teoretice ale acestei orientări pnoseolopice. 


kok k 


Filosofia francezā din epoca luminilor ne apare ca o etapă de 
însemnătate istorică universală în dezvoltarea gîndirii filosofice mo- 
derne. Prin opera marilor săi reprezentanți, gîndirea iluministă a 
Franţei pre-revoluţionare orientează cugetarea filosofică a întregului 
continent, inclusiv a spaţiului cultural sud-est curopean, în care se 
încadrează şi cultura noastră. În acelaşi timp, pîndirea iluministă 
franceză pregăteşte sub multiple aspecte, filosofia clasică germană, 
precum şi pîndirea filosofică de mai tîrziu. 

3.6. Rousseau 

].-].Rousseau (1712-1778) deţine o poziţie singulară în filosofia 
Luminilor. Anumite idei şi atitudini îl aproprie de gînditorii contem- 
porani, altele, însă — exprimate în cursul unor polemici răsunătoare 

— îl îndepărtează de aceştia. El se 
situează, ca şi mulţi enciclopedişti pe 
poziţiile deismului şi religiei naturale. În 
eîndirea social-politică însă, el este mult 
mai radical decir enciclopediştii. Dintre 
lucrările care l-au făcut celebru se cuvin 
menţionate: Discurs asupra ştiinţelor şi 
artelor (1750), Discurs usupra originii şi 
fundamentelor inegalităţi dintre oameni 
(1755), Noua Eloizä (1760), Contractul 
social (1762), Emil sau Despre educaţie 
(1762), Confesium şi Visările unui hoinar 
singuranc (1781-1788). Ne vom opri în 
continuare asupra cîtorva idei caracte- 
ristice, elaborate în cele două Discursuri 
şi în Contractul social. 


3.6.1. Analiza civilizaţiei moderne în primul Discurs. 

Discursul asupra ştiinţelor şi artelor este prima lucrare importan- 
tă a lui Rousseau. Această lucrare nu s-a născut dintr-o reflecţie 
calmă şi metodică, ci din emoția răscolitoare, declaşată în sufletul 
autorului de lectura temei propuse de Academia din Dijon pentru 
premiul de morală pe anul 1750: „dacă restabilirea ştiinţelor şi 
artelor a contribuit la purificarea moravurilor.“ In clipa în care a citit 
în „Mercure de France“ aceste cuvinte, în drumul său către castelul 
din Vincennes, unde era întemnițat Diderot, Rousseau a fost cuprins 
de o „frămîntare soră cu delirul“ : „mi-a răsărit în faţa ochilor — mår- 
turiseşte el — un alt univers şi am devenit un alt om" (Confesiuni, 
VIII). „Iluminarea de la Vincennes“, comparată adesea cu acea reve- 
laţie a noii metode filosofice pe care a avut-o Descartes în toamna 
anului 1616, stă la originea întregii opere ulterioare a gînditorului. 

Sensibilitatea sa a înregistrat cu o neobişnuită acuitate 
aspectele negative ale civilizaţiei timpului, orientîndu-i gîndirea către 
un răspuns categoric negativ la problema propusă. Rousseau deschide 
astfel procesul civilizaţiei moderne, a cărui dezbatere continuă şi în 
zilele noastre. Importanța sa deosebită în istoria filosofiei ţine de fap- 
tul că este, cum spunea Harald Hoffding, „cel dintii care a pus în 
epoca modernă problema civilizaţiei“. 

Civilizaţia modernă, atît de lăudată de encliclopedişti pentru 
progresele ei intelectuale şi artistice, i se înfăţişează lui Rousseau ca 


} H. Hătlding, Historre de la philosophie moderne, tome I, Félix Alcan, Paris, 1906, p. 509. 

o lume a aparenţei, care disimulează şi perverteşte fiinţa autentică a 
omului. Deşi opoziţia dintre „fiinţă“ şi „aparenţă“ nu este ca atare 
nouă, utilizarea ei ca bază a unui amplu rechizitoriu împotriva 
efectelor alienante ale civilizaţei moderne îi aparţine incontestabil lui 
Rousseau. 

Această civilizaţie aduce cu sine autonomizarea aparenţei, con- 
stituirea ci într-o realitate deosebită şi opusă fiinţei. Lumea aparenţei 
este, înainte de toate, o lume uniformizată, standardizată, care 
anulează distincţiile individuale şi duce la pierderea personalităţii: 
„toate spiritele par să fi fost croite după acelaşi tipar“!. Conduita 
umană este hotărîtă de „obiceiuri“, iar nu de „geniul propriu“. Ea 
devine, drept urmare, impersonală şi ca atare irelevantă pentru ca- 
racterul individului. Regulile lumii impersonale exercită o „constrin- 
gere perpetuă“ asupra indivizilor, tocindu-le individualitatea şi deter- 
minîndu-i ca, situaţi în aceleaşi împrejurări, ci să acţioneze în acelaşi 
fel, dacă motive mai puternice nu-i împiedică. Societatea capătă ast- 
fel caracterul unei „turme“ — simbolul cel mai izbitor al lumii uni- 
formizate şi impersonale. 

Realizările civilizaţiei sînt interpretate de Rousseau ca tot atîtea 
podoabe, menite să ascundă infirmităţi secrete. Podoaba este astfel 
un element constitutiv al lumii aparenţei, cu funcţie disimulatorie. 
La fel cum bogăția veşmîntului este semnul opulenţei, iar nu al vi- 
gorii trupului, urbanitatea conduitei, decenţa exterioară sînt semne 
ale civilizaţiei, iar nu ale valorii morale. „Omul de bine, scrie 
Rousseau, este un atlet căruia îi place să lupte gol“ şi care dis- 
preţuieşte podoabele ce l-ar stînjeni în folosirea forţelor. 

Expresia cea mai caracteristică şi totodată condiţia lumii 
aparenţei este puliteţea. Rousseau interpretează politeţea ca factor de 
uniformizare şi în acelaşi timp ca mijloc de mascare. Ea standar- 
dizează conduita, suprimă individualitatea. Pe de altă parte, ea este 
un mijloc comod de a ascunde viciul sub masca virtuţii. Rousseau 
caracterizează politeţea ca un „văl uniform şi perfid“ sub care se disi- 
mulează viciul. Rolul ei disimulator se exprimă cel mai limpede în 
ipocrizie. Într-un text născut în cursul polemicii declanşate în jurul 
primului Discurs, gînditorul face cîteva observaţii interesante în legă- 
tură cu ipocrizia. El comentează cunoscuta maximă a lui La 
Rochefoucauld : „ipocrizia este omagiul pe care viciul îl aduce vir- 
tuţii“. Ipocrizia este o consecinţă a politeţii. Dar ca nu e un omagiu, 
ci un ultraj adus virtuţii. Căci ea profanează însemnele acesteia, la fel 
ca un hoţ care îmbracă livreaua slujitorilor unei case pentru a putea 


'].-]. Rousseau, Oeuvres complètes, tome H, Éditions du Seuil, Paris , 1971, p. 54. 

fura în linişte. Această pervertire a semnelor, golirea lor de semnifi- 
caţia iniţială, poate fi socotită o altă caracteristică a lumii aparenţei, 
potrivit concepţiei lui Rousseau. Dintr-o expresie a fiinţei, aparenţa 
s-a transformat într-un mod de disimulare a ci, profanîndu-i torodată 
semnele. 

În aceste condiţii, fiinţa îşi pierde transparenţa iniţială şi devine 
opacă. Aparenţa nu o mai dezvăluie, ci o maschează. Faptul este cu 
atît mai primejdios, cu cît aparenţa îşi păstrează aerul de a exprima 
fiinţa. Uzurparea nu e vizibilă şi e cu atît mai dăunătoare. 

Înainte ca progresele civilizaţiei să fi dus la şlefuirea manierelor, 
moravurile, crede Rousseau, erau rustice, dar naturale. Ele exprimau 
direct fiinţa omului: „diferenţa conduitelor o anunţă de la prima 
vedere pe cea a caracterelor.“ Cu alte cuvinte, fiinţa era transparen- 
tă, conduita exprimîndu-o fidel. „Natura umană în fond nu era mai 
bună; dar oamenii îşi găseau siguranța în uşurinţa de a se înţelege 
unii pe alţii; iar acest avantaj, al cărui preţ noi nu-l mai simţini, îi 
cruța de multe vicii.“ Coincidenţa dintre fiinţă şi aparenţă, trans- 
parenţa fiinţei încetează în condiţiile civilizaţiei. Uniformizarea con- 
duitei face ca fiinţa să nu mai poată fi recunoscută în aparenţă. De 
aici, înlocuirea siguranţei iniţiale prin nesiguranţă, prin incertitudine 
în privinţa caracterului semenilor. Consecința acestei incertitudini 
este apariţia unui întreg cortegiu de vicii, pînă atunci necunoscute, 
ce reprezintă forme sau urmări ale disimulării şi care sînt caracteris- 
tice, după Rousseau, civilizaţiei: suspiciunea, nesinceritatea, răceala, 
ura, trădarea. Cu un cuvînt, moravurile îşi pierd puritatea iniţială. 
Opacizarea fiinţei, pierderea transparenţei fac ca progresele exte- 
rioare ale civilizaţiei să nu poată constitui criterii ale aprecierii 
moravurilor. Dacă cineva („un locuitor al vreunor ţinuturi îndepăr- 
tate“, cum se exprimă Rousseau, în spiritul timpului său) le-ar jude- 
ca după asemenea criterii, el ar ajunge la concluzii exact opuse ade- 
vărului. 

Autonomizarea aparenţei, uniformizarea şi standardizarea con- 
duitei, disimularea, pervertirea semnelor, opacizarea fiinţei sînt, 
aşadar, caracteristicile, am putea spune „ontologice“, ale civilizaţiei 
moderne, după Rousseau. Instalarea dihotomiei fiinţă — aparenţă, 
deplasarea accentului ontologic de la fiinţă la aparenţă exprimă o 
existenţă alienară. Existenţa alienată este, în fond, o existenţă 
scindată. Rousseau observă această sciziune, chiar dacă, în primul 
Discurs, nu-i înţelege cauzele reale. El leagă sciziunea ontologică de 
progresul ştiinţelor şi artelor, pe care le învinuieşte că acoperă cu 
ghirlande de flori lanţurile de fier ce-i împovărează pe oameni, că 
înăbuşe în ei sentimentul libertăţii originare, că îi transformă în sclavi 

care-şi iubesc servitutea. Rousseau va ajunge treptat, împins de logi- 
ca propriilor sale idei, dar şi de polemica declanşată în jurul primului 
Discurs, la stabilirea unei „ierarhii genealogice“ a acestor cauze şi ast- 
fel la descoperirea fundamentului alienării care este, după el, propri- 
etatea. Cercetarea ci face obiectul celui de-al doilea Discurs, care 
aduce astfel completarea necesară a Discursului asupra ştiinţelor şi 
artelor. 


3.6.2. Metoda genetică în Discursul asupra inegalităţi. 

Discursul asupra inegalităţii a fost scris, ca şi cel anterior, ca 
răspuns la o temă de concurs propusă de Academia din Dijon. Tema 
cra de această dată următoarea: „care este originea inegalităţi din- 
tre oameni şi dacă ea este îngăduită de lepea naturală“. O asemenea 
temă corespundea preocupărilor gînditorului din acel moment, cu 
privire la cauzele determinante ale sciziunii apărute în existenţa 
umană. Primul Discurs constatase cu o remarcabilă forţă polemică şi 
critică fenomenul alienării umane în societatea timpului, sciziunea, 
dedublarea omului şi instaurarea primatului aparenţei. Explicaţia 
acestei stări de lucruri prin dezvoltarea ştiinţelor şi artelor, în cadrul 
opoziţiei „ştiinţă“ — „virtute“, era însă insuficientă. În timpul 
polemicii declanşate în jurul primului Discurs, Rousseau devine trep- 
tat conştient de insuficienţa explicaţiei adoptate şi ajunge la ideea că 
„prima sursă a răului este inegalitatea“, iar apariţia inegalităţii este 
condiţionată de instituirea proprietăţii. Cel de-al doilea Discurs 
expune pe larg această concepţie. Simplificînd întrucîtva am putea 
spune că dacă primul Discurs constată o anumită stare de lucruri 
(contradicţiile şi rupturile interioare ale societăţii moderne), al doilea 
Discurs oferă explicaţia acestei stări de lucruri (apariţia proprietăţii). 
Aşa încît, oricît de numeroase ar fi deosebirile dintre ele sub raportul 
gradului de elaborare a ideilor, al sistematicităţii şi al documentării, 
între cele două lucrări există o remarcabilă continuitate teoretică, ce 
exprimă unitatea profundă a gîndirii lui Rousseau. 

Pentru a înţelege explicaţia pe care o propune Rousseau, tre- 
buic să cunoaştem metoda sa de gîndire. Identificarea acesteia din 
urmă nu poate fi obţinută fără o cercetare mai largă a spaţiului epis- 
temologic modern. Ernst Cassirer a scos în evidenţă modificarea 
adîncă ce se produce în gîndirea curopeană în secolele XVII-XVIII. 
În locul vechii logici scolastice, clasificatoare şi ordonatoare, gîndi- 
torii moderni promovează o logică nouă, concepută ca instrument al 
cunoaşterii, ca organon al ştiinţei. Noua logică nu mai are menirea 
de a sistematiza un material cognitiv preexisistent, ci de a conduce la 
descoperiri noi, de a fi o „logica inventionis“. Această concepţie 

euristică asupra logicii influenţează direct teoria definiţiei. Metoda 
scolastică (cu origini, desigur, aristotelice) de a defini un concept prin 
„genus proximum“ şi „differentia specifica“ este înlocuită prin teoria 
definiţiei genetice sau cauzale, Rezumînd esenţa acestei transformări, 
Cassirer scrie: „Explicaţia adevărată şi fructuoasă a conceptelor nu 
procedează în mod abstract; ca nu se mulţumeşte să abstragă un ele- 
ment dintr-un complex dat de proprietăţi sau caractere şi să-l fixeze, 
izolîndu-l. Ea vrea să urmeze legea internă potrivit căreia este generat 
întregul sau potrivit căreia putem gîndi că acesta este generat“!. Noul 
mod de gîndire ia însă adeseori, datorită insuficienţei cunoştinţelor 
empirice, forma speculativă a „istoriei ipotetice“ a fenomenului supus 
cercetării: tendinţa legitimă către o explicaţie istorico-genetică se 
realizează în forma unei geneze imaginare. Acest dublu caracter al 
noului mod de gîndire poate fi identificat în ideile cele mai semni- 
ficative din ştiinţele sociale ale secolelor XVII-XVIII: ideea stării 
naturale care ar preceda şi explica formarea societăţii şi ideca con- 
tractului social prin care s-ar explica apariţia statului. Cele două idei 
carc, de altfel sînt strîns legate între ele, au fost elaborate de juriştii 
din şcoala dreptului natural (Grotius şi Pufendorf) şi de filosofii 
englezi Hobbes şi Locke, pentru a dobîndi apoi o largă răspîndire în 
cultura europeană. În opera lui Rousseau regăsim aceste idei, gîndi- 
torul genevez fiind unul dintre principalii lor reprezentanţi în veacul 
al XVIII-lea. El le dă însă, cum vom vedea imediat, o interpretare 
propric, în acord cu aspiraţiile sale democratice şi republicane. 
Ideea „stării naturale“ are o funcţie teoretică esenţială în 
Discursul asupra imegulităţii. Ea oferă baza pe care se clădeşte expli- 
caţia genetică a vieţii sociale. Rousseau este însă conştient de carac- 
terul ipotetic al acestei idei: „starea naturală“ este o supoziţie nece- 
sară pentru a explica situaţia actuală a omului, iar nu un fapt istoric 
propriu-zis. Ea este „o realitate care astăzi nu mai există, care poate 
n-a existat defel, care probabil că nu va mai exista niciodată şi asupra 
căreia este totuşi necesar să avem noţiuni juste, pentru a aprecia cum 
se cuvine situaţia noastră prezentă“?. Aşa încît descrierea amplă, 
uneori de-a dreptul luxuriantă a stării de natură întreprinsă cu o 
remarcabilă forţă poctic-evocatoare în prima parte a Discursului, nu 
este altceva decît ilustrarea unei ipoteze, chiar dacă Rousseau omite 
să-şi mai avertizeze în această privinţă cititorii şi pare uneori s-o fi 
uitat el însuşi. Trecerea rapidă de la forma ipotetică la cea asertorică 


1 E. Cassirer, Lu philosophie des Limiċres, Fayard, Paris, 1966, p. 256. 
* ]..].Rousseau, Discurs asupra originii şi fundamentelor megaliăţii dintre oameni, Editura 
Ştiinţilică, Bucureşti, 1958, p. 69. 

nu trebuie să ne împiedice să înţelegem că pentru Rousseau ideea 
stării de natură are un sens „mai mult logic şi metodologic, decît 
empiric“ (Cassirer). 

Concepţia lui Rousseau despre starea naturală se deosebeşte în 
mai multe privinţe de cea a predecesorilor săi. Nu este vorba numai 
de caracterizarea omului din starea de natură printr-o serie de 
atribute pozitive, care dispar o dată cu trecerea la starea socială. „Toņi 
gînditorii, afară de Hobbes, se străduiesc să descopere în omul din 
starea de natură toate posibilităţile de dezvoltare socială ; ci fac ast- 
fel ca societatea să derive cu uşurinţă din natură, cu toate instituţiile 
sale şi, în special, cu proprietatea“ (J.L. Lecercle). Rousseau înţelege 
în mod mai complex geneza societăţii, anume ca un proces contra- 
dicroriu. Egalitatea naturală a oamenilor se transformă în inegali- 
tatea lor socială, dezvoltarea istorică fiind deci nu o simplă evoluţie 
liniară, ci trecere în contrariu, proces antagonist. Tocmai în 
înţelegerea complexităţii, a caracterului contradictoriu al procesului 
de constituire a societăţii umane rezidă superioritatea metodei gene- 
tice a lui Rousseau faţă de cea a predecesorilor şi contemporanilor săi 
jurişti şi filosofi. Nu descrierea — pur conjecturală, de altfel — a 
stării de natură, ci studiul procesului de constituire a stării de socie- 
tate determină valoarea teoretică a Discursului supra inegalităţi. 

Calitatea care-l deosebeşte pe om de animal şi care explică 
depăşirea stării naturale este perfectibilitatea, capacitatea omului de 
a se perfecționa. Pasiunile sale, care izvorăsc din nevoi, exercită la 
rîndul lor o acţiune inversă asupra nevoilor. Din această interacţiune 
rezultă diversificarea şi dezvoltarea amîndurora. Pe de altă parte, 
pasiunile influenţează intelectul şi sînt, la rîndul lor, influențate de el. 
Din sistemul de interacțiuni dintre nevoi, pasiuni şi intelect provine 
perfecţionarea omului. 

Stării naturale îi urmează, ca o a doua ctapă a istorici umane, 
constituirea primelor societăţi omeneşti. Respingînd teza sociabili- 
tăţii înnăscute a omului, susţinută — pe urmele lui Aristotel — de 
teoreticienii dreptului natural, Rousseau invocă drept cauze specifice 
ale constituirii primelor colectivităţi umane factori naturali întîmplă- 
tori. Accidentele naturale, mai ales inundaţiile, i-au obligar pe 
oameni să trăiască împreună, refugiindu-se pe insulele neacoperite de 
apă. Ceca ce putem reţine de aici este nu detraliul explicaţiei, pur 
conjecturală şi ea, ci opoziţia lui Rousseau faţă de ideca sus amintită 
a unei „predestinări“ sociale a omului şi, dincolo de ea, năzuinţa către 
un alt tip de comunitate umană decît cea care a condus în cele din 
urmă la societatea din vremea lui. În această etapă se constituie 
familia, se statornicesc relaţiile sociale, apare dragostea ca supra- 

structură morală a raporturilor dintre sexe, şi o dată cu ea gelazi: 
apar cîntecul şi dansul, copii ai dragostei şi ai răgazului. Convieţuire: 
socială naşte dorinţa de a fi prețuit de ceilalţi, stima publică începe 
să fic rîvnită şi apreciată. De aici apar vaniratea şi disprețul la cei ce 
reuşesc s-o cucerească, ruşinea şi invidia la ceilalţi. Inocenţa primi- 
tivă a dispărut, locul ei este luat de tulburările sufleteşti. 

Această perioadă este un progres faţă de starea de natură, îr. 
care apar însă primele semne ale decăderii. Oricum, Rousseau o con- 
sideră cea mai fericită pentru om: „această perioadă a dezvoltări 
însuşirilor umane, care reprezintă o medie justă între indolenţa din 
starea primitivă şi activizarea puternică a amorului propriu, a fost. 
probabil, epoca cea mai fericită şi cea mai durabilă“!. lată deci că 
societatea pe cale de a se naşte, şi nu starea de natură reprezintă 
perioada de aur a omenirii pentru Rousseau. E drept că mai tîrziu el 
şi-a simplificat ideea, afirmînd în Dialoguri că „natura l-a făcut pe om 
fericit şi bun, dar societatea îl depravează şi-l face nenorocit“. Dacă 
la nivelul conştiinţei culturale comune mesajul operei lui Rousseau a 
fost înţeles ca o apologie a stării de natură, ba chiar ca un apel la reîn- 
toarcerea la natură, această simplificare îşi are aşadar anumite puncte 
de sprijin în chiar declaraţiile sale. 

Progresele ulterioare, afirmă gînditorul, „au fost tot atîţia paşi în 
aparenţă spre perfecţionarea individului, în realitate, însă, spre 
decăderea speciei“. Întilnim aici o mare idee teoretică a lui 
Rousseau, fundamentală pentru înţelegerea întregii sale opere. El a 
descoperit caracterul contradictoriu al progresului social, generator 
de binefaceri, dar şi de imense nenorociri pentru oameni. Rousseau 
este din acest punct de vedere superior filosofilor contemporani, gru- 
paşi în jurul Enciclopediei, pentru care progresul este ascensiune 
liniară, simplă, rcalizabilă pe calea dezvoltării cunoştinţelor, a 
tehnicii, a răspîndirii „Luminilor“. El gîndeşte mult mai profund : fără 
a nega progresul social şi fără a fi un adversar neîmpăcat al acestuia, 
cum s-a afirmat în grabă uncori, Rousseau îi sesizează laturile nega- 
tive, asupra cărora atrage în mod stăruitor atenţia. 

Caracterul antagonist al progresului se dezvăluie mai cu seamă 
în cea de a treia etapă a istoriei umane, aceea a apariţiei proprietăţii. 
Rousseau poate răspunde acum la problema propusă: izvorul inega- 
lităţii dintre oameni este proprietatea. Ea nu există în starea de 
natură şi de aceea nu este justificată de legea naturală. Denunţarea 
proprietăţii ca sursă a nedreptăţilor şi relelor sociale dobîndeşte sub 

pana lui Rousseau o neobişnuită forţă expresivă. „Primul om care, 
îimprejmuind un teren, s-a încumetat să spună: „acesta este al meu“ 
şi care a găsit oameni destul de proşti ca să-l creadă, a fost adevăratul 
întemeietor al societăţii civile. De cîte crime, războaie, omoruri, de 
cîte mizerii şi orori ar fi scutit omenirea cel care, scoţind ţăruşii sau 
astupînd şanţul, ar fi strigat semenilor săi: „Feriţi-vă să-l ascultați pe 
acest impostor ; sînteţi pierduţi dacă uitaţi că roadele sînt ale tuturor 
şi că pămîntul nu este al nimănui“!. 

Apariţia proprietăţii duce la apariţia conflictelor dintre oameni, 
fiecare dorind să-şi mărească avuţia şi intrînd astfel, în mod inevitabil, 
în luptă cu ceilalţi. Apar acum dominaţia şi sclavia, violenţa şi jaful. 
Acel „bellum omnium contra omnes“ despre care vorbise Hobbes cu 
referire la starea naturală, caracterizează, dimpotrivă, după Rousseau 
societatea în sînul căreia s-a născut proprietatea. Cei mai periclitaţi în 
acest război sînt, în general, cei bogaţi, căci ei au ce să piardă. lată de 
ce, pentru a-şi apăra avuţia, ei propun tuturor Întemeierea statului, 
care ia naştere printr-un contract încheiat între oameni. Rousseau 
utilizează deja în această lucrare teoria contactualistă pentru a expli- 
ca apariţia statului. Statul, odată apărut, aduce noi oprelişti pentru cel 
slab, noi puteri pentru cel bogat, distruge libertatea naturală şi sta- 
bileşte pentru totdeauna legea proprietăţii şi a inegalităţi. 

Cu toate că „popoarele şi-au ales principii pentru a le apăra li- 
bertatea, nu pentru a le-o distruge“, cu timpul principii, din slujitori 
ai statului, încep să se considere stăpînii săi. Abuzul conducătorilor 
statului culminează cu despotismul, care este treapta extremă a inc- 
galităţii, „punctul final care închide cercul şi atinge punctul de la 
care am pornit; aici toţi particularii devin egali pentru că nu sînt 
nimic (în raport cu despotul — n.ns.) ...aici totul ajunge să se rezume 
doar la legea celui mai tare, şi prin urmare la o nouă stare de natură, 
deosebită de cea de la care am pornit, prin faptul că una era starea 
de natură în puritatea ei, iar cealaltă este fructul unui exces de 
corupţie“?. Despotul, arată mai departe Rousseau, se bazează numai 
pe forţă. De aceea el nu se poate plînge cînd e răsturnat prin forţă. 
Răscoala este deci un act legitim al poporului. 

Concluzia finală a lucrării este condamnarea inepalităţii sociale, 
potrivnică naturii şi ducînd la alienarea omului, la depenerarea încli- 
naţiilor sale naturale. Teoria „stării de natură“ are la el nu numai un 
rol explicativ, ci şi o puternică funcţie contestatară. 


1].-]. Rousseau, op. cita p.118. 
? Ibid., p. 154. 

3.6.3. Concepţia contractualistă. 

Explicarea originii statului printr-un contract încheiat între 
oameni apare, aşa cum am văzut, încă în Discurs asupra inegalităţi, în 
contextul descrierii celei de a treia faze a evoluţiei umanităţii, ce suc- 
cede „stării naturale“ şi perioadei de constituire a primelor societăţi 
omeneşti. Aici contractul social este înţeles ca un eveniment real, ce 
se produce într-un anumit moment al dezvoltării umanităţii, deşi în 
cadrul unei „istorii ipotetice“ a acesteia. De asemenea, contractul 
descris în Discurs are un caracter „nelegitim“, de vreme ce el con- 
sacră inegalitatea dintre oameni. 

În lucrarea Contractul social întîlnim o nouă variantă a teoriei 
contractualiste a lui Rosseau, care nu concordă cu prima. Aici con- 
tractul are un „caracter inaugural“, întemeind o societate şi un stat 
al libertăţii şi egalităţii, înscriindu-se astfel într-o altă dimensiune, 
pur normativă, situată în afara timpului istoric. „Se porneşte de la 
începutul legitim, ex nihilo, fără a se pune problema condiţiilor de 
realizare a idealului politic“!. Această lucrare ne oferă deci un „model 
ideal“, o normă de drept, în lumina căreia putem aprecia faptele. 

Modul în care trebuie înţeles raportul dintre aceste două vari- 
ante ale concepţiei contractualiste şi, respectiv, între cele două 
lucrări în care cle sînt prezentate este unul dintre aspectele esenţiale 
ale problemei mai generale a unităţii gîndirii lui Rousseau. 
Controversele pe care această problemă le-a prilejuit sînt generate de 
anumite ambiguităţi ale textelor, care fac ca exegetul să fie nevoit, 
cum spune Starobinski, „să gîndească ideea lui Rousseau dincolo de 
ceca ce el a afirmat". 

Concepţia despre lipsa de unitate, despre caracterul contradic- 
toriu al gîndirii lui Rousseau, care a condus adesea la minimalizarea 
acestuia, a apărut încă din vremea vieţii sale şi continuă să aibă 
aderenţi şi astăzi. Ei i se opune însă o lungă şi prestigioasă tradiţie 
interpretativă care încearcă să regăsească, dincolo de aceste con- 
tradicţii, unitatea profundă a gîndirii rousseauiste. Kant este unul 
dintre cei dintii care a înţeles unitatea ideilor lui Rousseau, arătînd 
că „afirmaţiile atît de des răstălmăcite şi care aparent se contrazic 
reciproc ale renumitului ].-].Rousseau, pot fi puse de acord între ele 
şi cu raţiunea“?. Această unitate se manifestă, în chestiunea care ne 
interesează acum, în forma ideii după care starea socială în general şi 
organizarea ei politică în speţă au la bază o convenţie încheiată între 
oameni. Dacă însă în Discursul asupra inegalităţi este vorba de con- 


|J, Starubinski, J.-J. Rousseau. La manspurence et l'obstacle, Gallimard, Paris, 1971, p. 45. 


* 1. Kant, Werke, Bd. 4, hrsg, Ernst Cassirer, Berlin, 1922, p. 334 

tractele „reale“, dar „nelegitime“, în Contractul social gînditorul 
tratează despre contractul „ideal“, care ar putea întemeia o societate 
a dreptăţii şi egalităţii. Nu i se poate atunci obiecta în mod serios lui 
Rousseau o contradicţie între cele două lucrări, de vreme ce el are în 
vedere contexte diferite de analiză. 

Lucrarea începe cu afirmaţia celebră că „Omul s-a născut liber, 
dar pretutindeni se află în lanţuri“. Cum poate fi el eliberat? Care 
este sistemul politic care-i poate asigura libertatea? Potrivit con- 
cepţiei rousseauiste, regimul politic legitim este acela în care 
oamenii, asociaţi prin contract, se bucură de libertate deplină. Ei 
cedează independenţa naturală în schimbul libertăţii. Toţi cetăţenii, 
avînd aceleaşi obligaţii, sînt egali. Egalitatea le asigură libertatea, 
ncexistînd printre ei vreunul care să-i poată asupri pe ceilalţi. 
Suveranul este ansamblul contractanţilor, adică poporul. Teoria 
suveranităţii se bazează la Rousseau pe ideca voinţei generale. El 
pune suveranitatea în raport cu voinţa generală şi-i întemeiază pre- 
rogativele pe natura acesteia din urmă. 

Voința este netransmisibilă şi drept urmare suveranitatea, care 
este exercitarea voinţei generale, nu poate fi înstrăinată. Suveranul, 
adică poporul, nu-şi poate lega viitorul de voinţa unui singur om 
(monarhul). Poporul care făpăduieşte să asculte de acesta îşi pierde 
calitatea de popor!. 

Suveranitatea este indivizibilă, deoarece voinţa, neavînd părţi, 
nu poate fi divizată. Teoreticienii separaţiei puterilor săvîrşesc, după 
Rousseau, eroarea de a lua drept părţi ale autorităţii suverane ceca ce 
nu reprezintă în fond decît emanaţii ale ei. Pe această bază se pot dis- 
tinge în mod clar drepturile popoarelor de cele ale regilor. Aceştia din 
urmă sînt întotdeauna subordonați suveranului, adică poporului”. 

Voința generală este, prin ea însăşi, infailibilă. Ea nu poate greşi, 
fiindcă întotdeauna tinde către folosul obştesc. Dar ca poate să fie 
întunecată în cugetul cetăţenilor. Aici Rousseau face importanta dis- 
tincţie între voinţa generală şi voinţa tuturor. Cea din urmă nu e 
decît suma voinţelor particulare, în timp ce voinţa generală este o 
calitate nouă, existentă în voinţele particulare atunci cînd acestea se 
călăuzesc după binele obştesc, dar ireductibilă la ele. Cînd în cugetul 
cetăţenilor domină interesele lor particulare, atunci se exprimă nu 
voinţa generală, ci voinţa tuturor. Dar cînd ei au în vedere colectivi- 
tatea, interesele particulare se anulează reciproc în cursul deliberării 
şi voinţa generală, care este aceeaşi la toţi, învinge. lată de ce 


! CE ].-].Rousseau, Contractul social, T, 1, Edit. Ştiinpfică, Bucureşti, 1997. 
` Ibid., II, 2. 


403 


Rousseau formulează exigenţa ca votul să fie determinat de cugetul 
fiecăruia, nu de hotărîrea unui partid sau a altei asociaţii de indivizi, 
de unde încheierea că dacă asociaţiile particulare sînt tolerate în stat, 
ele trebuie să fie cît mai numeroase şi egale între ele. — Expresia 
voinţei penerale este lepea, care are ca singur autor poporul. De 
aceea, adevărata libertate este ascultarea legii, supunerea faţă de ea. 

Rousseau distinge în cadrul statului suveranul şi principele. 
Suveranul, adică poporul, este deţinătorul puterii legiuitoare. 
Principele, prin care pînditorul desemnează ansamblul instituţiilor şi 
magistraţilor intermediari între suveran şi supuşii săi, adică între 
popor, constituit în adunare deliberativă şi fiecare cetăţean conside- 
rat în mod individual, este deţinătorul puterii executive. Această dis- 
tincţie trebuie respectată cu stricteţe în cadrul unui regim politic 
întemeiat pe dreptate. Trebuie vegheat, mai ales, ca principele să nu 
se substituie suveranului. Distincția nu înseamnă însă independenţă. 
Principele este un slujitor al suveranului, iar nu o putere de sine 
stătătoare. 

Formele de guvernare pot să difere de la un popor la altul. Cea 
mai bună guvernare este, după Rousseau, aceea sub care populaţia 
sporeşte. Dar orice puvernămînt tinde inevitabil să degenereze, 
suveranitatea să fie uzurpată. Depenerarea se manifestă în trecerea 
de la democraţie la oliparhie, de la aceasta la monarhie şi de aici la 
despotism. Cauza constă în restrînperea treptată a suveranităţii 

poporului, pînă la dispariţia ei. De aceea. contracararea tendinței 
spre degenerare presupune convocarea frecventă şi periodică a 
poporului în adunări, care să discute forma de guvernămînt şi să-i 
aleagă pe magistrați, pe membrii corpului politic. Lucrul acesta e greu 
de realizat în statele mari şi tocmai de aceea Rousseau îşi arată 
preferința pentru statele mici, ca republicile din antichitate sau ca 
Geneva natală. 

Deşi conţine multe elemente utopic, teoria contractualistă a 
lui Rousseau se remarcă prin orientarea ei democratică şi republi- 
cană, susţinînd că suveranul este poporul, negînd totodată originea 
divină a statului şi a puterii principilor. Ea este o continuare şi în 
acelaşi timp o depăşire în direcţia democratică a concepţiei teoreti- 
cienilor dreptului natural. Contradicţia internă care o subminează 
constă în aceea că încheierea contractului presupune conştiinţa 
drepturilor şi datoriilor, care nu este ea însăşi posibilă decît prin orga- 
nizarea politică, de vreme ce omul nu o poate avea în starea naturală. 

